
Pirmasis skyrius 


APIE TUOS, KURIEMS LEISTINA IR 
KURIEMS NELEISTINA RAŠYTI ISTORIJAS, 
TOKIAS KAIP ŠI 


"T kitų teigiamų sumetimų, dėl kurių aš maniau pravartu 
įvesti paprotį rašyti šiuos įžanginius skyrius, buvo ir tai, kad aš 
juos laikau savotiška gaire arba ženklu, kuris vėliau įgalins ir gana abe- 
jingą skaitytoją atskirti, kas yra tikra ir nuoširdu tokiuose istoriniuo- 
se raštuose ir kas juose pramanyta ir melaginga. Ir iš tikrųjų šitokios 
orientuojančios pastabos netrukus taps būtinos, nes palankus sutiki- 
mas, kurio pastaruoju metu iš publikos sulaukė už panašios rūšies vei- 
kalus du ar trys rašytojai, veikiausiai padrąsins ir daugelį kitų pasielgti 
panašiai. Todėl turės pasirodyti aibė kvailų ir siaubingų romanų, kurie 
arba pridarys daug nuostolių knygų pardavėjams, arba sugaišins daug 
laiko skaitytojams ir nusmukdys jų moralę, o dažniau padės paskleisti 
šmeižtus bei paskalas ir padaryti daug žalos garbingų ir rimtų žmonių 
reputacijai. 

Aš neabejoju, kad buklusis „Žiūrovo““ redaktorius, dėdamas graikų 
ir lotynų kalba epigrafus kiekvieno numerio pradžioje, vadovavosi dau- 
giausia tuo pačiu noru apsisaugoti nuo persekiojimo tų rašeivų, kurie, 
su rašytojais turėdami nebent tik tiek bendra, kad dailyraščio mokytojas 
išmokė juos rašyti, nė kiek nebijo ir nesigėdi prisiskirti sau tą patį gar- 
bingą vardą kaip ir didžiausieji genijai, tuo darydamiesi panašūs į savąjį 
pasakėčios broladraugį, bliaunant asilu liūto kailyje. 

Dėl šių epigrafų pasidarė nebeįmanoma pamėgdžioti „Žiūrovą“ 
daugeliui tų, kurie nesupranta nė vieno sakinio senovės kalbomis. Pana- 
šiu būdu ir aš apsidraudžiau, kad manęs nemėgdžiotų tie, kurie visiškai 
nesugeba abstrakčiai samprotauti ir kurie nėra tiek išsimokslinę, kad ga- 
lėtų parašyti straipsnį kuriuo nors bendru klausimu. 

Tuo nenoriu pasakyti neva esmingiausi šitokių istorinių knygų rašymo 
momentai slypi įžanginiuose skyriuose; bet faktas yra, kad gryno pasako- 
jimo dalys kur kas patogesnės pamėgdžioti negu tos, kurios sudarytos 
iš stebėjimo ir mąstymo. Čia turiu mintyje tokius pamėgdžiotojus, kaip 
Rou“, kuris kopijavo Šekspyrą, arba kaip tie romėnai, kurie, pasak Horaci- 
jaus“, pamėgdžiojo Katoną, vaikščiodami basi ir rūgščiomis minomis. 

Kurti įdomias istorijas ir sumaniai jas pasakoti pavyksta galbūt tik 
retiems talentams, ir vis dėlto aš beveik nesu sutikęs žmonių, kurie 
sudvejotų imtis viena ir kita; ir jeigu peržvelgsime apysakas ir romanus, 
kuriais užversti prekystaliai, tai, man rodos, drąsiai galime padaryti iš- 
vadą, kad dauguma jų autorių nesiryžtų išmėginti savo dantų (jeigu 
man leistina pavartoti tokius žodžius) kuriame kitame literatūros žanre 
ir negalėtų suregzti kokio tuzino sakinių apie bet kurį kitą dalyką. $0277- 
bimmus indochi dochigue bass, — galima teisingiau pasakyti apie istoriką 


| „Žiūrovo“ redaktorius. — Iš tikrųjų jų buvo du: Ričardas Stilis 16 Džozefas Adisonas (žr. 
pastabą I t.). 

* Nikolas Row (1674-1718) - anglų dramaturgas, vienas iš pirmųjų Viljamo Šekspyro raštų 
redaktorių leidėjų. 

* „pasak Horacijaus... - Horacijus „Laiškai“ (I, 19, 12). 

* Mokam, nemokam — eilėraščius rašom, kur tik pakliūva (44). Seibimus... — Horacijus 
„Laiškai“ (II, I, 115). 

ir biografą negu apie kurią kitą rašytojų rūšį, nes visi menai ir mokslai 
(1r net kritika) reikalauja šiokio tokio išsimokslinimo ir žinių. Išimtų 
galbūt sudaro poezija, bet ji reikalauja eilėdaros arba kažko panašaus 
į eilėdarą, 0 tuo tarpu romanams ir apysakoms parašyti nereikia nieko 
daugiau, kaip tik popieriaus, plunksnos ir rašalo, na ir fizinio sugebėji- 
mo jais naudotis. Kaip rodo jų kūriniai, matyt, ir patys autoriai yra to- 
kios pat nuomonės; ir tokios pat nuomonės turbūt yra ir jų skaitytojai, 
jeigu jie iš viso turi skaitytojų. 

Iš čia kyla ta visuotinė panieka, kurią pasaulis, visada sprendžiąs apie 
visumą iš daugumos, meta visiems istoriniams rašytojams, jeigu jie ne- 
ima savo medžiagos iš archyvų. Ir kaip tik bijodami šios paniekos, mes 
buvome priversti taip rūpestingai vengti „romano“ termino, kuriuo ki- 
tomis aplinkybėmis būtume visai patenkinti. Tačiau mūsų veikalas turi 
pakankamą teisę vadintis istorija, nes visi mūsų veikiantieji asmenys pa- 
imti iš tokio autoritetingo šaltinio kaip didžioji pačios Prigimties knyga, 
ką mes jau esame minėję kitoje vietoje!. Žinoma, ši mūsų istorija šiek 
tiek skiriasi nuo tų kūrinių, kuriuos vienas iš sąmojingiausių vyrų laikė 
savotiško brurzius“ arba, geriau pasakius, nusilpusių smegenų rezultatu. 

Bet šalia diskreditavimo, kurį šiuo būdu patiria vienas iš naudingiau- 
sių ir įdomiausių literatūros žanrų, yra pagrindo būgštaut, kad, skatin- 
dami tokius autorius, mes nusikalsime kitokios rūšies negarbe: aš turiu 
mintyje daugelio padorių ir gerbtinų visuomenės narių gerą vardą, nes 
bukagalviai rašytojai, panašiai kaip ir bukagalviai draugai, ne visada yra 
nežalingi. Ir vienų, ir kitų ganėtinai ilgas liežuvis pasakyti kokią nešvan- 
kybę ar įžeidimą. Ir jei mūsų pasakyta nuomonė neklaidinga, tai nėra 
ko stebėtis, kad veikalai, išplaukią iš tokio nešvaraus šaltinio, yra patys 
nešvarūs arba turi tendenciją padaryti kitus nešvarius. 

Ir todėl norėdamas, kad ateityje nebūtų taip nesaikingai piktnau- 
džiaujama laisvalaikiu, literatūra ir spaudos laisve, ypač dėl to, kad toks 
piktnaudžiavimas šiuo metu pasauliui gresia daug labiau negu kada nors 


! „kitoje vietoje — tai yra įžanginiuose I, VII knygos skyriuose ir kitose romano vietose. 


? Niežulio (/0£.). 

anksčiau, aš drįstu čia nurodyti tam tikras kvalifikacijas, kurių kiekviena 
yra gan būtina tokios rūšies istorikams. 

Pirmiausia reikalingas genijus; jeigu trūksta šios gyslelės klodų, sako 
Horacijus, joks uolumas mums nieko nepadės. Kaip genijų aš suprantu 
tą jėgą arba, tiksliau, tas sielos jėgas, kurios sugeba įsismelkti į visus da- 
lykus, prieinamus mūsų pažinimui, ir suvokti jų esmines ypatybes. Tos 
jėgos — ne kas kita kaip išradingumas ir suvokumas; jos abi drauge ir 
vadinasi genijumi, nes yra prigimties dovanos, kurias mes atsinešame į 
šį pasaulį. Dėl kiekvienos jų, rodos, daugelis didžiai klysdavo, kadangi 
išradingumas, aš manau, paprastai suprantamas kaip kūrybinė galia, ir 
tai padėjo daugeliui romanų rašeivų prisiskirti ją sau, 0 tuo tarpu iš tik- 
rųjų išradingumą reikia suprasti (ir tokia yra tiksli šio žodžio prasmė) ne 
daugiau kaip galią atskleisti, rasti arba, kalbant tiksliau, greitai ir giliai 
įsismelkti į tikrąją visų mūsų mąstymo dalykų esmę. Ši galia, man rodos, 
vargu ar gali egzistuoti atskirai be suvokumo, nes aš negaliu įsivaizduoti, 
kokiu būdu mes galime atskleisti tikrąją dviejų dalykų esmę, nesuvokda- 
mi jų skirtumų. Pastarasis momentas, be abejonės, priklauso suvokumo 
sričiai; ir vis dėlto kai kurie gudročiai išvien su visais pasaulio buka- 
galviais tvirtino, esą šios dvi ypatybės retai arba net niekad nepasitaiko 
tame pačiame žmoguje. 

Bet, nors jos ir pasitaikytų drauge, jų dar nepakanka mūsų tikslui, 
jeigu stinga gerokos dozės išsimokslinimo; tam aš galėčiau vėl pasitelkti 
Horacijaus ir daugelio kitų autoritetą, jei to reikėtų norint įrodyti, kad 
darbininkas nieko negalės veikti su įrankiais, jeigu jie nepagaląsti išma- 
nymu ir jeigu jis nežino, kaip juos naudoti darbe, arba jeigu nėra me- 
džiagos, su kuria jis galėtų dirbti. Visa tai duoda išsimokslinimas, nes 
prigimtis mus tegali aprūpinti gabumais arba, kaip aš mėgstu pasakyti 
vaizdingai, mūsų profesijos įrankiais; išsimokslinimas privalo pritaikyti 
juos naudojimui, privalo nurodyti taisykles, kaip juos vartoti, ir pagaliau 
turi pateikti bent dalį medžiagos. Išsamus istorijos ir literatūros paži- 
nimas tam yra absoliučiai būtinas; to neįsigijus, apsimetinėti istoriniu 
rašytoju lygiai bergždžia, kaip mėginti pastatyti namą, neturint rąstų arba 
kalkių, plytų arba akmenų. Homeras ir Miltonas, tiesa, papuošė savo 

kūrinius harmoninga eilėdara, tačiau jiedu buvo istorikai mūsų žodžio 
prasme, jiedu buvo didžiausi savo meto eruditai. 

Tačiau yra dar kitokios rūšies pažinimas, kurio negali suteikti joks iš- 
simokslinimas ir kuris įsigyjamas tiktai bendraujant su gyvais žmonėmis. 
Jis toks būtinas suprasti žmonių charakteriams, kad didžiausi nemokšos 
šiuo atžvilgiu yra mokyti pedantai, kurie visą savo gyvenimą praleido ko- 
ledžuose prie knygų; mat kad ir kaip tobulai žmonių prigimtį atvaizduotų 
rašytojai, tikrą praktišką supratimą apie žmones galime susidaryti tiktai 
bendraudami su jais. Juk panašiai yra ir visose kitose pažinimo srityse. 
Nei medicinos, nei teisės negalima praktiškai įsisavinti iš knygų. Net 
fermeris, plantatorius, sodininkas turi praktiškai tobulinti savo elemen- 
tarias žinias, įsigytas beskaitant. Kad ir kaip tiksliai aprašinėdavo augalus 
genialusis ponas Mileris!, jis pats patardavo savo mokiniui pasižiūrėti į 
tą augalą sode. Kaip mes turime pripažinti, kad net gražiausios Šekspy- 
ro, Džonsono, Vičerlio arba Otvėjo veikalų vietos neatskleis skaitytojui 
tų prigimties momentų, kuriuos jam parodys sumani Gariko“, Siber ar 
Klaiv? vaidyba, taip ir gyvenimo tikrovės scenoje charakteris pasireiškia 
stipresnėje ir ryškesnėje šviesoje, negu kad jis gali būti aprašytas. Ir jeigu 
tokie yra net subtilūs ir gyvi didžiųjų rašytojų aprašymai, jų paimti iš 
gyvenimo, tai ką bekalbėti apie autorių, kuris savo paveikslus ima ne 
iš gyvų žmonių, o iš knygų? Tokie charakteriai tėra tik blankios kopijų 
kopijos ir negali turėti nei originalo tikrumo, nei jo gyvumo. 

Šis mūsų istoriko bendravimas su žmonėmis turi būti kuo plačiau- 
sias, tai yra rašytojas privalo pažinti visų luomų ir sluoksnių žmones, nes, 
būdamas vadinamojoje aukštojoje visuomenėje, jis nesužinos, kaip gy- 


' Pilypas Mileris (1691-1771) - anglų botanikas; jis yra sudaręs augalų žodynus, kurie išversti 
į kitas Europos kalbas. 

? Čia ypač dera paminėti šį didį aktorių ir šias dvi pelnytai išgarsėjusias aktores, nes jie visi 
trys suformavo save, testudijuodami vien tik prigimtį, o ne pamėgdžiodami savo pirmtakus. Dėl 
to jie ir galėjo pranokti juos visus; šio lygio niekad nepasieks šunuodegaujanti pamėgdžiotojų 
kaimenė. (Aulonaus pastaba.) 

> Siugana Siber (1714-1766) - Driuri Leino teatro aktorė. Ketina Klaiv (1711-1785) — to pa- 
ties teatro aktorė. Apie ją yra išlikę entuziastiškų Deivido Gariko ir kitų to meto garsių žmonių 
atsiliepimų; ji vaidino keletą pagrindinių vaidmenų Henrio Fildingo pjesėse. 

vena žemesnės klasės žmonės ir, e romverso!, susipažinimas su žemesnią- 
ja žmonijos dalimi jam neatskleis aukštesniosios jos dalies papročių. Ir 
nors gali pasirodyti, kad pakanka pažinti vieną ar kitą iš šių klasių, norint 
aprašyti bent tą aplinką, kurioje jis sukiojasi, tačiau ir šiuo atveju jam bus 
toli iki tobulumo, nes kiekvienos klasės kvailystės tikrovėje tiktai pailius- 
truoja viena kitą. Pavyzdžiui, aukštosios visuomenės apsimetinėjimas 
atrodo reljefiškesnis ir juokingesnis žemesniojo sluoksnio nuoširdumo 
fone; ir atvirkščiai: pastarojo storžieviškumas ir netašytumas labiau krin- 
ta į akis savo absurdiškumu, kai palygini jį sau mandagumu ir lipšnumu, 
būdingais aukštuomenei. Be to, reikia pasakyti teisybę, ir paties istoriko 
manieros apsišlifuos nuo šitokio dvigubo bendravimo: vienoje aplinkoje 
jis lengvai prisižiūrės natūralumo, padorumo ir nuoširdumo pavyzdžių, 
kitoje — rafinuotumo, elegancijos ir proto laisvumo, kurio aš beveik nesu 
pastebėjęs žemos kilmės ir be išauklėjimo žmonėse. 

Tačiau visos šios ypatybės, kurias čia priskyriau savo istorikui, nieko 
jam nepadės, jeigu jis neturės to, kas paprastai vadinama gera širdimi, ir 
nesugebės jausti. Autorius, norįs mane pravirkdyti, sako Horacijus, pir- 
miau turi pats verkti. Tik tasai gali gerai atvaizduoti sielvartą ir širdgėlą, 
kuris pats juos jaučia piešdamas, ir aš neabejoju, kad patetiškiausios ir 
labiausiai jaudinančios scenos buvo parašytos su ašaromis. Taip pat yra 
ir su komiškąja puse. Aš įsitikinęs, kad man pasisekdavo priversti skaity- 
toją juoktis iš visos širdies, kai pats juokdavausi, — išskyrus nebent tuos 
atvejus, kai, užuot juokęsis su manimi, skaitytojas būdavo linkęs juoktis 
iš manęs. Gal taip atsitiko net skaitant kai kurias šio skyriaus vietas, todėl 
aš jį ir baigiu. 


' Priešingai (//.). 

VAIZDUOJĄS TIKRAI NUOSTABŲ NUOTYKĮ, 
KURĮ PONAS DŽONSAS PATYRĖ BEVAIKŠČIODAMAS 
SU KALNO ATSISKYRĖLIU 


Ą*= vos tik atvėrė savo langelį, arba, kalbant paprastai, vos 
tik ėmė švisti diena, kai Džonsas išėjo su nepažįstamuoju ir 
užkopė į Mazardo kalną, nuo kurio viršūnės, vos tik jie pasiekė ją, prieš 
akis atsivėrė vienas žaviausių reginių pasaulyje; mes jį pateiktume ir skai- 
tytojui, jeigu ne dvi kliūtys: pirma, mes nesitikime nustebinti savo apra- 
šymu buvusius šioje viršūnėje, o antra, labai abejojame, ar mus supras 
tie, kurie nėra jos matę. 

Džonsas stovėjo kurį laiką nejudėdamas, įsmeigęs žvilgsnį į pie- 
tus; senasis džentelmenas, tai pastebėjęs, paklausė, į ką jis taip įtemp- 
tai Žiūrįs. 

— Deja, sere, — atsakė atsidusdamas Džonsas, — aš stengiausi įžvelgti 
kelią, kuriuo čia patekau. Dieve mano! Kaip toli nuo mūsų Glosteris! 
Koks didžiulis žemės plotas skiria mane nuo gimtinės! 

— Taip, taip, jaunasis džentelmene, — tarė nepažįstamasis, — ir jeigu 
neklystu, nuo to, ką jūs mylite labiau negu gimtinę. Aš manau, kad jūsų 
dėmesio objektas yra nepasiekiamas jūsų akims, o tačiau, man rodos, 
jums malonu žiūrėti į tą pusę. 

— Aš matau, mielas mano drauge, — su šypsena atsakė Džonsas, — 
kad jūs dar nesate pamiršęs savo jaunystės įspūdžių. Prisipažįstu, kad 
įspėjote, į ką krypsta mano mintys. 

Dabar jie pasuko į tą kalno dalį, kuri yra į šiaurės vakarus ir stūkso 
iškilusi virš didžiulio ir plataus miško. Vos tik jie priartėjo prie tos vie- 
tos, staiga tolumoje pasigirdo klaikus moteriškės riksmas, sklindantis iš 
miško apačioje. Džonsas pasiklausė valandėlę ir, netaręs nė žodžio savo 
bendrui (aplinkybės tikrai neleido delsti), nubėgo arba, veikiau, nusirito 
kūlvartomis žemyn nuo kalno ir, visai nesirūpindamas savo saugumu, 
nėrė stačiai į tankynę, iš kur buvo pasigirdęs klyksmas. 


I2 


+» HENRY FIELDING 


Vos keletą šuolių pabėgėjęs mišku, jis išvydo tikrai sukrečiamą regi- 
nį: pusiau nurengtą moteriškę, laikomą kažkokio niekšo, kuris, užnėręs 
jai ant kaklo savo keliaraištį, stengėsi pakarti ją ant medžio. Džonsas, 
nieko neklausdamas, beregint užpuolė vyrą ir taip mitriai apsisuko su 
savo tvirta ąžuoline lazda, kad paklojo jį ant žemės, prieš tam spėjant 
apsiginti ir net susigriebti, jog jį užpuolė. Džonsas nenustojo kūlęs jo, iki 
moteriškė pati paprašė liautis sakydama, kad jai atrodą, jog jis ganėtinai 
pasidarbavęs. 

Nelaimingoji parpuolė prieš Džonsą ant kelių ir ėmė karštai dėkoti 
už išgelbėjimą. Jis tuojau pakėlė ją ir pasakė, kad labai džiaugiasi ypatin- 
gu atsitiktinumu, atvedusiu jį į tą vietą, kur sunku buvo tikėtis ką nors 
atskubėsiant jai į pagalbą, ir pridūrė, kad pats dangus, matyt, pasirinkęs 
ji įrankiu jai išgelbėti. 

— O, taip, — atsakė ji, — aš beveik palaikiau jus geruoju angelu; ir tikrai 
mano akyse jūs panašesnis į angelą negu į vyriškį. 

Iš tikrųjų Džonsas buvo žavios išvaizdos; ir jeigu grakšti figūra ir 
malonūs veido bruožai, papuošti jaunyste, sveikata, jėga, gaivumu, jud- 
rumu ir geraširdiškumu gali žmogų padaryti panašų į angelą, tai jis, be 
abejo, pasižymėjo šiuo panašumu. 

Išvaduotoji belaisvė anaiptol neturėjo tokių angeliškų ypatybių: ji at- 
rodė nebe pirmos jaunystės moteris, ir jos veidas neišsiskyrė grožiu; bet 
jos drabužiai buvo nuplėšti nuo viršutinės kūno dalies, ir išvaduotojo 
akis patraukė krūtys, kurios buvo gražios formos ir nepaprastai baltos; 
keletą akimirkų jie stovėjo tylomis ir žiūrėjo vienas į kitą, kol niekšas 
pradėjo judėti ant žemės, ir tada Džonsas paėmė keliaraišų, kuris buvo 
numatytas kitam tikslui, ir surišo jam užpakaly abi rankas. Dabar, įsi- 
žiūrėjęs į jo veidą, jis pamatė, labai nustebdamas ir gal taip pat nemažai 
nudžiugdamas, kad šitas pats tipelis buvo ne kas kitas kaip jaunesnysis 
leitenantas Nordertonas. Leitenantas, vos tik atsipeikėjęs, taip pat paži- 
no savo priešininką. Jo nuostaba buvo ne mažesnė už Džonso, bet, aš 
manau, jis kur kas mažiau dėl to apsidžiaugė. 

Džonsas padėjo Nordertonui atsistoti ir, įsmeigęs žvilgsnį jam į 
veidą, tarė: 

— Man rodos, sere, jūs nebesitikėjote sutiksiąs mane šiame pasaulyje. 
Prisipažįstu, aš taip pat maža tesitikėjau jus čia išvysti. Tačiau, matau, 
likimas dar kartą mus suvedė draugėn ir leido man atsiskaityti už patirtą 
įžeidimą, net man to nežinant. 

— Oho! - atsakė Nordertonas. — Nieko sau atsiskaitymas garbingam 
žmogui — partrenkti priešininką smūgiu į nugarą. Aš taip pat negaliu su 
jumis atsiskaityti, nes neturiu čia špagos; bet jeigu jūs nebijote pasielgti 
kaip džentelmenas, eime, kur aš galėčiau gauti ginklą, ir aš pasielgsiu su 
jumis, kaip dera garbingam žmogui. 

— Ar tinka tokiam niekšui kaip jūs, — sušuko Džonsas, — teršti patį 
garbės vardą, prisiskiriant jį sau? Bet aš negaišiu laiko ginčydamasis su ju- 
mis. Dabar įstatymai reikalauja iš jūsų atsiteisimo, ir jūs atsiteisite jiems. 

Čia jis, kreipęsis į moteriškę, paklausė, ar toli jos namai arba, jeigu 
ne, tai ar ji turinti ką nors iš pažįstamų kaimynystėje, kur galėtų gauti 
šiokius tokius padoresnius drabužius nuvykti pas taikos teisėją. 

Moteriškė atsakė esanti visiškai svetima šiose vietose. Tada Džon- 
sas pagalvojęs pareiškė, kad netoliese esąs jo draugas, kuris patarsiąs, 
ką jiems daryti; jis net nusistebėjo, kodėl tas neatsiskubino pas jį. O iš 
tikrųjų Kalno Atsiskyrėlis, mūsų herojui nubėgus nuo jo, atsisėdo ant 
uolos ir, nors turėdamas šautuvą rankose, kantriai ir abejingai laukė, kuo 
viskas baigsis. 

Išėjęs iš miško, Džonsas išvydo senį sėdintį, kaip mes tik ką apra- 
šėme; mūsų herojus panaudojo visą savo vikrumą ir nepaprastai greitai 
užkopė ant kalno. 

Senis jam patarė nuvesti moteriškę į Eptoną, kuris, kaip jis pasakė, 
esąs artimiausias miestas ir kur jis tikriausiai gausiąs visa, ko jai reikią. 
Džonsas, išklausęs nurodymų, kaip pasiekti tą vietą, atsisveikino su Kal- 
no Atsiskyrėliu ir, paprašęs nukreipti Partridžą tuo pačiu keliu, skubiai 
grįžo į mišką. 

Mūsų herojus, eidamas teirautis pas savo draugą, manė, kad Nor- 
dertonas surištomis už nugaros rankomis negalės nieko bloga padaryti 
nelaimingajai moteriškei. Be to, jis žinojo, jog galės išgirsti ją ir spės 
sugrįžti, jeigu kas nors atsitiktų. Jis taip pat prigrasino niekšui, kad jeigu 

tas mėginsiąs nors kuo ją užgauti, jis pats nedelsdamas atliksiąs budelio 
pareigas. Bet Džonsas, nelaimei, pamiršo, kad nors Nordertono rankos 
buvo surištos, jo kojos turėjo laisvę; jis taip pat neuždraudė belaisviui 
pasinaudoti jomis, jeigu jam patiks. Todėl Nordertonas, nedavęs jokio 
tokios rūšies pažado, pagalvojo, kad jis, nenusikalsdamas garbei, gali pa- 
bėgti, kadangi jokios taisyklės jo neįpareigoja laukti formalaus išlaisvi- 
nimo. Taigi jis paleido į darbą kojas, kurios buvo laisvos, ir nėrė į mišką; 
o moteriškė, kurios akys veikiau buvo atgręžtos į tą pusę, kur nuėjo jos 
išvaduotojas, neatkreipė dėmesio į šį pabėgimą arba nesiteikė vargintis 
jam sukliudyti. 

Todėl Džonsas grįžęs moteriškę rado vieną. Jis buvo benorįs šiek 
tiek paieškoti Nordertono, bet jinai pasipriešino, karštai prašydama pa- 
lydėti ją iki miesto, kurį jiems buvo nurodęs Atsiskyrėlis. 

— O dėl to pabėgusio žmogėno, — tarė ji, — tai aš nesijaudinu, nes 
filosofija ir krikščionybė liepia mums dovanoti skriaudas. Bet man labai 
nesmagu, kad darau tiek vargo jums, sere; dėl savo nuogumo tikrai dro- 
viuosi žiūrėti jums į akis: ir, jeigu man nebūtų reikalinga jūsų globa, aš 
norėčiau eiti viena. 

Džonsas pasiūlė jai savo švarką, bet aš nežinau, kokiais sumetimais 
ji griežtai atsisakė, nors vaikinas ir karštai ją įkalbinėjo. Tada jis paprašė 
ją pamiršti abi jos drovėjimosi priežastis. 

— Dėl pirmosios, — pasakė jis, — tai, apgindamas jus, aš tiktai atlikau 
savo pareigą; o dėl antrosios, — tai ją visiškai pašalinsiu, eidamas visą ke- 
lią pirma jūsų: nenoriu, kad mano žvilgsniai įžeidinėtų jus, ir, be to, nesu 
tikras pajėgsiąs atsispirti patraukliam tokio grožio žavesiui. 

Šitaip mūsų herojus ir jo išlaisvintoji ledi leidosi keliauti tokiu pat 
būdu, kaip kadaise žygiavo Orfėjas ir Euridikė; bet, nors aš negaliu pa- 
tikėti, kad Džonsą gražuolė tyčia gundė atsigręžinėti, tačiau prireikdavo 


' Orfėjas tr Euridikė. - Graikų mitologija pasakoja, kad muzikantas Orfėjas, netekęs savo 
žmonos Euridikės, nusileido ieškoti jos į mirusiųjų karalystę. Požeminio pasaulio valdovai, su- 
žavėti jo dainavimo, sutiko išleisti Euridikę su sąlyga, kad Orfėjas eisiąs priekyje ir neatsigrįšiąs. 
Šią sąlygą Orfėjas pažeidė ir visiems laikams neteko žmonos. Fildingas panaudojo šį siužetą savo 
farse „Euridikė“ (1737). 

dažnai ateiti jai į talką, kai ji lipdavo per tvoreles arba kai paslysdavo bei 
daugeliu kitų atvejų, ir jis buvo priverstas atsisukinėti. Vis dėlto likimas 
jam buvo palankesnis negu Orfėjui, nes jis sėkmingai atvedė savo ben- 
drakeleivę arba, teisingiau, palydovę į garsųjį Eptono miestą. 


Trečiasis skyrius 


PONO DŽONSO IR JO BENDRAKELEIVĖS 
ATVYKIMAS Į UŽEIGĄ IR GANA IŠSAMUS 
EPTONO MŪŠIO APRAŠYMAS 


ors skaitytojas, be abejo, labai smalsauja sužinoti, kas buvo 

Ni moteris ir kaip ji pateko į pono Nordertono rankas, mes 
paprašysime, kad jis kuriam laikui sutramdytų savo nekantravimą, nes 
dėl tam tikrų svarbių priežasčių, kurias vėliau skaitytojas veikiausiai at- 
spės, mums teks šiek tiek uždelsti patenkinant jo smalsumą. 

Ponas Džonsas ir jo gražioji bendrakeleivė, vos įėję į miestą, tuoj 
pasuko prie užeigos, kuri iš pažiūros jiems pasirodė pati patraukliausia. 
Džonsas, paprašęs tarną parodyti kambarį viršuje, jau buvo bekopiąs 
laiptais, bet tuo tarpu skarmaluotą gražuolę, sekančią paskubom iš pas- 
kos, sulaikė šeimininkas užrikdamas: 

— Ei, kur lenda šita skarmalė merga? Nė žingsnio laiptais, gerbiamoji. 

Bet Džonsas staiga tokiu autoritetingu balsu sugriaudėjo nuo laiptų: 
„Leiskite ledi įeiti!“, kad šeimininkas atitraukė savo rankas, ir ledi įspru- 
ko į jai nurodytą kambarį. 

Čia Džonsas pasveikino ją sėkmingai atvykus ir išėjo, pažadėjęs at- 
siųsti šeimininkę su drabužiais. Vargšė moteriškė padėkojo jam iš širdies 
už visus jo rūpesčius ir pasakė turinti vilties netrukus vėl jį pamatyti ir 
dar daugiau jam atsidėkoti. Per šį trumpą pašnekesį jinai dangstė kaip be- 
galėdama rankomis savo baltąsias krūtis, nes Džonsas negalėjo išvengti 
vieną kitą kartą nedirstelėjęs, nors ir visaip stengėsi nedrovinti jos. 

Musų keleiviams pasitaikė apsigyventi itin geros reputacijos viešbuty- 
je, kur paprastai, vykdamos į Batą, apsistodavo griežtos doros Airijos da- 
mos ir panašios kategorijos panelės iš Šiaurės Anglijos. Todėl šeimininkė 
jokiu būdu neleisdavo, kad kas nors nepadoraus maišytųsi jos pastogėje. 
Ir tikrai, tokie nešvarūs ir užkrečią yra visi bet kokie ištvirkavimai, kad 
teršia nekalčiausias vietas, kur tik jie pasitaiko, mesdami blogos arba įtar- 
tinos užeigos vardą tiems namams, kur tokie dalykai pakenčiami. 

Tuo aš nenoriu pasakyti, kad miestelio viešbutyje galima palaikyti 
tokią griežtą skaistybę, kokios buvo laikomasi Vestos šventykloje. Mūsų 
geroji šeimininkė nė nesivylė tokios malonės, taip pat nė viena iš damų, 
kurias minėjau, arba ir kitos ledi, dar griežtesnės dorovės, nelaukė ir 
nereikalavo tokio dalyko. 

Tačiau kiekvienas turi teisę neleisti savo namuose bet kokio vulgaraus 
ištvirkavimo ir vyti lauk visas apdriskusias kekšes. Šitos taisyklės mūsų 
šeimininkė laikėsi griežtai, ir jos padorieji svečiai, kurie nekeliauja ap- 
driskę, visai pagrįstai galėjo tikėtis iš jos tokio minimalaus padorumo. 

Tuo tarpu visai nereikėjo kažin kokio įtarumo pagalvoti, kad ponas 
Džonsas ir jo apdriskėlė bendrakeleivė ketina užsiimti darbeliais, kurie, 
nors kai kuriose krikščioniškose šalyse ir toleruojami, kitose nepaste- 
bimi ir visose praktikuojami, tačiau yra uždrausti tose šalyse visuotinai 
išpažįstamos religijos taip pat įsakmiai, kaip žmogžudystė arba kiti bai- 
sūs nusikaltimai. Todėl šeimininkė, vos tik išgirdusi, kad pas ją įsmu- 
ko anksčiau minėtos ypatos, ėmė svarstyti, kaip lengviausiu būdu juos 
iškrapštyti. Tam tikslui ji apsiginklavo ilgu ir žudančiu įrankiu, kuriuo 
taikos dienomis tarnaitė paprastai ardo darbštaus voro triūsą. Vulgariai 
sakant, jinai pasiėmė šluotą ir buvo bešokanti iš virtuvės, kai Džonsas 
kreipėsi į ją, prašydamas suknelės ir kitų drabužių apsirengti pusnuogei 
moteriškei, kuri laukianti savo kambaryje. 

Niekas nesužadina mums didesnio įniršio, niekas nėra taip pavojinga 
esmingiausiai mūsų dorybei — kantrybei, kaip prašymas ką nors ypatin- 
gai malonaus padaryti kaip tik tiems patiems asmenims, ant kurių esame 
nepaprastai supykę. Dėl šios priežasties Šekspyras sumaniai pavaizdavo 
Dezdemoną, prašančią savo vyrą padaryti malonę Kasijui, kaip priemo- 
nę sukurstyti ne tik jo pavydą, bet ir įniršį iki pat pamišimo; ir mes mato- 
me, kad nelaimingasis mauras šiuo atveju mažiau galėjo sutvardyti savo 
aistrą negu tada, kai pamatė savo brangiąją dovaną žmonai tariamojo 
konkurento rankose. Faktiškai tokie prašymai mums atrodo kaip įžeidi- 
mas mūsų logikai, ir tam žmogaus išdidumas labai sunkiai pasiduoda. 

Šeimininkė, nors ir labai gera moterėlė, manau, turėjo kiek nors šito- 
kio išdidumo, nes, vos Džonsas baigė sakyti savo prašymą, ji šoko ant jo 

su tuo ginklu, kuris, kad ir neilgas, neaštrus, nekietas ir iš pažiūros negre- 
siantis nei mirtimi, nei sužeidimu, vis dėlto sukelia baimę ir siaubą dau- 
geliui išmintingų žmonių, net daugeliui narsių žmonių, ir taip, kad kai 
kurie, be šiurpo galintys žiūrėti į užtaisytos patrankos nasrus, nedrįsdavo 
pažvelgti į tuos pačius nasrus, kuriuose pasisukiojo šis ginklas: geriau jau 
kuo gėdingiausiai ir pasigailėtinai pasirodyti visų savo pažįstamų akyse, 
kad tik nepatirtum to ginklo egzekucijos. 

Atvirai prisipažinsiu, aš bijau, kad ponas Džonsas buvo iš šitokių 
žmonių; mat nors jis buvo užpultas ir smarkiai apvanotas minėtu ginklu, 
tačiau nedrįso priešintis ir kuo bailiausiai meldė savo priešininkę liautis 
veikus smūgiais; kalbant aiškiau, jis kuo rimčiausiai prašė išklausyti jį; bet 
jam nespėjus pasiekti, kad jo prašymas būtų išgirstas, pats šeimininkas 
stojo į peštynes palaikydamas tą kariaujančią pusę, kuriai, atrodė, nelabai 
tereikėjo pagalbos. 

Yra tokia herojų rūšis, kurių apsisprendimas, ar leistis į konfliktą, ar 
jo vengti, matyt, priklauso nuo to, koks asmuo juos puola ir kaip puo- 
lantysis elgiasi. Apie juos sakoma, kad jie pažįsta savo priešininkus, ir 
Džonsas, aš manau, pažinojo savąją užpuolikę; bet, būdamas angeliškai 
atlaidus jos smūgiams, jis bematant užsiliepsnojo pykčiu, kai jį užpuolė 
jos vyras: jis įsakė jam nutilti, pagrasindamas griežčiausia bausme: nei 
daugiau, nei mažiau, kaip įmesti jį 1t malkų ryšulį į jo paties židinį. 

Jos vyras, nepaprastai įniršęs, tačiau kartu ir su panieka atsakė: 

— Pirma pasimelskite Dievui, kad jis jums padėtų. Mano blauzdos ne 
tokios skystos, — taip, taip, aš visais atžvilgiais nepėsčias. 

Ir sulig šiais žodžiais jis paleido pustuzinį plūdimosi epitetų apie ledi, 
pasilikusią kambaryje; bet, nespėjus jo lūpoms visus juos ištarti, jis gavo 
per pečius plačiai užsimota lazda, kurią Džonsas laikė rankose. 

Sunku pasakyti, kas greičiau jam grąžino šį smūgį: šeimininkas ar 
šeimininkė. Jos vyras, rankose nieko neturėdamas, ėmė veikti kumščiais, 
o jo pati, iškėlusi šluotą ir taikydama ja Džonsui į galvą, veikiausiai iškart 
būtų padariusi galą peštynėms, taip pat ir Džonsui, jeigu šluotos švyste- 
lėjimas žemyn nebūtų buvęs sulaikytas... ne stebuklingai įsikišus kokiai 
stabmeldiškai dievybei, o gana natūralaus, nors ir laimingo atsitiktinumo 

dėka, būtent atvykus Partridžui, kuris tuo momentu ką tik įėjo į viešbutį 
(iš baimės jis bėgo visą kelią nuo pat kalno) ir, išvydęs pavojų, gresiantį 
jo ponui ar bendrui (vadinkite, kaip norite), sutrukdė gresiančią katas- 
trofą, pačiupdamas šeimininkei už rankos kaip tik tuo akimoju, kai toji 
ranka šmėkštelėjo iškelta ore. 

Šeimininkė bematant susigriebė, kas per kliūtis sustabdė jos smū- 
gi; nepajėgdama ištraukti savo rankos iš Partridžo gniaužto, ji paleido 
šluotą ir, palikusi Džonsą sudoroti savo vyrui, neapsakomai niršdama, 
užsipuolė vargšą pedagogą, kuris savo atsiradimą apreiškė sušukdamas: 

— O, Viešpatie! Nejau jūs norite užmušti mano draugužį? 

Nors ir nepasižymėdamas ypatingu karingumu, Partridžas vis dėl- 
to nepaliko stovėti, sudėjęs rankas, matydamas užpultą savo draugą; jis 
anaiptol nesišlykštėjo tuo mūšio pobūdžiu, kuris teko jo daliai, ir atsi- 
lygino šeimininkei už smūgius, vos tiktai juos gavo. Kautynės užvirė su 
nemažėjančiu atkaklumu visuose fronto baruose, ir buvo neaišku, kurią 
pusę nusvers Fortūna, kai staiga pasirodė pusnuogė ledi, kuri, išgirdu- 
si iš viršutinio aukšto dar prieš peštynes įvykusį pokalbį, galvatrūkčiais 
nusileido žemyn ir, neatsižvelgdama, kad nepadoru dviem kovoti prieš 
vieną, užgriuvo vargšę moteriškę, besikumščiuojančią su Partridžu, o šis 
didysis kariautojas ne pasitraukė, bet puolė dar nuožmiau pamatęs, kad 
jam į pagalbą atvyko naujas pastiprinimas. 

Pergalė dabar būtų pakrypusi mūsų atvykėlių pusėn (juk ir narsiausia 
kariuomenė turi pasiduoti skaičiaus persvarai), jeigu kambarinė Susana 
nebūtų laimingai spėjusi į pagalbą savo šeimininkei. Šitoji Susana buvo 
tokia kumštinga merga visoje apylinkėje, kad, aš manau, būtų įveikusi 
net garsiąją Talestridę' arba kiekvieną jos amazonę, nes ji buvo tvirto 
ir vyriško stoto, visais atžvilgiais apginkluota tokioms grumtynėms. Jos 
kumščiai ir rankos tiko kirsti priešui luošinančius smūgius, veidas buvo 
lygiai tobulai pritaikytas gauti tokius smūgius be ypatingos žalos jai pa- 
čiai, nes nosis jau ir taip buvo lėkšta lyg priplota, o lūpos tokios storos, 


! Talestridė (gr. mitol.) - amazonių karalienė, neva padėjusi Aleksandrui Makedoniečiui 


kovoje su persais. 

kad jokio sutinimo nepastebėtum, ir tokios kietos, kad kumštis vargu ar 
galėjo joms palikti žymę. Pagaliau jos skruostikauliai styrojo smarkiai 
atsikišę, tarsi pati prigimtis būtų pavertusi juos dviem bastionais akiduo- 
bėms apginti grumtynėse, kurioms ji, atrodė, taip puikiai apginkluota ir 
į kurias nuostabiai buvo linkusi. 

Ši žavioji būtybė, atsidūrusi mūšio lauke, beregint prisidėjo prie to 
sparno, kur jos šeimininkė kovojo nelygias kautynes su vienos ar kitos 
lyties priešininkais. Čia ji iškart iššaukė Partridžą atskiroms imtynėms. 
Iššūkis buvo priimtas, ir tarp jų užvirė žūtbūtiniausia dvikova. 

Jau nuo saito paleisti Belonos' šunes ėmė laižytis, gardžiuodamies 
būsimu grobiu; jau ore sklandė auksasparnė Pergalė; jau Fortūna, paė- 
musi nuo lentynos svarstykles ir į vieną lėkštę padėjusi Tomo Džonso, 
jo bendrakeleivės ir Partridžo likimą, o į kitą — užeigininko, jo žmonos 
ir tarnaitės lemtį, pradėjo jas svarstyti, tačiau abi lėkštės laikėsi visiško- 
je pusiausvyroje, — kai staiga laimingas įvykis padarė galą kruvinoms 
grumtynėms, kuriomis pusė kovotojų jau lig valiai prisisotino. Šis įvykis 
buvo ketvertu kinkytos karietos privažiavimas; šeimininkas ir jo žmona 
bematant nutraukė mūšį ir, jų paprašyti, tą pat padarė ir priešininkai; 
tik Susana nebuvo tokia atlaidi Partridžui: šitoji gražuolė amazonė, par- 
griovusi ir apžergusi savo priešą, iš visų jėgų kūlė jį abiem kumščiais, 
nekreipdama nė kiek dėmesio į jo maldavimus sudaryti paliaubas ir į 
nesiliaujantį klyksmą, kad jį norima užmušti negyvai. 

Laimei, Džonsas, palikęs šeimininką, tuoj šoko gelbėti savo par- 
blokšto draugo ir nuo jo gana nelengvai atplėšė įsiutusią tarnaitę; tačiau 
Partridžas ne iš karto pasijuto esąs išvaduotas, nes jis tebegulėjo paslikas 
ant grindų, užsidengęs rankomis veidą, ir nesiliovė klykęs, kol Džonsas 
privertė jį atsimerkti ir įsitikinti, kad mūšis baigėsi. 

Šeimininkas, nepatyręs jokių pastebimų sužalojimų, ir jo žmona, 
dangstydama nosine apdraskytą veidą, išbėgo paskubomis prie durų su- 
tikti karietos, iš kurios išlipo jaunutė ledi ir jos kambarinė. Šeimininkė 
tuoj pat nuvedė jas į tą kambarį, kur ponas Džonsas buvo besiruošiąs 


' Belona - romėnų mitologijoje — karo deivė. 

apgyvendinti savąją gražuolę, nes ši patalpa atrodė geriausia visame 
viešbutyje. Einant į ten, atvykėlėms teko peržengti mūšio lauką, ir tai jos 
padarė kuo labiausiai skubėdamos, užsidengusios veidus skepetaitėmis, 
tarsi norėdamos išvengti pašalinių žvilgsnių. Tačiau jų atsargumas buvo 
visiškai nereikalingas, nes nelaimingoji Elena, dėl kurios taip nelemtai 
prasidėjo šis kraujo praliejimas, pati visaip stengėsi slėpti savo veidą, o 
Džonsas buvo ne mažiau užsiėmęs gelbėdamas Partridžą nuo įsiutusios 
Susanos, ir, vos tik jam pavyko tai padaryti, vargšas nukentėjėlis nubėgo 
tuojau prie vandens siurblio nusiplauti veido ir sustabdyti kraujo srauto, 
kurį gausiai lietis jam iš šnervių buvo paleidusi Susana. 

Ketvirtasis skyrius 


KURIAME ATVYKES KARIŠKIS 
GALUTINAI NUTRAUKIA KARO VEIKSMUS 
IR PADEDA SUDARYTI TVIRTĄ IR ILGĄ TAIKĄ 
TARP KARIAVUSIŲ ŠALIŲ 


MS šiuo metu į viešbutį atvyko seržantas su būriu muškie- 
tininkų, kurie vedėsi dezertyrą. Seržantas pirmiausia pasiteira- 
vo, kur gyvena vyriausias miesto magistrato narys, ir, išgirdęs šeiminin- 
ko atsaką, kad šių pareigų vykdymas patikėtas jam pačiam, pareikalavo 
apsistojimo bilietų bei bokalo alaus, o paskui, pasiskundęs, kad šalta, 
atsisėdo virtuvėje prie židinio. 

Ponas Džonsas tuo tarpu ramino savo vargšę nuliūdusią bendrake- 
leivę, kuri atsisėdo prie stalo virtuvėje ir, ranka parėmusi galvą, apver- 
kinėjo savo nelaimes; bet kad gražiosios mano skaitytojos per daug ne- 
sijaudintų dėl mums jau žinomos aplinkybės, aš laikau savo pareiga jas 
nuraminti: prieš išeidama iš savo kambario, ji taip gerai susisupstė ten 
rastu užvalkalu, kad jos padorumo jausmo visai nežeidė tiekos vyriškių 
buvimas virtuvėje. 

Vienas kareivis priėjo prie seržanto ir kažką pašnabždėjo jam į ausį; 
kreipėsi į ją sakydamas: 

— Atleiskite, medem, — bet aš esu tikras, kad neapsirinku: juk jūs 
kapitono Voterso žmona? 

Vargšė moteriškė, paskendusi savo sielvarte, mažai tekreipė dėmesio 
į aplink esančiuosius; bet, vos tik pažvelgusi į seržantą, jinai iškart prisi- 
minė jį ir, pavadinusi vardu, atsakė, kad ji iš tikrųjų ta nelaimingoji, kuria 
jis ją palaikė. 

— Tačiau aš stebiuosi, — pridėjo jinai, — kad mane galima pažinti ši- 
taip apsirengusią. 

Į tai seržantas atsakė, kad jis labai stebisi, matydamas jos kilnybę 
tokiais drabužiais, ir bijąs, kad jai bus nutikusi kokia nelaimė. 

— Nelaimė man iš tikrųjų atsitiko, — pasakė ji, — ir aš didžiai dėkinga 
šitam džentelmenui (ji parodė į Džonsą) už tai, kad ji man nebuvo pra- 
žūtinga, kad likau gyva ir galiu kalbėti apie tai. 

— Kad ir ką būtų padaręs tas džentelmenas, — tarė seržantas, — aš esu 
tikras, kapitonas atlygins jam; ir jeigu galiu kuo būti naudingas, tai jūsų 
kilnybei tereikia tik įsakyti: aš būsiu laimingas, galėdamas patarnauti jūsų 
kilnybei; ir kiekvienas gali pasekti mano pavyzdžiu, nes, žinau, kapitonas 
gerai atsidėkos. 

Viešbučio šeimininkė, išgirdusi viršuj, ką kalbėjo seržantas su ponia 
Voters, greitai nusileido apačion ir, pribėgusi prie jos, ėmė atsiprašinėti 
už padarytą jai įžeidimą maldaudama suprasti, kad ji taip pasielgusi, ne- 
žinodama jos asmenybės. 

— Viešpatie! — kalbėjo ji. — Ar galėjo man ateiti į galvą, kad tokia ledi 
kaip jūs būtų šitaip apsirengusi? Patikėkite, medem, jei tik būtų man 
toptelėję, kad jūsų kilnybė yra jūsų kilnybė, būčiau verčiau savo liežuvį 
nusideginusi, negu pasakiusi tai, ką pasakiau. Ir aš tikiuosi, jūsų kilnybė 
priims iš manęs suknią, kol jūs gausite savo drabužius... 

— Liaukitės malusi, susimildama, — nutraukė ją ponia Voters. - Nejau 
manote, kad mane gali užgauti tai, ką tauškia liežuvis tokio žemo padaro 
kaip jūs? Tik aš stebiuosi jūsų įžūlumu, jei jūs įsivaizduojate, kad po viso 
to, kas nutiko, aš sutiksiu vilktis jūsų purvinus skarmalus. Teikitės žinoti, 
netikša, kad aš turiu savigarbos. 

Čia įsiterpęs Džonsas paprašė ponią Voters dovanoti šeimininke! ir 
priimti jos suknią. 

— Juk reikia pripažinti, — pasakė jis, — kad mūsų išorė buvo truputį 
įtartina, kai mes įėjome į šį viešbutį, ir aš esu įsitikinęs, kad visas šios 
padorios moteriškės elgesys buvo iš susirūpinimo, kaip ji pasakė, savo 
viešbučio reputacija. 

— Tikrai, tik iš mano susirūpinimo! — sušuko šeimininkė. — Džen- 
telmenas šneka kaip tikras džentelmenas, ir aš aiškiai matau, kad jis 


džentelmenas, ir patikėkite, mano viešbutis turi tokią puikią reputaciją 


kaip jokia užeiga pakelėje, ir nors aš, pati šeimininkė, tai sakau, bet 
jame apsistoja žymiausi ponai — ir airiai, ir anglai. Tegu kas pabando 

ką bloga pasakyti apie jį! Ir, kaip aš pasakiau, jei tik būtų toptelėję man 
į galvą, kad jūsų kilnybė yra jūsų kilnybė, aš verčiau pirštus būčiau 
nusideginusi, negu įžeidusi jūsų kilnybę; bet supraskite, aš stengiuosi, 
kad namuose, kur lankosi ponai ir pinigus moka, jiems nesipainiotų 
po kojomis visokie driskiai, kurie, jei tik kur pasisuka, palieka daugiau 
utėlių negu pinigų; tokių smirdžių aš nė per nago juodymą nesigailiu, 
ir būtų tikrai kvaila jų gailėtis; jeigu mūsų teisėjai darytų, kaip reikia 
daryti, jie išvytų juos iš karalystės, — dievaži, tai būtų teisingiausia. Bet 
jūsų kilnybės man 1š širdies gaila, kad jums atsitiko nelaimė, ir jeigu 
jūsų kilnybė malonės padaryti man garbę, apsivilkdama mano drabužį, 
kol įsigysite savąjį, tai, būkite tikra, visa, ką aš turiu geriausia, yra jūsų 
kilnybės paslaugai. 

Negaliu pasakyti, ar šaltis, ar drovumas, ar pono Džonso įkalbinė- 
jimai paveikė ponią Voters, ir ji, išklausiusi šeimininkės šneką, sutiko 
nusileisti ir išėjo su šia pagarbiąja moteriške padoriau apsirengti. 

Šeimininkas buvo taip pat panašiai bepradedąs savo atsiprašomąją 
kalbą Džonsui, bet taurusis jaunuolis jį tuoj pat nutraukė, paspausdamas 
jam bičiuliškai ranką, ir, patikinęs, kad jam viską atleidžia, pasakė: | 

— Jeigu jūs užganėdintas, mano gerbiamas bičiuli, — tai pareiškiu, kad 
aš nieko prieš jus neturiu. 

Iš tikrųjų šeimininkas tam tikru atžvilgiu pagrįsčiau galėjo laikyti 
save užganėdintu, nes buvo smarkokai pridaužytas, o tuo tarpu Džonsui 
teko vos vienas smūgis. 

Partridžas, kuris visą laiką skalavo savo sukruvintą nosį prie siurblio, 
grįžo į virtuvę kaip tik tą akimirką, kai jo ponas ir šeimininkas spaudė 
vienas kitam rankas. Esant romaus būdo, jam buvo malonu matyti šias 
susitaikinimo apraiškas, ir, nors jo veide buvo keletas Susanos kumščių 
žymių ir dar daugiau jos nagų pėdsakų, jis buvo patenkintas šia mūšio 
baigtimi ir neturėjo jokio noro kautis iš naujo, kad tą baigtį pagerintų. 

Herojiškoji Susana taip pat buvo patenkinta savo pergale, nors ji už 
ją sumokėjo mėlyne paakyje, kurią jai Partridžas įsodino iš pat pradžios. 
Taigi ir tarp jų buvo pasiektas susitarimas, ir tos pačios rankos, kurios tik 
ką buvo karo pabūklai, dabar tapo taikos tarpininkais. 

Žodžiu, buvo grąžinta visiška ramybė, ir seržantas, nors tai gali atro- 
dyti priešinga jo profesijos principams, išsakė savo pritarimą. 

— Matote, tikrai draugiškai! — sušuko jis. —- Nepakenčiu, po velnių, 
kai žmonės truputį apsiskaldę šnairuoja vienas į kitą. Kai bičiuliai susi- 
kramto vienas su kitu, tai tėra vienas kelias — sutvarkyti reikalą garbingai, 
bičiuliškai: ar kumščiais, ar kardais, arba pistoletais, kaip kas mėgsta, o 
vėliau apie tai nė mur mur. O aš, tai tenujoja mane kipšas, jei nemyliu 
draugo labiau tąsyk, kai apsivanoju su juo! Užslėpti pyktį veikiau dera 
prancūzui, 0 ne anglui. 

Tada jis pasiūlė atlikti nuliejimą', kaip būtiną ceremonijų dalį, darant 
tokius susitarimus. Skaitytojas iš čia gal nuspręs, kad jis gerai išmanė 
senovės istoriją; nors tokia išvada visai galima, bet aš to per daug neteig- 
siu, nes seržantas nepaminėjo jokio autoriteto šiam papročiui patvirtinti. 
Galimas daiktas, jis savo nuomonę tikrai rėmė puikiu autoritetu, kadangi 
ją sustiprino daugybe smarkių keiksmažodžių. 

Džonsas, vos tik išgirdęs šį pasiūlymą, tuoj sutiko su mokytuoju ser- 
žantu ir įsakė paduoti taurę arba, tikriau pasakius, didžiulį bokalą, pilną 
tokiais atvejais vartojamo skystimėlio, ir tada pats pradėjo ceremoniją. 
Jis padėjo dešinę ranką ant šeimininko rankos, kairiąja paėmė taurę ir, 
taręs reikiamus žodžius, atliko nuliejimą, o paskui tą pat pat padarė visi 
kiti. Beveik nėra reikalo čia smulkiai pasakoti visą ritualą, nes jis maža 
tesiskyrė nuo tų nuliejimų, kurių aprašymai tokie dažni senovės autorių 
ir jų moderniųjų nurašinėtojų veikaluose. Pagrindinį skirtumą sudaro 
dvi aplinkybės: pirma, dalyviai skystimą liejo tik į savo gerkles, ir, antra, 
seržantas, kuris ėjo žynio pareigas, gėrė paskutinysis; bet jis, aš manau, 
neprasilenkė su senovės ritualu, išgerdamas daugiau už kitus ir būdamas 
vienas asmuo iš visų dalyvių, kuris neprisidėjo prie išlaidų, o talkininka- 


vo tik savo uolumu. 


" atlikti nuliejimą... - Senovės graikai ir romėnai, aukodami dievams aukas, turėjo tam tikrą 
nuliejimo ritualą. Pirmiausia žynys, o paskui ir kiti apeigų dalyviai nugerdavo iš taurės vyno, 
o jo likučius išpildavo aukojamam gyvuliui tarp ragų. Dievams taip pat būdavo nupilama per 
pokylius. 

Atlikę nuliejimą, gerieji žmoneliai susibūrė apie virtuvės židinį, kur 
tryško linksmumas, ir Partridžas ne tik kad pamiršo savo gėdingą pra- 
laimėjimą, bet alkį iškeitė į troškulį ir bematant nepaprastai įsismagino. 
Tačiau mes turime kuriam laikui palikti šią malonią draugiją ir palydėti 
poną Džonsą į ponios Voters kambarį, kur jo užsakytieji pietūs dabar 
jau laukė ant stalo. Jiems paruošti nereikėjo daug gaišti, nes jie buvo 
gatavi jau prieš tris dienas, ir virėjui teko tik juos pašildyti. 


Penktasis skyrius 


GERUS SKILVIUS TURINČIŲ HEROJŲ 
PATEISINIMAS IR AMŪRIŠKO MŪŠIO 
APRAŠYMAS 


erojai, nepaisant geros nuomonės, kokią jie patys gali susikur- 

HR. apie save pataikautojų dėka arba kokią žmonės apie juos 
susidaro, vis dėlto yra panašesni į mirtinguosius negu į dievus. Nors ir 
kokios prakilnios būtų jų sielos, tačiau jų kūnai, kurie sudaro kur kas 
didesnę jų būtybės dalį, nėra laisvi nuo pačių blogiausių silpnybių ir pri- 
valo atlikinėti žemiausius žmogaus prigimties poreikius. Tarp šių pas- 
tarųjų valgymo aktui, kurį vienas kitas išminčius traktavo kaip itin nie- 
kingą veiksmą, įžeidžianųį Ailosofinį orumą, turi nusilenkti patys didieji 
šios žemės valdovai, herojai ir filosofai; išdaigininkė prigimtis kartais net 
reikalauja, kad šios didingosios asmenybyės minėtus poreikius tenkintų 
kur kas gausesniu mastu negu žemiausio luomo žmonės. 

Teisybę pasakius, jeigu ant mūsų žemės rutulio niekas nežino būty- 
bės, aukštesnės už žmogų, tai nėra ko sarmatytis tenkinant poreikius, be 
kurių žmogus negali apsieiti; bet kai tik šios didžiosios personos, kurias 
aš paminėjau, nusileidžia iki minties apriboti šių žemų poreikių tenki- 
nimą tik savim pačiais, — kai, pavyzdžiui, pasisavindami ar naikindami 
maisto produktus, jie tarsi nori uždrausti valgį kitiems, — tada jie, be 
abejo, patys tampa labai žemais ir niekingais. 

Dabar, po šios trumpos įžangos, manome, kad nebus mūsų herojui 
nieko gėdinga, jeigu pasakysime, kad jis karštai ėmė tašyti, kas ties juo 
buvo padėta. Aš net abejoju, ar teko kada geriau užkirsti pačiam Odisė- 
jui, kuris, prie progos galima pasakyti, turėjo ar tik ne alkaniausią skilvį 
už visus kitus herojus toje ėdringoje „Odisėjos“ poemoje. Mažiausia ko- 
kie trys svarai mėsos, kurie anksčiau buvo struktūrinė jaučio dalis, dabar 
gavo garbę pasidaryti pono Džonso asmenybės dalimi. 

Mes laikėme savo pareiga paminėti šią smulkmeną, nes ji gali paaiš- 
kinti, kodėl laikinai mūsų herojus nekreipė dėmesio į gražiąją savo stalo 

bendrę, kuri valgė labai nedaug, būdama užsiėmusi visai kitokios rūšies 
svarstymais, ir kodėl to nepastebėjo Džonsas, iki galutinai pasotino savo 
apetitą, sužadintą dvidešimt keturių valandų pasninko; bet, vos spėjus 
prisikirsti, jo dėmesys kitiems dalykams bematant atkuto; su šiais daly- 
kais ir supažindinsime skaitytoją. 

Ponas Džonsas, apie kurio asmeniškus pranašumus mes lig šiol te- 
same pasakę labai maža, iš tikrųjų buvo vienas iš gražiausių jaunuolių 
pasaulyje. Jo veidas, šalia to, kad dvelkė sveikata, pasižymėjo aiškiai įskai- 
tomo meilumo ir gerumo išraiška. Šios ypatybės buvo tokios būdingos 
jo fizionomijai, kad protas ir gyvumas, švytėję jo akyse, negalėjo likti 
nepastebėti atidaus žiūrovo, nors lengvai praslysdavo pro paviršutiniš- 
kesnį žvilgsnį, o geraširdiškumas krisdavo į akis beveik kiekvienam, kas 
tik į jį bepažvelgdavo. 

Galbūt dėl šios aplinkybės, taip pat ir dėl švelnaus odos gymio jo 
veidas pasižymėjo beveik neaprašomu delikatumu, kuris būtų daręs jį 
net pernelyg moterišką, jei to nebūtų atsvėręs tikrai vyriškas stotas, taip 
ji panašinąs su Herkuliu, kaip veidas priminė Adonį. Be to, jis buvo 
judrus, lipšnus ir linksmas; jo negestąs sielos gyvumas praskaidrindavo 
kiekvieną draugiją, kur tik jis pasirodydavo. 

Jeigu skaitytojas prideramai įvertins visas šias kerinčias ypatybes, 
susitelkusias mūsų herojaus asmenyje, be to, dar prisimins, kuo jam 
buvo dėkinga ponia Voters, tai jis bus veikiau apsimetęs negu nuoširdus, 
susidarydamas apie ją blogą nuomonę dėl to, kad ji labai gerai ėmė gal- 
voti apie Džonsą. 

Bet kad ir kokie priekaištai būtų mesti šiai damai, mano reikalas dės- 
tyti faktus, kokie jie iš tikrųjų buvo. Ponia Voters ne tik susidarė gerą 
nuomonę apie mūsų herojų, bet taip pat pajuto jam karštą prielanku- 
mą. Pagaliau pasakant viską drąsiai, — jinai įsimylėjo jį dabar plačiai įsiga- 
lėjusia šio žodžio prasme, pagal kurią šis žodis yra prijungiamas prie 
kiekvieno mūsų aistrų, norų, jausmų trokštamo objekto ir reiškia, kad 
mes bemeilijame pasirinkti vieną, o ne kitą valgio rūšį. 

Bet nors meilė šiems įvairiems objektams paprastai vis ta pati visais 
atvejais, tačiau reikia pripažinti, kad jos pasireiškimas skirtingas; juk kad 

ir kaip mes mylėtume puikų nugarinės kepsnį, burgundiškąjį vyną, da- 
maskinę rožę arba Kjemono smuiką, mums niekada dėl to netenka šyp- 
sotis, meilikauti, puošniai dabintis, įsiteikdinėti ar kokiu kitu būdu bei 
gudrybėmis stengtis laimėti minėto kepsnio ir kitų dalykų palankumą. 
Kartais mes iš tikrųjų dūsaujame, bet paprastai kai mums stinga, o ne kai 
turime mylimą objektą. Juk kitaip mums tektų skųstis jo nedėkingumu 
bei kurtumu dėl tos pačios priežasties, dėl kurios Pasifė! apmaudavo ant 
savojo buliaus, kurį mėgino palenkti visomis koketerijos priemonėmis, 
sėkmingai praktikuojamomis tuometinėse svetainėse laimėti kur kas 
jausmingesnėms ir švelnesnėms rafinuotų džentelmenų širdims. 

Visai priešingai vyksta su ta meile, kuri pasireiškia tarp tos pačios 
rūšies, bet skirtingos lyties asmenų. Čia, vos tik mes įsimylime, ir mūsų 
svarbiausiu rūpesčiu tampa laimėti pamiltojo objekto simpatijas. Juk ku- 
riam galui išties mūsų jaunimas mokomas viso to meno būti malonus? 
Jeigu nebūtų meilės, tai, reikia paklausti, iš kur iškastų lėšas pragyve- 
nimui žmonės, kurių visas amatas ir tėra, kaip paryškinti ir pagražinti 
žmogaus personą? Ir net didieji mūsų manierų šlifuotojai, kurie, kaip kai 
kas mano, moko to, kas daugiausia ir skiria mus nuo gyvulių, — net patys 
šokių mokytojai, ko gera, nesusirastų vietos visuomenėje. Žodžiu, visas 
elegantiškumas, kurio jaunos ledi ir jauni džentelmenai išmoksta vieni iš 
kitų, ir daugybė pagražinimų, kuriuos jie patys sau suteikia, pasinaudo- 
dami veidrodžiu, iš tikrųjų tėra ne kas kita kaip spžcw/a e/ faces amzoris, apie 
kuriuos taip dažnai užsimena Ovidijus arba, kaip kartais jie vadinami 
mūsų kalba, ištisa meilės artilerija. 

Vos ponia Voters ir mūsų herojus susėdo drauge, šitoji dama be- 
matant paleido į Džonsą artilerijos ugnį. Bet čia, imantis aprašymo, ligi 
šiol neišbandyto nei eilėmis, nei proza, atrodo dera pasišaukti į pagalbą 
kai kurias dausų būtybes, kurios, neabejojame, mielai atvyks šia proga 
mums į pagalbą. 


!' Pasifė - mitinė Kretos karalienė, įsimylėjusi bulių ir pagimdžiusi Minotaurą — pusiau žmo- 
gų, pusiau bulių. 
* Meilės geluonys ir liepsnos (/9/). 

Apreikškite mums, o Gracijos, jūs, kurios gyvenate dangiškuose Se- 
rafinos rūmuose, jūs, tikrai dieviškos, visada reginčios jos veidą ir gerai 
pažįstančios žavėjimo meną, — pasakykite, kokie buvo pavartoti ginklai 
paimti į nelaisvę pono Džonso širdžiai! 

Pirmiausia iš dviejų meilių žydrų akių, kurių liepsnojančios lėliukės 
šaudydamos svaidė žaibus, buvo paleista pora aštrių šelmiškų žvilgsnių; 
bet, mūsų herojaus laimei, jie tepataikė vien į didelį jautienos gabalą, 
kurį jis tuo metu gabeno į savo lėkštę, ir be žalos jam išeikvojo savo 
energiją. Žavioji kariautoja pastebėjo savo nesėkmę, ir tuojau pat iš jos 
žavingosios krūtinės išsiveržė mirtinas atodūsis. Atodūsis, kurio nega- 
lima klausytis nesijaudinant ir kurio užtektų parblokšti dešimčiai fran- 
tų, — toks saldus, toks švelnus, toks meilus, kad jo sėlinanti jėga būtų 
veikiausiai susiradusi subtilų kelią į mūsų herojaus širdį, jeigu, laimei, jo 
garso nebūtų nuvijęs jam nuo ausų nemaloniai burbuliuojąs alus, kurį jis 
tuo metu pylėsi iš butelio. Daug kitų ginklų dar jinai išbandė; bet valgio 
dievas (jeigu tik toks yra, nes aš to nedrįstu tvirtinti) saugojo savo gar- 
bintoją; arba, galimas daiktas, čia nebuvo dignus vindice nodus', 11 Džonso 
imunitetą galima paaiškinti paprasčiausiu būdu; juk meilė mus dažnai 
apsaugo nuo alkio antpuolių, tai ir alkis tam tikrais atvejais gali apgin- 
ti mus nuo meilės. Gražuolė, įsiutinta tiekos pralaimėjimų, nusprendė 
trumpam sudėti ginklus. Šią atvangą ji sunaudojo, paruošdama kovinei 
parengčiai visus meilės arsenalo pabūklus, kad galėtų atnaujinti ataką, 
pavalgius pietus. | 

Todėl, vos tik staltiesė buvo nuimta, ji vėl atnaujino savo karines 
operacijas. Visų pirma, nukreipusi savo dešiniąją akutę kampučiu į pono 
Džonso pusę, ji šovė iš jos skvarbų žvilgsnį, kuris, nors ir neteko dides- 
nės savo jėgos dalies, prieš pasiekdamas mūsų herojų, bet nedingo be 
rezultatų. Tai pastebėjusi, gražuolė mikliai nukreipė akutes ir nuleido 
jas žemyn, tarytum nusigandusi dėl to, ką ji padarė, nors tokiu būdu ji 
tenorėjo vien susilpninti jo budrumą ir atkreipti į save jo akis, pro kurias 


' Dalykas, vertas dieviškųjų jėgų įsikišimo (/94). Džgnus vindice nodus... — įsikišus dievams 
(Horacijus „Poezijos menas“, 191). 

tikėjosi netikėtai pačiupti jo širdį. O paskui atsargiai pakėlusi tuos du 
žiežirbom trykštančius žiburėlius, kurie jau ėmė veikti vargšą Džonsą, 
jinai paleido į jį visą salvę mažučių kerų, kuriuos svaidė jos veido šyp- 
sena. Ne linksma ir džiugi šypsena, o šypsena kerinti, kurią visuomet 
laiko parengtyje dauguma moterų ir kuri joms padeda iškart parodyti jų 
palankų nusiteikimą, patrauklias duobutes ir baltus dantukus. 

Šitoji šypsena pataikė mūsų herojui tiesiai į akis, ir nuo jos jis iš- 
kart susverdėjo. Dabar jam ėmė aiškėti priešo kėslai ir akivaizdūs jo lai- 
mėjimai. Tarp kariaujančių pusių prasidėjo derybos, o per jas vylingoji 
gražuolė taip gudriai ir nepastebimai tęsė savo ataką, kad beveik įveikė 
mūsų herojaus širdį dar prieš atsinaujinant karo veiksmams. Teisybę pa- 
sakius, aš bijau, kad ponas Džonsas laikėsi olandiškojo gynybos būdo ir 
išdavikiškai atidavė įgulą, nepagalvojęs kaip reikiant apie savo įsipareigo- 
jimus gražiajai Sofijai. Žodžiu, vos tik paliaubų derybos baigėsi ir dama 
išvedė iš priedangos pagrindinę batarėją, netyčiomis leisdama nukristi 
nuo savo kaklo skepetaitei, pono Džonso širdis buvo galutinai paimta, 
ir gražioji nugalėtoja pasidžiaugė įprastais pergalės vaisiais. 

Čia Gracijos mano priderant baigti savo aprašymą, o mes manome 
priderant baigti šį skyrių. 

DRAUGIŠKAS PAŠNEKESYS VIRTUVĖJE, 
BAIGESIS LABAI PAPRASTAI, NORS NE TAIP 
JAU DRAUGIŠKAI 


ol mūsų įsimylėjėliai pramogavo jau iš dalies aprašytu būdu 
Kas skyriuje, jie panašiai sudarė pramogą ir savo ge- 
riesiems draugams virtuvėje. Dvigubą pramogą: suteikė jų pašnekesiui 
temą ir drauge aprūpino gėrimais, šie pagyvino visos draugijos nuotaiką. 
Be šeimininko ir šeimininkės, kurie retkarčiais išeidavo iš kambario, 
prie virtuvės židinio susirinko ponas Partridžas, seržantas ir vežėjas, at- 
gabenęs jaunąją ledi ir jos kambarinę. 

Kai Partridžas papasakojo susirinkusiesiems, ką jis girdėjo iš Kalno 
Atsiskyrėlio apie ponios Voters būklę, kada Džonsas ją surado, seržan- 
tas papildė kiek žinodamas šitos damos istoriją. Jis pasakė, kad ji - žmo- 
na pono Voterso, kuris tarnauja jų pulke kapitonu ir su kuriuo ji dažnai 
traukdavo 1š vietos į vietą. 

— Kai kas, — tęsė jis, — iš viso abejoja, ar jie susituokę pagal įstatymus 
bažnyčioje. Bet, sakyčiau, tai ne mano reikalas; aš tik turiu prisipažint, 
jeigu tektų liudyti prisiekus teisme, — man rodos, ji maža kuo geresnė už 
bet kurį mūsų, ir aš manau, kapitonas galės patekti į dangų, kai saulutė 
suspindės lietingą dieną. O jeigu ir pateks, tai jam vis tiek tenai kompa- 
nijos netrūks. O bobikė, reikia po velnių tiesą pasakyti, visai nieko sau 
moteriškaitė, mėgsta uniformuotus ir visada pasirengusi apginti mus nuo 
neteisybių: ji dažnokai yra užtarusi mūsų vargšą kareivėlį, ir, jeigu tai nuo 
jos tepriklausytų, niekas nebūtų nubaustas. Tik per paskutinį postovį jinai 
jau pernelyg artimai susiuostė su jaunesniuoju leitenantu Nordertonu, kas 
tiesa, tai tiesa. Kapitonas apie tai nieko nežino; o kadangi ir jam dar užteks 
jos lig soties, tai kokia čia bėda? Dėl to jis ją nė kiek ne mažiau myli, ir aš 
įsitikinęs, kad iškarštų kailį kiekvienam, kuris ką bloga apie ją pasakytų; 
todėl aš nieko tokio ir nesakysiu. Kalbu tik tai, ką žmonės šneka; o jeigu 
visi apie ką nors šneka, tai vis tiek tame turi būti trupučiukas tiesos. 

— Taip, taip, daug tiesos, galvą dedu, — pritarė Partridžas: — Veras 
odiuzs barit!. 

— Visas maišas šmeižtų, daugiau nieko! — sušuko šeimininkė. — Da- 
bar, apsigerbusi, ji atrodo kaip tikra ledi ir elgiasi kaip kilmingoji: davė 
man ginėją, kad užsivilko mano drabužius. 

— Graži ir kilminga ledi, — pritarė užeigininkas. — Jeigu ne tavo karš- 
takošiškumas, nebūtum susikibus su ja pradžioje. 

— Ne tau apie tai kalbėti! — atšovė šeimininkė. — Jeigu ne tavo liur- 
biška galva, nieko nebūtų atsitikę. Tu vis amžinai kišiesi ten, kur tavęs 
niekas neprašo, ir mali savo kvailu liežuviu! 

— Na, gana, gana, — atsakė šeimininkas, — kas praėjo, to nebepataisy- 
si, palik ramybėje visa tai. 

— Taip, tu tik to ir tenori, O rytoj, poryt ir amžinai viskas vėl iš naujo 
prasidės, — sušuko šeimininkė. — Nebe pirmą kartą tenka kentėti per 
tavo liurbišką galvą. Būtų gerai, kad tu namie liežuvį visada laikytum už 
dantų ir kištumeisi tik į kiemo reikalus, kurie tau ir priklauso. Gal jau 
pamiršai, kas atsitiko prieš septynetą metų? 

— Oi, susimildama, nebeatkasinėk senų istorijų! — atsakė užeiginin- 
kas. — Užteks, užteks, dabar viskas susitvarkė, ir aš gailiuosi, ką tada 
pridariau. 

Šeimininkė buvo vėl beatsakanti, bet ją sutrukdė taikdarys seržantas, 
tuo didžiai nuliūdindamas Partridžą, didelį mėgėją pasijuokti ir sumaniai 
sukurstyti tokius nepragaištingus ginčus, kurie sukelia greičiau komiškus 
negu tragiškus susidūrimus. 

Seržantas paklausė Partridžą, kur jis keliaująs su savo ponu. 

— Su savo ponu! — atsakė Partridžas. — Aš ne tarnas, užtikrinu jus; 
nors patyriau nelaimių pasaulyje, vis dėlto pasirašydamas pridedu džen- 
telmeno vardą. Dabar atrodau suvargęs ir nuskurdęs, bet kitados aš tu- 


rėjau gramatikos mokyklą. $ed bev 22ibi! Non suns guod fui. 


! Teisybė gimdo neapykantą (/04.). 
* Bet, deja! Dabar aš nebe tas, kas buvau (4£.). 

— Tikiuosi, sere, jūs neįsižeidėte, — tarė seržantas. — Tačiau, jeigu ga- 
liu būti toks drąsus, klausiu jus, kur vykstate su savo draugu? 

— Dabar teisingai mus pavadinote, — atsiliepė Partridžas: — ami7 s4- 
us'. Ir teikitės žinoti, kad mano draugas — vienas iš didžiausių džentel- 
menų visoje karalystėje. (Tai išgirdę, viešbučio šeimininkas ir jo žmona 
pastatė ausis.) Jis — skvairo Olverčio įpėdinis. 

— Kaip? To skvairo, kuris daro tiek daug gero visoje šalyje? — sušuko 
šeimininkė. 

— To paties, — atsakė Partridžas. 

— Tada aš dedu galvą, — pridėjo ji, — vieną gražią dieną jis valdys 
didžiulius turtus. 

— Be jokios abejonės, — pritarė Partridžas. 

— Taip. Vos dirstelėjusi į jį, aš pamačiau, kad jis atrodo kaip tikras 
džentelmenas; bet mano vyras, kuris čia štai riogso, vis gudresnis už 
visus. 

— Brangioji, aš pripažįstu savo klaidą, — atsakė šeimininkas. 

— Savo klaidą! — nenustygo jo pati. — O aš ar padariau kada kokią 
klaidą? 

— Bet kaip čia yra, sere, — nusistebėjo užeigininkas: — toks žymus 
ponas ir vaikšto pėsčias? 

— Nežinau, — atsakė Partridžas. — Aukšti ponai kartais kvailioja. 
Glosteryje jis dabar turi dvylika arklių ir liokajų, bet niekas jam negali 
įtikti; tik praėjusią naktų, kai buvo taip tvanku, jam šovė į galvą prasi- 
blaivyti pasivaikščiojant ir užsikeberioti ant to aukšto kalno, kur aš taip 
pat kopinėjau, sudarydamas jam kompaniją; bet dabar niekas manęs ten 
nenuvilios: niekad nebuvau taip prisibaiminęs per visą savo gyvenimą. 
Ant kalno mes sutikome baisiai keistą žmogų. 

— Galite mane pakarti, — atsiliepė užeigininkas, — jeigu jis ne tas pats 
Kalno Atsiskyrėlis, kaip jį čia visi praminė; vargu ar jis žmogus; aš pažįs- 


tu nemaža, kurie įsitikinę, kad jis — pats velnias. 


' Esame draugai (/0/.). 

— Taip, taip, labai panašu, — sutiko Partridžas, — ir dabar, kai jūs taip 
pasakėte, aš visa širdim tikiu, kad jis — velnias, nors ir nepastebėjau jo 
skeltų kanopų; bet gal jis turi galią slėpti jas, nes piktosios dvasios gali 
pasiversti, kuo tik užsimano. 

— Tačiau būkite malonus, sere, aš nenoriu jūsų užgauti, —- paklausė 
seržantas, — būkite malonus pasakyti, kas per padaras yra velnias? Girdė- 
jau, kai kurie mūsų karininkai šneka, kad jokio velnio nesą ir kad jį tiktai 
kunigai išgalvoję, bijodami netekti iš ko gyventi; juk jeigu visi sužinotų, 
kad jokio velnio nėra, tai kunigai būtų visai nereikalingi, kaip nereikalin- 
gi esame mes taikos metais. 

— Tie karininkai, — įsiterpė Partridžas, — aš manau, labai mokyti. 

— Koks ten jų mokytumas! — atsakė seržantas. — Jie, man rodos, nė 
pusės to nežino, ką jūs, sere, žinote; ir tikrai, aš visada tikėjau, jog velnias 
turi būti, kad ir ką jie kalbėtų, nors vienas jų buvo net kapitonas; jeigu 
nebūtų velnio, tai kaip tada pasiųsti pas jį tuos visus nenaudėlius? Aš 
knygose skaičiau. 

— Kai kurie jūsų karininkai savo gėdai įsitikins, kad velnias vis dėlto 
yra, — tarė šeimininkas. — Neabejoju, kad jis privers juos apmokėti man 
senas sąskaitas. Štai vienas gyveno pas mane gerą pusmetį, tai jam užte- 
ko sąžinės paimti geriausią patalynę, o pats daugiau kaip šilingą perdien 
iššvaistydavo ir dar leisdavo kareiviams virti kopūstus virtuvėje, nes aš 
jiems neduodavau pietų sekmadieniais. Kiekvienas geras krikščionis turi 
trokšti, kad būtų velnias, kuris nubaustų tokius nenaudėlius. 

— Klausykite, šeimininke! — supyko seržantas. - Neįžeidinėkite mun- 
duro: aš to nepakęsiu. 

— Po velnių mundurą! — atsiliepė šeimininkas. — Ligi kaklo aš dėl jo 
prisikentėjau. 

— Džentelmenai, būkite liudytojai, — tarė seržantas, — jis plūsta kara- 
lių, o tai vis valstybės išdavimas. 

— Aš plūstu karalių? Žiūrėkite, koks niekšas! — užsiuto šeimininkas. 

— Taip, taip, — sušuko seržantas, — jūs koneveikėte mundurą, oO tai 
reiškia koneveikti ir karalių. Tai vis tas pat: kas koneveikia mundurą, tas 
ir karalių ims plūsti, jei tik išdrįs, todėl tai visiškai tas pat. 

— Atleiskite man, pone seržante, — įsiterpė Partridžas, — tatai 707 
seguitur": 

— Nelįskite su savo svetimšališku žargonu! — sušuko seržantas, pa- 
šokdamas iš vietos. — Aš nesėdėsiu ramiai ir nesiklausysiu, kaip dergia- 
mas munduras. 

— Jūs klaidingai mane supratote, drauguži, — tarė Partridžas: — nė ne- 
maniau užgaulioti munduro; aš tepasakiau, kad jūsų išvada 707 seguzžur. 

— Jūs pats esate segwžur, jeigu taip norite, — įniršo seržantas. — Aš 
jums joks seguzžyr! Visi jūs šunsnukiai, ir aš tai įrodysiu. Statau dvidešimt 
svarų, kad nė vienas jūsų neatsilaikys prieš mane. 

Šis iššūkis bematant nutildė Partridžą, kurio skilvis, tik ką gana rie- 
biai prikimštas, dar neturėjo jokio noro būti apkumščiuotas; bet vežėjas, 
kuriam visi kaulai buvo sveiki ir kuriam labiau knietėjo pasipešti, ne taip 
lengvai perkentė įžeidimą manydamas, kad iš dalies seržantas užgauna ir 
ji. Todėl jis pašoko ir, priėjęs prie seržanto, pareiškė laikąs save esant ne 
menkesniu už kiekvieną kariškį ir siūląs pasiboksuoti iš vienos ginėjos. 
Seržantas priėmė pasiūlymą, bet atsisakė statyti lažinį; tada abu bematant 
nusimetė švarkus ir susikibo; bet arklių varovas buvo taip apkultas žmonių 
vadovo, kad jam teko likusią jėgų dalį sunaudoti prašymui pasigailėti. 

Šiuo momentu jaunoji ledi pareiškė norinti išvažiuoti ir įsakė pa- 
ruošti karietą; bet jos įsakymas liko neišpildytas, nes vežėjas visą šį vaka- 
rą nebuvo pajėgus imtis savo pareigų. Stabmeldžių laikais toks nepajė- 
gumas būtų buvęs priskirtas ne mažesnei vyno dievo įtakai, kaip ir karo 
dievo įsikišimui; mat, tiesą pasakius, abu kovotojai paatnašavo aukas ir 
pirmajai, ir antrajai dievybei. Paprasčiau sakant, abu buvo nusigėrę kaip 
pėdai, o ir Partridžo būklė buvo ne ką geresnė. Dėl šeimininko, tai iš- 
gerti buvo jo amatas, ir gėrimas veikdavo jį nė kiek ne daugiau kaip bet 
kurį indą jo užeigoje. 

Viešbučio šeimininkė, pakviesta pono Džonso ir jo bendrakeleivės iš- 
gerti drauge arbatos, smulkiai jiems papasakojo paskutinę ankstesnės sce- 


! Šis žodis, kurį seržantas, nelaimei, palaikė įžeidimu, yra logikos terminas, reiškiąs, kad 
išvada neišplaukia iš prielaidų. (Au/oraus pastaba.) 

nos dalį ir kartu pareiškė labai apgailestaujanti dėl jaunosios ledi, „kuri, — 
pasakė jinai, — didžiai susirūpinusi, kad negali tęsti savo kelionės“. 

— Ji tokia žavinga ir meili panelė, —- pradėjo šeimininkė. — Aš tikra, 
kad ją kažkur esu mačiusi. Manding, ji įsimylėjusi ir pabėgo nuo savo 
namiškių. Kas žino: gal jos laukia koks jaunas džentelmenas, kurio širdis 
tokia pat nuliūdusi kaip ir jos? 

Tai girdėdamas, Džonsas giliai atsiduso; nors ponia Voters tatai pa- 
stebėjo, ji to neparodė, kol buvo kambaryje šeimininkė; bet kai ši geroji 
moteriškė pasišalino, jinai neiškentė nepadariusi mūsų herojui vienos 
kitos užuominos, kad įtaria turinti labai pavojingą varžovę. Džonsas, tai 
išgirdęs, sumišo ir tatai įtikino ją, kad jinai neapsiriko, nors jis ir neatsakė 
tiesiai nė į vieną klausimą; tačiau ji nebuvo tokia skrupulinga meilėje, kad 
per daug jaudintųsi dėl paslapties atskleidimo. Džonso grožis apkerėjo 
jai akis, bet kadangi jo širdies ji negalėjo matyti, tai ir nesielvartavo dėl 
to. Jinai puikiausiai galėjo vaišintis prie meilės stalo, visai nepagalvoda- 
ma, kad prie jo jau sėdėjo ar dar atsisės kita. Šis jausmas, tiesa, nėra toks 
delikačiai išrankus, bet užtat jis daugiau paiso pačios esmės; jis ne toks 
aikštingas ir galbūt ne toks žiaurus ir egoistiškas kaip tų moterų, kurios 
gali lengvai atsisakyti laikinai savo mylimojo, jeigu jos gana užtikrintos, 
kad to paties jų mylimojo neturi jokia kita. 

TEIKIĄS IŠSAMESNIŲ ŽINIŲ APIE 
PONIĄ VOTERS IR APIE TAI, KAIP JI ATSIDŪRĖ 
TOJE APVERKTINOJE PADĖTYJE, IŠ KURIOS 
JĄ IŠGELBĖJO DŽONSAS 


ors prigimtis primaišė į žmogaus sudėtį anaiptol ne po vie- 

NL dozę smalsumo ir tuštybės, tačiau turbūt nėra nė vieno 
individo, kuriam ji būtų suteikusi tų abiejų ypatybių tokiu mažu kiekiu, 
kad jam nereikėtų jokio sumanumo, taip pat pastangų tramdyti jas ir 
laikyti paklusnias; — tačiau ši pergalė būtinai reikalinga kiekvienam, kuris 
daugiau ar mažiau nori nusipelnyti išmintingo ir gerai išauklėto žmogaus 
reputaciją. 

Kadangi Džonsą visai neperdedant galima pavadinti gerai išauklėtu, 
tai jis užgniaužė savyje visą smalsumą, jam natūraliai sukeltą tų nepapras- 
tų aplinkybių, kuriomis jis užtiko ponią Voters. Iš pradžių jis iš tikrųjų 
metė keletą užuominų damai, bet kai pamatė, kad ji rūpestingai vengia 
nors šiek tiek pasiaiškinti, tai pasitenkino likdamas nieko nežinančiu, 
juo labiau kad numanė, jog čia slypi kokios nors aplinkybės, kurios būtų 
vertusios ją raudonuoti, jeigu ji viską pasipasakotų. 

Tačiau kadangi, galimas daiktas, kai kurie mūsų skaitytojai ne taip 
lengvai nusiramins dėl to nežinojimo, o mes norime patenkinti juos vi- 
sus, todėl nepagailėjome didelio vargo sužinoti tikruosius faktus, ku- 
riuos papasakoję ir užbaigsime šią knygą. 

Taigi šitoji ledi gyveno keletą metų su kažkokiu kapitonu Votersu, 
kuris tarnavo tame pačiame pulke kaip ir ponas Nordertonas. Ji buvo 
laikoma to džentelmeno žmona ir vadinosi jo vardu; vis dėlto, kaip pa- 
sakė seržantas, buvo abejojama jų vedybų tikrumu, ko mes šiuo metu 
nesiryšime spręsti. 

Ponia Voters, man labai skaudu tai pasakyti, jau kuris laikas gana 
artimai bendravo su anksčiau minėtu jaunesniuoju leitenantu, o tai maža 
teprisidėjo prie gero jos vardo. Kad ji buvo labai meili šiam jaunajam 

vaikinui — nėra jokios abejonės; bet ar ji peržengė su juo nusikalstamu- 
mo ribą — nėra taip visai aišku, jei tik nepadarysime prielaidos, kad mo- 
terys niekad neapdovanoja vyriškio visomis malonėmis, išskyrus vieną, 
kurią galop taip pat padovanoja. 

Pulko batalionas, kuriam priklausė kapitonas Votersas, dviem dienom 
aplenkė kuopą, kurioje ponas Nordertonas buvo jaunesniuoju leitenantu; 
taigi kapitonas atvyko į Vusterį kaip tik rytojaus dieną po nelaimingo susi- 
dūrimo tarp Džonso ir Nordertono, apie ką pasakojome jau anksčiau. 

Ponia Voters buvo susitarusi su vyru, kad jinai lydės jį žygyje iki 
Vusterio; ten jie persiskirs, ir ji grįš į Batą, kur pasiliks, iki baigsis žiemos 
kampanija prieš maištininkus. 

Apie šį susitarimą Nordertonui buvo pranešta. Pasakysime visą tie- 
są, ponia Voters paskyrė jam susitikimą kaip tik šiame mieste ir pažadėjo 
laukti, iki atvyks jo kuopa, — ko tikintis ir kokiais tikslais, tegu atspėja 
pats skaitytojas: mes, nors ir privalome išdėstyti faktus, bet neturime tei- 
sės prievartauti prigimties kokiais nors komentavimais, metančiais šešėlį 
gražiajai žmonių giminės pusei. 

Vos tik Nordertonas išsivadavo iš arešto mūsų aprašytu būdu, be- 
matant jis išskubėjo pasivyti ponios Voters ir, būdamas labai judrus ir 
miklus vyrukas, atsirado Vusteryje, vos praėjus kelioms valandoms nuo 
kapitono Voterso išvykimo. Jis iš karto nesivaržydamas papasakojo da- 
mai apie nelaimingą atsitikimą, šis jo lūpose pavirto tiktai nelaimingu, 
nes jis rūpestingai nutylėjo visa, ką buvo galima pavadinti nusikaltimu, 
bent nusikaltimu prieš garbės tribunolą, nors ir paminėjo tam tikras 
aplinkybes, įtartinas jau kriminalinio teismo požiūriu. 

Moterys, tebus tai pasakyta joms išgarbinti, labiau negu vyrai yra lin- 
kusios į tą aistringą ir aiškiai altruistišką meilę, kuri rūpinasi tik mylimo 
žmogaus gerove. Todėl ponia Voters, sužinojusi apie pavojų, kuris grėsė 
jos mylimajam, visa kita išleido iš akių ir tesirūpino, kaip jį išgelbėti, o 
kadangi tatai lygiai buvo paranku ir jos kavalieriui, tai jie beregint tą da- 
lyką ėmė rimtai svarstyti. 


Ilgokai pasitarus tuo reikalu, pagaliau buvo nuspręsta, kad jaunesny- 


sis leitenantas aplinkiniais keliais leisis į Herfordą, kur jis galės rasti kokį 

nors būdą persikelti į kurį nors Velso uostą, o iš ten pabėgti į užsienį. 
Visoje šitoje ekspedicijoje ponia Voters pasisakė lydėsianti jį ir aprū- 
pinsianti pinigais, — labai esminga pagalba Nordertonui, nes ji su savim 
turėjo tris banknotus, kurie sudarė devyniasdešimt svarų, be to, dar ne- 
maža smulkiais ir ant piršto deimantinį žiedą gana didžios vertės. Visa 
tai ji su visišku pasitikėjimu papasakojo niekšui neįtardama, kad tuo pa- 
skatins jį apiplėšti ją. Kadangi, išvykdamas iš Vusterio pašto karieta, jis 
galėjo palikti pėdsakų spėjamam persekiojimui, jaunesnysis leitenantas 
pasiūlė, — o jo mylimoji bematant sutiko, — iki pirmosios stoties nueiti 
pėsčiom; tatai buvo juo patogiau, kad pašalus susidarė kietas gruodas. 

Beveik visas ponios Voters bagažas buvo jau Bate, ir su savim ji 
teturėjo tik būtiniausius baltinius, kuriuos jos riteris apsiėmė panėšėti 
susikišęs į kišenes. Taigi iš vakaro viską sutarę, jie atsikėlė anksti rytą ir 
išėjo iš Vusterio penktą valandą, maždaug dvi valandas prieš auštant, bet 
pilnaties mėnesiena jiems švietė visa savo galia. 

Ponia Voters nebuvo iš tų išlepusių moterų, kurios negali kitaip kel- 
tis iš vietos į vietą kaip tik patogiu vežimų išradimu ir kurioms, aišku, 
karieta yra būtiniausias gyvenimo reikmuo. Jos kūnas iš tikrųjų buvo 
pilnas jėgų bei judrumo, o ir siela ne mažiau sužadinta gaivumo, todėl ji 
galėjo lengvai eiti koja į koją su savo mikliu mylimuoju. 

Nužingsniavę keletą mylių vieškeliu, kuris, pasak Nordertono, vedąs 
į Herfordą, auštant jie priėjo didelio miško pakraštį, kur jis staiga sustojo 
ir, neva valandėlę pats pagalvojęs, pareiškė, kad esą pavojinga eiti tokiu 
viešu keliu. Jis lengvai įtikino savo gražiąją bendrakeleivę pasukti į takelį, 
kuris, kaip jis sakė, vedąs tiesiai per mišką ir kuriuo jie galop priėjo Ma- 
zardo kalno papėdę. 

Ar savo šlykštų kėslą Nordertonas buvo iš anksto apgalvojęs, ar 
jis tik dabar atėjo jam į galvą, — nesiryžtu spręsti. Bet atsidūręs šioje 
atokioje vietoje, kur buvo tiesiog neįtikėtina, kad kas sutrukdytų, jau- 
nesnysis leitenantas greitai nusivyniojo nuo kojos keliaraištį ir, užpuolęs 
nelaimingąją moteriškę, ketino padaryti tą pasibaisėtiną ir šlykštų nusi- 
kaltimą, apie kurį mes pasakojome ir kurį taip laimingai, lyg Apvaizdai 
įsikišus, sutrukdė pasirodęs Džonsas. 

Laimė, kad ponia Voters buvo moteris ne iš silpnųjų. Matydama, 
kaip neriama keliaraiščio kilpa, ir išgirdusi, kokie pragariški jos palydovo 
kėslai, jinai nusprendė energingai gintis. Ji taip narčiai grūmėsi su prie- 
šininku, visą laiką šaukdamasi pagalbos, kad keletą minučių sutrukdė 
niekšui padaryti savo piktadarystę, ir Džonsas galėjo suspėti jai į pagalbą 
tuo momentu, kai ji nebeteko jėgų ir buvo visiškai įveikta. Mūsų herojus 
išgelbėjo ją iš niekšo rankų visai nenukentėjusią, išskyrus suknelę, kuri 
buvo perplėšta ant nugaros, ir dingusį deimantinį žiedą, kuris besigru- 
miant arba nukrito nuo piršto, arba jį nutraukė Nordertonas. 

Štai, skaitytojau, mes tau pateikėme sunkaus tyrinėjimo vaisius, no- 
rėdami patenkinti tavo smalsumą. Mes tau parodėme beprotybės ir niek- 
šybės paveikslą; tiesiog sunku patikėti, jog šitai žmogaus rankų darbas, 
jeigu neatsimintume, kad niekšas tuo metu buvo tvirtai įsitikinęs, jog jis 
padarė žmogžudystę ir įstatymo jau yra pasmerktas mirti. Matydamas, 
kad gali išsigelbėti tiktai pabėgdamas, jis nusprendė, kad šitos nelaimin- 
gosios moteriškės pinigai ir žiedas atlygins jam už tą pridedamą naštą, 
kurią jis ketino užkrauti savo sąžinei. 

Čia, skaitytojau, turime tave griežtai įspėti, kad tu, vadovaudamasis 
šlykščių šito niekšo elgesiu, nedarytum nepalankios išvados apie tokią 
nusipelniusią ir garbingą korporaciją kaip mūsų armijos karininkai ap- 
skritai. Malonėk atkreipti dėmesį, kad šis vyrukas, kaip mes jau tau sakė- 
me, nei savo kilme, nei auklėjimu nebuvo džentelmenas ir nederėjo būti 
priimtas į minėtą korporaciją. Todėl jeigu jo žemas elgesys ir gali kam 
mesti šešėlį, tai tik tiems, kurie išdavė jam karininko bilietą. 

DEŠIMTOJI KNYGA 


kurioje istorija pasislenka piryyn 


dar dvylika valandų 


Pirmasis skyrius 


KURIAME PATEIKIAMI NURODYMAI, 
BUTINAI REIKALINGI PERSKAITYTI 
NUDIENIAMS KRITIKAMS 


kaitytojau, mes negalime žinoti, kas tu per žmogus: gal tu nu- 
simanai apie žmogaus prigimtį kaip pats Šekspyras, o gal esi ne 
gudresnis už kai kuriuos jo raštų redaktorius'. Būgštaudami dėl pasta- 
rojo atvejo, manome, jog derėtų prieš leidžiantis su tavim toliau pateikti 
tau keletą gelbstinčių įspėjimų, kad tu neiškraipytum ir neinterpretuo- 
tum mūsų taip absurdiškai, kaip kai kurie minėti redaktoriai iškraipė ir 
interpretavo didįjį rašytoją. 
Taigi pirmiausia įspėjame tave, kad tu per daug skubotai nesmerk- 
tum tam tikrų nutikimų šioje istorijoje, laikydamas juos nereikalingais 


!...jo raštų redaktorius. - Yra žinoma, kad Šekspyro raštai pasiekė mus nesutvarkyti. Moksliškai 
komentuoti jo kūriniai buvo pradėti leisti tik nuo 1709 m. Ligi 1749 m. (tais metais pasirodė ir 
„Tomas Džonsas“) buvo išleisti penki tokie rinktinių raštų leidimai. 

ir neturinčiais nieko bendra su pagrindiniu mūsų tikslu, nes tu iškart 
nesuvoksi, kokiu būdu tokie nutikimai gali atvesti į tą tikslą. Iš tikrųjų 
1 šį veikalą galima žiūrėti lyg į kažkokį didžiulį mūsų sukurtą pasaulį, 
ir jeigu pasigailėtinas ropuonis, vadinamasis kritikas, išdrįstų ieškoti 
trūkumų vienoje ar kitoje jo dalyje nežinodamas, kokiu būdu tai susi- 
ję su visuma, ir nesulaukęs galutinės katastrofos, tai jis tuo parodytų 
paiką savo neišmanymą. Palyginimą ir metaforą, kuriuos čia pavartojo- 
me, negalima nepripažinti esant per daug perdėtus šiam atvejui; tačiau, 
tiesą sakant, nėra kitų priemonių, kurios nors šiek tiek tiktų išreikšti 
nuotoliui tarp pirmaeilio rašytojo ir menkiausio kritiko. 

Antras perspėjimas, kurį mes norime tau padaryti, mielasis ro- 
puoni, yra tas, kad tu neieškotum per daug artimo panašumo tarp 
kai kurių čia aprašytų veikiančių asmenų, — pavyzdžiui, tarp vieš- 
bučio šeimininkės septintojoje knygoje ir užeigininkės devintojoje. 
Tau reikia žinoti, mano drauge, kad yra charakteringiausių bruožų, 
būdingų didžiajai daliai tos pačios profesijos ir to paties verslo žmo- 
nių. Sugebėjimas perteikti šiuos charakteringiausius bruožus ir drau- 
ge įvairiai juos atskleisti yra vienas iš gero rašytojo privalumų. Kita 
jo talento ypatybė — mokėti išryškinti subtilius skirtumus tarp dviejų 
asmenų, kuriems suteiktos tos pačios ydos arba tos pačios paikybės; 
ir jeigu šiuo pastaruoju talentu pasižymi labai nedaugelis rašytojų, 
tai mokėjimas kaip reikiant jį įžvelgti — toks pat retas daiktas tarp 
skaitytojų, nors, man atrodo, pastebėti panašius dalykus yra didelis 
malonumas tiems, kurie tai sugeba. Kiekvienas, pavyzdžiui, moka 
atskirti serą Smagurį Piniguočių nuo sero Gražeivos Padaužos; bet 
norint pastebėti skirtumą tarp sero Gražeivos Padaužos ir sero Lipš- 
nuolio Meiliaveidžio reikia kur kas aštresnio proto, kurio neturėdami 
neįžvalgūs žiūrovai dažnai esti labai neteisūs spręsdami apie teatrą, 
kur, kaip aš ne kartą esu pastebėjęs, poetui gresia pavojus būti ap- 
kaltintam vagyste, remiantis įrodymais, kur kas mažiau įtikinamais 
negu rašysenos panašumas įstatymo akyse. Tiktai, man rodos, kad 


kiekviena įsimylėjusi našlė scenoje rizikuotų būti apšaukta vergiškai 

pamėgdžiojanti Didonę", bet, laimei, tik nedaugelis mūsų teatro kri- 
tikų tiek moka lotyniškai, kad galėtų skaityti Vergilijų. 

Toliau mes visapusiškai patikiname tave, pagarbusis mano drauge (juk 
tavo širdis galbūt vertesnė už galvą), neapšaukti veikėjo blogu vien todėl, 
kad jis nėra tobulai geras. Jeigu tau suteikia malonumą panašūs tobulybės 
pavyzdžiai, tai yra ik valiai knygų, kurios gali pakutenti tavo skonį; bet 
mums per visą gyvenimą nė karto nepasitaikė sutikti tokių žmonių, todėl 
jų ir čia neparodėme. Tiesą pasakius, aš šiek tiek abejoju, kad paprastas 
mirtingasis pasiektų kada nors tą aukščiausiąjį tobulybės lygį, kaip abejo- 
ju ir tuo, kad pasaulyje egzistuotų niekšiškiausias niekšas, 


nulla virtute redenpiuos 
A utis, 


kaip sako Juvenalis; ir, tiesa, aš nematau jokios naudos vaizduoti vei- 
kaluose, sukurtuose prasimanant, tokius angeliškai tobulus arba tokius 
velniškai ydingus personažus'; juk, stebėdamas juos, žmogaus protas 
veikiau bus sudrumstas liūdesio ir jaus gėdą, negu pasisems iš jų ką nors 
pamokoma; pirmuoju atveju jam bus skaudu ir gėda matyti savo prigim- 
ties tobulumo idealą, kurio jis aiškiai negali pasiekti; antruoju, — jį ne 
mažiau prislėgs nejaukumo jausmas, išvydus žmogaus prigimties pažemi- 
nimą tokiame šlykščiame ir niekšingame kūrinyje. 

Iš tukrųjų, jeigu personažas turi savyje ganėtinai gerumo sužadinti 
į dorą linkstančio žmogaus susižavėjimą ir palankumą, tai nors jame ir 
atsiras šiokių tokių silpnybių, gas bumzana barus cavit natura“, — jos sukels 


' Didonė - legendinė finikietė, karaliaus Tyro duktė, pasak legendos, likusi našle, persikėlė į 
Afriką, įkūrė ten Kartaginos miestą ir tapo jo valdove. Vergilijus „Eneidoje“ pasakoja, kad Trojos 
karaliaus Priamo sūnus Enėjas, audros išmestas į Afrikos pakrantę, buvo Didonės maloniai priim- 
tas. Išklausiusi pasakojimą apie jo nuotykius, jinai pamilo jį ir, pastarojo palikta, nusižudė. 

? Kurio ydų netemdo jokia dorybė (/4). Nulla virtute... - Juvenalis „Satyros“ (4,1). 

3 Toliau visapusiškai palikiname tave... arba tokius velniškai ydingus personažus. — Čia Vildingas po- 
lemizuoja su Samjueliu Ričardsonu, kuris savo romanuose griežtai skyrė geruosius personažus 
nuo ydingųjų. 

* Nuo kurių negana apsisaugojo žmogaus prigimtis (/94). Owas bumana... — Horacijus 


„Poezijos menas“ (353). 

mums veikiau užuojautą negu pasišlykštėjimą. Ir tikrai, niekas neduoda 
daugiau naudos doringumui kaip netobulybės, mūsų pastebimos tokios 
rūšies personažuose: jie stebina mus netikėtumu, kuris stipriau paveikia 
mūsų protą negu labai blogų ir ydingų žmonių poelgiai. Silpnybės ir 
ydos žmonių, kuriuose šalia to yra daug ko ir dora, kur kas stipriau krinta 
į akis dėl kontrasto su geromis ypatybėmis, išryškinančiomis jų bjauru- 
mą; ir kai mes matome pragaištingus tokių ydų padarinius, gresiančias 
asmenims, kuriuos mes pamilome, tai mokomės ne tik vengti jų savo 
pačių labui, bet ir neapkęsti dėl to blogio, kurį tos ydos jau yra padariu- 
sios mūsų pamiltiesiems. 

O dabar, mano drauge, pateikę tau šiuos gerus patarimus, tęsime, jei 


tau patinka, savo istoriją. 


Antrasis skyrius 


PASAKOJANTIS APIE KAŽKOKIO 
AIRIO DŽENTELMENO ATVYKIMĄ 
IR APIE LABAI KEISTUS NUOTYKIUS 
VIEŠBUTYJE 


uvo ta valanda, kada pievutėse šelmiškai išdykauja bailus zui- 

kutis, kuris, bijodamas daugybės priešų, ypač žmogaus, to gud- 
raus, žiauraus mėsėdžio gyvūno, kiaurą dieną lindėjo užsiglaudęs; kada 
pelėda, klykaujanti nakties choristė, atsitūpusi drevėtame medyje, lai- 
do garsus, galinčius sužavėti kai kurių nūdienių muzikos žinovų klausą; 
kada apygirtis žmogelis, šlitiniuodamas namo per kapines ar šventorių, 
iš baimės įsivaizduoja regis kruviną vaiduoklį; kada slankioja vagys ir 
plėšikai, o dori sargai kietai miega, — paprastai sakant, kada buvo vidu- 
naktis, ir viešbučio gyventojai, — ir tie, kurie jau minėti šioje istorijoje, 
ir kai kurie kiti, atvykusieji vakare, — visi sugulė miegoti. Tik kambarinė 
Susana dar tebetriūsė: jai reikėjo išplauti virtuvę, prieš nuskubant į karš- 
tą jos laukiančio arklininko glėbį. 

Štai tokia padėtis buvo viešbutyje, kai prie jo pašto arkliais prijojo 
nepažįstamas džentelmenas. Jis paskubomis nušoko nuo arklio ir įėjęs 
pasiteiravo Susaną, kalbėdamas labai padrikai ir neaiškiai, — jis vos nedu- 
so iš nekantrumo, — ar viešbutyje neapsistojusi kokia nors ledi. Vėlyvas 
metas ir šio žmogaus elgesys, jo akims visą laiką klaikiai klydinėjant, šiek 
tiek suglumino Susaną, ir ji pasvyravo, prieš atsakydama jam; tada atvy- 
kėlis dar nekantriau ėmė maldauti ją pasakyti visą tiesą paaiškinęs, kad 
nuo jo pabėgusi žmona ir jis ją vejąsis. 

— Kaip mane gyvą matote, — sušuko jis, — aš jau dviejose ar trijose 
vietose vos neužklupau jos, bet ji paspruko man tiesiog iš panosės. Jeigu 
jinai viešbutyje, nuveskite mane pas ją, nedegdama žiburio, o jeigu išvy- 
ko, nurodykite kelią, kuriuo man ją vytis ir, kaip mane gyvą matote, aš 
padarysiu jus, vargingą moteriškę, turtingiausią visoje Anglijoje. 

Ir jis ištraukė saują ginėjų — šių blizgesys būtų sugundęs daug blo- 
gesniems darbams net žmones kur kas aukštesnės padėties negu ši 
beturtė mergina. 

Susana, girdėjusi seržanto pasakojimą apie ponią Voters, nė truputė- 
lio nesuabejojo, kad jinai ir yra toji pasprukėlė, kurią persekioja jos tei- 
sėtas savininkas. Todėl labai pagrįstai nusprendusi, kad jai niekad nepasi- 
taikys uždirbti pinigų sąžiningesniu būdu kaip grąžinant žmoną vyrui, 
ji nesvyruodama užtikrino nepažįstamąjį, jog ledi, kurios jis teiraująsis, 
esanti dabar viešbutyje, o tada jau nepažįstamajam džentelmenui greitai 
pavyko įtikinti Susaną (dosniais pažadais, taip pat įbrukus į rankas pini- 
gą), kad jinai nuvestų jį į ponios Voters miegamąjį. 

Padorioje draugijoje nuo seno įprasta — tam yra svarių ir solidžių 
priežasčių, — kad vyras niekados neitų į žmonos kambarį nepasibeldęs 
į duris. Visokeriopą šio puikaus papročio naudą vargu ar reikia primin- 
ti skaitytojui, šiek tiek pažįstančiam aukštosios visuomenės gyvenimą; 
šitaip dama turi laiko pasitaisyti tualetą ir pašalinti nuo tako kokį nema- 
lonų daiktą, nes pasitaiko situacijų, kuriose skrupulingos ir delikačios 
moterys nenorėtų būti savo vyrų užkluptos. 

Tiesą pasakius, kai kurie formalumai, įsigalėję išauklėtų žmonių drau- 
gijoje, mažiau apsitrynusiems atrodo perdėm formalūs, tačiau, atidžiau 
į juos įsižiūrėjus, matyti, kad jie turi labai esmingą turinį; ir būtų buvę 
gerai, jeigu mūsų atvykėlis šiuo momentu būtų teikęsis laikytis paminėto 
įpročio. Pabelsti į duris, jis, tiesa, pabeldė, bet visai ne taip, kaip pridera 
panašiais atvejais, tai yra atsargiai ir švelniai. Priešingai, pamatęs, kad 
durys užrakintos, jis trenkė į jas petim taip smarkiai, kad spyna neišlaikė, 
durys atsidarė, ir jis iš inercijos išsitiesė ant grindų. 

Vos jis atsistojo ant kojų, staiga, pakilęs nuo lovos, — nors gėda ir 
skaudu mums tai pripažinti, — prieš jį atsirado pats mūsų herojus ir rūs- 
čiu balsu paklausė įsibrovėlį, kas jis ir kaip drįsęs įsiveržti į kambarį tokiu 
akiplėšišku būdu. 

Atvykėlis iš pradžių pagalvojo padaręs klaidą ir jau taikėsi atsiprašyti 
ir pasišalinti, bet staiga jo žvilgsnis nukrypo į ryškiai mėnulio apšviestus 
korsetus, sukneles, sijonus, kykus, kaspinus, kojines, keliaraiščius, batu- 


PAMESTINUKO TOMO DŽONSO ISTORIJA + 


kus, kaliošus ir visa kita, kas padrikai gulėjo išmėtyta ant grindų. Šitie 
daiktai taip uždegė jam įgimtą pavydą, kad jis visiškai neteko žado ir, nė 
žodžio neatsakęs Džonsui, pamėgino prieiti prie lovos. 

Džonsas nedelsdamas pastojo jam kelią, ir tarp jų prasidėjo karštas 
barnis; jis netruko virsti grumtynėmis. Dabar ponia Voters (nes turime 
pripažinti, kad jinai taip pat gulėjo toje lovoje), pažadinta, aš manau, iš 
miego ir išvydusi dvejetą besipešančių vyriškių jos miegamajame, su- 
kliko spiegiamu balsu: „Gelbėkite! Žmogžudžiai! Plėšikai! Plėšikai!“ Šie 
pastarieji šūksniai galbūt nustebins kai kuriuos skaitytojus, jeigu jie neat- 
kreips dėmesio į tai, kad išsigandusios damos vartoja juos kaip skieme- 
nis do, re, mi, fa, sol muzikoje, kur jie yra grynai garsiniai elementai ir 
neturi jokių aiškių įvaizdžių. 

Šalia ponios Voters kambario gyveno vienas airis džentelmenas, at- 
vykęs į viešbutį gana vėlai, ir mes dar neturėjome progos jo paminėti. Ši 
persona buvo iš tų, kuriuos airiai vadina kavalieriais. Būdamas jaunesny- 
sis brolis geroje šeimoje ir neturėdamas namuose jokio turto, jis buvo 
priverstas ieškoti jo kur kitur; tuo tikslu jis dabar vyko į Batą - pamėginti 
laimės kortomis ir su moterimis. 

Šis jaunas vaikinas skaitė lovoje ponios Ben! romaną: mat kažkuris 
jo bičiulių pamokė jį, kad nėra geresnio būdo laimėti pasisekimą tarp 
damų, kaip lavinti savo protą skaitant grožinę literatūrą. Išgirdęs už sie- 
nos baisų triukšmą, jis akimirksniu pašoko nuo lovos ir, pačiupęs viena 
ranka špagą, o kita šalimais degančią žvakę, nuskubėjo tiesiai į ponios 
Voters kambarį. 

Išvydusi pašalinį vienmarškinį vyriškį, pirmą akimirką ši dama pa- 
juto dar labiau esant įžeistą savo padorumą, užtat jo pasirodymas ge- 
rokai sumažino jos baimę, nes kavalierius, vos spėjęs peržengti slenks- 


tų, sušuko: 


! Ben Afra (1640-1689) - anglų rašytoja, jaunystę praleidusi Pietų Amerikoje, Gvianoje; 
grįžusi ji rašė pjeses teatrui, eilėraščius, romanus. Garsiausiame jos romane „„Orunokas“ pasa- 
kojama apie Afrikos kunigaikščio Orunoko meilę; jis buvo belaisvis ir, dirbdamas plantacijose, 
vadovavo negrų belaisvių sukilimui. Šioje knygoje Ben Afra pirmą kartą atkreipė europiečių 
skaitytojų dėmesį į sunkią vergų negrų padėt Amerikoje. 

— Pone Ficpatrikai! Sakykite, po galais, kas čia per velniava? 

Į tai atvykėlis tučtuojau atsakė: 

— O, ponas Maklaklanas! Kaip džiugu jus čia matyti!.. Šis nenaudėlis 
suvedžiojo mano žmoną ir gulėjo su ja vienoje lovoje! 

— Kokią žmoną? — nusistebėjo Maklaklanas. — Tai gal aš nepažįstu 
ponios Ficpatrik ganėtinai gerai ir gal nematau, kad ledi, su kuria gulėjo 
šis džentelmenas, stovįs čia vienmarškinis, visai ne ji? 

Ficpatrikas, dirstelėjęs į damą ir įsiklausęs į jos balsą, kurį galima 
buvo girdėti ir kur kas iš toliau, įsitikino apgailėtinai suklydęs ir ėmė 
atsiprašinėti ponios Voters; paskui, kreipdamasis į Džonsą, tarė: 

— Prašau atkreipti dėmesį, kad aš neprašau jūsų atleidimo, nes jūs 
man smogėte, ir rytoj rytą užmokėsite už tai savo krauju. 

Džonsas išklausė šitą grasinimą su didžia panieka, o ponas Maklak- 
lanas tarė savo bičiuliui: 

— Iš tiesų gėdytumėtės, pone Ficpatrikai: kaip galima trukdyti žmo- 
nes tokią nakties valandą! Jeigu viešbutyje niekas nemiegotų, tai jūs bū- 
tumėte sukėlęs visus ant kojų kaip ir mane. Džentelmenas pasielgė su 
jumis teisingai. Aš neturiu žmonos, bet, jums šitaip pasielgus su ja, — die- 
važi, aš būčiau pervanojęs jums gerklę. 

Būgštaudamas dėl ponios Voters reputacijos, Džonsas taip sumišo, 
kad nežinojo, ką besakyti ir ko besigriebti; bet moterys panašiais atvejais 
esti kur kas išradingesnės už vyrus. Ponia Voters prisiminė, kad iš jos 
kambario yra durys į pono Džonso kambarį: gindama savo moterišką 
garbę, ji pasipiktinusi sušuko: 

— Nesuprantu, apie ką jūs kalbate, nenaudėliai! Aš nė vienam jūsų ne 
žmona. Gelbėkite! Plėšikai! Galvažudžiai! Plėšikai! 

Kai, išgirdusi riksmą, į kambarį įbėgo šeimininkė, ponia Voters įnir- 
tusi užsipuolė ją sakydama, kad „ji manė esanti padoriame viešbutyje, 
bet ne viešuosiuose namuose, o štai nenaudėlių gauja įsiveržė jos kam- 
barin, kėsindamiesi į jos garbę, galbūt net ir gyvybę, o tuo tarpu ir viena, 
ir kita jai vienodai brangu“. 

Dabar šeimininkė užriko dar spiegiau negu vargšė moteris, gulinti 
lovoje, šaukdama, kad „ji sužlugdyta ir kad galutinai suterštas geras jos 

viešbučio vardas, iki šiol buvęs be mažiausios dėmės“. Paskui, kreipda- 
masi į vyriškius, riktelėjo: 

— Ir ką, po velnių, reiškia visas šis triukšmas ledi kambaryje? 

Ficpatrikas, nuleidęs galvą, pakartojo, „kad padarė klaidą ir kad iš 
visos širdies meldžia atleisti“, ir pasišalino su savo tautiečiu. Džonsas, 
akimirksniu suvokęs, ko iš jo nori jo gražuolėlė, nesivaržydamas pareiš- 
kė, „kad atbėgo į pagalbą išgirdęs, kaip laužiamos durys, kėsinantis vei- 
kiausiai apvogti ledi, ir kad jeigu šie ponai iš tikrųjų ketino šitai padaryti, 
tai jis laiku jiems sutrukdė“. 

— Niekad mano namuose nepasitaikė vagysčių, bent kol aš laikau šį 
viešbutį, — sielvartavo šeimininkė. — Prašau jus, sere, atkreipti dėmesį, 
kad aš neslepiu pas save plėšikų ir paties šito žodžio neapkenčiu, nors 
ir tenka jį ištarti. Į mano namus įleidžiami tik padorus ir garbingi džen- 
telmenai, ir, ačiū likimui, aš niekad negalėjau nusiskųsti, kad man būtų 
trūkę apsistojančiųjų: pas mane jų būna tiek, kiek sutalpina mano vieš- 
butis. Čia apsistoja lordas... 

Ir ji išvardijo ištisą sąrašą vardų ir titulų, iš kurių daugelio mes, 
ko gera, net neturime teisės šičia minėti, nepažeisdami Parlamento 
privilegijos. 

Džonsas kantriai klausėsi, bet pagaliau neištvėrė ir, pertaręs šeimi- 
ninkę, atsiprašė ponios Voters, kad jis įėjęs pas ją vienmarškinis, ir pati- 
kino, jog vien susirūpinimas jos saugumu paakinęs jį tokiam žingsniui. 
Skaitytojas gali įsivaizduoti, ką ji atsakė ir kaip ji elgėsi aprašomos scenos 
pabaigoje, jeigu prisimins, kad apsimetė esanti kukli moteris, kurią pa- 
žadino iš miego trejetas į jos kambarį įsibrovusių nepažįstamų vyriškių. 
Šitą rolę ji prisiėmė suvaidinti ir, reikia pasakyti, suvaidino taip gerai, kad 
nė viena mūsų teatrų aktorių nebūtų galėjusi pralenkti jos nei scenoje, 
nei gyvenime. 

Visa tai, man atrodo, gali būti puikus argumentas įrodyti tam, kokia 
natūrali yra gražiajai lyčiai dorybė: nors galbūt iš dešimties tūkstančių 
moterų neatsiras nė vienos, tinkančios į geras aktores, O ir tarp pastarų- 
jų retai tesutiksime dvi, sugebančias vienodai meniškai atlikti kurį nors 
vaidmenį, tačiau dorybingumo rolę visos jos suvaidina kuo puikiausiai: 

ir tos, kurios jį turi, ir tos, kurios neturi, — visos vaidina dorybingas su 
neprilygstamu tobulumu. 

Kai vyriškiai išėjo, ponia Voters, atitokusi iš baimės, atsipeikėjo ir 
iš piktumo ir jau kur kas šilčiau šnekėjosi su šeimininke, kuri ne taip 
lengvai sutvardė savo nerimą dėl viešbučio gero vardo ir vėl ėmė iš- 
skaičiuoti jam apginti visus garsiuosius ponus, kurie buvo nakvoję šioje 
pastogėje; tačiau viešnia pertarė plepūnę, kad ji esanti visai nekalta dėl 
įvykusio sąmyšio, ir paprašė leisti jai užmigti, pareiškusi viltį, kad iki ryto 
jos niekas daugiau nesutrukdys. Tada šeimininkė, daug kartų linktelėjusi 
ir tūptelėjusi, išėjo iš jos kambario. 


Trečiasis skyrius 


ŠEIMININKĖS IR KAMBARINĖS SUSANOS 
PASNEKESYS, KURĮ NAUDINGA PERSKAITYTI 
VISIEMS VIEŠBUČIŲ LAIKYTOJAMS IR JŲ TARNAMS. 
JAUNOS ŽAVIOS DAMOS ATVYKIMAS 
IR JOS LIPŠNUS ELGESYS, GALĮS BŪTI 
GARSIOMS ASMENYBĖMS PAMOKA, KAIP 
LAIMĖTI VISŲ MEILE! 


|? Anoj šeimininkė, prisiminusi, kad vienintelis žmogus, dar 
nemiegojęs tuo metu, kai įvyko įsilaužimas, buvo Susana, tuč- 
tuojau nuskubėjo pas ją sužinoti kilusio triukšmo priežasties, taip pat, 
kas toks nepažįstamasis, kada ir kaip jis atvykęs. 

Susana papasakojo visa, ką jau žino skaitytojas, nutoldama nuo tie- 
sos tik tam tikromis jai nepatogiomis smulkmenomis ir visiškai nuty- 
lėdama apie gautus pinigus. Bet kadangi šeimininkė, prieš pradėdama 
teirautis, ilgai su užuojauta kalbėjo apie ponios Voters baimę dėl rengto 
pasikėsinimo į jos dorybę, tai Susana negalėjo susilaikyti neišsklaidžiusi 
šeimininkės susirūpinimo, kuris, matyt, nedavė pastarajai ramybės, pri- 
siekdama, kad savo pačios akimis mačiusi, kaip Džonsas pašokęs iš po- 
nios Voters lovos. 

Išgirdusi šiuos žodžius, šeimininkė nepaprastai supyko. 

— Gana niekus pliaukšti! — sušuko ji. — Nejau moteris imtų šaukti 
ir išsiduotų, jeigu taip būtų buvę? Sakyk, susimildama, ar tas riksmas, 
kurį girdėjo kokia dvidešimt žmonių, nėra geriausias dorybės įrodymas, 
kokiu gali gintis moteris? Prašau, meldžiamoji, neskleisti tokių šmeižtų 
apie mano gyventojus: juk tokie šmeižtai kenkia ne tik jiems, bet ir visam 
viešbučiui, o jame nėra vietos valkatoms ir driskiams. 

— Vadinasi, liepsite netikėti savo pačios akimis? — tarė Susana. 

— Žinoma, ir akimis ne visuomet reikia tikėti, — atsakė šeimininkė. — 
Aš ir savosiomis nepatikėčiau, kai reikalas liečia tokius padorius žmo- 
nes. Jau pusė metų, kai niekas neužsakydavo tokios vakarienės, kokią aš 

jiems padaviau vakar vakarą, ir jie tokie malonūs, tokie nepriekabūs, kad 
nė kiek nesiskundžia mano vusteriškiu kriaušiniu vynu, kurį aš jiems 
padaviau vietoj šampano; ir reikia tiesą pasakyti, mano kriaušinis toksai 
skanus ir sveikatai naudingas, ne menkesnis už geriausią šampaną visoje 
karalystėje, kitaip aš nebūčiau drįsusi jo paduoti, o jie išgėrė jo du bute- 
lius. Ne, ne, niekada nepagalvosiu ko nors bloga apie tokius padorius, 
blaivius žmones. 

Tokiais samprotavimais Susana buvo nutildyta, ir jos šeimininkė įsi- 
leido šnekėti apie kitus dalykus. 

— Tai tu sakai, — kalbėjo ji, — kad tas nepažįstamasis džentelmenas 
atjojo pašto arkliais, o prie jų pasiliko jo tarnas? Jei taip, vadinasi, ir jis iš 
didelių ponų. O kodėl tu nepaklausei jo, ar jis nenorėtų pavakarieniauti? 
Rodos, jisai dabar kito džentelmeno kambaryje; eik ir paklausk, ar jam 
ko nereikia. Gal jis ką užsisakys pamatęs, kad namuose ne visi miega ir 
yra kam paruošti. Tik nepridaryk kaip visuomet kvailysčių: nesugalvok 
jam pasakyti, kad ugnis užgesusi ir vištos dar nepapjautos. Ir jeigu jis 
pareikalaus avienos, nepleptelk, kad jos pas mus nėra. Mėsininkas, aš 
žinau, pjovė aviną prieš man ruošiantis gulti, ir tikriausiai neatsisakys at- 
pjauti šilto gabaliuko, jeigu aš paprašysiu. Na, eik, tik atsimink, kad mes 
turime visokių rūšių avienos ir vištienos; eik, pradaryk duris ir pasakyk: 
„Jūs šaukėte, džentelmenai?“ O jeigu jie nieko neatsakys, paklausk, ko 
jo malonybė pageidautų užsakyti vakarienei. Tik nepamiršk pridėti „jo 
malonybę“. Eik! Jeigu tu nebusi vingresnė tokiems visiems dalykams, iš 
tavęs niekad nieko neišeis. 

Susana nuėjo, bet greitai grįžo ir pranešė, kad abu džentelmenai su- 
gulę vienoje lovoje. 

— Du džentelmenai vienoje lovoje! — pasibaisėjo šeimininkė. — Ne- 
gali būti! Tada jie paskutiniai suskiai, o ne džentelmenai, galvą guldau! 
Ir jaunasis skvairas Olvertis neklydo manydamas, kad tas valkata kėsi- 
nosi apiplėšti jos malonybę; juk išlaužęs damos kambario duris nedo- 
rais džentelmeno kėslais, jis nebūtų įslinkęs į kito užimtą kambarį, kad 
tuo sutaupytų išlaidas vakarienei ir nakvynei. Tikriausi vagys, o žmonos 
ieškojimas — vien tik akių dūmimas. 

Šeimininkė smerkė poną Ficpatriką visai neteisingai, nes jis buvo 
kilme džentelmenas, nors ir su tuščia kišene, ir jeigu jo širdis ir galva 
nebuvo be trūkumų, tai jau nieku gyvu jo negalėjai pavadinti neprausta- 
burniu ar šykštūnu. Priešingai, jis pasižymėjo tokiu dosnumu, kad, gavęs 
labai gerą žmonos kraitį, prašvilpė jį iki paskutinio penso, išskyrus nedi- 
delį kapitaliuką, užrašytą jos vardu; norėdamas ir jį pasiglemžti, jisai ėmė 
elgtis su žmona taip atšiauriai, ir, be to, dar pašėlusiai pavyduliaudamas, 
kad privertė nelaimingąją pabėgti iš namų. 

Per vieną dieną nukeliavęs iš Česterio ilgą varginanų kelią ir dar ga- 
vęs per grumtynes su Džonsu keletą stiprokų smūgių, šis džentelmenas 
pasijuto tiek išsekęs fiziškai ir prislėgtas dvasiškai, kad jam dingo bet 
koks apetitas. Po apmaudingo nuotykio su ponia Voters, kurią, patikėjęs 
tarnaitės žodžiais, jis palaikė savo žmona, jam visai nedingtelėjo į galvą, 
kad ponia Ficpatrik vis dėlto galėjo būti šiuose namuose, nors žmogys- 
ta, pas kurią jis įsiveržė, ir nebuvo jo žmona... Štai kodėl jis paklausė bi- 
čiulio, patarusio jam liautis šiandien toliau ieškojus, ir sutiko pasinaudoti 
puse maloniai jam pasiūlytos lovos... 

Liokajus ir pašto arklių varovas buvo kitaip nusiteikę. Jie buvo kur 
kas labiau linkę įsakinėti, negu šeimininkė jiems patarnauti; tačiau, išsi- 
teiravusi iš jų visą tiesą apie tikrąsias aplinkybes ir įsitikinusi, kad ponas 
Ficpatrikas — ne vagis, jinai pagaliau sutiko paduoti jiems gabalėlį šaltos 
jautienos ir jie ėmė tašyti ją nepaprastai godžiai, kai į virtuvę įėjo Partri- 
džas... Iš pradžių jį išbudino tik aprašytasis sąmyšis, o kai jis įsikniaubęs 
patogiau į pagalvę pamėgino vėl užmigti, pelėda palangėje jam užgiedo- 
jo tokią serenadą, kad vargšelis, neapsakomai išsigandęs, pašoko iš lovos 
ir, greitosiomis užsimetęs drabužius, išbėgo ieškoti žmonių, kurių balsai 
girdėjosi iš virtuvės. 

Šeimininkė, kuri pasirodžius Partridžui jau ruošėsi eiti ilsėtis, pa- 
likusi abu svečius globoti Susanai, persigalvojo nusprendusi, kad su 
jaunojo skvairo Olverčio bičiuliu negalima elgtis taip atsainiai ypač po 
to, kai jis pareikalavo pintos! šildyto vyno. Jinai tučtuojau pastatė ant 


!' Pinta - skysčio matas; apie pusė litro. 

ugnies užsakytą kiekį kriaušinio, kuris kuo puikiausiai jai pavadavo bet 
kokią vyno markę. 

Airio liokajus nuėjo gulti; jo pavyzdžiu buvo benorįs pasekti pašto 
arklių varovas, bet Partridžas paprašė jį pasilikti ir išgerti drauge vyną, ir 
tasai dėkodamas su tuo sutiko... Priežastis buvo ta, kad mokytojas bijojo 
vienas grįžti į lovą; nežinodamas, kaip greitai jį gali palikti šeimininkė, ji- 
sai nusprendė užsitikrinti sau pašto arklių varovo draugiją, nes būdamas 
su juo jisai nebijojo nei velnio, nei jo parankinių. 

Tuo metu prie vartų prijojo kitas pašto arklių varovas; į žvalgybą 
pasiųsta Susana grįžo lydima dviejų jaunų moterų su jojimo kostiumais, 
kurių vienas buvo taip puošniai išsiuvinėtas, kad Partridžas ir pašto ar- 
klių varovas tučtuojau pašoko, o šeimininkė ėmė linksėte linksėti ir berte 
berti „jos šviesybes““. 

Ledi su puošniu kostiumu prabilo, maloniai šypsodamasi: 

— Jeigu jūs leisite, medem, aš keletą minučių pasišildysiu prie jūsų 
virtuvės ugnies, nes lauke labai šalta; betgi, susimildama, tegu niekas 
nesitrukdo ir neužleidžia savo vietų. 

Šie žodžiai buvo skirti Partridžui, kuris pasitraukė į patį kambario 
galą, pagarbiai stebėdamasis prabangiais damos drabužiais. Tačiau pas- 
taroji turėjo ir daugiau teisių būti gerbiama: ji buvo viena iš gražiausių 
būtybių pasaulyje. 

Ledi primygtinai įkalbinėjo Partridžą grįžti į savo vietą, bet visi jos 
prašymai buvo veltui. Tada jinai nusimovė pirštines ir ištiesė į ugnį ran- 
kas — jos turėjo visas sniego savybes, išskyrus ypatybę tirpti. Jos paly- 
dovė, kuri buvo ne kas kita kaip jos tarnaitė, pasekė jos pavyzdžiu ir 
apnuogino kažką labai panašaus savo spalva ir temperatūra į šaldytos 
mėsos gabalą. 

— Tikiuosi, panele, — pratarė tarnaitė, — jūs nebesusigalvosite šią- 
nakt joti toliau. Aš baisiai bijau, kad jūsų malonybė nepakelsite tokio 
nuovargio. 

— Suprantama! — sušuko viešbučio šeimininkė. — Jūsų malonybe! Die- 


ve mano)! Joti toliau nakų! Meldžiu, jūsų malonybe, nė nemanykit... Aiš- 

ku, jūsų malonybė ir nesiruošia. Ko pageidausite, jūsų malonybe, užsaky- 
ti vakarienei? Aš turiu visų rūšių avienos ir kuo puikiausių viščiukų. 

— Man atrodo, medem, - atsakė ledi, - dabar metas veikiau pusry- 
čiauti, negu vakarieniauti; bet valgyti aš visai nenoriu ir, jeigu pasiliksiu, 
tai tik prigulsiu valandai arba dviem; beje, jeigu galima, medem, įsakykite 
man paruošti truputį sakvėjo, tik skystėlesnio ir silpnesnio. 

— Klausau, panele, — pasakė šeimininkė, — aš turiu kuo puikiausio 
baltojo vyno. 

— Tai jūs neturite sakvėjo? — paklausė ledi. 

— Kaip neturime? Turime, jeigu jūsų malonybė teiksis, visoje An- 
glijoje tokio niekur nerasite... Bet leiskite paprašyti jūsų malonybę ką 
nors užkąsti. 

— Tikrai ne, — atsakė ledi. — Ir būsiu jums didžiai dėkinga, jeigu 
liepsite kuo greičiau paruošti man kambarį, nes po trijų valandų aš vėl 
sėsiu ant arklio. 

— Ei, Susana! — šūktelėjo šeimininkė. — Ar dar tebesikūrena židi- 
nys „Laukinėje Žąsyje“? Deja, medem, visi geriausieji mano kambariai 
užimti. Šiandien pas mane nakvoja keletas didelių ponų: vienas žymus 
jaunas skvairas ir kiti kilmingi ponai. 

Susana atsakė, kad „Laukinėje Žąsyje“ apsistoję airiai. 

— Na, į ką tai panašu? — sušuko šeimininkė. — Kodėl, sakyk, susimil- 
dama, tu nepalikai geriausių kambarių žymiems ponams? Juk žinai, — 
nėra dienos, kad pas mus neužsuktų koks aukštas asmuo!.. Beje, jeigu 
jie — džentelmenai, tai tikriausiai užleis savo kambarį ledi. 

— Ne, nereikia, — pasipriešino ledi, — aš nenoriu, kad kas nors vargin- 
tųsi dėl manęs. Jeigu jūs turite jaukų kambarį, nors ir patį paprasčiausią, 
tai jis visiškai man tiks. Prašau, medem, dėl manęs taip nesivarginti. 

— Žinoma, panele, aš turiu keletą kambarių, puikių kambarių, bet jie 
vis dėlto ne tokie, kad tiktų jūsų malonybei. Tačiau, jeigu jūs tokia atlai- 
di, tai aš liepsiu Susanai tučtuojau pakurti ugnį ,„Rožėje“, — tai geriausia, 
ką galiu jums pasiūlyti. Ar jūsų malonybė teiksis tuoj pat lipti aukštyn, ar 
luktelėsite, kol įsikurs ugnis? 

— Man atrodo, jau ganėtinai apšilau, — atsakė ledi, — ir galiu eiti tuoj 
pat. Bijau, kad aš jau ir taip per ilgai užlaikau šaltyje visą draugiją, ypač 
štai šitą džentelmeną (ji parodė į Partridžą). Esant tokiam siaubingam 
orui, man tikrai nesmagu nuvaikyti žmones nuo ugnies. 

Tai pasakiusi, ji pasišalino su savo kambarine paskui šeimininkę, ne- 
šančią dvi žvakes. 

Grįžus pastarajai, visas pašnekesys virtuvėje nukrypo į jaunosios ledi 
žavumą. Iš tikrųjų tobulas grožis pasižymi jėga, kuriai beveik negalima 
atsispirti; net šeimininkė, ne per daugiausia patenkinta, kad viešnia atsi- 
sakė vakarienės, pareiškė, jog niekad gyvenime jai netekę matyti tokios 
žavingos būtybės. Partridžas įsileido į pernelyg perdėtas pagyras jos vei- 
dui, nors negalėjo taip pat susilaikyti ir nuo komplimentų auksu siuvi- 
nėtiems jos drabužiams; pašto arklių varovas kėlė į padanges jos lipšnu- 
mą, O jam visiškai pritarė kitas varovas, dabar tik ką įėjęs į virtuvę. 

— Tikrai geraširdė panelė, pasakysiu jums, — tarė pastarasis. — Net 
nebylaus padaro gailisi; kelionėje ji nuolat teiravosi, kaip man atrodo, 
ar nenuvarginsianti jinai arklio taip greit jodama. O įeidama į viešbutį 
griežtai prisakė paduoti jiems sočiai avižų. 

Tai štai kokie yra lipšnumo kerai ir kokius pagyrimus jis sukelia bet 
kokio luomo žmonėms. Iš tikrųjų jį galima sulyginti su garsiąja ponia 
Hasi'. Kaip ir toji siuvėja, lipšnumas kuo tobuliausiai pabrėžia moters 
pranašumus ir uždailina arba paslepia jos trūkumus. Tai tik trumpa pa- 
staba, nuo kurios negalėjome čia susilaikyti, parodydami skaitytojui mei- 
laus elgesio patrauklumą; o dabar teisybė reikalauja, kad jam parodytu- 
me ir priešingą atvejį. 


! Žinoma Strando siuvėja, išgarsėjusi moteriškų drabužių siuvimu. (Autoriaus pastaba.) Ponia 
Flas: — siuvėja, kuri iš tikrųjų gyveno Londone ir buvo pagarsėjusi. Pasakojama, kad Fildingas 
žadėjęs ją aprašyti „Tome Džonse“, bet užmiršęs ir prisiminęs tik paskutiniu momentu, kai 
knyga buvusi renkama, tada ir įtraukęs jos vardą į tekstą. 


Ketvirtasis skyrius 


PATEIKIANTIS PATENTUOTĄ RECEPTĄ, 
KAIP GALIMA SUKELTI VISŲ PANIEKĄ 
IR NEAPYKANTĄ 


os tik atvykusioji ledi atsigulė į lovą, kambarinė grįžo į virtuvę 

L“ Annie o: savo panelės atmestais skanėstais. 

Esantieji virtuvėje pasitiko kambarinę su tokia pat pagarba kaip 
prieš tai josios panelę: visi atsistojo; bet kambarinė nepasekė savo pa- 
nelės pavyzdžiu ir nepaprašė atsistojusių sėstis. Be to, jie vargu ar galėjo 
taip padaryti, nes ji taip užrioglino savo kėdę, kad užėmė beveik visą 
židinį. Tada ji įsakė tučtuojau iškepti viščiuką pareikšdama, kad nelauk- 
sianti, jeigu jis nebus paruoštas per penkiolika minučių. Ir nors minėta- 
sis viščiukas dar tebetupėjo pašiūrėje ant laktos ir, prieš pasmeigiant ant 
iešmo, dar laukė sudėtingos operacijos — sugauti jį, nukirsti jam galvą 
ir nupešti, — vis dėlto šeimininkė būtų ėmusis visa tai atlikti nustatytu 
laiku, jeigu viešnia, nelaimei, įleista už kulisų, nebūtų nenoromis tapusi 
fourberie' liudytoja; vargšei moteriškei per tai teko prisipažinti, kad viš- 
čiukų virtuvėje nėra. 

— Tačiau, medem, - pridūrė ji, - aš akimirksniu galiu gauti pas mėsi- 
ninką kokios tik pageidaujate ėriuko mėsytės. 

— Jūs, vadinasi, manote, kad aš turiu arklio skilvį ir galiu taip vėlai 
naktų valgyti avieną? — pasipiktino poniškoji kambarinė. — Jūs, smukli- 
ninkai, turbūt įsivaizduojate, kad žmonės, esantieji aukščiau už jus, yra 
tokie kaip jūs. Tačiau aš ir nesitikėjau rasti ką nors dora tokioje šlykščioje 
užeigoje. Stebiuosi, kodėl mano panelei šovė į galvą čia apsistoti. Turbūt 
vien tik krautuvininkai ir mėsininkai šičia teužsuka. 

Šeimininkė užsiplieskė, užgirdusi šitaip dergiant jos viešbutį, ta- 
čiau susitvardė ir tik pasakė, kad, „ačiū Dievui, jį lanką patys kilmin- 
giausi ponai“. 


' Apgaulės (pranc). 

— Jau jūs man nekalbėkite apie kilminguosius! - sušuko kambarinė. — 
Aš kur kas daugiau nusimanau apie diduomenę negu tokia kaip jūs. Ne, 
verčiau neerzinkite manęs savo akiplėšiškumu, o pasakykite, ką turite 
vakarienei: nors aš ir nevalgysiu arklienos, o vis dėlto esu baisiai alkana. 

— Gaila, taip ne laiku teikėtės atvykti, medem, - atsakė šeimininkė. — 
Prisipažįstu, aš dabar nieko neturiu, išskyrus gabalą šaltos jautienos, o 
ir tos beveik tik kaulus tepaliko vieno džentelmeno liokajus ir arklių 
varovas! 

— Ei, moterėle! — sušuko ponia Abigailė' (taip sutrumpintai mes ją 
vadinsime). — Neveskite manęs iš kantrybės, meldžiu jus! Nors aš visą 
mėnesį būčiau pasninkavusi, vis tiek nevalgyčiau to, ką laikė savo ran- 
kose tokie smirdžiai, nejau nėra nieko švaresnio ir padoresnio šiuose 
siaubinguose namuose? 

— Galbūt, medem, jūs malonėsite kiaušinienės su lašinukais? — tarė 
šeimininkė. 

— O ar švieži jūsų kiaušiniai? Ar jūs tikra, kad jie šiandien padėti? Ir 
papjaustykite lašinukų dailėliau ir plonėliau: nepakenčiu visko, kas stora. 
Prašau, nors kartą pamėginkite padaryti ką nors tvarkingiau ir negalvo- 
kite, kad pas jus fermerio žmona arba kokia kaimietė. 

Šeimininkė jau apsiginklavo peiliu, bet toji sustabdė ją sakydama: 

— Moterėle, prašau jus, iš pradžių nusiplaukite rankas, nes aš neap- 
kenčiu nešvaros ir nuo pat lopšio esu pratusi, kad man būtų patarnauja- 
ma gražiai ir elegantiškai. 

Šeimininkė, šiaip taip dar susitvardanti, pradėjo reikiamus pasiruo- 
šimus, nes Susana buvo pavaryta taip griežtai ir su tokia panieka, kad 
vargšei merginai reikėjo ne mažiau pastangų sulaikyti savo rankas nuo 
smurtiškų veiksmų kaip jos šeimininkei savo liežuvį. Tačiau liežuvį su- 
tvardyti Susanai taip ir nepavyko: nors ji, galima sakyti, tikrai prikando 
li, tačiau jai ne kartą ištrūko: ,,Pamanyk! Ir aš ne iš kitokios tešlos min- 
kyta“, ir panašūs pasipiktinimo žodžiai. 


' Abigailė — Biblijoje (I Karalių knyga, XXV) viena iš Dovydo vergių; Abigailės vardas 


Anglijoje virto bendriniu kambarinės vardu. 

Kol buvo ruošiama vakarienė, ponia Abigailė ėmė sielvartauti, kad 
neįsakiusi pakurti židinio svetainėje, o dabar jau esą per vėlu. 

— Tačiau, — kalbėjo ji, — dėl įvairumo pasitenkinsiu ir virtuve: juk aš 
kaip gyva nesu valgiusi virtuvėje. 

Paskui, kreipdamasi į arklių varovus, jinai paklausė, kodėl jie ne ar- 
klidėje su arkliais. 

— Jau jeigu aš turiu tenkintis šiuo prastu maistu šičia, — tarė ji šeimi- 
ninkei, — tai malonėkite, ponia, ištuštinti virtuvę: aš nesėdėsiu drauge su 
visokiais juodnugariais! O dėl jūsų, sere, — kreipėsi jinai į Partridžą, — tai 
iš pažiūros jūs panašus į džentelmeną ir todėl, jeigu jums patinka, galite 
pasilikti: aš nenoriu trukdyti padorių žmonių. 

— Taip, medem, jūsų tiesa, — tarė Partridžas, — aš džentelmenas, galiu 
jus užtikrinti, ir mane ne taip lengva sutrukdyti. Non semper vox casualis est 
Verbo NOUNALIVMS. 

Šią lotynišką repliką Abigailė palaikė įžeidimu ir atsakė: 

— Galbūt jūs ir džentelmenas, sere, tačiau elgiatės nedžentelmeniš- 
kai, jei kalbate su moterimi lotyniškai. 

Partridžas pasakė kažkokį komplimentą, bet 1r vėl baigė lotyniškai; 
jo pašnekovė tik užrietė nosį ir pavadino jį dideliu mokslinčium. 

Tuo metu buvo paduota vakarienė, ir ponia Abigailė ėmė šveisti ją su 
tokiu apetitu, kuris visai nesiderino su tokios asmenybės delikatumu. 

— Tai jūs sakote, moterėle, pas jus dažnai užvažiuoja kilmingi po- 
nai? — paklausė ji, kai, jai užsakius, buvo ruošiama antroji porcija. 

Šeimininkė atsakė patvirtindama ir paaiškino, kad šiuo metu viešbu- 
tyje yra daug didelių ir aukštų ponų. 

— Pas mus apsistojo jaunasis skvairas Olvertis; štai šis džentelmenas 
patvirtins jums. . 

— O kas tasai jaunas įžymus džentelmenas, tasai skvairas Olvertis? — 
paklausė Abigailė. 

— Kas kitas, — atsakė Partridžas, — jei ne garsiojo skvairo Olverčio iš 
Somersetširo sūnus ir įpėdinis. 

— Tikrai keistas naujienas girdžiu! Aš labai gerai pažįstu poną Olvertį 
iš Somersetširo, ir, kiek man žinoma, jis neturi sūnaus. 

Tai išgirdusi, šeimininkė pastatė ausis, o Partridžas šiek tiek sumišo. 
Tačiau, valandėlę pasvyravęs, jis atsakė: 

— Tikrai, medem, ne visiems žinoma, kad jo tėvas yra skvairas Olver- 
tis, kuris niekad nebuvo vedęs jo motinos. Bet jis, be abejo, jo sūnus ir 
bus jo įpėdinis; tatai taip pat tikra, kaip ir tat, kad jis vardu Džonsas. 

Sulig šiais žodžiais Abigailei nukrito lašinių kąsnelis, kurį buvo bede- 
danti į burną, ir ji aiktelėjo: 

— Jūs mane stebinate, sere! Ar gali būti, kad ponas Džonsas dabar 
yra šiuose namuose? 

— Ouare non?" — atsakė Partridžas. — Ir gali būti, ir yra. 

Abigailė paskubomis baigė valgyti vakarienę ir nuskubėjo į savo pa- 
nelės kambarį, kur įvyko pašnekesys, mūsų pateikiamas kitame skyriuje. 


' Kodėl gi ne? (Lo/.) 


Penktasis skyrius 


ATSKLEIDŽIĄS, KAS BUVO 
MEILIOJI LEDI IR JOS NEMEILIOJI 
TARNAITĖ 


aip skaisčioji raudona rožė, atsitiktinai pasodinta tarp lelijų, 
| irželio mėnesyje sumaišo savo raudonį su jų ryškiu baltu- 
mu; arba kaip guvi telyčaitė žavią gegužės dieną skleidžia savo salsvą 
alsavimą žydinčiose pievose; arba kaip švelni ištikima paukštytė, giedrią 
balandžio dieną tupėdama ant gražios šakelės, svajoja apie savo draugu- 
žį, — taip Sofija (tai buvo jinai), švytėdama begaliniu žavumu, alsuodama 
aromatiniu dvelkimu, nukreipusi į mieląjį Tomą savo mintis ir širdį, kuri 
buvo tokia pat gera ir nekalta, koks dailus buvo jos veidelis, gulėjo, pa- 
dėjusi žavią savo galvelę ant rankos, kai staiga į kambarį įėjo jos tarnaitė 
ir, pribėgusi prie lovos, sušuko: 

— Panele... panele!.. Atspėkite, kas yra apsistojęs šiame viešbutyje? 

Sofija suvirpėjo aiktelėjusi: 

— Tikiuosi, tėvas neužklupo musų?! 

— Ne, panele, — tasai, kuris vertas šimto tėvų: šitą pačią minutę šiuose 
namuose yra pats ponas Džonsas. 

— Ponas Džonsas! Negali būti. Nedrįstu nė galvoti apie tokią laimę! 

Kambarinė patvirtino pasakytus žodžius ir tuoj pat savo panelės 
buvo išsiųsta jo pašaukti: Sofija pareiškė norinti tuoj pat jį matyti. 

Vos tik ponia Honora paliko virtuvę, šeimininkė įniršusi ėmė vainoti 
išėjusiąją. Vargšės moteriškės širdyje jau ilgas laikas kaupėsi pagieža, ir 
dabar ji išsiliejo jai iš lūpų keiksmažodžių srove, kaip liejasi srutos iš 
sąšlavų vežimo, išėmus jas sulaikančią lentą. Partridžas taip pat šūstelėjo 
gerą krūvą savo aštrių žodelių, nukreipdamas juos ne tik į kambarinę, 
bet (tai gali nustebinti skaitytoją) mėgindamas taip pat teršti baltą kaip 


sniegas pačios Sofijos reputaciją. 

— Statinaitė visada dvokia silkėmis, — tarė jis. —- Nosažur a socio' — tei- 
singa patarlė. Negalima, žinoma, neigti, kad ledi su puošniais drabužiais 
mandagesnė už savo palydovę,; bet, dievaži, jos abi maža ką vertos. Dvi 
paukštytės 1š Bato, užtikrinu jus; padorūs žmonės nekeliauja naktį raito- 
mis ir dar be tarnų. 

— Žinia! Tikra teisybė, — pritarė šeimininkė, — jūs nė kiek neapsirin- 
kate. Aukšti ponai, apsistoję viešbutyje, visada užsako vakarienę, ar jie 
valgys ją, ar ne. 

Per šį pokalbį į virtuvę įėjo ponia Honora; vykdydama Sofijos pave- 
dimą, ji liepė šeimininkei tučtuojau pažadinti poną Džonsą ir pasakyti 
jam, kad su juo norinti kalbėtis jos ledi. Šeimininkė nukreipė ją į Par- 
tridžą tardama, kad jisai esąs skvairo bičiulis, o pati jinai niekada ne- 
užeinanti pas vyriškius, ypač pas džentelmenus, ir rūgščia mina išėjo 
iš virtuvės. Honora kreipėsi į Partridžą, bet tasai atsisakė, „nes mano 
bičiulis, — pareiškė jis, — atsigulė labai vėlai ir bus baisiai nepatenkintas, 
jeigu prikelsiu jį taip anksti“. Ponia Honora vis dėlto įkalbinėjo pažadinti 
ji tikindama, kad jisai ne tik nebūsiąs nepatenkintas, o priešingai, baisiai 
apsidžiaugsiąs sužinojęs, kodėl yra žadinamas. 

— Kitu metu galbūt ir apsidžiaugtų, — atsakė Partridžas, — bet 1707 
oyznia bossuyjus ones". Išmintingam žmogui tam kartui pakanka ir vienos 
moteriškės. 

— Kąjūs turite galvoj, kalbėdamas apie vieną moteriškę, prieteliau? — 
sušuko Honora. 

— Aš jums ne prietelius, — atkirto jai Partridžas ir stačiai pasakė, kad 
Džonsas miega su moterimi, pavartodamas čia tokį posakį, kurį nepato- 
gu rašyti; šis posakis taip įsiutino ponią Honorą, kad kambarinė išplūdo 
Partridžą išvadindama jį akiplėša 1r kūlversčiais nubėgo pranešti savo 
panelei, kaip ji įvykdžiusi duotąjį pavedimą ir ką sužinojusi; be to, atpa- 
sakodama ji viską dar perdėjo, supykusi ant Džonso, tarsi jis pats būtų 
ištaręs žodžius, išsprūdusius Partridžui. Jinai paleido jaunuolio adresu 


! (Žmogų) pažinsi iš jo draugų (/0/). 
“ Ne kiekvienas viską gali (/04). Non omnta... - Vergilijus „Eklogos“ (8, 63). 

keiksmų srautą ir patarė savo panelei negalvoti daugiau apie žmogų, ku- 
ris niekados nebuvęs jos vertas. Paskui priminė istoriją su Moli Sigrim 
ir kuo nepalankiausiai pavaizdavo jo pabėgimą nuo Sofijos, o prie to 
nemaža prisidėjo, reikia pripažinti, dabar susidariusi situacija. 

Sofija taip suglumo, kad nė negalvojo užtvenkti savo kambarinės 
žodžių srovę. Bet pagaliau jinai pertarė ją sakydama: 

— Aš niekad tuo nepatikėsiu: jį apšmeižė koks nors niekšas. Tu sakai, 
kad tai sužinojai iš jo bičiulio; bet koks bičiulis kalbės tokius dalykus! 

— Aš manau, — atsakė Honora, — kad tasai tipas yra jo sąvadautojas: 
kaip gyva nesu mačiusi šlykštesnio snukio. Tačiau tokie pasileidę padau- 
žos, kaip ponas Džonsas, nė kiek nesigėdi panašių dalykų. 

Tiesą pasakius, Partridžo elgesys buvo šiek tiek nedovanotinas; bet 
jis dar nebuvo spėjęs išsimiegoti kaip reikiant po vakar išgertos do- 
zės, prie kurios paryčiui dar prisidėjo daugiau kaip pinta vyno arba, 
veikiau, salyklinio spirito, nes kriaušinis buvo toli gražu ne toks jau 
grynas. O reikia pasakyti, kad toji jo galvos dalis, kurią prigimtis pa- 
skyrė gėrimų talpykla, buvo labai negili, ir net nedidelis skysčio kiekis 
išsiliedavo per jos kraštus ir pragrauždavo širdies šliuzus, o todėl visos 
joje slypinčios paslaptys ištekėdavo lauk. Ir apskritai tie jo šliuzai buvo 
ne itin patikimi. Pavaizduodami jo būdą kuo palankiausioje šviesoje 
pasakysime, kad Partridžas buvo tikrai doras žmogus, nes, pasižymė- 
damas ypatingu smalsumu ir amžinai kišdamas nosį į kitų paslaptis, 
jis sąžiningai jiems atmokėdavo, papasakodamas savo ruožtu visa, ką 
patsai žinodavo. 

Tuo metu, kai Sofija, kankinama nerimo, nežinojo, kuo tikėti ir kam 
pasiryžti, įėjo Susana su užsakytuoju sakvėju. Ponia Honora tučtuojau 
pašnibždomis patarė savo panelei išklausinėti tarnaitę, kuri tikriausiai 
galėsianti pasakyti jai tiesą. Sofija pritarė šiai minčiai. 

— Eikšekite, mieloji, — kreipėsi jinai į Susaną, — atsakykite gryna šir- 
dimi į viską, ko aš jus paklausiu, ir pažadu jums, kad gausite gerą atpildą. 
Ar dabar nėra viešbutyje jauno džentelmeno, gražaus jauno džentelme- 
no, kuris... 

Čia Sofija paraudo ir užsikirto. 

— Jauno džentelmeno, kuris atvyko šičia drauge su akiplėšišku stor- 
žieviu, sėdinčiu virtuvėje, — padėjo jai Honora. 

— Taip, jis čia, — atsakė Susana. 

— O ar nežinote jūs ko nors apie damą... — kalbėjo Sofija, — apie 
damą... Aš klausiu jus, ar jinai graži, ar negraži; galbūt ir negraži, svarbu 
ne tai; tik ar nežinote jūs ko nors apie damą? 

— Et, panele, - įsiterpė Honora, — bloga jūs tardytoja. Klausyk, 
balandžiuke, ar tasai jaunas džentelmenas dabar guli su kokia merg- 
še, ar ne? 

Susana nusišypsojo ir nieko neatsakė. 

— Na atsakykite, balandėle, — kreipėsi į ją Sofija. — Štai jums ginėja. 

— Ginėja. O kas man iš ginėjos, medem, — atsakė Susana. — Jeigu 
šeimininkė tai sužinos, aš tą pačią minutę neteksiu vietos. 

— Štai jums dar ginėja, — tarė Sofija, — ir duodu žodį, kad šeimininkės 
ausų tai nepasieks. 

Susana valandėlę padvejojo, paskui paėmė pinigus ir papasakojo vis- 
ką, ką žinojo. 

— Jeigu jau jums taip rūpi, medem, - pratarė ji baigusi, — aš galiu tylu- 
tėliai įslinkti į jo kambarį ir pažiūrėti, ar jis guli savo lovoje, ar ne. 

Gavusi Sofijos sutikimą, ji leidosi į žvalgybą ir grįžo su neigiamu 
atsaku. 

Sofija visa suvirpėjo ir išblyško. Ponia Honora meldė ją nusiraminti 
ir nebegalvoti apie tokį niekam vertą žmogų. 

— Atleiskite, ledi, — tarė Susana, — tikiuosi, mano klausimas neužgaus 
jūsų malonybės: ar nebūsite jūs, jūsų malonybe, panelė Sofija Vestern? 

— Iš kur jūs mane pažįstate? — nusistebėjo Sofija. 

— Na, vyriškis, apie kurį kalbėjo ši dama ir kuris dabar yra virtuvėje, 
vakare pasakojo apie jus. Bet aš tikiuosi, ledi, jūs nepykstate ant manęs. 

— Tikrai, balandėle, nepykstu, — atsakė Sofija, - tik malonėkite papa- 
sakoti man viską, ir aš neliksiu skolinga. 

— Taigi, ledi, — kalbėjo Susana, — tasai vyriškis pasakojo mums vi- 
siems virtuvėje, kad panelė Sofija Vestern... jau tiesiog nežinau ir kaip 


bepasakyti... 

Čia jinai nutilo, bet padrąsinta Sofijos ir primygtinai verčiama ponios 
Honoros kalbėjo toliau: 

— Jis pasakojo mums, ledi, — nors, suprantama, visa tai melas, — esą 
jūsų malonybė mirštanti iš meilės jaunam skvairui ir kad tas skvairas 
einąs į karą, norėdamas nusikratyti jumis. Jo klausydamasi, aš pagalvo- 
jau: koksai sukčius! Palikti tokią žavią, turtingą, gražią ledi kaip jūs dėl 
paprasčiausios moters, — juk jinai paprasčiausia moteris, be to, dar kito 
žmona, — dievaži, keista, na tiesiog nesuprantama. 

Sofija davė Susanai trečią ginėją ir, pridūrusi, kad jinai galinti pa- 
sikliauti jos draugyste, jeigu neplepės apie tai, kas įvyko, ir niekam 
neprasitars jos vardo, liepė, kad ji įsakytų jos arklių varovui nedelsiant 
balnoti arklius. 

Likusi viena su Honora, Sofija pareiškė ištikimajai savo kambarinei, 
kad dar niekad nesijautusi tokia rami kaip šiuo metu. 

— Dabar aš įsitikinau, — pasakė ji, — kad jisai ne tik niekšas, bet ir 
žemas, niekingas padaras. Aš galiu atleisti jam viską, tik ne šį įžūlų mano 
vardo valkiojimą. Aš netekau jam bet kokios pagarbos. Taip, Honora, 
dabar aš rami, visai, visai rami... 

Ir ašaros pasipylė jai iš akių nesulaikomu srautu. 

Kai po keleto minučių, kurios praslinko Sofijai beveik be perstojo aša- 
rojant ir pakartotinai tikinant kambarinę, jog ji esanti visai rami, Susana 
grįžo ir pranešė, kad arkliai pabalnoti, staiga mūsų jaunajai herojei ding- 
telėjo labai neįprasta mintis: jinai panoro palikti ponui Džonsui apie savo 
apsilankymą viešbutyje tokią žinią, kuri jam būtų nors šiokia tokia bausmė 
už jo prasižengimus, jeigu jo širdyje dar užsiliko kibirkštėlė meilės jai. 

Skaitytojas teiksis prisiminti mažutę movą, kuri turėjo garbės būti 
jau ne kartą minima šioje istorijoje. Ši mova, ponui Džonsui išvykus, 
buvo nuolatinė Sofijos palydovė dieną, o naktį ji gulėdavo kartu su ja 
lovoje; šiuo momentu movą Sofija laikė rankose; staiga jinai nusmaukė 
ją nepaprastai pasipiktinusi, užrašė ant popieriaus skiautelės savo vardą, 
prismeigė ją prie movos smeigtuku ir priprašė Susaną nunešti ją su raš- 
teliu į tuščią pono Džonso lovą, o jeigu jis jos nepastebėtų, tai pasisteng- 
ti rytą padėti taip, kad jinai būtinai kristų jam į akis. 

Paskui, sumokėjusi sąskaitą už ponios Honoros vakarienę, - į ben- 
drą sumą buvo priskaičiuota ir tai, ką galėjo suvalgyti jinai pati, — Sofija 
sėdo ant arklio ir, dar kartą užtikrinusi savo palydovę, kad esanti visiškai 
rami, leidosi į kelionę. 


Seštasis skyrius 


KURIAME, ŠALIA KITKO, APRAŠOMAS 
PARTRIDŽO NUOVOKUMAS, DŽONSO 
NUSIMINIMAS IR FICPATRIKO KVAILUMAS 


B“ jau šešta valanda ryto, sukilo ir virtuvėje pasirodė kiti ap- 
sistojėliai, tarp jų seržantas ir vežėjas, kurie galutinai susitaikę 
atliko nuliejimus, arba, sakant paprasčiau, išmetė po gerą burnelę. 

Per šį išgėrimą nuostabiausiai elgėsi Partridžas, kuris, seržantui pa- 
siūlius tostą už karaliaus Jurgio! sveikatą, tepakartojo tiktai žodį „kara- 
liaus“; daugiau jie nieko iš jo negalėjo išpešti, nes, nors jis ir ėjo kovoti 
prieš tą pusę, kuriai prijautė, tačiau negalima buvo priversti, kad jis dar 
ir gertų už priešų pergalę. 

Ponas Džonsas, grįžęs tuo metu į savo lovą (iš kur jis grįžo, prašome 
leisti to nepasakoti), pasikvietė Partridžą nuo šios malonios draugijos. 
Gavęs leidimą patarti, mokytojas po iškilmingos įžangos prabilo šitaip: 

— Yra, sere, sena ir teisinga patarlė, kad išminčiui kartais pasitaiko 
pasimokyti iš kvailio. Todėl aš drįstu patarti jums grįžti namo ir palikti 
tuos Jorrida bella“, tuos kruvinuosius karus žmonėms, kurie yra pri- 
versti ryti paraką, neturėdami kitokio valgio. Juk kiekvienam žinoma, 
kad jūsų malonybei namie nieko netrūksta; tai ko tokiu atveju bastytis 
po pasaulį? 

— Partridžai, — tarė Džonsas, — tu paprasčiausias bailys ir todėl drožk, 
broleli, namo ir daugiau manęs netrukdyk. 

— Prašau atleisti, jūsų malonybe, - ėmė maldauti Partridžas. — Aš kal- 
bėjau, turėdamas galvoje veikiau jus negu save: o dėl manęs, tai pats Die- 
vas žino, kokie nepavydėtini mano reikalai, aš taip toli esu nuo baimės, 
kad pistoletą, muškietą ir visus kitus tokius dalykus vertinu ne daugiau 


"už karaliaus Jurgio sveikatą — t. y. už to meto Anglijos karalių Jurgį II. Toris Partridžas 
palaiko įsiveržusį į Angliją Jaunąjį Pretendentą, Karolio Eduardo Jokūbo II Stiuarto vaikaitį. 
* Baisingus karus (//). 

kaip vaikišką šauduką. Kiekvienam mums lemta kada nors mirti, tai ar 
ne vis tiek, kaip tatai įvyks. Be to, aš gal ir sveikas išliksiu, netekdamas 
tiktai rankos ar kojos. Užtikrinu jus, sere, niekad gyvenime nejaučiau tiek 
maža baimės; todėl, jeigu jūsų malonybė nusprendė tęsti kelionę, tai aš 
pasiryžęs sekti jus. Tačiau šitokiu atveju leiskite pasakyti savo nuomonę. 
Tikrai tokiam dideliam ponaičiui kaip jūs visai nepadoru keliauti pės- 
čiomis. Čia, arklidėje, stovi du ar trys geri Žirgai, ir šeimininkas, žinoma, 
ramia sąžine jums juos patikės; bet jeigu jam kiltų kokių nors abejonių, 
tai aš lengvai rasiu būdą paglemžti tuos arklius; ir sakykime net, kad 
dalykai pakryps blogiausia linkme, — vis tiek karalius atleis jums, nes jūs 
vykstate už jį kariauti. 

Partridžo dorumas, galima sakyti, prilygo jo nuovokumui, — ir vie- 
na, ir kita pasireikšdavo tiktai smulkmenose, — ir jis niekad nebūtų 
susigundęs panašiai išdaigai, neįsivaizduodamas ją esant visai nepavo- 
jingą; mat jis buvo iš tų žmonių, kurie daugiau atsižvelgia į kartuves 
negu į poelgio padorumą; o jam atrodė, kad šią vagystę jis gali atlikti 
be jokios rizikos: pirma, jis neabejojo, kad užteks vien pono Olver- 
čio vardo šeimininkui nuraminti, be to, buvo įsitikinęs, jog jie neturės 
nemalonumų, nors ir kaip pakryptų reikalai; viena vertus, galvojo jis, 
Džonsui atsiras ganėtinai užtarėjų, kita vertus, jis, Partridžas, sulauks 
pagalbos iš savo draugų. 

Įsitikinęs, kad Partridžas kalba rimtai, ponas Džonsas jį išbarė ir, be 
to, dar tokiais aštriais žodžiais, kad pedagogas pamėgino nuleisti visa 
juokais ir paskubomis nukreipė kalbą kita linkme pridurdamas, kad jie 
patekę, matyt, į kažkokią landynę ir kad jam reikėję nemaža vargo su- 
trukdyti dviem mergšėms pažadinti jo malonybę vidunakt. 

— Ehė, - šūktelėjo jis, — bet jos ar tik vis dėlto nebuvo atsilankiusios 
pas jus? Štai ant grindų guli vienos jų mova. 

Reikia pasakyti, kad, grįžęs į savo kambarį, Džonsas patamsyje nepa- 
stebėjo movos ant antklodės ir, guldamasis į lovą, nusviedė ją ant grin- 
dų. Partridžas ją pakėlė ir jau buvo bekišąs į kišenę, bet Džonsui pakilo 
smalsumas. Mova buvo tokia įsidėmėtina, kad mūsų herojus veikiausiai 
būtų prisiminęs ją ir be pridėto paaiškinimo. Bet jam neteko įtempti 

atminties, nes čia pat jis pastebėjo prismeigtą raštelį ir perskaitė užrašą 
„Sofija Vestern“. Staiga jo akys apsiniaukė ir jis nesusivaldęs suriko: 

— Dieve mano! Kokiu būdu čia pateko ši mova? 

— Aš žinau ne daugiau kaip jūsų malonybė, - atsakė Partridžas, — bet 
mačiau, kaip ją laikė rankose viena tų moteriškių, kurios, man nesutruk- 
džius, būtų jus pažadinusios. 

— Kur jos? — suriko Džonsas, pašokęs nuo lovos ir griebdamasis 
drabužių. 

— Jos, ko gera, dabar jau daug mylių nuo čia, - atsakė Partridžas. 

Išsamiau paklausinėjęs, Džonsas galutinai įsitikino, kad movos savi- 
ninkė buvo ne kas kita kaip pati mieloji Sofija. 

Džonso elgesio šiomis akimirkomis — jo minčių, jo išvaizdos, jo 
žodžių, jo judesių — negalima nieku būdu aprašyti. Apibėręs Partridžą 
karčių priekaištų liūtimi ir gerokai išplūdęs pats save, jis liepė vargšeliui, 
jau visai sutrikusiam iš baimės, bėgti apačion ir žūtbūt gauti arklius; po 
keleto minučių, užsimetęs drabužius, jis ir pats paskubomis nusileido į 
apačią vykdyti tik ką savo paties duoto paliepimo. 

Bet prieš pasakodami, kas įvyko virtuvėje pasirodžius Džonsui, grį- 
šime atgal ir aprašysime, kas nutiko joje po to, kai Partridžas iš jos išėjo, 
iškviestas savo pono. 

Vos tik seržantas pasišalino su savo būriu, tuoj atsikėlė ir nulipo į 
apačią abu džentelmenai airiai, skųsdamiesi dėl nesiliaujančio viešbutyje 
triukšmo, kuris kiaurą naktį neleidęs jiems sudėti akių. 

Karieta, kuri buvo atvežusi jaunąją ledi su jos tarnaite ir kurią skaity- 
tojas galbūt iki šiol laikė esant jos nuosava, iš tikrųjų dabar ruošėsi grįžti 
pas šeimininką poną Kingą iš Bato, vieną garbingiausių ir doriausių nuo- 
mojamųjų arklių laikytojų, kurio karietas nuoširdžiai rekomenduojame 
visiems mūsų skaitytojams, jeigu jiems pasitaikys važiuoti šiuo keliu: jie 
gal kartais turės malonumą sėdėti tame pat ekipaže ir su tuo pačiu vežė- 
jų, kurie minimi mūsų istorijoje. 

Vežėjas, kuris teturėjo tik du keleivius, nugirdęs, kad ponas Mak- 
laklanas važiuoja į Batą, pasiūlė nuvežti jį ten už patį nuosaikiau- 
sią užmokestį. Tai padaryti jį paskatino arklininko prasitarimas, kad 

pono Maklaklano išnuomuotas Vusteryje arklys su dideliu malonu- 
mu nutrauktų savo ilgą kelionę ir grįžtų pas savo tenykščius draugu- 
žius, nes, pasak arklininko, minėtasis gyvulys buvęs veikiau dvikojis 
negu keturkojis. 

Ponas Maklaklanas tuoj pat sutiko su vežėjo pasiūlymu ir bematant 
prikalbėjo savo bičiulį Ficpatriką užimti karietoje ketvirtąją vietą. Pasta- 
rajam taip gėlė kaulus, kad šis susisiekimo būdas pasirodė jam malones- 
nis, negu keliauti raitam; o kadangi jis nė kiek neabejojo įvyksiančiu Bate 
susitikimu su žmona, tai nusprendė, kad kiek užtrukti kelionėje neturės 
jokios reikšmės. 

Maklaklanas, kuris buvo kur kas įžvalgesnis už savo bičiulį, sužino- 
jęs, kad toji ledi atvyko iš Česterio, ir sugretinęs tam tikras kitas smulk- 
menas, išsiteirautas jo iš arklininko, įtarė, kad jinai, ko gera, ir esanti jo 
bičiulio žmona. Savo spėliones jis tučtuojau išdėstė Ficpatrikui, kuriam 
tokia mintis netoptelėjo į galvą. Tiesą pasakius, jis buvo iš tų žmonių, 
kuriuos gamta sukuria per daug skubotai ir greitosiomis pamiršta įdėti 
jiems į galvą smegenų. 

Šie žmonės esti panašūs į blogus medžioklinius šunis, kurie patys 
niekad nepastebi pametę pėdsakus; bet tereikia tik uosliam skalikui pra- 
žioti nasrus, ir jie tučtuojau paseka jo pavyzdžiu, leidžiasi, nė kiek nesi- 
vadovaudami uosle, bėgti kiek įkabindami tiesiai į priekį. Taip ir ponas 
Ficpatrikas: vos ponas Maklaklanas pasakė savo spėjimą, jis akimirks- 
niu su juo sutiko ir nudūmė tiesiai į viršų, norėdamas netikėtai užklupti 
savo žmoną, prieš tai nepasiteiravęs, kur ji yra; bet, nelaimei (Fortūna 
mėgsta krėsti nemalonius pokštus tiems ponams, kurie perdėm pasi- 
kliauja jos vadovavimu), atsitrenkė kakta į kelerias duris bei jų staktas, 
nieko nepešdamas. Ši deivė kur kas maloningesnė buvo man, įkvėpusi 
tik ką mano pateiktą palyginimą su medžiokliniais šunimis, juolab tin- 
kamą šioje vietoje, kad vargšę moteriškę tokiais atvejais galima teisingai 
palyginti su persekiojamu zuikiu. Kaip ir šis mažas menkutis žvėrelis, 
jinai įtemptai klausosi savo persekiotojo balso; kaip ir jis, jinai išsigan- 
dus pabėga, išgirdusi kraupų riksmą, ir, kaip ir jis, galų gale paprastai 
esti pavejama ir sudraskoma. 

Tačiau dabar šito neatsitiko, nes, ilgai ir bergždžiai ieškojęs, ponas 
Ficpatrikas grįžo į virtuvę, kur tuo metu, tarsi tatai būtų buvusi tikra me- 
džioklė, įėjo naujas atvykėlis, šūkalodamas, kaip paprastai medžiotojai 
alioja šunis, kai jie pameta pėdsaką. Jis tik ką buvo nušokęs nuo arklio, 
if jį supo gausi palyda. 

Čia, skaitytojau, galbūt reikia tave supažindinti su kai kuriais įvykiais; 
jeigu jie tau jau žinomi, — vadinasi, tu gudresnis, negu aš maniau. Apie 
tai tu sužinosi kitame skyriuje. 

KURIAME BAIGIAMAS PASAKOTI NUOTYKIS 
EPTONO VIEŠBUTYJE 


irmiausia pasakysime, kad šis tik ką atvykęs džentelmenas buvo ne 

kas kitas kaip pats skvairas Vesternas, kuris atkako čia, besivydamas 
dukterį; ir, spėjęs dviem valandom anksčiau, jis būtų užtkęs ne tik dukterį, 
bet dar ir dukterėčią, nes ji ir buvo pono Ficpatriko žmona, kurią tasai prieš 
penketą metų buvo pasigrobęs iš apdairiosios ledi Vestern priežiūros. 

Tačiau pono Ficpatriko žmona išvažiavo iš viešbučio vienu metu 
su Sofija; pažadinta savo vyro balso, jinai liepė pašaukti šeimininkę ir, 
sužinojusi, kas nutiko, įprašė ją už negirdėtą kainą gauti arklius. Šiame 
viešbutyje tokią didelę galią turėjo pinigai, kad, nors šeimininkė būtų 
išvariusi lauk savo tarnaitę, apšaukusi ją parsiduodančiu padaru, žino- 
dama tiek, kiek žino skaitytojas, tačiau pati pasirodė prieš papirkimą nė 
kiek neatsparesnė už vargšę Susaną. 

Ponas Vesternas nepažinojo savo sūnėno, oO ir pažinodamas nebūtų 
kreipęs į jį nė kiek dėmesio, nes tos vedybos buvo slaptos, ir, vadinasi, 
pagarbaus skvairo manymu, priešingos papročiams; nuo to momento, 
kai jos įvyko, jis nusigręžė nuo vargšės moteriškės, kuriai tada buvo ne 
uždraudė minėti jos vardą jam girdint. 

Virtuvėje buvo visiškas sąmyšis: Vesternas susijaudinęs teiravosi 
apie savo dukterį, o Ficpatrikas apie savo žmoną, kai ten įėjo Džonsas 
su nelemtąja mova rankoje. 

Vos tik Vesternas išvydo Džonsą, tučtuojau sugriaudėjo per visą 
kambarį tokiu skambiu šūktelėjimu, kaip alioja medžiotojai, pamatę me- 
džiojamą žvėrį. Pribėgęs ir pagriebęs jį už rankos, jis suriko: 

— Lapinas pakliuvo, — kertu lažybų, kad ir laputė netoliese! 

Padriką pašnekesį, kuris truko dar keletą minučių, būtų sunku per- 
teikti, nes visi kalbėjo vienas per kitą, ir, be to, kiekvienas savaip, o antra, 
jis skaitytojui nesudarytų jokio malonumo. 

Pagaliau išsivadavęs iš pono Vesterno, padedamas kambaryje esančių 
žmonių, mūsų herojus iškilmingai pareiškė, kad absoliučiai nieko nežinąs 
apie ledi, kurios ieškoma. Bet čia įsikišo pastorius Saplas sakydamas: 

— Kvaila gintis: juk nusikaltimo įrodymą pats laikote rankose. Aš 
tvirtinu ir galiu paremti savo žodžius priesaika, kad ši mova yra panelės 
Sofijos: pastarosiomis dienomis aš dažnai matydavau ją su šia mova. 

— Mano dukters mova! - įsiutęs suriko skvairas. — Jis turi mano duk- 
ters movą! Būkite liudytojai, kad jis sučiuptas su nusikaltimo įrodymu! 
Tučtuojau vedu jį pas taikos teisėją. Kur mano duktė, niekše? 

— Prašau jus nusiraminti, sere, — atsakė Džonsas. — Mova, pripa- 
žįstu, priklauso jūsų dukteriai; bet, prisiekiu savo garbe, jūsų dukters 
aš nemačiau. 

Išgirdęs šiuos žodžius, Vesternas visiškai nebeteko kantrybės ir iš 
įniršio nebegalėjo net aiškiai žodžio ištarti. 

Kažkuris tarnų pasakė Ficpatrikui, kad tai esąs ponas Vesternas. 
Tada pagarbusis airis suvokęs, kad jam pasitaikė puiki proga padary- 
ti savo dėdei paslaugą ir tuo galbūt laimėti jo palankumą, priėjo prie 
Džonso ir sušuko: 

— Tikrai, sere, gėdytumėtės neigti mano akyse, kad matėte šito džen- 
telmeno dukterį: juk žinote, kad aš judu užtikau drauge lovoje. 

Paskui, kreipdamasis į Vesterną, jis pasisiūlė tučtuojau nuvesti jį į tą 
kambarį, kur esanti jo duktė; pasiūlymas buvo priimtas, ir Ficpatrikas, 
skvairas ir pastorius kartu su kai kuriais kitais nuskubėjo tiesiai į ponios 
Voters kambarį, kur ir įsibrovė su ne mažesniu triukšmu, kaip pats po- 
nas Ficpatrikas buvo įsiveržęs. 

Vargšė moteriškė ūmiai pakirdo iš miego ir pasibaisėjusi išvydo ties 
savo lova makaulę, kurią visai pamatuotai galėjo palaikyti pabėgėliu iš 
Bedlamo!; taip atgrasiai buvo persikreipęs iš pykčio pono Vesterno vei- 


' Bedlamas (iškraipytas Betliejaus pavadinimas) — pamišėlių ligoninė Londone. Iš pradžių ji 
buvo Betliejaus žvaigždės vienuolių ordino vienuolyne, kurio turtą 1574 m. Henrikas VIII kon- 
fiskavo ir atidavė Londono miesto valdybai; vėliau keletą kartų ji kilnota iš vienos vietos į kitą. 
Žodis „Bedlamas“ Anglijoje įgijo bendrinę prasmę pamišėlių namams vadinti. 

das! Bet, apžvelgęs damą, skvairas atšoko, aiškiai parodęs gestais prieš 
spėdamas prasižioti, kad ji ne ta, kurios jis 1eškąs. 

Moteris vertina savo gerą vardą kur kas labiau už pačią gyvybę, todėl 
nors pastarajai, matyt, dabar grėsė didesnis pavojus negu anksčiau, tačiau 
pamačiusi, kad dėl savo garbės ji gali būti rami, ponia Voters sukliko toli 
gražu ne taip spiegiamai kaip tada. Bet vis dėlto, likusi viena, ji visiškai 
atsisakė minties toliau miegoti ir, turėdama pagrindą būti nepatenkinta 
savo buveine, ėmė kuo skubiau rengtis. 

Tuo metu ponas Vesternas toliau naršė po namus, bet tiek pat maža 
telaimėjo, kaip ir įsibrovęs pas vargšę ponią Voters. Nusivylęs jis grįžo į 
virtuvę, kur jo tarnai saugojo Džonsą. 

Ši neįprasta maišalynė sukėlė ant kojų visus viešbučio gyventojus, nors 
dar vos tik švito. Tarp pažadintųjų buvo vienas orus džentelmenas, turėjęs 
garbę būti Vusterio grafystės taikos teisėjas. Vos tik ponas Vesternas tai 
sužinojo, tuojau kreipėsi į jį su skundu. Teisėjas atsisakė atlikti savo pareigą 
pareikšdamas, kad jis neturįs nei raštvedžio, nei teisynų ir kad negalįs ne- 
šiotis galvoje visų nuostatų, susijusių su dukterų pagrobimu ir visa kita. 

Tada ponas Ficpatrikas pasiūlė savo paslaugas: jis esą baigęs tei- 
sės mokslus. (Iš tikrųjų Ficpatrikas trejetą metų raštininkavo pas vieną 
advokatą Šiaurės Airijoje, paskui, ieškodamas kilnesnės tarnybos, paliko 
savo patroną, persikėlė į Angliją ir ėmėsi profesijos, nereikalaujančios 
jokio išsimokslinimo, būtent džentelmeno profesijos; ja jis sėkmingai ir 
vertėsi, kaip jau buvo iš dalies pasakota.) 

Ponas Ficpatrikas pareiškė, kad įstatymas dėl dukterų šiam atvejui 
netaikytinas; kad movos vagystė esanti, be abejo, sunkus nusikaltimas ir 
kad daikto radimas pas kaltinamąjį viską aiškiai įrodąs. 

Teisėjas, paakintas tokio mokyto padėjėjo ir nesiliaunančių skvairo 
movą, kurią Džonsas dar tebelaikė rankose, ir pastoriui prisiekus, jog 
ji esanti pono Vesterno nuosavybė, pasiūlė ponui Ficpatrikui parašyti 
arešto įsakymą pareikšdamas, kad jisai jį pasirašysiąs. 

Tada Džonsas paprašė žodžio ir pagaliau, nors ir ne be pastangų, 
gavo jį. Jis į liudytojus pasikvietė poną Partridžą, šis paliudijo, kad movą 


PAMESTINUKO TOMO DŽONSO ISTORIJA - 


radęs jis pats; bet dar svarbesni buvo Susanos parodymai, nes ji pareiškė, 
kad Sofija pati davusi jai movą ir liepusi nunešti į pono Džonso kambarį, 
kur jis ir radęs ją. 

Ar įgimta meilė tiesai, ar neįprastai patraukli Džonso išvaizda pa- 
skatino Susaną atskleisti tiesą, nesiimu spręsti, — tik po jos parodymų 
teisėjas, atsilošęs į krėslo atramą, pareiškė, jog visa dabar byloja taip pat 
aiškiai teisiamojo naudai, kaip anksčiau bylojo prieš jį, o su tuo sutiko 
ir pastorius sakydamas: „Tesaugo mane Viešpats tapti priežastim, dėl 
kurios nekaltasis atsidurtų kalėjime“. Tada teisėjas atsistojo, paskelbė 
teisiamajam išteisinamąjį nuosprendį ir baigė posėdį. 

Ponas Vesternas, smarkiai išplūdęs visus esančiuosius, liepė tučtuo- 
jau paduoti arklius ir leidosi vytis dukters, nekreipdamas dėmesio į savo 
sunėną Ficpatriką, nesiteikęs atsakyti į jo giminystės pretenzijas, nepai- 
sydamas visų paslaugų, kurias buvo gavęs iš to džentelmeno. Maža to: 
jis buvo taip įsiutęs, kad beskubėdamas pamiršo, laimei, pareikalauti iš 
Džonso movos. Laimei, aš sakau, nes mūsų herojus greičiau būtų miręs 
vietoje, negu persiskyręs su savo brangenybe. 

Džonsas, apmokėjęs sąskaitą, taip pat iškeliavo su bičiuliu Partridžu 
vytis savo mielosios Sofijos, nusprendęs dabar ieškoti tol, kol suras ją. Jis 
neprisivertė net atsisveikinti su ponia Voters; pati mintis apie ją pasidarė 
jam nebepakenčiama, nes toji dama, nors ir netyčiomis, sukliudė lai- 
mingiausią jo pasimatymą su Sofija, kuriai jis dabar prisiekinėjo amžiną 
ištikimybę. 

Na, o ponia Voters pasinaudojo karieta, grįžtančia į Batą, ir iškeliavo 
ten drauge su abiem džentelmenais airiais, vilkėdama suknelę, maloniai jai 
paskolintą šeimininkės, kuri, atsilygindama už jos paslaugą, pasitenkino 
kuo kukliausiai — paėmė už ją dvigubą kainą. Kelionėje buvusioji Džonso 
palydovė visiškai susitaikė su ponu Ficpatriku, nieko sau atrodančiu vyriš- 
kiu, ir kiek galėdama visaip stengėsi guosti jį netekus žmonos. 

Taip baigėsi daugybė keistų nuotykių, ištikusių poną Džonsą Epto- 
no viešbutyje, kur iki šiol dar tebekalbama apie meiliosios Sofijos grožį 
bei jos lipšnų elgesį ir kur visi vadina ją Somersetširo angelu. 

rieš tęsiant mūsų istoriją, bus pravartu dirstelėti šiek tiek atgal 

P. paaiškinti neįprastą Sofijos ir jos tėvo pasirodymą Eptono 
miesto viešbutyje. 

Skaitytojas teiksis prisiminti, kad mes palikome Sofiją mūsų istorijos 
septintosios knygos devintajame skyriuje, kai po ilgos kovos tarp meilės 
ir pareigos jinai, kaip paprastai esti, pasirinko pirmąją. 

Ši kova, kaip buvo ten parodyta, kilo apsilankius tėvui pas dukterį ir 
pareikalavus, kad ji sutiktų tekėti už Blaifilo, ir šį sutikimą, kaip jis tvirtai 
buvo įsitikinęs, jinai ir davusi patikindama, jog privalo klausyti kiekvieno 
savo tėvo įsakymo. 

Po šio apsilankymo skvairas, nesitverdamas džiaugsmu dėl savo sėk- 
mės su dukteria, nutarė tą vakarą šiek tiek išgerti; būdamas labai šnekiai 
nusiteikęs ir norėdamas, kad ir kiti pasidalytų jo laime, jis įsakė nesigai- 
lėti alaus virtuvėje, ir todėl vienuoliktą valandą vakaro namuose nebuvo 
nė vieno blaivaus žmogaus, išskyrus ponią Vestern ir žaviąją Sofiją. 

Anksti rytą buvo išsiųstas šauklys pakviesti pono Blaifilo; skvairas, 
tiesa, manė, kad šis džentelmenas kur kas mažiau informuotas apie pir- 
mykštį dukters nusistatymą prieš jį, negu tai buvo iš tikrųjų, tačiau Ži- 
nodamas, jog tasai dar nebuvo gavęs iš jos sutikimo, nekantriai geidė 
pranešti apie jį jaunikiui, būdamas visiškai įsitikinęs, kad nuotaka pa- 
tvirtins jį savo pačios lūpomis. O vestuves dar išvakarėse abi vyrų pusės 
nusprendė iškelti po vienos dienos. 

Pusryčiai buvo paduoti svetainėje, kur sėdėjo ponas Blaifilas, taip 
pat skvairas ir jo sesuo; buvo liepta pašaukti Sofiją. 

O, Šekspyre, jeigu aš turėčiau tavo plunksną! O, Hogartai!, jeigu aš 
turėčiau tavo teptuką! Aš tada atvaizduočiau nelaimingą tarną, kuris iš- 


! Viljamas Hogartas (1697-1764) - anglų dailininkas, Fildingo draugas, pagarsėjęs satyrinėmis 


graviūromis. 

blyškusiu veidu, spoksančiu žvilgsniu, kalendamas dantimis, neapvers- 
damas liežuvio ir visas nustėręs — 


(Kap tik toksai, išblyškęs tr be žado, 
Drebėdamas, vos gyvas, naktį tamsią, 
Užuolaidą braskledęs, tarnas ruošės 
Priapyui šūkteli: — pusė Trojos dega)! — 


jėjo į kambarį ir pranešė... kad panelės Sofijos jie negalį surasti. 

— Negalį surasti! — sugriaudėjo skvairas, pašokdamas iš vietos. — 
Prakeikimas! Rupūžės! Gyvatės! Kur, kada, kaip, kas yra? Negalį su- 
rasti! Kodėl? 

— Liaukis, broluži, — pratarė ponia Vestern su tikrai diplomatišku šal- 
takraujiškumu. — Amžinai jūs karščiuojatės dėl menkniekių. Dukterėčia, 
aš manau, išėjo į sodą pasivaikščioti. Jūs tiesiog pasidarėte toks karšta- 
košis, kad su jumis negalima gyventi vienuose namuose. 

— Ak štai kas, — atsakė skvairas, nusiraminęs taip pat greitai, kaip 
kad buvo netekęs savitvardos. — Jeigu visa bėda tik tokia, tai tiek to. 
Bet, dievaži, man kilo negerų įtarimų, kada tas avigalvis pasakė, kad jos 
negalėjo surasti. 

Ir jis, su palengvėjimu atsisėdęs į krėslą, įsakė suskambinti sodo varpu. 

Negalima įsivaizduoti dviejų žmonių, tokių priešingų vienas kitam 
visais atžvilgiais kaip ponas Vesternas ir jo sesuo: brolis negalėjo pasi- 
girti toliaregiškumu, bet buvo nepaprastai įžvalgus pastebėti, kas nutik- 
davo jam panosėje, o sesuo amžinai žvalgėsi į tolį, nors anaiptol negalėjo 
pasigirti akylumu sekti dalykus, vykstančius jos akyse. Vienus ir kitus 
pavyzdžius skaitytojui jau ne kartą teko stebėti; ir iš tikrųjų šios poros 
sugebėjimų priešybės buvo nepaprastos: sesuo dažnai numatydavo tai, 
kas paskui niekad neįvykdavo, o brolis perdėm matydavo kur kas dau- 


giau, negu būdavo iš tikrųjų. 


! Kaip bk toksai... — Šekspyras „Henrikas IV“ (II dalis, I veiksmas, 1 scena), grafo 


Nortumberlendiečio žodžiai. 

Tačiau šiuo atveju jis neapsiriko. Iš sodo, kaip anksčiau iš miegamo- 
jo, buvo pranešta, kad panelės Sofijos negalima surasti. 

Skvairas pats išbėgo iš namų ir ėmė šaukti Sofiją tokiu skambiu ir 
aidžiu balsu, kokiu kadaise Heraklis šaukė Hilą!, ir, panašiai kaip pajūrio 
aidas, pasak poeto, kartojo gražiojo jaunuolio vardą, taip namai, sodas 
ir visi apylinkės laukai aidėjo Sofijos vardu, kurį šūkavo šiurkštūs vyrų 
bosai ir spigūs moterų sopranai, o aidas, atrodė, taip meiliai kartojo šį 
saldų garsą, kad jeigu iš tikrųjų yra tokia būtybė, tai ar tik neapgavo 
mūsų Ovidijus, nurodydamas jos lytį. 

Ilgą laiką truko sąmyšis; pagaliau skvairas, gerokai nualsinęs savo 
plaučius, grįžo į svetainę, kur rado ponią Vestern ir poną Blaifilą; su 
nepaprasto nusiminimo išraiška veide jis krito į krėslą. 

Tada ponia Vestern kreipėsi į jį, šitaip ramindama: 

— Brolau, aš labai nuliūdinta to, kas įvyko ir kad mano dukterėčia pa- 
sielgė, kaip visiškai nedera mūsų šeimai; bet visa tai jūsų rankų darbas, 
ir turit kaltinti tiktai save. Jūs žinote, kad visas jos auklėjimas buvo prie- 
šingas mano patarimams, ir dabar matote padarinius. Ar aš tūkstantų kartų 
neįrodinėjau jums, kad dukterėčiai duodate per daug valios! Bet man, jūs 
žinote, taip ir nepavyko jūsų įtikinti; o kai aš padėjau tiek pastangų, norė- 
dama su šaknimis išrauti jos savotiškas pažiūras ir ištaisyti klaidingą jūsų 
politiką, jūs žinote, ji buvo nuo manęs atimta, taigi aš nesu nė kiek atsa- 
kinga. Rūpinimąsi jos auklėjimu ištisai patikėjus man, toks įvykis kaip šian- 
dien niekad nebūtų nutikęs; todėl pasiguoskite mintimi, kad visa tai jūsų 
rankų darbas; iš tikrųjų, ko gi galima buvo tikėtis iš šitokio pataikavimo... 

— Tfu, po velnių! — neištvėrė skvairas. — Jūs bet ką įsiutintumėte, 
sese. Aš jai pataikavau... Aš daviau jai valią... Juk dar vakar vakarą aš 
prigrasiau, kad užrakinsiu ją kambaryje ir duosiu tik duonos ir vandens, 
jeigu ji nepaklus. Jūs galėtumėte išvesti iš kantrybės net patį Jobą. 


' Hilas (gr. mitol.) — puikus jaunuolis, Heraklio numylėtinis; Heraklis jį buvo pasiėmęs į 
žygį ieškoti aukso vilnos. Jiems sustojus Mizijoje (Mažoji Azija), Hilas, nusiųstas vandens, buvo 
sužavėtas nimfų prie šaltinio ir jame paskandino ąsoų. Jam dingus, Heraklis taip nuliūdo, jog 
atsisakė savo žygio. Ši istorija įkvėpė daugelį antikinių poetų; geriausiai ji panaudota vienoje iš 
Teokrito idilijų. 

— Klausykite, ką jis sako! — pasipiktino ponia Vestern. — Brolau, jeigu 
aš neturėčiau penkiasdešimties Jobų kantrybės, jūs priverstumėte mane 
pamiršti bet kokį padorumą ir mandagumą. Kodėl susigalvojote įsikišti? 
Ar aš neprašiau, ar nemaldavau pavesti visą tą reikalą man? Vienu savo 
nevykusiu manevru jūs sugriovėte visas strategines mano operacijas. 
Koks sveiko proto žmogus būtų ėmęs erzinti dukterį panašiais grasini- 
mais? Kiek kartų aš jums sakiau, kad su anglų moterimis negalima elgtis 
kaip su vergėmis čerkesėmis. Mes esame globojamos aukštosios visuo- 
menės; mus galima palenkti tiktai švelnumu, o šiurkštumu, bauginimu 
ir mušimais iš mūsų paklusnumo nelaimėsi. Salijų teisynas! pas mus, 
ačiū Dievui, negalioja. Jūsų storžieviškumo, brolau, nepakęs nė viena 
moteris, išskyrus mane. Ir nė kiek nesistebiu, kad dukterėčia ryžosi šiam 
žingsniui, įbauginta jūsų grasinimų ir gąsdinimų; iš širdies pasakysiu, 
man atrodo, kad žmonės jos už tai nepasmerks. Dar sykį kartoju, brolau: 
jūs turite guostis mintimi, kad pats dėl visko kaltas. Kiek kartų aš jums 
patarinėjau... 

Čia Vesternas triukšmingai pašoko ir, sviedęs du ar tris baisiausius 
keiksmus, išbėgo iš kambario. 

Jam dingus už durų, ponia Vestern savo susierzinimą išreiškė dar 
atžariau (jeigu tai buvo galima), negu jam esant; būti savo teisumo liudy- 
toju jinai pasikvietė poną Blaifilą, šis su dideliu paslaugumu visiškai pri- 
tarė jai, tačiau pateisino pono Vesterno trūkumus, „nes, — pasakė jis, — į 
juos reikia žiūrėti kaip į padarinį, sukeltą nesaikingos tėvo meilės, kurią 
leistina pavadinti miela silpnybe““. 

— Juo labiau jie nedovanotini, — atkirto ponia Vestern. — Juk jis tokia 
meile žudo savo dukterį! 

Su tuo Blaifilas nedelsdamas sutiko. 

Tada ponia Vestern pareiškė ponui Blaifilui savo nepaprastą apgai- 
lestavimą, kad jį taip priėmė toji šeima, kuriai jis buvo pasiryžęs suteikti 


! Salijų teisynas - senovinis vadinamųjų salijų frankų baudžiamasis kodeksas (VI a.). 59-asis 
straipsnis draudė moterims perleisti valdyti salijų žemes. XIV a. šis straipsnis buvo aiškinamas 
kaip draudžiąs moteriai užimti Prancūzijos sostą. Ponia Vestern mano, kad salijų įstatymas pa- 
darė moteris priklausomas nuo vyrų. 

tokią garbę. Šia proga jinai griežtai pasmerkė dukterėčios neprotingumą, 
bet baigdama suvertė visą kaltę tėvui, kuris, pasak jos, vertas ypatingo 
papeikimo, kad nuėjo taip toli, neįsitikinęs kaip reikiant, kokie yra tikrieji 
dukters jausmai. 

— Tačiau, — tarė ji, — jis visada pasižymėjo siautulingu ir užsispyrusiu 
būdu, 1r aš sunkiai galiu sau atleisti, kad sugaišau tiek laiko, mėgindama 
ji atvesti į protą. 

Po ilgo panašiai trukusio pokalbio, kurio smulkus perpasakojimas 
vargu ar itin sudomintų skaitytoją, ponas Blaifilas atsisveikino ir grį- 
žo namo, ne per daug patenkintas jį ištikusia nesėkme; tačiau filosofija, 
perimta jo iš Skvero, ir religiniai įsitikinimai, įskiepyti jam Tvakomo, 
drauge turint dar šį tą, padėjo jam perkęsti šiuos nemalonumus šiek tiek 
lengviau, negu juos būtų perkentęs aistringesnis už jį įsimylėjėlis. 


Devintasis skyrius 


SOFIJOS PABĖGIMAS 


1)" metas grįžti prie Sofijos; jeigu skaitytojas myli ją nors per 
pusę tiek, kiek aš, tai jis apsidžiaugs jos išsivadavimu iš karšta- 
būdžio tėtušio ir per daug šalto garbintojo letenų. 

Dvylika kartų taukštelėjo geležinis laiko skaitiklis į skambųjį metalą, 
šaukdamas iš kapų vaiduoklius ir kviesdamas juos pradėti nakties vaikš- 
tynes... Paprastai kalbant, išmušė dvyliktą, ir visi namuose, kaip sakėme, 
buvo nugrimzdę į apsvaigimą ir miegą, išskyrus tiktai ponią Vestern, įsi- 
traukusią į politinę brošiūrą, ir mūsų heroję, kuri tyliai nusileido laiptais, 
atidarė vienas išorines duris ir paskubomis pasuko į sutartą vietą. 

Kad ir kokių meilių gudrybių kartais mėgsta griebtis damos, norėda- 
mos parodyti savo baimę dėl kiekvieno menkniekio (gudrybių tokių pat 
įvairių kaip ir tos, kurių griebiasi kita lytis, stengdamasi visaip šitą baimę 
paslėpti), moteris, be abejo, pasižymi ta drąsa, kuri jai ne tik pridera, bet 
dažnai ir būtina savo pareigoms atlikti. Iš tikrųjų žiaurumas, o ne drąsa — 
štai tas vienintelis bruožas, kuris prieštarauja moters būdo sąvokai. Ar 
galima skaityti teisingai išgarsėjusios Arijos! istoriją, nematant ne tik jos 
nuolankumo ir švelnumo, bet ir jos drąsos? O tačiau daugelis moterų, 
kurios spiegia, pamačiusios pelę ar žiurkę, gali, ko gera, nunuodyti vyrą 
arba, kas dar blogiau, privesti jį prie to, kad jis pats nusinuodytų. 

Šalia viso tomumo, būdingo moteriai, Sofija pasižymėjo ir drąsa, de- 
rančia gražiajai lyčiai. Todėl, atėjusi į paskirtą vietą ir išvydusi ten ne savo 
kambarinę, kaip buvo sutarta, o nepažįstamą raitą vyriškį, jinai nesukliko 
ir neapalpo; tiesa, jos pulsas ėmė plakti tankiau negu paprastai, nes iš pra- 
džių ji nustebo ir nusigando, bet paskui atsipeikėjo taip pat greitai, kaip ir 
buvo pasidavusi tiems jausmams, kai vyriškis, priėjęs ir nusiėmęs skrybė- 


! Arija - Romos matrona, pagarsėjusi vyriškumu. Norėdama parodyti pavyzdį savo vyrui 
Petrui, nuteistam mirti už dalyvavimą Skriboniano sąmoksle prieš imperatorių Klaudijų, ji 
įsmeigė sau į krūtinę durklą, o paskui perdavė jį vyrui sakydama: „Petrai, man neskauda“. 

lę, pasiteiravo ją labai pagarbiai: „Ar nesitikėjusi jos malonybė sutikti čia 
kitą damą?“ ir pareiškė, kad jam esą pavesta palydėti ją pas tą damą. 

Sofijai nebuvo pagrindo įtarti čia esant kokią nors klastą, ir todėl 
ji nedvejodama atsisėdo užpakaly raitelio. Šis sėkmingai nugabeno ją 
į miestą, esantį už kokio penketo mylių, kur mūsų herojė turėjo malo- 
numą rasti garbingąją ponią Honorą. Kadangi pati kambarinės siela įsi- 
siausdavo į drabužius, kuriais ji gobstydavo savo kūną, tai ji nieku gyvu 
negalėjo ryžtis išleisti juos iš savo akių. Todėl ji pasiliko saugoti apdarus 
pati, O ponios paimti pasiuntė anksčiau minėtąjį vyriškį, aprūpinusi jį 
reikiamais nurodymais. 

Jos ėmė tartis, kurį joms pasirinkti kelią, kad nepakliūtų į rankas po- 
nui Vesternui, nes buvo įsitikinusios, kad po keleto valandų jis pasiųs 
paskui jas vijikus. Kelias į Londoną taip viliojo Honorą, kad ji būtinai 
norėjo vykti tiesiog šia linkme; juk Sofijos pabėgimas, sakė ji, negalįs 
būti aptiktas anksčiau kaip aštuntą ar devintą valandą ryte, ir, vadinasi, 
persekiotojai nepavysią jos, tegu jie net žinotų, kuriuo keliu jinai išvyku- 
si. Bet Sofija daug kuo rizikavo, kad būtų išdrįsusi elgtis nors šiek tiek 
lengvapėdiškai; ji taip pat nedrįso per daug pasikliauti švelnia savo kūno 
struktūra lenktynėse, kurių sėkmė ištisai priklausė nuo greitumo. Todėl 
ji nusprendė vykti bent dvidešimt ar trisdešimt mylių aplinkiniais keliais 
ir tik tada pasukti į didįjį Londono vieškelį. Ji pasisamdė arklius, susita- 
rusi padaryti dvidešimų mylių viena kryptimi, bet ketindama iš tikrųjų 
pasukti kita, ir leidosi į kelionę su tuo pačiu vadovu, kurio arkliu buvo 
atjojusi iš tėvo namų; tik dabar už vadovo nugaros vietoj Sofijos buvo 
bagažas, kur kas sunkesnis ir mažiau malonus, būtent: gremėzdiška skry- 
nia, kimšte prikimšta apdarų, kurių padedama šaunioji Honora tikėjosi 
laimėti daugelį pergalių ir pagaliau užsitikrinti padėtį Londone. 

Nespėjus joms nujoti nuo viešbučio Londono vieškeliu nė dviejų 
šimtų žingsnių, Sofija prijojo prie vadovo ir balsu, kuris buvo kur kas 
saldesnis už medų negu paties Platono balsas, nors jo burna, sako, buvu- 
si bičių avilys, paprašė vaikiną pirmoje kryžkelėje pasukti į Bristolį. 

Skaitytojau, aš nesu prietaringas ir nelabai tetikiu šių dienų stebuk- 
lais. Anaiptol netvirtinu, kad įvykis, kurį papasakosiu, buvo tikra tiesa, 

nes man pačiam jis atrodo beveik neįtikėtinas, bet istoriko sąžiningumas 
įpareigoja mane perteikti tai, ką tvirtina mačiusieji. Taigi arklys, kuriuo 
jojo vadovas, sako, buvęs taip užkerėtas Sofijos balso, kad sustojęs lyg 
įbestas ir neparodęs noro eiti toliau. 

Vis dėlto galbūt tatai ir iš tikrųjų taip įvyko, bet ko nors stebuklin- 
ga jame mažiau, negu pasakojama, nes visa gali būti paaiškinta pačiu 
paprasčiausiu būdu. Kadangi vadovas tuo momentu liovėsi baksnojęs 
dešiniuoju pentinuotu savo kulnu (o jis, kaip ir Hudibras!, dėvėjo tik 
vieną pentiną), tai labiau negu įtikėtina, kad šis vadovo užsižiopsojimas 
pats savaime galėjo paakinti arklį sustoti, juo labiau kad šitai pastaruoju 
metu jis iš viso gana dažnai darydavo. 

Gal Sofijos balsas ir iš tikrųjų paveikė arklį, tačiau raitelis pasiliko 
balsui gana nejautrus. Jis šiurkštokai atsakė, kad šeimininkas liepęs jam 
vykti ne šiuo keliu ir kad jis neteksiąs vietos, jeigu josiąs ne ten, kur 
jam įsakyta. 

Matydama, jog visi jos įkalbinėjimai bergždi, Sofija suteikė "savo 
balsui neatsispiriamą žavesį, kuris, pasak priežodžio, seną kumelpalai- 
kę bakstelia ir paleidžia šuoliais lėkti; žavesį, kuris, kaip manoma mūsų 
laikais, turi tą neatsispiriamą jėgą, kuria senovėje pasižymėjo Oratorių 
gražbylystė. Trumpiau sakant, jinai pažadėjo apdovanoti jį daug dos- 
niau, negu kad jis tikįsis. 

Vaikinas neliko visai kurčias šiems pažadams, bet jam nepatiko jų 
nekonkretumas; tiesa, šio žodžio jis tikriausiai niekad nebuvo girdėjęs, 
tačiau šis kaip tik ir išreiškė jo jausmus. Jis pasakė, kad ponai neįsigiliną į 
vargingų žmonių padėtį ir kad prieš keletą dienų jis buvęs vos neišvytas 
už tai, kad nugabenęs laukų keliais vieną džentelmeną iš skvairo Olver- 
"čio namų ir tasai neapdovanojęs jo kaip priderėję. 

— Kokį džentelmeną? — susijaudinusi pratarė Sofija. 

— Džentelmeną iš skvairo Olverčio namų, — pakartojo vaikinas. — 
Skvairo sūnus, taip, rodos, jis vadinamas. 

— Kur? Kuriuo keliu jis nuvyko? — toliau klausinėjo jį Sofija. 


' Hudibras — riteris, to paties pavadinimo anglų poeto Samjuelio Batlerio poemos herojus. 


85 


86 


+ HENRY FIELDING 


— Bristolio link, gal apie dvidešimt mylių nuo čia, — atsakinėjo vaikinas. 

— Nugabenk mane į tą vietą, — tarė Sofija, — ir aš duosiu tau ginėją... 
net dvi, jeigu vienos bus maža. 

— Tai jau, dorai šnekant, dviejų verta, — tarė vaikinas, — juk pagalvo- 
kite, jūsų malonybe, koks pavojus man gresia; tačiau jeigu jūsų malony- 
bė man žada dvi ginėjas, tai bala nematė, nors, žinoma, šitaip netinka 
šeimininko arklius vaikyti; viena paguoda, jeigu neteksiu vietos — dvi 
ginėjos bus. 

Sandėris buvo sulygtas, vaikinas pasuko į Bristolio vieškelį, ir Sofi- 
ja leidosi vytis Džonso, nekreipdama dėmesio į protestuojančią ponią 
Honorą, kuri kur kas labiau norėjo išvysti Londoną negu poną Džon- 
są. Reikia pasakyti, kad kalbėdamasi su Sofija jinai nedraugiškai atsiliepė 
apie Džonsą, nes jis buvo jai nusikaltęs, nesilaikydamas tam tikro pinigi- 
nio mandagumo, koks, kaip įprasta, pridera kambarinėms visuose mei- 
lės reikaluose, o ypač slaptuose. Mes tatai paaiškiname veikiau jo nerū- 
pestingumu negu dosnumo stoka; bet Honora, galimas daiktas, buvo 
kitokios nuomonės. Šiaip ar taip, jinai už tai baisiai neapkentė jo ir nu- 
sprendė kiekviena patogia proga kenkti jam savo panelės akyse. Todėl jai 
buvo labai apmaudu vykti į tą patį miestą ir į tą patį viešbutį, kur pasuko 
Džonsas; ir dar apmaudžiau buvo pataikyti pasirinkti tą patį vadovą, ku- 
ris dar, be to, netikėtai atskleidė Sofijai jos mylimojo kelionės krypt. 

Mūsų pakeleiviai auštant pasiekė Hambruką', kur Honora gavo jai 
labai nepageidautiną pavedimą išsiteirauti, kuriuo keliu išvykęs Džonsas. 
Tai, tiesa, galėjo joms pasakyti vadovas, bet Sofija, nežinau kodėl, jo 
nepasiteiravo. 

Kai ponia Honora papasakojo, ką buvo sužinojusi iš užeigininko, 
Sofija vargais negalais išsiprašė menkučius arkliokus, šie ir nugabeno ją į 
tą viešbutį, kur Džonsas buvo užtrukęs veikiau dėl nelaimingo susitiki- 
mo su chirurgu negu dėl kontuzijos į galvą. 

Čia Honora, kuriai vėl buvo pavesta atlikti žvalgybą, kreipėsi į už- 
eigos šeimininkę ir nupasakojo jai pono Džonso išvaizdą, o toji, būda- 


' Kaimas, kuriame Džonsas sutiko kvakerį. (Au/oriaus pastaba.) 

ma nuovoki moteris, iškart užuodė, kuo viskas kvepia. Todėl kai Sofija 
Įėjo į kambarį, šeimininkė, užuot atsakiusi tarnaitei, kreipėsi tiesiai į 
ledi tokia kalba: 

— O jergutėliau! Na ir kas galėjo pagalvoti! Žaviausia porelė, kokią 
tik akys yra mačiusios! Kaip Dievą myliu, panele, nėra nieko nuosta- 
baus, kad skvairas taip sukasi apie jūsų malonybę. Jis sakė man, kad jūs 
žaviausia ledi pasaulyjeir, dievaži, nesumelavo. Suteik jam, Dieve, geros 
kloties, tam vargšeliui. Ir kaip man jo gaila buvo, kai jis, apkabinęs pagal- 
vę, vadindavo ją mieląja savo panele Sofija. Ir kaip aš atkalbinėjau jį neiti 
į karą, sakiau, kad užtenka žmonių, kurie vien tam ir tetinka, kad juos 
nukautų, ir kurių nemyli tokios gražuolėlės. 

— Gal moterėlė kuoktelėjusi, — tarstelėjo Sofija. 

— Na jau! — šūktelėjo šeimininkė. — Kokia aš kuoktelėjusi! Nejau jūsų 
malonybė mano, kad aš nieko nežinau? Dievaži, jis man viską papasakojo. 

— Koks akiplėša drįso jums kalbėti apie mano panelę? — įsiterpė 
Honora. 

— Visai ne akiplėša, — atkirto šeimininkė, — o tas pats jaunasis džen- 
telmenas, apie kurį jūs manęs teiravotės: toksai sakalėlis ir myli Sofiją 
Vestern visa širdimi. 

“— Myli mano panelę! Tad žinokite, mieloji, kad šis riešutas ne jo 
dantims. 

— Nutilk, Honora, — pertarė ją Sofija, — nepyk ant šios mielosios 
moterėlės: ji nenori užgaulioti manęs. 

— Dieve, sergėk, nė nepagalvojau, — atsakė šeimininkė, pagyvėjusi 
nuo lipšnaus Sofijos tono, ir tuoj pat leidosi į ilgą pasakojimą, per daug 
nuobodų, kad jį čia pateiktume; tam tikros jo vietos buvo šiek tiek už- 
gaulios Sofijai ir didžiai papiktino jos kambarinę, nes, likusi viena su 
panele, Honora pasinaudojo šia proga apjuodinti Sofijos akyse vargšą 
Džonsą, išvadindama jį niekingiausiu bernu, kurio negalinti mylėti jokia 
ledi, jeigu tasai taip valkiojąs po smukles jos vardą. 

Tačiau Džonso elgesio Sofija neįsivaizdavo tokioje nepalankioje 
šviesoje, ir jai, ko gera, veikiau patiko audringas jo meilės prasiver- 
žimas (kurį šeimininkė dar perdėjo, kaip ir visas kitas aplinkybes), 

negu pasijuto įžeista kitų smulkmenų; ir iš tikrųjų jinai priskyrė visa 
tai nesusivaldymui arba, tikriau pasakius, Džonso aistros ir jo atviros 
sielos prasiveržimui. 

Tačiau šis atsitikimas, kurį vėliau atgaivino jos atmintyje Honora, 
pavaizduodama jį kuo niūriausiomis spalvomis, nemažai prisidėjo prie 
to, kad Sofija patikėjo nelaimingaisiais nuotykiais Eptone, ir nusvėrė 
kambarinės pastangas priversti savo panelę išvykti iš šio viešbučio, ne- 
pasimačius su Džonsu. 

Šeimininkė sužinojusi, kad Sofija ketina tiktai palaukti, kol bus pa- 
balnoti arkliai, ir kad ji nesiruošia nei užkąsti, nei išgerti, greitai pasiša- 
lino; tada Honora ėmė priekaištauti savo panelei (leisdama sau dideles 
laisvybes) ir išdrožė ilgą kalbą, užsimindama apie jos ketinimą vykti į 
Londoną ir padarydama keletą aliuzijų į tai, kaip esą nepadoru merginai 
vaikytis jauną vyriškį; jinai baigė, karštai maldaudama: 

— Dėl Dievo meilės, ledi, pagalvokite, ką jūs ketinate daryti ir kur 
keliaujate! 

Tokie žodžiai, pasakyti ledi, kuri jau buvo nujojusi apie keturiasde- 
šimt mylių ir, be to, ne per daug palankiu metų laiku, gali pasirodyti 
gana absurdiški. Reikia spėti, kad šioji ledi buvo viską gerai apsvarsčiusi 
ir tvirtai pasiryžusi; maža to, ponia Honora, sprendžiant iš jos užuomi- 
nų, taip ir galvojo; aš neabejoju, kad panašios nuomonės yra ir daugelis 
skaitytojų, kurie, esu įsitikinęs, jau seniai susidarė savo pažiūrą į mūsų 
herojės ketinimus ir galutinai ją pasmerkė kaip pasileidusią mergiotę. 

Tačiau iš tikrųjų viskas buvo kitaip. Paskutiniu metu Sofija ėmė blaš- 
kytis tarp vilties ir baimės, tarp pareigos ir meilės tėvui; tarp neapykantos 
Blaifilui ir užuojautos bei (kodėl gi nepasakyti tiesos?) meilės Džonsui, 
užsiplieskusios skaidria liepsna dėl tėvo, tetos ir kitų, ypač paties Džon- 
so elgesio; ir todėl jos mintys buvo taip sutrikusios, kad tokiais atvejais 
mes tikrai nesuvokiame, ką darome ir kur einame, arba veikiau esame 
visiškai abejingi dėl savo elgesio padarinių. 

Atsargus ir išmintingas kambarinės patarimas paskatino ją pasvars- 
tyti daug blaiviau; galų gale jinai nusprendė vykti į Glosterį, o iš ten 
pasukti tiesiai į Londoną. 

Tačiau, nelaimei, už keleto mylių nuo šio miesto jinai susitiko su 
tuo pačiu priekabiu šunadvokačiu, kuris, kaip buvo pasakota anksčiau, 
pietavo ten su ponu Džonsu. Šis subjektas buvo gerai pažįstamas su 
ponia Honora, todėl sustojo ir užkalbino ją; Sofija beveik neatkreipė į jį 
dėmesio ir tik paklausė, kas jis toks. 

Bet atvykus į Glosterį, kai jinai iš Honoros sužinojo šį tą daugiau 
apie šį žmogų ir išgirdo, kokiu greičiu jis yra pratęs keliauti, o tuo (kaip 
anksčiau buvo minėta) jis daugiausia buvo išgarsėjęs, ir taip pat prisi- 
minusi, kad ponia Honora jam pasakė, jog jos vykstančios į Glosterį, 
Sofija ėmė būgštauti, kad tėvas, padedamas šio žmogaus, neužtiktų jos 
pėdsakų į šį miestą; jai pasirodė, kad tėvas būtinai ją pavys, jeigu jinai 
iš Glosterio pasuks į Londoną. Todėl jinai pakeitė savo sprendimą ir, 
pasisamdžiusi arklius visai savaitei keliauti kryptimi, kuria ji neketino, 
vėl leidosi į kelionę, šiek tiek pailsėjusi, prieštaraujant ir atkakliai atkal- 
binėjant savo kambarinei ir ne mažiau karštai spiriantis poniai Vaitfild, 
kuri iš mandagumo, o galbūt iš savo gerumo (vargšė Sofija atrodė labai 
išvargusi) melste meldė ją pernakvoti Glosteryje. 

Pasistiprinusi vien puodeliu arbatos ir prigulusi kokią porą valandų, 
kol buvo balnojami arkliai, Sofija apie vienuoliktą valandą vakaro ryžtin- 
gai paliko ponios Vaitfild užeigą ir, pasukusi Vusterio keliu, greičiau kaip 
po ketverto valandų atvyko į tą viešbutį, kur ją matėme paskutinį kartą. 

Taigi smulkiai peržvelgę mūsų herojės kelią nuo jos pabėgimo iki at- 
vykimo į Eptoną, mes keliais žodžiais atvesime ten pat ir jos tėvą. Gavęs 
pirmuosius nurodymus iš vadovo, atgabenusio jo dukterį į Hambruką, 
ponas Vesternas jau be vargo nusekė ją iki Glosterio, iš kur nuskubėjo į 
Eptoną, nes sužinojo, kad šį maršrutą buvo pasirinkęs ponas Džonsas 
(Partridžas, tariant skvairo žodžiais, visur palikdavęs paskui save stiprų 
kvapą), ir nė kiek neabejojo, kad tuo pačiu keliu pasuko arba, tariant jo 
žodžiais, „striuoktelėjo“ Sofija. Reikia pridurti, kad jis pasakė dar kur 
kas šiurkštesnį posakį, kurio čia nekartosime; jį suprastų vien tik lapių 
medžiotojai, bet jie ir patys lengvai jį atspės. 

VIENUOLIKTOJI KNYGA 


abimanti maždaug trijų dienų laikotarpį 


Pirmasis skyrius 
PLUTELE KRITIKAMS 


£-= pasirodyti, kad savo paskutiniame įžanginiame skyriuje mes 
pasielgėme su baisinga žmonių grupe, vadinamųjų kritikų gru- 
pe, daug laisviau, negu mums dera: juk jie reikalauja iš rašytojo didelio 
įtaigumo, ir šis reikalavimas paprastai tenkinamas. Todėl šiame skyriuje 
išdėstysime šiai prakilniajai korporacijai mūsų elgesio priežastis, ir per 
tai gali atsitikti, kad mes pavaizduosime ponus kritikus tokioje šviesoje, 
kokioje iki šiol jų dar niekas nėra matęs. 

Žodis „kritika“ yra graikų kilmės ir reiškia teisimą. Iš to, aš manau, 
žmonės, kurie nesupranta originalo ir matė tiktai vertimą, nusprendė, 
kad šis žodis reiškia teisimą juridine prasme, dažniausiai suprasdami šį 
žodį kaip smerkimo sinonimą. 

Aš kaip tik linkstu prie šios nuomonės, nes žymiausioji kritikų dalis 
pastaraisiais metais susideda iš teisininkų. Daugelis šitų ponų, nete- 
kę vilties galbūt užimti vietą Vestminster Holo! suole, įsitaisė teatrų 


! Vestminster Holas - seniausia ligi šiol išlikusi Vestminsterio rūmų salė; šiuose rūmuose buvo 
anglų Parlamentas; čia taip pat vykdavo Aukščiausiojo teismo posėdžiai. Siuo metu Vestminsterio 


rūmų (senieji rūmai sudegė 1834 m. ir dabar atstatyti nauji) salė paversta vesūbiuliu. 

suoluose, kur ir ėmė rodyti savuosius teisimo gabumus ir teisti, tai yra 
negailestingai smerkti. 

Šitie ponai veikiausiai būtų nepaprastai patenkinti, jeigu mes apsiri- 
botume šiuo jų sulyginimu su viena iš svarbiausių ir garbingiausių parei- 
gų valstybėje, ir mes taip ir pasielgtumė, jeigu ieškotume jų palankumo; 
bet kadangi mes ketiname elgtis su jais nuoširdžiai ir atvirai, tai turime 
jiems priminti kitą teisminės žinybos pareigūną, kur kas žemesnio ran- 
go, su kuriuo jie turi taip pat šiokį tokį tolimą panašumą, nes jie ne tik 
skelbia nuosprendį, bet ir vykdo jį. 

Tačiau dabartinius kritikus galima labai teisingai ir nesuklystant pa- 
rodyti taip pat ir kitoje šviesoje, būtent kaip viešus šmeižėjus. Jeigu sub- 
jektas, kišąs nosį į kitų reikalus, tesiekdamas atskleisti svetimas klaidas ir 
išgarsinti jas visam pasauliui, nusipelno būti apšauktas šmeižėju, dergian- 
čiu žmonių reputaciją, tai kodėl gi kritiko, skaitančio knygas su tuo pačiu 
piktu kėslu, negalima pavadinti šmeižėju, dergiančiu knygų reputaciją? 

Man atrodo, nėra niekingesnio ydai pasiduodančio vergo, visuome- 
nė nepagimdo šlykštesnės bjaurybės, ir velnias nesulaukia svečio, ver- 
tesnio už jį ir labiau jam pageidaujamo kaip šmeižėjas. Pasaulis, aš bijau, 
nė per pusę tiek nesišlykšti šia pabaisa taip, kaip ji to nusipelno; ir dar 
labiau aš bijau paaiškinti šio nusikalstamo atlaidumo jo atžvilgiu prie- 
žastį; O juk nėra abejonės, kad vagis, palyginti su juo, atrodo nekaltas; 
net galvažudys retai gali su juo lenktyniauti nusikaltimo sunkumu, nes 
juk šmeižtas — daug baisesnis ginklas už špagą, — jo padaromos žaizdos 
visada yra neišgydomos. Tiktai vienas žudymo būdas, pats šlykščiausias 
ir niekšingiausias, yra visiškai panašus į ydą, kurią mes čia smerkiame, 
būtent nunuodijimas: ši keršto priemonė yra tokia niekinga ir pasibai- 
sėtina, kad mūsų įstatymai kadaise išmintingai ją išskirdavo iš visų kitų 
galvažudysčių itin griežta bausme. 

Šalia baisios žalos, kurią daro šmeižtas, ir jo naudojamų priemonių 
šlykštumo yra ir kitų aplinkybių, suteikiančių jam dar bjauresnį pobūdį: 
juk dažnai jis skleidžiamas be jokios priežasties ir beveik niekad nežada 
šmeižėjui pelno, jeigu atmesime tas juodas, pragariškas sielas, kurioms 
suteikia pasitenkinimą vien mintis apie kito pražūtį ir nelaimes. 


PAMESTINUKO TOMO DŽONSO ISTORIJA - 
Sekspyras puikiai pavaizdavo šią ydą sakydamas: 


Kas bavogė man pilną piniginę, 

Tas nieko an beveik nebavogė: 

Ji tau tr Jam, tr tūkstančiams tarnavo. 

Bet kas bagrobė 2an0 gerą vardą, 

Tasai, IS TO NĖ KIEK NEPRATURTĖJĘS, 
MANE PADARĖ ELGETA I$SYK.! 


Su visu tuo, be abejo, sutiks garbingasis mano skaitytojas; bet daug 
kas iš to, kas pasakyta, veikiausiai jam pasirodys per daug griežta taiky- 
ti žmonėms, kurie šmeižia knygas. Tad tegu bus įsidėmėta, kad abiem 
atvejais šmeižto priežastis yra vis tas pats piktas kėslas ir anaiptol negali 
būti pateisintas pagunda. Taip pat mes neturime teisės pasakyti, kad to- 
kio šmeižto daroma žala yra menka, jeigu žiūrėsime į knygą kaip į auto- 
riaus pagimdytą kūdikį, kaip į jo smegenų vaiką. 

Skaitytojas, kurio mūza tebėra išlaikiusi nekaltybę, gali tik labai ne- 
aiškiai įsivaizduoti, kokia yra šitoji tėviška meilė. Tokiam skaitytojui mes 
galime kaip parodiją pateikti švelnų Makdufo sušukimą: „Deja, tu ne- 
parašei nė vienos knygos.“ Bet autorius, kurio mūza jau yra gimdžiusi, 
supras visą šių žodžių patetiką ir net galbūt apsiašaros (ypač jeigu jo 
mylimojo nebėra gyvo), kai aš papasakosiu, su kokiu vargu mūza nešioja 
savo naštą, su kokiomis kančiomis pagimdo kūrinį, ir pagaliau su kokiu 
rūpestingumu ir meile jautrusis tėvas puoselėja savo mylimąjį kūdikį, kol 
ji subrandina ir išleidžia į pasaulį. 

Ir nė viena iš tėviškos meilės rūšių nėra tokia besaikė ir akla, nė viena 
taip gerai nesuderinama su gyvenimo išmintimi, kaip šitoji. Šitokios rū- 
šies vaikai visai teisingai gali būti pavadinti tėvo lobiu; daugelis jų su tik- 
rai sūnišku atsidavimu maitina savo gimdytoją jo senatvės metais; tokiu 
būdu ne tik giliausius rašytojo jausmus, bet ir medžiaginius jo interesus 


' Kas pavogė man pilną piniginę — Šekspyras „Otelas“ (III veiksmas, 3 scena). Versta 
A. Churgino. 

gali smarkiai pažeisti šitie šmeižėjai, kurių nuodingas alsavimas pasmer- 
kia knygą priešlaikinei mirčiai. 

Pagaliau — kas juodina knygą, tas tuo pat metu juodina ir jos autorių, 
nes, kaip negalima pavadinti ką nors benkartu, nepavadinus jo motinos 
kekše, taip negalima pasakyti apie knygą: „,pasigailėtinas šlamštas, absur- 
diškiausios nesąmonės“ ir panašiai, nepavadinus jos autoriaus avigalviu, 
o tai padorumo prasme nors ir šiek tiek pagarbiau už niekšo vardą, bet 
materialinės naudos atžvilgiu, ko gera, kenksmingiau. 

Kad ir kaip juokinga visa tai gali pasirodyti kai kuriems skaityto- 
jams, tačiau, aš neabejoju, atsiras nemaža ir tokių, kurie pajus ir pripa- 
žins mano žodžių teisybę ir net gal pagalvos, kad aš svarstau šį dalyką ne 
itin iškilmingai; bet juk tiesą galima sakyti ir su šypsena veide. Nuplėšti 
knygai šlovę iš piktumo arba net juokaujant — poelgis bent jau labai ne- 
pavydėtinas; ir gaižus niurzgiantis kritikas, man atrodo, teisingai turi būti 
laikomas blogu žmogumi. 

Todėl pasistengsiu baigiamojoje šio skyriaus dalyje apibūdinti jį ir 
parodyti, kokią kritiką aš atmetu; nes, tikiuosi, niekas, išskyrus nebent 
ponus, apie kuriuos čia kalbama, nesuprato manęs taip, lyg aš apskritai 
nesutinku, kad būtų kompetentingi literatūros kūrinių vertintojai, arba 
mėginu pašalinti iš literatūros srities kurį nors tų kilniųjų kritikų, už ku- 
rių veikalus tiek yra jiems dėkingas mokslo žmonių pasaulis. Prie jų pri- 
klauso Aristotelis', Horacijus ir Longinas — senovėje, Dasjė ir Bosiu* — 
Prancūzijoje, o ko gera, kai kas ir pas mus; visi jie pasižymėjo reikiamu 
kompetentingumu vykdyti teismo pareigas žx foro Vherarto". 

Bet aiškiai neapibrėždamas, kokiomis kvalifikacijomis turi pasižymė- 
ti kritikas — apie jas kalbėjau kitoje vietoje, - man rodos, aš drąsiai galiu 
protestuoti prieš dergalą tų žmonių, kurie nėra skaitę savo smerkiamų 
veikalų. Panašūs dergėjai, ar jie kalbėtų, remdamiesi savo pačių spėlioji- 


' Aristotelis - čia minimas kaip „Poetikos“ autorius; Horacjus - kaip „Poezijos meno“ auto- 
rius; Longinas (III a. graikų filologas ir oratorius) — kaip traktato „Apie prakilnumą“ autorius. 

* Andrė Dasjė (1657-1722), prancūzų filologas — kaip senovės autorių komentatorius; Renė 
Bosiu (1631-1680) — populiaraus „Traktato apie epinę poeziją“ (1675) autorius. 

3 Literatūros tribunole (/4.). 

mais arba įtarimais, o gal remdamiesi kitų atsiliepimais ir nuomonėmis, 
teisingai gali būti pavadinti šmeižėjais, koneveikiančiais jų smerkiamų 
knygų reputaciją. 

Šitokio apibūdinimo, manding, nusipelno taip pat kritikai, kurie, ne- 
nurodydami vienų ar kitų trūkumų, smerkia visą veikalą ištisai, vadin- 
dami jį populiariais vainojimosi žodžiais: šlykštybė, kvailybė, šlamštas ir 
panašiai, ypač epitetu „žemas“ — visai nepadoriu kritiko lūpose, jeigu tik 
jis nėra JO PRAKILNYBE..! 

Be to, tegu net kūrinyje tikrai rasta vienas kitas trūkumas, bet jeigu 
tie trūkumai nepaliečia esmingiausių jo dalių ir juos atperka didelis kny- 
gos grožis, tai rūstus nuosprendis visam kūriniui, remiantis vien tik kai 
kuriomis nepavykusiomis detalėmis, veikiau esti padiktuotas šmeižėjo 
pykčio negu tikrojo kritiko įvertinimo. Tatai yra tiesioginė priešingybė 
Horacijaus pažiūroms: 


Veru ubi blura nitent in carinė, non eg0 baucis 
Offendor maculs, guas aut tncurta fudti, 
Aut bumana paru cavit natura.“ 


Jeigu skaidri didžioji kūrimo dalis, 
Kodel! į dėmeles smulkias nukreipi akis? 
Giesmėj braslydo ber neabdairumą 705, 
Paliko vien dėl asų brigizaties silpnos. 


Nes, kaip sako Marcialis, a4/er mon fi4, Avite, Kber“. Nė viena knyga 
nerašoma kitaip. Visas personaže slypįs grožis, taip pat jo išorės vaizdas 
ir visa tai, kas jame yra žmogiška, turi būti vertinama tik tokiu būdu. Iš 


" „drąsiai galiu protestuoti pries dergalą tų žrnonių... ypač epitetu „žemas“, visai nebadoriu kritiko lipo- 
se, jeigu tik jis nėra Jo Prakilnybė. — Šie žodžiai, atrodo, nukreipti prieš Ričardsoną, kuris laiškuose 
savo gerbėjams (tų laiškų turinį Fildingas galėjo žinoti iš savo sesers Saros, susirašinėjusios su 
Ričardsonu) smerkė Fildingą kaip „žemą“ rašytoją ir jo neskaitė. 

Ž Veruz ubi... - Horacijus „Poezijos menas“ (351—353). 

? „Aliter...“ — Marcialis „Epigramos“ (I, 17, 1). 

tikrųjų būtų žiauru, jeigu kūrinys, toks kaip ši istorija, kuriai sukurti rei- 
kėjo keleto tūkstančių valandų, būtų pasmerktas dėl to, kad vienas kuris 
skyrius arba net keli skyriai gali sukelti visai teisingų ir protingų prie- 
kaištų. Vis dėlto visąlaik rūsčiausias nuosprendis knygai esti remiamas 
tik tokiais priekaištais, kurie, jeigu jie teisingi (0 tai esti ne visuomet), 
nė kiek nesuardo jos vertingumo iš esmės. Ypač teatro scenoje atskiras 
posakis, nepatikęs publikos skoniui arba kokiam nors kritikui iš publi- 
kos, veikiausiai bus nušvilptas, o viena nepatikusi scena gali sužlugdyti 
visą pjesę. Rašyti, nusilenkiant tokiems griežtiems reikalavimams, ly- 
giai taip pat negalima, kaip gyventi, laikantis tulžingų rigolistų taisyklių: 
klausydamasis kai kurių kritikų ir kai kurių pamaldžių krikščionių, nė 
vienas rašytojas nebūtų išganytas šiame gyvenime ir nė vienas žmogus 
būsimajame!. 


„klausydamasis kai kurių kritikų ir kai kurių pamaldžių krikščionių... — išpuolis prieš Ričardsoną 
ir jo moralizuojamąsias tendencijas. 


Antrasis skyrius 


SOFIjJOS NUOTYKIAI, IŠVYKUS 
IŠ EPTONO 


rieš mums pasukant atgal ir papasakojant mūsų herojės nueitą 

kelią, mūsų istorijoje buvo paminėtas Sofijos ir jos kambarinės 
išvykimas iš viešbučio; paseksime dabar paskui šią mielą mergaitę, palikę 
jos nevertam mylimajam apverkinėti savo piktą likimą arba, tikriau pa- 
sakius, savo blogą elgesį. 

Sofija įsakė vadovui joti šunkeliais; jie persikėlė per Severną! ir buvo 
vos tik per mylią nuo viešbučio, kai mūsų herojė grįžtelėjusi išvydo ke- 
letą raitelių, lekiančių kiek tik įkerta. Ji labai persigando ir liepė vadovui 
varyti arklius kuo greičiau. 

Tasai padarė kaip lieptas, ir jie pasileido šuoliais. Bet juo labiau jie 
didino greitį, tuo sparčiau juos buvo vejamasi; ir kadangi persekiojančių- 
jų arkliai buvo šiek tiek eiklesni negu besigelbstinčiųjų nuo vijimosi, tai 
pagaliau pirmieji pasivijo antruosius. Ši aplinkybė buvo laiminga varg- 
šelei Sofijai, kuri iš baimės ir nuovargio beveik nebeteko jėgų: jai iškart 
palengvėjo ant širdies, kai pasigirdo moters balsas, sveikinąs ją pačiais 
lipšniausiais ir mandagiausiais žodžiais. Atsikvėpusi Sofija tučtuojau at- 
sakė į sveikinimą taip pat mandagiai ir su dideliu malonumu. 

Raiteliai, pasivijusieji Sofiją ir taip ją išgąsdinusieji, pasirodo, buvo, 
panašiai kaip ir ji, dvi moterys ir vadovas. 

Abi raitelių grupelės nujojo drauge geroką trejetą mylių, nepratarda- 
mi daugiau nė žodžio. Pagaliau mūsų herojė, beveik visiškai atsipeikėjusi 
iš baimės (bet nelabai tesuvokdama, kodėl šita dama nepalieka jos, nors 
jos joja ne vieškeliu ir jau keletą kartų buvo pasukusios į šalį), kreipėsi į 
nepažįstamąją labai meiliai sakydama, jog „ji nepaprastai laiminga, kad 
jos jojančios drauge“. Nepažįstamoji, kuri, rodos, tik ir laukė, kada į ją 
bus kreiptasi, noriai atsakė, „kad ir ji esanti baisiai laiminga; kad ši vieto- 


! Severnas — upė Šiaurės Anglijoje, Evono intakas; prie Evono stovi Vusterio miestas. 

vė jai visai nepažįstama ir todėl, sutikusi bendrakeleivę, jinai iš džiaugs- 
mo nusprendusi neatsilikti nuo jos, nors tatai galbūt nemandagu, dėl 
ko ji prašanti atleisti“. Damos pasikeitė dar vienu kitu komplimentu, 
nes ponia Honora atsilikdama užleido vietą prašmatniu jojimo kostiu- 
mu apsitaisiusiai nepažįstamajai. Tačiau nors Sofija labai geidė sužinoti, 
kodėl ši dama joja tokiais pat aplinkiniais keliais kaip ir ji, ir buvo dėl to 
net šiek tiek sunerimusi, tačiau bailumas, o gal kuklumas, o gal ir kitos 
priežastys sulaikė ją nuo teiravimosi. 

Nepažįstamosios damos išvaizda šiuo metu buvo nepavydėtina, ir tai 
minėti istorikui yra beveik pernelyg žema. Jojant pastarąją mylią, vėjas 
ne mažiau kaip penkis kartus nuplėšė jai skrybėlę, 1r ji neturėjo nei kas- 
pino, nei skarelės, kad galėtų pasirišti ją pasmakrėje. Tai patyrusi, Sofija 
tučtuojau pasiūlė jai skarelę; bet, traukdama ją iš kišenės, ji veikiausiai 
per daug atleido pavadžius, nes arklys kaip tik tą akimirką nelaimingai 
suklupo, parkrito ant priešakinių kojų ir numetė savo žaviąją jojikę. 

Nors Sofija nusirito kūlvertomis ant žemės, bet, laimei, neužsiga- 
vo, ir aplinkybės, dėl kurių ji nukrito, pasigailėjo jos drovumo; šunke- 
lis, kuriuo jos dabar jojo, buvo labai siauras ir tankiai apsodintas me- 
džiais, todėl mėnulis teapšvietė jį menkai, o tą valandėlę jis pasislėpė 
už debesų, ir buvo beveik visai tamsu. Esant tokioms aplinkybėms, 
nepaprastai drovios jaunos mergaitės kuklumas nė kiek nenukentėjo, 
lygiai kaip ir jos kūno dalys, ir ji vėl sėdosi ant arklio, tepatyrusi lengvą 
išgąstį bekrintant. 

Pagaliau išaušo akinamai skaidri diena; abi damos, jojančios šalimais 
per ganyklą, įdėmiai pažvelgė viena į kitą, jų žvilgsniai sustingo įsmeigti, 
arkliai tą pat akimirką sustojo, ir jos abi prašneko iškart, ištardamos ly- 
giai džiaugsmingai: viena — „Sofijal“, kita — „Harieta!“ 

Netikėtas susitikimas nustebino jas kur kas labiau negu įžvalgų skai- 
tytoją, kuris tikriausiai įspėjo, kad nepažįstamoji buvo ne kas kita kaip 
ponia Ficpatrik, panelės Vestern pusseserė: juk mes minėjome, kad ji 
paskubomis išvyko iš viešbučio keletą minučių vėliau už Sofiją. 

Pusseserės taip nepaprastai nustebo ir nudžiugo susitikusios (anks- 
čiau jos buvo didelės draugės ir ilgai gyveno kartu pas savo tetą Vestern), 

kad negalima perteikti nė pusės visų tų sveikinimosi žodžių, kuriuos 
jos pasakė viena kitai, prieš ištardamos labai natūralų abipusį klausimą: 
„Kur, mieloji, vyksti?“ 

Pagaliau pirmoji tatai padarė ponia Ficpatrik; bet nors šis klausi- 
mas buvo paprastas ir natūralus, Sofija negalėjo aiškiai į jį atsakyti. Jinai 
paprašė pusseserę pakentėti su savo smalsumu, kol jos pasieksiančios 
kokį nors viešbutį, „iki kurio, — pasakė ji, — beliko, aš manau, netoli, 
ir patikėk, Harieta, aš taip pat degu smalsumu; juk mes abi vienodai 
nustebusios““. 

Pastabų, kuriomis pasikeitė damos pakeliui, turbūt neverta čia kartoti; 
ir žinoma, dar mažiau to vertas jų kambarinių pašnekesys; mat ir tos ėmė 
sakyti viena kitai komplimentus. Na, o vadovai neturėjo malonumo pasi- 
kalbėti, nes vienas jų jojo avangarde, o kitam teko sekti visą procesiją. 

Taip jie keliavo keletą valandų, iki išjojo į platų ir gerai sulygintą ke- 
lią; šis, pasukęs į dešinę, netrukus atvedė juos prie gražaus, patraukliai 
atrodančio viešbučio, čia visi jie ir apsistojo; bet Sofija buvo smarkiai 
nuvargusi. Per pastarąsias penketą ar šešetą mylių jai buvo sunku lai- 
kytis balne, o dabar ji net nebeturėjo jėgų nulipti žemėn be pašalinės 
pagalbos. Šeimininkas, laikydamas jos arklį, tučtuojau tatai pastebėjo ir 
pasisiūlė nukelti ją nuo balno ant rankų, o ji per daug greitai sutiko pri- 
imti šią paslaugą. Likimas, matyt, nusprendė priversti Sofiją raudonuoti 
tą dieną, ir klastingasai nuotykis dabar pavyko geriau negu pirmą kartą: 
vos tik šeimininkas apkabino ją rankomis, jo kojos, neseniai smarkiai 
nukamuotos podagros, sulinko, ir jis išsitiesė ant žemės, tačiau su dideliu 
miklumu bei galantiškumu spėjo parkristi po savo žaviąja našta, ir visos 
mėlynės teko tiktai jam. Tiesa, ir Sofija gavo smarkų smūgį: jos drovumą 
įskaudino plati ironiška šypsena, kurią atsistojusi jinai pastebėjo daugelio 
stebėtojų veiduose. Iš šių šypsenų ji įspėjo, kas jai nutiko; tačiau mes ties 
tuo neapsistosime, neįsiteikdami skaitytojams, kurie galėtų pasijuokti iš 
jaunos ledi švelnių jausmų įžeidimo. Tokie nutikimai mums niekad neat- 
rodė juokingi; ir nesidrovėsime pasakyti, kad reikia turėti gana iškraipytą 
supratimą apie gražios jaunos moters drovumą, kad galima būtų jį auko- 
ti dėl smulkaus smagumo, kurį suteikia juokas. 

Šis išgąstis ir šis smūgis, prisidėjus nepaprastam ir dvasiniam, ir fi- 
ziniam nuovargiui, beveik palaužė sveiką Sofijos organizmą, ir jai vos 
užteko jėgų nušlitiniuoti iki viešbučio, įsikibus į savo kambarinės ranką. 
Pagaliau prisėdusi, ji tuoj pat paprašė stiklinės vandens; bet ponia Ho- 
nora, manding, labai protingai pakeitė ją stikline vyno. 

Patyrusi iš ponios Honoros, kad Sofija pastarąsias dvi naktis nebu- 
vo atsigulusi, ir matydama ją išblyškusią bei išvargusią, ponia Ficpatrik 
ėmė įkalbinėti ją snūstelti ir atgauti jėgas. Ji dar nežinojo Sofijos istorijos 
ir jos perkentėtos baimės, bet ir žinodama vis tiek būtų kaip tik šitaip 
patarusi, nes poilsis Sofijai buvo neišvengiamai reikalingas; kita vertus, 
jų nujotas ilgas kelias užuolankomis tiek nutolino bet kokį persekiojimo 
pavojų, kad jinai pati buvo dėl to visai rami. 

Sofija mielai sutiko paklausyti savo draugužės patarimo, kurį karš- 
tai parėmė Honora. Ponia Ficpatrik taip pat pasiūlė palaikyti pusseserei 
kompaniją, ir Sofija labai noriai priėmė šį jos pasiūlymą. 

Vos tik ponia spėjo atsigulti į lovą, kambarinė susiruošė pasekti jos 
pavyzdžiu. Ji ėmėsi visaip atsiprašinėti ponios Fricpatrik tarnaitę, kad 
paliekanti ją vieną tokioje siaubingoje vietoje kaip viešbutis, bet toji su- 
stabdė ją, norėdama taip pat numigti ir pageidaudama būti verta garbės 
atsigulti šalimais. Sofijos kambarinė sutiko užleisti jai lovos dalį sakyda- 
ma, kad tai jai esą didžiulė garbė. Taip po daugelio reveransų ir kompli- 
mentų kambarinės nuėjo drauge miegoti, kaip tai jau buvo padariusios 
jų ponios. 

Šeimininkas buvo pratęs (panašiai kaip ir visi jo verslo žmonės) 
smulkiai teirautis visus vežėjus, liokajus, raituosius vadovus ir kitus paša- 
liečius, kas tokie apsistojėliai ir kokius jie turį dvarus, ir kur jie esą. Todėl 
nenuostabu, kad daugelis mūsų keliauninkių elgesio keistų smulkmenų, 
ypač tai, kad jos atsigulė miegoti tokią neįprastą valandą kaip dešimtą 
ryto, sužadino jo smalsumą. Šit kodėl, vos tik vadovai suėjo į virtuvę, 
jis kreipėsi į juos klausdamas, kas tokios atvykėlės damos ir iš kur jos 
keliaujančios; bet vadovai, nors ir sąžiningai papasakojo viską, ką žinojo, 
tačiau labai maža jį tepatenkino. Priešingai, jie greičiau pakurstė, negu 
numalšino jo smalsumą. 

Šis viešbučio šeimininkas garsėjo tarp kaimynų kaip labai nuovokus 
žmogėnas. Visi buvo įsitikinę, kad jis numatąs toliau ir įžvelgiąs giliau už 
visus parapijoje, neišskiriant nė paties pastoriaus. Galimas daiktas, kad 
tokiai reputacijai susidaryti nemaža padėjo jo išvaizda, nes jo veide buvo 
kažkas nepaprastai mįslinga ir reikšminga — ypač kai dantyse jam kyšo- 
davo pypkė; o su ja jis beveik nesiskirdavo. Jo laikymosi maniera taip 
pat padėjo sustiprinti nuomonę apie jo išmintį. Jis atrodė orus, gal net 
niūrus; kalbėdamas, o tat pasitaikydavo retai, jis niekad neskubėdavo, ir 
nors jo samprotavimai būdavo trumpi, jis nuolat pertraukdavo juos įvai- 
riais „hm“, „ha“, „taip“, „taigi“ bei panašiais įterpiamaisiais žodeliais; 
ir nors savo žodžius jis palydėdavo vienu kitu paaiškinamuoju gestu, 
čia linkteldamas galvą, čia kresteldamas ją arba pakeldamas smilių, šis 
žmogėnas paprastai duodavo savo klausytojams suprasti daugiau, negu 
jis pasakydavo, ir net lyg darydavo užuominą, kad žinąs kur kas daugiau, 
negu matąs reikalą atskleisti. Jau vien ši aplinkybė gali puikiai paaiškinti, 
kodėl jis susidarė įžvalgaus gudročiaus reputaciją. Žmonės yra nuosta- 
biai linkę žiūrėti su pagarba į tai, ko jie nesupranta. Štai toji paslaptis, 
kuria perdėm naudojasi savo sėkmingoms apgaulėms daugybė žmonių 
giminės sukčių. 

Šis gudrus politikas, pasivedėjęs į šalį žmoną, paklausė, ką ji mananti 
apie ką tik atvykusias damas. 

— Ką aš manau? — atsiliepė žmona. — Ir ką man apie jas manyti? 

— O aš žinau, ką manyti man, — tarė jis. — Vadovai pasakoja keistus 
dalykus. Vienas tikina, kad atvykęs iš Glosterio, o kitas — kad iš Epto- 
no, ir nei vienas, nei kitas, kiek aš galiu spręsti, neįstengia pasakyti, kur 
jos vyksta. Bet kas kada nors atvyko šičia iš Eptono aplinkiniais keliais, 
ypač keliaudamas į Londoną? O viena kambarinė, prieš nulipdama nuo 
arklio, paklausė: ar ne šis kelias į Londoną? Štai aš ir sugretinau visas šias 
aplinkybes, ir spėk, kokią padariau išvadą dėl tų damų asmenybių? 

— Na, - atsakė žmona, — kur jau čia man įspėti tavo atradimus! 

— Esi šauni mergytė, - pasakė vyras, grybštelėjęs jai už smakro. — Tu- 
riu pasakyti, kad tu visuomet pripažindavai mano nuovokumą dėl tokių 


dalykų. Todėl gali būti tikra, — klausyk, ką aš tau sakau, — gali būti tikra, 

kad šios damos — maištininkės, kurios, kaip sako žmonės, lydinčios jau- 
nąjį Pretendentą!, ir jos pasuko aplinkiniais keliais, norėdamos išvengti 
susitikimo su hercogo kariuomene. 

— Tikrai, vyreli, tu nė kiek neapsirikai, — atsakė žmona; — viena jų 
tokia puošni, lyg kokia princesė! Juk kiekvienas, dirstelėjęs į ją, pasakys, 
kad princesė: o vis dėlto, kai aš imu samprotauti... 

— Kai tu imi samprotauti! - su panieka pertarė ją šeimininkas. — Na, 
sakyk, ką tu imi samprotauti? 

— Na, ji per daug kuklutė, kad būtų tokia kilminga dama, — atsiliepė 
žmona. — Pats pagalvok: kai mūsų Beti šildė jai patalą, jinai vis vadino 
ją „meilute“ ir „balandėle“, ir „mano širdele“, o kai Beti pasisiūlė nuauti 
jai kurpeles ir numauti kojines, jinai neleido sakydama, kad nenorinti jos 
varginti. 

— Et, tatai nieko nereiškia, — tarė vyras. — Jeigu tu kada nors matei, 
kaip kai kurios kilmingos damos elgiasi šiurkščiai ir nemandagiai su že- 
mesniais už save, tai nejau padarei išvadą, kad nė viena jų nemoka apsi- 
eiti su žemos kilmės žmonėmis? Man rodos, aš moku atskirti aukštosios 
visuomenės žmones, vos dirstelėjęs į juos, — man rodos, kad moku. Ar ji 
nepaprašė įėjusi stiklinės vandens? Kitokios kilmės moteris būtų papra- 
šiusi stikliuko degtinės, — jau tikriausiai būtų paprašiusi? Jeigu ji ne pati 
kilmingiausia ledi, parduok mane lyg kokį kvailį, ir tasai, kuris nupirks 
šitokį išsižiojėlį, turės nemažų nuostolių. Be to, ar aukštos kilmės mote- 
ris jotų be liokajaus, jeigu ne toks nepaprastas atvejis? 

— Suprantama, vyreli, — šūktelėjo žmona, — tu permanai tokius daly- 
kus geriau už mane, o ir už daugelį kitų. 

— Taip, aš šį tą permanau, - atsakė šeimininkas. 

— Tikrai, — kalbėjo žmona, — taip gaila buvo žiūrėti į vargšelę, kai 
ji atsisėdo ant kėdės; iš tikrųjų, aš jos iš visos širdies pasigailėjau, tarsi 
ji būtų buvusi paprastutė, vargšė moteris. Bet ką mums daryti, vyreli? 
Jeigu ji maištininkė, tai tu tikriausiai nori perduoti ją teismui, o ji tokia 


! Jaunasis Pretendentas — Karolis Eduardas Stiuartas. Hercogo armija — vyriausybinė armija, 
vadovaujama Kemberlendo hercogo. 

romutė, tokia gerutė panelė; tegu ji būna kuo tik nori, o aš neišlaikysiu ir 
pravirksiu sužinojusi, kad ji pakarta arba kad jai nukirsta galva. 

— Netaukšk! — sušuko vyras. — Bet vis dėlto ne taip jau lengva nu- 
spręsti, ką mums daryti. Tikriausiai dar prieš jai išvykstant mes išgirsime 
apie mūšį, o kai Pretendentas laimės pergalę, jinai gali užtarti mus rū- 
muose ir padaryti laimingus, jeigu mes jos neišduosime. 

— Taip, taip, tai tiesa, — sutiko žmona, — iš širdies trokštu, kad ji ga- 
lėtų tai padaryti. Tikrai ji tokia meilutė ir gerutė panelė; aš nepaprastai 
nusiminčiau, jeigu jai atsitiktų kas nors negera. 

— Taukšk netauškus! — perkreipė lūpas šeimininkas. — Jūs, moterys, 
amžinai ko nors gailitės. Nejau tu imtum slėpti maištininkę? 

— Suprantama, neslėpčiau, — atsakė žmona. — O dėl jos išdavimo — 
tai tebus kas būna, niekas neišdrįs mūsų rūgoti: kiekvienas, mumis dėtas, 
pasielgtų taip pat. 

Kol mūsų politikas viešbučio šeimininkas, kuris visai pelnytai, kaip 
matome, buvo pelnęs tarp kaimynų didžio išminčiaus reputaciją, svarstė 
šį klausimą (į žmonos nuomonę jis maža tekreipė dėmesio), buvo gauta 
žinia, kad maištininkai paspruko nuo hercogo ir laimėjo vienos dienos 
kelią Londono kryptimi; netrukus atvyko vienas skvairas, žinomas jako- 
bitas!, ir, džiaugsmingai paspaudęs ranką šeimininkui, pasakė: 

— Mes laimėjome, vyruti! Dešimt tūkstančių dorų prancūzų išsilai- 
pino Sufolke“. Tegyvuoja senoji Anglija! Dešimt tūkstančių prancūzų, 
mano brangusis! Skrieju tiesiai pas juos. 

Ši žinia patvirtino išmintingojo šeimininko nuomonę, ir jis nuspren- 
dė įsiteikti jaunajai ledi, kai tik toji pakirs iš miego; jis (pasak j0) dabar 
įsitikino, kad ji yra ne kas kita kaip pati ledi Dženi Kameron.. 


! Jakobitas - karaliaus Jokūbo II Stiuarto, 1668 m. išvyto iš Anglijos, šalininkas. 
* Sufolkas - grafystė, esant į šiaurės rytus nuo Londono, Vokiečių jūros pakrantėje. 
3 Dženi Kameron — Karolio Eduardo Stiuarto meilužė. 

LABAI TRUMPAS SKYRIUS, 
TAČIAU JAME YRA SAULĖ, MĖNULIS, 
ŽVAIGŽDĖ IR ANGELAS 


aulė (ji pasirodo neilgam šiuo metų laiku) jau buvo pasitraukusi 

p kai Sofija atsikėlė, gerokai atsigavusi po miego. Ji ilsėjosi 
neilgai, bet ir tatai jinai leido sau dėl nepaprasto nuovargio; nors išvyk- 
dama iš Eptono pasakė savo kambarinei (o galbūt ir pati taip galvojo), 
kad esanti visiškai rami, tačiau jos siela, be abejo, buvo apimta ligos, 
kurią lydėjo visi nerimą kelią karštligės simptomai ir kuri yra kiek panaši 
į negalavimą, medikų vadinamą (jeigu tik jie nesuteikia tam kokios nors 
prasmės) dvasine karštlige. 

Sykiu su Sofija atsikėlė iš lovos ponia Ficpatrik ir, pašaukusi kam- 
barinę, tuojau apsirengė. Ji buvo gana apveidi ir šalia kitos moters, o 
ne Sofijos, galėjo būti pavadinta gražuole; bet kai pasirodė, pati teikusis 
ateiti, ponia Honora (panelė nieku gyvu neliepė jos žadinti) ir aprengė 
mūsų heroję, tai ponia Ficpatrik, kuri čia buvo lyg aušrinė žvaigždė, kur 
kas skaidresnės planetos skelbėja, patyrė tos žvaigždės likimą ir visiškai 
nublanko, ėmus spinduliuoti pačiai saulei. 

Galbūt niekad Sofija neatrodė tokia žavinga kaip šiuo momentu. To- 
dėl mums nereikia smerkti viešbučio tarnaitės hiperbolės, kai ji, užde- 
gusi žiburį, nusileido į apačią ir dievažydamasi pareiškė, kad jeigu kada 
nors žemėje buvo pasirodęs angelas, tai jis dabar sėdįs aukštutiniame 
kambaryje. 

Sofija pasakė pusseserei ketinanti vykti į Londoną, ir ponia Ficpatrik 
sutiko lydėti ją, nes jos vyro atvykimas į Eptoną atgrasė ją nuo bet kokio 
noro vykti į Batą arba pas tetą Vestern. Sofija pasiūlė iškeliauti tuojau 
išgėrus arbatos: mėnulis skaidriai švietė, o į šaltį ji nekreipė dėmesio; 
priešingai daugeliui jaunų damų, jinai taip pat nebijojo naktinės kelionės, 
nes, kaip mes jau pastebėjome anksčiau, ji pasižymėjo šiokia tokia įgimta 
drąsa, kurią smarkiai stiprino dvasinė jos būklė, labai artima nevilčiai. Be 

to, jinai sėkmingai jau dukart buvo keliavusi mėnesienoje, ir tatai drąsino 
ją pasitikėti mėnesiena ir trečią kartą. 

Ponia Ficpatrik buvo bailesnio būdo. Tiesa, didesnioji baimė nuga- 
lėjo joje mažesniąją, ir vyro atsiradimas išvijo ją iš Eptono tokią vėlyvą 
nakties valandą; tačiau dabar, kai ji pasiekė vietą, kurioje manė esanti 
saugi nuo jo persekiojimo, šita mažesnioji baimė — nežinia dėl ko — už- 
valdė ją taip stipriai, kad ji ėmėsi visaip įprašinėti pusseserę palaukti ryto 
ir nesileisti į nakties kelionės pavojus. 

Sofija matydama, kad nei pajuokomis, nei įtikinėjimais negali išsklai- 
dyti pusseserės baimės, pagaliau nusileido jai. Galbūt, žinodama apie 
tėvo atvykimą į Eptoną, ji būtų taip lengvai nesutikusi; na, o mintis, kad 
ją gali pasivyti Džonsas, manding, nekėlė jai didelės baimės ir net, tiesą 
pasakius, ji to veikiau troško, negu būgštavo; tačiau aš galėčiau gryna 
sąžine nuslėpti nuo skaitytojų šį troškimą, nes jis priklauso prie tų nesą- 
moningų sielos polėkių, kurių paprastai protas nekontroliuoja. 

Kai mūsų damos nusprendė praleisti visą šį vakarą viešbutyje, šei- 
mininkė atėjo pas jas pasiteirauti, ko jų malonybės pageidautų užkąsti. 
Sofijos balsas, manieros ir lipšnus elgesys buvo tokie žavūs, kad šeimi- 
ninkę jinai visiškai užkerėjo; ši geroji moteriškė, nusprendusi, kad turinti 
reikalą su Dženi Kameron, akimirkai virto karšta jakobite ir iš širdies 
linkėjo sėkmės Jaunajam Pretendentui, — taip ją paveikė malonus ir lipš- 
nus įsivaizduotos jo mylimosios elgesys. 

Pasilikusios vienos, pusseserės davė valią savo smalsumui, norėda- 
mos patirti viena iš kitos, kokie nepaprasti įvykiai suvedė jas į šį keistą 
ir netikėtą susitikimą. Pagaliau ponia Ficpatrik, gavusi iš Sofijos pažadą 
atsilyginti tuo pačiu, ėmė pasakoti tai, ką skaitytojas, jeigu jam įdomu 
susipažinti su jos istorija, gali perskaityti kitame skyriuje. 

iek tiek patylėjusi, ponia Ficpatrik giliai atsiduso ir ėmė pasakoti: 
— Nelaimingajam natūralu išgyventi slaptą širdgėlą, prisimenant 
džiaugsmingiausius savo gyvenimo laikotarpius. Mintimis perbėgant 
praėjusius smagumus, mus apgaubia švelnus liūdesys, kaip kad prisimi- 
nus mirusius draugus; mintys apie vienus ir kitus, galima sakyti, be pa- 
liovos persekioja mūsų vaizduotę. 

Dėl šios priežasties aš visada su skaudama širdimi prisimenu dienas 
(laimingiausias savo gyvenimo dienas), kurias mes praleidome drauge 
tetulės Vestern globoje. Deja, kodėl nebėra panelės Rimtuolės ir panelės 
Vėjavaikės? Tu tikriausiai prisimeni tą laiką, kai mes kitaip nevadinome 
viena kitos. Kaip taikliai tu sugalvojai Vėjavaikės vardą! Vėliau gyveni- 
mas man parodė, kad aš jo visiškai nusipelniau. Tu visur kur ir visuomet 
mane pranokdavai, mieloji Sofija, ir aš iš širdies viliuosi, kad tu pranoksi 
mane ir savo laime. Niekad aš nepamiršiu protingo motiniško patarimo, 
kurį tu kartą man davei, kai aš krimtausi, nepatekusi į pokylį, nors tada 
tau nebuvo nė keturiolikos metų... Ak, Sofija, koks palaimingas tada 
buvo laikas, jeigu tokia smulkmena man galėjo atrodyti nelaimė, jeigu 
didesnių negandų aš tada nepažinojau!.. 

— O vis dėlto, brangioji Harieta, - tarė Sofija, — tada tatai atrodė tau 
labai rimta. Todėl pasiguosk mintimi, kad tai, dėl ko tu dabar sielvartauji, 
vėliau pasirodys tau tokia pat niekinga smulkmena kaip ir tasai pokylis. 

— Ak, Sofija, tu kitaip kalbėsi, kai sužinosi, kokia dabar mano padė- 
tis, — atsakė ponia Ficpatrik. — Tavo jautri širdis smarkiai pasikeitė, jeigu 
mano sielvartai nesukelia tau atodūsio ir neverčia tavęs ašaroti. Man gal- 
būt net neverta pasakoti tau dalykų, kurie, esu įsitikinusi, tave sujaudins. 

Čia ponia Ficpatrik nutilo ir, tik primygtinai Sofijos prašoma, po- 
rino toliau: 

— Tau turbūt teko girdėti apie mano vedybas, bet kadangi įvykius tau 
veikiausiai papasakojo iškraipytai, tai aš atskleisiu viską nuo pat tos aki- 

mirkos, kai aš, savo nelaimei, susipažinau su savo vyru; tatai įvyko Bate, 
netrukus po to, kai tu išvažiavai iš tetulės namo pas tėvą. 

Ponas Ficpatrikas buvo vienas tų linksmų jaunų vyriškių, kurie va- 
sarojo Bate. Jis buvo gražus, degage!, energingai sukinėjosi apie damas 
ir visus stelbė savo apsirengimu. Žodžiu, mieloji, jeigu tu pamatytumei 
ji šiandien, tai aš negalėčiau jo geriau apibūdintu, kaip pasakydama, kad 
jis buvo visiškai ne toks, koks yra dabar: jis taip ilgai gyveno kaime, kad 
visai apsileido ir pasidarė laukinis airis. Bet grįžtu prie savo pasakojimo. 
Ypatybės, kuriomis jis tada pasižymėjo, taip puikiai jį rekomendavo, kad, 
nors diduomenė tuo metu laikėsi nuošaliai nuo kitos draugijos ir nieko iš 
pašalinių nepriimdavo, Ficpatrikas įsigudrino prasismelkti į ją. Be to, jo 
šalintis buvo nelengva. Jo beveik arba visai nereikėjo kviesti: esant gra- 
žiam ir pasižymint prašmatniomis manieromis, jam nesunku buvo laimėti 
damų palankumą; o dėl vyrų, tai jis taip dažnai apnuogindavo špagą, kad 
jie vengdavo viešai jį įžeidinėti. Jeigu ne tai, jie veikiausiai bematant būtų 
nusikratę juo, nes nebuvo nė mažiausio pagrindo suteikti jam pirmenybę 
prieš anglų bajorus, o stiprioji lytis ne itin linko rodyti jam palankumą. Už 
akių jie visi koneveikė jį —- galbūt, beje, ir iš pavydo, nes jis buvo maloniai 
sutinkamas moterų ir turėjo tarp jų didelį pasisekimą. 

Mano teta, nors pati ir nebuvo kilminga dama, bet visada gyveno 
karaliaus dvare ir todėl lankėsi toje draugijoje. Nesvarbu, kokiomis prie- 
monėmis jūs pritampate prie aukštosios visuomenės, bet jeigu ten kartą 
patekote, tai tat yra ganėtinas jūsų nuopelnas, kad priklausytumėte jai. 
Nors tu ir jaunutė, bet tikriausiai esi pastebėjusi, kad mano tetos laisvą 
ar santūrų elgesį su žmonėmis lėmė didesni ar mažesni jų nuopelnai kaip 
tik šioje srityje. 

Šitoksai nuopelnas, matyt, ir buvo svarbiausioji pono Ficpatriko re- 
komendacija jos akyse. Jis laimėjo tokį tetos palankumą, kad pasidarė 
nuolatinis svečias jos namuose. Už šią malonę jis neliko skolingas: jo 
elgesys su teta pasidarė toks nesivaržantis, kad atkreipė į save apkalbų 
klubo dėmesį, ir atviraširdžiai žmonės jau piršo juos. Na, o aš, prisipažįs- 


' Nesivaržąs (pranc.). 

tu, neabejojau, kad jis turi, kaip sakoma, pačius doriausius ketinimus, tai 
yra, kad jis nori apgrobti moteriškę, pasinaudodamas teisėtomis vedy- 
bomis. Teta, tiesa, buvo jau ne tokia jauna ir nebe tokia graži, kad būtų 
galėjusi žadinti blogus polinkius; bet geros partijos patrauklumu ji buvo 
apdovanota su kaupu. 

Dar labiau sustiprino man šią mintį nepaprasta pagarba, kurią jis 
man rodė nuo pat mūsų pažinties pirmosios dienos. Aš šią pagarbą aiš- 
kinausi kaip mėginimą sumažinti mano nepalankumą šioms vedyboms, 
kurias įtarti buvo natūralu, nes jos būtų padariusios žalą mano medžia- 
giniams interesams. Tam tikru atžvilgiu pono Ficpatriko manevras buvo 
sėkmingas. Kadangi aš buvau visai patenkinta savo pačios turtu ir nė 
kiek nesavanaudžiavau, tai negalėjau pajusti ypatingo priešiškumo žmo- 
gui, kurio elgesys su manimi man labai patiko; juo labiau kad aš buvau 
vienintelis jo pagarbos objektas: su daugeliu kilmingų damų jis tuo pat 
metu elgėsi labai nepagarbiai. 

Bet kad ir kaip malonus man buvo jo elgesys, jis veikiai pakeitė jį 
kitokiu, galbūt dar meilesniu. Apsimetė esąs labai lipšnus ir švelnus, 
sielvartavo ir be paliovos dūsavo. Kartais, tiesa, — apsimesdamas ar iš 
tikrųjų, negaliu pasakyti, — jis duodavo valią įprastam nerūpestingam 
savo linksmumui, bet tai visada būdavo žmonėse ir dalyvaujant kitoms 
moterims; net kontrdanse, nebūdamas mano kavalierius, jis darydavosi 
rimtas, bet vos tik prieidavo prie manęs, jo veidas įgaudavo pačią švel- 
niausią išraišką. Žodžiu, jis elgėsi su manim taip keistai, jog reikėjo būti 
visai aklai, kad to nepastebėtum. Ir... ir... ir... 

— Ir tu buvai dar labiau sužavėta, mieloji Harieta, — tarė Sofija. — Ne- 
sidrovėk šito, — pridūrė ji atsidususi, — nenugalimi burtai slypi švelnume, 
kuriuo daugelis vyriškių taip sumaniai save apgaubia. 

— Tai tiesa, — atsakė pusseserė: — vyriškiai, kuriems kitais atvejais 
stinga sveiko proto, meilės mene yra tikri makiaveliai!. Ak, jeigu mane 


! Nikolas Makiavelis (1469—1527) - Florencijos istorikas, rašytojas ir diplomatas, siekęs įvesti 
stiprią valdžią ir likviduoti feodalinį Italijos susiskaldymą. Vėliau kai kurios Makiavelio idėjos 
buvo panaudotos pateisinti politikai, nepripažįstančiai jokių principų. 

būtų aplenkusi ši pamoka!.. Taigi apie mane buvo imta kalbėti ne ma- 
žiau, kaip prieš tai visi kalbėjo apie tetulę, ir kai kurios garbingos da- 
mos nepasidrovėjo tvirtinti, kad ponas Ficpatrikas rezgąs intrigėlę su 
mumis abiem. 

Bet užvis nuostabiausia, kad tetulė nepastebėjo ir, matyt, visai neįta- 
rė to, kas, man rodos, ganėtinai krito į akis mūsų elgesyje. Tikrai galima 
pagalvoti, kad meilė visai uždengia akis pagyvenusioms moterims. jos 
taip godžiai siurbia joms skirtą lipšnumą, kad, panašiai kaip nepasotina- 
mas rajūnas, nesiteikia pastebėti, ką kiti daro prie to paties stalo. Tatai aš 
esu mačiusi ne tik šiuo atveju; teta buvo taip apakinta, kad nors dažnai, 
grįžusi nuo šaltinio, mus užtikdavo drauge, tačiau užtekdavo mažiausio 
jo pataikaujamo žodelyčio, užtekdavo jam apsimesti, kad jis laukęs jos 
nekantraudamas, ir visi jos įtarimai išsisklaidydavo. Vien tik jo gudrumas 
buvo stebėtinas! Jis susigalvojo elgtis sa manim kaip su kūdikiu ir niekad 
nevadindavo manęs girdint tetai kitaip, kaip mažyte. Iš pradžių jam tatai 
nė kiek nepakenkė tavo nuolankios tarnaitės akyse, bet veikiai aš viską 
supratau, juo labiau kad, nesant tetos, jis elgdavosi su manim, kaip aš 
sakiau, visai kitaip. Bet jeigu mane nelabai skaudino elgesys, kurio tikslą 
aš buvau įspėjusi, tai su teta aš smarkiai nusikankinau: palaikiusi grynu 
pinigu savo garbintojo žodžius (o jinai laikė jį garbintoju), ji ėmė elgtis 
su manimi kaip su tikru kūdikiu. Nuostabu, kaip dar ji neprivertė vaikš- 
čioti manęs įsitvėrus sijono. 

Pagaliau mano garbintojas (jis ir buvo toks iš tikrųjų) laikė esant pa- 
togu iškilmingai atskleisti paslaptį, kurią jau seniai žinojau. Jis nukreipė į 
mane visą savo meilę, kurios objektas anksčiau neva buvusi teta. Pačiais 
jausmingiausiais žodžiais sielvartavo, kad teta jį tam skatinusi, ir jis vadi- 
no dideliu savo pasiaukojimu tas nuobodžias valandas, kurias jam teko 
iškęsti, besikalbant su ja... Žinai, ką aš tau pasakysiu, brangioji Sofija?.. 
Aš prisipažinsiu tau. Mano garbintojas man patiko. Pergalė teikė man 
malonumą. Mintis, kad aš laiminga tetos varžovė, laiminga daugelio kitų 
moterų varžovė, džiugino mane, glostė savimeilę. Žodžiu, bijau, kad aš 
pasielgiau ne taip, kaip reikėjo, jau po pirmojo jo prisipažinimo... Bijau, 
kad, prieš mums išsiskiriant, aš nedviprasmiškai suteikiau jam viltį. 

Visas Batas dabar prieš mane pradėjo atvirai kalbėti, — galiu net pa- 
sakyti, — ėmė riaumoti. Daugelis jaunų moterų ėmė pabrėžtinai manęs 
vengti, ne tiek galbūt dėl kokių nors įtarimų, kiek norėdamos pašalinti 
mane iš draugijos, kur aš per daug stipriai buvau prikausčiusi jų favorito 
dėmesį. Negaliu čia su dėkingumu neprisiminti, koks geras buvo ponas 
Nešas!, kuris pasivedėjo kartą mane į šalį i1r davė patarimą: jo paklausiu- 
si, aš būčiau buvusi laiminga. ,Vaikuti mano, — pasakė jis, - man skaudu 
matyti jus artimai bendraujant su žmogumi, kuris visai jūsų nevertas, ir 
kuris, bijau, pražudys jus. O dėl jūsų senosios surūgėlės tetos, tai, jei- 
gu tatai nepakenktų jums ir žaviajai Sofijai Vestern (tikrai aš kartoju jo 
pasakytus žodžius), iš širdies palinkėčiau jam laimėti visą jos turtą. Se- 
nėms aš neduodu patarimų; jeigu jos jau įsikalė į galvą pakliūti velniui 
ant ragų, tai jų sulaikyti negalima, o ir neverta. Bet nekaltybė, jaunystė 
ir grožis nusipelnė geresnės dalios, ir man norėtųsi išgelbėti jus nuo jo 
nagų. Paklausykite manęs, vaikuti mano, nebeleiskite tam žmogui elgtis 
su jumis laisvai“. Daug dar jis kalbėjo, bet aš klausiausi jo neatidžiai ir 
dabar nebeprisimenu jo žodžių; mano jausmai jiems prieštaravo; be to, 
aš niekad negalėjau patikėti, kad kilmingos damos ryžtųsi leistis į arti- 
mus santykius su tokiu žmogumi, kokį jisai man jį pavaizdavo. 

Bet bijau, mieloji, ar nenuvarginau tavęs taip smulkiai pasakodama 
visas šias detales. Taigi, kad būtų trumpiau: įsivaizduok, jog aš susituo- 
kusi; įsivaizduok mane su vyru prie tetulės kojų; įsivaizduok pagaliau 
pačią beprotiškiausią Bedlamo moteriškę, ištiktą priepuolio, — ir tavo 
vaizduotė nė kiek neperdės to, kas įvyko iš tikrųjų. 

Jau kitą dieną teta išvažiavo iš Bato, norėdama išvengti susitikimų su 
ponu Ficpatriku ir su manimi, taip pat galbūt apskritai bet kokių susiti- 
kimų; nors, kaip girdėjau, vėliau ji labai ryžtingai viską neigė, bet aš esu 
įsitikinusi, kad nesėkmė vis dėlto užgavo jos savimeilę. Nuo to laiko ne 
kartą jai rašiau, bet nė sykio nesulaukiau atsako; tatai, turiu prisipažinti, 


! Ričardas Nešas (1674—1762) — aukštuomenės dabita, vadinamasis „Bato karalius“. Batas — 
madingas Anglijos kurortas, kur buvo įvairių pramogų. Nešas pelnėsi lošdamas kortomis. Jis ne 
vieną jauną merginą įspėjo nebendrauti su panašiais į jį avantiūristais. Čia Fildingas ir vaizduoja 
tokią situaciją. 

man yra juo skaudžiau, kad jinai pati buvo, nors ir nesąmoningai, visų 
mano kančių priežastis: juk jeigu ponas Ficpatrikas nebūtų pasipainio- 
jęs man kaip jos garbintojas, jis niekad nebūtų radęs progos užkariauti 
mano širdį, nes kitomis aplinkybėmis — aš iki šiol raminu save šia min- 
timi — mane nelengva būtų buvę laimėti tokiam žmogui. Esu įsitikinusi, 
kad mano pasirinkimas nebūtų buvęs toks baisiai klaidingas, jeigu būčiau 
vadovavusis savo protu; bet aš perdėm pasiklioviau kitų nuomone ir pa- 
čiu kvailiausiu būdu patikėjau šio žmogaus verte matydama, kaip gražiai 
jis sutinkamas visų moterų. Kuo paaiškinti, brangioji, kad mes, būdamos 
nė kiek ne menkesnės protu už išmintingiausius ir žymiausius vyriškius, 
taip dažnai pasirenkame palydovais ir favoritais bukiausius kvailius? Aš 
iš pat širdies gelmių piktinuosi galvodama, kiek daug protingų moterų 
pražudė kvailiai. 

Ponia Ficpatrik nutilo, bet Sofija nieko neatsakė, taigi ji kalbėjo to- 
liau tai, kas bus papasakota kitame skyriuje. 

p: vestuvių mes pasilikome Bate ne daugiau kaip dvi savaites, 
nes susitaikinti su teta nebuvo jokių vilčių, o iš savo turto 
dalies aš negalėjau išleisti nė vieno fartingo iki pilnametystės, kurios teko 
laukti dar porą metų. Vyras nusprendė važiuoti į Airiją; aš karštai tam 
pasipriešinau ir spyriausi, kad jis laikytųsi duoto prieš vestuves pažado 
neišvežti manęs tenai be mano sutikimo; o aš jokiu būdu neketinau su- 
tikti, ir, manau, niekas manęs neims peikti už tokį pasiryžimą; tačiau nė 
žodžiu neprasitariau apie tai vyrui ir teprašiau jį atidėti išvažiavimą mė- 
nesiui; bet jis jau buvo paskyręs dieną ir griežtai atsisakė ją pakeisti. 

Vakare prieš iškeliaujant mes dėl to karštai susiginčijome,; staiga jis 
pakilo nuo kėdės ir apsisukęs paliko mane vieną tepasakydamas, kad 
einąs į vasarotojų svetainę. Vos jam išėjus iš namų, aš pastebėjau ant 
grindų popieriaus lapelį, kurį jis turbūt netyčiomis buvo išmetęs 1š kiše- 
nės, išsiimdamas nosinę. Aš pakėliau jį ir matydama, kad tai laiškas, visai 
nesivaržydama atskleidžiau ir perskaičiau — perskaičiau tiek kartų, jog 
galiu pakartoti tau jį beveik žodis žodin. Štai jisai: 


Ponui Brajanui Picbatriku? 
SJERE! 

Aš gavau jūsų laišką tr labai stebiuosi, kaib jūs elgiatės su mamai: juk aš 
neregėjau 1š jūsų jokių binagų, išskyrus tuos, kuriuos sumokėjote man už busvilnonį 
apsiaustą, 0 Jūsų sąskaita jau viršijo pusantro šito svarų. Prisizminkite, sere, kiek 

Jau kartų jūs mane abmovėte tikindamas, kad vesite čia vieną, a kitą damą; bet 
aš negaliu gyventi villizais tr pažadais, 0 tr gelumbės pardavėjas nebalMS Jų Iš Manęs 
vietoj užmokesito. Jūs man sakote, kad jeigu ne teta, tai dukterėčia jums užtikrinta, 
kad jūs jau sentai galėjote vesti tetą, kurios palikimas, jai tabus našle, basak jūsų, 

yra didžiulis, bet kad jūs bemeilijate pasirinkti dukterėčią, nes ji turinti grynųjų. 

Prašau jus, sere, baklausykite kartą gyvenime mano kvailo patarimo ir veskite 
pirmąją, kurą tik galite. Atleiskite, kad aš jums batarinėju, — juk jūs žinote, j0g 
nuoširdžiai linkiu jums gero. Artimiausiu paštu aš bersiųstu jūsų vekselį bonas 
Džonui Dragetui tr konbanionams, dviejų savaičių terminu, ir aš neabejoju, kad 
JAS jį abrmokėsite. Todėl lieku, sere, 

Jūsų nuolankusis tarnas 


Sam. Kosgretvas. 


Štai koks žodis žodin buvo tasai laiškas. Gali įsivaizduoti, mano 
brangioji, kaip jis mane įskaudino! „Jūs bemeilijate pasirinkti dukterėčią, 
nes ji turinti grynųjų!“ Jeigu kiekvienas šių žodžių būtų buvęs durklas, su 
kokiu pasigėrėjimu aš būčiau susmaigsčiusi juos jam į širdį! Bet nesileisiu 
į smulkmenas, pasakodama visas dėl to padarytas mano beprotystes. Aš 
išsiverkiau dar prieš jam sugrįžtant, bet apie ašaras akivaizdžiai bylojo 
pabrinkusios mano akys. Jis paniuręs sudribo į krėslą, ir mes ilgą laiką 
sėdėjome. Pagaliau jis arogantiškai prašneko: 

— Tikiuosi, medem, tarnai jau supakavo jūsų daiktus: juk karieta bus 
paduota šeštą valandą ryte. 

Šie užgaulūs žodžiai galutinai išvedė mane iš kantrybės, ir aš atsakiau: 

— Ne, sere, dar reikia įdėti štai šitą laišką. 

Ir, sviedusi jį ant stalo, aš apibėriau vyrą karčiausiais priekaištais, ko- 
kie tik man atėjo į galvą. 

Sunku pasakyti, ar jausdamasis kaltas, ar drovėdamasis, ar gal apsi- 
svarstęs, jis liko ramus ir, kad ir kokio ūmaus charakterio, nė kiek ne- 
supyko. Priešingai, jis mėgino nuraminti mane kuo švelniausiu būdu. 
Prisiekinėjo, kad žodžiai, kurie mane užvis labiausiai papiktinę, esą visai 
ne jo ir kad jis nieko panašaus niekad nerašęs. Prisipažino, kad iš tikrųjų 
buvo užsiminęs apie savo vedybas ir apie ketinimą pasirinkti mane, bet 
dievažydamasis neigė, kad būtų kada nors ką kalbėjęs apie laiške nu- 
rodytą priežastį, ir teisino užuominą apie šiuos dalykus tik nepaprasta 
pinigų stoka, kuri jį ištikusi, pasak jo, dėl to, kad jo dvaras Airijoje esąs 
labai apleistas. Tatai i1r buvo, pasakė jis, vienintelė priežastis, dėl ko jis 

taip energingai spyrėsi dėl mūsų išvykimo, nors iki šiol nesiryžo man to 
prisipažinti. Ir jis vėl prikalbėjo man daugybę malonių žodžių, baigda- 
mas savo šneką karštomis glamonėmis ir meilės priesaikomis. 

Viena aplinkybė, nors jis jos ir nepaminėjo, stipriai bylojo jo naudai; 
būtent žodžiai siuvėjo laiške „palikimas, jai tapus našle“, tuo tarpu teta 
niekad nebuvo ištekėjusi, ir ponas Ficpatrikas tatai puikiai žinojo. Taigi 
nusprendusi, kad siuvėjas stačiai viską išgalvojo arba rašė remdamasis 
gandais, aš įtikinau save, jog ir tiems šlykštiems žodžiams jis teturėjo 
tokį pat silpną pagrindą. Kaip tau atrodo toks mano samprotavimas, 
brangioji? Ar jis nėra būdingesnis advokatui negu teisėjui?.. Tačiau kam 
gi aš miniu šią aplinkybę ir noriu pateisinti ja savo atlaidumą?.. Žodžiu, 
tegu jis būtų buvęs ir dvidešimt kartų kaltesnis, vis tiek ir tada pusės man 
jo parodyto švelnumo ir aistringumo būtų pakakę jam atleisti. Aš dau- 
giau nesipriešinau mūsų išvažiavimui; kitą rytą mes leidomės į kelionę ir, 
nepraslinkus nė savaitei, atkakome į pono Ficpatriko buveinę. 

Leisk man nutylėti mūsų kelionės smulkmenas; man būtų labai ne- 
malonu ją mintyse atkartoti dar kartą, o ir tau nesuteiktų smagumo klau- 
sytis apie ją. 

Mano vyro buveinė buvo seni dvaro namai. Jei būčiau taip linksmai 
nusiteikusi, kokią tu mane dažnai regėdavai, galėčiau kuo juokingiausiai 
tau ją pavaizduoti. Tie namai atrodė, tarsi juose kadaise būtų gyvenęs 
aukštakilmis ponas. Juose buvo daug erdvės, kurios nemažino baldai, 
nes jų beveik nebuvo. Ties vartais mus pasitiko senė, beveik tokio pat 
amžiaus kaip ir namai ir labai panaši į tą, kurią Čeimontas! mini „Našlai- 
tėje“; ne žmogaus balsu, o veikiau nesuprantamu mykimu ji pasveikino 
sugrįžusį poną. Žodžiu, visa scena buvo tokia niūri ir liūdna, kad užkrėtė 
mane klaikia neviltimi. Vyras, tatai pastebėjęs, užuot mane pralinksmi- 
nęs, suerzino dar labiau keletu kandžių pastabų. 

— Kaip matote, medem, — tarė jis, - gerų namų esama ne tik Anglijo- 
je; bet jums turbūt labiau būtų patikę likti nešvariuose Bato vasarnamių 
kambariuose. 


! Ceimontas — Tomo Otvėjaus dramos „Našlaitė“ personažas. 


PAMESTINUKO TOMO DŽONSO ISTORIJA - 


Brangioji mano, laiminga ta moteris, kad ir kokį turtą ji turėtų, jei 
šalia jos yra linksmas ir malonus palydovas, galįs būti jai ramstis ir ją 
paguosti. Bet kam galvoti apie laimingas vedybas ir tik aitrinti savo siel- 
vartą? Mano vyras, užuot praskaidrinęs niūrią vienatvę, veikiai privertė 
mane įsitikinti, kad aš būsiu su juo nelaiminga visur ir visokiomis aplin- 
kybėmis. Žodžiu, jis pasirodė esąs surūgęs ir niurzgius, — tokio būdo 
žmogaus tau galbūt niekad neteko matyti; jak moteriai toks žmogus gali 
būti tik tėvas, brolis arba vyras; tu, tiesa, turi tėvą, bet jis visai ne tokio 
būdo. O juk šis sunkus žmogus iš pradžių man atrodė visai kitoks ir to- 
liau tebeatrodė visiems kitiems. O Viešpatie, ar yra galima, kad vyriškiai 
žmonėse ir draugijoje nuolatos apsimetinėtų ir savo nevalyvąją tikrąją 
esmę atskleistų tik namie? Namie, brangioji mano, jie atsigriebia už savo 
priverstinį varžymąsi, kurį jiems tenka kęsti aukštojoje visuomenėje; aš 
pastebėjau, kad juo žvalesnis, linksmesnis ir lipšnesnis mano vyras bū- 
davo draugijoje, tuo niūresnis ir gaižesnis darydavosi, likęs su manimi 
akis į akį. Kaip nupasakoti tau jo storžieviškumą? Mano glamonėms jis 
buvo šaltas ir bejausmis. Linksmieji mano būdo bruoželiai, kurie taip 
juokindavo tave, Sofi, 1r kitus, jam sukeldavo tik paniekos šypsulį. Kai aš 
būdavau rimta ir susikaupusi, jis dainuodavo ir švilpaudavo, o kai įpulda- 
vau į nusiminimą ir jausdavausi labai nelaiminga, jis pykdavo ir bardavo 
mane; nors jis nemėgo matyti manęs linksmai nusiteikusios, nes nema- 
nė esąs mano linksmos nuotaikos priežastis, tačiau mano paniurimas 
visuomet jį žeisdavo ir jis aiškindavo tatai mano apgailestavimu (kaip jis 
sakydavo), kad ištekėjau už airio. 

Tu lengvai suprasi, brangioji Rimtuole (atleisk man, aš visai užsi- 
miršau), kad moteris ištekėdama, aukštosios visuomenės supratimu, ne- 
protingai, tai yra neparsiduodama vyriškiui grynai piniginiais išskaičia- 
vimais, turi jausti šiokią tokią simpatiją ir palankumą vyrui. Tu taip pat 
lengvai suprasi, kad šis palankumas gali sumažėti ir net, užtikrinu tave, 
būti su šaknimis išrautas paniekos jausmo. Štai tokią panieką aš ir pradė- 
jau dabar jausti vyrui, kuris, kaip įsitikinau, buvo — atleisk man už šiuos 
žodžius — kvailas per visą pilvą. Galbūt tau pasirodys keista, kad aš to 
nepastebėjau kur kas anksčiau; bet moteris moka rasti tūkstantį priežas- 

čių pateisinti kvailystėms tų, kurie joms patinka; be to, leisk tau pasakyti, 
reikia būti labai akylai, norint įžvelgti kvailį, užsimaskavusį linksmumo 
ir gražių manierų kauke. 

Lengva įsivaizduoti, kad, ėmusi niekinti vyrą, — o tatai, prisipažįstu 
tau, įvyko netrukus, — aš jau negalėjau rasti malonumo, bendraudama su 
juo; laimė, jis trikdė mane gana retai, nes mūsų namai dabar buvo praš- 
matniai apstatyti, rūsiai pilni vyno, o šunidės ir arklidės — skalikų ir ris- 
tūnų. Kadangi mano vyras labai svetingai atvėrė duris kaimynams, tai jie 
nelaukė daug prašomi; medžioklė ir girtavimas atimdavo jam tiek laiko, 
kad man likdavo labai maža bendrauti su juo, teisingiau pasakius — kęsti 
jo gaižias nuotaikas. 

Aš būčiau buvusi laiminga, galėdama taip pat lengvai išvengti ir ki- 
tokio nemalonaus bendravimo, bet, deja, jis nuolatos mane kankino; ir 
užvis blogiausia buvo tai, kad aš nemačiau, kaip nuo jo išsigelbėti. Tai 
buvo bendravimas su mano pačios kankinančiomis mintimis, kurios 
įkyrėdavo man ir neduodavo ramybės nei dieną, nei naktų. Šitaip gyven- 
dama, aš iškenčiau tokias kančias ir širdgėlas, kurias sunku nupasakoti. 
Pagalvok, brangioji mano, įsivaizduok, jeigu gali, ką aš turėjau perkęsti. 
Žmogus, kurį aš niekinau, nepakenčiau, į kurį žiūrėti negalėjau, padarė 
mane motina. Aš ištvėriau visas gimdymo kančias, visas baisybes (to- 
kiomis aplinkybėmis dešimtį kartų sunkesnes už pati skausmingiausią 
gimdymą, kada kenti už mylimą žmogų), tarsi būčiau gulėjusi dykvietėje 
arba, tikriau pasakius, tarp triukšmadarių ir lėbautojų, be artimo žmo- 
gaus, be draugo, be lipšnių paguodos žodžių, kurie dažnai palengvina, 
o kartais net daugiau negu atlygina moteriai už visas jos kančias tokiu 
laikotarpiu. 


Seštasis skyrius 


KURIAME VIEŠBUČIO ŠEIMININKO 
KLAIDA IŠGĄSDINA SOFIJĄ 


onia Ficpatrik buvo bepasakojanti toliau savo istoriją, bet tą 

minutę jai tatai sutrukdė atnešti pietūs, dėl ko Sofija labai nu- 
liūdo; bendrakeleivės nelaimės sujaudino mūsų heroję ir sužadino jai 
alkį, kurį galėjo numalšinti ne valgis, o tik ponios Ficpatrik pasakojimo 
pabaiga. 

Patarnavo pats šeimininkas su lėkšte po pažasčia ir taip pagarbiai 
ir lipšniai, tarsi jo viešnios būtų atvažiavusios šešetu kinkytoje karietoje. 

Ištekėjusioji dama, matyt, jaudinosi dėl savo nelaimių mažiau negu 
jos pusseserė, nes ji valgė su dideliu apetitu, o tuo tarpu Sofija vos te- 
galėjo nuryti kąsnelį. Sofijos veidas taip pat kur kas stipriau atspindėjo 
nes pastaroji, tatai pastebėjusi, paprašė pusseserę nusiraminti sakydama, 
kad „galbūt viskas baigsis geriau, negu mes su tavim tikimės“. 

Šeimininkas nusprendė, kad dabar pats patogiausias momentas at- 
čiaupti burną, ir ryžosi nepražiopsoti progos. 

— Man labai gaila, medem, — tarė jis, — kad jūsų malonybė tiek maža 
valgo: juk jūs veikiausiai labai alkana po tokio ilgo pasninko. Tikiuosi, 
kad jūsų malonybei nėra ko nerimauti, nes, kaip teikėsi pasakyti šioji 
dama, viskas gali baigtis geriau, negu tikimasi. Tik ką šičia buvo užsukęs 
vienas džentelmenas, jis atvežė kuo geriausių žinių; ir, galimas daiktas, 
kai kas, pasprukęs nuo kai ko, suspės pasiekti Londoną anksčiau, negu 
bus pavytas; O jeigu taip, tai aš neabejoju, kad jis ras žmonių, kurie jį 
maloniai sutiks. 

Kai mes esame įgąsdinti, tai visa, ką pamatome ar išgirstame, mums 
vaidenasi esą susiję su mūsų baimės objektu. Todėl Sofija iš šeimininko 
žodžių tučtuojau nusprendė, kad ji atpažinta ir kad tėvas ją persekioja. 
Ji visai nustėro ir keletą minučių neteko žado; vos atsipeikėjusi, tuojau 
paprašė šeimininką išprašyti tarnus ir, kreipdamasi į jį, tarė: 

— Aš matau, pone, jūs žinote, kas mes esame; bet meldžiu jus... taip, 
aš įsitikinusi, jeigu jūs esate nors šiek tiek gailestingas ir doras žmogus, 
tai mūsų neišduosite. 

— Aš išduosiu jūsų malonybę? — sušuko šeimininkas. — Niekados 
(ir jis patvirtino savo žodžius daugybe priesaikų), — verčiau aš leisiuo- 
si sukapojamas į tūkstantį gabaliukų. Aš nepakenčiu jokios išdavystės. 
Susimildamos! Kaip gyvas dar nieko nesu išdavęs, tai nejau padarysiu 
pradžią, išduodamas tokią žavingą ledi kaip jūsų malonybė. Visi žmonės 
imtų rūsčiai vainoti mane, jeigu aš jus išduočiau, juo labiau kad netrukus 
jūsų malonybė galėsite man atlyginti. Žmona jums patvirtins: aš pažinau 
jūsų malonybę, vos tik jūs atvykote į mūsų užeigą; prieš nukeldamas jus 
nuo arklio pasakiau, kad tai jūs, gerbiamoji, ir iki karsto lentos nešiosiu 
mėlynes, gautas patarnaujant jūsų malonybei. Bet ką jos man reiškia, 
jeigu aš išgelbėjau jūsų malonybę? Žinoma, kitas kuris šįryt būtų pa- 
galvojęs, kad neblogai būtų gavus atlyginimą, bet aš nė tokios minties 
neturėjau. Ir veikiau badu pastipčiau, negu sutikčiau paimti atlyginimą, 
išdavęs jūsų malonybę. 

— Prižadu jums, pone, — tarė Sofija, — kad, jeigu tik aš kada nors ga- 
lėsiu jums atlyginti, jūs nepasigailėsite savo kilniaširdiškumo. 

— Ką jūs, medem! - sušuko šeimininkas. — Jeigu jūs kada nors galėsite! 
Kad tik dangus įkvėptų jums šį norą! Tik bijau, gerbiamoji, kad jūs už- 
miršite vargšą viešbučio šeimininką; bet jeigu jūsų malonybė nepamirš, 
tai, tikiuosi, prisiminsite, kokio atlyginimo aš atsižadėjau... atsižadėjau! 
Noriu pasakyti: būčiau atsižadėjęs, o tai, žinoma, jau galima pavadinti 


atsižadėjimu, nes aš veikiausiai būčiau gavęs atlyginimą, ir tada jūs, ko 


gera, būtumėte atsidūrusios kitokioje buveinėje... Bet tik, dievaži, nepa- 
galvokite apie mane, jūsų malonybe, tokios nesąmonės, lyg aš kada nors 
būčiau pamanęs jus išduoti, net prieš sulaukdamas geros naujienos. 

— Kokios naujienos, malonėkite pasakyti? — gyvai pasiteiravo Sofija. 

— Tai jūsų malonybė dar nežino? — tarė šeimininkas. — Taip, supran- 
tama: juk aš pats išgirdau šią naujieną vos prieš keletą minučių; bet jeigu 
ir nebūčiau išgirdęs, tai tegu mane tučtuojau nelabasis nusineša, jeigu aš 
išduočiau jus, gerbiamoji! Taip, jeigu aš išduočiau, tai tegu... 


PAMESTINUKO TOMO DŽONSO ISTORIJA + 


Ir jis pradėjo svaidytis baisiausiais keiksmais; juos Sofija pagaliau su- 
stabdė paklausdama, apie kokią naujieną galų gale jis kalba. Šeimininkas 
buvo beatsakąs, bet į kambarį įbėgo ponia Honora, visa išblyškusi ir 
uždususi, šaukdama: 

— Panele, mes žuvusios! Galas mums. Jie atėjo. Jie atėjo! 

Nuo šių žodžių Sofiją nukrėtė šiurpas; bet ponia Ficpatrik paklausė 
Honorą, kas atėjo. 

— Kas? Žinoma, prancūzai. Išsisodino keletas šimtų tūkstančių pran- 
cūzų, ir visos mes būsim išžudytos ir išprievartautos. 

Kaip šykštuolis, kuris turtingame mieste turi dvidešimties šilingų 
vertą lūšną, išgirdęs, būdamas toli, apie gaisrą, išblykšta ir dreba dėl savo 
menkučio turto, bet įsitikinęs, kad sudegė tik puikūs rūmai, o jo trobikė 
išliko, staiga atsipeikėja ir džiaugiasi savo laime; arba (šis palyginimas 
mums kažkodėl nelabai patinka) kaip mylinti motina, išgąsdinta Žinios, 
kad nuskendo jos brangiausias sūnus, krinta be sąmonės ir kone miršta iš 
siaubo, bet išgirdusi, kad jos sūnus sveikas ir į dugną tenugrimzdo tiktai 
laivas „Pergalė“ su tukstančiu dviem šimtais narsuolių, staiga prisikelia, 
atgauna sąmonę ir atgyja, nes motinos meilė sako jai, kad baimė praėjo, 
o užuojauta, kuri kitu metu karštai atsilieptų į siaubingą katastrofą, kietai 
miega jos širdyje, — taip ir Sofija, paprastai kuo jautriausiai išgyvenanti 
savo tėvynės negandas, taip apsidžiaugė, pasijutusi laisva nuo pavojaus 
būti užklupta tėvo, jog prancūzų išsilaipinimas jai nepadarė beveik jokio 
įspūdžio. Ji švelniai subarė kambarinę, kad ji taip išgąsdinusi ją. 

— Gerai, kad neatsitiko nieko blogesnio, — pridūrė Sofija, nes ji bijojo 
atvykstant visai kitokių žmonių. 

— Taip, taip, — tarė šypsodamasis šeimininkas, — jūsų malonybė ge- 
riau išmano situaciją; jūsų malonybė žino, kad prancūzai — geri mūsų 
draugai ir išsilaipino pas mus tik mūsų labui. Jie vėl atneš suklestėjimą 
senajai Anglijai'. Kertu lažybų, kad jūsų malonybė pagalvojo, jog atvy- 


' Kalbėdami apie senąją Angliją arba senąją linksmąją Angliją, monarchistai turėjo galvo- | 


je valdančiųjų klasių pasileidimą, kuris po Stiuartų restauracijos 1660 m. pakeitė puritonišką 


asketizmą. 

ko hercogas; tokia mintis, aišku, gali išgąsdinti. Aš kaip tik šią naujieną 
ir ruošiausi pasakyti jūsų malonybei. Jo didenybė, tesaugo jį Viešpats, 
išvengė hercogo ir sparčiai žygiuoja į Londoną, o dešimt tūkstančių išsi- 
laipinusių prancūzų turi susijungti su juo pakeliui. 

Sofijai nelabai patiko ir ši naujiena, ir ją pranešęs džentelmenas; bet 
kadangi ji vis dar tebeįsivaizdavo, kad jisai ją pažįsta (jinai juk nega- 
lėjo suvokti tikrosios dalykų padėties), todėl nedrįso parodyti savo ne- 
pasitenkinimo. Tuo tarpu šeimininkas nukraustė stalą ir pasišalindamas 
daug kartų pareiškė viltį, jog nebūsiąs pamirštas. 

Sofijai kėlė didelį nerimą mintis, kad ji pažinta šiuose namuose; jinai 
vis dar prisiskyrė sau daug ką iš to, ką šeimininkas taikė Dženi Kame- 
ron; todėl jinai pavedė kambarinei išsiteirauti, kokiu būdu jis gavo apie 
ją žinių ir kas pasiūlė jam atlyginimą už jos išdavimą; ji taip pat įsakė, 
kad arkliai būtų pabalnoti ketvirtą valandą ryte; ponia Ficpatrik sutiko 
išvykti tokiu laiku, o tuo tarpu, šiek tiek apsiraminusi, Sofija paprašė 
savo palydovę tęsti pasakojimą. 


Septintasis skyrius 


KURIAME PONIA FICPATRIK BAIGIA 
SAVO ISTORIJĄ 


22 tarpu kai ponia Honora, vykdydama savo ponios įsakymus, 
liepė paduoti punšo taurę ir pakvietė šeimininką ir šeimininkę 
išgerti kartu su ja, ponia Ficpatrik tęsė savo pasakojimą: 

— Beveik visi karininkai, apgyvendinti kaimyniniame mieste, buvo 
pažįstami su mano vyru. Tarp jų buvo vienas leitenantas, kuo puikiau- 
sias žmogus, vedęs moteriškę tokio malonaus būdo ir manierų, kad nuo 
pat pirmo mūsų susitikimo netrukus po mano gimdymo mes pasidarė- 
me su ja beveik neatskiriamos bičiulės, nes aš turėjau laimę patikti jai. 

Leitenantas, kuris nebuvo nei girtuoklis, nei medžioklės mėgėjas, 
dažnai palaikydavo mums draugiją; su mano vyru jis susitikdavo labai 
retai, tiek, kiek to reikalaudavo mandagumas, nes jis beveik nuolatos 
gyveno pas mus. Mano vyras dažnai reikšdavo nepasitenkinimą, kad 
leitenantas mieliau bendrauja su manimi, o ne su juo; jis labai pyko ant 
manęs už tai ir perdėm bardavosi sakydamas, jog aš vilioju jo svečius 
ir „tetraukia mane velnias už tai, kad aš sugadinau puikiausią žmogų, 
padarydama iš jo mazgotę“. 

Tu suklysi, mieloji Sofija, jeigu pagalvosi, kad mano vyras pyko už tai, 
jog aš atėmiau jam kompanioną; leitenantas buvo ne iš tų žmonių, kurių 
draugija gali patikti kvailiui; bet, net ir neatmetus šios galimybės, mano 
vyras vis tiek neturėjo jokios teisės skųstis manimi, nes, aš esu įsitikinu- 
si, vien tik bendravimas su manimi traukė leitenantą į mūsų namus. Ne, 
mano širdute, čia buvo pavydas, pats blogiausias ir pikčiausias pavydas: pa- 
vydėjimas protinio pranašumo. Tas nevidonas negalėjo pakęsti, kad mane 
labiau vertina žmogus, kuris nedavė nė mažiausios dingsties pavyduliauti. 
Ak, mieloji Sofija, tu protinga moteris; jeigu, — O tai yra visai įtikėtina, — tu 
ištekėsi už žmogaus, nepranokstančio tavęs protu, tai iki vedybų ne kartą 
ištirk jo būdą ir pažiūrėk, ar gali jis nusilenkti tavo pranašumui... Pažadėk 
man, Sofija, pasinaudoti šiuo patarimu; vėliau suprasi visą jo svarbą. 

— Labai galimas daiktas, kad aš visai neištekėsiu, — atsakė Sofija, — 
bent neištekėsiu už žmogaus, kurio prote pastebėsiu prieš vestuves trū- 
kumų; ir iš tikrųjų aš veikiau atsižadėsiu savo proto, negu po vedybų 
pakęsiu vyro neprotingumą. 

— Atsižadėsi savo proto! — pasibaisėjo ponia Ficpatrik. — Fui, mano 
širdute, aš buvau apie tave geresnės nuomonės. Jeigu man teks, aš ko tik 
nori galėsiu atsižadėti, tik ne proto. Prigimtis nebūtų apdovanojusi taip 
dažnai šiuo pranašumu žmonų norėdama, kad mes visos jį pripažintume 
savo vyrams. Protingi vyriškiai niekad šito ir nelaukia iš mūsų; gražiau- 
sias šito pavyzdys — tik ką mano minėtasis leitenantas: nors jis buvo labai 
protingas, bet visada pripažindavo (ir teisingai), kad žmona protingesnė 
už jį. Ir tatai buvo galbūt viena iš tų priežasčių, kurios kėlė mano tirono 
neapykantą jai. 

„Jau jeigu sutikti būti šitaip vedžiojamam žmonos, — sakydavo 
jis, — ypač tokios bjaurios (o ji iš tikrųjų nebuvo ypatinga gražuolė, bet 
labai maloni ir nepaprastai grakšti), aš verčiau pasiųsčiau po velnių vi- 
sas moteris“; tai buvo mėgstama jo frazė. Jis stebėdavosi, ką aš galėjau 
joje rasti, kad taip susiviliojau jos draugija. „Nuo to laiko, kai ši mote- 
ris, — sakydavo jis, — ėmė landžioti pas mus, atėjo galas jūsų mėgstamam 
skaitymui, kuriuo jūs, girdi, tiek susižavėjusi, kad jums nėra laiko lankyti 
apylinkės damų““. 

Reikia prisipažinti, aš buvau kalta dėl šiokio tokio joms parodyto 
nemandagumo; juk tenykščios damos, šiaip ar taip, nė kiek ne geresnės 
už čionykštes netašytas provincijos ponias; manau, kad tau šito pakanka 
suprasti, kodėl aš vengiau šiaip ar taip suartėti su jomis. 

Tačiau mes bendravome kiaurus metus, tai yra visą laiką, kol leite- 
nantas ėjo tarnybą gretimame mieste; bet dėl šio bendravimo man teko 
pakęsti anksčiau minėtą mano vyro elgesį: tiesa, tik tada, kai jis būdavo 
namie; reikia pasakyti, jis dažnai išvykdavo mėnesiui į Dubliną, o kar- 
tą buvo išvažiavęs į Londoną dviem mėnesiams; aš laikiau sau didžia 
laime, kad jis nė karto nepasiūlė man lydėti jį visose šiose kelionėse; 
savo nuolatinėmis pašaipomis iš žmonių, kurie negali pajudėti iš namų, 
neprisirišę sau prie skverno žmonos, kaip jis sakydavo, mano vyras net 

leisdavo ganėtinai aiškiai suprasti, kad, nors ir kaip aš norėčiau lydėti jį, 
mano noras vis tiek liktų neįvykdomas; bet, Dievas žino, toks noras man 
nė kilte nekildavo. 

Pagaliau mano bičiulė išvyko, ir aš vėl susidūriau su savo vienatve bei 
kankinančiomis mintimis ir vienintelę paguodą terasdavau knygose. Aš 
skaitydavau kiauras dienas... Kaip tu manai, kiek knygų aš perskaičiau 
per tris mėnesius? 

— Iš tiesų negaliu įspėti, sese, —- atsakė Sofija. — Na galbūt kokią 
dešimtį? 

— Dešimų! Kokius penkis šimtus, brangioji. Aš perskaičiau didžiąją 
dalį Danielio! „Prancūzijos istorijos“, išverstos į anglų kalbą; didžiąją 
Plutarcho „Biografijų“ dalį, „Atlantidą““, Popo išverstą Homerą, Drai- 
deno? pjeses, Čilingvortą“, grafienę D'Onua"? ir Loko „Apie žmogaus 
protą“. Per tą laiką aš parašiau tetai tris maldaujančius ir, man rodos, 
labai jaudinančius laiškus, bet kadangi nė į vieną iš jų negavau atsako, tai 
apsivylusi nedrįsau daugiau kreiptis į ją su kokiu nors prašymu. 

Čia ji nutilo ir, įdėmiai pažvelgusi į Sofiją, tarė: 

— Man rodos, brangioji, aš tavo akyse perskaičiau priekaištą, kad 
neatkreipiau dėmesio į kitą asmenį, iš kurio būčiau sulaukusi daugiau 
užuojautos. 

— Iš tikrųjų, brangioji Harieta, — atsakė Sofija, — tavo nelaimių is- 
torija visiškai pateisina tavo užsimiršimą; štai aš tai tikrai kalta, kad 
buvau nerangi ir savo nerangumo neturiu kuo pateisinti. Tačiau, susi- 


" Gabrielio Danielio (1649—1728) „Prancūzijos istorija“ — prancūzų jėzuito ir Liudviko XIV 
rūmų istoriografo kūrinys, išėjęs 1717 m. 

* „Atlantida“ (visas pavadinimas: „Kai kurių įžymių asmenų paslaptingi memuarai, arba 
skandalinga kronika naujos Atlantidos, salos Viduržemio jūroje“) (1709) - anglų rašytojos Meri 
Manli (1672-1724) pamfAetas, demaskuojantis to meto ministrų vigų gyvenimą. 

> Džonas Draidenas (1631-1700) — anglų poetas, dramaturgas ir kritikas. Stiuartų restauraci- 
jos epochos tragedijos pagrindėjas. Jam didelę įtaką darė prancūzų klasicizmas. 

* Viljamas Cilingvortas (1602-1644) — anglų teologas. Ypač buvo populiarus apologetinis jo 
kūrinys „Protestantų religija — ukrasis kelias į išganymą““. 

* Grafienė D'Onua (mirė 1705 m.) — prancūzų rašytoja, romanų, memuarų ir stebuklinių 


pasakų autorė. 

mildama, pasakok toliau; nors aš visa lyg nesava, bet degu nekantrumu 
išgirsti pabaigą. 

Ir ponia Ficpatrik tęsė savo pasakojimą: 

— Mano vyras iškeliavo antrą kartą į Angliją, ten išbuvo daugiau kaip 
tris mėnesius; didžiąją šio laiko dalį aš gyvenau taip, kad mano gyveni- 
mas galėjo būti pakenčiamas tik jei lyginsime jį su dar blogesniu gyveni- 
mu, kurį man teko patirti prieš tai; juk toksai draugiją mėgstąs žmogus 
kaip aš gali susitaikyti su visiška vienatve nebent tik tuo atveju, kada 
jinai gelbsti jį nuo bendravimo su jam nepakenčiamais žmonėmis. Dar 
didesnei savo nelaimei, aš netekau kūdikio; visai nenoriu pasakyti, kad 
aš būčiau jautusi jam tą beprotišką prisirišimą, kuris, man rodos, galėjo 
pasireikšti kitomis aplinkybėmis. Bet, šiaip ar taip, aš nusprendžiau būti 
kuo švelniausia motina, ir šie rūpesčiai lengvino man naštą, kuri atrodo 
mums sunkiausia už viską pasaulyje, kai ji prislegia mūsų pečius. 

Kiauras dešimt savaičių aš pragyvenau beveik visiškoje vienatvėje, 
nematydama nieko, išskyrus savo tarnus ir labai nedaugelį svečių, ir štai 
pas mane atvažiavo iš tolimo Airijos užkampio jauna dama, mano vyro 
giminaitė. Ji jau buvo kartą viešėjusi pas mus kokią savaitę, ir aš karš- 
tai prašiau ją užvažiuoti dar kada nors; labai meilutė moteris, išugdžiusi 
nuostabias savo prigimties ypatybes kruopščia saviaukla. Žodžiu, man ji 
buvo laukta viešnia. 

Po keleto dienų jai atvažiavus, matydama, kad aš prislėgta, ši dama, 
daug nesiteiraudama, nes jai viskas buvo puikiai žinoma, ėmė reikšti 
užuojautą dėl mano dalios. Ji pasakė, kad nors geras išauklėjimas ne- 
leidžia man skųstis savo vyro giminėms jo elgesiu, tačiau visi jie labai 
nuliūdę ir užjaučia mane, ypač jinai pati. Po keleto aptakių pašnekesių šia 
tema, — O su ja aš negalėjau nesutikti, — jinai, daug kartų įspėjus mane ir 
paprašius niekam neprasitarti, pasakė man kaip didžiausią paslaptį... kad 
mano vyras turi meilužę. 

Tu veikiausiai įsivaizduoji, kad aš išklausiau šią žinią visiškai abejin- 
gai?.. Jeigu taip, tai, dievaži, tu klysti. Panieka nebuvo dar taip nustelbu- 
si mano pykčio vyrui, kad jis šiuokart vėl neplyksteltų nauja jėga. Ko- 
dėl taip atsitiko? Nejau mes esame tokios bjaurios egoistės, kad galime 

krimstis net kada kiti užvaldo tai, ką mes niekiname, arba mes tokios 
bjaurios tuščiagarbės ir laikome tatai didžiausiu mūsų tuščiagarbiškumo 
įžeidimu? Kaip tu manai, Sofija? 

— Iš tikrųjų nežinau, — atsakė Sofija, — aš niekad dar nesukau sau 
galvos tokiais giliais samprotavimais, bet man atrodo, kad toji dama pa- 
sielgė labai negražiai, atskleisdama tau šią paslaptį. 

— Ir vis dėlto, brangioji, tatai visai natūralus poelgis, — pasipriešino 
ponia Ficpatrik. — Kai tu pamatysi ir perskaitys: tiek, kiek aš, sutiksi 
su manimi. 

— Man skaudu girdėti, kad tu vadini tokį poelgį natūraliu, — tarė Sofi- 
ja. - Mano manymu, nereikia nei daug skaityti, nei gyvenime patirti, no- 
rint suprasti, koks negarbingas ir piktavališkas yra toks poelgis; ir maža 
to — pasakoti vyrui apie žmonos prasižengimus arba žmonai apie vyro 
prasižengimus yra blogo išauklėjimo ženklas: tai tas pat, kaip kalbėti 
jiems apie jų pačių trūkumus. 

— Šiaip ar taip, — tęsė ponia Ficpatrik, - mano vyras pagaliau grįžo; 
jeigu gerai prisimenu, tai tada aš nekenčiau jo labiau negu kada nors 
anksčiau; bet niekinau jį mažiau: be abejo, niekas taip nesusilpnina mūsų 
paniekos, kaip skriauda mūsų išdidumui arba mūsų tuščiagarbiškumui. 

Jo elgesys su manimi dabar taip pasikeitė, palyginti koks jis buvo 
anksčiau, ir pasidarė tiek panašus į tą elgesį, kurį man teko patirti pirmą- 
ją mūsų vedybinio gyvenimo savaitę, kad, jeigu manyje būtų likusi nors 
kibirkštėlė meilės, mano širdis galėjo vėl užsiliepsnoti švelnumu jam. 
Bet jeigu panieka gali užleisti vietą neapykantai ir net visai ją išstumti, 
tai meilė, mano nuomone, išstumti paniekos negali. To priežastis yra ta, 
kad meilė — per daug nerimstanti aistra, ji negali pasitenkinti objektu, 
kuris neatliepia jos balsui; o patirti meilės geismą ir nemylėti negalima, 
kaip negalima turėti akis ir nematyti. Štai kodėl, kai vyras nustoja buvęs 
šios aistros objektas, tai labai įtikėtina, kad kas nors kitas... Aš noriu 
pasakyti, brangioji, jeigu tu pasidarysi vyrui abejinga... jeigu imsi niekinti 
ji... Noriu pasakyti... tai yra... jeigu tavo širdyje dega meilės ugnis... Tfu, 
velnias, aš visai susipainiojau... Tačiau šitaip abstrakčiai samprotaujant 
lengva pamesti minčių giją, kaip sako ponas Lokas. Žodžiu, svarbu tai... 

Na, aš jau beveik nebesusigaudau, ką šneku... Taip, kaip aš sakiau, mano 
vyras grįžo, Ir jo elgesys iš pradžių labai nustebino mane; bet netrukus jis 
atskleidė tikrąją priežastį, 1r man viskas pasidarė aišku. Trumpai sakant, 
jis prašvilpė ir išleido visus mano kraičio pinigus ir, kadangi nebegalėjo 
įkeisti savo dvaro dar kartą, tai dabar norėjo gauti pinigų lėbonėms, par- 
duodamas mano nedidelį dvarą, o to jis negalėjo padaryti be mano su- 
tikimo; laimėti iš manęs šią malonę ir buvo vienintelė viso to švelnumo 
priežastis, dėl kurios jis maskavosi. 

Aš griežtai atsisakiau. Paaiškinau jam — ir paaiškinau teisingai, — kad 
jeigu mums susituokus aš būčiau valdžiusi visą Indiją, ji visa būtų atite- 
kusi jo žinion; mat aš visad laikiausi tokios taisyklės, kad kam moteris 
atidavė savo širdį, tam ji turi atiduoti taip patir turtą; bet kadangi mano 
vyras buvo toks geras, jog jau seniai grąžino man širdį, tai ir aš nuspren- 
džiau pasilaikyti tą likutį, kuris dar liko iš mano kraičio. 

Nevaizduosiu tau to įniršio, kurį jam sukėlė šie žodžiai ir mano ryž- 
tingumas, su kuriuo aš juos ištariau; taip pat neįkyrėsiu pasakodama tau 
tarp mūsų įvykusią sceną. Į paviršių iškilo, savaime suprantama, ir meilu- 
žės istorija; iškilo su visais pagražinimais, kokius tik gali sugalvoti pyktis 
ir panieka. 

Ponas Ficpatrikas, matyt, buvo šiek tiek priblokštas ir sutriko dau- 
giau negu kada nors, nors jo mintys, dievaži, visada būdavo padrikos. 
Tačiau jis nemėgino teisintis ir griebėsi to, kas mane smarkiai įskaudi- 
no. Jis mane apkaltino tuo pačiu ir apsimetė pavyduliaująs... Turbūt iš 
prigimties jis buvo linkęs į pavyduliavimą, aš manau, kad neapsirinku, 
arba pats velnias įkvėpė jam šį jausmą; niekas pasaulyje nebūtų galė- 
jęs pasakyti apie mane ką nors bloga; patys pikčiausi liežuviai niekad 
nedrįso juodinti gero mano vardo. Ačiū Dievui, mano reputacija visa- 
da buvo tokia pat nesuteršta kaip ir mano gyvenimas; tegu pats Melas 
apkaltins mane kuo nors, jeigu jis išdrįs. Ne, brangioji Rimtuole, kad ir 
koks piktinantis ir blogas buvo mano vyro elgesys, kad ir kokie įžeidinė- 
jimai, kuriais jis trypė mano meilę, aš tvirtai buvau nusprendusi niekad 
neduoti nė mažiausios dingsties priekaištauti man šiuo atžvilgiu... Ir vis 
dėlto, brangioji mano, yra tokių piktų žmonių, tokių nuodingų liežuvių, 

kad nuo jų nepasislėps net pati nekaltybė. Pats neatsargiausias žodis, 
atsitiktiniausias žvilgsnis, mažiausias laisvumas, nekalčiausias familiaru- 
mas bus kitų iškreipti, išpūsti Dievas žino kaip. Bet aš niekinu, mieloji 
Rimtuole, — aš niekinu visą šį šmeižtą. Užtikrinu tave, jog visuomet lik- 
davau visiškai abejinga šiems piktiems užsipuolimams. Ne, ne, išties, aš 
esu aukščiau viso to... Bet ties kuo aš apsistojau? Ak, taip, sakiau, kad 
mano vyras pavyduliavo. Dėl kurio asmens, tu paklausi? Dėl kurio kito, 
jeigu ne dėl minėtojo leitenanto. Jam teko prisiminti praeitį daugiau kaip 
prieš metus, kad jis galėtų rasti kokį nors pretekstą savo nepamatuotam 
pavyduliavimui, jeigu tik jis iš viso jį jautė, o nesigriebė šio begėdiško 
apsimetimo, norėdamas įžeisti mane. 

Bet aš turbūt nuvarginau tave tokia daugybe smulkmenų. Jau greitai 
baigsiu savo istoriją. Po daugelio scenų, per daug nevertų čia perpasa- 
koti, per kurias mano giminaitė taip ryžtingai užsistojo mane, kad ponas 
Ficpatrikas galų gale išvarė ją iš namų, mano vyras įsitikino, kad manęs 
negalima palaužti nei švelnumu, nei bauginimu ir griebėsi labai Žiau- 
rios priemonės. Tu galbūt pagalvosi, kad ėmė mušti mane. Ne, mušti jis 
nemušė, nors ir buvo beveik pasirengęs. Jis užrakino mane mano kam- 
baryje neleisdamas turėti nei plunksnos, nei rašalo, nei popieriaus, nei 
knygų; tarnaitė kasdien paklodavo man patalą ir atnešdavo valgyti. 

Kai šitaip užrakinta aš išsėdėjau savaitę, jis atėjo pas mane ir mokytojo 
tonu ar, kas dažnai yra beveik tas pat, tirono tonu paklausė, ar nemalonė- 
siu aš dabar nusileisti. Griežtai atsakiau, kad veikiau sutiksiu mirti. 

— Na tai ir mirk, prakeiktoji! - sušuko jis. — Gyva iš šito kambario tu 
neišeisi. 

Aš šitaip iškalėjau dar dvi savaites; turiu pasakyti teisybę, mano iš- 
tvermė buvo beveik palaužta, ir jau ėmiau galvoti, kad verta paklusti, bet 
staiga, nesant namie vyro, kuris buvo išvykęs neilgam, nutiko laimingas 
įvykis... Aš... tuo momentu, kada mane ėmė slėgti klaikiausia neviltis... 
tokią minutę viskas būtų buvę atleistina... taigi tuo momentu aš gavau... 
Bet net ir per visą valandą tau neišpasakočiau visų smulkmenų... Žodžiu 
(aš nenoriu tavęs varginti išsamiu pasakojimu), auksas, universalus visų 
spynų raktas, atidarė duris ir išleido mane į laisvę. 

Aš tučtuojau išskubėjau į Dubliną, iš ten nedelsdama persikėliau į 
Angliją ir dabar vykstu į Batą ieškoti globos pas tetą ar pas tavo tėvą, ar 
pas kurį kitą giminaitį, kuris sutiks mane priglausti. Praėjusią naktį vyras 
užklupo mane viešbutyje, kur aš buvau apsistojusi ir iš kur tu išvykai 
keletu minučių anksčiau už mane; bet man pasisekė slapta pasprukti nuo 
jo ir susitikti su tavim. 

Štai ir mano istorijos galas, mieloji Sofija; man ji, žinoma, tragiška; 
bet tau tikriausiai pasirodė nuobodi, — būk gerutė, atleisk man. 

Sofija giliai atsiduso ir tarė: 

— Iš tikrųjų, Harieta, aš visa širdimi tavęs gailiuosi!.. Bet ko kita tu 
galėjai tikėtis? Na ir kodėl, kodėl tu ištekėjai už airio? 

— Dievaži, tavo priekaištas neteisingas, — nesutiko pusseserė. —- Tarp 
airių yra tokių pat garbingų ir dorų žmonių kaip ir tarp anglų, ir, tiesą 
pasakius, kilniaširdžių žmonių tarp jų pasitaiko net dažniau. Man Airi- 
joje taip pat teko matyti gerų vyrų, kokių Anglijoje ne taip jau daug. Tu 
verčiau paklausk mane, ko aš galėjau tikėtis, ištekėdama už kvailio; tad 
pasakysiu tau liūdną tiesą: aš nežinojau, kad jis kvailys. 

— Nejau, tavo manymu, blogi vyrai esti tiktai kvailiai? — ištarė Sofija 
tyliai ir pasikeitusiu balsu. 

— Na, šitas tvirtinimas būtų per daug bendras; bet kvailys, aš manau, 
užvis dažniausiai pasirodys esąs blogas vyras. Bent tarp mano pažįstamų 
didžiausi kvailiai yra blogiausi vyrai; ir aš ryžtuosi tvirtinti kaip neginčy- 
tiną faktą, kad protingas žmogus retai elgiasi blogai su žmona, jeigu ji 
yra garbinga moteris. 


Aštuntasis skyrius 


BAISUS SĄMYŠIS VIEŠBUTYJE, 
Į KURĮ ATVYKSTA NELAUKTAS 
PONIOS FICPATRIK BIČIULIS 


Sr taip pat, pusseserės prašoma, papasakojo... ne tai, kas nu- 
tiko toliau, o tai, kas įvyko anksčiau; todėl skaitytojas, tikiuosi, 
atleis man, jeigu aš nekartosiu jam žinomų nutikimų. 

Tik negaliu susilaikyti nuo vienos pastabos apie jos pasakojimą, bū- 
tent: nuo pradžios iki galo ji nė karto neužsiminė apie Džonsą, tarsi to- 
kio žmogaus iš viso nebūtų pasaulyje. Aš to nemėginsiu nei aiškinti, nei 
teisinti. Iš tikrųjų, jeigu Sofijos nutylėjimą galima pavadinti negarbingu, 
tai toks negarbingumas juo labiau neatleistinas, palyginti jį su patraukliu 
jos palydovės atvirumu ir akivaizdžių nuoširdumu. Bet nieko nepadary- 
si, taip jau buvo. 

Vos tik Sofija baigė savo pasakojimą, kambaryje, kur sėdėjo abi da- 
mos, pasigirdo triukšmas, savo skardumu panašus į šunų rujos lojimą, 
tik ką išleidus juos iš šunidės, o savo spiegimu — į katinų kniaukimą 
per jų pavasarinės vestuves arba į pelėdų rykavimą, arba dar daugiau 
(nes koks gyvūnas gali pamėgdžioti žmogaus balsą?) — į balsus, kurie 
žaviuose Bilinsgeito' turgavietės namukuose pasigirsta iš lūpų, o kartais 
ir iš šnervių puikiosioms upių nimfoms, senovėje vadintomis najadėmis, 
o dabar žargoniškai pramintoms austrių pardavėjomis; mat kai vietoje 
antikinių pieno, medaus ir aliejaus nuliejimų pamaldieji garbintojai, at- 
likdami rytines apeigas, dosniai ima laistyti stiprų skystimą, gaunamą 
distiliuojant kadugines uogas, arba galbūt ir salyklą, tai tereikia akiplėšiš- 
kam liežuviui su šventvagišku laisvumu paprofanuoti, tai yra neįvertinti 
minkštos ir riebios miltoniškos austrės, šviežio stambaus oto, gyvos, ką 
tik iš vandens ištrauktos plekšnės, omaro didumo vėžio, puikios men- 
kės, prieš keletą valandų dar labai judrios, arba kurios nors kitos praš- 


' Bilingsgeito turgavietė - centrinė Londono turgavietė. 

matnybės, kurių čia daugybė ir kurias vandens dievai, žvejoją jūrose ir 
upėse, patikėjo šioms nimfoms, kai piktosios najadės tučtuojau pakelia 
savo dieviškus balselius ir nelaimingasis piktžodžiautojas esti apkurtina- 
mas už savo šventvagiškumą. 

Šitoks būtent triukšmas pakilo dabar viename apatinio aukšto kam- 
baryje; o netrukus perkūnas, ilgai griaudėjęs kažkur tolumoje, ėmė vis 
artėti ir artėti, ir pagaliau, pakilęs laiptais į viršų, įsiveržė į kambarį, kur 
sėdėjo mūsų damos. Žodžiu, paliekant nuošaliai visokius metaforiškus 
ir vaizdingus posakius, ponia Honora, įnirtingai pasiautėjusi apačioje 
ir visą laiką tebetuždama pakeliui į viršų, įlėkė neapsakomai įšėlusi pas 
savo ponią šaukdama: 

— Galite įsivaizduoti, jūsų malonybe: tasai begėdis niekšas šeiminin- 
kas buvo toks akiplėšiškas ir pasakė man į akis — ką ten pasakė - įtikinė- 
jo! - kad jūsų malonybė esate toji šlykšti, smirdanti padraika (Dženi Ka- 
meron, rodos, ji vadinama), kuri vaikosi po Angliją Pretendentą! Maža 
to, tasai nenaudėlis, tasai melagis nepasidrovėjo įtikinėti mane, kad jūsų 
malonybė pati jam tai prisipažinusi: tada aš jau nebeištvėriau ir grybšte- 
lėjau tą sukčių, palikdama ant jo begėdiškos srėbtuvės savo pirštų ženk- 
lus. „Mano ponia, suskiau, — sakau aš jam, — mano ponia ne žaisliukas 
pretendentams. Visame Somersetšire nėra kitos tokios gerai išauklėtos, 
kilmingos ir turtingos ledi. Nejau tu, pusgalvi, niekad nesi girdėjęs apie 
turtingiausią skvairą Vesterną? Jinai vienturtė jo duktė; jinai... visų jo ne- 
suskaičiuojamų turtų paveldėtoja“. Ir tas smirdžius drįsta vadinti mano 
ponią begėdiška Škotijos padraika... Dievaži, gaila, kad aš jam punšo 
taure galvos nesuskaldžiau. 

Visoje šioje istorijoje Sofiją užvis labiausiai įskaudino pati Honora, 
kuri iš piktumo atskleidė, kas ji tokia. Tačiau kadangi šeimininko klaida 
gana gerai paaiškino kai kuriuos jo žodžius, anksčiau Sofijos suprastus 
klaidingai, tai ji dabar dėl to šiek tiek nusiramino, ir jos lūpose nejučia 
pasirodė šypsena. Tatai dar labiau uždegė Honoros pyktį. 

— Iš tikrųjų, panele, — prašneko ji, - aš nemaniau, kad jūsų malonybė 
visa tai pavers juokais. Leisti tokiam begėdžiui storžieviui vadinti save 
pasileidėle. Jūsų malonybė gali pykti ant manęs, jeigu panorės, už tai, 

kad aš palaikiau jūsų pusę, nes mano padaryta paslauga, kaip sakoma, 
akis bado; bet, jūsų valia, aš negalėjau pakęsti, kad mano panelę kas pa- 
sileidėle vadintų, ir niekad nepakęsiu. Kad ir kas man ką sakytų, bet, aš 
manau, jūsų malonybė yra tokia garbinga kaip jokia dama, vaikščiojanti 
Anglijos žeme, ir aš akis išdraskysiu kiekvienam niekšui, jeigu jis tik iš- 
drįs nors žodeliu prieštarauti. Niekas dar negalėjo pasakyti nieko bloga 
nė apie vieną ledi, kuriai man teko tarnauti. 

Hinc Wae lacrimae'. Atvirai kalbant, Honora mylėjo savo ponią taip, 
kaip tarnai paprastai myli savo ponus, tai yra... Tačiau šalia to išdidumas 
vertė ją ginti gerą vardą panelės, kuriai ji tarnavo, nes ji manė, kad su 
geru ponios vardu glaudžiai susijęs ir jos pačios geras vardas. Kuo ryš- 
kiau spindėjo ponios dorybė, tuo puikesnė, galvojo ji, yra ir jos pačios 
reputacija, ir, priešingai, metus šešėlį vienai, neišvengiamai turėjo kristi 
dėmė ir kitai. 

Štai čia, skaitytojau, aš turiu valandėlei apsistoti ir papasakoti tau dar 
vieną istorijėlę. Garsioji Nelė Gvin“, kartą išeidama iš namų, kur jinai 
neilgai viešėjo, ir sėsdamasi į karietą išvydo didžiulę minią, kuri buvo 
apsupusi jos liokajų, kruviną ir visą purviną; paklaustas ponios, kodėl jis 
taip nepatraukliai atrodo, vyrukas atsakė: „Aš susipešiau su vienu niek- 
šu, medem, kuris pavadino jūsų malonybę pasileidėle“. — „Na ir avigal- 
vis, - pasakė ponia Gvin, — šitaip tau teks visą gyvenimą kasdien pešts, 
juk apie tai žino visi žmonės, kvaily“. — „Žino, — sumurmėjo liokajus, 
užtrenkdamas dureles. - Maža ką žino; vis dėlto jie nedrįs vadinti manęs 
ištvirkėlės liokajum““. 

Taigi ponios Honoros pasipiktinimas atrodo gana natūralus, net jei- 
gu jo negalima būtų paaiškinti kitkuo; bet iš tikrųjų jos pyktis turėjo 
kitą priežastį; norėdamas ją suprasti, skaitytojas tegu prisimena vieną 
aplinkybę, paminėtą anksčiau pateiktame palyginime. Yra skysčių, kurie, 
apliedami mūsų aistras arba liepsną, sukelia veikimą, stačiai priešingą 


! Iš čia tos ašaros (4/.). Hžnc i/lae — Terencijus „Adrija“ (I, 1, 99). 
“ Nelė Gvin (1650-1687) - anglų aktorė, Karolio II meilužė. Ji buvo pirmoji iš aktorių, 
vaidinusių Anglijos scenoje; anksčiau ir moterų vaidmenis atlikdavo vyrai. 

vandens veikimui, tai yra veikiau kursto ir išplečia ugnį, negu gesina ją. 
Prie tokių skysčių priklauso ir taurusis gėrimas, vadinamas punšu. Taigi 
ne be pagrindo mokytasis daktaras Čeinas! sakė, kad gerti punšą — tai tas 
pat, kas pilti skystą liepsną į gerklę. 

O ponia Honora, nelaimei, buvo supylusi į gerklę tiek daug šios 
skystos liepsnos, kad jos dūmai ėmė smelktis į kaukolės ertmę ir už- 
temdė akis ten slypinčiam Protui, o tuo tarpu pati liepsna lengvai pra- 
siskverbė iš skilvio į širdį ir įžiebė ten kilnų išdidumo jausmą. Taigi po 
viso to, kas pasakyta, mes jau nesistebėsime pašėlusiu tarnaitės pykčiu, 
nors iš pirmo žvilgsnio priežastis, reikia pripažinti, atrodo nesiderinanti 
su padariniais. 

Sofija su pussesere padėjo visas pastangas, stengdamosi užgesinti šią 
liepsną, taip triukšmingai besiautėjančią visame name. Galų gale tatai 
joms pavyko, arba, toliau plėtojant mūsų metaforą, ugnis, sunaikinusi 
visą degamąją medžiagą, kurią teikė jai liežuvis, tai yra visus žinomus 
plūdimosi žodžius, užgeso pati savaime. 

Taigi viršutiniame aukšte ramybė buvo sugrąžinta, bet apačioje pa- 
dėtis atrodė kitaip: šeimininkė, iš širdies susirūpinusi žala, kurią jos vyro 
grožiui padarė aštriomis savo grandyklėmis ponia Honora, ėmė klykti 
apie kerštą ir teisingumą. O vargšelis šeimininkas, užvis labiausiai nu- 
kentėjęs per peštynes, buvo visiškai ramus. Galbūt nutekėjęs kraujas at- 
šaldė jo įkarštį: mat priešininkė ne tik suleido nagus jam į skruostus, bet 
dar ir prisilietė kumščiu prie jo šnervių ir jos nuo to pravirko karštomis 
kruvinomis ašaromis. Čia reikia priminti dar susimąstymą dėl jo pada- 
rytos klaidos; bet jo jausmus labiausiai padėjo nuraminti, ko gera, tatai, 
kokiu būdu jis pastebėjo savo apsirikimą, nes, kiek tai susiję su ponios 
Honoros elgesiu, tai jisai tik patvirtino jo nuomonę; 0 jam viską atsklei- 
dė vienas svarbus asmuo, atvykęs su didele palyda ir pranešęs, kad viena 
iš damų — aukštosios visuomenės moteris ir kad jis ją artimai pažįstąs. 


! Daktaras Džordžas Ceinas (1671-1743) — Škotijos gydytojas; jaunystėje palaidai gyveno ir 
suardė savo sveikatą. Paskui persikėlė iš Londono į Batą, laikėsi griežto režimo ir parašė nemažai 
populiarių kūrinių, kuriuose propagavo saikingumą, vegetarizmą, abstinenciją ir t. t. Fildingas 
kaip tik užsimena šią jo biografijos dalį. 


PAMESTINUKO TOMO DŽONSO ISTORIJA + 


Šiam asmeniui liepus, šeimininkas užkopė į viršų ir pranešė mūsų 
gražiosioms keliauninkėms, jog vienas orus ponas norįs pagerbti jas 
apsilankydamas. Išgirdusi tai, Sofija išblyško ir sudrebėjo, nors skaity- 
tojui pasirodys, kad turint galvoje jos tėvą, nepaisant šeimininko mik- 
čiojimo, šis pranešimas buvo per daug mandagus; bet baimė nuolat 
nusideda tuo pačiu, kuo ir taikos teisėjai: ji daro skubotą sprendimą, 
remdamasi menkiausiais duomenimis, neišnagrinėjusi kaip reikiant 
abiejų šalių parodymų. 

Todėl, veikiau norėdami patenkinti skaitytojo smalsumą, negu iš- 
blaškyti jo būgštavimus, pranešime, kad vėlai vakare į viešbutį pakeliui į 
Londoną atvyko vienas Airijos peras. Išgirdęs tik ką mūsų aprašytą ura- 
ganą, šis džentelmenas pašoko iš užstalės nebaigęs vakarieniauti, išvydo 
ponios Ficpatrik kambarinę ir, trumpai ją paklausinėjęs, sužinojo, jog 
viršuje yra jos ponia, su kuria jis buvo labai artimai pažįstamas. Gavęs šią 
žinią jis tučtuojau kreipėsi į šeimininką, nuramino jį ir pasiuntė į viršų su 
sveikinimu, kur kas mandagesniu už tą, kurį jis iš tikrųjų perdavė. 

Skaitytojas tikriausiai nusistebės, kodėl šis pavedimas nebuvo pateik- 
tas pačiai kambarinei; bet mes su širdies skausmu turime pasakyti, kad 
jinai tuo metu nebūtų galėjusi įvykdyti nei šito, nei apskritai kokio nors 
pavedimo. Romas (taip šeimininkas teikėsi vadinti iš salyklo išvarytą gė- 
rimą) žemiausiu būdu pasinaudojo vargšę moteriškę apėmusiu nuovar- 
giu ir tiesiog triuškinamai palaužė visas kilniąsias jos ypatybes tuo metu, 
kai jos buvo bejėgės pasipriešinti tam gėrimui. 

Mes neaprašinėsime šios tragiškos scenos su visomis smulkme- 
nomis; bet istorikui pridera būti sąžiningam 1r todėl matėme reikalą 
trumpai paminėti, kaip viskas dėjosi, kitaip su malonumu būtume visa 
tai nutylėję. Iš tikrųjų daugelis istorikų, stokodami šio sąžiningumo ar 
stropumo, neverta sakyti ką nors blogesnio, dažnai palieka skaitytojui 
pačiam ieškoti patamsyje smulkmenų, o tai kartais labai jį painioja ir 
išmuša iš vėžių. 

Sofija netrukus atsipeikėjo iš savo nereikalingos baimės, kai pas 
jas įėjo kilmingasis peras, kuris buvo ne tik artimas ponios Ficpatrik 
pažįstamas, bet ir labiausiai atsidavęs jai bičiulis. Reikia pasakyti tiesą, 

kad jo pagalbos dėka pastarajai ir pavyko pasprukti nuo vyro, nes šis 
taurus džentelmenas pasižymėjo dorybėmis, puošusiomis garsiuosius 
riterius, apie kuriuos mes skaitome herojinėse epopėjose, ir buvo išva- 
davęs ne vieną įkalinime besikankinančią gražuolę. Begėdiškas smur- 
tas, kurio taip dažnai griebiasi vyrai ir tėvai prieš jaunas ir meilutes 
kitos lyties atstoves, žadino jam dar didesnį pasipiktinimą negu siau- 
tėjanti burtininkų savivalė keliaujantiesiems riteriams; tiesą pasakius, 
man dažnai kildavo įtarimas, ar nebuvo kartais tie garsieji burtininkai, 
kurių tiek daug visuose riterių romanuose, paprastų paprasčiausiai tuo- 
metiniai žmonų vyrai, o užburtosios pilys, kuriose, sakoma, besikanki- 
nusios gražuolės, — pati moterystė? 

Šis taurusis riteris buvo Ficpatriko kaimynystėje gyvenąs dvarinin- 
kas, kuris ne taip seniai susipažino su jo žmona. Nugirdęs, kad ji įkalinta, 
jis uoliai ėmė rūpintis, kaip ją išvaduoti, ir tai jam greit pavyko; ne štur- 
muojant pilį, kaip darydavo senovės herojai, o paperkant jos valdytoją, 
sutinkamai su dabartiniu karo menu, kuris apsukrumą vertina labiau už 
narsumą ir auksą laiko esant patikimesniu ginklu už šviną arba plieną. 

Bet kadangi poniai Ficpatrik atrodė, kad ši aplinkybė nėra ganėtinai 
svarbi ją minėti savo bičiulei, tai ir mes tada nutylėjome apie ją skaityto- 
jui. Mes palikome jį kurį laiką spėlioti, kad ji gal radusi arba nusikalusi, 
arba kitomis kokiomis nors neįprastomis, net galbūt antgamtiškomis 
priemonėmis gavusi pinigų ir jais papirkusi savo saugotoją, — kad tik ne- 
pertrauktume pasakojimo, užsimindami apie aplinkybę, kuri jai atrodė 
per daug menka ir neverta minėti. 

Trumpai pasisveikinęs, peras negalėjo paslėpti nuostabos sutikęs 
ponią Ficpatrik šioje vietoje, pats tuo tarpu būdamas įsitikinęs, kad ji 
iškeliavusi į Batą. Ponia Ficpatrik atsakė labai atsainiai, kad to ketinimo 
ją privertęs atsisakyti atvykęs asmuo, kurio vardo nesą reikalo minėti. 

— Žodžiu, — pasakė ji, - mane buvo užklupęs vyras (kam slėpti dabar 
tai, ką jau puikiai žino visi žmonės). Man pavyko pačiu nuostabiausiu 
būdu išsigelbėti nuo jo, ir dabar aš vykstu į Londoną drauge su šia jauna 
ledi, mano artima giminaite, kuri ištrūko 1š tokio pat atšiauraus tirono 
kaip ir mano vyras. 

Jo šviesybė peras, įsivaizdavęs, kad ir šitas tironas taip pat pavyduolis 
vyras, pasakė kalbą, pilną karštų komplimentų abiem damoms, ir žiauriai 
iškoneveikė stipriosios lyties atstovus, padaręs net keletą netiesioginių 
pastabų dėl pačios moterystės bei neteisingos juridinės galios, kuri su- 
teikiama vyriškiams protingesnės ir vertingesnės žmonių giminės dalies 
atžvilgiu. Savo oraciją jis baigė, pasiūlydamas savo globą ir šešetu kinky- 
tą karietą; tuo pasinaudoti ponia Ficpatrik sutiko nedelsdama, o paskui 
jos įkalbėta taip pat ir Sofija. 

Kai visa tai buvo sutvarkyta, jo šviesybė atsisveikino, o damos su- 
gulė į lovą, kur ponia Ficpatrik ėmė girte girti kilmingojo pero būdą ir 
leidosi labai smulkiai pasakoti apie jo karštą meilę žmonai sakydama, 
kad jis galbūt vienintelis aukštos padėties žmogus, visai nesuteršęs savo 
vedybinės lovos. 

— Ak, brangioji Sofija, - pridūrė ji, — kokia tatai reta dorybė tarp aukš- 
tos padėties žmonių! Nelauk jos, kai ištekėsi, nes, patikėk, tu nusivilsi. 

Sofija nežymiai atsiduso, išgirdusi šiuos žodžius, kurie, galimas daik- 
tas, buvo toji priežastis, dėl kurios jai prisisapnavo nelabai malonus sap- 
nas; bet kadangi jinai niekam savo sapno nepasakojo, tai skaitytojui nėra 
ko tikėtis rasti jį šiuose puslapiuose. 

isuomenės nariai, gimę parūpinti gyvenimo gėrybes, ėmė įžie- 

binėti žvakes, ruošdamiesi imtis savo kasdieninio triūso nau- 
dai tų, kurie gimę mėgautis tomis gėrybėmis. Kresnas bernas padėjo 
atlikti rytinį tualetą savo triūso draugui — jaučiui; nagingas amatininkas, 
paslaugus gizelis kėlėsi nuo kietų čiužinių, o guvi kambarinė ėmė tvar- 
kyti sujauktą didžiąją salę, tuo tarpu triukšmingi šios netvarkos kalti- 
ninkai blaškėsi ir vartėsi neramiai sapnuodami, tarsi pūkiniai patalai 
būtų trikdę jų poilsį. 

Kalbant paprastai, laikrodis buvo tik ką išmušęs septynias, ir mūsų 
damos jau taisėsi į kelionę; jų prašymu jo šviesybė peras su palyda taip 
pat buvo pasiruošęs šiai valandai. 

Čia iškilo vienas keblumas: kur sėsti pačiam perui. Tiesa, pašto ka- 
rietose, kur į keleivius žiūrima lygiai kaip į bagažą, apsukrus vežėjas visai 
lengvai susodina šešetą žmonių ketvertui skirtoje vietoje; jis kuo pui- 
kiausiai įsigudrina padaryti taip, kad apkūni smuklininkė arba gerokai 
nutukęs oldermenas užima ne daugiau vietos už laibutę panelę arba į 
žvakę panašų ponaitį: juk kiekvienas pilvas, jeigu jį gerokai suversi, pa- 
siduos spaudimui ir tilps mažoje erčioje. Tačiau tuose ekipažuose, kurie 
tik dėl skirtumo vadinami poniškomis karietomis, nors jie dažnai esti 
erdvesni už samdomuosius, šis būdas niekad netaikomas. 

Jo šviesybė peras labai meiliai pareiškė norįs joti raitas ir pasakė, kad 
taip keblumas iškart bus pašalintas; bet ponia Ficpatrik nė už ką nepa- 
noro su tuo sutikti. Tada buvo nuspręsta, kad Abigailės josiančios ant 

vieno jo šviesybės arklių, kuriam akimirksniu tam tikslui buvo uždėtas 
moteriškas balnas. 

Apmokėjusios sąskaitas, damos atleido savo buvusius vadovus, o So- 
fija įteikė dovaną šeimininkui iš dalies už mėlynes, kurias tasai gavo jai 
nukrintant ant jo, o iš dalies už tai, ką jis nukentėjo nuo įsiutusios jos kam- 
barinės rankų. Čia Sofija pastebėjo vieną netektį ir gerokai susirūpino: ji 
buvo pametusi šimto svarų banknotą, kurį jai padovanojo tėvas, paskutinį 
kartą ją aplankęs, ir kuris dabar sudarė, drauge su šiek tiek smulkių, visą 
jos turtą. Jinai išieškojo visur, išrausė ir iškratė visus savo daiktus, bet vel- 
tui: banknoto niekur nebuvo; galų gale ji įsitikino išmetusi jį iš kišenės ne- 
laimingai krisdama nuo arklio tamsiame šunkelyje, kaip jau buvo pasakota; 
ir tai atrodė juo tikėtiniau, kad ji dabar prisiminė, jog jos kišenėse tuo metu 
viskas kažkaip apsivertė, o prieš pat kritimą ji su dideliu vargu ištraukė iš 
ten skepetaitę, norėdama padėti poniai Ficpatrik pasirišti skrybėlę. 

Panašios nelaimės, net susijusios su dideliais nemalonumais, neįsten- 
gia prislėgti tvirtabūdžio žmogaus, jeigu jis ne šykštuolis. Todėl Sofija, 
nors jai pasitaikė pamesti banknotą labai ne laiku, greitai įveikė savo 
nusiminimą ir įprastai giedru ir linksmu veidu grįžo prie laukiančių jos 
draugų. Jo šviesybė peras pasodino į karietą abi damas, taip pat ponią 
Honorą, kuri po ilgų ceremonijų ir atsikalbinėjimų pagaliau nusileido 
mandagiesiems savo sesės Abigailės spyriavimams ir sutiko pirmoji pa- 
sinaudoti vieta karietoje, kur mielai būtų pasilikusi ir per visą kelionę, 
jeigu Sofija po ilgų bergždžių užuominų nebūtų privertusi jos pagaliau 
sėsti savo ruožtu ant arklio. 

Visiems šitaip susėdus, karieta pajudėjo, lydima daugybės tarnų, ku- 
riems vadovavo du kapitonai, prieš tai važiavę su jo šviesybe ir galėję 
būti išsodinti iš karietos dėl kur kas menkesnės priežasties negu susirū- 
pinimas dviejų damų patogumais. Čia jie pasielgė tik džentelmeniškai, 
bet buvo pasirengę kiekvieną valandėlę prisiimti liokajų pareigas arba 
net sutikti su tuo, kas dar labiau žema: dėl garbės būti jo šviesybės drau- 
gijoje ir mėgautis prie jo stalo. 

Viešbučio šeimininkas buvo taip patenkintas Sofijos dovana, kad 
veikiau džiaugėsi dėl savo mėlynių ir apdraskymų, negu sielvartavo. Skai- 

tytoją gal domina šios dovanos guantumy'. Bet mes negalime patenkinti jo 
smalsumo. Kad ir kokia būtų buvusi dovana, ji atlygino šeimininkui už 
visus sužalojimus; užeigininkas tesigailėjo, kad nežinojo anksčiau, kiek 
menkai jo viešnia tebrangina pinigus. „Juk už kiekvieną paslaugą, — sakė 
žmonai jis, — galima buvo paprašyti dvigubai, ir ji nebūtų prieštaravusi 
dėl sąskaitos“. 

Tačiau jo žmona taip negalvojo; ar tikrai ji labiau jaudinosi dėl vyrui 
padarytos skriaudos negu jis pats, aš nesiimu spręsti, bet nėra abejonės, 
kad ji buvo kur kas mažiau patenkinta Sofijos dosnumu. 

— Patikėk, mano drauguži, — tarė ji, — ši dama žino geriau, negu tu 
įsivaizduoji, kaip leisti savo pinigus. Ji turėjo pagrindą galvoti, kad mes 
šito taip nepaliksime, ir teismas jai būtų atsiėjęs daug brangiau negu šis 
menkniekis, kurį, aš stebiuosi, kam tu priėmei. 

— Ak, kokia tu gudruolė, - kandžiai atkirto vyras. - Teismas būtų 
atstėjęs jai brangiau! Aš šitai žinau, mieloji, ne blogiau už tave. Bet ar 
tai, kiek ji sumokėtų, pakliūtų į mūsų kišenes? Suprantama, gyvam esant 
mano sūnui Tomui, advokatui, aš su džiaugsmu būčiau pakišęs jam šią 
byliukę; jis jau būtų išsunkęs iš jos. Bet dabar neturiu jokio giminiečio 
advokato, tai kurių galų bylinėtis, kai kiti pelnysis. 

— Ką gi, - atsakė Žmona, — tu geriau išmanai. 

— Be abejo. Jau jeigu kur kvepia pinigais, tai aš suuodžiu ne blogiau 
už ką nors kitą. Ne kiekvienas, leisk pasakyti, moka gražiu žodeliu pi- 
nigėlius išvilioti. Taip, įsidėmėk, ne kiekvienam būtų pavykę priversti ją 
pakloti man tokį banknotą, gerai įsidėmėk. 

Žmona visai pritarė šiai nuomonei ir ėmė girti vyro apsukrumą; tuo 
ir baigėsi jų pašnekesys šiuo klausimu. 

Bet palikime šią garbingąją porelę ir pasekime paskui perą ir gražią- 
sias jo palydoves. Kelionė vyko sėkmingai, per dvi dienas jie nuvažiavo 
devyniasdešimt mylių ir atvyko į Londoną be jokių ypatingų nuotykių, 
vertų čia papasakoti. Mūsų plunksna prisitaikys prie aprašomos kelionės 
tempų, ir istorija neatsiliks nuo keliautojų, kurie ir yra jos objektas. Ir 


' Kiekis (/£.). 

tikrai geram rašytojui reikėtų imti pavyzdį iš smalsaus keliautojo, kuris 
visada derina sustojimų trukmę su vienos ar kitos vietovės grožybėmis, 
įžymybėmis ir įdomybėmis. Ešeryje, Stou, Viltone, Istberyje ir Prajors 
Parke! dienos atrodo per daug trumpos mūsų sužavėtai vaizduotei: mes 
negalime atsigėrėti nuostabia meno jėga papuoštos gamtos vaizdais. Kai 
kuriose 1š šių vietų mus labiausiai stebina menas; kitose — gamta ir menas 
varžydamiesi tarpusavyje prašo mūsų pripažinimo; trečiose viršų laimi 
gamta. Čia ji pasirodo kuo turtingiausiai pasipuošusi, o menas paprastais 
ir kukliais drabužiais lydi savo maloningąają valdovę. Čia gamta berte be- 
ria prašmatniausias brangenybes, kokias ji tik turi šiame pasaulyje; o ten 
štai žmogaus prigimtis sukuria mums objektą, kuris gali būti pranoktas 
nebent tik kitame pasaulyje. 

Tačiau tas pats skonis ir ta pati vaizduotė, kuri žavisi šiomis nepa- 
prastomis scenomis, gali rasti pasigėrėjimo ir kur kas kuklesniuose da- 
lykuose. Devono ir Dorseto miškai, upės, pievos atkreipia smalsaus ke- 
liautojo dėmesį ir priverčia jį sulėtinti žingsnį. Užtat, norėdamas išlyginti 
prarastą laiką, jis sparčiai pravažiuoja niūrias Bagšoto dykvietes arba tą 
užburiančią lygumą, kuri driekiasi į vakarus nuo Stokbridžo, kur šešio- 
likos mylių erdvėje akis teužkliūva už vienišo medžio, ir vien debesys, 
pasigailėję nuobodžiaujančio keliautojo, džiugina jį, rodydami danguje 
besimainančius prašmatnius rūmus. 

Ne šitaip keliauja pirklys, paskendęs į piniginius apskaičiavimus, ap- 
sukrus teisėjas, garsus gydytojas, šiltai apsirengęs verteiva ir visa dau- 
gybė turto ir bukybės vaikų. Jie vienodai iš lėto kinkuoja raiti ir per 
žaliąsias pievas, ir per tuščius tyrus, lygiai puspenktos mylios per valan- 
dą; vienodu bereikšmiu žvilgsniu ir raitelis, ir arklys apžvelgia visa, kas 
jiems pakeliui pasitaiko. Su tokiu pat džiaugsmu apmeta akimis garbusis 


' Ešeris — miestelis į pietus nuo Londono, pagarsėjęs tuo, kad čia buvo kardinolo Volsi 
(1471-1530), Henriko VIII ministro rūmai. V/onas - miestas vakarinėje Anglijos dalyje, netoli 
nuo Solsberio, kur yra garsūs XVI a. rūmai (Viltonhauzas), priklausantieji grafams Pembrokams. 
Istberis — miestas, gražiai išsidėstęs pietinėje Anglijos pakrantėje; be viduramžių pastatų, čia yra 
išlikę Romos laikų namų griuvėsių. Prajors Parkas — sodyba Bato apylinkėse, kuri tuo metu 
priklausė Ralfui Alenui. 

raitelis ir didinguosius architektūros kūrinius, ir tuos puikius pastatus, 
kuriais nežinoma ranka išpuošė turtingą manufaktūros miestą, kur plytų 
krūvos sukrautos viena ant kitos tarsi priminti, kad anksčiau čia buvo 
paklota daug aukso. 

O dabar, skaitytojau, kadangi mes skubame grįžti prie mūsų herojės, 
paliksime tavo nuovokai papildyti visu tuo bukagalvius rašytojus ir tuos, 
kurie yra jų priešingybė. Tu lengvai tat padarysi ir be mūsų pagalbos. 
Pasuk truputį galvą; nors sudėtingesniais atvejais mes visada pasirengę 
suteikti tau reikiamą pagalbą, nes nesitikime, kaip ir kiti žmonės, jog tau 
pavyks atspėti mūsų planus, tačiau nepataikausime tavo tingumui ten, 
kur iš tavęs reikalaujama vien tiktai dėmesio; tu smarkiai klysti, jeigu 
įsivaizduoji, kad, ėmęsi šio didžio kūrinio, mes nė kiek nesitikėjome, kad 
būsi nuovokus arba kad galėsi su malonumu ir nauda sau keliauti per 
mūsų puslapius, nė karto nepanaudojęs savo išradingos nuovokos. 


Dešimtasis skyrius 


KURIAME PATEIKIAMA VIENA KITA 
PASTABA DĖL DORYBĖS IR ŠIEK TIEK 
DAUGIAU DĖL ĮTARUMO 


A į Londoną, mūsų damos apsistojo jo šviesybės pero 
namuose, ir, kol jos ilsėjosi nuvargintos kelionės, tarnams buvo 
liepta suieškoti joms patalpas nakvynei; kadangi jo šviesybės pero žmo- 
nos tada nebuvo mieste, tai ponia Ficpatrik griežtai atsisakė nakvoti 
pero pastogėje. 

Kiti skaitytojai galbūt pasmerks tokį neįprastą, jeigu galima taip pa- 
sakyti, dorybės skrupulingumą, kaip per daug pabrėžtą ir perdėtą; bet 
mes privalome atsižvelgti į ponios Ficpatrik padėtį, kurios negalima ne- 
pripažinti buvus labai keblią; O jeigu dar prisiminsime galimus piktus 
liežuvius, tai reikia pasakyti, kad tegu čia ir buvo perdėta, tačiau perdėta 
į gerąją pusę, o tuo pravartu būtų pasekti kiekvienai moteriai, patekusiai 
į tokią padėtį. Griežčiausia dorybingumo išorė, kai ji yra tik išorė, gali, 
dorybė be šios griežtos išorės, ir vis dėlto visuomet visi ją daugiau girs; 
bet, šiaip ar taip, tikiuosi, niekas neprieštaraus, kad viena ir kita — dory- 
bingumas arba jos išorė — būtina kiekvienai moteriai, išskyrus nebent kai 
kuriuos ypatingus atvejus. 

Nakvynei vieta buvo surasta, ir Sofija nuėjo drauge su pussesere mie- 
goti, nusprendusi anksti rytą pasiteirauti apie tą damą, kurios globai, kaip 
mes jau minėjome, jinai ketino atsiduoti, palikdama tėvo namus. Taip 
pasielgti ji dar tvirčiau pasiryžo, šį bei tą pastebėjusi per kelionę karietoje. 

Kadangi mums visai nesinorėtų priskirti Sofijai nekilnų, įtarų būdą, 
tai mes ne be baimės ryžtamės atskleisti skaitytojui ją dabar užvaldžiu- 
sią keistą nuomonę apie ponią Ficpatrik, dėl kurios elgesio jai kilo tam 
tikrų abejonių; tokios abejonės tiek yra būdingos patiems blogiausiems 
žmonėms, todėl manome, jog prieš išdėstydami jas smulkiau turime iš 
pradžių pareikšti vieną pastabą apskritai dėl įtarumo. 

Man visada atrodydavo, kad yra du įtarumo lygmenys. Pirmąjį aš 
linkęs manyti išplaukiant tiesiog iš širdies, nes per daug skuboti jos 
sprendimai rodo, jog yra diktuojami tam tikro vidinio impulso, juo 
labiau kad šis aukščiausias įtarumo lygmuo dažnai pats susikuria sau 
objektus: mato tai, ko nėra, ir visada daugiau, negu yra iš tikrųjų. Tai 
yra tas toliaregiškasis įžvalgumas, nuo kurio vanagiškų akių nepraslysta 
nė vienas blogio pasireiškimas ir kuris stebi ne tik žmogaus prasižengi- 
mus, bet ir jo žodžius bei žvilgsnius; be to, šis įžvalgumas, kildamas iš 
stebėtojo širdies, giliai pasineria į stebimojo širdį ir suseka ten blogį dar, 
taip sakant, užuomazgoje, kartais net anksčiau, negu jis gali būti paste- 
bėtas. Tai nuostabos verta ypatybė, jeigu ji tiktai būtų neklystanti; bet 
apie tokį tobulumą mirtingiesiems nėra ko nė svajoti, ir šios subtilios 
ypatybės ribotumas dažnai suteikia daug kančių ir sunkaus skausmo 
nekaltybei ir dorybei. Todėl aš negaliu nežiūrėti į šį įžvalgumą, kiek tai 
susiję su blogio pažinimu, kaip į ydingą kraštutinumą ir kaip į labai pra- 
gaištingą blogį patį savaime. Mano nuomonė tuo labiau yra tvirtesnė, 
kad aš bijau, jog šio įžvalgumo šaltinis visuomet esti pikta širdis dėl 
jau anksčiau minėtų priežasčių ir dar dėl vienos, o būtent: aš niekad 
nepastebėjau šią savybę turint gerus žmones. Nemanau, kad ir Sofijai 
buvo būdingas toks įtarumas. 

Antrasis šios ypatybės lygmuo, matyt, kyla mūsų galvoje. Jis yra ne 
kas kita, kaip sugebėjimas matyti tai, kas dedasi prieš mūsų akis, ir daryti 
išvadas 1š to, ką matome. Pirmasis sugebėjimas yra neatsiejamai būdingas 
kiekvienam, kuris turi akis, O antrasis, matyt, taip pat neginčytinai ir ne- 
išvengiamai reikalauja turėti galvoje šiek tiek smegenų. Šis įtarumas yra 
toks pat nuožmus nusikaltimo priešas, kaip pirmasis yra nuožmus ne- 
kaltumo priešas, ir aš negaliu traktuoti jo nepalankiai, nors dėl žmogaus 
netobulumo jis kartais net apsiriktų. Pavyzdžiui, jeigu vyras atsitiktinai 
užtiko žmoną ant kelių arba apkabintą vieno tų dabišių, kurie mėgsta 
svetimoteriauti, tai aš, rodos, pernelyg nesmerkčiau jo už išvadas, einan- 
čias toliau, negu jis matė, bet padarytas remiantis tuo familiarumu, kurį 


jam teko stebėti savo paties akimis ir kuriam mes parodytume per daug 

atlaidumo, jeigu jį pavadintume nekaltu laisvumu. Skaitytojas ir pats leng- 
vai prisimins kiek norint tokių pavyzdžių; aš tepridėsiu dar vieną, kuris, 
nors ir gali kai kam pasirodyti nesiderinąs su krikščionybės dvasia, ta- 
čiau, mano akimis, visiškai pateisintinas; aš turiu galvoje įtarimą, kad 
žmogus gali daryti tai, ką jis jau darė, ir kad jeigu jis pasielgė negarbingai 
vieną kartą, tai gali pasielgti negarbingai ir ateityje. Turiu atvirai pripa- 
žinti, kad Sofijai toks įtarumas buvo būdingas. Jis ir pakišo jai mintį, kad 
pusseserė nėra geresnė, negu galima buvo tikėtis. 

Viskas, matyt, buvo taip: ponia Ficpatrik išmintingai išsamprota- 
vo, kad jaunos damos dorybė žmonėse yra tarsi tas vargšas zuikelis, 
kuris, kad ir kur jis bėgs, visur sutiks nedraugų; ir ką kitą jis galėtų su- 
tikti? Ir štai, nusprendusi pirma patogia proga atsisakyti vyro globos, 
ji pasiryžo tučtuojau atsiduoti kito vyriškio globai. Ką jai padoriausia 
buvo išsirinkti į globėjus, jei ne įžymią, turtingą, kilmingą asmenybę? 
O kas, - nekalbėsime jau apie galantiškus polinkius, skatinančius žmo- 
nes pasidaryti keliaujančiais riteriais, tai yra engiamųjų damų gynė- 
jais, — kas, reikia paklausti, buvo ne kartą pareiškęs jai savo begalinį 
atsidavimą ir jau buvo pateikęs visus, kokie tik buvo jo globoje, šio 
atsidavimo įrodymus? 
namų pabėgusios žmonos globėjo pareigas ir kadangi žmonių piktumas 
yra linkęs jas vadinti aštresniu žodžiu, todėl buvo nuspręsta, kad jo švie- 
sybė eis šias malonias pareigas ponios Ficpatrik atžvilgiu slaptai, nepri- 
siimdamas atvirai globėjo vardo. Ir stengiantis neduoti jokios dingsties 
apkalboms, buvo net sutarta, kad ponia Ficpatrik vyks tiesiai į Batą, o 
jo šviesybė anksčiau užsuks į Londoną, o jau iš ten, gydytojų paragintas, 
taip pat keliaus į tą pačią vietą. 

Sofija sužinojo visa tai ne iš ponios Ficpatrik lūpų ar jos elgesio, o iš 
pero, kuris kur kas prasčiau išmanė paslapties saugojimo meną negu ta 
meilioji dama; ir galbūt visiškas ponios Ficpatrik šios temos nutylėjimas 
jai pasipasakojant gerokai sustiprino įtarimus, kurie dabar kilo jos pus- 


seserės galvoje. 

Sofija be didelio vargo surado tą damą, pas kurią norėjo apsistoti, 
nes Londone nebuvo portšezo!' nešėjo, kuris nebūtų žinojęs jos namų; 
gavusi į savo pirmąjį laišką labai karštą kvietimą, jinai nedelsdama juo 
pasinaudojo. Ponia Ficpatrik, reikia pasakyti, įkalbinėjo pusseserę pa- 
silikti su ja lygiai tiek, kiek reikalavo mandagumas. Ar ji įspėjo anksčiau 
minėtus įtarimus ir įsižeidė, ar gal dėl kokios kitos priežasties, negaliu 
pasakyti, bet tikra tai, kad ji taip pat labai norėjo atsiskirti nuo Sofijos, 
kaip Sofija kuo greičiau išvažiuoti. 

Atėjusi atsisveikinti su pussesere, mūsų herojė nesusilaikė nuo mažo 
patarimėlio. Jinai meldė ją Dievo vardu elgtis apdairiai ir nepamiršti, 
kokia pavojinga jos padėtis, taip pat pridūrė, kad jai turbūt dar pavyks 
susitaikyti su vyru. 

— Prisimink, mano brangioji, — kalbėjo ji, — tetulės Vestern taisyklę, 
kurią ji taip dažnai kartodavo mums abiem: kai moterystės ryšys per- 
trauktas ir tarp vyro ir žmonos paskelbtas karas, tai bet kokiomis sąly- 
gomis taika visuomet bus naudinga žmonai. Tai pačios tetulės žodžiai, o 
juk jinai moteris, gerokai mačiusi pasaulio. 

Ponia Ficpatrik atsakė, ironiškai nusišypsodama: 

— Nesibaimink dėl manęs, širdele, ir pasižiūrėk geriau į save: tu juk 
esi jaunesnė. Po keleto dienų aš užsuksiu aplankyti tavęs; tačiau leisk ir 
man duoti tau mažą patarimėlį: liaukis buvusi Rimtuolė iš provincijos, 
nes, patikėk, Londone atrodysi labai nekaip. 

Šitaip pusseserės išsiskyrė, ir Sofija nuvyko tiesiai pas ledi Belaston; 
ši labai nuoširdžiai ir lipšniai ją priėmė. Sofija labai patiko tai ledi, kai toji 
susipažino su ja viešėdama pas tetulę Vestern. Ledi Belaston iš tikrųjų 
nepaprastai apsidžiaugė, išvydusi ją, ir, vos tik sužinojo priežastis, pa- 
skatinusias Sofiją palikti skvairą ir bėgti į Londoną, karštai pagyrė ją už 
sveiką protą ir ryžtingumą; būdama labai patenkinta, kad Sofija pasiti- 
kėjo ja ir pasirinko jos namus priebėga, jinai pažadėjo jaunajai mergaitei 
visokeriopą globą. 


! Portšezo nešėjas. — Tais laikais Londono ir Paryžiaus gatvėse populiari susisiekimo priemonė 
buvo portšezas — kabina su krėslu, kurią nešdavo du nešikai. 

Dabar, kai mes atidavėme Sofiją į patikimas rankas, skaitytojas, ma- 
nau, sutiks palikti ją ten kuriam laikui ir dirstelti į kitus mūsų herojus, 
ypač į vargšą Džonsą, kurį palikome jau taip seniai, kad jis spėjo padaryti 
atgailą už savo prasižengimus; tačiau ir jie patys savaime — tokia jau ydos 
prigimtis — buvo jam ganėtina bausmė. 

abimanti tokį bat laikotarbį Ratb tr birmesmoji knyga 


Pirmasis skyrius 


PAAIŠKINĄS, KĄ TENKA SMERKTI 
DABARTINIŲ RAŠYTOJŲ KŪRINIUOSE KAIP 
PLAGIATĄ IR KĄ REIKIA LAIKYTI TEISĖTU 

PANAUDOJIMU 


| kiną skaitytojas veikiausiai pastebėjo, kad per visą šį didžiulį 
veikalą aš dažnai pateikiu ištraukas iš geriausių senovės rašytojų, 
nenurodydamas originalo ir iš viso nė nepaminėdamas knygos, iš kurios 
jas skolinuosi. 

Ši rašytojų paprotį puikiausiai yra nušvietęs abatas Banjė! savo pra- 
tarmėje „„Mitologijai“ — didžios erudicijos ir įžvalgumo veikalui. „„Skai- 
tytojas lengvai pastebės, — rašo jis, - kad dažnai aš labiau rūpinausi juo, 
O ne savo paties reputacija; nejau rašytojas neatsižvelgia į skaitytoją, jei, 
gailėdamasis jo, praleidžia visas mokslines remarkas, kurios pasitaiko jo 
darbe ir kurios atimtų jam daug laiko vien perrašinėjant jas.“ 


'! Antuanas Banjė (1673-1741) — abatas, Paryžiaus įrašų akademijos narys; jo kūrinys 
„Istoriškai išaiškinta mitologija ir padavimai“ buvo daug kartų išleistas. 

Apsunkinti savo kūrinį tokiomis remarkomis — vadinasi, iš tiesų aki- 
plėšiškai apgaudinėti išprususius žmones, primetant jiems pirkti antrą 
kartą pavieniui ir mažmenomis prekes, kuriomis jie yra jau apsirūpinę 
urmu ir saugo jas jei ne atmintyje, tai savo bibliotekos lentynose; šitaip 
elgtis dar nemandagiau su neišprususiais žmonėmis, kuriems tuo siūlo- 
ma mokėti už daiktus, jiems visai nenaudingus. Rašytojas, apsčiai pri- 
barstąs į savo kūrinius graikiškų bei lotyniškų citatų, elgiasi sa damomis 
ir garbingaisiais džentelmenais taip pat apgavikiškai, kaip ir varžytynių 
rengėjai, kurie visada taiko taip sumaišyti ir sudaryti tokias parduodamų 
dalykų kombinacijas, kad, norėdamas įsigyti reikalingą daiktą, jūs esate 
priverstas pirkti drauge ir tai, ko jums visai nereikia. 

Bet kadangi nėra tokio kilnaus ir nesavanaudiško poelgio, kuris ne- 
būtų klaidingai suprastas per neišmanymą ir iškreiptas iš piktumo, tai 
mane kartais gundydavo noras patausoti savo gerą vardą, neatsižvelgiant 
1 skaitytoją, ir nurašinėti originalą arba bent nurodyti skyrių ir eilutę, kai 
aš naudojuosi svetima mintimi ar posakiu. Ir aš iš tiesų šiek tiek abejoju, 
ar kartais mano reputacija nenukentėjo, laikantis priešingo metodo, ir ar 
nebuvau aš įtartas už tikrųjų autorių vardų nuslėpimą veikiau plagiavi- 
mu negu tais kilniais sumetimais, apie kuriuos teisingai byloja garsusis 
prancuzas. 

Ir štai, kad išvengčiau visų tokių kaltinimų ateityje, aš noriu čia atvi- 
rai pripažinti savo prasižengimus ir pasiteisinti. Į senovės rašytojus gali- 
ma žiūrėti kaip į vešlią ganyklą, kur kiekvienas, turįs nors mažutį žemės 
sklypelį Parnase, turi teisę išleisti pasiganyti savo mūzą. Arba, kalbant 
aiškiau, mes, dabartiniai rašytojai, palyginti su senovės rašytojais, — tas 
pat, kas beturčiai, jei lyginsime juos su turčiais. Beturčiais aš čia laikau tą 
gausingą ir pagarbos vertą žmonių sluoksnį, kuris paprastai vadinamas 
tamsuomene. O kiekvienas, nusipelnęs garbės būti prileistas glaudžiau ir 
artimiau bendrauti su šia tamsuomene, puikiai žino, kad viena pirmųjų 
jos taisyklių — visiškai neatsižvelgiant į sąžinę plėšti, apvaginėti turtingus 
kaimynus, ir tai ji nelaiko nei nuodėme, nei gėda. Jinai taip tvirtai laikosi 
šios taisyklės ir pagal ją elgiasi, kad beveik kiekvienoje mūsų karalystės 
parapijoje yra koks sambaudis, nuolatos besikėsinantis į kokį nors pa- 

siturintį asmenį, vadinamą skvairu, kurio nuosavybę visi beturčiai kai- 
mynai laiko tarsi teisėtu savo grobiu; nemanydami, kad jį grobstyti būtų 
koks nusikaltimas, jie pripažįsta garbės reikalu ir moraline pareiga slėpti 
ir ginti vienas kitą nuo bausmės visais panašiais atvejais. 

Panašiai i1r mums, rašytojams, reikia žiūrėti į senovės autorius, tokius 
kaip Homeras, Vergilijus, Horacijus, Ciceronas ir kiti, tarsi į turtingus 
skvairus, iš kurių mes, Parnaso beturčiai, nuo neatmenamų laikų esame 
pratę imti visa, kas pakliūva po ranka. Šios laisvės prašau ir sau, pasiruo- 
šęs savo ruožtu pripažinti ją ir savo neturtingiesiems draugams. Visa, ko 
aš reikalauju, ko meldžiu iš savo bendrabrolių, — tai savo draugėje laiky- 
tis tokio pat griežto sąžiningumo, koks yra įprastas tamsuomenėje. Vogti 
vienam iš kito — iš tikrųjų sunkus nusikaltimas ir nedorybė; juk toks 
vogimas teisingai gali būti apšauktas beturčių skriaudimu (nes jie kartais 
didesni vargšai už mus pačius) arba — pateiksime jį kuo gėdingiausioje 
šviesoje — prieglaudos apiplėšimu. 

Jeigu, vadinasi, kruopščiausiai peržvelgus, sąžinė negali manęs ap- 
kaltinti nė viena šitokia gėdinga vagyste, tai aš mielai prisipažįstu esąs 
kaltas dėl grobimo iš turčių; niekad aš taip pat nepasidrovėsiu skolintis 
vieną ar kitą ištrauką iš senovės autorių nutylėdamas, iš kurio būtent 
ji paimta. Maža to: aš kategoriškai reikalauju, kad visos tokios mintys 
būtų pripažintos neatimama mano nuosavybe vos tik įrašytos į mano 
kūrinius, ir prašau visus skaitytojus taip į jas ir žiūrėti. Tačiau aš reika- 
lauju suteikti man šitą teisę tiktai su sąlyga, jog elgsiuosi be priekaištų 
sąžiningai savo neturtingųjų bendrabrolių atžvilgiu; ir jeigu man pasitai- 
kys pasiskolinti iš jų kokį nors niekniekį, niekad nepamiršiu pažymėti jį 
teisėto savininko ženklu, kad kiekvieną akimirką jis galėtų būti grąžintas 
tam, kam priklauso. 

Šitokiu apsileidimu nepaprastai nusikalto toks ponas Mūras!; pa- 
siskolinęs keletą eilučių iš Popo ir jo bičiulių, jis išdrįso įrašyti ištisą 


' Ponas Mūras, arba Džeimsas Smmaisas (V702— 1734) — jaunuolis, aristokratas, lėbautojas. 
Kreditorių spaudžiamas, norėdamas pataisyti savo piniginius reikalus, jis parašė komediją „Madų 
konkurencija“ (1726). Mūras buvo paprašęs Aleksandro Popo, kad šis leistų įtraukti į tekstą 
keletą jo eilėraščių. Popas davė sutikimą, bet paskutinę akimirką persigalvojo. 

šešetą jų į savo pjesę „Madų konkurencija“. Tačiau ponas Popas lai- 
mingai susirado jas minėtoje pjesėje ir iš ten grąžino savo nuosavybę 
sau, o Mūrą, kad jam ateityje nebeniežtėtų nagai, uždarė į siaubingą 
„Dunsiados“ kalėjimą, kur prisiminimas apie jį ir dabar tebėra gyvas ir 
liks gyvas iki amžių pabaigos kaip bausmė už tokius negražius darbe- 
lius poezijos rinkoje. 


Antrasis skyrius 


KURIAME SKVAIRAS NORS 
IR NERANDA SAVO DUKTERS, TAČIAU 
SUTINKA KĄ KITĄ, KAS PADARO GALĄ 
JOS PERSEKIOjIMUI 


M“ istorija vėl mus atveda į Eptono viešbutį, iš kurio mes 
visų pirma vyksime skvairo Vesterno pėdomis; kadangi jos 
mus netoli tenuves, turėsime ik valiai laiko rūpintis mūsų herojumi. 

Skaitytojas teiksis prisiminti, kad minėtasis skvairas paliko viešbutį 
baisiausiai įtūžęs ir, degdamas šiuo įniršiu, pasileido vytis dukters. Su- 
žinojęs iš arklininko, jog jinai persikėlė per Severną, jis su palyda taip 
pat perkirto šitą upę ir nušuoliavo galvotrūkčiais, grasindamas žiauriai 
atkeršyti vargšei Sofijai, jeigu tik ją pričiups. 

Greitai su savo raiteliais atsidūręs prie kryžkelės, jis paskubomis su- 
šaukė savąją karo tarybą ir, išklausęs skirtingų nuomonių, galų gale pali- 
ko nulemti kelią Fortūnai ir leidosi tiesiai Vusterio link. 

Nujojęs kokią porą mylių, jis ėmė apmaudingai pats sau priekaištauti 
burbėdamas: „Na ir velniava! Nė vienam šuniui taip niekad nepasisekė 
kaip man šį kartą!“ — ir visą laiką jis bėrė kaip iš maišo keiksmus ir pra- 
keikimus. 

Pastorius pamėgino jį nuraminti: 

— Nesielvartaukite, sere, ir nepraraskite vilties. Nors mums dar ir ne- 
pavyko pasivyti gerbiamosios jūsų dukters, bet vis dėlto pasisekė atrasti 
tikrą kelią ir iki šiol 1š jo neišklysti. Galimas daiktas, jūsų dukterį įveiks 
nuovargis, ir ji sustos kokiame nors viešbutyje, norėdama atgauti kūno 
jėgas; tokiu atveju jūs tikrų tikriausiai greitai būsite v07770s vož7. 

— Tfu! — nusispjovė skvairas. — Aš gailiuosi, kad niekais eina toks 
puikus medžioklei rytas! Velnioniškai skaudu prarasti vieną geriausių ru- 
dens dienų medžioklei su skalikais, ir dar po taip ilgai trukusio gruodo! 


' Gavęs tai, ko trokštate (/9/.). 

Ar pasigailėjo skvairo Fortūna, kuri kartais, iškrėtusi didžiausią pokš- 
tą, parodydavo gailesį, ir sugalvojo dėl nesėkmės su dukteria atmokėti jam 
kokiu nors kitu būdu — šito nesiimu tvirtinti; tačiau nespėjus jam ištarti 
tik ką minėto sakinio ir palydėti jo dviem trim stipriais žodeliais, ne per 
toliausiai nuo jų pasigirdo melodingi skalikų balsai. Išgirdę juos, skvairo 
žirgas ir jo raitelis akimirka sukluso, ir skvairas šaukdamas: „Įkliuvo, po 
perkūnais, įkliuvo! Tegu mane velniai, jeigu aš apsirinku!“ — įrėmė arkliui 
pentinus, nors šiam to visai nė nereikėjo, nes jis turėjo tokius pat polin- 
kius kaip ir jo šeimininkas. Tuomet visas medžioklės tuntas, klykauda- 
mas ir aliodamas, pasileido tiesiai per dirvą ten, iš kur aidėjo lojimas, o 
vargšas pastorius žegnodamasis nuturseno ristele ariergarde. 

Yra pasaka, kaip viena katė, kurią Venera, prašoma aistringo garbin- 
tojo, pavertė nuostabia moterim, bet paliko jai katės prigimtį, išgirdusi 
kartą pelę prisiminė savo ankstesniąsias pramogas, iššoko iš savo vyro 
lovos ir pasileido vaikytis pilkąjį padarėlį. 

Kaip mums šitai suprasti? Negalima sakyti, kad jaunavedei nebūtų 
buvusios malonios aistringo jaunikio glamonės, — nes, nors ir yra pa- 
stebėta, kad katės linkusios į nedėkingumą, tačiau tam tikrais atvejais 
jos, kaip ir moterys, mėgsta meilintis ir murkti, — bet visa esmė yra ta, 
kad, kaip sako išmintingasis seras Rodžeris L'Estrendžas!, „jeigu mes 
neįleisime prigimties pro duris, ji įeis pro langą, ir katytė, nors ir būdama 
dama, visuomet mėgs pamedžioti peles.“ Todėl ir skvairo mes nekalti- 
name dukters meilės stoka; atvirkščiai, jis labai ją mylėjo; tiktai turime 
prisiminti, kad jis buvo skvairas ir medžiotojas ir, vadinasi, jam galima 
pritaikyti mūsų pasakėlę ir iš jos išplaukiančias išvadas. 

Skalikai, kaip sakoma, lėkė akis išdegę, o skvairas, įprastai šūkčio- 
damas ir puikiausiai nusiteikęs, kaip visuomet tokiais atvejais, šuoliavo 
jiems įkandin per tvoras ir griovius; Sofijos jis nė neprisiminė: mintis 
apie dukterį nė sykio neužtemdė mėgavimosi medžiokle, tokia, jo Žo- 
džiais tariant, nuostabių nuostabiausia, kad dėl jos vertėjo iš namų joti 


' Rodžeris L'Estrendžas (1616-1704) — torių žurnalistas ir publicistas, pasakėčių rinkinio 
„Ezopo pasakėčios“ autorius; rinkinys išverstas į daugelį kalbų. 

penkiasdešimt mylių. Jei jau skvairas nebeprisiminė dukters, tai jo tarnai 
seniai jau buvo pamiršę savo panelę; net ir pastorius, lotyniškai išreiškęs 
savo nusistebėjimą, galų gale liovėsi galvoti apie jaunąją ledi ir, gerokai 
atsilikęs nuo kitų raitelių, bet tursendamas paskui juos ristele, ėmė min- 
tyse dėlioti dalį pamokslo artimiausiam sekmadieniui. 

Skalikų savininkas buvo sužavėtas, kad atsirado jam bičiulis, taip pat 
dvarininkas ir medžiotojas: kiekvienas mūsų moka įvertinti savo pro- 
fesijoje kolegos gabumus, o nebuvo mitresnio medžiotojo kaip ponas 
Vesternas, ir niekas geriau už jį nemokėjo pjudyti šunų ir savo šūkčioji- 
mais kelti visos medžioklės ūpą. 

Persekiojimo įkarščio pagauti medžiotojai būna taip netekę galvų, 
kad nepaiso jokių ceremonijų; jie pamiršta net pačias paprasčiausias 
gailestingumo priedermes; taigi jeigu kuriam nors jų atsitinka nukristi į 
griovį arba į upę, kiti prajoja pro šalį, paprastai palikdami nukentėjusįjį 
likimo valiai; todėl abudu mūsų skvairai, nors jie ir dažnai susitikdavo 
per medžiokles, nepratarė vienas kitam nė žodžio. Beje, medžioklinių 
šunų būrio savininkas ne kartą žavėjosi nepažįstamuoju matydamas, 
kaip vikriai tas padeda šunims aptikti pamestus pėdsakus, ir tatai vertė jį 
didžiai vertinti jo nuovoką, o tarnų skaičius kėlė nemažą pagarbą jo tur- 
tams. Štai kodėl, kai medžioklė baigėsi žūtimi žvėrelio, sukėlusio visą tą 
triukšmą, abu skvairai prijojo vienas prie kito ir pasisveikino pagal visas 
dvarininkų etiketo taisykles. 

Jų pašnekesys buvo gana įdomus, ir mes gal papasakosime jį kaip 
priedą arba kokia kita proga; bet kadangi jis nesusijęs su mūsų istori- 
ja, tai šioje vietoje jį praleidžiame. Jis baigėsi nauja medžiokle, o nauja 
medžioklė — kvietimu papietauti. Kvietimas buvo priimtas, ir pietus ly- 
dėjo gausus išgėrimas; po jo skvairas Vesternas kietai užmigo. 

Atsparumo alkoholiui atžvilgiu mūsų skvairas šį vakarą visai negalė- 
jo rungtis nei su namų šeimininku, nei su pastoriumi Saplu, o tai, beje, 
puikiausiai galima paaiškinti dideliu nuovargiu, dvasiniu ir fiziniu, nė 
kiek nesumenkinant gerųjų Vesterno privalumų. Jis buvo, kaip sakoma, 
girtų girtutėlis; trečias butelis jį taip paveikė, kad nors į lovą jis buvo 
nuvestas daug vėliau, tačiau pastorius, visai nekreipdamas į jį dėmesio, 

papasakojo šeimininkui visą istoriją su Sofija ir gavo iš jo žodį, jog šis 
padėsiąs jam rytoj įkalbėti poną Vesterną grįžti namo. 

Vos tik gerbiamasis skvairas nubudo paryčiu po vakarykščių išgertu- 
vių ir net neišsipagiriojęs liepė balnoti arklius, norėdamas vėl vytis duk- 
terį, ponas Saplas, kuriam energingai pritarė šeimininkas, ėmė įtikinėti jį 
atsisakyti šio ketinimo, ir po ilgų atkaklių prašymų išgavo pagaliau pono 
Vesterno sutikimą grįžti namo. Labiausiai skvairą paveikė tas argumen- 
tas, kad jis nežinąs, kuriuo keliu joti, o bet kur jodamas labai lengvai 
galįs nutolti nuo dukters, užuot ją pasivijęs. Jis atsisveikino su bičiuliu 
medžiotoju ir, pareiškęs didelį pasitenkinimą, jog stojo atlydys (kuris gal 
ir buvo svarbiausia priežastis, privertusi jį skubėti namo), leidosi pirmyn 
arba, tikriau sakant, atgal į Somersetširą, pasiuntęs vis dėlto savo palydos 
dalį ieškoti dukters ir paleidęs įkandin pasiųstiesiems visą salvę pačių 
rinktinių keiksmažodžių. 


Trečiasis skyrius 


DŽONSO IŠVYKIMAS IŠ EPTONO IR 
KAS ATSITIKO TARP jO IR PARTRIDŽO 
KELIONĖJE 


agaliau mes grįžtame prie mūsų herojaus. Tiesą sakant, taip se- 

niai mums teko su juo išsiskirti, kad daugelis skaitytojų, atkreipę 
dėmesį į aplinkybes, kuriomis jį palikome, turbūt nusprendė, jog ketina- 
me jį visiškai užmiršti; juk jis pateko į tokią padėtį, kai protingi žmonės 
paprastai liaujasi klausinėję apie savo draugus, bijodami išgirsti, kad tie 
bus pasikorę. 

Tačiau jeigu mes negalime pasigirti visomis protingų žmonių do- 
rybėmis, užtat, aš drąsiai tvirtinu, neturime ir visų jų ydų; ir nors 
sunku įsivaizduoti liūdnesnį gyvenimo vingį, kaip tą, kuriame dabar 
buvo vargšelis Džonsas, mes prie jo sugrįšime ir seksime jį taip pat 
atsidėję, kaip kad sektume, jeigu jis būtų nužertas skaisčiausių laimės 
spindulių. 

Taigi ponas Džonsas ir jo palydovas Partridžas, išvykus skvairui 
Vesternui, po keleto minučių paliko viešbutį ir leidosi pėsčiomis tuo 
pačiu keliu, nes arklių tuo metu, pasak arklininko, Eptone už jokius 
pinigus nebuvę galima gauti. Abu žingsniavo nuleidę galvas; tiesa, ne- 
linksmos nuotaikos priežastys kiekvienam buvo skirtingos, bet abu 
jautėsi nepatenkinti; Džonsas gailiai dūsavo, o Partridžas kas žingsnis 
niūriai bambėjo. 

Priėję kryžkelę, kur prieš tai buvo sustojęs ir sušaukęs savąją karo 
tarybą skvairas, Džonsas taip pat sustojo ir paklausė Partridžą, kokį, jo 
nuomone, kelią jiems reikėtų pasirinkti. 

— O, sere, jeigu jūsų gerbiamybė paklausytų mano patarimo, — atsi- 
duso Partridžas. 

— O kodėl nepaklausyti? — atsakė Džonsas. - Dabar man vis tiek, kur 
eiti ir kas mane ištiks. 

— Tada štai jums mano patarimas, — tarė Partridžas, — nedelsiant 
kairės sukimu apsigręžti ir eiti namo. Ir kas per noras žmogui, turinčiam 
tokius namus kaip jūsų gerbiamybė, bastytis po Angliją nelyginant val- 
katai? Atleiskite man, sed vox ea sola reberta es7'. 

— Deja! —- sušuko Džonsas, — aš neturiu tų namų. Bet jeigu net mano 
draugas, mano tėvas, panorėtų mane priimti, tai ar aš galėčiau gyventi 
ten, iš kur pabėgo mano Sofija? Žiaurioji Sofija! Žiaurioji! Ne, visu kuo 
aš kaltas!.. Ne, kaltas tu. Būk prakeiktas... kvaily... pusgalvi! Tu pražudei 
mane, aš tau galvą nusuksiu! — sulig šiais žodžiais jis iš visų jėgų pačiupo 
vargšą Partridžą už pakarpos ir taip krestelėjo, kaip niekada nebuvo mo- 
kytojo krėtęs nei drugys, nei baimė. 

Partridžas pasibaisėjęs krito ant kelių ir ėmė maldauti pasigailėjimo 
prisiekinėdamas, kad jis nieko bloga negalvojęs. Džonsas įtūžęs dėb- 
telėjo į ji, paleido iš rankų ir visą pyktį nukreipė į save su tokiu įniršiu, 
kad jei būtų išliejęs jį ant savo palydovo, tas tikriausiai būtų gavęs galą: 
nelaimingasis buvo leisgyvis vien tik iš baimės. 

Mes nepatingėtume smulkiai aprašyti visą Džonso siautėjimą, ku- 
ris jį apsėdo šią akimirką, jeigu būtume įsitikinę, jog ir skaitytojas ne- 
patingės tai perskaityti; bet kadangi labai galimas daiktas, kad po viso 
vargo, kurį padėtume vaizduodami šią sceną, mūsų skaitytojas ims ir 
peršoks ją visą, mes neapsisunkinome šiais rūpesčiais. Tiesą sakant, tik 
dėl šios priežasties mes dažnai sutramdydavome smarkaujančią mūsų 
genijaus jėgą ir praleisdavome daug puikių aprašymų, kurie kitu atveju 
būtų tilpę šiame kūrinyje. Atvirai prisipažįstant, šis įtarimas kyla, kaip 
kad paprastai esti, iš mūsų pačių minėtos silpnybės: permesdami aki- 
mis daugiatomių istorikų puslapius, mes patys perdėm darydavome 
didžiausius šuolius. 

Taigi gana bus pasakius, kad Džonsas, elgęsis keletą minučių kaip 
beprotis, pamažu susivaldė ir, vos tai įvyko, tuojau atsiprašė Partridžą, 
jog, pagautas pykčio, jį įžeidė, tačiau patarė niekada daugiau nekalbėti 
jam apie grįžimą namo, nes jis nusprendęs visam laikui palikti gimtinę. 


! Tiktai šitai ir ateina į galvą (/£.). 

Partridžas viską atleido ir pasižadėjo šventai laikytis duotojo jam nu- 
rodymo. Tada Džonsas staiga šūktelėjo: 

— Jeigu jau man amžinai uždrausta sekti savo angelo pėdomis, — to- 
kiu atveju aš eisiu šlovės pėdomis. Tad pirmyn, mano ištikimasis drauge, 
susiraskime kariuomenę: už mūsų šlovingąjį reikalą aš mielai paaukosiu 
gyvybę, net jeigu ir vertėtų ją tausoti. 

Sulig tais žodžiais jis pasuko į kelią, priešingą tam, kuriuo nujojo 
skvairas, ir grynai atsitiktinai jis pasirodė besąs kaip tik tas, kurį pasi- 
rinko Sofija. 

Mūsų keliautojai nužingsniavo visą mylią, nepratardami vienas ki- 
tam nė žodžio, nors Džonsas visą laiką kažką murmėjo sau panosėje. 
Partridžas tylėjo kaip žemė, turbūt dėl to, jog dar ne visai buvo atsi- 
peikėjęs nuo baimės, be to, jis būgštavo vėl įsiutinti savo draugą, juo 
labiau kad ėmė vis tvirčiau įtikėti viena spėliojne, kuri vargu ar labai 
nustebins skaitytoją: jis ėmė įtarinėti, jog Džonsas visiškai išprotėjęs. 

Džonsui pagaliau įkyrėjo kalbėtis su pačiu savimi ir jis kreipėsi į ben- 
drakeleivį priekaištaudamas, kodėl šis tylįs; tas tvirtai prisipažino bijąs jį 
supykinti. Kai ši baimė buvo beveik išsklaidyta, Džonsui iškilmingai pa- 
sižadėjus ateityje elgtis santūriai, Partridžas vėl nuėmė brizgilą nuo savo 
liežuvio, tas nudžiugo grįžusia laisve galbūt ne mažiau kaip kumeliukas, 
paleistas nuo saito į ganyklas. 

"Bet kadangi šnekėti ta tema, kuri visų pirma jam siūlėsi, buvo už- 
drausta, jis prakalbo apie kitką, kas užėmė jo galvoje antrąją vietą, būtent 
apie Kalno Atsiskyrėlį. 

— Tikėkite manimi, sere, negali būti žmogumi tas, kuris rengiasi ir 
gyvena taip keistai ir taip nepanašiai į kitus pasauliečius. Be to, jis maiti- 
nasi, kaip kad sakė senutė, daugiausia žolėmis, o šitai labiau tinka arkliui 
negu krikščioniui; o Eptono viešbučio šeimininkas sako, jog visi aplin- 
kui gerokai jo prisibiją. Kažkodėl man knieti galvoje, jog jis yra dvasia, 
atsiųsta, ko gera, mus persergėti; kas žino, galbūt visa, ką jis pasakojo — 
kaip jis išėjęs kariauti, kaip patekęs į nelaisvę ir vos nepakliuvęs į kartu- 
ves, — galbūt visa tai mums papasakota, norint įbauginti, atsižvelgiant į 
tai, kur mes sumanėme vykti. Kiaurą praėjusią naktį aš tesapnavau vien 

kautynes, ir kraujas sruvo man iš nosies kaip vynas iš čiaupo. Iš tikrųjų, 
sere, infanduos, regina, jubes renovare dolorem'. 

— Tavo pasakojimas, Partridžai, tiek čia tetinka, kiek ir tavo lotynų 
kalba. Mirtis — pats paprasčiausias dalykas žmonėms, einantiems į mūšį. 
Gal mes abu krisime kautynėse... na, ir kas? 

— O tas, — atsikirto Partridžas, — kad tada mums bus galas. O kai 
manęs nebebus, man vis tiek. Kas man rūpi, kuri pusė paims viršų ir 
kas nugalės, jeigu aš būsiu nukautas? Juk jokios naudos man ta pergalė 
neduos. Ką reiškia varpų skambesys ir šventiški laužai tam, kuris guli per 
šešias pėdas žemėje? Galas tada vargšui Partridžui. 

— Vargšui Partridžui vis tiek anksčiau ar vėliau ateis galas, — atsakė 
Džonsas. — Jeigu tau taip patinka lotynų kalba, aš padeklamuosiu keletą 
Horacijaus eilučių, kurios gali įkvėpti drąsos net bailiui. 


Dulce et decorum est bro bažria mori: 
Mors et fugacem berseguttur Viru, 
Nec barct tyabellis Juventae 
Poplitibus, tiziidogue tergo“ 


— Prašyčiau išversti, — tarė Partridžas. - Horacijus sunkus autorius: iš 
klausos aš jo nesuprantu. 
— Gerai. Tiktai, dovanok, poetas aš menkokas: 


Saldu tr gražu už tėvynę nuotrh. 
Mirtis vejas bėgantį aūšto lauku, 

Ir jai net gražiausio Jaunuolio negaila — 
Jo nugaros, kelių lanksišų, bet bailų. 


— Tai visiškai teisinga, — tarė Partridžas. — Zinoma, 2075 onibus 
communis"; bet didelis skirtumas mirti po daugelio metų, kaip kad dera 


' Sielvartą baisų atnaujinti man liepi, karaliene (/04.). 
* Dulce et decorum... - Horacijus „Odės“ (III, 2, 13-16). 
> Mirtis — visų dalia (/0£.). 

geram krikščioniui, savo lovoje, tarp raudančių draugų, ar būti nu- 
šautam šiandien arba rytoj, kaip pasiutusiam šuniui, o gal dar kardu 
sukapotam į dvidešimt gabalų, nespėjus padaryti atgailą už nuodėmes. 
Viešpatie, pasigailėk mūsų! Kareiviai — niekam tikę žmonės. Aš nie- 
kada nemėgau turėti su jais reikalų. Vargiai net prisiversdavau žiūrėti į 
juos kaip į krikščionis. Jie tiek ir težino — keiktis ir blevyzgoti. Apsigal- 
vokite, jūsų gerbiamybe. Tikrai, apsigalvokite, kol nevėlu, ir nesibičiu- 
liaukite su tais netikėliais... Bloga draugija gadina gerus papročius. Dėl 
to aš daugiausia ir kalbu šitaip. O dėl baimės, tai aš bijau ne labiau kaip 
kiti, nė kiek ne labiau. Žinau, kad visi mes turime mirti, o vis dėlto kitas 
gali išgyventi dar daugelį metų. Na kad ir aš: ašen — žmogus vidutinio 
amžiaus ir galiu dar išgyventi Dievas žino kiek. Kai kurie, aš skaičiau, 
išgyvendavo iki šimto metų, o kiti sulaukdavo kur kas daugiau negu 
šimto. O, aš nė kiek nesigundau viltimi sulaukti tokio amžiaus, nė kiek. 
Bet nors iki aštuoniasdešimties arba devyniasdešimties. Ačiū Dievui, 
iki to dar labai toli, ir tokių metų numirti aš nebijau; o išmėginti mirtį 
anksčiau nustatyto žmogui laiko, mano nuomone, ir nuodėmė, ir kvai- 
lystė. Gerai, kad dar būtų iš to kokia nauda; na tegu net mūsų reikalas 
teisingiausias, ar daug iš dviejų žmonių naudos? Juo labiau, jei kalbė- 
tume apie mane, tai aš visiškai neišmanau karo meno. Iš šautuvo aš 
esu šaudęs viso labo gal dešimt minučių per savo amžių, be to, jis nė 
užtaisytas nebuvo; o dėl kardo, tai aš kaip gyvas nesimokiau fechtuoti 
ir nemoku. Paskui dar šitos patrankos: juk reikia visai netekti galvos, 
kad eitum priešais atgręžtą patranką; ir nebent tiktai beprotis... prašau 
atleisti, dievaži, aš nenorėjau pasakyti nieko įžeidžiamo; Dieve, gink, 
kad vėl supykdyčiau jūsų gerbiamybę. 

— Nebijok, Partridžai, — atsakė Džonsas, — dabar aš taip įsitikinau 
tavo bailumu, kad tu niekuo daugiau manęs neįpykinsi. 

— Jūsų gerbiamybė gali mane vadinti bailiu ar kuo tik nori. Jeigu 
žmogus bailys dėl to, kad jam norisi miegoti savame kailyje, sveikam 
ir gyvam, 101 iimaunės ab illis alis sumxus'. Niekur savo gramatikoje aš 


' Mes nesame laisvi nuo šių ydų (/9£.). 

neradau, kad nekariavus negalima būti padoriu žmogumi. V/7r bonus! es7 
guis? Out consulta batrum, gul leges jurague servat?* Apie tai, kad reikia kau- 
tis — nė žodžio; ir, aš manau, Šventasis Raštas yra taip nusistatęs prieš 
karus, jog žmogus, liejąs krikščionių kraują, niekada manęs neįtikins, 
kad jis yra geras krikščionis. 


| Vir bonus... - Horacijus „Laiškai“ (I, 16, 40). 
“ Kas iš tiesų geras? Kas gerbia tėvų papročius, teises ir įstatymus? (//.). 


Ketvirtasis skyrius 
NUOTYKIS SU ELGETA 


aip tik tuo metu, kai Partridžas pasakė protingą ir dievobai- 

| „Arda mintį, kuria užbaigtas ankstesnis skyrius, jie priėjo 

naują kryžkelę ir čia sutiko raišą apsiskarmalavusį elgetą, tas kreipėsi į 

juos, prašydamas išmaldos. Partridžas smarkiai jį išplūdo sakydamas, 

kad kiekviena parapija privalanti išlaikyti savo vargetas. Džonsas nu- 
sikvatojo. 

— Gėdykis! Šitiek gailestingumo lūpose ir tiek maža jo širdyje. Tavo 
religija, — tarė jis, — tau reikalinga tik pateisinti ydoms, o dorybėms ji nė 
kiek tavęs neskatina. Ar gali tikras krikščionis nepadėti artimui, kurio 
padėtis tokia varginga? 

Šitai sakydamas, jis išėmė iš kišenės šilingą ir padavė ji elgetai. 

— Pone, — tarė elgeta, jam padėkojęs, — mano kišenėje yra įdomus 
daiktelis, kurį radau už kokių poros mylių nuo čia. Gal jūsų malonybė 
teiktųsi nupirkti? Aš nesiryžčiau parodyti jo pirmam sutiktajam, bet jūs 
toks geras ponas ir toks gailestingas vargšams, jog neįtarsite žmogaus 
vagyste tik dėl to, kad jis elgeta. 

Tardamas tuos žodžius, jis padavė Džonsui mažą užrašų knygutę su 
paauksintais krašteliais. 

Džonsas atvertė ją ir (įsivaizduokite, skaitytojau, ką jis pajuto) pir- 
mame puslapyje išvydo Sofijos Vestern vardą, užrašytą jos pačios nuo- 
stabia rankute. Vos tik šitai perskaitęs, jis tuoj pat karštai prispaudė kny- 
gutę prie lūpų ir negalėjo susilaikyti audringai nedžiūgavęs, nors jį ir 
matė pašaliniai žmonės; o galbūt kaip tik šitas džiūgavimas ir privertė jį 
pamiršti, kad jis ne vienas. 

Kai Džonsas bučiavo knygutę ir įsikando į ją dantimis kaip į gabalėlį 
gardžios duonos su sviestu, — arba kaip knygėdis kirminas ar net ir kaip 
rašytojas, kuris neturi ko daugiau valgyti, tik savo paties kūrinius, - iš jos 
iškrito kažkoks lapelis. Partridžas jį pakėlė ir padavė Džonsui: tai buvo 
banknotas — tas pat, kurį Vesternas padovanojo savo dukteriai jos pabė- 

gimo išvakarėse. Žydas būtų ėmęs šokinėti iš džiaugsmo, nupirkęs jį už 
šimtą svarų be penkių šilingų. 

Partridžo akys sužvilgo Džonsui garsiai paskelbus, koks tai radinys; 
sužvilgo (tiktai truputį kitaip) ir radusio knygutę vargšo akys; jis (aš ma- 
nau, iš sąžiningumo) jos nebuvo vartęs; bet mes patys pasielgtume ne- 
teisingai su skaitytoju, nenurodydami tos nemažai svarbios šiuo atveju 
aplinkybės, kad elgeta buvo beraštis. 

Džonsu:, kuris pamatęs knygutę pajuto begalinį džiaugsmą ir susiža- 
vėjimą, šitas naujas atradimas sukėlė ir nerimą; jis tuojau įsivaizdavo, kad 
banknoto savininkė galbūt turės nepatogumų, kol jis grąžins jai radinį. 
Jis pasakė elgetai, jog pažįstąs damą, kurios esanti ši knygutė, ir pasi- 
stengsiąs kuo greičiau ją surasti ir įteikti jai jos nuosavybę. 

Šitą užrašų knygutę dukterėčiai neseniai buvo padovanojusi tetulė; 
ponia Vestern nupirko ją už dvidešimt penkis šilingus iš pagarsėjusio 
dailės mažmožių prekiautojo, bet iš tikrųjų sagtelėse esančio sidabro 
kaina tesudarė apie aštuoniolika pensų; tiek ir būtų davęs dabar už ją 
minėtasis prekiautojas, nes knygutė buvo puikiausiai išsilaikiusi, tartum 
tik ką iš krautuvės. Beje, apsukrus žmogus būtų pasinaudojęs elgetos 
tamsumu ir pasiūlęs jam už radinį ne daugiau kaip šilingą ar net šešis 
pensus, arba ir visai nieko nebūtų davęs, palikdamas elgetai išieškoti iš jo 
pinigus per teismą; ir daugelis mokytų juristų gal būtų suabejoję, ar gali 
ieškovas esamomis aplinkybėmis įrodyti savo teises. 

Tačiau Džonsas, pasižymįs dideliu dosnumu ir galbūt net išlaidumu, 
atvirkščiai, visiškai nesvyruodamas, davė už knygutę visą ginėją. Varge- 
ta, seniai jau neturėjęs tokio turto, puolė dėkoti, ir jo veidas suspindo ne 
mažesniu susižavėjimu, koks buvo apėmęs Džonsą, kai jis išvydo Sofijos 
Vestern vardą. 

Elgeta mielai sutiko pavedėti mūsų belaisvius iki tos vietos, kur buvo 
radęs užrašų knygutę. Ir štai jie visi leidosi tiesiai ten; tačiau ne taip greit, 
kaip kad būtų norėjęs ponas Džonsas: jo palydovas, nelaimei, buvo rai- 
šas ir tegalėjo nueiti ne daugiau kaip mylią per valandą. O kadangi iki 
tos vietos buvo daugiau kaip trys mylios, nors elgeta buvo pasakęs kitą 
skaitmenį, tad skaitytojui galima ir nenurodyti, kiek laiko jie tenai ėjo. 


PAMESTINUKO TOMO DŽONSO ISTORIJA +» 


Pakeliui Džonsas šimtus kartų sklaidė ir bučiavo knygutę, visą laiką 
kalbėjo pats su savimi ir beveik neprašneko į bendrakeleivius. Dėl to 
elgeta ženklais parodė savo nusistebėjimą Partridžui, o tas tik galvą pa- 
lingavo sakydamas: 

— Vargšelis! Orandum est ut sit mens sana in corbores sano.! 

Pagaliau jie atvyko į tą pačią vietą, kur Sofijai pasitaikė nelaimė pa- 
mesti užrašų knygutę, o elgeta turėjo laimės ją rasti. Dabar Džonsas 
pareiškė norą atsisveikinti su palydovu ir pagreitinti žingsnį, bet elgeta, 
kuris jau suspėjo atsipeikėti ir kuriam nuostaba ir džiaugsmas, gavus 
ginėją, smarkiai sumažėjo, nepatenkintas susiraukė ir, pasikasęs pakaušį, 
pasakė, jog vylęsis gauti iš jo malonybės daugiau. 

— Jūsų malonybė, tikiuosi, atsižvelgs, kad, nebūdamas sąžiningas, 
aš būčiau galėjęs pasilaikyti viską. (Skaitytojas negali nesutikti, kad el- 
geta sakė teisybę.) Jeigu tas popierėlis vertas šimto svarų, tai iš tiesų už 
radinį reikia duoti daugiau kaip ginėją. O gal jūsų malonybė nepamatys 
šitos ponios ir neatiduos jai banknoto?.. Nors jūsų malonybė atrodote 
džentelmenas ir kalbate visai kaip džentelmenas, bet juk garantija tėra 
man tik jūsų malonybės žodis; o jei teisėtas savininkas neatsiras, tai, 
žinoma, viskas priklauso tam, kas rado pirmasis. Tikiuosi, jūsų malo- 
nybė viską apsvarstys teisingai: esu vargšas elgeta ir visai neprašau sau 
visko, bet juk teisybė reikalauja, kad aš gaučiau savo dalį. Jūsų malo- 
nybė atrodote žmogus geras ir, tikiuosi, atlyginsite man už sąžiningu- 
mą: juk galėjau pasiimti viską iki paskutinio skatiko, ir niekas niekada 
nebūtų to sužinojęs. 

— Duodu tau garbės žodį, - atsakė Džonsas, — kad pažįstu teisėtą 
šios knygutės savininkę ir grąžinsiu jai visa nieko nepalietęs. 

— Darykite, jūsų malonybe, kaip jums patinka, — tarė elgeta. — Tik 
prašyčiau atiduoti man mano dalį, tai yra pusę pinigų, ir tuomet pasilikite 
sau visa kita, jei taip malonėja jūsų gerbiamybė. 


' Reikia melstis, kad būtų sveika siela sveikame kūne (/94). Orandum est... — Juvenalis 


„Satyros“ (X, 356). 

Ir jis pabaigė savo žodžius prisiekdamas, kad niekada niekam nepra- 
sitarsiąs apie tai nė žodelio. 

— Ne, drauguži, - atsakė Džonsas, — teisėta savininkė gaus visa, ką 
pametė; o atsilyginti tau dar kuo nors šiuo metu aš visai neišgaliu. Pasa- 
kyk man, kuo esi vardu ir kur gyveni, ir labai gali būti, kad tau dar teks 
pasidžiaugti šios dienos nuotykiu. 

— Nežinau, ką jūs vadinate nuotykiu, - sumurmėjo elgeta, — tik, ma- 
tyt, man teks palikti jūsų nuožiūrai atiduoti ar neatiduoti pinigus juos 
pametusiai damai; bet, tikiuosi, jūsų malonybė atsižvelgsite... 

— Gana, gana, - įsiterpė Partridžas, — pasakyk verčiau jo malonybei, 
kuo tu vardu ir kaip bus galima tave rasti. Garantuoju: nepasigailėsi pa- 
tikėjęs pinigus šitam džentelmenui. 

Matydamas, kad mėginimai atgauti užrašų knygutę yra visai beviltiš- 
ki, elgeta pagaliau sutiko pasakyti savo vardą ir gyvenamąją vietą; šitai 
Džonsas užsirašė ant popieriaus lapelio Sofijos pieštuku ir, įdėjęs lapelį 
tarp tų puslapių, kuriuose ji buvo parašiusi savo vardą, šūktelėjo: 

— Tu laimingiausias iš mirtingųjų, drauguži, — aš sujungiau tavo vardą 
su angelo vardu! 

— Nieko nežinau apie angelus, — atsakė elgeta, — o tik jeigu jūs pridė- 
tumėte man truputį arba grąžintute knygutę... 

Šitie žodžiai galutinai įsiutino Partridžą. Jis išplūdo Iuošį visokiais 
bjauriais žodžiais ir norėjo net apkulti jį, bet Džonsas pasipriešino ir, 
pasakęs elgetai, kad tikriausiai surasiąs progą jam padėti, skubiai pasišali- 
no; Partridžas, kuriam mintis apie šimtą svarų suteikė naujų jėgų, nusekė 
paskui savo vadovą; o elgeta, priverstas atsilikti, ėmė berti prakeiksmus 
mūsų herojams, O ir savo tėvams. 

— Juk jeigu jie mane būtų leidę į mokyklą, — skundėsi vargšas, — ir 1š- 
mokę skaityti, rašyti ir skaičiuoti, tai aš ne blogiau už kitus būčiau žinojęs 
šių daiktų vertę. 


Penktasis skyrius 


KURIAME APRAŠOMI TOLESNI 
PONO DŽONSO IR JO PALYDOVO 
NUOTYKIAI BEKELIAUJANT 


M keliautojai taip paspartino žingsnius, kad šnekėtis jiems 
trūko ir laiko, ir oro plaučiuose: Džonsas visą kelią svajojo 
apie Sofiją, o Partridžas apie banknotą. Šios svajonės gerokai džiugino 
mokytoją, bet drauge vertė jį murmėti prieš likimą, kuris nė karto jam be- 
klaidžiojant nesuteikė panašios progos parodyti savo sąžiningumą. Taip 
jie pražygiavo daugiau kaip trejetą mylių, ir pagaliau Partridžas, pajutęs, 
kad jam sunku spėti paskui Džonsą, kreipėsi į savo bendrakeleivį, prašy- 
damas šiek tiek sulėtinti žingsnį; su tuo pastarasis sutiko juo mieliau, kad 
arklių kanopų pėdos, kurios per keletą mylių buvo aiškiai matyti dėl at- 
lydžio, dabar dingo: per plačią pievą, kurią jie priėjo, šakojosi įvairiomis 
linkmėmis keletas kelių. 

Džonsas sustojo svarstydamas, kuriuo keliu pasukt, tik staiga kažkur 
netoliese pasigirdo būgno garsai. Partridžas iškart nusigandęs sušuko: 

— Viešpatie, pasigailėk mūsų! Tai tikriausiai jie! 

— Kas — jie? — paklausė Džonsas. Jo sielą vietoj baimės jau senokai 
buvo užvaldžiusios malonesnės mintys, o po nuotykio su luošuoju el- 
geta jis tvirtai nusprendė pasivyti Sofiją, visai išmetęs iš galvos kokius 
nors priešus. 

— Kaip kas? — nusistebėjo Partridžas. — Aišku, maištininkai. Tačiau 
kam juos vadinti maištininkais. Jie, galimas daiktas, visai padorūs žmo- 
nės; juk aš neturiu jokios priežasties kitaip apie juos galvoti. Tenujoja 
kipšai tą, kuris juos užkabintų; jeigu jie manęs nelies, tai ir aš jų neliesiu, 
o elgsiuosi su jais geruoju. Dėl Dievo meilės, sere, neužkabinkite jų, kai 
prisiartins, tada jie veikiausiai nepadarys mums nieko bloga. Beje, ar ne 
geriau mums pasislėpti štai ten, krūmuose, kol jie praeis pro šalį. Ir ką 
gali padaryti pora beginklių žmonių galbūt prieš kokias penkiasdešimt | 
tukstančių! Suprantama, vien tik pamišėlis, — tebus tai pasakyta neįžei- 

džiant jūsų gerbiamybės, — suprantama, joks žmogus, kurio 625 sana 
žm corbore samo... 

Čia Džonsas sustabdė šitokio gražbyliavimo srautą, kurį buvo su- 
kėlusi baimė, sakydamas, kad, sprendžiant iš būgnijimo, jie esą netoli 
kokio nors miesto. Ir jis leidosi tiesiai ta kryptimi, iš kur sklido garsai, 
liepęs Partridžui nepasiduoti baimei, nes jis neketinąs įstumti jį į pavojų, 
ir pridūrė, kad maištininkai negalį būti taip arti. 

Pastaroji pastaba šiek tiek nuramino Partridžą; jis kur kas mieliau būtų 
pasukęs priešinga linkme, bet vis dėlto nusekė paskui savo vadovą; jo šir- 
dis smarkiai plakė krūtinėje, tačiau ne herojiškai, tai yra ne į taktą būgnui, 
kuris vis netilo, kol jie perėjo ganyklą ir įžengė į siaurą takelį tarp tvorų. 

Čia Partridžas, visą laiką neatsilikęs nuo Džonso, pastebėjo už keleto 
jardų kažką spalvota plevėsuojant ore; nusprendęs, kad tai priešų vėlia- 
va, jis sukliko: 

— O Viešpatie, juk tai jie, sere; žiūrėkite: karūna ir karstas.“ Viešpatie, 
aš kaip gyvas nesu matęs nieko baisesnio; ir mes nuo jų esame arčiau 
kaip per šautuvo šūvį. 

Pakėlęs akis, Džonsas išsyk suprato, ką Partridžas palaikė vėliava. 

— Partridžai, — tarė jis, — aš manau, kad tu vienas sudorosi visą šitą 
armiją. Iš vėliavos aš nuvokiu, kokį būgną mes girdėjome: jis kvietė žiū- 
rovus į lėlių teatro spektaklį. 

— Lėlių teatras! — sušuko nuoširdžiai apsidžiaugęs Partridžas. — Ir 
tiktai, daugiau nieko? Aš mėgstu lėlių teatrą labiau už viską pasaulyje. 
Būkite geras, sere, stabtelėkime ir pasižiūrėkime. Be to, aš, nors mirk, 
išalkau: juk jau beveik sutemo, o nuo trečios valandos ryto burnoje nė 
kąsnelio neturėjau. 

Jie priėjo prie užeigos arba, veikiau, prie smuklės, kur Džonsas su- 
tiko apsistoti juo labiau, kad nebuvo tikras, ar jis eina teisingu keliu, ar 
ne. Jie pasuko tiesiai į virtuvę, kur Džonsas ėmė teirautis, ar čia nepra- 
jojusios rytmečiu damos, o Partridžas atliko energingą valgomųjų daiktų 


! Sveika siela sveikame kūne (/+.). 
2 Karūna ir karstas - Pretendento herbas. 

žvalgybą, ši, beje, baigėsi sėkmingiau: Džonsas nieko nesužinojo apie 
Sofiją, o Partridžas, savo didžiam malonumui, turėjo visišką pagrindą 
tikėtis, kad netrukus pasirodys tiesiai nuo ugnies didžiulis dubuo kiauši- 
nienės su lašinukais. 

Stiprų ir sveiką žmogų meilė veikia visai kitaip negu liguistą ir silpną. 
Pastarajam ji paprastai atima bet kokį apetitą, kuris galėtų sustiprinti 
organizmą; O pirmąjį nors jinai ir verčia pamiršti ir nesirūpinti maistu 
kaip ir viskuo pasaulyje, bet pastatykite prieš tokį įsimylėjėlį, kai jis esti 
išalkęs, skaniai paspirgintą jautienos gabalą, 1r jis 1ms jį tašyti pilna burna. 
Taip atsitiko ir dabar: nors Džonsas, nepasitaikius šios pagundos, galėjo 
nužygiuoti kur kas toliau su tuščiu skilviu, bet kai jam buvo paduota 
paspirginta kiaušinienė, jis ėmė ją šveisti su tokiu pat apetitu ir godumu 
kaip ir Partridžas. 

Mūsų keliauninkams papietavus, užėjo naktis, ir, kadangi buvo del- 
Čia, tai sutemo Nors pirštu į akį durk. Todėl Partridžas įprašė Džonsą 
pasilikti ir pasižiūrėti lėlių spektaklio, kuris kaip sykis buvo beprasidedąs. 
Teatro šeimininkas įtikinamai kvietė juos užsukti sakydamas, kad jo lėlės 
pirmarūšės ir yra suteikusios daug malonumo kilniajai publikai visuose 
Anglijos miestuose. 

Lėlių pjesė buvo suvaidinta labai korektiškai ir padoriai. Jinai vadinosi 
„Sąmojingas ir rimtas vaidinimas apie įžeistą vyrą“; iš tikrųjų spektaklis 
buvo labai orus ir iškilmingas, be gatvės sąmojo, juokų ir pokštų arba, 
reikia teisingai pripažinti, be viso to, kas galėjo sukelti juoką. Žiūrovai 
buvo nepaprastai patenkinti. Viena pagarbioji matrona pareiškė lėlinin- 
kui, kad rytoj ji čia atvešianti dvi dukteris, nes jis nerodąs nešvankybių; 
o teismo raštininkas ir akcizo mokesčių rinkėjas vienu balsu pasakė, kad 
lordo 1r ledi Sostinėnų vaidmenys gerai vaidinami ir neiškraipyti. Prie 
šios nuomonės prisidėjo ir Partridžas. 


" „Įžeistas vyras“ (1728) — Koli Siberio (1671-1757) komedija. Jis buvo anglų aktorius, 
y J £ 


dramaturgas, režisierius, teatro kritikas. Siberis — pirmas buržuazinės moralinės komedijos at- 


stovas Anglijoje. Savo kūryboje jis rėmėsi Restauracijos epochos komedija, bet stengėsi keisti ją | 


pagal „dorovingumo dvasią“. Fildingas, demokratinės dramaturgijos atstovas, kovojo su juo jau 
XVIII a. ketvirtajame dešimtmetyje. 

Pagyrimai taip apsuko galvą lėlininkui, kad jis negalėjo susilaikyti ir 
dar pridėjo nuo savęs. 

— Mūsų amžiuje, — pasakė jis, - niekas nepatyrė tokių patobulinimų 
kaip lėlių teatras; išmetus iš jo Punčą' su žmona Džoana ir panašiomis 
kvailystėmis, jis pagaliau virto protinga pramoga. Prisimenu, kai aš dar 
tik pradėjau dirbti, buvo labai paplitusios žemos gatvių nešvankybės, 
kurios juokindavo publiką; bet jos nepadėjo ugdyti jaunų žmonių mora- 
lės, o tai privalo būti svarbiausias kiekvieno lėlių spektaklio tikslas; ir ko- 
dėl iš tikrųjų neteikti gerų ir auklėjančių pamokymų šiuo būdu lygiai kaip 
ir kitais? Mano lėlės natūralaus dydžio, jos atkuria gyvenimą su visomis 
smulkmenomis, ir aš neabejoju, kad publika išsineša iš mano mažų dra- 
mų tiek pat naudos, kiek ir iš tikrojo teatro. 

— Aš nenoriu nė kiek žeminti jūsų meno, - atsakė Džonsas, — bet vis 
dėlto su malonumu pasižiūrėčiau į savo seną pažįstamą ponaitį Punčą; 
pašalinę šį linksmuolį su jo žmona Džoana, jūs, manding, ne tik kad 
nepagerinote, bet sugadinote savąjį lėlių teatrą. 

Dėl šių žodžių lėlių šokdintojas pajuto didžiausią panieką Džonsui. 
Ironiškai perkreipęs veidą, jis atkirto: 

— Labai galimas daiktas, sere, kad jūs iš tikrųjų esate tokios nuomo- 
nės, bet, mano laimei, geriausi žinovai mano kitaip, o visiems neįtiksi. 
Tiesa, prieš porą ar trejetą metų kai kurie įžymūs ponai Bate primygtinai 
reikalavo vėl išvesti Punčą į sceną. Aš net turėjau nuostolių, nesutikęs 
su tuo; bet tegu kiti elgiasi, kaip jiems patinka, o aš dėl kažkokio žemo 
gatvės niekalo nežeminsiu savo meno ir nesutiksiu pažeisti padorumo ir 
korektiškumo savo teatre. 

— Tikrai, drauguži, — pritarė jam raštininkas, — jūsų visiška teisybė. 
Visada venkite to, kas žema. Londone aš turiu daug pažįstamų, kurie 
nusprendė pašalinti iš scenos visa, kas žema. 

— Nieko negali būti pagirtiniau, — tarė akcizininkas, išsiimdamas iš 
burnos pypkę. — Prisimenu (aš tada tarnavau pas lordą), man teko sėdėti 


! Punčas (sutrumpintai nuo itališkai Punčinela arba Pulčinela) — komiškasis lėlių teatro 


personažas. 

teatre liokajų vietose per pirmąjį šitos pačios „Įžeisto vyro“ pjesės spek- 
taklį. Ten buvo daug vulgarių scenų su vienu kaimo bajoru, atvykusiu į 
sostinę daryti žygių, kad jis būtų išrinktas į Parlamentą; pjesėje dar buvo 
parodyta ištisa virtinė jo tarnų, — ypač įstrigo man vežėjas; bet mūsų 
galerijos publika negalėjo pakęsti tokių vulgarių dalykų ir nušvilpė pjesę. 
Aš matau, drauguži, jūs visa tai išmetėte — ir puikiai padarėte. 

— Na, ponai, — tarė Džonsas, — kur čia man ginčytis su tokia daugy- 
be priešininkų. Jeigu daugumai žiūrovų Punčas nepatinka, tai mokytasis 
džentelmenas, kuris statė šią pjesę, pasielgė visai teisingai, pašalindamas 
ji 1š tarnybos. 

Į tai atsakydamas, lėlininkas pradėjo naują kalbą; jis ilgai gražbylia- 
vo apie pavyzdžio užkrečiamumą ir apie tai, kaip žemieji visuomenės 
sluoksniai nusigręžia nuo ydų, matydami jų šlykštumą aukštesniuose 
sluoksniuose, — kai staiga jį, nelaimei, nutraukė netikėtas įvykis, kurį mes 
galbūt kitu metu būtume praleidę, bet dabar negalime nepapasakoti, tik 
atidėsime jį kitam skyriui. 

IŠ KURIO MATYTI, KAD PATYS GERIAUSI 
DALYKAI GALI BŪTI KLAIDINGAI SUPRASTI 
IR IŠKRAIPYTI 


uryse pasigirdo baisus triukšmas, kurį kėlė šeimininkė, vano- 

dama savo tarnaitę kumščiais ir liežuviu. Išvydusi, kad mergai- 
tės nėra prie ruošos, ji, truputį paieškojusi, rado ją lėlių teatro scenoje su 
juokdariu ir tokia poza, kad ir sakyti nepatogu. 

Nors Gracija (taip vadinosi tarnaitė) buvo netekusi bet kokios tei- 
sės vadintis kuklia, jai vis dėlto stigo begėdiškumo neigti patį jos užti- 
kimo faktą; todėl ji griebėsi kito būdo išsisukti ir pamėgino sušvelninti 
savo kaltę. 

— Už ką jūs mane šitaip mušate, šeimininke? — aiškinosi ji. — Jeigu 
jums nepatinka mano elgesys, tai atleiskite mane iš tarnybos. Jeigu aš 
padraika (šeimininkė dosniai vainojo ją šiuo žodeliu), tai ir kilniosios 
damos ne geresnės už mane. Pavyzdžiui, kad ir toji ledi lėlių spektaklyje: 
kas ji tokia? Tikrai ne veltui praleido ji kiaurą naktį atskirai nuo vyro. 

Tai išgirdusi, šeimininkė įsiveržė į virtuvę ir stačiokiškai užsipuolė 
vyrą ir vargšą lėlininką. 

— Štai, vyreli, — kalbėjo ji, — priglaudi šiuos žmones, o paskui žiūrėk, 
kas išeina. Išgers už skatiką daugiau, o bėdų tiek pridarys, kad nebus kur 
dingti; dėl tokių valkatų padorūs namai lindyne virsta. Žodžiu, prašau 
tuoj pat rytoj rytą iš čia išsinešdinti, nes tokių dalykų aš ilgiau kęsti ne- 
ketinu. Tik ir temoko mūsų tarnus dykinėti ir kvailioti: nieko gero juk 
nepasimokysi iš tokių tuščių vaidinimų. Atsimenu, senais laikais lėlių te- 
atruose buvo vaidinama šis tas iš Šventojo Rašto, pavyzdžiui, neapgalvo- 
tas Jefatės apžadas! ir kitos pamokomos istorijos, ir jose blogus žmones 


! „„neapgalvotas Jefatės abžadas. - Biblijoje pasakojama, kad Jefatė, Izraelio teisėjas, prieš mūšį 
su amonitų gentimis davė apžadą: jeigu jis nugalės — paaukos pirmą žmogų, kuris išeis pasitikti 
jo prie vartų. Jefatė nugalėjo, ir jam teko paaukoti savo tikrą dukterį. (Teisėjų knyga, XI). 

visada nusinešdavo velnias. Tuose dalykėliuose būdavo šiokia tokia pras- 
mė; bet dabar, kaip sakė mums kunigas praėjusį sekmadienį, niekas ne- 
bebijo velnio, ir štai jūs išvedate į sceną lėles, aprengtas lyg lordai 1r ledi, 
kad suktumėte galvas vargšėms kaimo kvailiukėms; o kada joms galva 
apsisuka, tai nenuostabu, kad ir visa kita aukštyn kojom apsiverčia. 

Rodos, Vergilijus sako, kad jeigu prieš įsikarščiavusią ir maištingą 
minią, kuri paleidžia į darbą visas mėtomojo ginklo rūšis, staiga išeina 
rimtas ir autoritetingas žmogus, sujudimas akimirksniu: nutyla, ir minia, 
kurią, kai ji susirenka į krūvą, galima sulyginti su asilu, pastato savo ilgas 
ausis, klausydamas: išmintingo žmogaus žodžių. 

Priešingai, kai solidžių žmonių ir filosofų mokslinį ginčą, kuriam, 
rodos, vadovauja pati išmintis, sugalvodama besiginčijantiems argu- 
mentus, nutraukia minios riaumojimas arba viena spygaujanti barnin- 
ga moteriškė, kurios keliamas triukšmas nėra mažesnis už bet kokios 
minios klegesį, tai filosofiniai ginčai iškart nutyla, išmintis nebetenka 
savo vadovaujamo vaidmens, ir visų dėmesys nukrypsta vien tik į tą 
reikalaujančią moteriškę. 

Šitaip minėtasis triukšmas ir šeimininkės pasirodymas nutildė lėli- 
ninką ir akimirksniu padarė galą jo rimtai ir iškilmingai kalbai, kurios 
pobūdį mes jau leidome pajusti skaitytojui. Niekas negalėjo nutikti taip 
ne laiku, kaip šis įvykis; pats įžūliausias Fortūnos pyktis nebūtų galėjęs 
sugalvoti akiplėšiškesnės klastos sugluminti vargšui oratoriui, jam taip 
iškilmingai gražbyliaujant apie geruosius papročius, kurie skiepijami jo 
teatro spektaklių. Jo lūpos tiesiog čiaupte užsičiaupė, kaip būtų užsičiau- 
pusi šundaktario burna, jeigu, jam karštai postringaujant apie stebuklin- 
gą jo išrastų piliulių ir miltelių galią, staiga būtų įneštas ir prieš publiką 
paguldytas jo menui įrodyti vienos jo aukos lavonas. 

Užuot atsakęs šeimininke, lėlininkas išbėgo iš virtuvės, pasiryžęs 
nubausti juokdarį. Tuo tarpu mėnulis ėmė skleisti savo sidabrinę šviesą, 
kaip sako poetai (nors šiuo momentu jis buvo veikiau panašus į varinį 
pinigą), Džonsas pareikalavo sąskaitos ir įsakė Partridžui, kurį šeimi- 
ninkė tik ką prižadino iš kieto miego, ruoštis į kelionę; bet Partridžas, 
kuriam, kaip matė skaitytojas, tik ką buvo pavykę pasiekti du tikslus, 

nusprendė pamėginti pasiekti ir tretįjį, tai yra įtikinti Džonsą pernakvoti 
viešbutyje. Jis pradėjo, apsimesdamas esąs nustebęs, kad ponas Džon- 
sas ketinąs leistis į kelionę; pateikdamas daugybę svarių argumentų, jis 
galop ėmė primygtinai įrodinėti, jog tokia skuba nieko gera neduosianti, 
nes jeigu Džonsas nežinąs, kuriuo keliu pasukusi Sofija, tai kiekvienas 
žingsnis galįs jį dar labiau nuo jos nutolinti. 

— Juk visi čia sako, sere, — tarė jis, — kad jinai šiuo keliu neprakeliavo. 
Ar ne geriau mums tokiu atveju pasilikti čia ligi ryto: tada mes galbūt 
sutiksime ką nors, žinantį apie ją. 

Šis pastarasis argumentas šiek tiek turėjo įtakos, ir, kol Džonsas jį 
svarstė, užeigininkas metė į tą pat svarstyklių lėkštę visą savo gražby- 
lystės jėgą. 

— Tikrai, sere, — tarė jis, — jūsų tarnas jums duoda kuo puikiausią pa- 
tarimą: na ir koks malonumas keliauti naktį ir dar tokiu metų laiku? 

Ir jis ėmė išsijuosęs girti savo užeigos patogumus; šeimininkė karš- 
tai jam pritarė... Kad nevargintume skaitytojo, perpasakodami jų kal- 
bas, būdingas visiems šeimininkams ir šeimininkėms, tepridursime, jog 
Džonsas pagaliau sutiko pasilikti ir leido sau šiokį tokį poilsį, kuris iš 
tikrųjų jam buvo labai reikalingas: juk jam beveik neteko sumerkti akių 
nuo išvykimo iš to viešbučio, kur jis buvo sužeistas į galvą. 

Nusprendęs apsinakvoti, Džonsas tučtuojau nuėjo į jam skirtą kam- 
barį su dviem savo neatskiriamomis palydovėmis: užrašų knygute ir 
mova, bet Partridžas, spėjęs jau ne kartą per šį laiką stipriai snūstelti, 
buvo labiau linkęs pavalgyti, negu pamiegoti, ir dar labiau — išgerti. 

Dabar, kai Gracijos sukelta audra nurimo ir viešbučio šeimininkė 
susitaikė su lėlininku, taip pat atleidusiu neprideramas pastabas, kurias 
apie jo spektaklius išrėžė supykusi garbioji moteriškė, virtuvėje įsivyra- 
vo nedrumsčiama tyla ir ramybė. Viešbučio šeimininkas ir šeimininkė, 
lėlių teatro savininkas, teismo raštininkas, akcizo mokesčių rinkėjas ir 
sąmojingasis ponas Partridžas susėdo apie židinį, ir tarp jų užsimezgė 
malonus pašnekesys, kurį skaitytojas ras kitame skyriuje. 


Septintasis skyrius 


KURIAME PATEIKIAMA VIENA KITA 
MŪSŲ PAČIŲ PASTABA IR KUR KAS DAUGIAU 
SAMPROTAVIMŲ, KURIUOS PAREIŠKĖ VIRTUVĖJE 
SUSIRINKUSI GARBIOjI KOMPANIJA 


ors išdidumas neleido Partridžui prisipažinti esant tarnu, ta- 

NzŽ. jo manieros buvo lygiai tokios pat kaip ir šio luomo žmo- 
nių. Pavyzdžiui, jis smarkiai perdėjo, kalbėdamas apie turtus, kurie pri- 
klausą jo draugui, kaip jis vadino Džonsą. Šitaip elgiasi visi tarnai, patekę 
į nepažįstamą draugiją, nes nė vienas iš jų nenori būti laikomas beturčio 
patarnautoju: juo aukštesnė pono padėtis, tuo aukštesnė yra, jo pačio 
į įžymių ponų liokajus. 

Bet, nors titulas ir turtai skleidžia aplinkui spindesį ir kilmingų bei 
turtingų asmenų liokajai mano, kad jiems teisėtai priklauso dalis pagar- 
bos, dėl to rodomos jų ponams, tačiau dorybės ir proto atžvilgiu, matyt 
aiškiai, yra kitaip. Šie pranašumai yra grynai asmeniniai ir jie sugeria visą 
jiems rodomą pagarbą. Pagarba, tiesą pasakius, tokia menkutė, kad ja 
ir nėra ko dalytis su kuo nors. Nors pono dorybė ir protas neteikia jo- 
kios garbės tarnams, labiausiai pasigailėtina, kad jų nė kiek nežemina, jei 
ponas stokoja šių ypatybių. Suprantama, kas kita yra, kai vadinamosios 
dorybės trūksta poniai, o to padarinių mes jau matėme anksčiau'; šitoje 
negarbėje yra kažkas užkrečiama; panašiai kaip neturtas, ji persiduoda 
visiems, kurie stovi arti jos. 

Dėl šių priežasčių nėra ko stebėtis, kad tarnai (aš kalbu tik apie vy- 
riškių tarnus) tokie jautrūs dėl to, jog jų ponai garsėtų kaip turtuoliai, 
ir tokie abejingi dėl jų reputacijos kitais atžvilgiais, ir kad, nors laikoma 
gėda būti beturčio liokajumi, bet visai nėra gėdinga tarnauti niekšui arba 
puspročiui; todėl jie nė kiek nesivaržo plepėti, kur tiktai galima, apie 


| jau matėme anksčiau... — Čia turima galvoj vienuoliktojoje knygoje minėta Nelė Gvin. 

savo ponų beprotystes ir nešvarias išdaigas, neretai su šmaikščiu hu- 
moru, leipdami juokais. Liokajus dažnai švaistosi kandžiais žodžiais ne 
blogiau už prašmatnų dabitą apie džentelmeną, kurio livrėją jisai dėvi. 

Štai kodėl Partridžas, prikalbėjęs visokiausių nebūtų dalykų apie 
neapsakomus turtus, kurie atiteksią kaip paveldėjimas ponui Džonsui, 
labai atsainiai pareiškė nuogąstavimą, kuris kilo jam dar vakar vakarą ir 
kuriam, kaip mes tada užsiminėme, Džonso elgesys teikė ganėtiną pa- 
grindą. Trumpiau sakant, jis dabar visiškai įsitikino, kad jo ponas trenk- 
tas, ir lyg niekur nieko išklojo šį įsitikinimą visai padoriajai kompanijai, 
susirinkusiai apie židinį. 

Lėlių teatro savininkas nedelsdamas jam pritarė: 

— Prisipažįstu, — tarė jis, — džentelmenas mane labai nustebino savo 
neprotinga nuomone apie lėlių teatrą. Sunku patikėti, kad sveiko proto 
žmogus galėtų taip klysti; tai, ką jūs sakote, puikiai paaiškina visas pasi- 
baisėtinas jo pažiūras. Vargšelis! Man iš širdies jo gaila. Aš iš pat pradžių 
pastebėjau jo akyse kažką labai keista, bet nutylėjau. 

Užeigos šeimininkas su tuo sutiko: jis norėjo pasirodyti esąs toks pat 
įžvalgus ir pareiškė, kad tatai neišslydę ir iš jo dėmesio. 

— „Kitaip ir būti negali: juk tik bepročiui galėjo šauti į galvą palikti 
puikų viešbutį ir vilktis velnias žino kur tokiu vėlyvu metu. 

Akcizo mokesčių rinkėjas, išsiėmęs iš burnos pypkę, tarė: 

— Taip, džentelmenas atrodo ir kalba šiek tiek keistai. Jeigu jis bepro- 
tis, — kalbėjo jis, kreipdamasis į Partridžą, — tai jam negalima vaikščioti 
be priežiūros: ko gera, dar bėdų pridarys. Gaila, kad jo niekas nesurišo ir 
nepasiuntė namo pas tėvus. 

Panašios mintys šmėkščiojo ir Partridžui; būdamas įsitikinęs, kad 
Džonsas pabėgęs nuo pono Olverčio, jis vylėsi didelio atlyginimo, jeigu 
jam pavyktų kokiu nors būdu grąžinti vaikiną namo. Bet baimė Džonso, 
kurio karštą būdą ir jėgą jam ne kartą jau teko regėti ir net pajusti savo 
paties šonais, pakirto jo tikėjimą, jog toks planas įgyvendinamas, ir atė- 
mė norą apie jį galvoti. Tačiau vos tik jis išgirdo akcizininko nuomonę, 
tuoj pasinaudojo šia proga pasakyti, kad ir pats labai džiaugtųsi, jeigu tai 
pavyktų padaryti. 

— Pavyktų padaryti! — sušuko mokesčių rinkėjas. — Susimildami, juk 
nėra nieko lengvesnio. 

— O, jūs nežinote, sere, kas jis per velnias! — atsakė Partridžas. — Jis 
gali mane viena ranka pakelti ir išmesti pro langą; taip ir padarytų, jeigu 
tik nujaustų... 

— Na, aš taip pat nepėsčias, — pertarė jį mokesčių rinkėjas. — Be to, 
mes čia penkiese. 

— Nežinau, kaip penkiese, — įsiterpė šeimininkė, — mano vyras šiame 
reikale nedalyvaus. Ir apskritai jokio smurto prieš savo svečius aš nelei- 
siu. Jaunasis džentelmenas — gražuolis, kokio kaip gyva nesu mačiusi, ir 
jis toks pat beprotis kaip ir mes su jumis. Ką jūs ten pliauškiate apie keis- 
tą jo akių išraišką? Nuostabios akys, ir žvilgsnis toks malonus, o jis pats 
kuklutis 17 mandagus. Aš iš širdies jo pasigailėjau, kai šit anas džentel- 
menas kampe mums pasakė, kad jis nelaimingai įsimylėjęs. Suprantama, 
kad dėl to žmogaus žvilgsnis šiek tiek pasikeičia, ypač tokiam gražuoliui. 
Ir kas iš tikrųjų toji moteris? Kurio velnio jai dar reikia: gražuolis lyg iš 
pieno plaukęs ir nepaprastai turtingas. Turbūt kokia nors jūsiškė kil- 
mingoji ledi, kokia sostinės paukštytė, kurias jūs rodėte vakarykščiame 
spektaklyje ir kurios pačios nežino, ko nori. 

Teismo raštininkas taip pat pareiškė, kad jis nesikišiąs į šį reikalą be 
teismo sprendimo. 

— Sakykime, — tarė jis, — mums bus iškelta byla už neteisėtą suėmi- 
mą, — kuo tąsyk galėtume pasiteisinti? Negali žinot, ką prisiekusieji pa- 
laikys ganėtinu beprotystės įrodymu? Be to, aš kalbu tik apie save: teisi- 
ninkui nedera dalyvauti tokiuose reikaluose kitaip, kaip tik teisininkui. 
Prisiekusieji prie mūsų visada kimba labiau negu prie kitų piliečių. Todėl 
aš neatkalbinėju nei jūsų, pone Tomsonai (jis kreipėsi į mokesčių rinkėją), 
nei džentelmeno, kuris sutinka su jumis, ir išvis nė vieno čia esančiųjų. 

Mokesčių rinkėjas linktelėjo galvą, o lėlių teatro savininkas tarė: 

— Prisiekusiesiems kartais esti sunku nuspręsti, ar iš tikrųjų jie turi 
reikalą su bepročiu. Prisimenu, aš pats kartą stebėjau sprendžiant šį klau- 
simą teisme, kur dvidešimt liudytojų prisiekė, kad žmogus visiškai pami- 
šęs, kaip zuikis kovo mėnesį, o dvidešimt kitų — kad jis viso proto, kaip 

ir kiekvienas anglas. Ir iš tikrųjų, dauguma publikos buvo tos nuomonės, 
jog tai tik giminių intrigos, norint atimti nelaimingajam pilietines teises. 

— Labai galimas daiktas! — sušuko šeimininkė. — Aš pati pažinojau 
vieną nelaimingąjį, kurį šeima išlaikė visą gyvenimą beprotnamyje, pati 
tuo tarpu naudodamasi jo turtais; bet kas iš to? Įstatymas pripažino jo 
turtą šeimai, O pagal teisę jis vis dėlto priklauso ne jai. 

— Kvailystė! — su panieka sušuko raštininkas. —- Kam gali priklausyti 
kuri nors teisė, jeigu ne tiems, kuriems įstatymas ją pripažino? Jeigu įsta- 
tymas pripažintų man geriausią dvarą valstybėje, tai kas man darbo, ar 
kas nors turi teisę į šį dvarą. 

— Jeigu taip, — įsiterpė Partridžas, — fežx gun facunt alena bericula 
autumn". 

Užeigininkas, kuris buvo išėjęs prie vartų sutikti vieno raitelio, dabar 
išsigandęs grįžo į virtuvę ir pasakė: 

— Ponai, galite įsivaizduoti: maištininkai paspruko nuo hercogo ir yra 
beveik ties pat Londonu. Žinia tikra, man ją pranešė žmogus, kuris tik 
ką buvo atjojęs. 

— Iš širdies tuo džiaugiuosi! — sušuko Partridžas. — Vadinasi, šioje 
pusėje mūšių nebus. 

— Aš taip pat džiaugiuosi, — tarė raštininkas, — bet kilnesniais sume- 
timais: visuomet esu už tai, kad triumfuotų teisė. 

— O man sakė, kad šis žmogus neturįs jokių teisių, — tarstelėjo šei- 
mininkė. 

— Aš jums tuoj pat įrodysiu priešingai! — sušuko raštininkas. — Jeigu 
mano tėvas miršta, turėdamas kokią nors teisę, — įsidėmėkite, aš sakau: 
turėdamas kokią nors teisę, — nejau ši teisė neatitenka sūnui? Ir ar viena 
teisė neatitenka lygiai taip pat, kaip ir kita? 

— Bet kokią jis turi teisę padaryti mus popiežininkais? — prieštaravo 
užeigininkas. 

— Nebijokite, nepadarys, — tarė Partridžas. — O dėl teisės, tai džen- 
telmenas įrodė ją aiškių aiškiausiai; tačiau religija čia visai niekuo dėta. 


' Laimingas, kuris per svetimą nelaimę išmoko būti atsargus (/94.). 

Patys popiežininkai nieko panašaus nemano. Vienas popiežininkų kuni- 
gas, puikiausias žmogus ir mano geras pažįstamas, garbės žodžiu mane 
patikino, kad jie šito nė minty neturi. 

— Ir man lygiai tą pat sakė kitas kunigas, mano pažįstamas, — tarė šei- 
mininkė, — bet mano vyras amžinai bijo popiežininkų. Aš pažįstu labai 
daug popiežininkų — puikiausi žmonės ir dosniai dalija pinigus; o mano 
taisyklė — pinigai nekvepia, kad ir iš ko juos gautum. 

— Teisingai, šeimininkėle, — pritarė lėlininkas. — Manding, nesvarbu, 
kokia mūsų religija, kad tik nelaimėtų presbiterionai', nes jie yra lėlių 
teatro priešai. 

— Tai jūs pasirengęs paaukoti religiją savo pelnui ir pageidaujate, kad 
įsigalėtų popiežininkai? — sušuko mokesčių rinkėjas. 

— Anaiptol nepageidauju, — atsakė lėlininkas. — Aš nekenčiu popie- 
žininkų nė kiek ne mažiau kaip ir kitų; o vis dėlto džiugu, kad popieži- 
ninkams valdant galima gyventi, o to nepasakysi apie presbiterionus. Juk 
visiems mums pirmiausia rūpi klausimas, iš ko pragyventi: mes turime 
būti aprūpinti. Prisipažinkite atvirai: aš kirsiu lažybų, kad užvis labiau 
pasaulyje jūs bijote netekti savo vietos. Nusiraminkite, prieteliau: akcizą 
paliks kiekviena vyriausybė. 

— Ne, aš būčiau nenaudėlis, jeigu negerbčiau karaliaus, kuris duoda 
man duonos kąsnį, — atkirto mokesčių rinkėjas. — Tatai taip papras- 
ta ir natūralu: kas man iš to, kad akcizo valdyba bus palikta ir esant 
kitai vyriausybei, jeigu mano draugai bus atleisti, o jiems iš paskos ir 
man teks išsinešdinti? Ne, ne, prieteliau, manęs nesuviliosi, ir aš ne- 
atsižadėsiu savo religijos dėl vilties išsilaikyti tarnyboje, esant naujai 
vyriausybei. Geriau man, aišku, nebus, ir labai galimas daiktas, kad 
bus blogiau. 

— Tą patį ir aš kalbu, — tarė užeigininkas, — kai man kiti sako: nežinia, 
kas gali atsitikti! Šnekėkite sau! Ar aš nebūčiau kvailas per visą pilvą, 


' Presbilerfonai — viena iš protestantų sektų, kuri anglų buržuazinėje revoliucijoje vaidino 
svarbų vaidmenį; presbiterionai buvo priešiškai nusistatę prieš teatrą ir, užėmę valdžią, uždraudė 
teatro spektaklius. 

jeigu skolinčiau pinigus Dievas žino kam, nors jis galbūt ir grąžins juos? 
Mano stalčiuje saugiau; ten aš juos ir laikysiu. 

Teismo raštininkas susidarė palankią nuomonę apie Partridžo nuo- 
voką. Ar tai išplaukė iš gebėjimo perprasti žmonių sielas, taip pat ir daly- 
kų esmę, ar iš tarpusavio simpatijos, nes jie abu buvo įsitikinę jakobitai, 
— nežinia, tik jie nuoširdžiai paspaudė vienas kitam ranką ir išgėrė po bo- 
kalą stipraus alaus su tostais, kuriuos mes verčiau paliksime užmirščiai. 

Šiems tostams pritarė ir visi kiti, net užeigininkas, nors ir nenoromis; 
jis negalėjo atsispirti raštininko grasinimams, kai tas ėmė priesaikauti, 
kad jo nė kojos nebebus šiuose namuose, jeigu jis atsisakys išgerti. Šia 
proga ištuštinti bokalai netruks padaryti galą pašnekesiui. O mes, tuo 
pasinaudodami, baigsime šį skyrių. 


Aštuntasis skyrius 


KURIAME FORTUNA ELGĖSI 
SU DŽONSU LYG IR PALANKIAU 
NEGU LIG ŠIOL 


ėra migdomojo gėrimo, sveikesnio už nuovargį, ir vargu ar ra- 

N.. toksai, kuris būtų stipresnis už jį. Džonsas, galima sakyti, 
truktelėjo geroką porciją šito gėrimo, ir jis labai smarkiai jaunuolį pa- 
veikė. Jis išmiegojo devynias valandas ir, nepažadintas baisaus triukšmo 
ties jo kambario durimis, galbūt būtų miegojęs net ir ilgiau; už durų 
girdėjosi sunkių smūgių bildesys ir beviltiški pagalbos šauksmai. Džon- 
sas akimirka pašoko iš lovos ir išvydo lėlių teatro savininką, kuris be 
gailesčio vanojo vargšą juokdarį per nugarą ir šonus. 

Džonsas išsyk užsistojo skriaudžiamąjį ir prirėmė išdidųjį nugalėtoją 
prie sienos. Lėlininkas buvo per silpnas priešintis Džonsui, kaip ir raiba- 
sis juokdarys — savo šeimininkui. 

Bet nors juokdarys buvo žmogelis mažas ir ne iš stipriųjų, jis pasi- 
žymėjo geroku tulžingumu. Pasijutęs esąs išvaduotas iš nedraugo rankų, 
jis tuoj pat ėmė atakuoti jį vieninteliu ginklu, kuriuo galėjo jam prilygti. 
Iš pradžių išpyškino įprastų keiksmažodžių salvę, o paskui pažėrė kon- 
krečius kaltinimus. 

— Terauna tave velnias, sukčiau! Aš ne tik tave išlaikiau (nes už visas 
pajamas tu privalai būti dėkingas tiktai man), bet dar išgelbėjau tave nuo 
kartuvių. Ar tu nesiruošei, ne vėliau kaip vakar, apiplėšti damą, nuvilk- 
damas nuo jos skersgatvyje puošnų jojimo kostiumą? Gal paneigsi, kad 
geidavai susitikti su ja miške akis į akį, norėdamas nurengti ją... nurengti 
vieną iš žaviausių gražuolių pasaulyje? O dabar užpuolei mane ir vos 
neužmušei be jokios priežasties: juk aš nenuskriaudžiau mergaitės, ji pati 
laisvai sutiko, — ir tik todėl, kad aš jai patikau labiau negu tu. 

Išgirdęs šiuos žodžius, Džonsas paliko teatro savininką, griežčiausiai 
prisakęs jam nebeliesti juokdario, ir nusivedė tą vargšelį į savo kamba- 
rį, Čia ir gavo iš jo žinių apie Sofiją: pasirodo, juokdarys buvo matęs ją 

prajojančią, lydėdamas vakar vakarą savo šeimininką su būgnu. Džonsas 
lengvai įprašė jį parodyti vietą, kur jie buvo susitikę, o paskui pašaukė 
Partridžą ir ėmė skubiai ruoštis į kelionę. 

Buvo jau beveik aštunta valanda, kada jie išsirengė išvykti, nes Par- 
tridžas visai neskubėjo ir sąskaitą užeigininkas pateikė ne tuoj pat; O 
kai pagaliau viskas buvo baigta ir atsiskaityta, pats Džonsas nebenorėjo 
palikti viešbučio, galutinai nesutaikęs teatro savininko su juokdariu. 

Tatai laimingai atlikęs, jis leidosi į kelionę, ir dorasis juokdarys at- 
vedė jį į tą vietą, kur buvo prajojusi Sofija; dosniai apdovanojęs savo 
vadovą, Džonsas sparčiai leidosi žingsniuoti pirmyn, džiūgaudamas dėl 
nepaprastų aplinkybių, kurios suteikė jam žinių apie Sofiją. Sužinojęs, 
kaip visa nutiko, Partridžas karštai ėmė pranašauti Džonsui šios jo kelio- 
nės sėkmę; mat, sakė jis, du tokie nuotykiai, užvedą jį ant jo mylimosios 
pėdsakų, niekada nebūtų galėję atsitikti, jeigu Apvaizda neketintų paga- 
liau suvesti juos abu draugėn. Čia Džonsas pirmą kartą atkreipė šiek tiek 
dėmesio į savo palydovo prietarus. 

Nesukorus nė dviejų mylių, juos užklupo audra su smarkia liūtimi; 
kadangi jie tuo metu pastebėjo tolumoje smuklę, tai Partridžas įprašė 
Džonsą užsukti ten ir perlaukti audrą. Alkis yra priešas (jeigu tik jį ga- 
lima šitaip pavadinti), panašesnis į anglų negu į prancūzų kariuomenę: 
kad ir kiek kartų jūs ją nugalite, jinai vėl anksčiau ar vėliau susitelkia; taip 
buvo ir Partridžui; vos tik jis įžengė į virtuvę, jo žodžiai buvo lygiai tokie 
kaip ir vakar vakare. Taigi ant stalo pasirodė puikiausios šaltos nugarinės 
ir jos su apetitu ėmėsi ne tik Partridžas, bet ir Džonsas, nors pastarasis 
pradėjo vėl nerimauti, nes smuklėje niekas jam negalėjo suteikti jokių 
naujų žinių apie Sofiją. 

Pasistiprinęs Džonsas gviešėsi tęsti kelionę, nors audra tebešėlo; 
bet Partridžas prisispyręs prašė jį išgerti dar bokalą; paskui, dirstelėjęs į 
žmogų prie židinio, tik ką įėjusį į virtuvę ir tą valandėlę taip pat įdėmiai 
žiūrintį į Jį, jisai staiga kreipėsi į Džonsą sakydamas: 

— Jūsų ranką, pone! Vieno bokalo dabar bus maža. Gauta naujų ži- 
nių nuo panelės Sofijos. Štai anas vaikinas prie židinio — tas pats, kuris ją 
lydėjo. Dievaži, ant jo veido mano pleistras. 

— Duok, Dieve, jums sveikatos, sere, — atsiliepė stovintysis prie židi- 
nio. — Taip, tikrai čia jūsų pleistras. Amžiais prisiminsiu jūsų gerumą; jis 
beveik visai išgydė mano žaizdą. 

Tai išgirdęs, Džonsas pašoko nuo kėdės ir, liepęs vaikinui tučtuojau 
sekti iš paskos, pasišalino iš virtuvės į atskirą kambarį: jis buvo toks 
korektiškas Sofijos atžvilgiu, kad niekad netardavo jos vardo girdint pa- 
šaliniams. Tiesa, jausmams užplūdus širdį, jis buvo pasiūlęs tostą į jos 
sveikatą karininkų draugėje, kur, jam atrodė, niekas negalėjo jos pažinti; 
bet skaitytojas, žinoma, prisimena, su kokiu vargu jis ir ten buvo įprašy- 
tas pasakyti jos pavardę. 

Todėl tuo skaudžiau ir galbūt, daugelio išmintingų skaitytojų nuo- 
mone, tuo absurdiškiau ir baisiau buvo tai, kad dabartinė jo nelaimė iš- 
plaukė iš klaidingo įsitikinimo, kad jam neva stinga to paties korektišku- 
mo, kurio jam iš tikrųjų netrūko. Mat Sofija buvo kur kas labiau užgauta 
laisvo jo elgesio, kurį, jos manymu (ne be pagrindo), Džonsas leido sau, 
pakenkdamas jos vardui ir reputacijai, negu jo santykių su kita moterimi, 
kurie jai atrodė dovanotini dabartinėje jo padėtyje; ir, tiesą sakant, aš ma- 
nau, kad Honorai nebūtų pavykę įkalbėti savo ponią išvykti iš Eptono, 
nepasimačius su Džonsu, jeigu ne šie du ryškūs įrodymai, byloją apie 
lengvapėdišką jo elgesį, tokį nepagarbų ir tokį nesuderinamą su meilės ir 
švelnumo jausmais kilniose ir jautriose širdyse. 

Bet visa susiklostė kaip tik šitaip, ir aš privalau pasakoti tai, kas buvo; 
ir jeigu kuriam nors skaitytojui vienas ar kitas faktas pasirodys nenatūra- 
lus, nieko negaliu padaryti. Tokiems skaitytojams turiu priminti, kad aš 
rašau ne teorinį veikalą, o istoriją, taigi neprivalau kiekvieną faktą derinti 
su įsigalėjusiomis nuomonėmis apie tai, kas tikra ir natūralu. Ir jeigu tatai 
būtų net nesunku, tai ar ne protingiau man vis dėlto šito vengti. Pavyz- 
džiui, faktas, kurį mes čia dabar turime prieš akis, be kokių nors mano 
aiškinimų galbut, tiesa, iš pirmo žvilgsnio užgaus kai kuriuos skaitytojus, 
tačiau, šiek tiek daugiau pasvarsčius, turi visiems patikti; juk išmintingi ir 
dorybingi žmonės žiūrės į tai, kas nutiko Džonsui Eptone, kaip į pelnytą 


bausmę už palaidą elgesį su moterimis, o to tiesioginis rezultatas visa 


tai ir buvo; o kvailiai ir ištvirkėliai pasidžiaugs, pataikaudami patys sau, 

kad žmogaus reputacija priklauso veikiau nuo atsitiktinumo, o ne nuo 
dorumo. Tačiau moralas, kurį mes patys linkę iš čia pasidaryti, pasirodys, 
ko gera, vienodai prieštaringas abiem šioms išvadoms ir bylos, kad pa- 
našūs atsitikimai tepatvirtina tą didžią, naudingą ir mažai žinomą taisyk- 
lę, kurią įdiegti yra viso šio veikalo tikslas, bet kurios mes neprivalome 
kartoti kiekviename puslapyje, kaip parapijos klebonas kartoja per savo 
pamokslą po kiekvieno sakinio tos: dienos evangelijos tekstą. 

Mums užtenka to, kad nors ir kaip skaudžiai Sofija klydo dėl Džon- 
so, vis dėlto ji turėjo ganėtiną pagrindą, nes, man rodos, kiekviena kita 
jauna ledi, ja dėta, būtų klydusi lygiai taip pat. Maža to, jeigu ji dabar 
tebejotų, ieškodama savo mylimojo, ir užsuktų į šią smuklę, vos tik jam 
iš čia išėjus, tai įsitikintų, kad šeimininkas žino jos vardą ir padėtį ne 
menkiau, negu tai žinojo tarnaitė Eptone. Mat tuo metu, kai Džonsas 
pašnibždomis teiravosi Sofijos vadovą atskirame kambaryje, Partridžas, 
kuris nepasižymėjo tokiu korektiškumu, visiems girdint virtuvėje klausi- 
nėjo kitą vadovą, pasitarnavusį poniai Ficpatrik; taigi užeigininkas, kurio 
ausys būdavo pastatytos visais panašiais atvejais, smulkiai sužinojo, kaip 
Sofija nukrito nuo arklio bei visa kita, kaip ji buvo palaikyta Dženi Ka- 
meron, kokių padarinių turėjo išgertas punšas, žodžiu, beveik visa, kas 
nutiko viešbutyje, iš kurio mes išlydėjome mūsų damas šešetu kinkytoje 
karietoje, kai paskutinį kartą su jomis matėmės. 


Devintasis skyrius 


KURIAME PATEIKIAMA TIK KELETAS 
PADRIKŲ PASTABŲ 


žtrukęs pusvalandį, Džonsas skubiai grįžo į virtuvę ir pa- 
|Eonai kad šeimininkas tučtuojau pateiktų jam sąskaitą. 
Nors Partridžui teko palikti šiltą kampelį prie židinio ir gaivinančios 
drėgmės taurę, tačiau jo nuliūdimą iš dalies išsklaidė žinia, kad toliau 
jis keliaus nebe pėsčias, nes Džonsas, pasinaudodamas aukso argu- 
mentais, įtikino vadovą nujodinti jį į tą viešbutį, kur jis prieš tai buvo 
nulydėjęs Sofiją. Tačiau vadovas sutiko tai padaryti tik su sąlyga, kad 
jo draugas palauks jo šitoje smuklėje. Priežastis buvo ta, kad Eptono 
viešbučio savininkas artimai pasižino su Glosterio viešbučio savinin- 
ku, ir pastarojo ausis anksčiau ar vėliau galėjo pasiekti gandas, jog jo 
arkliai buvo išnuomuoti keliems asmenims; dėl to iš vadovo galėjo būti 
pareikalauta grąžinti pinigus, kuriuos tasai išmintingai ketino priglausti 
savo kišenėje. 

Mums teko užsiminti apie šią iš esmės menką aplinkybę todėl, kad 
jinai uždelsė pono Džonso išvykimą: antrojo vadovo sąžiningumas pasi- 
rodė didesnis, tai yra didesne suma apmokamas, ir būtų atsiėjęs Džonsui 
minėjome, nebūtų sugalvojęs pasiūlyti antrajam vadovui pusės kronos, 
kad tasai ją išleistų šioje smuklėje, belaukdamas savo draugo. Vos tik 
šeimininkas užuodė šį puskronį, tuoj leidosi dėl jo į tokį karštą ir įtiki- 
namą gražbyliavimą, kad vadovas greitai buvo nugalėtas ir sutiko laukti 
už kitą puskronį. Šia proga mes negalime susilaikyti nepažymėję, jog 
paprasti žmonės yra gana gudrūs politikai, ir aukštųjų sluoksnių atstovai 
veltui esti apie save per daug geros nuomonės įtikėję, kad jie dievažin 
kokie gudročiai, o tuo tarpu juos perdėm suriečia į ožio ragą kartais pats 
mažėliausias žmogelis. 

Kai arkliai buvo atvesti, Džonsas užšoko tiesiog ant moteriško bal- 
no, kuriuo buvo jojusi jo brangioji Sofija. Tiesa, vadovas labai paslau- 


184 


+ HENRY FIELDING 


giai pasiūlė jam savąjį, bet mūsų herojus pasirinko moteriškąjį, matyt, 
kad jis buvo minkštesnis. Partridžas, nors ir mėgo pasilepinti ne ma- 
žiau už Džonsą, tačiau negalėjo pakęsti minties apie savo vyriškojo 
orumo pažeminimą ir priėmė vadovo pasiūlymą. Taigi Džonsas mo- 
teriškame Sofijos balne, vadovas ponios Honoros balne ir Partridžas 
trečiuoju arkliu patraukė į kelionę ir po keturių valandų pasiekė vieš- 
butį, kur skaitytojas jau yra praleidęs tiek daug laiko. Partridžas visą 
kelią buvo labai pakiliai nusiteikęs ir perdėm vardijo Džonsui daugelį 
gerų pranašiškų ženklų, paskutiniu metu žadančių pastarajam sėkmę; 
iš tikrųjų net neprietaringiausias skaitytojas turi pripažinti, kad šie žen- 
klai buvo itin palankūs. Be to, šis jo bendrakeleivio vaikymasis paskui 
mylimąją labiau patiko Partridžui negu jo vaikymasis garbės; taip pat 
iš šių lemtingų ženklų, kuriuos pedagogas palaikė sėkmės laidu, jis 
pirmą kartą susidarė aiškų supratimą apie Džonso meilę Sofijai; iki 
šiol jisai teskirdavo jai labai maža dėmesio, nes, ieškodamas priežasčių, 
dėl kurių Džonsas pabėgo iš namų, Partridžas iš pradžių nuklydo ne 
tuo keliu; o dėl nuotykių Eptone, tai jis, kaip tik prieš atvykstant tenai 
ir išvykus iš ten, buvo per daug įbaugintas, kad būtų galėjęs padaryti 
kurią kitą išvadą, be tos, jog vargšas Džonsas visai pamišęs. Ši išvada 
nė kiek nesikirto su dar prieš tai susidaryta jo nuomone apie visišką 
jo bendrakeleivio pakvaišimą; pedagogui atrodė, kad pastarojo elgesys 
išvykstant iš Glosterio visiškai pateisina, ką jam prieš tai buvo tekę 
girdėti. Tačiau šia kelione Partridžas buvo visiškai patenkintas, ir nuo 
šiol jis ėmė daug palankiau galvoti apie protines bičiulio galias. 

Laikrodis kaip tik mušė trečią, kai jie atjojo, ir Džonsas nedelsdamas 
užsakė pašto arklius, bet, nelaimei, visame miestelyje negalima buvo 
gauti nė vieno arklio; skaitytojas tuo visai nenusistebės, jeigu prisimins 
sąjūdį, apėmusį visą karalystę ir ypač šią jos dalį, kur dieną ir naktį kas 
valandą visomis kryptimis lakstė kurjeriai. 

Džonsas visaip stengėsi įkalbėti savo vadovą nugabenti jį iki Koven- 
trio, bet tasai buvo nepermaldaujamas. Jiems taip besiderant viešbučio 
kieme, priėjo žmogus; sveikindamasis jisai pavadino vaikiną vardu ir pa- 
klausė, kaip laikosi jo artimieji Somersetšire. Džonsas tučtuojau pažino 

vytiškį — poną Daulingą, advokatą, su kuriuo jis buvo pietavęs Glostery- 
je, ir mandagiai linktelėjo, atsakydamas į sveikinimą. 

Daulingas prisispyręs įkalbinėjo poną Džonsą nekeliauti toliau nak- 
čia, paremdamas savo prašymą daugybe nenuginčijamų argumentų - pa- 
vyzdžiui, kad jau temsta, kad kelias labai bjaurus ir kad kur kas patogiau 
bus keliauti dieną; argumentai kuo svariausi, ir jie veikiausiai jau buvo 
pačiam Džonsui atėję į galvą, bet kaip anksčiau jie buvo bejėgiai, tai 
tokie pat pasirodė ir dabar: Džonsas atkakliai laikėsi savo pasiryžimo, 
pasiruošęs leistis į kelionę net ir pėsčias. 

Matydamas, jog jam nepavyks perkalbėti Džonso, pagarbusis advo- 
katas su tokiu pat uolumu ėmė įkalbinėti vadovą vykti su juo. Nuro- 
dydamas jam daugybę priežasčių sutikti leistis į šią trumpą kelionę, jis 
baigdamas pasakė: 

— Nejau tu abejoji, kad džentelmenas tau dosniai atsilygins už 
paslaugą? 

Du priešais vieną visur paims viršų, ne tiktai futbole. Bet sutelktų 
jėgų pranašumas įtikinėjant ar prašant yra akivaizdus kiekvienam ati- 
džiam stebėtojui: juk jums veikiausiai ne kartą teko matyti, kaip tėvas, 
šeimininkas, žmona ar kitas įtakingas asmuo ryžtingiausiu būdu atmeta 
visus prašytojo argumentus, jei tas kreipiasi vienas, o paskui sutinka, iš- 
girdęs juos iš antro arba trečio asmens, ateinančio jam į pagalbą, bet ne- 
pasakančio visiškai nieko nauja. Iš čia, matyt, yra kilęs posakis „paremti 
argumentą arba pasiūlymą“, o tai esti labai svarbu visuose viešuose gin- 
čuose. Dėl to turbūt ir mūsų teismo įstaigose taip dažnai tenka girdėti, 
kaip koks nors mokslinčius (daugiausia teisių daktaras) kiaurą valandą 
kartoja lygiai tą pat, kas tik prieš jį buvo pasakyta kito mokslinčiaus. 

Užuot aiškinę šį reiškinį, mes, pagal mūsų nusistatytą metodą, pa- 
vyzdžiu pateiksime anksčiau minėtą vadovą; jis išklausė pono Daulingo 
įtikinėjimus ir sutiko vėl pasodinti Džonsą į moterišką balną, bet parei- 
kalavo, kad jam prieš tai būtų leista gerokai pašerti arklius, nes tie sukorė 
didelį kelio galą ir bėgo gana sparčiai. Tačiau šis vadovo reikalavimas 
buvo visai nereikalingas, nes Džonsas, nors labai skubėjo ir nekantra- 
vo, pats būtų įsakęs paduoti jiems pašaro; jis visai nepritarė nuomonei 

tų, kurie gyvulius laiko paprastomis mašinomis! ir, smeigdami pentinus 
savo žirgo pašonėn, įsivaizduoja, tarsi pentinas ir arklys būtų vienodai 
jautrūs skausmui. 

Kol arkliai ėdė avižas arba, tikriau pasakius, kol buvo manoma, kad 
jie jas ėda (nes vadovas labiausiai buvo susirūpinęs pats pasivaišinti vir- 
tuvėje, o arklininkas tuo pasinaudojo ir pasirūpino, kad jo avižos liktų 
nepaliestos arklidėje), ponas Džonsas, nusileidęs primygtiniam pono 
Daulingo prašymui, nuėjo į šio džentelmeno kambarį, kur jie ir susėdo 
prie butelio vyno. 


! „nuomonei tų, kurie gyvulius laiko babrastomis mašinomis. — Tokios nuomonės laikėsi kartezi- 
ninkai, prancūzų filosofo Renė Dekarto (1596-1650) sekėjai. 


Dešimtasis skyrius 


KURIAME PONAS DŽONSAS IR 
PONAS DAULINGAS GERIA VYNĄ 


pr“ Daulingas, pripylęs stiklinę vyno, pasiūlė tostą už garbųjį 
skvairą Olvertį pridurdamas: 

— Jeigu jūs sutinkate, sere, išgerkime ir į jo sūnėno bei paveldėto- 
jo, jaunojo skvairo, sveikatą. Taip, sere, ponas Blaifilas, jūsų giminaitis, 
puikus jaunas džentelmenas, ir galiu jus užtikrinti, kad jis laikui bėgant 
vaidins labai žymų vaidmenį visoje apygardoje. Aš jau turiu numatęs jam 
vietelę rinkimams į Parlamentą. 

— Aš įsitikinęs, sere, — atsakė Džonsas, — kad jūs neketinate užgauti 
manęs, todėl ir neįsižeidžiu; bet iš tikrųjų jūs labai ne vietoje sugretinote 
asmenis, nes vienas jų — žmonių giminės garbė ir pasididžiavimas, o ki- 
tas — niekšas, teršiąs žmogaus vardą. 

Daulingas nustebo. Jis pasakė laikąs abu džentelmenus žmonėmis, 
nenusipelnančiais jokio priekaišto. 

— Man neteko bendrauti su pačiu skvairu Olverčiu, - pasakė jis, - bet 
kas nėra girdėjęs apie jo gerumą? O jaunąjį džentelmeną mačiau tik vie- 
ną kartą, kai nuvežiau jam žinią apie jo motinos mirtį; bet tada aš taip 
skubėjau, taip buvau plėšomas ir varginamas daugybės reikalų, kad tie- 
siog neturėjau laiko su juo pasikalbėti; tačiau jis atrodė kaip tikras džen- 
telmenas ir buvo toks lipšnus, kad, prisipažįstu jums, man kaip gyvam 
joks džentelmenas nebuvo padaręs tokio malonaus įspūdžio. 

— Aš nė kiek nesistebiu, kad jis mokėjo jus sužavėti per tokį trumpą 
pasimatymą, — atsakė Džonsas. — Blaifilas gudrus kaip pats velnias, ir jūs 
galite jo neperprasdamas pažinoti jį daugelį metų. Aš augau su juo nuo 
pat vaikystės, ir mes beveik niekad nebuvome persiskyrę; bet tik visai 
neseniai man paaiškėjo, ir tai ne iki galo, koks jisai niekšas. Prisipažįstu, 
aš visą laiką jo nemėgau, man atrodė, kad jam stinga sielos taurumo, 
kuris yra tikras pagrindas viso to, kas didu ir kilnu žmoguje. Jau kadais aš 
pastebėjau niekingą jo egoizmą; bet tik neseniai, visai neseniai pamačiau, 


188 


+ HENRY FIELDING 


kokių žemų ir juodų darbelių jis gali griebtis: taip, aš pagaliau pamačiau, 
kad, naudodamasis mano atviru būdu, jis užsigeidė pražudyti mane, ilgai 
spendė pragariškas pinkles ir pagaliau įvykdė savo planą. 

— Šit kaip! — sušuko Daulingas. — Kaip gaila tada, kad didžiulius jūsų 
dėdės Olverčio turtus paveldės toksai subjektas. 

— Jūs man priskiriate garbę, sere, į kurią aš, deja, neturiu jokios tei- 
sės, — atsakė Džonsas. — Tiesa, ponas Olvertis buvo toks geras, kad kartą 
man leido vadinti jį dar brangesniu vardu; bet kadangi jis tatai padarė tik 
iš savo gerumo, tai aš negaliu skųstis jo neteisingumu, jeigu jis nusprendė 
atimti man šią garbę; juk dovanos atėmimas negali būti labiau neužpel- 
nytas, negu anksčiau buvo pati dovana. Užtikrinu jus, sere, aš ne giminė 
ponui Olverčiui; ir jeigu žmonės, nemoką kaip reikiant įvertinti jo pra- 
našumų, pamanys, kad jis pasielgė su manimi per daug atšiauriai ir netė- 
viškai, tai tuo bus padaryta neteisybė geriausiam 1š visų žmonių; juk aš... 
Tačiau atleiskite, neįkyrėsiu jums smulkmenomis apie save; vis dėlto jūs, 
matyt, palaikėte mane pono Olverčio giminaičiu, ir todėl aš jaučiu pareigą 
pasakyti jums tiesą apie poelgį, kuris gali užtraukti jam papeikimą; aš pasi- 
rengęs verčiau paaukoti gyvybę, negu tapti ko nors tokio priežastim. 

— Jūsų žodžiai, sere, rodo tikrą širdies kilnumą, — tarė Daulingas, - ir 
jūs man ne tiktai kad neįkyrite, bet, priešingai, suteiktumėte didelį ma- 
lonumą paaiškindamas, kaip atsitiko, kad esate laikomas pono Olverčio 
giminaičiu, jeigu taip nėra; jūsų arkliai pasisotins ne anksčiau kaip po 
pusvalandžio, tad turime laiko; taigi papasakokite, susimildamas, kaip 
visa tai susiklostė? Prisipažįstu, mane labai stebina, kodėl jūs laikomas 
giminaičiu džentelmenui, kuris jums visai ne giminė. 

Būdo sukalbumu (bet anaiptol ne apdairumu) Džonsas šiek tiek primi- 
nė savo pamiltąją Sofiją; jis mielai sutiko patenkinti pono Daulingo smal- 
sumą ir paporino jam savąją gimimo ir auklėjimo istoriją kaip Otelas, — 


Nuo bat vaikystės lig 2202ento, 
Kada jį basibpasakot paprašė; 


! Nuo pat vaikystės lię 7z0mento... — truputį pakeista citata iš Šekspyro „Otelo“ (I veiksmas, 3 
scena). Versta A. Churgino. 

o Daulingas, panašiai kaip Dezdemona, išklausė jį su didžiu dėmesiu, 


Sakydamas, kab viskas keista, keista, 
Kaib jaudinama ir graudu, graudu. 


Poną Daulingą labai sujaudino šitas pasakojimas: advokato dar- 
bas nebuvo nustelbęs jame žmogiškų jausmų. Nėra nieko neteisingiau, 
kaip primesti mūsų nusistatymą prieš vieną ar kitą profesiją privačiam 
žmogaus gyvenimui ir galvoti apie žmogų, remiantis mūsų turimu su- 
pratimu apie jo užsiėmimą. Tiesa, įprotis susilpnina pasišlykštėjimą 
veiksmais, kurių reikalauja tam tikra profesija 1r kurie tarsi yra įsisunkę 
į žmogaus kūną ir kraują; bet visais kitais atvejais prigimčiai vieno- 
dai nusileidžia visų profesijų žmonės, ir galbūt net labiau tie, kurie 
leidžia jai, taip sakant, paatostogauti, kai dirba nuolatinį savo darbą. 
Mėsininkas, aš esu įsitikinęs, nepapjaus gražaus arklio negailėdamas jo, 
o ir chirurgas, šaltakraujiškai amputuodamas ranką arba koją, pareikš 
užuojautą ligoniui dėl podagros, — aš pats tatai esu matęs. Budelis, 
nukirtęs galvas šimtams žmonių, drebėjo, pirmą kartą atlikdamas savo 
pareigas; ir net žmonių kraujo liejimo profesionalai, kurie per karą be 
sąžinės priekaištų žudo tūkstančius ne tik į save panašių žudymo pro- 
fesionalų, bet dažnai taip pat moteris ir vaikus, — net jie taikos metais, 
atidėdami į šalį būgnus ir trimitus, dažnai atideda į šalį ir nuožmumą ir 
tampa labai romiais pilietinės bendrijos nariais. Taip ir advokatas gali 
užjausti savo artimuosius dėl nelaimių ir negandų, jeigu tik jam neten- 
ka kalbėti prieš juos teisme. 

Džonsas, kaip žinoma skaitytojui, dar nenujautė, kokiomis juodomis 
spalvomis jis buvo pavaizduotas ponui Olverčiui; kitus įvykius jis išdėstė 
nelabai palankioje sau šviesoje: nors jis negeidė pasmerkti savo neseniai 
buvusio bičiulio ir globėjo, bet ir nenorėjo per daug kaltės suversti sau. 
Todėl Daulingas ne be pamato įžvelgė, kad kažkas jam yra labai blogai 
pasitarnavęs. 

— Skvairas, žinoma, nebūtų atėmęs jums palikimo vien dėl keleto 
prasižengimų, kuriuos gali padaryti kiekvienas jaunas džentelmenas. Ta- 

čiau aš kalbu neteisingai, sakydamas „atėmė palikimą“, nes jūs, supran- 
tama, neturite į tą palikimą įstatymo teisių. Dėl to nėra ko abejoti; čia 
neverta nė bylos kelti. Vis dėlto jeigu jūs tam tikru būdu buvote įsūnytas, 
prisiimtas kaip tikrasis vaikas, tai, žinoma, galėjote tikėtis jei ne viso tur- 
to, tai didžios jo dalies; ir jeigu net jūs būtumėte vylęsis gauti visą dvarą, 
aš nepeikčiau jūsų: juk visi žmonės trokšta turėti kuo daugiau, ir dėl to 
nėra ko jiems priekaištauti. 

— Ne, jūs klystate, priskirdamas man tokius ketinimus, — tarė Džon- 
sas, — aš būčiau pasitenkinęs kuo mažiausia dalimi. Niekad nesidairiau 
į pono Olverčio turtą ir galiu gryna sąžine pasakyti, jog niekad nema- 
niau, kad jis gali arba turi teisę man jį palikti. Iškilmingai pareiškiu: 
jeigu jis dalydamas būtų nuskriaudęs savo sūnėną mano naudai, aš bū- 
čiau jam grąžinęs visa, kas man teisėtai nepriklausytų. Ramią sąžinę aš 
labiau branginu už svetimą turtą. Ką reiškia pasigailėtinas išdidumas, 
kyląs turint puikius rūmus, daugybę tarnų, prabangų stalą ir visus kitus 
patogumus arba išviršinius pranašumus, kuriuos teikia turtas, palygin- 
ti su ta palaiminga ramybe, su tuo gaivinančiu pasitenkinimu, su tais 
svaiginančiais džiaugsmais ir dvasiniu triumfu, kuriais gėrisi tauri siela, 
žavėdamasi kilniu, šauniu, tauriu, gailestingu poelgiu? Aš nepavydžiu 
Blaifilui jo perspektyvų į gausimus turtus, nepavydėsiu, kai jis juos ir 
gaus. Aš nė pusvalandžiui nesutikčiau būti niekšas ir pasikeisti su juo 
vietomis. Man rodos, kad ponas Blaifilas įtaria mane dėl šių ketinimų, 
apie kuriuos jūs kalbate; puoselėdamas šiuos savo įtarimus, kilusius iš 
jo žemos sielos, jis veikiausiai priskyrė tokį pat žemumą ir man. Bet, 
ačiū Dievui, aš suprantu, aš jaučiu... taip, jaučiu savo nekaltumą, mano 
bičiuli, ir už nieką pasaulyje neišsižadėsiu šito jausmo. Kiek prisimenu, 
aš niekam pasaulyje nesu padaręs nieko bloga ir niekad nesu apie tai 
pagalvojęs. 


Pone pre bigris ubt nulla carzipis 
Arbor aestiva recreatur aura, 


Ouod latus mundi nebulae malusgue 
Jubpiter urgel; 

Pone sub curru nium brobingu? 
50ls, in terra domibus negata: 
Dulce ridentemx Lalagen amabo, 
Dulce loguentem.! 


Tai padeklamavęs, jis pripylė taurę vyno ir išgėrė į savo brangios La- 
lagės sveikatą; paskui, pripylęs taip pat sklidiną Daulingo taurę, pasiūlė 
ir jam išgerti. 

— Į panelės Lalagės sveikatą? Su malonumu, iš visos širdies, — tarė 
Daulingas. — Aš jau ne kartą girdėjau, kaip geriama už jos sveikatą, nors 
niekad nesu jos matęs: sako, ji nuostabiai graži. 

Nors Daulingas ne tik lotyniškos šios kalbos dalies nesuprato kaip 
reikiant, tačiau joje buvo vietų, kurios padarė jam labai stiprų įspūdį. 
Ir nors jis stengėsi nuslėpti šį įspūdį nuo Džonso, mirkčiodamas, krai- 
pydamas galvą, juokdamasis ir šypsodamasis (mes dažnai drovimės 
sveikų minčių ne mažiau kaip klaidingų), jis, be abejo, slapčia pritarė 
visiems tiems jaunuolio tvirtinimams, kurie buvo jam suprantami, ir 
pajuto jam karščiausią užuojautą. Bet galbūt mes pakalbėsime apie tai 
kita proga, ypač jeigu dar susitiksime su ponu Daulingu šitoje istori- 
joje. O dabar turime paskubomis atsisveikinti su šiuo džentelmenu, 
pasekdami ponu Džonsu, kuris, išgirdęs iš Partridžo, kad arkliai pa- 
ruošti, tučtuojau užsimokėjo sąskaitą, pasakė savo išgėrovui labanakt, 
užšoko ant žirgo ir leidosi į Koventrį, nepaisydamas tamsios nakties ir 
prasidėjusios liūties. 


! Pone me bigris... - Horacijus „Odės“ (I, 22, 17-24). 
Na, sviesk mane šalin, kur medžiui laukuose 
Nedvelkia niekados zefyras malonusis, 

Kur dangų gožia debesų danga tamsia 

Jupiteris rūstusis; 

Nors sviesk mane į saulei artimus kraštus, 

Kuriais ji skriedama žirgų vežimą valdo, 

Mylėsiu Lalagę už saldžius jos žodžius, 

Už josios juoką saldų. 

Vienuoliktasis skyrius 


NELAIMĖS, IŠTIKUSIOS DŽONSĄ 
KELIAUJANT Į KOVENTRĮ, IR IŠMINTINGOS 
PARTRIDŽO PASTABOS 


ėra lygesnio kelio kaip tas, kuris eina į Koventrį iš miestelio, 

kur jie dabar buvo); ir, nors nei Džonsas, nei Partridžas, nei va- 
dovas niekad juo nebuvo keliavę, jie beveik nebūtų galėję paklysti, jeigu 
ne dvi aplinkybės, paminėtos ankstesnio skyriaus pabaigoje. 

Bet kadangi, nelaimei, prisidėjo šios dvi aplinkybės, tai mūsų ke- 
liauninkai nepastebimai nuklydo į šalutinį kelią ir, prajoję ištisą šešetą 
mylių, vis dar nepasiekė grakščiųjų Koventrio bokštų ir kinkavo ne- 
paprastai purvinu šunkeliu, nematydami nė žymės, kad arti turėtų būti 
didelis miestas. 

Tada Džonsas pareiškė, kad jie veikiausiai paklydę; bet vadovas tvir- 
tino, jog tatai neįmanoma, o šis žodis paprastame pašnekesyje dažnai 
reiškia ne tiktai pačius neįmanomiausius dalykus, bet dažnai ir tai, kas 
visiškai gali atsitikti ir net iš tikrųjų atsitiko; tai lygiai toks pat hiperbo- 
linis smurtas, kokį perdėm patiria „begalybės“ ir „amžinybės“ žodžiai, 
kuriais žymimas pusės jardo ir penkių minučių laiko nuotolis. Tiek pat 
yra paplitęs tvirtinimas, kad negalima pamesti daikto, kuris iš tikrųjų jau 
pamestas. Taip buvo ir dabar: nepaisant visų vadovo įtikinėjimų, mūsų 
keliauninkai buvo tiek pat tikrame kelyje į Koventrį, kiek godus, žiaurus, 
šykštus ir klastingas šventeiva yra tikrame kelyje į dangų. 

Skaitytojui, kuris niekad nebuvo atsidūręs panašiose aplinkybėse, 
nelengva įsivaizduoti, kokį siaubą sukelia tamsa, lietus ir vėtra žmo- 
nėms, paklydusiems klaikią naktį ir, suprantama, netekusiems džiu- 
gios perspektyvos sušilti, išsidžiovinti ir pastiprinti savo jėgas, tos 
perspektyvos, kuri taip pakelia dvasią, grumiantis su rūsčiomis sti- 
chijomis. Bet ir pats menkiausias šio siaubo įsivaizdavimas gan gerai 
paaiškins Partridžui kilusias mintis, su kuriomis mes tuojau supažin- 
dinsime skaitytoją. 

Džonsas vis labiau ir labiau įsitikino, kad jie išklydo iš kelio; pagaliau 
ir pats vadovas prisipažino, jog, rodos, jie iš tikrųjų ne reikiamame kelyje 
į Koventrį, bet vis dėlto tvirtino, kad jie negalėję paklysti. Tačiau Partri- 
džas buvo kitokios nuomonės. Pasak jo, dar jiems leidžiantis į kelionę, 
jis tikėjęsis, jog įvyksią kažkas negera. 

— Nejau, sere, jūs nepastebėjote senės, stovėjusios prie durų kaip tik 
tuo momentu, kai jūs sėdote ant arklio? Gaila, labai gaila, kad jūs nenu- 
metėte jai nors varioko; jinai pasakė, kad jūs gailėsitės, ir tą pat akimirką 
ėmė lyti ir pakilo vėjas, kuris iki šiol nesiliauja. Galvokite, ką norite, o aš 
įsitikinęs, kad raganos turi galią sukelti vėją, kai joms tatai šauna į galvą. 
Man ne kartą šitai teko stebėti; ir jeigu aš kada nors gyvenime mačiau 
raganą, tai, žinoma, ji buvo toji senė. Aš taip ir pagalvojau tą valandėlę, 
ir, turėdamas kišenėje puspensį, būčiau jai numetęs: tokiems žmonėms 
visada reikia duoti išmaldos, kitaip sau bėdą prisišauksi; daug kas neteko 
galvijų, pašykštėję paaukoti puspensį. 

Džonsas, nors ir smarkiai buvo suirzęs dėl prarasto laiko, kurį neiš- 
vengiamai turėjo užtraukti šis išklydimas iš tikrojo kelio, vis dėlto nega- 
lėjo susilaikyti nesišypsojęs iš bičiulio prietaringumo, kurį dar labiau su- 
stiprino netikėtas įvykis: jo arklys suklupo ir parkrito, — tačiau krisdamas 
pats Partridžas nenukentėjo, o tik susipurvino drabužius. 

Atsistojęs pedagogas tučtuojau pareiškė, kad šitai neginčijamai įro- 
dą jo žodžių tiesą; bet Džonsas pamatęs, jog jis neprisitrenkė, atsakė 
šypsodamasis: 

— Tavoji ragana, Partridžai, turbūt nedėkingiausia šunsnukė: aš ma- 
tau, jinai pykdama neskiria draugų nuo nedraugų. Jeigu ta pagarbioji ledi 
įsižeidė ant manęs už neatidumą jai, tai kodėl ji numetė tave nuo arklio, 
kai tu jai pareiškei tiek pagarbos? 

— Negražu juokauti su ugnimi, galinčia iškrėsti tokius pokštus: daž- 
nai šios žmogystos oi kokios piktos! Atsimenu, mano pažįstamas kalvis 
supykdė vieną raganą paklausdamas, ar greit baigsis jos sandėrio su vel- 
niu terminas. Ir ką 91? Po kokių trijų mėnesių nuskendo viena iš jo ge- 
riausių karvių. Bet tuo ji nepasitenkino: netrukus jam išbėgo visa statinė 
puikiausio alaus, — senoji ragana ištraukė volę ir iki paskutinio lašo išliejo 

alų rūsyje patį pirmąjį vakarą, kai šeimininkas pradėjo statinę, ketinda- 
mas papuotauti su vienu kaimynu. Žodžiu, nuo to laiko kalviui niekas 
nesisekė; jinai taip įkyrėjo vargšeliui, kad tas griebėsi gerti; po metų ar 
dvejeto jo turtui buvo uždėtas areštas, ir dabar jis su šeima gyvena para- 
pijos prieglaudoje. 

Vadovas, o galbūt ir jo arklys taip užsiklausė šio pasakojimo, kad 
per savo pačių neatidumą arba dėl raganos pykčio abu taip pat išsitiesė 
purvyne. 

Partridžas ir šį kritimą ištisai priskyrė tai pačiai priežasčiai. Jis pasakė 
ponui Džonsui, kad dabar veikiausiai būsianti jo eilė, ir ėmė karštai jį 
įkalbinėti pasukti atgal, suieškoti senę ir susitaikyti su ja. 

— Mes greitai pasiektume viešbutį, — pridūrė jis. — Nors mums atro- 
do, kad jojame pirmyn, bet aš esu visiškai tikras, kad esame toje pačioje 
vietoje, kur buvome prieš valandą; ir jei būtų dabar šviesu, dievaži, išvys- 
tume tą patį viešbutį, iš kurio išjojome. 

Nė žodžiu neatsiliepdamas į šį išmintingą patarimą, Džonsas atkrei- 
pė visą savo dėmesį, ar neatsitiko ko nors vadovui, bet vadovas nuken- 
tėjo ne daugiau už Partridžą, tai yra tik išsivoliojo purvyne - tai jo dra- 
bužiams mažai tepakenkė, nes prie to jie buvo pratę ilgus metus. Jis vėl 
vikriai užšoko ant moteriško balno ir smarkus plūdimasis bei arkliui pa- 
sipylę smūgiai beregint įtikino poną Džonsą, kad raitelis nesusižeidęs. 


Dvyliktasis skyrius 


PASAKOJANTIS, KAIP PONAS DŽONSAS 
TĘSĖ SAVO KELIONE, NEPAISYDAMAS 
PARTRIDŽO PATARIMO, IR KAS JAM NUTIKO 


1)" tolumoje jie išvydo spingsint žiburį; tai didžiai pradžiu- 
gino Džonsą ir įvarė nemaža baimės Partridžui, tvirtai įsitiki- 
nusiam, kad ragana apkerėjo jį ir kad tatai yra žaltvykslė, o galbūt ir šis 
tas blogesnio. 

Tačiau kaip padidėjo jo baimė, kai, prijoję arčiau prie šio žiburio 
(arba žiburių, kaip dabar paaiškėjo), mūsų keliautojai išgirdo neaiškų 
žmonių balsų aidesį — dainavimą, juoką, šūkavimus, susiliejančius į keis- 
tą triukšmą, kurį tarsi kėlė kažkokie muzikos instrumentai, bet kurį var- 
gu ar galima buvo pavadinti muzika — nebent ta muzika, kurią galima 
išgirsti raganų puotoje, o tai iš dalies pateisino Partridžo spėjimą. 

Negalima įsivaizduoti, koks siaubas apniko vargšą pedagogą; juo už- 
sikrėtė ir vadovas, atidžiai klausęsis jo šnekų. Jis taip pat ėmė įkalbinėti 
Džonsą grįžti tvirtindamas, kad Partridžas sakąs tikrą tiesą ir kad ma- 
žiausiai per pastarąjį pusvalandį jie nepajudėję nė žingsnio, nors jiems ir 
atrodę, lyg arkliai būtų bėgę. 

Nors ir kaip apmaudu buvo Džonsui, jis negalėjo nenusišypsoti, ma- 
tydamas persigandusius savo palydovus. 

— Arba mes artėjame prie žiburių, — tarė jis, — arba žiburiai artėja į 
mus, nes dabar mus skiria nuo jų visai menkutis nuotolis. Tačiau kodėl 
jūs taip bijote žmonių, susirinkusių, matyt, vien tik pasilinksminti? 

— Pasilinksminti, sere! — sušuko Partridžas. — Ir kam šaus į galvą 
linksmintis naktį tokioje vietoje ir tokiu oru? Čia tikriausiai vaiduokliai 
arba raganos, jeigu ne pačios piktosios šmėklos. 

— Tegu ten būna kas nori, — tarė Džonsas, — o aš nusprendžiau pri- 
joti prie jų ir paklausti kelio į Koventrį. Ne visos juk raganos, Partridžai, 
tokios piktos būtybės kaip toji, su kuria mes turėjome nelaimę susitikti 
išjodami. 

— O Viešpatie, — atsiliepė Partridžas. — Niekad negalima žinoti, 
sere, kaip jos nusiteikusios, ir, suprantama, užvis geriausia būti su jo- 
mis kuo mandagiausiam. O jeigu mes užgriūsime ant šio to dar baises- 
nio negu raganos — ant pačių piktųjų dvasių?.. Prašau jus, sere, paklau- 
sykite gero patarimo, dėl Dievo meilės, paklausykite. Būdamas skaitęs 
apie šiuos dalykus tiek baisių pasakojimų kaip aš, jūs nesielgtumėt taip 
beprotiškai... Vienas Dievas težino, kur mes nuklydome ir kur jojame; 
tokios tamsos, dievaži, niekad nėra buvę žemėje, o vargu ar ir aname 
pasaulyje tamsiau. 

Tačiau, nekreipdamas dėmesio į visus šiuos skundus ir įspėjimus, 
Džonsas sparčiai pasileido į priekį, ir vargšui Partridžui teko norom ne- 
norom sekti iš paskos, nes, nors jam buvo baisu pajudėti iš vietos, bet 
dar labiau jis bijojo likti vienas. 

Pagaliau jis pasiekė vietą, iš kur matėsi žiburiai ir girdėjosi nedarnus 
garsai. Džonsas išvydo prieš save paprastą daržinę, kur buvo susirinkę 
daugybė vyrų ir moterų, matyt, patrakusiai besilinksminančių. 

Vos tik Džonsas pasirodė atlapai atidarytose daržinės duryse, šiurkš- 
tus vyriškas balsas paklausė jį iš vidaus: „Kas ten?“ Džonsas mandagiai 
atsakė: „Draugas“ ir tučtuojau pasiteiravo kelio į Koventrį. 

— Jeigu jūs draugas, — kalbėjo tas pats balsas iš daržinės, — tai jums 
geriau nulipti nuo arklio ir perlaukti audrą (o audra iš tikrųjų įsisiautėjo 
dar labiau). Prašome, prašome drauge su arkliu; čia ir jam užteks viete- 
lės — daržinės gale. 

— Jūs labai malonus, — atsakė Džonsas, — aš mielai pasinaudosiu va- 
landėlei jūsų pasiūlymu, kol praeis lietus; su manim yra dar pora žmonių, 
kurie labai apsidžiaugs, jeigu jūs leisite jiems įeiti. 

Prašomas leidimas buvo mieliau suteiktas, negu priimtas: Partri- 
džas būtų noriau sutikęs kęsti patį nepalankiausią orą, negu atsiduoti 
gailestingumui tų, kuriuos jis laikė piktais vaiduokliais; vargšas vadovas 
buvo taip pat užsikrėtęs tais pačiais būgštavimais, bet norom nenorom 
abiem bendrakeleiviams teko pasekti Džonso pavyzdžiu, nors vienas 
nesiryžo palikti savo arklio, o kitas nieko taip nebijojo, kaip būti pa- 
liktas vienas. 


PAMESTINUKO TOMO DŽONSO ISTORIJA =» 


Jeigu šita istorija būtų rašoma prietarų epochoje, aš pasigailėčiau 
skaitytojo ir nekankinčiau jo taip ilgai nuogąstavimu, ar kartais dabar 
nepasirodys pats Belzebubas su Šėtonu, apsupti savo pragariškos pa- 
lydos; bet kadangi visa tai šiandien nemadinga ir tuo beveik niekas ne- 
betiki, tai aš nelabai susirūpinęs vaizduoti visas tokias baisybes. Tiesą 
pasakius, visą pragaro karalystės butaforiją seniai jau yra perėmę teatrų 
direktoriai, kurie dabar, matyt, sukrovė ją į rūsius kaip pasenusį šlamš- 
tą, tegalintį padaryti įspūdį vien „galiorkai“, kur, aš manau, tesėdi labai 
retas mūsų skaitytojų. 

Ir vis dėlto, nė kiek nebūgštaudami, kad mūsų pasakojimas skai- 
tytojui sukels siaubą, mes ne be pagrindo bijome sužadinti jam tam 
tikrus kitus nuogąstavimus, ko mums visai nesinorėtų: ko gera, jis įsi- 
vaizduos, tarsi mes ketintume surengti išvyką į raganų karalystę ir įves- 
ti į mūsų istoriją tuntą būtybių, kurias esant vargu ar kas kada rimtai 
tikėjo, nors daugelis neprotingai gaišino laiką aprašinėdami ir skaity- 
dami jų nuotykius. 

Ir štai, pašalindami bet kokius panašius gąsdinimus, taip žeminan- 
čius istoriką, kuris iškilmingai pasižadėjo imti medžiagą tik iš gamtos, 
mes dabar pasakysime skaitytojui, kas buvo tie žmonės, kurių staigus 
pasirodymas sukėlė tokį siaubą Partridžui, taip įbaugino vadovą ir šiek 
tiek apstulbino net poną Džonsą. 

Žmonės, susirinkę šioje daržinėje, buvo ne kas kiti kaip egiptiečiai, 
arba, kaip jie paprastai vadinami, čigonai, ir dabar jie šventė vieno savo 
bendragenčio vestuves. 

Negalima įsivaizduoti laimingesnių žmonių už čia susirinkusiuosius. 
Visų veiduose švytėjo beribis linksmumas, ir jų pokylis nebuvo visai 
palaidas ir nepadorus. Galbūt jis net pasižymėjo didesne tvarka už kai 
kuriuos kaimo susibūrimus, nes šie žmonės turi prideramą vyriausybę 
ir savo atskirus įstatymus, ir visi jie klauso vieno vadovaujančio asmens, 
kurį vadina savo karaliumi. 

Niekur taip pat negalima buvo regėti tokios valgių gausos, kokia pui- 
kavosi šita daržinė. Čia nebuvo prašmatnumo ir elegancijos, tačiau to ir 
nereikalavo sveikas svečių apetitas. Užtat čia kūpsojo kalnai kiaulienos, 

paukštienos ir avienos, ir visa buvo užpilta tokiu padažu, kokio nebūtų 
sutaisęs geriausias ir brangiausias prancūzų virėjas. 
Enėjas Junonos šventykloje — 


Dum stupei obtutugue baeret defixus tn uno',— 


nebuvo labiau apstulbęs negu mūsų herojus, išvydęs daržinėje jam 
atsivėrus; reginį. Kol jis stebėdamasis dairėsi aplink, prie jo priėjo pa- 
garbios išvaizdos žmogus, tardamas draugiškus sveikinimus, per daug 
nuoširdžius, kad juos būtų buvę galima pavadinti ceremoningais. Jis ir 
buvo ne kas kitas kaip pats čigonų karalius. Drabužiais jis maža tesisky- 
rė nuo savo pavaldinių ir neturėjo jokių regalijų savo didybei pabrėžti; 
vis dėlto jo išorėje (pasak pono Džonso) kažkas tarsi bylote bylojo apie 
autoritetingumą ir įkvėpė aplinkiniams paklusnumą bei pagarbą; bet gal- 
būt visa tai Džonsas tik įsivaizdavo, ir šį reiškinį galima paaiškinti tuo, 
kad panašios mintys paprastai kyla prieš valdžios pareigūną ir esti beveik 
neatskiriamos nuo jo. 

Atviras Džonso veidas ir mandagus elgesys pasižymėjo kažkuo, kas 
drauge su bendrai malonia jo išore labai palankiai nuteikė visus iš pir- 
mojo žvilgsnio. Tatai galbūt pasireiškė šiuo atveju dar ryškiau, kai Džon- 
sas, sužinojęs, kokio rango yra prie jo priėjęs žmogus, pareiškė čigonų 
karaliui ypatingai didžią pagarbą — ji jo čigoniškajai didenybei buvo tuo 
malonesnė, kad jis nebuvo pratęs, jog tokią pagarbą rodytų jam nepa- 
valdūs žmonės. 

Karalius įsakė padengti svečiui stalą ir paduoti pačių rinktinių valgių; 
jo didenybė, atsisėdęs šalia, Džonso dešinėje, kreipėsi į mūsų herojų 
tokiais žodžiais: 

— Aš neabejoja, sere, kad jums dažnai pasitaikydavo sutikt mano 
gentainių: juk jie, kaip sako, laisvi žmonės ir klajoja po visus kraštus; 
bet jūs veikiausiai nė nemano, kad mes yra didelė giminė, ir gal jūs 
dar labiau nustebs, kai aš jums pasakys, kad čigonai tvarko ir valdo 


' Stovi nustebęs ir žvilgsnį įsmeigęs tik žiūri ir žiūri (/o/). Dun stupe/... — Vergilijus 
„Eneida“ (I, 495). 

savo žmones neblogiau už kitą kurią giminę žemėje. Aš turi garbę būt 
jų karalius, ir nė vienas monarchas negali pasigirt didesne pavaldinių 
klusnybe ir meile. Kiek aš nusipelno šio jų palankumo, aš negali pasa- 
kyt; tik aš pasakysi, kad aš visada stengiasi daryt jiems gera. Aš visai 
nenori tuo pasigirt: ką oi kitą aš turėtų ir beveikt, jei nesirūpint geru šių 
neturtėlių, kurie kiaurą dieną klajoja ir visada atiduoda man geriausia, 
ką jiems pasiseka gaut. Taigi jie myli mane ir gerbia už tai, kad aš juos 
myli ir jais rūpinasi; štai ir viskas; kitos jų meilės priežasties aš nežino. 
Prieš tūkstantį, o gal du tūkstančius metų, tiksliai pasakyti aš negali, 
nes aš nemoka nei skaityt, nei rašyt, tarp čigonų įvyko didelė, kaip 
jūs sakot, v0/ucja, tais laikais tarpe jų buvo ponų, ir tie ponai pešės 
tarp savęs dėl vietos; bet čigonų karalius sutramdė juos ir padarė visus 
savo pavaldinius lygius; nuo to laiko čigonai gyvena didelėj santarvėj; 
niekas jų nesikėsina pasidaryti karalius, ir tai gal jiems geriau; patikė- 
kit manim, būt karalium ir visada sumaniai teist — ne toks jau mažas 
rūpestis; kiek kartų aš troško būti paprastu čigonu, kai man tekdavo 
bausti brangų bičiulį arba giminaitį: tiesa, mirties bausmės pas mus 
nėra, bet mes baudžiam labai griežtai. Čigonas nubaustas jaučia didelę 
gėdą, o gėda labai baisi bausmė; nepasitaikė, kad čigonas po šitokios 
bausmės vėl būt padaręs nusikaltimą. 

Čia karalius pareiškė nusistebėjimą, kad kitos vyriausybės netaikan- 
čios šios bausmės. Džonsas ėmė įtikinėti jį, kad jisai klystąs, nes esą 
daug nusikaltimų, už kuriuos Anglijos įstatymai baudžia gėda, ir kad 
gėda esanti apskritai kiekvienos bausmės padarinys. 

— Tatai labai keista, — tarė karalius. — Aš nors ir negyvena tarp jūsų, 
bet aš daug žino ir daug girdėjo apie jūsų žmones, ir man ne kartą sakė, 
kad pas jus gėda dažnai taip pat yra atpildo padarinys ir priežastis. Nejau 
atpildas ir bausmė pas jus lygūs dalykai? 

Kol jo didenybė šitaip šnekučiavo su Džonsu, daržinėje staiga pakilo 
triukšmas, kaip pasirodė, dėl štai kokios priežasties. 

Šių žmonių mandagus elgesys pamažu išblaškė visus Partridžo būgš- 
tavimus; jis sutiko paragauti ne tik jų valgių, bet taip pat gėrimų, o šie 
galų gale išsklaidė visą jo baimę ir įkvėpė jam kur kas malonesnių jaus- 

mų. Jaunutė čigonė, šauni ne tiek grožiu, kiek sąmojingumu, nusiviliojo 
atviraširdį žmogėną į šalį, neva norėdama paburti jam. Ir štai, kai jie vie- 
ni sėdėjo nuošaliame daržinės kampe, - gal čia prisidėjo stiprus gėrimas, 
kuris užvis lengviau uždega nederamus geismus po nedidelio nuovargio, 
o gal ir pati žavioji čigonė, atmetusi į šalį savo lyties drovumą ir kuk- 
lumą, mėgino sugundyti Partridžą, — juos užtiko pačiu netinkamiausiu 
momentu čigonės vyras, kuris, matyt, iš pavydo buvo pavedęs budriai 
saugoti pačią ir, dabar prisėlinęs prie nusikaltimo vietos, užtiko žmoną 
meilikautojo glėbyje. 

Džonsas nepaprastai sumišo, pamatęs Partridžą, atvestą pas karalių. 
Išklausęs kaltinimą, taip pat kaltinamojo pasiteisinimą, kuris jam nelabai 
sklandžiai sekėsi, nes nusikaltimo akivaizdumas visai išmušė vargšelį iš 
vėžių, jo didenybė tarė, kreipdamasis į Džonsą: 

— Jūs girdėjot, sere, ką jie sako? Kaip jūs mano, kokios bausmės nu- 
sipelno šis jūsų žmogus? 

Džonsas pareiškė savo apgailestavimą dėl to, kas nutiko, ir atsakė, 
kad Partridžas privaląs atsiteisti čigonės vyrui, kuo tik šiuo metu galįs; 
jis pats, deja, dabar turįs labai maža pinigų, pridūrė, įkišdamas ranką į ki- 
šenę, ir pasiūlė čigonui ginėją. Į tai čigonas daug negalvojęs pareiškė, jog 
„tikįsis, kad jo gerbiamybė nemanąs duoti jam mažiau kaip penkias“. 

Šiek tiek pasispyriavę, jie sulygo pasitenkinti dviem ginėjomis, ir 
Džonsas, išsiderėjęs, kad čigonas visiškai dovanotų Partridžui ir žmo- 
nai, buvo jau ketinąs mokėti pinigus, bet staiga jo didenybė, sulaikęs 
Džonso ranką, kreipėsi į liudytoją klausdamas, „kuriuo metu jis už- 
klupęs kaltuosius?“ Liudytojas atsakė, kad vyras prašęs jį sekti visa, ką 
daranti žmona, nuo pat tos akimirkos, kai ji įsišneko su svetimtaučiu, 
ir kad vėliau jis neišleidęs jos iš akių, kol nusikaltimas buvęs padarytas. 
Tada karalius paklausė, ar su juo drauge tykojęs ir vyras. Liudytojas 
tai patvirtino. Tada jo egiptietiškoji didenybė kreipėsi į vyrą tokiais 
žodžiais: 

— Aš skaudu matyt čigoną, kuriam nestinga begėdiškumo prekiaut 
savo žmonos garbe. Jeigu tu mylėtų žmoną, tu šito nebūtų leidęs ir ne- 
būtų skatinęs ją išdykaut, kad paskui tu galėtų apkaltint ją neištikimybe. 

Aš draudžia tau imt pinigus, nes tu nusipelnė bausmės, o ne atlygio. 
Aš skelbia, kad tu yra begėdis čigonas ir įsako mėnesį laiko nešiot ant 
kaktos ragus, o tavo žmona tegu vadinas pasileidėlė, ir tegu visi į ją rodo 
pirštais, nes tu yra niekšingas čigonas, o jinai begėdė kekšė. 

Čigonai tučtuojau ėmėsi vykdyti šį nuosprendį ir paliko Džonsą su 
Partridžu vienus su jo didenybe. 

Džonsui pareiškus pasigėrėjimą nuosprendžio teisingumu, karalius, 
kreipdamasis į jį, tarė: 

— Jūs, rodos, stebisi: gal jūs labai blogai galvoja apie mūsų gentį; ma- 
tyt, visus mus jūs laiko vagimis. 

— Prisipažinsiu jums, sere, — atsakė Džonsas, — aš niekad nesu girdė- 
jęs palankiai kalbant apie čigonus, o to jie, kaip matau, verti. 

— Jei jūs nori, aš pasakys jums, — kalbėjo karalius, — koks skirtumas 
tarp mūsų ir jūsų? Mano gentis apvaginėja jūsų gentį, 0 jūs apvaginėja 
vienas kitą. 

Tada Džonsas ėmė garsiai girti, kaip palaimingai gali gyventi paval- 
diniai tokio karaliaus valdžioje. 

Iš tikrųjų jie, atrodo, gyvena taip palaimingai, jog mes bijome, kad 
koks nors neribotos laisvės gynėjas nepateiktų šios tautos kaip pavyz- 
džio, norėdamas įrodyti didžiuosius šios valdymo formos pranašumus 
prieš visas kitas. 

Tačiau mes pasirengę padaryti nuolaidą, kurios iš mūsų galbūt nie- 
kas nesitikėjo, ir tarti, kad jokia apribota valdymo forma negali pa- 
siekti tokio tobulybės lygio arba suteikti tiek gero bendrijai kaip šitoji. 
Niekad žmonija negyveno taip palaimingai, kaip tais laikais, kada di- 
desnioji tada žinomo pasaulio dalis buvo valdoma vieno valdovo; ir 
tas palaimingas gyvenimas truko per penkis viešpatavimus pagrečiui.! 
Tuomet buvo tikras aukso amžius, — vienintelis kada nors egzistavęs 
žemėje, o ne liepsningoje poetų vaizduotėje, — nuo išvarymo iš rojaus 
iki mūsų dienų. 


' Nerva, Trajanas, Adrianas ir du Antonijai - Romos imperatoriai, kurie valdė nuo 96 
ligi 186 m. 

Tiesą pasakius, aš težinau vieną rimtą argumentą prieš absoliutinę 
monarchiją. Vienintelis trūkumas, būdingas šiai kuo puikiausiai valdymo 
formai, — tai, kad labai sunku rasti žmogų, tinkantį vykdyti absoliutaus 
monarcho priedermes; juk tam būtina turėti tris ypatybes, kurios, kaip 
rodo istorija, nepaprastai retai pasitaiko karalių asmenyse: pirma, ganė- 
tinas monarcho nuosaikumas tenkintis ta valdžia, kokia jam yra galima; 
antra, ganėtina išmintis būti pačiam laimingam,; trečia, ganėtinas geru- 
mas pakęsti kitų laimę, kuri ne tik suderinama su jo paties laime, bet ją 
taip pat ir lemia. 

Bet jeigu tarsime, kad absoliutus monarchas, pasižymįs visomis ši- 
tomis puikiomis ir retomis ypatybėmis, gali suteikti visuomenei didžiau- 
sią gerovę, tai, kita vertus, negalima nepripažinti, kad absoliuti valdžia, 
patekusi į rankas žmogui, kuriam stinga šių privalumų, veikių veikiausiai 
pridarys visuomenei nepaprastai daug bloga. 

Beje, pati krikščioniškoji religija leidžia mums aiškiai suprasti neap- 
ribotos valdžios teikiamas palaimas ir prakeiksmus. Dangaus ir praga- 
ro paveikslai juos vaizduoja mums labai gyvomis spalvomis; tiesa, visa 
tamsos kunigaikščio valdžia savo pradžią gauna iš visagalinčio dangaus 
valdovo, tačiau Šventasis Raštas aiškiai byloja, kad pragaro valdovui su- 
teikta absoliuti valdžia jo pragaro karalystėje. Ir reikia pasakyti, kad tai 
ir yra vienintelė neapribota valdžia, kurią galima, remiantis Šventuoju 
Raštu, kildinti iš dangaus. Vadinasi, jeigu kai kurie žemiškieji tironai gali 
įrodyti dieviškąjį savo valdžios šaltinį, tai iš šios pradinės dovanos reikia 
ją kildinti ir tamsos kunigaikščiui; tad visi jų valdžios įgaliojimai kyla iš 
to, kieno antspaudą jie taip aiškiai nešioja. 

"Taigi visa istorija mums rodo, jog žmonės, apskritai paėmus, siekia 
valdžios tik tam, kad ja piktnaudžiautų, o ją pasiekę niekam kitam jos ir 
nenaudoja; todėl be galo neprotinga yra rizikuoti daryti perversmą, kai 
mūsų viltis vos vos teparemia dvi ar trys išimtys iš tūkstančio pavyzdžių, 
galinčių sukelti mums didžiausią nerimą. Esant šitokiai dalykų padėčiai, 
kur kas išmintingiau susitaikyti su kai kuriais nepatogumais, kylančiais 
iš beaistrio įstatymų kurtumo, negu gydyti juos, kreipiantis į pernelyg 
aistringą tirono klausą. 

Ir ar nėra įtikinamas čigonų pavyzdys, kad ir kiek amžių jie būtų pa- 
laimingai gyvenę, tvarkydamiesi šia valdymosi forma; juk mes neturime 
pamiršti esminio skirtumo tarp mūsų ir visų kitų tautų, ir šiam skirtu- 
mui jie, galimas daiktas, turi perdėm būti dėkingi už savo palaimingumą, 
būtent: jie nepažįsta jokios veidmainiškos pagarbos ir gėdą laiko pačia 
sunkiausia bausme pasaulyje. 

Tryliktasis skyrius 


DŽONSO IR PARTRIDZŽO 
DIALOGAS 


orieji laisvės šalininkai, be abejo, atleis mums ilgą nukrypimą, 

kurį leidome sau ankstesniojo skyriaus pabaigoje, kad niekas 
nesusigalvotų naudotis mūsų istorija paremti pragaištingiausiai ir begė- 
diškiausiai teorijai, kokią kada nors yra skelbusi įžūlioji dvasininkija. 

Grįžkime dabar prie pono Džonso, kuris, nurimus audrai, atsisvei- 
kino su jo egiptietiškąja didenybe, karštai padėkojęs jam už mielą priė- 
mimą bei malonų elgesį, ir išvyko į Koventrį, kur vienam čigonui buvo 
liepta jį palydėti (nes dar tebebuvo neišaušę). 

Išklydęs 1š kelio, Džonsas prajojo vietoj šešių mylių vienuolika, dau- 
giausia tokiais bjauriais keliais, kad skubėti net pas akušerę jais nebūtų 
buvę įmanoma. Todėl jis pasiekė Koventrį tik maždaug dvyliktą ir iki 
antros niekaip negalėjo vėl sėsti į balną, nes pašto arklius gauti buvo 
nelengva, o arklininkas ir vadovas visai nė nemanė skubintis, sekdami 
Džonsu, o veikiau pamėgdžiodami ramųjį Partridžą; pastarasis, nega- 
lėdamas pasistiprinti miegu, naudojosi kiekviena proga stiprintis visais 
kitais būdais; niekas jo taip nedžiugino kaip atvykimas į užeigą; ir niekas 
taip neliūdino, kaip reikalas palikti ją. 

Džonsas išvyko dabar pašto arkliais; pagal mūsų paprotį ir Longi- 
no! taisykles, leiskimės ir mes jam iš paskos pašto arkliais. Iš Koventrio 
jis nukeliavo į Daventrį, iš Daventrio į Stratfordą, o iš Stratfordo į 
Dansteblį, kur atvyko kitą dieną beveik pačiu vidudieniu — vos po ke- 
leto valandų, kai iš ten buvo iškeliavusi Sofija; ir nors jam teko išbūti 
ten ilgiau, negu jis norėjo, laukdamas, kol nerangus kalvis pakaustys 
jam arklį, tačiau jis tvirtai tikėjosi pasivyti savo mylimąją Sent Olben- 
se, pamatuotai apskaičiavęs, kad jo šviesybė lordas apsistosiąs tame 
mieste papietauti. 


! Longino taisyklės suformuluotos jo traktate „Apie prakilnumą““. 

Jo apskaičiavimams pasitvirtinus, jis veikių veikiausiai būtų pasivijęs 
savąjį angelą minėtame mieste; bet, nelaimei, lordas buvo įsakęs paruoš- 
ti pietus savo namuose Londone ir, norėdamas ten laiku suspėti, davė 
nurodymą išsiųsti jo pasitikti nepavargusius arklius į Sent Olbensą. To- 
dėl ten atvykęs Džonsas išgirdo, kad šešiakinkė karieta išvažiavusi jau 
prieš porą valandų. 

Net esant paruoštiems ir nepavargusiems pašto arkliams, o paruoštų 
arklių nebuvo, ir tai karietos, matyt, jau nebebūtų buvę galima pasivyti, 
ir todėl Partridžas nusprendė, kad pribrendo laikas priminti bendrakelei- 
viui dalyką, atrodo, jo visai pamirštą; kas tai buvo per dalykas, skaitytojas 
lengvai atspės, jeigu jam pasakysime, kad nuo pat išvykimo iš užeigos, 
kur jis buvo susitikęs Sofijos vadovą, Džonsas tesuvalgė tik vieną virtą 
kiaušinį, nes čigonų vestuvėse puotavo tik jo protas. 

Užeigininkas taip noriai pritarė pono Partridžo nuomonei, kad iš- 
girdęs, kaip tasai prašo savo draugą pasilikti ir papietauti, jis karštai jį 
parėmė ir, atsiėmęs atgal prieš tai duotą pažadą tučtuojau gauti arklius, 
ėmė įtikinėti poną Džonsą, kad, užsakydamas pietus, jis nesugaišiąs nė 
vienos valandėlės, nes pietūs būsią paruošti kur kas greičiau, negu ar- 
klius bus spėta atvesti iš ganyklos ir pašerti kelionei avižomis. 

Džonsas pagaliau sutiko palaukti, įtikintas daugiausia pastaruoju šei- 
mininko argumentu, ir ant ugnies buvo pastatyta avies mentė. Kol ji 
spirgėjo, Partridžas, pakviestas savo draugo, arba pono, į jo kambarį, 
ėmė gražbyliauti: 

— Tikrai, sere, jūs vertas panelės Vestern meilės, jeigu vyriškis iš viso 
gali būti vertas moteriškės meilės: juk kokias reikia turėti meilės atsargas, 
kad taip, kaip jūs, galima būtų gyventi šiuo jausmu be jokio kito maisto! 
Aš tikriausiai per pastarąją parą suvalgiau trisdešimt kartų daugiau už 
jūsų gerbiamybę ir vis dėlto, nors mirk, išalkau, nes niekas taip nesukelia 
apetito, kaip kelionė, ypač esant tokiam šaltam, drėgnam orui. O tuo 
tarpu jūsų gerbiamybė tebesijaučia, kaip matyt, kuo sveikiausiai: niekad 
dar neteko regėti jūsų tokio šaunaus ir tokio žvalaus kaip dabar. Turbūt 


iš tikrųjų jūs stiprinatės meile. 

— Ir sočiai stiprinuosi, Partridžai, — atsakė Džonsas. — Ar nepasiuntė 
man vakar likimas puikaus skanėsto? Nejau tu manai, kad ta brangiaja 
užrašų knygute aš negaliu būti sotus kur kas daugiau parų? 

— Suprantama, joje yra ganėtinai to, už ką daug kartų sočiai pavalgy- 
tum. Likimas pasiuntė mums ją kaip tik tuo momentu, kada jūsų gerbia- 
mybės kišenė, rodos, visai ištuštėjo. 

— Ką tu nori pasakyti? — pasipiktino Džonsas. — Tikiuosi, nelaikai 
manęs tiek nesąžiningų; net jeigu šie pinigai priklausytų kam nors kitam, 
o ne panelei Vestern... 

— Nesąžiningu! Apsaugok, Dieve, kad aš šitaip pagalvočiau apie jūsų 
gerbiamybę! — sušuko Partridžas. — Tačiau kas čia nesąžininga — pasisko- 
linti truputėlį smulkioms išlaidoms, jeigu jūs vėliau lengviausiai galėsite 
grąžinti pinigus gerbiamajai ledi? Na, suprantamas dalykas, jums reikės 
vis tiek juos grąžinti, ir juo greičiau, tuo geriau; bet kas bloga pasinaudoti 
jais dabar, kai jų taip stinga? Jeigu dar šie pinigai priklausytų vargšui, tada 
kitas reikalas; bet tokiai turtingai damai jie tikriausiai nereikalingi, ypač 
dabar, kai ji keliauja su lordu, kuris, suprantama, aprūpins ją viskuo, ko 
tik prireiks. Bet sakykime net, kad jai stinga kokio niekniekio, tai juk visos 
sumos jai nereikia; na, aš duočiau jai šiek tiek; tik jau leisčiausi greičiau 
pakariamas, bet neprasitarčiau apie radinį, prieš atgaudamas savo pinigus; 
juk Londone, aš girdėjau, be pinigų pražūti galima. Aišku, nežinodamas, 
kieno šie pinigai, aš, ko gera, pagalvočiau, kad jie velnio, ir bijočiau jais 
pasinaudoti; bet juk jų savininkę jūs žinote, ir jie atiteko jums doru būdu; 
todėl atiduoti juos visus, kada jie jums, nors mirk, reikalingi, reikštų aki- 
plėšiškai tyčiotis iš likimo; vargu ar galima tikėtis, kad jis dar kartą jus 
panašiai papaikins; juk foržuna nunguam berbetuo esž bona'. Darykite kaip 
tinkamas ir nekreipkite dėmesio į mano žodžius, tiktai kartoju, aš leis- 
čiausi veikiau pakariamas, bet neprasitarčiau apie radinį nė žodelio. 

— Iš to aš galiu padaryti išvadą, Partridžai, — tarė Džonsas, — kad karti 
yra užsiėmimas, 702 Jonge alienus a Scaevolae studiis *. 


' Fortūna niekad nesti gera nuolatos (/04.). 


“ Ne per daug svetimas Scevolos užsiėmimas (/4). 

— Jūs turėjote sakyti a/enws, — pertarė jį Partridžas. — Aš atsimenu 
vietą gramatikoje: romzunis, alienus, imazaunis vartis casibus serviunt!. 

— Prisimeni, bet nesupranti, — atkirto Džonsas. — Tačiau aš sakau 
tau, drauguži, jau nebe lotyniškai, kad, kas rado svetimą nuosavybę ir, 
nežinodamas, kam ji priklauso, savavališkai ją pasilaikė sau, tasai nusi- 
pelno 77 foro conscientias“ kartuvių ne mažiau, negu būtų pavogęs ją. O 
dėl šio banknoto, kuris yra mano angelo nuosavybė ir yra buvęs jos 
meiliose rankutėse, tai aš jokiais sumetimais neatiduosiu jo niekam, o tik 
jai pačiai, nors būčiau net toks alkanas kaip tu ir neturėčiau kuo kitu nu- 
malšinti savo žvėriško alkio. Tikiuosi, kad man pavyks tatai padaryti dar 
anksčiau, negu eisiu miegoti; bet jeigu net ir nepavyktų, aš įsakau tau, 
jeigu tu nenori užsitraukti mano nemalonės visiems laikams: nedrįsk 
daugiau užsiminti apie tokią begėdišką niekšybę. 

— Manydamas, kad tatai niekšybė, aš nebūčiau nė užsiminęs, — atsa- 
kė Partridžas, — nes, patikėkite, man šlykštus bet koks niekšiškumas ne 
mažiau kaip kam kitam; bet jūs galbūt tatai išmanote geriau už mane, 
nors tiesą pasakius, aš negalvojau, kad, išgyvenęs tiek metų ir tokį ilgą 
laiką dėstęs mokykloje, neįstengiu skirti, kas yra /as et nejas?. Bet, ma- 
tyt, amžių gyveni, amžių mokaisi. Prisimenu, mano senasis mokytojas, 
baisiai didelio mokytumo žmogus, mėgdavo sakyti: b0//y atete cry town 
is my daskalon“, o tatai išvertus, sakydavo jis mums, reiškia: „Ir vai- 
kėkas gali kartais pamokyti senelę kiaušinius čiulpti.“ Maža kas dora 
išėjo iš mano gyvenimo, jeigu ir dabar dar mane reikia mokyti grama- 
tikos. Galbūt, jaunasis džentelmene, jūs dar pakeisite savo nuomonę, 
iki sulauksite mano metų; prisimenu, būdamas dvidešimt vienerių, o 
gal dvejų metų pienburnis, aš laikiau save tokiu pat protingu, koks esu 
dabar. Patikėkite, aš visada kalte kaliau mokiniams skaityti a/enus, ir 
mano mokytojas darė lygiai taip pat. 


! Žodžiai „bendras“, „svetimas“, „neliečiamas“ vartojami atskirais atvejais (/0/.). 

* Sąžinės teisme (/0/.). 

? Dora ir nedora (/4). 

* Iškraipytų graikiškų ir angliškų žodžių posakis. ...bo// matete... — Galimas daiktas, ši nesą- 


rmonė Partridžui išėjo iš graikiškos patarlės: „Daug žinoti dar nereiškia mokėti“. 

Partridžas maža kuo tegalėjo supykinti Džonsą ir taip pat maža kas 
tegalėjo priversti pastarąjį užsimiršti. Tačiau, nelaimei, jie abu pataikė 
kaip tik į tą patį retą atsitiktinumą. Mes jau esame matę, kad Partridžas 
negalėjo pakęsti išpuolių prieš savo mokslingumą, o Džonsas negalėjo 
ramiai klausytis tam tikrų anksčiau minėtos kalbos posakių. 

Dėbtelėjęs į savo palydovą niekinamai ir piktai (tat pasitaikydavo jam 
retokai), Džonsas tarė jam: 

— Partridžai, aš matau, kad tu esi senas savim patenkintas kvailys, ir 
man bus labai skaudu, jeigu tu pasirodysi dar esąs ir senas sukčius. Būda- 
mas įsitikinęs tuo lygiai taip pat tvirtai, kaip esu įsitikinęs, kad tu kvailys, 
aš seniai būčiau su tavim persiskyręs. 

Išmintingasis pedagogas sutvardė pasipiktinimą ir, kaip žmonės sako, 
tuojau įtraukė savo ragus. Jis paprašė dovanoti jam, jeigu jis pasakęs ką 
įžeidžiama, nes to jis niekad neketinęs; bet 7670 opznibus boris sapit!. 

Džonsas nebuvo laisvas nuo daugelio ydų, būdingų karštakrau- 
jams žmonėms, bet užtat visai neturėjo šalto piktumo; draugai ne- 
galėjo nepastebėti, kad jo temperamentas šiek tiek ūmus, bet net ir 
priešai turėjo pripažinti, kad jis atlaidus; jis nė kiek nebuvo panašus 
į jūrą, kurios bangavimas Žiauresnis ir pavojingesnis audrai praėjus 
negu per pačią audrą. Daug negalvodamas, jis sutiko Partridžui do- 
vanoti, paspaudė jam ranką, kuo maloniausiai pasakė jam daugybę 
lipšnių žodžių ir drauge pasmerkė save gana griežtai, nors galbūt 
toli gražu ne taip griežtai, kaip jį tikriausiai pasmerks daugelis mūsų 
garbiųjų skaitytojų. 

Partridžas nepaprastai nudžiugo, nes jo baimė, kad jis įžeidęs Džon- 
są, dingo, O jo išdidumą visiškai patenkino Džonso atsiprašymas: šį jis 
tučtuojau priskyrė labiausiai jį užgavusiems žodžiams. 

— Suprantama, sere, — murmėjo jis pusbalsiu, — jūsų žinios daug kuo 
prašoka manąsias; bet dėl gramatikos, tai šioje srityje, man rodos, aš 
galiu varžytis su kiekvienu mirtinguoju. Bent man atrodo, kad gramatiką 
aš išmanau kaip savo penkis pirštus. 


' Niekas nesti išmintingas visą laiką (/04). 

Niekas negalėjo dar labiau sustiprinti pasitenkinimo, kurį vargšelis 
jautė tą momentą, kaip ant stalo pasirodžiusi puiki avienos mentė, nuo 
kurios tumulais kilo garas. Sočiai pasivaišinę, mūsų keliauninkai vėl už- 
sėdo ant arklių ir leidosi Londono link. 

KAS NUTIKO PONUI DŽONSUI, 
IŠVYKUS IŠ SENT OLBENSO 


aždaug už dviejų mylių nuo Barneto, kai jau ėmė temti, prie 

Džonso prijojo ant nusmurgusio arklio padorios išvaizdos 
žmogus ir paklausė, ar jis ne į Londoną jojąs. Gavęs teigiamą atsaką, 
tasai džentelmenas pareiškė: 

— Jūs man padarysite didelę malonę, sere, leisdamas prisidėti prie 
jūsų; metas vėlyvas, o aš nežinau kelio. 

Džonsas mielai sutiko, ir jie leidosi joti drauge, pradėję tarpusavy 
įprastą tokiais atvejais pašnekesį. 

Pagrindinė jo tema buvo, žinoma, užpuolimai ir apiplėšimai, kurių 
nepažįstamasis labai bijojo; bet Džonsas pareiškė, kad jis beveik neturįs 
ko netekti ir, vadinasi, beveik nesą dėl ko bijoti. Čia Partridžas neištvėrė 
neįterpęs savo žodžio: 

— Jūsų gerbiamybei tatai galbūt ir smulkmena, — tarė jis, — bet jei- 
gu mano kišenėje gulėtų kaip jūsiškėje šimto svarų banknotas, tai man 
iš tiesų būtų labai gaila jo netekti. Tačiau, jeigu kalbėsime apie mane, 
tai aš nejaučiu nė mažiausios baimės; juk mūsų ketvertas, ir jeigu mes 
veiksime išvien, tai ir įžūliausiam Anglijos galvažudžiui nepavyks mūsų 
apiplėšti. Sakykime net, kad jis turės pistoletą; vis tiek juo galima nukauti 
tiktai vieną žmogų ir mirti galima tiktai vieną kartą, — taip, tiktai vieną 
kartą, tatai labai paguostina. 

Beje, neįprasta Partridžo drąsa šiuo momentu rėmėsi ne tik jo įsitiki- 
nimu, kad jie pranašesni skaičiumi — dorybės rūšis, kuri vieną nūdienių 
nacijų iškėlė į šlovės viršūnę', — bet dar ir kita aplinkybe, būtent: jo iš- 
gertų svaigalų poveikiu. 


| Viena nūdienių naijų — turima galvoj prancūzai ir karinė jų taktika, paplitusi XVII a. an- 


trojoje pusėje. 

Mūsų raiteliai buvo jau maždaug už mylios nuo Haigeito, kai staiga 
nepažįstamasis išsitraukė pistoletą ir, atgręžęs vamzdį į Džonsą, pareika- 
lavo iš jo to paties mažučio banknoto, apie kurį kalbėjo Partridžas. 

Šis netikėtas reikalavimas iš pradžių šiek tiek suglumino Džonsą; 
tačiau jis tuoj pat susitvardė ir pasakė plėšikui, kad visi pinigai, kuriuos 
jis turįs savo kišenėje, atiteks pastarajam; tai sakydamas, jis išsiėmė tris 
ginėjas ir padavė jam; bet plėšikas nusikeikęs pareiškė, jog to esą per 
maža. Džonsas nesutrikęs pareiškė apgailestavimą ir įsidėjo pinigus at- 
gal į kišenę. 

Tada plėšikas pagrasino nušausiąs jį, jeigu jis tučtuojau neatiduo- 
siąs jam banknoto, ir įrėmė pistoletą Džonsui į krūtinę. Džonsas vikriai 
pagriebė plėšikui už rankos, kuri taip drebėjo, kad vos išlaikė ginklą, ir 
nukreipė vamzdį į šalį. Prasidėjo grumtynės; per jas Džonsui pavyko 
išplėšti priešininkui iš rankų pistoletą, ir abu jie iškart nukrito nuo arklių 
ant žemės, — plėšikas aukštielninkas, o apsukrusis Džonsas ant jo. 

Dabar nevykėlis užpuolikas paprašė savo nugalėtoją pasigailėti, nes, 
tiesą sakant, buvo kur kas silpnesnis už Džonsą. 

— Prisiekiu, sere, — sušuko jis, — aš visai neketinau jūsų nušauti. Gali- 
te įsitikinti: mano pistoletas neužtaisytas. Pirmą kartą gyvenime ryžausi 
tokiam dalykui: skurdas privertė. 

O už pusantro šimto jardų nuo jų tysojo ant žemės dar vienas žmo- 
gus, klykdamas gelbėti kur kas garsiau už plėšiką. Jis buvo ne kas kitas 
kaip mūsų Partridžas: mėgindamas pasprukti nuo grumtynių jis buvo 
numestas nuo arklio ir gulėjo kniūbsčias, nedrįsdamas pakelti galvos ir 
laukdamas kiekvieną akimirką kulkos į šoną. 

Šitaip jis išgulėjo, kol vadovas, rūpinęsis tik savo arkliais, sugavo 
suklupusį arklį ir, priėjęs prie nukritusiojo, pasakė, kad jo ponas įveikęs 
plėšiką. 

Tai išgirdęs Partridžas pašoko ir nubėgo į kautynių vietą, kur Džon- 
sas stovėjo ties plėšiku ištraukęs špagą. 

— Prismeikite tą niekšą, sere, perskroskite jį kiaurai, tučtuojau nuga- 
labykite! — sušuko Partridžas, išvydęs šį reginį. 

Nevykėlio plėšiko laimei, jis pateko į gailestingesnes rankas. Apžiū- 
rėjęs pistoletą ir įsitikinęs, kad jis iš tikrųjų neužtaisytas, Džonsas, dar 
prieš pribėgant Partridžui, linko patikėti plėšiko žodžiais, — tai yra kad 
jis dar naujokas šiuose reikaluose ir kad jį pastūmėjęs plėšikauti, kaip jis 
jau sakė, skurdas, pats beviltiškiausias skurdas: penketas alkanų vaikų 
ir žmona, turinti gimdyti šeštąjį ir gulinti be jokios pagalbos. Plėšikas 
priesaikavo ir dievagojosi sakąs tiesą; jis pasiūlė ponui Džonsui pačiam 
tuo įsitikinti užsukus į jo trobą, kuri esanti vos už dviejų mylių nuo čia; 
baigdamas jis pareiškė prašąs pasigailėti jo vien su sąlyga, jeigu visa tai, 
ką jis pasakoja, pasitvirtinsią. 

Iš pradžių Džonsas buvo benorįs paklausyti plėšiko ir eiti su juo 
pareikšdamas, kad jo likimas priklausysiąs nuo to, ar jis nemelavęs. Ne- 
laimingasis šokte šoko lydėti Džonsą, taigi mūsų herojus visiškai pa- 
tikėjo jo sąžiningumu ir pajuto jam nuoširdų gailestį. Jis grąžino jam 
neužtaisytą pistoletą, patarė pagalvoti apie doresnį būdą savo sunkiai 
padėčiai palengvinti ir davė dvi ginėjas, kad tasai už jas suteiktų nedel- 
siamą pagalbą žmonai ir vaikams, pridurdamas, jog, deja, negalįs duoti 
daugiau, nes tas minėtas šimtas svarų priklausą ne jam. 

Mūsų skaitytojų nuomonės dėl šio poelgio veikiausiai nesutaps: vieni 
turbūt pritars jam, kaip nepaprastai ryškiam žmoniškumo pasireiškimui, 
o kiti —- žmonės niūresnio būdo - įžvelgs čionai neganėtiną pagarbą tei- 
singumui, kuriuo turi būti persiėmę visi geri savo tėvynės sūnūs. Šitokios 
pažiūros, matyt, laikėsi ir Partridžas, nes jis pareiškė didelį nepasitenki- 
nimą, parėmė jį viena sena patarle ir pasakė, kad nenustebsiąs, jeigu tasai 
nenaudėlis užpulsiąs juos dar kartą, iki jie pasieks Londoną. 

Plėšikas ėmė karštai dėkoti ir atsiprašinėti. Jis net apsiašarojo, o gal 
tik apsimetė beverkiąs. Taip pat prisiekė, kad tuoj pat grįšiąs namo ir 
niekad daugiau nesusigundysiąs šitokiam dalykui. Ar jis tesėjo savo žodį, 
ar ne, tatai galbūt paaiškės vėliau. 

Musų keliautojai vėl užsėdo ant arklių ir atjojo į sostinę be kokių nors 
nemalonumų. Pakeliui Džonsas su Partuidžu labai įdomiai įsišneko apie 
pastarąjį įvykį. Džonsas visa širdimi apgailėjo plėšikus, kuriuos pastumia į 
nusikaltimus ir paprastai atveda į gėdingą mirų neišbrendamas skurdas. 

— Aš turiu mintyje tik tuos, — kalbėjo jis, — kurių visas nusikaltimas 
tėra apiplėšimas ir kurie nenusikalsta žiaurumu ar smurtu, — šia aplinky- 
be, teikiančia mūsų tėvynei garbę, Anglijos plėšikai skiriasi nuo visų kitų 
šalių plėšikų; juk aniems plėšti ir žudyti beveik lygiai tas pats. 

— Suprantama, — atsakė Partridžas, — geriau atimti pinigus negu gy- 
vybę; ir vis dėlto negerai, kad dori žmonės negali keliauti savo reikalais, 
nepatirdami šių piktadarių pavojaus. Ir patikėkite, geriau būtų iškarti 
visus šiuos nenaudėlius, negu leisti, kad nukentėtų nors vienas pado- 
rus žmogus. Pats aš, žinoma, nesusitepsiu rankų kieno nors krauju; bet 
įstatymas gali ramių ramiausiai iškarti visus tuos žalčius. Ar turi kas teisę 
atimti iš manęs kad ir šešiapensį, jeigu aš neduosiu jo pats? Ar toks žmo- 
gus turi nors kiek sąžinės? 

— Žinoma, ne, — atsakė Džonsas, — kaip jos neturi ir tas, kuris išveda 
arklius iš svetimos arklidės ar pasisavina rastus pinigus žinodamas, kam 
jie priklauso. 

Šios užuominos užčiaupė Partridžui burną, ir jis nepravėrė jos, iki 
keletas sarkastiškų Džonso juokelių apie jo bailumą privertė jį pertraukti 
tylą. Mėgindamas pasiteisinti ginklų nelygybe, jis pasakė: 

— Tūkstantis beginklių nieko nereiškia prieš vieną pistoletą; vienu 
šūviu jis nudės, tiesa, tik vieną žmogų, bet kas gali garantuoti, kad būtent 
ne tave? 

apimanti dvylikos dienų laikotarpį 


Pirmasis skyrius 


KREIPIMASIS Į AUKŠTESNIĄSIAS 
JĖGAS 


Ar o šviesioji šlovės meile, įkvėpk mano liepsningą krūtinę! 
Ne tavęs aš šaukiuosi, o rūsčioji, kuri neši herojų į šlovę per 
kraujo ir ašarų marias, tuo tarpu kai milijonų atodūsiai išpučia jo bu- 
res, bet tavęs, žavioji ir meilioji fėja, laimingosios nimfos Mnemosinės 
dukterie, jos pagimdytoji Hebro' pakrantėje. Tavęs, Meonijos auklėtine, 
Mantujos“ numylėtine, — tavęs, o mūza, kuri sėdėjai ant tos žaviosios 
kalvos, stūksančios ties išdidžiąja Britanijos sostine, šalia tavojo Milto- 
no, kai jis švelniai skambino savo herojiška lyra! Įliek į mano žaviąsias 
svajones vilčių, kad mane palankiai sutiks būsimosios kartos! Išprana- 
šauk, kad kokia nors švelnutė mergaitė, kurios dar nė senelė neužgimė 


pasaulyje, įspėjusi, kad po išgalvotu Sofijos vardu slepiasi tikrieji mano 


! Mnemosinė - graikų mitologijoje atminties deivė, mūzų motina. Hebras — upė Trakijoje, 
dabar Marica. 
* Meonija — poetinis pavadinimas Lidijos, spėjamos Homero gimtinės. Mantuja — miestas 


Italijoje, Vergilijaus gimtinė. 

Šarlotės! pranašumai, su užuojauta atsidus giliai iš krūtinės! Išmokyk 
mane ne tiktai guostis, bet ir naudotis, net maitintis būsimais pagyrimais. 
Suteik man viltį, iškilmingai pažadėdama, kad kai šis nedidelis kambarys, 
kuriame aš sėdžiu šią akimirką, pavirs dar skurdesne kamarėle, mane su 
pagarba skaitys žmonės, kurie niekad nei pažinojo manęs, nei matė ir 
kurių aš niekad nepažinsiu ir nepamatysiu. 

Šaukiuosi ir tavęs, apkūnesnioji dama, apsisupusioji ne grakščiais 
vaizduotės sukurtais drabužiais! Tavęs, kurią gali pradžiuginti tik skaniai 
paruošta jautiena ir apsčiai slyvomis nusagstytas pudingas, — šaukiuosi ta- 
vęs, kuri užgimei pasaulyje žreckschuvi“, kur nors Olandijos kanale, iš sto- 
rosios Jufvrouw Gelt? bei linksmo amsterdamiečio pirklio ir kuri Grabstri- 
to* mokykloje įsiurbei savo išsimokslinimo pradmenis. Šičia, jau šiek tiek 
paūgėjusi, tu išmokei poezija kutenti ne vaizduotę, bet turtingo globėjo 
puikybę. Komedija iš tavęs išmoko manieringo iškilmingumo ir nuobo- 
dumo, o tragedija siautėte siautėja ir drebina įgąsdintus teatrus perkūnais. 
Liūliuodama tavo tingų snaudulį, Istorija tau rezga nuobodžią pasaką, 
o norėdamas tave pažadinti Monsiex7 Romanas išdarinėja prieš tave nuo- 
stabius triukus. Tavo užgaidoms pasiduoda ne ką mažiau už tave nutukęs 
knygų prekijas. Tavo patarimu sunkus, niekieno neskaitomas foliantas, 
ilgai išgulėjęs dulkėtoje lentynoje, greitai išparduodamas visoje šalyje, su- 
skaldžius jį į plonus leidinius. Tavo nurodymu kai kurios knygos it kokie 
šundaktariai mulkina žmones, žadėdamos joms stebuklus, o tuo tarpu 
kitos išsidabina tartum gražeivos ir visą savo vertę sutalpina į auksuotus 
viršelius. Ateik, apkūnioji būtybe, su savo švytinčiu veidu; man nereikia 
tavo įkvėpimo, — tik nepagailėk savo vylingų dovanų: žvilgančių skambių 
monetų ir lengvai iškeičiamų banknotų, kuriuose slypi neregimi turtai, — 
nepagailėk permainingų savo malonių, šilto jaukaus namuko ir apskritai 
man priklausančios dalies iš lobingos mūsų motinos, kurios sodrios krū- 


! $arlotė (Kreidok) - Fildingo žmona. 

* Baržoje (o/and.). 

? Ponios Piniginės (o/and.). 

* Grabstritas - gatvė Londono Sityje; tuo metu joje gyveno knygų leidėjai, kurie leisdavo 
knygas menkai išsimokslinusiam skaitytojui. Dabar ši gatvė vadinasi Miltonstritas. 


PAMESTINUKO TOMO DŽONSO ISTORIJA + 


tys galėtų sočiai pamaitinti visą daugybę jos vaikų, jeigu kai kurie jų go- 
džiai ir egoistiškai nenustumtų savo brolių nuo spenelių. Ateik, ir jeigu aš 
pasirodysiu per daug abejingas tavo vertingiems turtams, sušildyk mano 
širdį pradžiuginančia mintimi, kad tu juos suteiksi kitiems. Pažadėk, kad 
taušką vaikučiai, kurių nekaltus žaidimus dažnai nutraukdavo mano dar- 
bas, kada nors bus už tai apsčiai atlyginti tavo dovanomis. 

Ir štai šitoji nedarni pora — bekūnė fėja ir apkūni būtybė — akina 
mane rašyti: kurią jų aš pasišauksiu vadovauti savo plunksnai? 

Pirmiausia tave, Genijau, dangaus dovana, be kurio pagalbos bergž- 
džia yra mūsų kova su stichine prigimties srove. Tave, sėjantį taurias sė- 
klas, kurias išaugina ir išplėtoja menas. Paimk mane maloniai už rankos 
ir pravesk pro visus užkaborius, pro visus vingiuotuosius gamtos labi- 
rintus. Atskleisk man paslaptis, nepasiekiamas profanų žvilgsniui. Išmo- 
kyk mane — tau juk tat nesunku — pažinti žmones geriau, negu jie patys 
save pažįsta. Išsklaidyk rūką, dengiantį mirtingųjų protus ir skatinantį 
juos lankstytis prieš žmones arba niekinti juos už apsukrumą apgaudinė- 
ti kitus, nors iš tikrųjų jie teverti vien juoko, nes apgaudinėja patys save. 
Nuplėšk perregimą kaukę puikybei, kuri dangstosi išmintimi, šykštumui, 
kuris apsimeta turtingumu, ir tuščiagarbiškumui, kuris vadina save šlo- 
ve. Ateik tu, kuris įkvėpdavai Aristofaną, Lukianą, Servantesą, Rablė, 
Moljerą, Šekspyrą, Sviftą, Marivo, pripildyk mano puslapius humoro, 
kad žmonės vien nepiktai juoktųsi iš svetimų kvailysčių ir nužemintai 
sielvartautų dėl savo pačių paikumo. 

O t, beveik neatskiriamas tikrojo genijaus palydove, Humaniškume, 
pasiųsk man visus švelniuosius savo jausmus. Ir jeigu tu juos visus ištisai 
perleidai savo numylėtiniams Alenui ir Litltonui!, pagrobk juos kuriam 
laikui iš jų širdžių. Be jų mano nupiešti paveikslai išeis negyvi. Vien tik 
iš jų plaukia tauri nesavanaudiška draugystė, karšta meilė, gailestingu- 
mas, karštas dėkingumas, švelni užuojauta, nešališka nuomonė, — ir visi 
aukštieji geros sielos polėkiai, sudrėkiną akis ašaromis, užlieją degančius 
skruostus krauju ir prisodriną širdį skausmo, džiaugsmo ir gailesčio. 


"„Aknui tr Litltonui — žr. pastabas prie dedikacijos I t. 

Vadovauk mano plunksnai ir tu, Moksle, — juk be tavo pagalbos 
genijus nesukurs nieko tyra, nieko teisinga. Tave aš garbinau ankstyvoje 
jaunystėje tavo pamėgtoje šventovėje, kur vaiskūs tyliai ssuveną Temzės 
vandenys skalauja tavąsias Itono valdas!. Su tikru spartietišku atkaklu- 
mu aš aukojau savo kraują ant tavo beržinio altoriaus. Ateik ir apiberk 
mane gausiai savo nesuskaičiuojamais lobiais, surinktais žiloje senovėje. 
Atidaryk savo Meonijos ir Mantujos brangenybių skrynias ir suteik man 
visus savo filosofijos, poezijos ir istorijos turtus, vis tiek — graikiškomis 
ar romėniškomis raidėmis tu pažymėjai sunkiąsias savo dėžes. Tavo 10- 
bynais pasinaudoti duok man kuriam laikui raktą, kurį patikėjai savo 
numylėtiniui Vorbertonui“, 

Pagaliau ateik ir tu, Patirtie, seniai pasižįstanti su išmintingais, gerais, 
mokytais, išprususiais žmonėmis. Ir ne tik su jais, bet ir su visų luomų 
žmonėmis, nuo ministro jo priimamajame iki kalėjimo sargo skolininkų 
skyriuje; nuo hercogienės raute iki smuklininkės už prekystalio. Tik tu 
gali supažindinti su papročiais, kurie visam laikui liks neprieinami užsi- 
darėliui pedantui, nors ir koks jis būtų protingas ir mokytas. 

Ateikite tad jūs visi ir atsiveskite savo sandraugius, nes sunkus yra 
mano pasiimtas darbas, ir be jūsų pagalbos, bijau, aš jo neįveiksiu. Bet 
jeigu jūs pažvelgsite į jį su palankia šypsena, tai aš tikiuosi jį sėkmingai 
užbaigti. 


! Itono valdos — čia turima galvoje Itono mokykla ant Temzės upės kranto, kur mokėsi 
Fildingas. 

* Viljamas Vorbertonas (1698-1779) - anglų teologas, domėjęsis literatūros istorija — ir anti- 
kine, ir naująja. Jis pasižymėjo griežtumu ir mentorišku tonu. Fildingas į jį žiūri ironiškai. 


Antrasis skyrius 


KAS ATSITIKO Į LONDONĄ ATVYKUSIAM 
PONUI DŽONSUI 


M daktaras Mizobenas sakydavo, kad jo tikrasis adre- 
sas: daktarui Mizobenu, pasaulis, turėdamas galvoje, kad mažai 
teatsiras žmonių, kuriems nebūtų žinomas garsusis jo vardas. Ir galbūt 
labiau įsigilinus į dalyko esmę pasirodys, kad platus populiarumas — ne 
pati blogiausia gėrybė, kurias teikia didingumas. 

Didelė laimė būti žinomam vėlesnėms kartoms, į kurias sudėdami 
savo viltis mes taip gėrėjomės ankstesniame skyriuje, tenka nedaugelio 
daliai. Nei titulas, nei turtai negali užtikrinti mums, kad po tūkstančio 
metų pasikartos elementai, kaip sakė Sidnemas!, iš kurių susideda mūsų 
vardai; tai pasiekti vargu ar galima kitaip, kaip kardu arba plunksna. Bet 
užtat išvengti priekaišto, kad ;754 mzekas nežino, kol tebesate gyvas (nešlo- 
vė, beje, jau patirta Homero laikais)“, visada liks pavydėtina dalia žmo- 
nėms, teisėtai besidžiaugiantiems visokia pagarba ir turtais. 

Iš to vaidmens, kurį jau vaidino mūsų istorijoje minėtasis Airijos 
peras, atgabenęs Sofiją į sostinę, skaitytojas, be abejo, padarys išvadą, 
kad jo namus Londone nesunku buvo surasti ir nežinant, kurioje būtent 
gatvėje ar aikštėje jie yra: juk šis didikas buvo žmogus, kurį kiekvienas 
žino. Tiesą pasakius, šitaip ir būtų buvę kiekvienam krautuvininkui, įpra- 
tusiam lankyti garsiųjų žmonių buveines, nes rasti jų duris paprastai esti 
taip pat lengva, kaip sunku pro jas įeiti. Tačiau Džonsas, lygiai kaip ir 
Partridžas, Londone buvo pirmą kartą; ir kadangi mūsų herojui pasitaikė 
patekti pirmiausia į tokią Londono dalį, kurios gyventojai neturi beveik 
jokių reikalų su Hanoverio arba Grovenoro aikštės gyventojais (mat 


| Tomas Sidnemas (1624—1689) — garsus Londono gydytojas, parašęs daug teorinės ir prak- 
tinės medicinos darbų lotynų kalba; ypač domėjosi epidemiologija. Jo veikalai buvo išversti į 
daugelį kalbų ir populiarūs ligi XIX a. viduno. 

? Homeras „Odisėja“, II giesmė, 175 eil. (Autoriaus pastaba.) 

Džonsas atvyko į Londoną Greis In Leinu!), tai jis gerokai paklaidžiojo, 
kol rado kelią į tas laimingąsias sritis, kur Fortūna atskyrė nuo prastuo- 
menės didžiadvasius herojus, kilusius iš senovės britų, saksų bei danų, 
kurių protėviai, gimusieji geresnėmis dienomis, paliko savo palikuonims, 
pasinaudodami įvairiais nuopelnais, turtus ir garbę. 

Atvykęs pagaliau prie šių žemiškųjų Eliziejaus laukų, Džonsas būtų 
susiieškojęs jo šviesybės buveinę labai greitai, jeigu, išvykdamas į Airiją, 
peras, nelaimei, nebūtų palikęs savo ankstesniųjų namų; ir kadangi jis persi- 
kėlė į naują būstą tik pastarosiomis dienomis, tai gandas apie to būsto 
prašmatnumą nespėjo dar pasklisti tame kvartale. Bergždžiai ieškojęs iki 
pat vienuoliktos valandos, Džonsas pagaliau nusileido Partridžo patarimui 
ir grįžo į viešbutį „„Bulius ir Vartai“ Holborne“, kur jis buvo apsistojęs, pa- 
sigėrėti ten poilsiu, kurio paprastai trokšta jo padėtyje atsidūrę žmonės. 

Anksti rytą jis vėl leidosi ieškoti Sofijos, ir ilgos jo pastangos liko 
taip pat bergždžios, kaip ir vakar. Pagaliau ar jo pasigailėjo Fortūna, ar jai 
atsibodo jį vedžioti už nosies, bet jis pateko į tą pačią gatvę, kuri turėjo 
garbę būti jo šviesybės rezidencija. Pasiklausęs praeivių ir radęs reikiamą 
namą, Džonsas priėjo prie durų ir tylutėliai pasibeldė. 

Durininkas, iš kuklaus beldimo susidaręs nekokią nuomonę apie atė- 
jusiji, nepakeitė jos geresnėn pusėn ir išvydęs poną Džonsą, kuris vilkėjo 
multininiu kostiumu ir juosėjo špagą, gautą iš seržanto; jos geležtė gal 
buvo ir puikaus plieno, bet rankena tik iš paprasto vario, be to, dar toli 
gražu menkai tenugludinta. Todėl į Džonso klausimą apie jaunąją ledi, 
atvykusią į Londoną su jo šviesybe, šis durininkas atsakė gana šiurkš- 
čiai, kad „čia nėra jokių ledi“. Tada Džonsas pareiškė norą pamatyti 
namų šeimininką, bet išgirdo atsakymą, kad šiandien jo šviesybė nieko 
nepriimąs. O kai ėmė primygtinai reikalauti, durininkas pasakė, kad jam 
griežtai įsakyta nieko neįleisti. 


' Hanoverio it Grovenoro aikštės yra vakarinėje, aristokratinėje Londono dalyje. "Tomas 
Džonsas įvažiavo į Londoną iš šiaurės, Greis In Leinu (Greis In — viena iš juridinių Londono 
mokyklų). 

* Holbornas - Londono gatvė iš rytų į vakarus; jos tęsinys - (Oksfordstritas) — jau vakarinėje 


Londono dalyje. 

— Tačiau jei pageidaujate, — kalbėjo jis, — tai pasakykite savo var- 
dą, aš pranešiu jo šviesybei; užsukęs kitą kartą, jūs sužinosite, kada 
būsite priimtas. 

Džonsas atsakė turįs labai svarbų reikalą į jaunąją ledi ir negalįs pa- 
sitraukti, nepasimatęs su ja. Į tai durininkas ne per maloniausiu balsu 
atrėmė, kad jokios jaunos ledi šiuose namuose nesą ir, vadinasi, nesą su 
kuo ir matytis. 

— Kaip gyvas nesu matęs tokio keistuolio, — skėstelėjo jis rankas. — 
Esate visai nesukalbamas! 

Man dažnai atrodydavo, kad Vergilijus, smulkiai aprašinėdamas šeš- 
tojoje „Eneidos“ knygoje pragaro sargšunį Cerberį', turbūt norėjo saty- 
riškai pavaizduoti garsiųjų savo meto žmonių durininkus; šiaip ar taip, 
tas aprašymas labai primena mums tuos, kurie turi garbę stovėti mūsų 
didikų tarpduriuose. Durininkas savo sarginėje — tikrų tikriausias Cer- 
beris savo lindynėje 1r, panašiai kaip pastarąjį, jį reikia palenkti kąsniu, 
norint įeiti pas jo šeimininką. Galbūt ir Džonsas išvydo jį šitokioje švie- 
soje ir prisiminė tą vietą „Eneidoje“, kur Sibilė meta Stikso sargui“ tokį 
kąsnį norėdama, kad tasai praleistų Enėją. Jis ėmė panašiai siūlyti kyšį 
dvikojui Cerberiui; išgirdęs apie pinigus, prie jo prišoko šalia stovėjęs 
liokajus sakydamas, kad „jis pasirengęs nuvesti jį pas jaunąją ledi, jeigu 
ponas Džonsas duosiąs jam siūlomą sumą“. Džonsas tuoj pat sutiko, ir 
ji beregint nuvedė į ponios Ficpatrik butą tas pats žmogus, kuris vakar 
vakarą buvo palydėjęs ten damas. 

Niekad nesėkmė nesti tokia skaudi, kaip kad prisiartinus prie sėkmės 
slenksčio. Pralošus piketo? partiją dėl vienos akies yra dešimtį kartų ne- 
maloniau, negu visai neturint vilties išlošti. Taip ir loterijoje nusipirku- 
sieji numerius, vienetu didesnius ar mažesnius už tą, kuriam teko didelis 
laimėjimas, linkę manyti, kad jiems kur kas labiau nepasisekė negu ki- 


' Cerberis — trigalvis piktas šuo, saugojęs įėjimą į pragarą. Pasak Vergilijaus pasakojimo 
(„Eneida“, VI, 417—425), žynė Sibilė, lydėjusi Enėją į požemio karalystę, numetė Cerberiui 
gabalą sustingusio medaus, sumaišyto su stebuklingomis žolėmis. 

* Sakso sargas (gr. 2iitol.) — Cerberis, nes požemio karalystę Hadą juosė Stikso upė. 

? Piketas - lošimas kortomis. 

tiems pralaimėjusiems. Žodžiu, visi šie nepasisekimai per plauką nuo 
laimės yra panašūs į Fortūnos patyčias; mums atrodo, ji krečia su mumis 
bjaurius pokštus ir piktai išdykauja, kankindama mus. 

Džonsas, ne kartą jau patyręs, kaip stabmeldiškoji dievaitė išdykauja 
su juo, vėl buvo jos pasmerktas Tantalo kančioms: jisai priėjo prie po- 
nios Ficpatrik namų maždaug po kokių dešimt minučių Sofijai išvykus. 
Kreipęsis į ponios Ficpatrik kambarinę, jisai išgirdo iš jos nemalonią 
žinią, kad ledi nežinia kur išvažiavusi; tą patį atsaką jis gavo paskui ir iš 
pačios ponios Ficpatrik. Šitoji dama, matyt, palaikė poną Džonsą žmo- 
gumi, siųstu dėdės Vesterno vytis dukters, o jinai buvo pernelyg kilni 
išduoti pusseserę. 

Džonsas niekad nebuvo matęs ponios Ficpatrik, bet jam teko girdė- 
ti, kad kažkokia Sofijos pusseserė ištekėjusi už dvarininko šia pavarde. 
Tačiau esant sutrikusiam ši aplinkybė jam visai neatėjo į galvą. Tik kai 
palydėjęs jį Airijos pero liokajus papasakojo jam, kad abi damos labai 
artimos tarp savęs ir vadinančios viena kitą kuzinomis, jis prisiminė ka- 
daise girdėtą istoriją apie Sofijos draugės tekystą. Įsitikinęs, kad ji toji 
pati moteris, jis labai nusistebėjo išgirstu iš kambarinės atsakymu ir ėmė 
prašytis leidžiamas pasikalbėti su pačia ponia; bet toji griežtai atsisakė 
suteikti jam šią garbę. 

Džonsas niekad nebuvo buvęs didžiūnų rūmuose, tačiau mokėjo 
elgtis geriau už daugelį nuolatinių jų lankytojų, ir ne jo būdui buvo sta- 
čiokiškai ir šiurkščiai elgtis su damomis. Todėl, gavęs griežtą atsakymą, 
jis nesispyrė ir pasakė kambarinei, kad jeigu dabar jos poniai nepatogu jį 
priimti, tai jis ateisiąs po pietų ir tikįsis turėti garbę ją pamatyti. Manda- 
gus Džonso elgesys, taip pat nepaprastai maloni jo išvaizda padarė gerą 
įspūdį kambarinei, ir ji neištvėrė nepasakiusi: „Galbūt, sere, ponia jus ir 
priims“, o paskui visaip stengėsi įkalbėti savo ponią, kad ji priimtų gražų 
jauną džentelmeną, kaip jinai vadino Džonsą. 

Džonsui kilo stiprus įtarimas, jog Sofija yra pusseserės namuose ir 
atsisako jį priimti vien dėl to, kad pyksta už nuotykį Eptone. Todėl, pa- 
vedęs Partridžui surasti, kur jie galėtų apsistoti, jis visą dieną praleido 
gatvėje, saugodamas duris, už kurių, kaip jam atrodė, slepiasi jo angelas; 

bet, išskyrus vieną tarną, niekas neišėjo iš namų, ir Džonsas vakare vėl 
atsilankė su vizitu pas ponią Ficpatrik; ji šį kartą teikėsi jį priimti. 

Kai kurių žmonių išvaizda pasižymi įgimtu kilnumu, kurio nesuteiks 
ir nepaslėps joks drabužis. Ponas Džonsas, kaip jau anksčiau buvo mi- 
nėta, aiškiai pasižymėjo šia ypatybe. Todėl šeimininkės priėmimas buvo 
lipšnesnis, negu jis galėjo tikėtis pagal savo drabužius; jam pagarbiai nu- 
silenkus, dama paprašė jį sėstis. 

Skaitytojui vargu ar bus smalsu sužinoti smulkiai visą pašnekesį, ku- 
ris maža tepradžiugino vargšelį Džonsą. Tiesa, ponia Ficpatrik iš kar- 
to pamatė, jog jaunuolis įsimylėjęs (šiems dalykams visos moterys turi 
vanagišką akį), bet palaikė jį tokiu įsimylėjėliu, kuriam išduoti draugę 
būtų nekilnu. Žodžiu, jinai įtarė jį esant poną Blaifilą, nuo kurio Sofija 
pabėgo, ir Džonso atsakymai į jos gudrius klausimus apie pono Olverčio 
šeimą tik sustiprino jai šią spėlionę. Jinai pareiškė visiškai nieko nežinan- 
ti, kur persikėlusi Sofija, ir Džonsui teko pasitenkinti ponios Ficpatrik 
leidimu aplankyti ją dar kartą kitos dienos vakarą. 

Išėjus Džonsui, ponia Ficpatrik pasakė kambarinei savo įtarimus dėl 
pono Blaifilo, bet toji pasipriešino: 

— Manding, ponia, nuo tokio gražuolio nebėgs nė viena moteris pa- 
saulyje. Aš manau, kad jis yra veikiau ponas Džonsas. 

— Ponas Džonsas! — sušuko ledi. - Koks Džonsas? 

Skaitytojas prisimena, kad per visus savo pašnekesius su pussesere 
mūsų Sofija neprasitarė apie jį nė žodelio; bet ponia Honora pasirodė 
kur kas plepesnė ir smulkiai išpasakojo ponios Ficpatrik kambarinei visą 
Džonso istoriją, su ja toji 1r supažindino savo ponią. 

Išklausiusi kambarinę, ponia Ficpatrik tučtuojau sutiko su jos nuo- 
mone ir — stebėtinas dalykas! — staiga įžvelgė, kad gražaus stoto laimin- 
gasis įsimylėjėlis tikrai pasižymi tais gražiaisiais bruožais, kurių ji nepa- 
stebėjo turint atstumtąjį skvairą. 

— Tu visai neklysti, Beti, — tarė ji, — jis labai gražutis; ir aš nė kiek 
nesistebiu, kad daugelis moterų eina iš proto dėl jo, kaip tau sakė mano 
pusseserės kambarinė. Dabar aš gailiuosi, jog jam nepasakiau, kur yra 
Sofija. Tačiau jeigu jis ir iš tikrųjų toks baisus padauža, tai jai, ko gera, 

verčiau su juo nesusitikti; tikrai, ko gali jinai tikėtis, jei ne pražūties, ište- 
kėdama už pliko padaužos prieš tėvo valią? Taip, jeigu jis iš tiesų toksai, 
kaip tau pasakojo Sofijos kambarinė, tai net žmoniškumo pareiga liepia 
apsaugoti nuo jo pusseserę; kitaip pasielgti būtų neatleistina būtent man, 
kuri pati patyrė panašios moterystės nelaimes. 

Jos kalbą nutraukė atvykęs svečias, kuris, pasirodo, buvo ne kas kitas 
kaip jo šviesybė; bet kadangi per šį vizitą neįvyko nieko naujo bei nepa- 
prasto ir apskritai nieko, kas nūtų susiję su mūsų istorija, tai mes čia ir 
baigsime šitą skyrių. 


Trečiasis skyrius 


PONIOS FICPATRIK PROJEKTAS IR JOS 
VIZITAS LEDI BELASTON 


idama gulti, ponia Ficpatrik vien ir tegalvojo apie Sofiją ir poną 

Džonsą. Tiesą pasakius, ji buvo šiek tiek įžeista pusseserės pa- 
slaptingumo. Mąstydama apie tai, ji staiga nusigriebė minties, kad jeigu 
jai pavyktų apsaugoti Sofiją nuo šio žmogaus ir grąžinti tėvui, tai toks 
didelis nuopelnas garbingajai šeimai veikių veikiausiai sutaikintų ją su 
dėde ir tetule Vestern. 

Kadangi tatai buvo vienas iš karščiausių ponios Ficpatrik norų, 
tad viltis jį įgyvendinti atrodė jai tokia neabejotina, kad beliko tik su- 
galvoti geriausias priemones tikslui pasiekti. Mėginimą apie tai pasi- 
kalbėti su Sofija ji nelaikė esant tokia priemone; juk jeigu Sofija jautė 
karštą simpatiją Džonsui, kaip Beti sakė ponia Honora, tai atkalbi- 
nėti ją nuo šių vedybų būtų tas pats, kas įtikinėti peteliškę neskristi 
prie žvakės. 

Jeigu skaitytojas malonės prisiminti, kad Sofija su ledi Belaston su- 
sipažino ponios Vestern namuose, kai ten gyveno ir ponia Ficpatrik, tai 
jam nėra ko aiškinti, jog ponia Ficpatrik buvo su ja taip pat pažįstama. 
Be to, abi pusseserės su ta ledi buvo tolimos giminaitės. 

Rimtai apsvarsčiusi, ponia Ficpatrik nusprendė aplankyti anksti rytą 
minėtąją ledi ir papasakoti jai visą istoriją, kartu stengiantis, kad Sofija 
nieko nesužinotų apie jos apsilankymą. Mat jinai nė kiek neabejojo, jog 
protingoji ledi, dažnai išjuokianti per pašnekesius romantišką meilę ir 
neprotingas vedybas, visa širdimi pritars jos nuomonei dėl šios partijos 
ir mielai padės ją suardyti. 

Kaip ji nusprendė, taip ir padarė: kitą dieną, dar nepatekėjus saulei, ji 
greitosiomis apsirengė ir nuvyko pas ledi Belaston labai neįprastą valan- 
dą, kada nemandagu ir nekorektiška daryti vizitus. Apie šį apsilankymą 
Sofija nieko nežinojo ir neįtarė, nors jau buvo nubudusi: jinai gulėjo 
lovoje, šalia tebeknarkiant Honorai. 

Ponia Ficpatrik ilgai atsiprašinėjo dėl savo nemandagaus vizito tokiu 
metu, kada „jinai nė už ką nebūtų drįsusi sutrukdyti jos malonybę, jeigu 
ne toksai svarbus reikalas“. Ir ji perpasakojo ledi Belaston visa, ką buvo 
girdėjusi iš Beti, nepamiršdama paminėti ir vakarykšų Džonso vizitą. 

Ledi Belaston šypsodamasi atsakė: 

— Tai jūs matėte, medem, tą siaubingą žmogų? Na, ar jis 1š tikrųjų 
toks gražuolis, kaip kalbama? Vakar manoji Itof kiauras dvi valandas 
man apie jį plepėjo. Turbūt mergiotė jį įsimylėjo vien tik iš sklindan- 
čių kalbų. 

Skaitytojas veikiausiai nustebs, bet tikroji priežastis buvo ta, kad po- 
nia Itof, kuri turėjo garbę aprenginėti ir nurenginėti ledi Belaston, buvo 
jau sužinojusi visas smulkmenas apie minėtąjį poną Džonsą ir viską 1š- 
pasakojo savo poniai dar vakar vakarą (arba, tikriau pasakius, šiandien 
paryčiui), nurengdama ją prieš gulsiant, dėl ko ši procedūra užtruko net 
pusantros valandos. 

Ledi Belaston, paprastai su malonumu klausanti ponios Itof šnekų 
šiomis valandomis, neregėtai susidomėjo jos pasakojimu apie Džonsą; 
Honora buvo pavaizdavusi jį esant gražuolį, o ponia Itof, besistengda- 
ma viską persakyti, kita tiek pridėjo apie jo grožį nuo savęs, ir todėl ledi 
Belaston įsivaizdavo jį esant gamtos stebuklą. 

Kambarinės sukeltą smalsumą dabar dar labiau įkaitino savo pasa- 
kojimu ponia Ficpatrik, kuri tiek pat palankiai atsiliepė apie Džonso iš- 
vaizdą, kiek blogai kalbėjo anksčiau apie jo kilmę, būdą ir turtą. 

Išklausiusi viešnios iki galo, ledi Belaston susirūpinusi pratarė: 

— Taip, medem, reikalas iš tikrųjų labai rimtas. Jūs prisiėmėte atlikti 
nepaprastai pagirtiną darbą, ir aš su džiaugsmu padėsiu jums išgelbėti šią 
kilnią mergaitę, vertą visokeriopos pagarbos. 

— Kaip jums atrodo, medem, — pratarė karštai ponia Ficpatrik, — ar 
nebus užvis geriausia tuoj pat pranešti mano dėdei, kur yra jo duktė? 

Ledi truputėlį pagalvojo ir atsakė: 

— Ne, medem, aš manau kitaip. Sprendžiant iš ponios Vestern pa- 
sakojimų, jos brolis — toksai galvijas, kad aš nė už ką nesutiksiu išduoti 
jam pabėgusią nuo jo moterį, kad ir kas ji būtų. Girdėjau, jog ir su 

žmona jis elgėsi barbariškai; tokie nevidonai įsivaizduoja turį teisę mus 
tironizuoti, ir aš visada laikysiuosi šventos priedermės gelbėti nuo jų 
moteris, kurios turėjo nelaimę patekti jiems į rankas... Tiktai reikia, 
brangioji kuzina, sutrukdyti panelei Vestern pasimatyti su tuo paukš- 
teliu, kol gera draugija, kurią jinai ras mano namuose, nukreips jos 
mintis tinkamesne linkme. 

— Jeigu jis suuostys, kur jinai, — atsakė ponia Ficpatrik, — tai galite 
būti tikra, medem, - jis viską padarys, kad prasiskverbtų prie jos. 

— Būkite rami, — nesutiko ledi, — čionai jis neprasiskverbs... Nors, 
žinoma, jis gali kaip nors suuostyti, kur jinai, ir paskui patykoti prie 
namų. Kaip čia padaryti, medem, kad aš jį pamatyčiau? Kitaip, jūs su- 
prantate, kuzina, jinai išsigudrins su juo susitikinėti, ir aš nieko apie tai 
nežinosiu. 

Ponia Ficpatrik atsakė, kad jis žadėjęs vėl ateiti pas ją šįvakar ir kad, 
jeigu jos malonybė teiktųsi pagerbti ją savo vizitu, jinai tikrų tikriausiai 
užtiktų jį tarp šeštos ir septintos; O jeigu jis pasirodytų anksčiau, tai visuo- 
met rasis būdų užlaikyti jį, iki atkaksianti jos malonybė. Ledi Belaston pa- 
žadėjo atvykti, kai tik baigs pietauti, o tai, jos manymu, bus vėlių vėliau- 
siai septintą; bet jai reikia žūtbūt pačiai pamatyti, kaip atrodo Džonsas. 

— Patikėkite, medem, — tarė ji, — aš labai vertinu jūsų susirūpinimą pa- 
nele Vestern; bet žmoniškumo pareiga, taip pat geras mūsų namų vardas 
reikalauja, kad ir aš jums padėčiau, nes, aišku, šioji partija siaubinga. 

Ponia Ficpatrik tuoj pat atsilygino ledi Belaston komplimentu už 
komplimentą; paskui, po keleto nereikšmingų pastabų, ji atsisveikino, 
vikriai įsėdo į savo portšezą ir grįžo namo, nepastebėta nei Sofijos, nei 

onas Džonsas vaikštinėjo, nenuleisdamas akių nuo durų, kiaurą 

dieną, vieną iš trumpiausių metuose, bet pasirodžiusią jam be 
galo ilga. Galop, kada išmušė penkias, jis vėl užėjo pas ponią Ficpatrik, 
ši priėmė jį labai lipšniai, nors buvo dar ištisa valanda liki įprasto vizitų 
laiko; bet jinai kaip ir anksčiau tvirtino nieko nežinanti apie Sofiją. 

Besiteiraujant apie savo angelą, Džonsui ištrūko žodis „pusseserė“. 

— O, tai jums žinoma, kad mes giminaitės! — sušuko ponia Ficpat- 
rik. — Leiskite man, pasinaudojant giminaitės teisėmis, paklausti, kokį 
reikalą turite į mano pusseserę. 

Gana ilgokai pasvyravęs, Džonsas pagaliau atsakė, kad jis turįs pinigų, 
priklausančių Sofijai, ir pageidautų perduoti juos jai pačiai į rankas. Tai 
sakydamas, jis išsiėmė užrašų knygutę, parodė poniai Ficpatrik, kas joje 
buvo, ir paaiškino, kokiu būdu jinai jam patekusi. Vos jam baigus pasakot, 
visi namai sudrebėjo nuo baisaus triukšmo. Aprašinėti jį tiems, kurie jo 
negirdėjo, būtų bergždžia, o padėti įsivaizduoti jį niekad nieko panašaus 
negirdėjusiam — dar beprasmiškiau; mat apie jį teisingai galima pasakyti: 


Noz acuta! 


520 gerinant Corybantes aera. 


„Kibelės žyniai“ kur kas tyliau žvangina savo tarškantį varį.“ 

Žodžiu tariant, kažkieno liokajus pasibeldė, arba, tikriau pasakius, 
sugriaudėjo prie paradinių durų. Džonsas, dar niekad negirdėjęs panašių 
garsų, šiek tiek nustebo; bet ponia Ficpatrik labai ramiai jam paaiškino, 
kad dabar, atvykus svečiams, jai bus nepatogu kalbėtis su juo, bet jeigu 
jis malonėsiąs palaukti, iki jie išeisią, jinai šį tą jam papasakosianti. 


| Non acuta... - Horacijus „Odės“ (I, 16, 7-8). 
“ Kibelė - senovės graikų žemės deivė. Jos kultas, kilęs Azijoje, kaip ir Dioniso kultas pasi- 


žymėjo orgijomis. Kibelės žyniai buvo vadinami koribantais. 

Tuo momentu plačiai atsivėrė durys, ir, pirma savęs praspraudusi 
pro jas savo pūstus sijonus, į kambarį įėjo ledi Belaston. Jinai padarė 
žemą reveransą pirmiau poniai Ficpatrik, o paskui ponui Džonsui ir 
paskui buvo nuvesta į kitą kambario galą. 

Mes minime šias menkutes smulkmenas kaip pamoką kai kurioms 
mūsų pažįstamoms kaimo damoms, kurios mano, kad pritūpimas prieš 
vyriškį nesiderina su padorumo taisyklėmis. 

Vos jiems spėjus susėsti, mums jau pažįstamo pero atvykimas vėl 
sukėlė sumaištį, ir aprašytoji ceremonija buvo pakartota. Jai pasibaigus, 
užsimezgė žavus visa to žodžio prasme pašnekesys. Tačiau kadangi per jį 
nebuvo pasakyta nieko šiek tiek esmingesnio mūsų istorijai, o ir apskritai 
nieko esminga, tai aš neimsiu jo perpasakoti, juoba kad patys manda- 
giausi aukštosios visuomenės pašnekesiai atrodo nepaprastai lėkšti, kai 
juos skaitai knygose ar girdi scenoje. Iš tikrųjų šis dvasinis penas yra toks 
skanėstas, kuris, deja, neprieinamas žmonėms, nepatenkantiems į aukš- 
tuomenės salonus, ir kuris, panašiai kaip ir kai kurie prašmatnūs prancū- 
ziškos virtuvės patiekalai, paduodamas tik į didžiūnų stalą. Tačiau, tiesą 
sakant, vaišinti minią skanėstais, tinkančiais ne kiekvieno skoniui, dažnai 
reiškia mėtyti juos pro langą. 

Vargšelis Džonsas buvo veikiau šios elegantiškos scenos žiūrovas 
negu veikėjas. Tiesa, trumpais protarpėliais prieš atvykstant perui iš pra- 
džių ledi Belaston, o paskui ponia Ficpatrik kreipėsi į jį su keletu žodžių, 
bet visą jų dėmesį patraukė kilnusis lordas, vos tik jis spėjo įeiti į kamba- 
rį, o kadangi jis visai nesidomėjo Džonsu, tarsi šio žmogaus čia nė būti 
nebuvo, ir tik kartkartėmis nukreipdavo į jį savo žvilgsnį, tai ir damos 
sekė jo pavyzdžiu. 

Svečiai taip užsisėdėjo, kad ponia Ficpatrik aiškiai suprato kiekvie- 
no jų ketinimą sulaukti pasišalinant kitų. Todėl ji nusprendė atsikratyti 
Džonsu manydama, jog su juo galima elgtis be ceremonijų. 

— Sere, — neva susirūpinusi tarė jinai jam, pasinaudojusi pašneke- 
sio pauze, — šiandien man vargu ar pavyks duoti atsakymą jūsų reika- 
lu, bet jeigu būsite malonus palikti savo adresą, tai rytoj aš tikriausiai 


pranešiu jums... 

Mokėdamas elgtis draugijoje, Džonsas tačiau nežinojo apsimestinio 
mandagumo taisyklių. Užuot atskleidęs savo gyvenamosios vietos pa- 
slaptį tarnui, jis smulkiai išpasakojo ją pačiai šeimininkei ir tada, pagar- 
biai nusilenkęs, išėjo. 

Vos tik jis pasišalino, didžiosios asmenybės, nekreipusios į jį jokio 
dėmesio jam esant, tučtuojau sušneko vien tik apie jį. Bet jeigu skaityto- 
jas jau leido mums neperpasakoti elegantiškesnės jų pašnekesio dalies, 
tai jis tikriausiai mielai sutiks, kad mes nekartotume to, ką galima pava- 
dinti bjauriomis paskalomis. Tik, ko gera, svarbu mūsų istorijai perteik- 
ti vieną ledi Belaston pastabą, kurią pakilusi po keleto minučių išėjus 
Džonsui ji pasakė atsisveikindama poniai Ficpatrik: 

— Dabar aš rami dėl savo giminaitės: šis žmogus jai nė kiek nepa- 
vojingas. 

Mes paseksime ledi Belaston pavyzdžiu ir atsisveikinsime su likusia 
pas ponią Ficpatrik draugija, kuri sumažėjo iki dviejų žmonių; kadangi 
tarp jų neįvyko nieko, kas nors mažiausiai liestų mus arba skaitytoją, tai 
mes ties tuo neapsistosime, nenukrypdami nuo dalykų, kur kas svarbes- 
nių kiekvienam, kas šiek tiek domisi mūsų herojaus likimu. 


Penktasis skyrius 


NUOTYKIS, NUTIKĘS PONUI DŽONSUI JO 
NAUJAJAME BUTE, IR ŠIEK TIEK ŽINIŲ APIE TEN 
GYVENANTĮ DŽENTELMENĄ, APIE NAMŲ 
ŠEIMININKĘ IR DVI JOS DUKTERIS 


|! itą dieną, taip anksti, kiek tik leido mandagumas, Džonsas at- 

ėjo pas ponią Ficpatrik, bet jam buvo pasakyta, kad ledi nėra 
namie, — šis atsakas nustebino jį juo labiau, nes jis nuo pat patamsio 
vaikštinėjo gatve į vieną ir į kitą pusę ir negalėjo nematyti, jeigu jinai 
būtų išvykusi. 

Tačiau su šiuo atsakymu jam norom nenorom teko sutikti, ir ne tik 
dabar, bet ir po penkių kitų vizitų, kuriuos jis padarė tą pačią dieną. 

Atvirai kalbant, kilmingasis peras vienais ar kitais sumetimais (rūpin- 
damasis galbūt ponios Ficpatrik reputacija) primygtinai reikalavo, kad jinai 
nebepriiminėtų pono Džonso, kuris jam pasirodė esąs menkysta; ponia 
Ficpatrik pažadėjo; ir mes matome, kaip griežtai jinai laikėsi savo žodžio. 

Tačiau malonusis skaitytojas tikriausiai susidarė apie jaunuolį geres- 
nę nuomonę negu jos malonybė ir galbūt net yra susirūpinęs, ar neteko 
kartais vargšeliui per šį nelaimingą išsiskyrimą su Sofija apsistoti kokioje 
užeigoje ar tiesiog gatvėje; jį nuramindami pasakysime, kad mūsų herojus 
įsikūrė labai padoriuose namuose, viename geriausių miesto kvartalų. 

Ponas Džonsas dažnai buvo girdėjęs iš pono Olverčio apie moteriš- 
kę, kurios namuose jisai apsistodavo lankydamasis Londone. Džonsas 
taip pat žinojo, kad šitoji dama gyvenanti Bondstrite!, kad ji dvasininko 
našlė, kuriai tas mirdamas paliko dvi dukteris ir visą rinkinį ranka rašytų 
pamokslų. 

Vyresniajai, Nansi, dabar buvo septyniolika metų, 0 jaunesniajai, 
Beti — dešimt. Taigi šičia Džonsas pasiuntė Partridžą ir išsinuomojo pas 
šią našlę kambarį antrajame aukšte sau ir kitą — ketvirtajame — Partridžui. 


' Bondstritas - gatvė vakarinėje Londono dalyje, vedanti į Pikadilį. 

Pirmajame aukšte gyveno vienas tų jaunų džentelmenų, kuriuos praė- 
jusiame amžiuje buvo įprasta vadinti anekdotininkais ir smaguriais, ir visai 
teisingai: juk žmonės vadinami paprastai pagal jų užsiėmimą arba profesiją, 
o galima drąsiai pasakyti, kad šie ponai, Fortūnos neverčiami užsiiminėti 
kuo nors naudingesniu, teturėjo vienintelį tikslą — ieškoti smagumų. Teat- 
rai, kavinės ir užkandinės buvo nuolatinė jų susitikimų vieta. Anekdotai ir 
pokštai paįvairindavo jiems laisvalaikio valandas, o rimtesniais momentais 
jie užsiiminėdavo meile. Vynas ir mūzos uždegdavo jiems liepsningas šir- 
dis; jie ne tik dievino gražuoles, bet kai kurie net apdainuodavo jas, ir visi 
jie mokėjo tinkamai vertinti tokius tobulus kūrinius. 

Taigi šie žmonės teisingai buvo vadinami anekdotininkais ir sma- 
guriais; bet aš klausiu pats save, ar galima lygiai taip pat šiuos vardus 
taikyti mūsų laikų jauniesiems džentelmenams, kurie taip pat trokšta pa- 
sižymėti talentais. Sąmojingumo jie, žinoma, nė sapne nesapnavo. Bet 
reikia pasakyti tiesą: jie pakilo viena pakopa aukščiau už savo pirmtakus 
ir nusipelno būti vadinami išminties vyrais ir savo meno virtuozais. Juk 
būdami tokio amžiaus, kada anksčiau minėtieji ponai gaišdavo laiką tos- 
tams ir sonetams, skirtiems gražuolių sveikatai ir šlovei, arba reikšdavo 
teatre savo nuomonę apie naują pjesę, o pas Vilį arba Batoną' — apie 
naują poemą, mūsų jaunieji vyrukai svarsto, kokiu būdu nupirkti vienos 
ar kitos korporacijos balsus ir rašo kalbas Atstovų rūmams arba veikiau 
žurnalams. Bet užvis daugiausia jų mintys nukreiptos į lošimą. Jie studi- 
juoja jį rimtai savo darbo valandomis, o laisvalaikį paskiria plačiai menų 
sričiai: tapybai, muzikai, skulptūrai ir natūraliajai, nors tikriau sakant ne- 
natūraliajai filosofijai“, nagrinėjančiai tik tat, kas stebuklinga, ir nieko 
nežinančiai apie prigimtį, išskyrus jos iškrypimus ir nenormalybes. 

Sugaišęs visą dieną tuštiems mėginimams pasimatyti su ponia Ficpat- 
rik, Džonsas pagaliau grįžo namo nepaprastai priblokštas. Jam vienam 
liūdnai apmąstinėjant savo širdgėlą, staiga apačioje pasigirdo smarkus 


| Vilis ir Batonas - populiarios Londono kavinės, atidarytos XVII a. pabaigoje. 
“ Estetine, arba natūraliąja, filosofija anglai vadindavo gamtos mokslą, vertindami jį labiau 
už fiziką. 

triukšmas ir tuoj pat moters balsas ėmė prašyti jį dėl Dievo meilės nu- 
lipti žemyn ir neleisti įvykti žmogžudystei. Džonsas, niekad nedelsęs su- 
teikti pagalbą nelaimingajam, tučtuojau puolė žemyn; įbėgęs į valgomąjį, 
iš kur sklido šis triukšmas, jis išvydo savo tarno priremtą prie sienos 
anksčiau minėtą jaunąjį išminties virtuozą, o šalia jauną moterį, belau- 
žančią rankas ir šaukiančią: 

— Jis nužudys jį! Jis nužudys jį! 

Iš tikrųjų vargšui, atrodė, grėsė pavojus būti pasmaugtam, bet, lai- 
mei, Džonsas paskubėjo jam į pagalbą ir išvadavo jį iš negailestingų prie- 
šo nagų tuo momentu, kai jis jau buvo beuždustąs. 

Nors tarnas gavo keletą spyrių ir niuksų iš jaunojo džentelmeno, 
pasižymėjusio daugiau karštumu negu fizine jėga, tačiau jis pasidrovėjo 
mušti savo ponaitį ir norėjo jį tik aplamdyti; bet Džonsui tokios pagar- 
bos jis nejautė, todėl, atsakydamas į šiek tiek šiurkštoką naujojo prieši- 
ninko elgesį, jis smogė jam kumščiu tiesiai į pilvą, — šis smūgis nors ir 
sukelia džiūgavimą žiūrovams Brautono cirke', bet labai maža suteikia 
malonumo tam, kuris jį patiria. 

Gavęs šį smūgį, žaliūkas jaunuolis, ilgai negalvojęs, kirto atgal; tarp 
Džonso ir liokajaus įvyko labai karštos, bet trumpos grumtynės: šis peštu- 
kas buvo tiek pat silpnas varžytis su Džonsu, kiek ponaitis su tuo peštuku. 

Ir štai Fortūna, kaip visada yra pratusi, viską apvertė aukštyn kojo- 
mis. Ankstesnysis nugalėtojas gulėjo be žado ant grindų, o nugalėtasis 
džentelmenas spėjo tiek atsitokėti, kad galėjo padėkoti ponui Džonsui 
už laiku suteiktą pagalbą. Džonsui taip pat nuoširdžią padėką pareiškė 
ir jaunoji moteriškė, kuri buvo ne kas kita kaip panelė Nansi, vyresnioji 
šeimininkės duktė. 

Liokajus atsistojęs pašnairavo į Džonsą, pakraipė galvą ir tarė prisi- 
merkdamas: 

— Trauk jus velniai! Su jumis aš nebesusidėsiu: iš visko matyti, kad 
jūs dalyvavote cirke. 


' Džonas Brautonas (1705-1785) - garsus boksininkas, sugalvojęs boksui griežtą taisyklių 


sistemą ir išpopuliarinęs jį buržuaziniuose ir aristokratiniuose Londono sluoksniuose. 

Šis spėjimas buvo visiškai atleistinas. Mūsų herojus buvo toks stiprus 
ir mitrus, kad būtų galėjęs pasigalynėti su geriausiais boksininkais, lengvai 
įveikdamas visus pirštinėtus' pono Brautono mokyklos auklėtinius. 

Įsiutęs ponaitis įsakė tarnui tučtuojau išsinešdinti lauk; su tuo pasta- 
rasis pareiškė visiškai sutinkąs, bet tik tuo atveju, jeigu jam bus išmokėta 
alga. Ši sąlyga buvo įvykdyta, ir vyrukas išsinešdino. 

Dabar jaunasis džentelmenas, kuris vadinosi Naitingeilas, ėmė pra- 
šyti savo išgelbėtoją išgerti su juo butelį vyno, ir Džonsas pagaliau su- 
tiko, — bet daugiau iš mandagumo, nes jo dvasinė būklė maža tebuvo 
linkusi tuo metu į pašnekesį. Panelė Nansi, tuokart vienintelė moteris 
namuose, nes jos motina ir sesuo buvo išėjusios į teatrą, savo ruožtu 
palankiai sutiko palaikyti jiems draugiją. 

Kai vynas ir stiklai pasirodė ant stalo, jaunasis džentelmenas ėmė 
pasakoti, dėl ko įvykusios šios peštynės. 

— Tikiuosi, sere, — tarė jis Džonsui, — jūs nenuspręsite iš šio atsitiki- 
mo, kad aš esu pratęs kulti savo tarnus. Užtikrinu jus, kad šita nuodėmė 
nutiko man, kiek prisimenu, pirmą kartą. Aš atleisdavau jam daugybę 
įžūlybių, iki pagaliau jis išvedė mane iš kantrybės; jūs veikiausiai patei- 
sinsite mane, kai aš papasakosiu, kas nutiko šiandien vakare. Grįžtu aš 
namo keletą valandų anksčiau kaip paprastai ir žiūriu — mano kamba- 
ryje prie židinio lošia vistą keturios livrėjos, ir mano Hoilis“, sere, kuo 
puikiausiai išleistas mano Hoilis, atsiėjęs man ginėją, guli atverstas ant 


' Kad vėlesnės kartos nesistebėtų šiuo epitetu, aš laikau savo pareiga paaiškinti jį skelbimu, 
pasirodžiusiu 1747 metų vasario 1 d.: „Ponas Brautonas ketina, padedamas iš šalies, atidaryti savo 
namuose, Heimarkete, akademiją apmokyti asmenims, norintiems susipažinti su bokso paslapti- 
mis; minėtoje akademijoje bus smulkiai dėstoma ir aiškinama šio tikrai britiško meno teorija bei 
praktika visa jo apimtimi, nurodant įvairius išpuolius, smūgius, pozas ir t. t., pasitaikančius ko- 
voje; o kad paskirtų paskaitų kursu nesibjaurėtų ir kilmingos bei taurios asmenybės, bus mokoma 
su kuo didžiausiu rūpestingumu bei pagarba, atsižvelgiant į švelniąsias besimokančiųjų jėgas ir 
kūno struktūrą: tam tikslui parūpintos pirštinės, visiškai apsaugančios nuo nemalonių padarinių, 
būtent: sumuštų paakių, sutriuškintų žandikaulių ir sukruvintų nosių. (Autoriaus bas/aba.) 

* Edmondas Hoilis (1672-1769) — kadais madingas kortų lošimo, ypač visto, vadovėlių au- 
torius. Jo knygelė „Trumpai apie vistą“, išėjusi 1742 m., buvo labai populiari per visą šimtmetų. 
Pirmasis šios knygos leidimas 1š tikrųjų kainavo ginėją. 

stalo, ir vienas svarbiausių knygos puslapių aplaistytas porteriu. Tai ar 
galima nepasipiktinti? Tačiau aš nutylėjau ir, tik garbingajai kompanijai 
išsiskirsčius, švelniai papriekaištavau savo tarnui, bet tasai, nė kiek ne- 
sumišęs, akiplėšiškai man atsakė, kad ir tarnai turį pasilinksminti kaip 
ir ponai, kad dėl žalos, padarytos knygai, jis apgailestaująs, bet kad jo 
pažįstamieji pirkę tokią pat knygą už šilingą ir kad aš galiu, jeigu malo- 
nėsiu, išskaičiuoti šilingą jam iš algos. Už tai aš išbariau jį jau griežčiau, 
ir nenaudėlis buvo toks įžūlus... Žodžiu, pasakė, jog aš anksti grįžęs 
namo dėl to... na, žodžiu, metė užuominą... ištarė vienos jaunos ledi 
vardą tokiu tonu... tokiu tonu, kad visa mano kantrybė trūko ir aš įpy- 
kęs uždrožiau jam. 

Džonsas atsakė, jog, žinoma, niekas jam už tai negalėtų priekaištauti. 

— Aš pats, jumis dėtas, būčiau pasielgęs lygiai taip pat. 

Netrukus prie mūsų draugijos prisidėjo iš teatro grįžusi šeimininkė 
su dukteria. Vakaras praslinko labai gyvai, nes visi, išskyrus Džonsą, 
buvo smagiai nusiteikę, o ir jis, kiek galėdamas, stengėsi būti linksmas. 
Iš ukrųjų ir pusės jo įgimto gyvumo, turint tokį žavų būdą, užteko, kad 
jis galėjo būti labai malonus pašnekovas; nors jo širdį buvo užgulęs rū- 
pestis, jis visiems padarė tokį puikų įspūdį, kad atsisveikinant jaunasis 
džentelmenas karštai paprašė jį nenutraukti pažinties. Panelei Nansi jis 
labai patiko, o našlė, visiškai sužavėta savo naujojo nuomininko, pakvie- 
tė jį pusryčių drauge su ponu Naitingeilu. 

Buvo patenkintas ir Džonsas. Panelė Nansi, nors ir smulkutė, atrodė 
labai daili, o našlė tebepasižymėjo visais žavumais, kurie dar gali puoš- 
ti kone penkiasdešimt metų sulaukusią moterį. Turėdama nepaprastai 
atvirą širdį, ji visada būdavo linksma ir maloni. Jos mintys, jos žodžiai, 
jos norai visuomet buvo kuo tauriausi; jinai perdėm norėjo visiems pa- 
tikti, — tikrai pats laimingiausias noras, nes jis retai kada neišsipildo, ne- 
bent tik kai esti apsimestinis. Žodžiu, nors prigimtis ją maža kuo teapdo- 
vanojo, ji buvo kuo labiausiai atsidavusi draugė, pavyzdingiausia žmona 
ir mylinti švelni motina. Kadangi mūsų istorija, panašiai kaip laikraštis, 
neduoda svarbių vaidmenų žmonėms, apie kuriuos anksčiau niekas ne- 
buvo girdėjęs ir nieko neišgirs vėliau, tai skaitytojas gali iš čia padaryti 

išvadą, kad ši puiki moteris bus ne mažareikšmis veikėjas tolesnėje mūsų 
istorijos eigoje. 

Džonsui labai patiko ir jaunasis džentelmenas, su kuriuo jis gėrė 
vyną. Patiko sveika jo nuovoka, nors ir su per dideliu sostinės mies- 
tietiškumo atspalviu; bet užvis labiau sukėlė Džonso simpatijas keletas 
probėgšmais jo mestų samprotavimų, rodančių didelį sielos kilnumą ir 
žmoniškumą, ypač jo altruizmą meilės reikaluose. Apie šį dalyką jauna- 
sis džentelmenas kalbėjo žodžiais, kurie visiškai būtų tikę senųjų laikų 
Arkadijos piemeniui, bet gana keistai skambėjo mūsų dienų dabitos lū- 
pose; beje, dabita jis tiktai stengėsi būti, o prigimtis lėmė jam kur kas 


geresnį vaidmenį. 


Seštasis skyrius 


KAS NUTIKO PER PUSRYČIUS 
PAS GARBINGĄJĄ NAŠLE IR 
KELETAS MINČIŲ APIE DUKTERŲ 
AUKLĖJIMĄ 


M namo gyventojai susirinko rytą su tokiais pat bičiuliškais 
jausmais vienas kitam, kaip ir atsiskyrė vakar vakarą. Tačiau 
vargšelis Džonsas visai nusiminė: jis tik ką gavo iš Partridžo žinią, kad 
ponia Ficpatrik persikėlė į kitą butą, bet kur persikėlė, tasai negalėjo 
sužinoti. Ši žinia nepaprastai prislėgė Džonsą; nors jis dėjo visas pastan- 
gas, jo veidas ir elgesys rodė, koks susijaudinimas jį kankino. 

Kaip ir vakar pašnekesys nukrypo į meilę, ir ponas Naitingeilas vėl 
nepašykštėjo pareikšti apie šį dalyką daug šiltų, kilnių ir altruistiškų sam- 
protavimų, kuriuos išmintingi ir blaivūs vyriškiai vadina romantiškais, 
bet išmintingos ir blaivios moterys į juos paprastai žiūri daug palankiau. 
Ponia Miler (taip vadinosi namų šeimininkė) visiškai jam pritarė, bet kai 
jaunasis džentelmenas kreipėsi į panelę Nansi, mergaitė tepasakė, kad, 
jos manymu, tas džentelmenas, kuris kalbėjęs mažiausiai už visus, galįs 
kuo giliausiai jausti meilę. 

Šis pagyrimas taip aiškiai buvo taikytas Džonsui, kad mes apmaudau- 
tume, jeigu jis būtų praleidęs jį negirdomis. Mandagiai atsakęs mergaitei, 
jis baigdamas netiesiogiai užsiminė, kad jos pačios tylumas su tokia pat 
teise verčia tai, ką ji pasakiusi, pritaikyti jai pačiai. Iš tikrųjų mergaitė 
beveik nebuvo pravėrusi lūpų nei dabar, nei vakar vakarą. 

— Aš džiaugiuosi, Nansi, kad džentelmenas tatai pastebėjo, — tarė 
ponia Miler. — Prisipažįstu, esu tokios pat nuomonės. Kas tau, vaiku- 
ti? Dar niekada nemačiau tavęs tokios liūdnos. Kur dingo visas tavo 
linksmumas? Ar patikėsite, sere, aš kitaip, būdavo, nė nevadinu jos, kaip 
patauška, o per visą šią savaitę jinai nė dvidešimt žodžių nepasakė. 

Čia jų pašnekesį nutraukė įėjusi tarnaitė, laikydama rankose ryšulį, 
kurį jai įteikęs, pasak jos, kažkoks pasiuntinys perduoti ponui Džonsui. 

Jinai dar pasakė, kad tasai žmogus tuojau nuėjo pridūręs, jog atsakas 
nereikalingas. 

Džonsas parodė šiokį tokį nusistebėjimą dėl šio siuntinio ir pasakė, 
kad turbūt įvykusi kokia klaida; bet tarnaitė tvirtino labai aiškiai girdėjusi 
pavardę, ir moterys pasiūlė tučtuojau atrišti siuntinį. Kai mažoji Betsi, 
ponui Džonsui leidus, tatai padarė, jame pasirodė besąs domino kostiu- 
mas, kaukė ir bilietas į maskaradą. 

Džonsas tada dar ryžtingiau ėmė tvirtinti, kad šie daiktai patekę jam 
per nesusipratimą, ir net ponia Miler šiek tiek susvyravo sakydama ne- 
žinanti, nė ką begalvoti. Ponas Naitingeilas šiuo klausimu turėjo tokią 
nuomonę: 

— Visa, ką aš galiu dėl to pasakyti, sere, — tarė jis Džonsui, — yra tai, 
kad jūs tikras laimės vaikas; neabejoju, jog šiuos daiktus jums atsiuntė 
kokia nors ledi, su kuria jūs turėsite laimę susitikti maskarade. 

Džonsas nebuvo toks tuščiagarbis, kad būtų vylęsis šitokiais spė- 
liojimais, o ir ponia Miler ne itin pritarė ponui Naitingeilui; bet staiga 
iš domino rankovės, kilstelėjus jį panelei Nansi, iškrito kortelė, kurioje 
buvo štai kas užrašyta: 


Ponui Džonsu? 
Fėų karalienė siunčia jums kostiumą: 


Nepražiobsokite jos balankumo. 


Dabar ponia Miler ir panelė Nansi sutiko su ponu Naitingeilu, ir net 
pats Džonsas ėmė smarkiai linkti į šią nuomonę. O kadangi, Džonso 
įsitikinimu, jo adresą žinojo tiktai ponia Ficpatrik, tai jis ėmė guostis vil- 
timi, kad šitoji dovana nuo jos ir kad jam galbūt pavyks pamatyti Sofiją. 
Žinoma, šios spėlionės turėjo maža pagrindo; bet kadangi ponios Fic- 
patrik elgesys, nepanorėjus jai, priešingai pažadui, priimti jį ir persikė- 
lus į kitą butą, buvo labai keistas ir neišaiškinamas, tai Džonsui įsižiebė 
menkutė viltis, ar kartais neketina toji dama (apie kurios įgeidžius jis jau 
buvo girdėjęs anksčiau) padaryti jam paslaugą keistu būdu, atmesdama 
į šalį paprastesnes galimybes. Tiesą sakant, iš šios keistos ir neįprastos 


M 

dovanos negalima buvo nieko tikra nuspręsti, ir Džonsui atsivėrė neap- 
rėpiamos platybės visokiausiems fantastiniams spėliojimams. Būdamas 
iš prigimties sangvinikas, jis davė laisvę vaizduotei, ir toji jam tučtuojau 
nupiešė tūkstantį vylingiausių paveikslų apie susitikimą tą vakarą su mie- 
ląja jo širdžiai Sofija. 

Skaitytojau, jeigu tu man esi palankus, apsčiai tau atlyginsiu palinkė- 
damas, kad ir tu būtumei toks pats sangvinikas kaip mano herojus. Aš 
daug skaičiau ir ilgai svarsčiau, kas yra laimė, kurią suprasti stengiasi tiek 
didžių protų, ir esu beveik įsitikinęs, kad jinai slypi šiame gyvame, vilti- 
mis gyvenančiame temperamente, kuris išvaduoja mus tam tikru požiū- 
riu iš Fortūnos valdžios ir daro laimingus be jos pagalbos. Iš tiesų tokio 
temperamento mums teikiamos malonios pajautos kur kas patvaresnės 
ir gyvesnės už tas, kuriomis mus apdovanoja ta akloji dama: išmintingoji 
gamta taip sutvarkė, jog visus tikruosius smagumus lydi persisotinimas 
ir nuovargis, kad tie smagumai neužvaldytų mūsų perdėm ir neatimtų 
noro užsiiminėti kitais reikalais. Aš nė kiek neabejoju, jog, šitaip žiūrint, 
būsimasis vyriausias teisėjas, tik ką pradėjęs savo karjerą, arkivyskupas, 
dar su kunigo sutana, ir premjeras ministras, dar tebesėdįs paskutiniuose 
opozicijos suoluose, kur kas laimingesni už tuos, kurie jau turi valdžią ir 
naudojasi visais minėtų pareigų patogumais. 

Taigi ponas Džonsas nusprendė vakare vykti į maskaradą, o ponas 
Naitingeilas apsiėmė jį lydėti. Šis džentelmenas taip pat pasiūlė bilietus 
panelei Nansi ir jos motinai, bet garbingoji moteris nepanorėjo jų pri- 
imti. Jinai pasakė nesuprantanti, kodėl kai kas maskaraduose įžvelgia 
kažką bloga, bet šie triukšmingi ir prašmatnūs pasilinksminimai dera 
kilmingiesiems ir turtingiesiems, 0 ne jaunoms moterims, kurios turi 
pačios užsidirbti gyvenimui ir gali daugių daugiausia viltis ištekėti už 
padoraus pirklio. 

— Už pirklio! — sušuko Naitingeilas. - Nevertinkite taip žemai mano 
Nansi. Nėra pasaulyje tokio bajoro, kuriam ji negalėtų būti pora. 

— Liaukitės, pone Naitingeilai, — atsakė ponia Miler, — nekalkite jai į 
galvą svaičiojimų. Bet jeigu Nansi nusišypsotų laimė, — kalbėjo ji tyčia 
šyptelėjusi, — sutikti džentelmeną, galvojantųį taip kilniai, kaip ir jūs, tai, 

tikiuosi, jinai atsidėkotų jam už dėmesį kur kas geriau, negu leisdamasi į 
panašius pasismaginimus. Suprantama, jaunos ledi su dideliu kraičiu tuti 
tam tikrą teisę švaistyti savo pinigus, ir dėl šios priežasties vyriškiai sako, 
jog labiau apsimoką kartais vesti beturtę negu turtingą... Bet kad ir už ko 
ištekėtų mano dukterys, stengiuosi auklėti jas taip, kad jos atneštų laimę 
savo vyrams... Meldžiu jus, nebekalbėkime apie maskaradus. Nansi, aš 
įsitikinusi, yra tokia protinga, jog 1r pati nepanorės ten eiti: jinai dar pri- 
simena, kaip jai susisuko galva, kai jūs pernai ją tenai nusivedėte: ištisą 
mėnesį negalėjo atsitokėti ir neėmė į rankas adatos. 

Nors lengvas atodūsis, išsprūdęs Nansi iš krūtinės, rodė, kad ji slapčia 
nesutinka su šiais samprotavimais, bet atvirai prieštarauti jinai nedrįso. 
Mat, nors ir būdama labai švelni, ponia Miler mokėjo išlaikyti motinos 
autoritetą ir, pataikaudama savo dukterims viskuo, kas tik nekenkė jų 
sveikatai ir negrėsė būsimajai jų laimei, nepakentė nei nepaklusnumo, nei 
prieštaravimų, drausdama tuos dalykus, kurie galėjo joms padaryti žalos. 
Visa tat taip puikiai žinojo jaunasis džentelmenas, jau dveji metai gyvenąs 
jos namuose, kad jis sutiko su jos atsisakymu neprieštaraudamas. 

Ponas Naitingeilas, kurio palankumas Džonsui stiprėjo kas valandė- 
lę, atkakliai prašė papietauti su juo šiandien vienoje smuklėje, kur siū- 
lė supažindinti jį su kai kuriais savo bičiuliais; bet Džonsas atsiprašė 
pasiteisindamas, kad dar nepasiekę miesto jo drabužiai. 

Kalbant atvirai, pono Džonso padėtis tada buvo tokia, į kokią kar- 
tais patenka ir jauni džentelmenai, kur kas turtingesni už jį. Žodžiu, jis 
neturėjo nė skatiko; į šią būklę senovės filosofai žiūrėjo su daug didesne 
pagarba negu šių dienų gudročiai, gyvenantieji Lombardstrite, arba Vai- 
to cukrainės! lankytojai. Galbūt ši didelė senovės filosofų pagarba tuš- 
čiai kišenei kaip tik ir yra toji priežastis, dėl kurios jie taip labai niekinami 
minėtoje gatvėje ir cukrainėje. 

Senovės nuomonė, kad žmogus labai patogiai gali gyventi vien tik 
dorybe, pasirodo, kaip neva išrado tik ką minėtieji šių dienų gudročiai, 


| Lombardstritas - gatvė Sityje, kur buvo dauguma banko kontorų. Vaito cukrainė (pažodžiui: 
„šokoladinė“) buvo atidaryta 1693 m. 

yra aiškiai nepagrįsta, bet ne mažiau klaidingas, aš bijau, yra ir kai kurių 
romanų rašytojų tvirtinimas, kad žmogus galįs gyventi vien tik meile: 
juk kad 1r kokias prašmatnias puotas meilė iškelia kai kuriems mūsų 
jausmams arba poreikiams, užtat kitoms mūsų reikmėms, jinai, žinoma, 
nieko duoti negali. Žmonės, pernelyg patikėję tokiais rašytojais, iš patir- 
ties įsitikina suklydę, kai jau esti per daug vėlu savo klaidą atitaisyti; jie 
aptinka, kad meilė taip pat mažai gali numalšinti alkį, kaip rožė džiuginti 
klausą arba smuikas — uoslę. 

Todėl, kad ir kokiu prašmatniu skanėstu jį viliojo meilė, tai yra vil- 
timi išvysti maskarade Sofiją, — šiuo skanėstu, vaizduotei piešiant kuo 
fantastiškiausius paveikslus, jis vaišinosi ištisą dieną, — atėjus vakarui po- 
nas Džonsas pajuto vulgaresnio maisto alkį. Partridžas tatai įspėjo savo 
nuojauta ir pasinaudojo proga pareikšti netiesioginių užuominų apie 
banknotą, o kai jos su panieka buvo atmestos, jis net įsidrąsino pradėti 
šneką apie grįžimą pas poną Olvertį. 

— Partridžai! - sušuko Džonsas. - Mano likimo tu negali įsivaizduoti 
beviltiškesnio, negu regiu jį pats, ir aš imu nuoširdžiai gailėtis, kad leidau 
tau mesti vietą, kurią tu turėjai, ir sekti paskui mane. Bet dabar primyg- 
tinai reikalauju, kad tu grįžtum namo, o atpildu už vargus, kuriuos tu 
pasiaukodamas patyrei dėl manęs, pasiimk, meldžiu, visus mano dra- 
bužius, kuriais aš palikau tau rūpintis. Man labai gaila, kad aš daugiau 
niekuo negaliu tau atsidėkoti. 

Jis ištarė šiuos žodžius taip jausmingai, kad Partridžas, kuris nors ir 
turėjo ydų, bet nebuvo pikčiurna ir kietaširdis, net apsiašarojo; prisiekęs, 
kad jis niekad nepaliksiąs Džonso nelaimėje, mokytojas ėmė dar karš- 
čiau įtikinėti jį grįžti namo. 

— Dėl Dievo meilės, sere, — maldavo jisai, — jūs tik pagalvokite: ką 
jūsų gerbiamybė veiks? Kaip galima gyventi šiame mieste be pinigų? 
Darykite, kaip jums patinka, sere, ir danginkitės, kur jums šaus į galvą, 
bet aš nusprendžiau jūsų nepamesti. Tik, būkite malonus, pasvarstykite, 
sere, — prašau jus dėl jūsų pačių naudos, — ir tikiu, kad jūsų sveikas pro- 


tas lieps jums grįžti namo. 

— Kiek kartų tau reikia kartoti, — atsakė Džonsas, — kad aš neturiu 
kur grįžti namo. Jei būtų nors mažiausia viltis, kad pono Olverčio namų 
durys atsivers prieš mane, ar aš imčiau laukti, iki prie to prives mane 
vargas? Ne, jokia jėga žemėje nesulaikytų manęs šičia; aš lėkte nulėkčiau 
pas jį šią pat akimirką, bet, deja, jis išvijo mane visam laikui. Paskutiniai 
jo žodžiai — o Partridžai, jie iki šiol tebeskamba man ausyse, — pasku- 
tinieji jo žodžiai, kai jis man davė kelionei pinigų — kiek, nežinau, bet, 
matyt, nemažą sumą, — taigi tie žodžiai buvo: „Aš nusprendžiau nuo šios 
dienos nebeturėti su jumis nieko bendra.“ 

Čia Džonsas iš susijaudinimo nebegalėjo toliau kalbėti, o Partridžas 
neteko žado 1š nuostabos; tačiau žadą veikiai atgavo ir, trumpai pareiš- 
kęs, kad 1š prigimties jis nė kiek nesmalsus, paklausė, ką Džonsas turįs 
galvoje, kalbėdamas apie nemažą sumą — pats jis to neįsivaizduoja — ir 
kas nutiko pinigams. 

Į abu šiuos klausimus jis gavo patenkinamą atsaką ir jau buvo bepra- 
dedąs dėstyti savo pastabas, bet jį nutraukė tarnas, atėjęs kviesti Džonso 
pas poną Naitingeilą. 

Kai abu jaunieji džentelmenai apsirengė maskaradiškai ir ponas 
Naitingeilas įsakė pašaukti nešikus, Džonsas pasijuto kebliai, kas dau- 
geliui mano skaitytojų pasirodys labai juokinga: jis nežinojo, iš kur jam 
gauti šilingą. Bet jeigu skaitytojai prisimins, ką jie patys jausdavo, kai 
jiems trukdavo tūkstančio arba kad ir dešimties svarų įgyvendinti karš- 
tam savo troškimui, tai jie aiškiai įsivaizduos, ką jautė tą akimirką ponas 
Džonsas. Jis kreipėsi šios sumos į Partridžą; tai atsitiko jam pirmą kartą, 
ir jis tvirtai nusprendė daugiau nevarginti vargšo pedagogo tokiais pra- 
šymais. Tiesą pasakius, pastaruoju metu Partridžas nė karto nepasiūlė 
jam pinigų. Ar taip jis norėjo paakinti Džonsą iškeisti banknotą ar grįžti 
norom nenorom namo, ar vadovavosi kokiais kitais sumetimais, nesi- 
ryžtu tvirtinti. 


Septintasis skyrius 


KURIAME APRAŠOMOS MASKARADO 
LINKSMYBĖS 


M“ kavalieriai atvyko į šventyklą, kur pirmininkauja Heide- 
geris', didysis arbz/er deliciaruyr, vyriausiasis malonumų žynys, 
ir, panašiai kaip kiti stabmeldžių žyniai, apgaudinėja savo garbintojus 
tariamuoju buvimu dievybės, kurios ten iš tikrųjų visai nėra. 

Ponas Naitingeilas du tris kartus apėjo sales drauge su savo palydo- 
vu, O paskui prisiartino prie kažkokios damos, sakydamas Džonsui: 

— Štai, sere, aš jus atvedžiau, 1r dabar jūs pats pasiieškokite sau 
paukštytės. 

Džonsas buvo tvirtai įsikalęs į galvą, kad jo Sofija yra šičia; viltis su- 
sitikti su ja jaudino jį labiau už šviesas, muziką ir žmonių daugybę, - vi- 
sas šias radikalias priemones prieš melancholiją. Jis kreipėsi į kiekvieną 
moterį, šiek tiek panašesnę į savo angelą ūgiu, stotu ar figūra. Kiekvienai 
jų jis mėgino pasakyti kokį nors sąmojų, norėdamas gauti atsaką ir išgirs- 
ti balsą, kurio, jam rodėsi, jis negalėjo nepažinti. Tik kai kurios jų atsaky- 
davo jam, spigiai paklausdamos: „Kaip, jūs mane pažįstate?“ — o kitos 
atšaudavo: „Aš jūsų nepažįstu, sere“, — ir daugiau nė žodžio. Vienos 
išvadindavo jį akiplėša, antros nieko neatsakydavo, trečios tardavo: „Kas 
jūs toks, aš neturiu ką jums pasakyti“, pagaliau ketvirtosios atsiliepdavo 
kuo lipšniausiai, bet ne tuo balsu, kurį jis troško išgirsti. 

Kai Džonsas kalbėjo su viena iš pastarųjų (su piemenaitės kostiu- 
mu), prie jo priėjo dama, vilkinti domino drabužiais ir, plekštelėjusi jam 
per petį, sušnibždėjo į ausį: 

— Jeigu jūs nesiliausite kalbėti su šia pasileidėle, aš viską papasakosiu 


panelei Vestern. 


' Džonas Džeimsas Heidegeris (1650-1740) - kilimo šveicaras, operos antrepreneris; pagarsėjo 
viešai ir privačiai rengdamas pramogas, maskaradus, pokylius. 


“ Smagumų tvarkytojas (/0/). 

Išgirdęs šį vardą, Džonsas tučtuojau paliko savo pašnekovę ir krei- 
pėsi į domino kostiumu vilkinčią damą, prašydamas ir maldaudamas pa- 
rodyti jam minėtąją ledi, jeigu ji čionai esanti. 

Netardama nė žodžio, kaukė paskubomis pasuko į nuošalų tolimiau- 
sio kambario užkampį, atsisėdo ten ir, užuot atsakiusi į pateiktą klausi- 
mą, pareiškė esanti pavargusi. Džonsas atsisėdo šalia ir toliau maldavo 
ją, iki toji jam šaltai atsakė: 

— O aš maniau, kad ponas Džonsas įžvalgesnis ir joks kostiumas 
nepaslėps nuo jo mylimos moters. 

— Vadinasi, jinai čia, medem? — karštai paklausė Džonsas. 

— Tyliau, sere, — atsakė kaukė, — jūs atkreipsite į save dėmesį. Duodu 
jums garbės žodį, kad panelės Vestern šičia nėra. 

Tada Džonsas pačiupo kaukę už rankos ir atkakliai prašė ją pasakyti, 
kur jis galįs rasti Sofiją. Negavęs tiesaus atsakymo, jis ėmė švelniai prie- 
kaištauti savo pašnekovei už vakarykštę apgaulę ir baigdamas pasakė: 

— Taip, gerbiamoji fėjų karaliene, kad ir kaip kaitaliotumėte savo bal- 
są, aš puikiai pažįstu jūsų didenybę. Iš tikrųjų, ponia Ficpatrik, šiek tiek 
žiauroka, kad jūs žaidžiate mano kančiomis. 

— Nors jūs gudriai atspėjote, kas aš tokia, — atsakė kaukė, — bet ir 
toliau kalbėsiu tuo pačiu balsu, kad manęs nepažintų kiti. Nejau manote, 
gerasis sere, kad aš tokia abejinga savo pusseserės laimei, jog galėčiau 
pritarti intrigai, kuri ir ją, ir jus atvestų tik į pražūųų? Be to, patikėkite, 
mano pusseserė nėra tiek netekusi galvos, kad ieškotų sau pragaišties, 
net jeigu jūs, veikdamas kaip jos priešas, mėgintumėte ją suvilioti. 

— Kaip menkai jūs pažįstate mano širdį, medem, jeigu vadinate mane 
Sofijos priešu! į 

— Tačiau sutikite, kad pražudyti moterį tegali jos priešas; o jeigu kar- 
tu jūs sąmoningai žudote ir save patį, ar tatai ne beprotiškumas ir ne 
nusikaltimas? Mano pusseserė beveik neturi savo turto, pritinkančio jos 
luomui: jinai perdėm privalo pasikliauti tėvu, o jūs pažįstate jį ir žinote 
savo padėtį. 

Džonsas prisiekė neturįs tokių kėslų Sofijos atžvilgiu ir esąs pasiren- 
gęs veikiau patirti žiauriausias kančias, negu jos gerovę paaukoti savo 

geismams. Jis pasakė žinąs, koks nevertas jos esąs visais atžvilgiais ir 
seniai jau nusprendęs atsižadėti visų panašių siekių, tačiau tam tikros 
aplinkybės verčiančios jį pasimatyti su ja dar kartą, o paskui jis žadąs 
atsisveikinti su ja visam laikui. 

— Ne, medem, - baigė jis savo kalbą, — mano meilei yra svetima visa, 
kas žema, jinai nenori gauti pasitenkinimo, paaukodama visa, kas užvis 
brangiausia pamiltajam asmeniui. Trokšdamas laimėti Sofiją, aš paauko- 
čiau viską pasaulyje, išskyrus pačią Sofiją. 

Nors skaitytojas tikriausiai susidarė nekokią nuomonę apie damos 
su kauke dorybes, ir šitoji dama galbūt iš tikrųjų pasirodys vėliau ne itin 
prakilniai, tačiau taurūs Džonso jausmai, be abejo, paveikė ją ir sustipri- 
no anksčiau kilusį jos palankumą mūsų jaunajam herojui. 

Valandėlę patylėjusi, jinai pasakė mananti, kad jo prieraišumas Sofi- 
jai yra ne tiek iš didelio savim pasitikėjimo, kiek iš neprotingumo. 

— Jauni vyriškiai, — pridūrė ji, — apskritai mėgsta taikyti aukštai. Man 
patinka, kai jaunuoliai trokšta garbės, ir aš jums patarčiau kuo labiau 
ugdyti šią ypatybę. Galbūt jums lemta laimėti kur kas šaunesnes perga- 
les; aš net įsitikinusi, kad daugelis moterų... Bet ar neatrodo jums šiek 
tiek keista, pone Džonsai, jog aš duodu patarimus žmogui, su kuriuo 
esu tiek menkai pažįstama ir kurio elgesiu turiu tiek maža pagrindo būti 
patenkinta? 

Džonsas ėmė atsiprašinėti, pareikšdamas vilų, kad nepasakęs nieko 
įžeidžiama apie jos pusseserę. 

— Kaip prastai jūs pažįstate mūsų moteriškąją lytį, — pertarė jį kau- 
kė, — Jeigu nesuvokiate, kad niekas negali įžeisti moters labiau už jūsų 
šnekas apie susižavėjimą kita moterimi! Jeigu fėjų karalienė neturėtų ge- 
resnės nuomonės apie jūsų galantiškumą, jinai vargu ar būtų paskyrusi 
jums pasimatymą maskarade. 

Džonsas niekad nebuvo taip nenusiteikęs meilės intrigoms kaip šiuo 
momentu, bet galantiškas elgesys su damomis buvo viena jo garbės ko- 
dekso taisyklių; priimti meilės iššūkį jis laikė taip pat privaloma, kaip 
priimti iššūkį į dvikovą. Be to, ir pati jo meilė Sofijai reikalavo būti man- 
dagiam su ledi, kuri, tvirtu jo įsitikinimu, galėjo juodu suvesti. 

Todėl jis ėmė karštai atsakinėti į pastarąją jos pastabą, bet čia prie 
jų priėjo kaukė senės kostiumu. Ji buvo viena tų damų, kurios vaikšto 
į maskaradus, norėdamos išlieti savo gaižumą, sakydamos žmonėms į 
akis nemalonią jiems tiesą ir iš visų jėgų stengdamosi sudrumsti kitų 
linksmumą. Štai kodėl ši garbioji dama, pastebėjusi, kad Džonsas kam- 
putyje įsitraukė į pašnekesį su gerai jai pažįstama moterimi, nusprendė, 
kad ji niekur geriau neišlies savo apmaudo, kaip sutrukdydama šitai 
porelei. Jinai prikibo prie jų ir beregint iškrapštė juos iš jaukaus kam- 
pelio; dar to negana, jinai persekiojo juos visur, kur tik jie mėgino nuo 
jos dingti, kol pagaliau ponas Naitingeilas išgelbėjo bičiulį, sudominęs 
senę kitu grobiu. 

Vaikščiodamas šen bei ten po salę ir stengdamasis nusikratyti įkyria 
kauke, Džonsas įsidėmėjo, kad jo dama užkalbina daugelį kaukių taip 
nesivaržydama ir laisvai, tarsi jinai regėtų jų veidus. Jis negalėjo nenusi- 
stebėti dėl to ir pasakė: 

— Kokios įžvalgios jūsų akutės, medem: jūs visus pažįstate per kaukes. 

Į tai ledi jam atsakė: 

— Jūs negalite įsivaizduoti, koks bespalvis ir vaikiškas žaidimas 
atrodo maskaradas aukštosios visuomenės žmonėms; jie paprastai iš 
pat pirmo žvilgsnio pažįsta čionai vienas kitą, tarsi susirinkimuose ar 
svetainėse, ir nė viena padori moteris čia nesikalbės su nepažįstamu 
žmogumi. Žodžiu, neklystant galima pasakyti, kad dauguma žmonių, 
kuriuos čia regite, pranuobodžiauja laiką nė kiek ne geriau kaip kitose 
vietose, ir paprastai svečiai išsiskirsto dar labiau nuvarginti nuobodulio 
negu po ilgiausio pamokslo. Tiesą pasakius, aš pati pradedu panašiai 
jaustis, ir man norisi spėti, kad ir jūs ne taip jau labai linksminatės. 
Prisipažinkite, jog aš pasielgsiu paslaugiai, išvažiuodama dabar namo 
dėl jūsų? 

— Jūs pasielgtumėte dar paslaugiau, — atsakė Džonsas, — jeigu leistu- 
mėte man palydėti jus. 

— Tikrai keistokai galvojate apie mane, — pasipriešino kaukė, — jei- 
gu manote, kad po tokios atsitiktinės pažinties aš priimsiu jus savo na- 
muose ir dar naktį. Turbūt jūs įsivaizduojate, jog aš bičiuliškai užjaučiu 

Sofiją dėl kokios kitos priežasties. Pasakykite atvirai: ar tik nežiūrite jūs 
į šį mano sugalvotą susitikimą kaip į tikrą pasimatymą? Veikiausiai esate 
pratęs prie greitų pergalių, pone Džonsai? 

— Aš nesu pratęs, medem, būti šitaip nugalimas, - atsakė Džonsas, — 
bet jeigu jau jūs užklupote mano širdį iš netyčių, tai ir visas mano kūnas 
turi teisę ją sekti; tad atleiskite, jeigu aš nusprendžiau lydėti jus, kad ir 
kur jūs eitumėte. 

Šiuos žodžius jis parėmė atitinkamais gestais, ir tada ledi, mestelė- 
jusi švelnų priekaištą, kad jų intymumas gali atkreipti dėmesį, pasakė 
važiuojanti vakarieniauti pas vieną pažįstamą damą, kur, jinai tikisi, jis 
jos nelydėsiąs. 

— Kitaip, — pridūrė ji, — apie mane dievažin ką žmonės pamanys, 
nors mano draugužė ir nelabai griežto elgesio. Ne, nelydėkite manęs; iš 
tikrųjų aš nežinosiu, ką pasakyti. 

Šitaip kalbėdama, jinai paliko maskaradą, o Džonsas nusprendė ne- 
paisyti šio draudimo. Čia jam iškilo tasai keblumas, apie kurį mes kalbė- 
jome anksčiau, būtent: kišenėje jis neturėjo nė šilingo 1r nebuvo iš ko jį 
pasiskolinti. Todėl jis drąsiai nusekė paskui portšezą, pašaipiai užkabi- 
nėjamas nešėjų, kurie iš visų jėgų paprastai stengiasi atgrasinti padoriai 
vilkinčius žmones nuo bet kokio noro eiti pėstiems. Laimei, visas jų tun- 
tas, susispietęs ties operos durimis, buvo per daug užsiėmęs ir negalėjo 
palikti savo postų, o vėlyva valanda padėjo Džonsui išvengti susitikimo 
su jų kolegomis, taigi jis nekliudomas prakiūtino gatvėmis su kostiumu, 
kuris kitu metu neišvengiamai būtų sutelkęs aplinkui jį minią žmonių. 

Ledi išlipo iš portšezo gatvėje, kuri atsiremia į Hanoverio aikštę; 
namo durys tučtuojau atsidarė, ir jinai įėjo, o iš paskos jai be jokių cere- 
monijų nusekė ir Džonsas. 

Jie abu atsidūrė gražiai sutvarkytame ir šiltai prikūrentame kam- 
baryje; dabar ledi, vis dar tebekalbanti maskaradiniu balsu, pareiškė 
nuostabą, kad nematanti draugužės, turbūt pamiršusios savo pažadą; 
paleidusi nemaža piktų žodžių jos adresu, ji staiga sunerimo ir paklau- 
sė Džonsą, ką žmonės apie ją pagalvos išgirdę, kad jinai buvo viena 
su juo namuose tokiu vėlyvu metu. Tačiau, užuot atsakęs į šį svarbų 

klausimą, Džonsas primygtinai ėmė prašyti damą nusiimti kaukę; kai 
pagaliau jo prašymas buvo išklausytas, jis priešais save išvydo ne ponią 
Ficpatrik, o pačią ledi Belaston. 

Nuobodu būtų smulkiai perpasakoti jų pašnekesį, kuris prasidėjo 
nuo paprasčiausių ir kasdieniškiausių dalykų ir truko nuo antros valan- 
dos nakties iki šeštos ryto. Užteks pažymėti tik tai, kas siejasi su mūsų 
istorija, būtent: ledi pažadėjo pasistengti suieškoti Sofiją ir po keleto 
dienų padėti Džonsui pasimatyti su ja, tačiau tas jų pasimatymas turėjo 
būti paskutinis. Smulkiai dėl to susitarę ir sulygę vėl susitikti šičia tą pat 
vakarą, jie išsiskyrė; ledi Belaston grįžo namo, o Džonsas pasuko į savo 
naująjį butą. 


Aštuntasis skyrius 


PASAKOJĄS SLOGIĄ SCENĄ, 
KURI DAUGELIUI SKAITYTOJŲ PASIRODYS 
LABAI NEPAPRASTA 


1207 kelių valandų miego, Džonsas pasikvietė Partridžą, 
padavė jam penkiasdešimt svarų banknotą ir liepė jį iškeisti. 
Partridžui akys sužibo, išvydus pinigus, bet čia pat jam dingtelėjo vie- 
nas kitas spėjimas, nelabai palankus jo pono garbei; bet ir nenuostabu: 
maskaradą jis įsivaizdavo kaip kažką siaubinga, jo ponas išėjo ir grįžo 
keistai persirengęs ir, be to, dar buvo dingęs visą naktį. Paprasčiausiai 
kalbant, jis negalėjo įsivaizduoti, iš kur šie pinigai, jeigu jie nepavogti; 
prisipažinkite, skaitytojau, juk ir jums dingtelėjo tokia pat mintis, jeigu 
tik neįtariate, kad čia ledi Belaston dosnumas. 

Taigi, norėdami išgelbėti pono Džonso garbę ir pripažinti ledi Be- 
laston dosnumą, pasakysime, kad jis iš tikrųjų gavo iš jos šią dovaną. 
Mat šitoji ledi, nors ir nebuvo itin linkusi į banalią mūsų laikų labdary- 
bę, kaip ligoninių statyba ir visa kita, tačiau jai nebuvo visiškai svetima 
ši krikščioniškoji dorybė. Jinai nusprendė (ir rodos, labai teisingai), 
kad šaunus jaunuolis, bet be šilingo kišenėje, yra gana tinkamas objek- 
tas šiai dorybei. 

Ponas Džonsas ir ponas Naitingeilas tą dieną buvo pakviesti pietų 
pas ponią Miler. Sutartą valandą abu jaunieji džentelmenai suėjo drauge 
su šeimininkės dukterimis į svetainę, kur ir išlaukė nuo trečios valandos 
beveik iki penktos. Ponia Miler buvo išvykusi už miesto pas giminaitę, o 
grįžusi papasakojo štai ką: 

— Tikiuosi, ponai, jūs atleisite, kad priverčiau jus laukti, ypač kai 
sužinosite, kodėl aš pavėlavau: buvau pas vieną giminaitę už šešeto 
mylių nuo čia; jinai serga po gimdymo: tegu tai bus pamoka visoms 
mergaitėms, — tarė ji, dirstelėjusi į dukteris, — kurios neapdairiai išteka. 
Be išteklių nėra laimės šiame pasaulyje. Ak, Nansi, kaip man apsakyti, 
kokios apgailėtinos būklės aš radau tavo pusseserę; vos savaitė, kai 

ji gimdė, o guli, esant tokiam baisiam orui, nekūrentame kambaryje; 
lova be užuolaidos, namie nėra nė gabaliuko anglių pakurti židiniui, o 
antrasis jos sūnus, toks meilus vaikiukas, serga angina ir guli šalia mo- 
tinos, nes namie nėra kitos lovos. Vargšelis Tomukas! Bijau, Nansi, kad 
tu nebepamatysi savo mylimojo berniuko; jis labai silpnas. Kiti vaikai 
sveiki, bet Moli turbūt taip pat susirgs. Jai vos trylika metų, bet iš tiesų, 
pone Naitingeilai, niekad kaip gyva nesu mačiusi geresnės slaugytojos. 
Jinai rūpinasi ir motina, ir broliuku ir, kuo labiausiai stebina tokia jau- 
nutė būtybė, su motina ji visad linksma ir guvi, o tuo tarpu aš mačiau... 
aš mačiau, pone Naitingeilai, kaip vargšė mergytė, nusisukusi į šalį, 
slapta šluostėsi ašaras. 

Ašaros ištryško ir pačiai poniai Miler, priversdamos ją nutilti; visų 
klausytojų akys taip pat sudrėko; pagaliau ji šiek tiek apsiramino ir 
kalbėjo toliau: 

— Nors ir tokios varganos būklės, motina laikosi nuostabiai ištver- 
mingai. Užvis labiausiai jai nerimą kelia sūnaus liga, bet net ir tai ji 
visaip stengiasi nuslėpti, nenorėdama liūdinti vyro. Tačiau kartais jėgos 
apleidžia ją, per daug jau karštai myli ji berniuką, toks jis meilutis ir pro- 
tingas. Šis mažylis (jam vos septyneri metai) iki ašarų mane sujaudino, 
kai aš mačiau, kaip jis ramina motiną, belaistančią jį ašaromis. „Ne, 
mamyte, — sakė jis, — aš nemirsiu; visagalis Viešpats neatims iš tavęs 
Tomuko; nors danguje ir labai gražu, bet aš verčiau pasiliksiu šičia ir 
kęsiu alkį su tavim ir tėveliu“. Atleiskite, ponai, aš negaliu susilaiky- 
ti (kalbėjo pasakotoja, šluostydamasi ašaras): tiek švelnumo ir meilės 
tame kūdikyje... O tačiau jo galbūt mažiausia reikia gailėtis: juk ryt po- 
ryt jis tikriausiai visam laikui išsivaduos 1š visų šios žemės skausmų. Ko 
iš tikrųjų reikia pasigailėti, tai jo tėvo. Vargšas tiesiog pamišo 1š siaubo; 
jis panašesnis į numirėlį negu į gyvą žmogų. Dieve mano, kokį vaizdą 
aš išvydau, įėjusi į kambarį! Palinkęs prie galvūgalio, nelaimingasis guo- 
dė ir sūnų, ir motiną. Jis vilkėjo tik liemene; jo švarkas buvo paverstas 
antklode: juo jis apklojo abu ligonius. Kai jis pakilo pasitikti manęs, 
vos jį bepažinau. Patikėkite, pone Džonsai, prieš dvi savaites jis buvo 
gražus ir sveikas vyriškis, — juk ponas Naitingeilas jį matė. Dabar jo 

akys įdubusios, veidas išblyškęs, apžėlęs barzda. Jis dreba nuo šalčio ir 
visas sunykęs: mano pusseserė skundžiasi, kad jo niekaip negalima pri- 
kalbėti ką nors užkąsti... o pats jis pašnibždėjo man... sunku pakartoti... 
pašnibždėjo, kad neturi teisės atimti iš vaikų duoną. Tačiau — ar pati- 
kėsite, ponai? — šitaip skursdama jo žmona turi tokio puikaus sultinio 
ligoniams, tarsi jinai maudytųsi turtuose; aš paragavau: geresnio man 
niekad neteko ragauti... Pinigus, už kuriuos buvo išvirtas sultinys, pasak 
vyro, įteikęs jam pats dangaus angelas. Nežinau, ką jis turėjo galvoje tai 
sakydamas: man stigo drąsos kamantinėti... Štai jums vadinamosios ve- 
dybos iš abipusės meilės, kitais žodžiais tariant, elgetų vedybos. Tiesa, 
labiau besimylinčios poros aš niekad nesu mačiusi; bet kas iš tos meilės, 
jeigu per ją jiems tenka tik vienas kitą kankinti? 

tę) kaip į laimingiausią moterį! - sušuko Nansi. 

— Bet dabar apie ją šito nepasakysi, — atsakė ponia Miler. — Juk kiek- 
vienas supras, kad ir vyrui, ir žmonai tokiomis aplinkybėmis užvis skau- 
džiau matyti vienas kito kančias. Palyginti su tuo, alkis ir šaltis — vie- 
ni niekai, jeigu juos tenka kęsti vienam. Tėvų kančias jaučia taip pat 
ir vaikai, išskyrus mažiausiąjį, kuriam dar nėra dvejų metų; jie — tikrai 
besimylinti šeima, kokių reta, ir, turėdami nors truputėlį išteklių, būtų 
laimingiausi žmonės pasaulyje. 

— Aš niekad nesu pastebėjusi nė mažiausio skurdo Andersonų na- 
melyje, — tarė Nansi. - Širdis plyšta išgirdus, ką jūs papasakojote. 

— O, ji mokėjo suktis, — atsakė motina. — Jų padėtis visada buvo labai 
nepavydėtina, bet visiškai juos nuskurdino kiti. Vargšas Andersonas lai- 
davo savo niekšo brolio skolą, ir prieš savaitę, kaip tik prieš pat gimdant 
žmonai, visas jų turtas buvo išvežtas ir parduotas iš varžytynių. Jis man 
apie tai parašė, pasiųsdamas laišką per teismo antstolį, bet nenaudėlis 
antstolis man jo neperdavė... Ko tik jis neprigalvojo apie mane, kad aš 
visą savaitę neatsiliepiau! 

Džonsas klausėsi šito pasakojimo su ašaromis akyse, o kai ponia 
Miler baigė, jis pasivedėjo ją į kitą kambarį ir, įteikęs jai piniginę su 
penkiasdešimt svarų, paprašė pasiųsti iš joje esančių pinigų nelaimin- 

gajai šeimai tiek, kiek jai pasirodys derama. Ponios Miler žvilgsnio, ku- 
riuo ji nužvelgė dabar Džonsą, neįmanoma aprašyti. Apimta audringo 
džiaugsmo, jinai sušuko: 

— Dieve mano! Ar yra tokių žmonių pasaulyje? — tačiau atitokusi 
pridėjo: — Taip, aš pažįstu vieną, bet nejau atsirado ir kitas? 

— Aš manau, medem, - atsakė Džonsas, — kad paprastas gailestingu- 
mas ne tokia jau retenybė, ir padėti artimui panašioje nelaimėje — nedi- 
delis nuopelnas. 

Ponia Miler paėmė dešimt ginėjų, — imti daugiau ji griežtai atsisa- 
kė, — ir užtikrino, kad rasianti būdą nusiųsti nelaimingiesiems šiuos pini- 
gus rytoj rytą; jinai ir pati davusi jiems šį bei tą, todėl dabar jų būklė jau 
nebe tokia beviltiška. 

Tada jie grįžo į svetainę, kur Naitingeilas garsiai apgailestavo pasi- 
baisėtiną dalią nelaimingųjų, kuriuos jis pažinojo, nes ne kartą buvo su- 
sitikęs su jais pas ponią Miler. Jis kaip išmanydamas koneveikė žmonių 
neapdairumą, prisiimant atsakomybę už svetimas skolas, smarkiai plūdo 
Andersono brolį ir galų gale pasakė, kad gerai būtų kaip nors padėjus 
nukentėjusiai šeimai. 

— Ar negalėtumėte, pavyzdžiui, — tarė jis į poniai Miler, — kreiptis dėl 
jų 1 Olverųų? Arba kodėl neparinkus aukų? Aš mielai duočiau ginėją. 

Ponia Miler nieko neatsakė, o Nansi, kuriai motina šnibžtelėjo į ausį 
apie Džonso dosnumą, pabalo it drobė. Tačiau pykdamos ant Naitin- 
geilo, motina ir duktė buvo, žinoma, neteisios. Juk net ir žinodamas apie 
Džonso dosnumą, jis neprivalėjo pamėgdžioti jo; tūkstančiai kitų nebūtų 
paaukoję nė puspensio, kaip nepaaukojo ir jis, nes niekas jam šito nepa- 
siūlė; kadangi kiti nesikreipė į jį su prašymu, tai pinigai liko jo kišenėje. 

Prisipažįstu, aš esu pastebėjęs, ir manau, kad čia yra kuo puikiausia 
proga pasidalyti tais stebėjimais su skaitytojais, kad į labdarybę žmo- 
nės žiūri dvejopai. Vieni mano, kad bet kokia labdarybė yra savanoriška 
išmalda ir, kad ir kaip mažai jūs duotumėte (net jeigu apsiribotumėte 
gerais linkėjimais), jūsų poelgis vertas didžio pagyrimo. Kiti, priešingai, 
tiek pat tvirtai įsitikinę, kad labdarybė yra tiesioginė pareiga ir kad, jeigu 
turtuolis palengvina vargšo nelaimes toli gražu ne taip, kaip galėtų, tai 

jis tuo savo pasigailėtinu dosnumu ne tik kad nenusipelno pagyrimo už 
tą dalinį pareigos atlikimą, bet tam tikru požiūriu vertas net paniekos 
labiau už tą, kuris nieko nedavė. 

Sutaikinti šias prieštaraujančias nuomones ne mano galioje. Tepri- 
dursiu, jog duodantieji paprastai laikosi pirmosios nuomonės, 0 gaunan- 
tieji beveik visi be išimties linksta prie antrosios. 

NAGRINĖJANTIS DALYKUS, VISAI 
SKIRTINGUS NUO TŲ, KURIE BUVO 
SVARSTOMI ANKSTESNIAME SKYRIUJE 


akare Džonsas vėl susitiko su ledi Belaston, ir vėl jie ilgai kal- 

bėjosi; bet kadangi ir šį kartą jų pašnekesys sukosi apie kas- 
dieniškiausius dalykus, tai mes susilaikysime neperpasakodami jo smulk- 
meniškai, nes abejojame, kad tai būtų įdomu skaitytojui, jeigu jis tiktai 
nėra iš tų ponų, kurių pagarba gražiajai lyčiai, panašiai kaip popiežininkų 
pagarba šventiesiems, prašosi paveikslų pagalbos. Aš anaiptol nenoriu 
jų rodyti publikai ir su malonumu užtraukčiau uždangą ant pastaruoju 
metu nupieštų kai kuriuose prancūziškuose romanuose, kurių labai ne- 
valyvos kopijos mums pateikiamos vertimų vardu. 

Džonsas vis labiau ir labiau nekantravo išvysti Sofiją; įsitikinęs po 
keleto susitikimų su ledi Belaston, kad jam nepavyks šito pasiekti jos pa- 
dedamam (šitoji ledi imdavo net pykti vien tik paminėjus Sofijos vardą), 
jis nusprendė išmėginti kokį nors kitą būdą. Džonsas nė kiek neabejojo, 
kad ledi Belaston žino, kur yra jo angelas, ir, vadinasi, tikrų tikriausiai 
tatai žino ir kuris nors jos tarnų. Štai kodėl Partridžui buvo pavesta su- 
sipažinti su ledi tarnais ir išgauti iš jų paslapt. 

Sunku įsivaizduoti padėtį, keblesnę už tą, kurioje atsidūrė dabar varg- 
šas Džonsas. Sunkumai, kuriuos jis patyrė, beieškodamas Sofijos, baimė, 
ar jis kartais nenuskriaudė jos, nes ledi Belaston užtikrino, jog Sofija 
pykstanti ant jo ir todėl besislapstanti, — O tuo tikėti jis matė ganėtiną pa- 
grindą, — greta viso to jam teko įveikti dar vieną keblumą, kurį pašalinti 
buvo bejėgė ir jo mylimoji, kad ir kaip ji linko prie jo. Būtent: jis stūmė 
Sofiją į pavojų netekti palikimo — pavojų, beveik neišvengiamą, jeigu jų 
vedybos įvyktų be tėvo sutikimo, kurį gauti jis neturėjo jokių vilčių. 

Pridėkite prie to daugybę ledi Belaston jam padarytų paslaugų - aud- 
ringos šios damos aistros mes ilgiau nebegalime nuslėpti. Jos padeda- 
mas, Džonsas dabar išsipustė ne blogiau už didžiausius sostinės dabita ir 

ne tik išsivadavo iš anksčiau minėtų juokingų keblumų, bet ėmė gyventi 
taip ištaigiai, kaip dar niekad anksčiau. 

Nors yra daug džentelmenų, nematančių nieko gėdinga, jeigu jie nau- 
dojasi moters turtu, neatsakydami į jos meilę, bet žmogui su širdimi, jei 
jis nenusipelnęs kartuvių, nėra, man rodos, nieko sunkesnio, kaip atsimo- 
kėti už meilę vien tik dėkingumu, ypač kai širdis linksta į kitą pusę. Tokia 
nepavydėtina buvo Džonso padėtis. Juk neminint tyros jo meilės, kurią 
jis jautė Sofijai ir kuri labai maža vietos paliko švelniems kitos moters 
jausmams, jis vis dėlto niekad nebūtų galėjęs deramai atsakyti tuo pačiu į 
dosnią aistrą damai, kuri, tiesa, buvo kadaise verta geisti, bet dabar, deja, 
jau spėjo įžengti į savo gyvenimo rudenį. Jaunystės spindesys dar tebebu- 
vo išlikęs jos drabužiuose ir manierose, jinai mokėjo net išsaugoti rožes 
skruostuose, bet, kaip ir visoms gėlėms, dirbtinai išaugintoms ne savo 
laiku, joms stigo to šviežio gaivumo, kuriuo gamta puošia savo kūrinius 
jiems priderančiu metu. Be to, jinai turėjo dar vieną trūkumą, darant kai 
kurias gėles, nors ir labai gražias pažiūrėti, visiškai netinkamas puošti ma- 
lonumų užuovėją ir užvis nepalankiausią meilės alsavimui. 

Kad ir esant visoms šioms atstumiančioms aplinkybėms, Džonsas 
jautė, kuo turi būti dėkingas ledi Belaston, ir puikiausiai matė, kokia aud- 
ringa aistra skatina visas jos paslaugas. Jis gerai žinojo, jog ledi palaikys 
ji nedėkingu, jeigu jis neatsakys jai tokiais pat liepsningais jausmais ir, 
kas dar blogiau, jis ir pats būtų laikęs tai nedėkingumu. Jis suprato, su 
kokia nebylia sąlyga jam teikiamos visos šios malonės; nepritekliai vertė 
ji priimti jas, o garbė reikalavo atsilyginti grynais. Taip jis ir nusprendė 
pasielgti, nors ir kiek tai jam būtų kainavę, — nusprendė pasiaukoti šiai 
ledi, vadovaudamasis tuo pačiu didžiuoju teisingumo principu, kuriuo 
remdamiesi kai kurių valstybių įstatymai paverčia skolininką skolintojo 
vergu, jeigu jis negali kokiu kitu būdu atsiteisti už savo skolą. 

Svarstydamas šiuos dalykus, Džonsas gavo iš ledi tokį raštelį: 


Nutiko vienas kvailas, bet nemalonus įvykis, neleidžiantis man daugiau y2a- 
Pylis su jumis įbrastoje vietoje. Pasistengsiu pagal galimybės sueškoti rytdienai kitą 
vietą. Tuo tarpu sudoe. 

Džonsas — skaitytojas pats gali spręsti — tikriausiai ne taip jau labai 
nusiminė; o jeigu jis ir nuliūdo, tai veikiai nusiramino, nes, nepraslin- 
kus nė valandai, gavo kitą raštelį, brūkšteltą ta pačia rašysena ir šio 


turinio: 


Pasiuntusi jums laišką, aš absigalvojau. Tai jūsų nenustebins, jeigu bent šiek 
žiek bažįstate švelniausios iš visų aistrų prigimtį. Dabar nusprendžiau pasimatyti 
Su juris $į bai vakarą savo namuose — kad ir kas nutiktų. Ateikite lygiai sepiantą. 
Aš bietauju svečiuose, bet tuo metu būsiu namie. Įsitikinau, kad nuoširdžiai mylint 
diena bastrodo ilgestė, NEPH Manau. 

Jeigu kartais ateitumėte keletą minučių anksišau už mane, paliepkite, kad 
žarnas jus balydėtų į svetainę. 


Tiesą pasakius, šis pastarasis raštelis Džonsui buvo ne toks jau ma- 
lonus kaip pirmasis, nes trukdė tesėti duotą pasižadėjimą ponui Naitin- 
geilui, su kuriuo labai suartėjo ir susibičiuliavo. Ponas Naitingeilas prašė 
Džonsą nueiti su juo ir jo bičiuliais į teatrą, kur tą vakarą buvo vaidinama 
nauja pjesė, ir gausus būrys ruošėsi ją nušvilpti iš nepalankumo autoriui, 
kuris draugavo su vienu pono Naitingeilo pažįstamu. Šis pokštas, mums 
gėda prisipažinti, mūsų herojui būtų buvęs mielesnis už minėtąjį malonų 
susitikimą; bet jo garbė sutramdė tą jo prigimties polinkį. 

Prieš palydėdami Džonsą į ledi paskirtą pasimatymą, paaiškinsime 
dviejų minėtų raštelių priežastį, nes skaitytojas galbūt nusistebės, kodėl 
taip neapdairiai pasielgė ledi Belaston, paskirdama mylimajam pasimaty- 
mą tuose pačiuose namuose, kur gyveno jos konkurentė. 

Mat šeimininkė, kurios namuose iki šiol susitikdavo mūsų įsimylėjė- 
liai, keletą metų gaudama pensiją iš ledi Belaston, staiga virto metodiste; 
rytą aplankiusi jos šviesybę ir griežtai išbarusi ją už lengvabūdišką gy- 
venimą, jinai ryžtingai pareiškė ateityje nieku būdu nebeketinanti padėti 
ledi talkininkauti jos meilės reikaluose. 

Susijaudinusi dėl šio apmaudaus nutikimo, ledi Belaston iš pradžių 
visai neteko vilties rasti kokį nors būdą susitikti sa Džonsu tą pat vaka- 
rą; bet paskui, šiek tiek atitokusi, jinai palaužė truputį galvą ir laimingai 

užkliuvo už minties pasiūlyti Sofijai nueiti į teatrą, O toji tučtuojau su tuo 
sutiko; rasti jai tinkamą palydą nebuvo sunku: ponia Honora ir ponia 
Itof taip pat buvo išruoštos į šią malonią pramogą; taigi namų šeimi- 
ninkė galėjo laisvai priimti pas save poną Džonsą ir visai netrukdoma 
praleisti su juo dvi tris valandas grįžusi iš draugužės, pas kurią pietavo. 
Toji draugužė gyveno gana atokioje miesto dalyje, netoli nuo vietos, kur 
jie susitikdavo anksčiau, ir ledi Belaston jai buvo pasižadėjusi dar prieš 
sužinodama, koks perversmas įvyko neseniai buvusios jos patikėtinės 
galvosenoje ir pažiūrose į dorovę. 

SKYRIUS, NORS IR TRUMPAS, BET 
GALĮS IŠSPAUSTI AŠARAS 
KAI KURIEMS SKAITYTOJAMS 


os tik ponas Džonsas apsirengė ir pasiruošė eiti pas ledi Be- 

L ies 1 jo kambario duris pasibeldė ponia Miler; pakviesta 
Įeiti, ji ėmė karštai prašyti savo gyventoją nulipti į apačią ir išgerti drau- 
ge arbatos. 

Kai tik Džonsas peržengė svetainės slenkstį, jinai supažindino jį su 
ten esančiu žmogumi sakydama: 

— Štai, sere, mano giminaitis, kuris tiek yra jums dėkingas už jūsų 
gerumą, — jis nori pareikšti savo nuoširdžią padėką. 

Vos tik ponios Miler svečias ėmė tęsti kalbą, kurią ji taip maloniai 
buvo pradėjusi, ir jo akys susitiko su įsmeigtu Džonso žvilgsniu — O čia 
abiejų veiduose pasirodė nepaprasta nuostaba. Jis tuojau užsikirto ir, 
nebaigęs kalbėti, šastelėjo ant kėdės šūktelėdamas: 

— Taip, tai jis. Aš įsitikinęs, kad tai jis! 

— Dieve mano, ką tai reiškia? — susirūpino ponia Miler. — Jums bloga 
pasidarė, pusbroli? Greičiau vandens, gurkšnelį spirito! 

— Nenusigąskite, medem, — tarė Džonsas, — man beveik taip pat 
reikia pagalbos, kaip 1r jūsų giminaičiui. Mus abu vienodai apstulbino šis 
netikėtas susitikimas. Jūsų giminaitis —- mano pažįstamas, ponia Miler. 

— Pažįstamas!.. — pakartojo svečias. — O Dieve! 

— Taip, pažįstamas, — kalbėjo toliau Džonsas. — Ir jį aš labai gerbiu. 
Jeigu pasigėdysiu prisipažinti, kad myliu ir gerbiu žmogų, kuris ryžtasi 
viskam, norėdamas išgelbėti žmoną ir vaikus nuo gresiančios pražūties, 
tai tegu mano draugai išsižada manęs nelaimėje! 

— O taurusis jaunuoli! — sušuko ponia Miler. — Taip, jis iš tikrųjų 
viską išmėgino, vargšas... Tik dėl puikios savo sveikatos jis ir galėjo visa 
tai ištverti. 

— Pussesere, — pratarė svečias, spėjęs visai atsipeikėti, — jis ir yra tasai 
dangaus angelas, apie kurį kalbėjau. Tai jam aš turiu būti dėkingas už 
mano Pegi išgelbėjimą, prieš sulaukdamas pagalbos iš jūsų. Visa, ką ga- 
lėjau gauti jos kančioms palengvinti, aš gavau per jo dosnumą. Jis - ge- 
riausias, puikiausias, kilniausias iš visų žmonių. Ak, jeigu jūs Žinotute, 
kokias paslaugas... 

— Nekalbėkite apie paslaugas, — sustabdė jį Džonsas, — nė žodžio, 
meldžiu jus, nė žodžio! (Matyt, taip jis davė suprasti nenorįs išgarsinti 
jo istorijos apie užpuolimą.) Jeigu mano menkutė dovana išgelbėjo visą 
šeimą, tai iš tiesų šis malonumas man atsiėjo nepaprastai pigiai. 

— Ak, pone, — sušuko svečias, — jeigu jūs galėtumėte šią akimirką 
išvysti mano trobą! Jeigu kas nusipelnė malonumo, apie kurį kalbate, 
tai kaip tik jūs. Pusseserė sako, kad jinai jums papasakojusi apie pasi- 
gailėtiną būklę, kurioje užtiko mus. Tad žinokite, sere, kad viskas dabar 
pasikeitė daugiausia jūsų dosnumo dėka... Dabar mano vaikai turi kur 
gulėti... jie turi... jie turi... telaimina jus Viešpats iki jūsų gyvenimo pa- 
baigos!.. Jie turi duonos kąsnį. Mano mažylis pasveiko, žmona gerėja, 
1r aš laimingas. Už viską, už viską aš esu dėkingas jums ir pusseserei, 
geriausiai moteriškei pasaulyje. Iš tiesų, sere, jūs privalote apsilankyti 
pas mus... Žmona turi būtinai pamatyti jus ir padėkoti... Ir vaikai turi 
pareikšti savo padėką... Iš tiesų, sere, jie puikiai supranta, kaip turi būti 
jums dėkingi. Bet kaip man jaustis galvojant, kam esu skolingas už tai, 
kad jie gali dabar reikšti padėką... Ak, sere, mažytės jų širdelės, kurias jūs 
sušildėte, būtų dabar be jūsų pagalbos šaltos kaip ledas! 

Džonsas mėgino sustabdyti nelaimingąjį, bet jo šneka iš jaudulio 
ir taip nutrūko. Ponia Miler puolė dėkoti ir savo, ir giminaičio vardu 
sakydama, kad, be jokios abejonės, toks geraširdiškumas bus su kaupu 
atlygintas. 

Džonsas atsakė, kad jis jau ganėtinai atlygintas. 

— Jūsų giminaičio pasakojimas, medem, — tarė jis, — suteikė man tokį 
malonumą, kokio dar niekad nesu patyręs. Tik niekšas gali likti nejautrus, 
išklausęs tokią istoriją; kokį džiaugsmą turi sukelti mintis, kad tu pats ši- 

taip sėkmingai pagelbėjai žmogui! Jeigu yra žmonių, kurie nesidžiaugia 
suteikdami kitiems laimę, tai man jų iš širdies gaila, nes aukštesnės gar- 
bės, didesnės naudos ir saldesnio džiaugsmo nepatiria nei garbėtroškos, 
nei savanaudžiai, nei smaguriai. 

Tuo tarpu atėjo laikas pasimatymui, ir Džonsas buvo priverstas sku- 
biai atsisveikinti; jis karštai paspaudė ranką savo naujajam bičiuliui, pa- 
reikšdamas norą kuo greičiau vėl pasimatyti su juo ir žadėdamas aplan- 
kyti jį pirma pasitaikiusia proga, paskui įsėdo į portšezą ir nuvyko pas 
ledi Belaston džiūgaudamas, kad suteikė laimės vargingai šeimai; drauge 
jis su pasibaisėjimu pagalvojo, kokie siaubingi būtų buvę padariniai, jam 
nepaklausius gailestingumo balso, o pasielgus pagal griežtą teisingumą, 
kai jis buvo užpultas kelionėje. 

Ponia Miler visą vakarą liaupsino Džonsą, ir ponas Andersonas taip 
karštai jai pritarė, kad jam ne kartą knietė papasakoti apie nepavykus; 
užpuolimą. Tačiau, laimei, jis tiek tvardėsi, kad susilaikė nuo prisipa- 
žinimo, kuris būtų buvęs juo labiau ne vietoje, nes ponia Miler buvo 
skrupulinga ir labai griežtų principų moteris. Be to, jis gerai žinojo šios 
damos plepumą; ir vis dėlto jo dėkingumas buvo toks didelis, kad vos 
neįveikė apdairumo bei drovėjimosi ir vos nepaakino jo iškelti aikštėn 
žeminančius jo gerą vardą dalykus, kad tik nenutylėjus nė vienos aplin- 
kybės, parodančios kuo palankiausiai savo geradarį. 


Vienuoliktasis skyrius 
KURIS NUSTEBINS SKAITYTOJĄ 


pr Džonsas atėjo anksčiau sutarto laiko ir dar prieš sugrįž- 
tant ledi. Jinai užtruko ne vien dėl didelio nuotolio nuo namų, 
kuriuose jinai pietavo, bet ir dėl įvairių kitų aplinkybių, labai apmau- 
džių Žmogui, esančiam tokios dvasinės būklės. Mūsų herojus buvo 
įvestas į svetainę, ir, nespėjus jam apsidairyti, atsivėrė durys ir į kam- 
barį įžengė... ne kas kitas kaip pati Sofija, išėjusi iš teatro, nepasibaigus 
pirmajam veiksmui. Kaip jau sakėme, pjesė buvo nauja, ir dvi didelės 
žiūrovų grupės, kurių viena švilpė, o kita plojo, sukėlė teatre tokį pa- 
šėlusį triukšmą ir net peštynes, kad išgąsdinta mūsų herojė džiaugėsi, 
galėdama atsiduoti į globą vienam jaunam džentelmenui — tas sėkmin- 
gai palydėjo ją iki portšezo. 

Kadangi ledi Belaston buvo sakiusi, jog grįšianti vėlai, tai Sofija, ne- 
sitikėdama ką nors užtikti svetainėje, greitai įėjo į ją ir pasuko tiesiai prie 
veidrodžio priešais duris, nė nedirstelėjusi į tolimąjį kambario kampą, 
kur Džonsas stovėjo sustingęs ir nejudėdamas it statula. Tik žiūrėdama 
į save veidrodyje, Sofija jį pastebėjo; grįžtelėjusi jinai įsitikino, kad prieš 
ją ne vaiduoklis, o gyvas žmogus, veriamai riktelėjo ir vos neparkrito be 
sąmonės, prieš Džonsui spėjant prišokti ir prilaikyti ją. 

Aprašyti įsimylėjėlių žvilgsnius ir mintis šiuo momentu — ne mano 
jėgoms. Sprendžiant 1š stojusios tylos, jų susijaudinimas buvo toks, jog 
jie patys neįstengė savo jausmų išreikšti; tai kaip bandyti tai man? Ne- 
laimei, tik nedaugelis mano skaitytojų tebuvo taip įsimylėję, kad iš savo 
patirties galėtų spręsti, kas dėjosi Džonso ir Sofijos širdyse. 

Pagaliau Džonsas sudrumstė tylą, prabilęs trūkčiojamu balsu: 

— Aš matau, ledi, jūs nustebusi... 

— Nustebusi! — pakartojo Sofija. — Taip, žinoma, nustebusi. Negaliu 
patikėti savo akimis. 

— Taip, čia aš, mano Sofija, — atleiskite, ledi, kad ryžausi jus taip pava- 
dinti, — tas pats nelaimingasis Džonsas, kurį po tiek nusivylimų likimas 

pagaliau maloningai atvedė prie jūsų. Ak, Sofija, jeigu jūs žinotumėte, 
kiek kančių aš patyriau taip ilgai ir nesėkmingai ieškodamas! 

— Ko ieškodamas? — paklausė Sofija, šiek tiek susitvardžiusi ir laiky- 
damasi santūriau. 

— Kam šis žiaurus klausimas? — atsakė Džonsas. - Ar bereikia sakyti, 
kad ieškodamas jūsų? 

— Manęs? Ar ponas Džonsas turi į mane kokį nors svarbų reikalą? 

— Kai kam šis reikalas gali pasirodyti svarbus, ledi, - tarė Džon- 
sas, paduodamas jai užrašų knygutę, — tikiuosi, jog jūs rasite joje 
viską, kas buvo. 

Sofija paėmė užrašų knygutę ir norėjo atsakyti, bet jis pertarė ją: 

— Negaiškime, meldžiu jus, brangių akimirkų, kurias taip maloningai 
siunčia mums likimas. Ak, Sofija! Aš į jus turiu kur kas svarbesnį reikalą. 
Leiskite man prašyti atsiklaupus jūsų atleidimo! 

— Atleidimo? Bet po viso to, kas nutiko, po viso to, ką man teko 
išgirsti, ar jūs galite tikėtis, sere... 

— Aš vos tesuvokiu, ką kalbu, — atsakė Džonsas. — Dieve mano! Ne, 
aš nesiryžtu prašyti jūsų atleidimo. Ak, Sofija! Nuo šios akimirkos pa- 
mirškite net ir galvoti apie mane, tokį nelaimingą. Jeigu kada nors atsimi- 
nimas apie mane slapta dingtelės jums ir sudrums jūsų brangią ramybę, 
pagalvokite apie mano negarbingą elgesį; tegu nutikimas Eptone visam 
laikui išdildys mane iš jūsų atminties. 

Sofija stovėjo visa virpėdama. Veidas jos pabalo labiau už sniegą, o 
širdis, atrodė, ims ir iššoks iš krūtinės. Bet užsiminus Eptoną nuoraudis 
nudažė jai skruostus, o akys, iki šiol nuleistos, pažvelgė į Džonsą su pa- 
niekos išraiška. Jis suprato šį tylų priekaištą ir atsakė: 

— Ak, Sofija, vienintele mano meile! Jūs negalite manęs nekęsti arba 
niekinti už tai, kas ten nutiko, labiau, negu aš pats nekenčiu ir niekinu 
save; bet, užtikrinu jus, mano širdis visuomet buvo ištikima jums. Jinai 
visai nepritarė tai kvailystei, kurią aš padariau. Net tada ji visa priklausė 
jums. Nors aš neturėjau vilties kada nors pasiekti jus, neturėjau vilties 
net pamatyti jus, bet žavus jūsų paveikslas nuolatos stovėjo man akyse ir 
aš negalėjau pamilti kitos moters. Bet net mano širdžiai esant laisvai, toji, 

su kuria aš atsitiktinai susitikau toje prakeiktoje vietoje, nebūtų sukėlusi 
man rimto jausmo. Patikėkite, mano angele, nuo tos dienos aš nė karto 
nebemačiau jos ir neturiu nė mažiausio noro pamatyti. 

Sofija savo širdyje labai džiaugėsi tai girdėdama; bet, apsimetusi 
esanti dar šaltesnė, pratarė: 

— Kodėl jūs varginatės teisindamasis, pone Džonsai, jeigu jūsų nie- 
kas nekaltina? Norėdama kaltinti, aš pateikčiau jums kaltinimą dėl tikrai 
neatleistino elgesio. 

— Kokio elgesio, o Viešpatie? — paklausė Džonsas, virpėdamas ir vis 
labiau blykšdamas: jis išsigando, jog Sofija turi galvoje jo santykius su 
ledi Belaston. 

— O Dieve! — sušuko ji. — Kaip galima, kad toje pačioje krūtinėje 
slypėtų toks taurumas ir toks žemumas? 

Prisiminus ledi Belaston ir savo gėdingą sutikimą būti jos išlaiko- 
mam, Džonsui užėmė žadą ir jis nežinojo, ką atsakyti. 

— Ar galėjau tikėtis tokio jūsų elgesio? — kalbėjo Sofija. — Ar galėjau 
šito tikėtis iš džentelmeno, iš žmogaus, branginančio savo garbę? Vie- 
šai valkioti mano vardą viešbutyje, girdint visokiems padraikoms! Gir- 
tis menkomis malonėmis, kurias mano neprityrusi širdis per daug len- 
gvapėdiškai jums padovanojo! Paleisti šnekas, kad jūs buvote priverstas 
bėgti nuo mano meilės! 

Išgirdus šiuos Sofijos žodžius, Džonso nuostabai nebuvo ribų; tačiau 
nesijausdamas kaltas jis lengvai sumetė, kaip jam gintis, ir apsidžiaugė, 
kad nebuvo paliesta kur kas jautresnė jo sąžinės styga. Keletas klausimų 
tučtuojau jam parodė, jog visus šiuos kaltinimus dėl tokio piktinančio 
Sofijos jausmų ir gero vardo valkiojimo buvo sukėlęs vien tik Partridžo 
plepumas užeigose, girdint jų šeimininkams ir tarnams: Sofija prisipa- 
žino, kad tai ji išgirdusi būtent iš jų. Džonsas be ypatingo vargo įtikino 
Sofiją savo visišku nekaltumu dėl nusižengimo, tokio svetimo jo būdui, 
ir Sofijai reikėjo net nemaža pastangų prislopinti jo įkarštį: jis norėjo šią 
pat akimirką grįžti namo užmušti Partridžo ir prisiekinėjo, kad būtinai 
ji nudobsiąs. Išsiaiškinę šį dalyką, jie buvo tiek patenkinti vienas kitu, 
jog Džonsas visai pamiršo, kaip pašnekesio pradžioje jis maldavo savo 

mylimąją išmesti iš galvos bet kokį atsiminimą apie jį; o Sofija buvo 
pasirengusi palankiai išklausyti visai kitokį prašymą; jie nė nepastebėjo, 
kaip įsišnekėjus Džonsui išsprūdo keletas žodžių, panašių į pasipiršimą 
jai. Į tai Sofija atsakė, kad jeigu ne jos, kaip dukters, pareiga, draudžianti 
jai klausyti savo širdies linkimo, nesiskaitant su tėvo valia, tai neturtas su 
juo jai būtų kur kas mielesnis, negu nors ir kokie turtai su kitu. Išgirdęs 
žodį „neturtas“, Džonsas krūptelėjo, paleido jos ranką, kurią jau ilgokai 
laikė, ir, mušdamasis į krūtinę, sušuko: 

— Įstumti jus į neturtą! Ne, Sofija, prisiekiu dangumi, niekad nepa- 
darysiu aš tokios niekšybės! Ne, brangiausioji Sofija, kad ir kaip man 
skaudu būtų, aš atsisakysiu jūsų! Aš jus paliksiu; išplėšiu sau iš širdies bet 
kokią viltį, nesiderinančią su jūsų laime. Mano meilė niekad neužges, bet 
ji bus nebyli; jinai liepsnos toli nuo jūsų; jinai pasislėps svetimoje šalyje, 
iš kur nė vienas skundas, nė vienas mano atodūsis nepasieks jūsų ir ne- 
sudrums jūsų ramybės. O kai aš numirsiu... 

Džonsas norėjo toliau kalbėti, bet jį sustabdė Sofijos raudojimas, 
nes ji, prigludusi jam prie krūtinės, negalėjo ištarti nė žodžio. Jis ėmė 
bučiuoti jos ašarotus skruostus, ir kurį laiką jinai nesipriešindama jam tai 
leido; bet paskui atitokusi tyliai išsivadavo iš jo rankų ir, norėdama nu- 
kreipti per daug jaudinamą pašnekesį kita linkme, pateikė jam klausimą, 
kuris tik dabar iškilo: kaip jis pateko į šį kambarį? Džonsas suglumo ir 
veikių veikiausiai savo atsaku būtų sukėlęs jai įtarimą, bet staiga atsivėrė 
durys, ir įėjo ledi Belaston. 

Žengtelėjusi keletą žingsnių ir išvydusi Džonsą su Sofija, jinai susto- 
jo apstulbusi, bet po keleto akimirkų atitoko ir, nuostabiai susitvardžiu- 
si, — tačiau ganėtinai aiškiai parodydama nuostabą ir balso tonu, ir veido 
išraiška, — tarė: 

— O aš maniau, kad jūs teatre, panele Vestern! 

Nors Sofija dar nebuvo spėjusi sužinoti iš Džonso, kaip jisai ją su- 
ieškojo, tačiau, visai nenuvokdama tikrosios dalykų padėties ir net ne- 
įtardama, jog Džonsas buvo pažįstamas su ledi Belaston, jinai nė kiek 


nesumišo, juo labiau kad per visus pašnekesius šia tema ledi perdėm pa- 

laikydavo jos pusę prieš tėvą. Nieko daug negalvodama, jinai išpasakojo 
viską, kas nutiko teatre, ir paaiškino ankstyvo savo sugrįžimo priežastį. 

Jos pasakojimas davė ledi Belaston laiko sutelkti mintis ir sumesti, 
kaip jai veikti. Kadangi visas Sofijos elgesys rodė, jog Džonsas jos neiš- 
davė, tai jinai apsimetė esanti gerai nusiteikusi ir tarė: 

— Aš nebūčiau įėjusi taip netikėtai, panele Vestern, žinodama, kad 
pas jus yra svečių. 

Tardama šiuos žodžius, ledi Belaston įdėmiai pažvelgė į Sofiją. Varg- 
šė mergaitė nukaito ir, gerokai sumišusi, sumurmėjo: 

— Patikėkite, medem, aš visuomet laikau sau garbe matyti jūsų 
šviesybę... 

— Tikiuosi, kad jums nesutrukdžiau? — pertarė ją ledi Belaston. 

— Ne, medem, - atsakė Sofija, — dalykas, kuris mums rūpėjo, baig- 
tas. Jeigu jūsų šviesybė malonės prisiminti, aš ne kartą esu minėjusi, jog 
dingo mano užrašų knygutė. Pasirodo, šis džentelmenas rado knygutę ir 
buvo toks geras grąžinti ją man drauge su joje buvusiu banknotu. 

Pasirodžius ledi Belaston, Džonsas iš baimės tiesiog stulbte apstulbo. 
Jis sėdėjo bilsnodamas kulnimis ir žaisdamas pirštais, atrodydamas kuo 
kvailiausiai, tarsi kaimo bernėkas, pirmą kartą pakliuvęs į aukštuomenę. 
Tačiau pamažėle jis atitoko; supratęs iš ledi Belaston elgesio, kuriuo jinai 
neparodė jį pažįstanti, jis taip pat nusprendė apsimesti nepažįstąs jos. 
Džonsas pasakė, kad, patekus į jo rankas šiai užrašų knygutei, jis ėmęs 
visur teirautis damos, kurios vardas buvęs joje užrašytas, bet ligi šios 
dienos jam nepavykę jos rasti. 

Sofija iš tikrųjų buvo sakiusi ledi Belaston, kad pametusi užrašų 
knygutę; bet kadangi Džonsas dėl tos ar kitos priežasties nė karto ne- 
buvo prasitaręs jai turįs šią knygutę, tai ji nepatikėjo nė vienu Sofijos 
žodžiu ir nemažai stebėjosi jaunos mergaitės išradingumu taip sparčiai 
sugalvoti tokį pasiteisinimą. Priežastis, dėl kurios Sofija išėjo 1š teatro, 
jai pasirodė taip pat pramanyta, ir nežinodama, kaip išsiaiškinti įsimy- 
lėjėlių susitikimą, jinai vis dėlto buvo tvirtai įsitikinusi, kad jie susitiko 


ne atsitiktinai. 

— Tačiau kokia jūs laiminga, — pratarė ji dirbtinai šypsodamasi, — jūsų 
pinigai ne tik kad pateko į rankas sąžiningam žmogui, bet jam dar pa- 
vyko išsiaiškinti, kam jie priklauso. Juk jūs, rodos, nesigarsinote juos 
pametus... Jums nepaprastai pasisekė, sere, kad pavyko suieškoti, kam 
priklauso banknotas. 

— Bet, medem, juk jisai gulėjo užrašų knygutėje, kurioje buvo užra- 
šytas panelės Vestern vardas, — atsakė Džonsas. 

— Taip, viskas susiklostė pernelyg sėkmingai! — sušuko ledi. — Ne 
mažiau nuostabu, kad jūs aptikote, kur gyvena panelė Vestern... Juk tai 
nedaug kas težino. 

Džonsas jau visai susitvardė; jis gyvai sumetė, jog dabar yra puiki 
proga atsakyti Sofijai į klausimą, pateiktą jos prieš pat įeinant ledi 
Belaston. 

— Iš tikrųjų, medem, — tarė jis, — man tatai pavyko dėl nepaprastai 
laimingo aplinkybių sutapimo. Šiomis dienomis aš prasitariau apie savo 
radinį vienai ledi maskarade, paminėjau jai knygutės savininkės vardą; 
toji ledi pasakė, kad, rodos, žinanti, kur aš galįs pamatyti panelę Vestern, 
ir duosianti man jos adresą, jeigu aš užeisiąs pas ją kitą dieną rytą. Aš 
nuėjau, bet neradau jos namie; nuo to laiko niekur jos nesutikau, — tik 
šiandien man nusišypsojo laimė, ir jinai nusiuntė mane į jūsų malony- 
bės namus; kai aš pasakiau, kad turiu labai svarbų reikalą, tarnas atvedė 
mane į šį kambarį, o netrukus ir panelė Vestern grįžo iš teatro. 

Paminėjęs maskaradą, jis klastingai pažvelgė į ledi Belaston nebi- 
jodamas būti pastebėtas Sofijos, kuri buvo per daug sumišusi atkreipti 
į tai dėmesį. Ši užuomina šiek tiek pagąsdino ledi ir privertė ją nutilti; 
tada Džonsas, matydamas Sofijos susijaudinimą, nusprendė griebtis 
vienintelės priemonės jai nuraminti, tai yra pasišalinti. Bet prieš išei- 
damas jis tarė: 

— Rodos, tokiais atvejais, medem, radusiajam įprasta duoti atlygini- 
mą; už savo sąžiningumą aš mažu nepasitenkinsiu ir paprašysiu ne ma- 
žiau, kaip leidimo aplankyti jus dar kartą. 

— Sere, — atsakė ledi Belaston, — aš neabejoju, kad esate džentelmenas, 
O gerai išauklėtiems žmonėms mano namų durys visuomet atdaros. 

Ceremoningai atsisveikinęs, Džonsas pasišalino, būdamas didžiai 
patenkintas; ne menkiau patenkinta buvo ir Sofija, kuri nepaprastai bi- 
jojo, jog ledi Belaston neįtartų to, ką jinai jau puikiausiai žinojo. 

Ant laiptų Džonsas sutiko savo senąją pažįstamą ponią Honorą; ta, 
kad ir ką priplepėjusi apie jį, šį kartą pasirodė tokia išauklėta, jog pasielgė 
su juo gana mandagiai. Susitikimas buvo labai pravartus: Džonsas pasa- 
kė kambarinei savo adresą, kurio Sofija nežinojo. 

legantiškasis lordas Šeftsberis yra pasmerkęs per didelię ištiki- 
mybę tiesai, 0 iš to visiškai pagrįstai galima daryti išvadą, kad 
tam tikrais atvejais melas ne tik atleistinas, bet ir pagirtinas. 

Ir, žinoma, niekas negali teisėčiau reikalauti šio pagirtino prasilen- 
kimo su tiesa kaip jaunos moterys, kada reikalas susijęs su meile; pasi- 
teisindamos jos gali remtis vyresniųjų pamokymais, auklėjimu ir užvis 
labiausiai papročiais; galima net pasakyti — tų papročių gajumu, kuris 
nedraudžia joms laikytis įgimtų polinkių (panašus draudimas būtų nesą- 
monė), bet draudžia juos prisipažinti. 

Todėl nėra jokios gėdos pasakyti, kad mūsų herojė paklausė šiuo 
atveju garbiojo filosofo patarimų. Būdama tvirtai įsitikinusi, kad ledi 
Belaston nežino, kas toks yra Džonsas, jinai nusprendė palikti ją šioje 
nežinioje, kad ir leisdamasi į mažutų melą. 

Vos Džonsas išėjo, ledi Belaston sušuko: 

— Dievaži, žavus jaunuolis! Kas jis galėtų būti? Nepamenu, ar aš jį 
mačiau kada nors. 

— Aš taip pat, medem, — atsakė Sofija. — Turiu prisipažinti, jis pasiel- 
gė labai tauriai, grąžindamas man pinigus. 

— Išties, ir, be to, jis labai gražus, — tarė ledi, — ar ne taip? 

— Aš neatkreipiau į tai dėmesio, — atsakė Sofija, — jis pasirodė man tik 
šiek tiek nerangus ir neišauklėtas. 

— Jūs visai neapsirinkate, — patvirtino ledi Belaston. — Iš jo manierų 
matyti, jog jis retas svečias geroje draugijoje. Nors jis grąžino pinigus ir 
atsisakė atlyginimo, vis dėlto abejoju, kad jis būtų aukštos kilmės... Aš 
seniai pastebėjau, jog geros kilmės žmonės turi kažką tokio, ko kiti nie- 
kad neįsigis... Gal kartais įsakyti, kad jo neįleistų, jeigu jis ateis? 

— Ne, kodėl? — nesutiko Sofija. — Ko mums būgštauti, medem, po 
tokio jo poelgio? Be to, ar jūs nepastebėjote? Jis kalba taip elegantiškai, 
taip rafinuotai, taip gražiai formuluodamas, kad, kad... 

— Taip, aš sutinku, jo liežuvis miklus... Tik atleiskite, susimildama, 
Sofija, atleiskite... 

— Kas, jūsų malonybe? — nustebo Sofija. 

— Atleiskite, susimildama, — tęsė juokdamasi ledi Belaston: — man 
dingtelėjo vienas siaubingas įtarimas... meldžiu jus, atleiskite man... aš 
įsivaizdavau, kad jis ne kas kitas kaip ponas Džonsas. 

— Iš tikrųjų, medem? — pratarė Sofija, paraudusi ir apsimestinai šyp- 
sodamasi. 

— Dievaži. Negaliu suprasti, kodėl man tatai šovė į galvą. Juk reikia 
pripažinti tiesą: jaunasis džentelmenas apsirengęs skoningai; o man ro- 
dos, brangioji Sofija, jūsų draugužiui tatai nelabai įprasta. 

— Jums žiauru taip juokauti, ledi Belaston, kai aš daviau jūsų malony- 
bei pažadą, — atsakė Sofija. 

— Nė kiek, mano vaikuti... Būtų buvę žiauru — anksčiau; bet kai jūs 
pažadėjote netekėti be tėvo sutikimo ir, vadinasi, atsižadėti Džonso, 
jums, aš manau, negali atrodyti užgauli lengva pašaipa iš aistros, kuri 
atleistina tik provincijos panelei ir kurią, pasak jūsų, visiškai nugalėjote. 
Ką man begalvoti, brangioji Sofija, jeigu jūs nepakenčiate juokų net iš jo 
drabužių? Aš imu būgštauti, ar ne per toli nužengėte, ir klausiu save, ar 
jūs buvote man tikrai atvira? 

— Tikrai, medem, klystate manydama, kad jis nors kiek mane domina. 

— Domina! Jūs blogai mane supratote; aš kalbėjau tik apie jo dra- 
bužius... ir nesiryžau užgaulioti jūsų jausmų tolesniais lyginimais... Man 
net rodosi, brangioji mano Sofi, kad jeigu jūsiškis ponas Džonsas būtų 
panašus į šitąjį... 

— Sakyčiau, medem, — pratarė Sofija, — jūs pripažįstate, kad jis 
gražus... 

— Kas, kas gražus? — skubiai pertarė ją ledi. 

— Ponas Džonsas, — atsakė Sofija, bet tučtuojau susigriebė. — Ką aš 
sakau — ponas Džonsas!.. Ne, ne, atleiskite... aš norėjau pasakyti — džen- 
telmenas, kurs tik ką buvo šičia. 

— Ak, Sofi, Sofi! — sušuko ledi. — Bijau, kad ponas Džonsas tebesi- 
suka jums galvoje. 

— Duodu žodį, medem: ponui Džonsui aš tokia pat abejinga kaip ir 
tik ką išėjusiam iš čia džentelmenui. 

— Gerai, tikiu. Atleiskite man mažą nekaltą pajuokavimą. Prižadu 
jums niekados nebeminėti jo vardo. 

Čia damos išsiskyrė, neapsakomai labiau esant patenkintai Sofijai 
negu ledi Belaston, kuri mielai būtų kankinusi savo varžovę ir toliau, 
jeigu jos nebūtų atitraukęs svarbus reikalas. O Sofiją ši pirmoji gyveni- 
me apgaulė privertė pasijusti labai nejaukiai. Nuėjusi į savo kambarį, ji 
susimąstė, ir šis nejaukumas virto sąžinės graužimu. Padėties keblumas, 
nepalikęs kitokios išeities, jos akyse nepateisino šitokio poelgio; Sofijos 
siela buvo per daug tyra, kad būtų galėjusi apsiprasti su melu, nors ir 
primestu aplinkybių. Ši mintis neleido jai sumerkti akių kiaurą naktį. 


KETURIOLIKTOJI KNYGA 


apimanti dvi dienas 


Pirmasis skyrius 


MĖGINIMAS ĮRODYTI, KAD 
AUTORIUS SUKURS GERESNIUS VEIKALUS, 
JEIGU ŠIEK TIEK PAŽINS DALYKĄ, 
APIE KURĮ RAŠO 


[ "ais kai kurie ponai užėmė pastaruoju metu žymią vietą 

žodinio meno respublikoje vien tik nuostabiąja savo genijaus 
jėga, neturėdami nė mažiausio išsimokslinimo ir net galbūt nemokėda- 
mi skaityti, tai šiandienos kritikai, man teko girdėti, neseniai ėmė tvirtinti 
esą bet koks išsimokslinimas visai nenaudingas rašytojui: jis tėra savo- 
tiškos grandinės, sukaustančios iš prigimties gyvą ir veržlią vaizduotę, 
slegiančios ją ir neleidžiančios plasnoti į tas aukštumas, kurias, nesant 
šios kliūties, jinai galėtų pasiekti. 

Aš bijau, kad garbieji kritikai per daug jau toli nužengė. Ir kodėl 
literatūra turėtų taip skirtis nuo kitų menų? Šokių mokytojo grakštumui 
anaiptol nekenkia, jei jis moka šokių figūras; ir amatininkas, aš manau, 
ne blogiau sugeba naudotis savo įrankiu dėl to, kad išmoko elgtis su 
juo. Kita vertus, aš negaliu sutikti, kad Homeras arba Vergilijus būtų 

rašę su didesniu užsidegimu, nebūdami išprusę tų laikų žmonės, o to- 
kie pat bemoksliai kaip daugumas mūsų dienų rašytojų. Ir netikiu, kad 
visa liepsningoji Pito' vaizduotė ir įstabus jo protas būtų galėję sukurti 
kalbas, darančias Anglijos senatą mūsų laikais garbingu Graikijos ir Ro- 
mos areopagų varžovu, oratoriui puikiai neišstudijavus Demosteno bei 
Cicerono veikalų ir neperkėlus į savąjį retorikos meną visos jų dvasios 
ir erudicijos. 

Tačiau iš to nereikia suprasti, jog aš reikalauju iš savųjų plunksnos 
brolių tokio išsimokslinimo, kokį, Cicerono manymu, privaląs turėti 
kiekvienas oratorius. Atvirkščiai, man rodos, poetui reikia labai nedaug 
skaityti, kritikui — dar mažiau, o politikui — užvis mažiausia. Pirmajam, 
ko gera, gali užtekti Baiso“ poetikos ir keleto šiandienos poetų, antra- 
jam — scenos veikalų, trečiajam — bet kokio pluošto politinių laikraščių. 

Tiesą pasakius, aš reikalauju iš rašytojo tik paviršutiniškai pažinti 
dalyką, apie kurį jis rašo, remdamasis senąja teismine taisykle: Owa7 
gulsguėe norit arten in ea se exerceat?. Ir taip pažindamas, rašytojas gali 
kartais duoti šį tą pakenčiama; o be pažinimo visas pasaulinis mokslas 
atneš jam maža naudos. Sakykime, pavyzdžiui, kad Homeras, Vergili- 
jus, Aristotelis, Ciceronas, Tukididas ir Livijus susirinko draugėn ir su- 
manė bendromis jėgomis parašyti traktatą apie šokių meną: aš manau, 
visi sutiks, kad jų veikalas negalėtų lygintis su įstabiuoju šio dalyko 
vadovėliu, antrašte „Elegantiško išauklėjimo pradmenys“, kurį mums 
yra parašęs ponas Eseksas. Ir jeigu pavyktų prikalbinti šaunųjį poną 
Brautoną pridėti prie popieriaus kumštį ir papildyti minėtus ,Pradme- 
nis“ atletikos pagrindais, tai pasaulis vargu ar turėtų pagrindo skųstis, 
kad niekas 1š didžiųjų rašytojų, senovėje ir dabar, nesiėmė išdėstyti šio 
kilnaus ir naudingo meno. 


! Viljamas Pitas, grafas Četemas (1708-1778), žymus XVIII a. Anglijos valstybės veikėjas; iš 
pradžių priklausė Agrarų partijai. Pitas buvo garsus oratorius. Savo kalbas jis rengdavo paprastai 
Demosteno ir Cicerono pavyzdžiu. 

“ Eduardas Baisas (gimimo ir mirties metai nežinomi) — anglų literatas; 1702 m. pasirodė jo 
kompiliacinė knyga „Anglų poezijos menas“; anuo metu ji buvo labai populiari. 

* Kas kurį meną pažįsta, tegu jame ir tobulinasi (44). 

Norėdamas neįkyrėti pavyzdžiais tokiu aiškiu klausimu ir iškart per- 
eiti prie tikslo, pasakysiu tiesiai, kad, mano manymu, daugeliui anglų 
rašytojų nepavyktų aprašyti aukštosios visuomenės papročių, nes jie yra 
visiški neišmanėliai šioje srityje. 

Deja, pažinti aukštuomenę prieinama toli sražu ne kiekvienam ra- 
šytojui. Knygos duos mums apie ją labai netobulą supratimą, o scena 
šį supratimą maža kuo papildys. Džentelmenas, išprusęs beskaitydamas 
knygas, beveik visuomet pasirodys esąs pedantas, o tas, kuris lavinasi 
sėdėdamas teatre — išpuikėlis. 

Personažai, sukurti pagal šį šabloną, taip pat išeis nevykę. Vanbru ir 
Kongrivas!' rašė kopijuodami tikrovę, bet tasai, kuris ims juos kopijuoti, 
pavaizduos dabartinį amžių taip pat iškraipytai, kaip tatai būtų padaręs Ho- 
gartas, susigalvojęs nutapyti rautą Ticiano arba Van Deiko kostiumais. Žo- 
džiu, imitacija čia negelbsti. Paveikslas turi būti nupieštas tiesiog iš gamtos. 
Tikrai pažinti pasaulį galima tiktai pačiam su juo bendraujant, o norint pa- 
žinti vieno ar kito luomo papročius reikia stebėti juos savo paties akimis. 

Tačiau šio aukštesniojo sluoksnio mirtingųjų negalima stebėti kaip 
kitų žmonių giminės atstovų veltui, - gatvėse, krautuvėse ir kavinėse; jie 
taip pat nedemonstruojami už pinigus, kaip aukštesnės gyvūnų rūšys. 
Žodžiu, juos regėti prileidžiami tiktai asmenys, pasižymį tam tikromis 
ypatybėmis, kaip antai kilme ir turtais; arba, kas prilygsta vienam ir ki- 
tam, užsiiminėjantieji garbingąja lošėjo profesija. Tačiau, didžiai gaila, 
šitokie ponai labai retai imasi žemo amato rašyti, paprastai palikdami jį 
neturtingesniems ir prastesnio luomo žmonėms, — kaip verslą, daugelio 
manymu, nereikalingą jokio kapitalo. 

Iš čia tos keistosios baidyklės, nėriniuotos ir mezginiuotos, šilkuotos 
ir brokatuotos, su didžiuliais perukais ir krinolinais, išdidžiai besistai- 
pančios lordų ir ledi vardais teatrų scenose, keliančios didį pasitenkini- 
mą advokatams ir jų raštininkams parteryje, amatininkams ir jų pameis- 
triams galerijoje; surasti juos tikrajame gyvenime taip pat sunku, kaip 


' Džonas Vanbru (1664-1726) ir Viljamas Kongrivas (1670-1729) — vieni žymiausių iš restau- 


racijos komedijos atstovų. 

kentaurus, chimeras ir kitus grynos išmonės padarus. Tačiau, prisipa- 
žinsiu patylomis, nors šis aukštosios visuomenės pažinimas ir labai bū- 
tinas, norint išvengti klaidų, — vs dėlto jis suteiks maža naudos rašytojui, 
kuriančiam komedijas arba komedijinio tipo romanus, kaip ir šis, kurį aš 
pateikiu savo skaitytojams. 

Pono Popo samprotavimai apie moteris puikiai pritaikytini didžiajai 
aukštojo luomo žmonių daliai; jie iki tokio lygio yra persiėmę forma ir 
apsimetinėjimu, kad savo veido visai neturi, bent pastebėti jo negalima. 
Net įsidrąsinsiu pasakyti, kad aukštuomenės gyvenimas — pats pilkiau- 
sias ir blankiausias ir neturi savyje nieko linksma 1r įdomu. Įvairūs už- 
siėmimai žemuosiuose visuomenės sluoksniuose suformuoja daugybę 
komiškų charakterių, o tuo tarpu čia, išskyrus nedaugelį tuščiagarbių ir 
dar mažesnį skaičių malonumų ieškotojų, žmonės težino vien tuščią gar- 
bėmylą ir vergišką beždžionavimą. Apdarai ir kortos, valgiai ir gėrimai, 
lankstymaisi ir tūpčiojimai sudaro visą jų gyvenimo turinį. 

Beje, tarp jų yra ir tokių, kuriuos pagauna aistros sūkurys ir nusvie- 
džia toli už padorumo ribų; ypač aukštosios visuomenės damos savo kil- 
niuoju bebaimiškumu ir išpuikėlišku nesiskaitymu su kitų nuomone tiek 
pat skiriasi šiuo atžvilgiu nuo bailių prastesnio luomo moterų, kiek do- 
rybinga ledi skiriasi savo jausmų subtilumu ir švelnumu nuo baimingos 
fermerio arba krautuvininko žmonos. Tokiu bebaimiškumu pasižymėjo 
ir ledi Belaston; bet tegu mano skaitytojai provincijoje iš čia nepadaro 
išvados, kad šitaip elgiasi visos aukštosios damos arba kad mes norime 
pavaizduoti jas šitokioje šviesoje: niekas juk nepamanys, kad visi kunigai 
panašūs į Tvakomą ir visi kariškiai į leitenantą Nordertoną. 

Nėra nieko absurdiškesnio už klaidą, daromą daugelio skaitytojų: pa- 
sisavindami neišmanėlių satyrikų pažiūras, jie įsivaizduoja €są mes gyve- 
name pasileidusiais laikais!' Atvirkščiai, aš įsitikinęs, kad meilės intrigos 


| jie įsivaizduoja esą yes gyvename basileidustais laikais. — Si pastraipa ir kai kurios kitos anks- 
tesnės šio skyriaus pastabos iš esmės nukreiptos prieš Samjuelio Ričardsono romaną „Klarisa“, 
kuriame pavaizduoti aukštosios visuomenės atstovai. Sis romanas kaip tik atskirais leidimais 


išėjo tuo metu, kai Fildingas rašė „Tomą Džonsą“. 

niekad nebuvo mažiau toleruojamos tarp aukštojo rango Žmonių negu 
šiandien. Mūsų laikų moterys yra mamyčių išmokytos kreipti savo min- 
tis tik į garbėmylą bei tuščiagarbiškumą ir niekinti meilės malonumus, 
kaip nevertus jų dėmesio; šitokių mamyčių rūpesčiu išleistos už vyrų, 
jos, tiesą pasakius, neturi vyrų ir iš patirties įsitikina joms teiktų pamokų 
teisingumu, pasitenkindamos per visą savo likusį nuobodų gyvenimą ma- 
žiau nekaltais, bet, bijau pasakyti, ir mažiau vaikiškais pasismaginimais, 
kuriuos vien tik paminėti bus nepatogu šioje istorijoje. Mano kukliu įsi- 
tikinimu, mūsų aukštuomenę galima pavadinti veikiau paika negu ydin- 
ga; tuščiagarbė — štai vienintelis epitetas, kurio ji verta. 

KURIAME PATEIKIAMI LAIŠKAI IR 
DAR ŠIS TAS APIE MEILĖS REIKALUS 


( rįžęs namo, Džonsas netrukus gavo šitokį laišką: 


Aš nebaprastai nustebau sužinojusi, kad jūs išėjote. Kai palikote kambarį, 
nei nemaniau, kad 1šeisite, nebasimatęs su manyt. Jūsų elgesys pastbjaurėtinas, 
žr jis įtikino mane, jog aš turiu niekinti širdį, galinitą įsimylėti tokią kvailiukę. 
Tačiau nežinau, kuo man labiau stebėtis: Jos paprastumu ar vylingumu, — final 
stebina abiem šiomis ypatybėmis! Nesubratusi nė žodžio iš to, kas įvyko tarp 
vaūsų, ji vis dėlto turėjo drąsos, turėjo begėdiškumo, turėjo... — kalb tai JUS 
pavadinti? — pareikšti man į akis, kad nebažįstanti jūsų tr niekad Jūsų nemza- 
čiusl... Nejau jūs buvote abu susikalbėję, ir basirodėte toks žemas, jog išdavėte 
mane?.. O, kaib aš niekinu ją, jus tr visą basaulį, bet užvis labiausiai save už... 
ne, nesiryštu parašyti žodžio, kuris išves mane Iš broto, jeigu paskui paklius 
man Rada nors į akis; tačiau atsinminkite, kad aš galiu taib bat karštai nekęst!, 
kaip tr paylėti. 


Džonsui vos spėjus perbėgti mintimis šio laiško turinį, jam buvo 
atneštas kitas, rašytas ta pačia ranka; pateiksime ir jį žodis žodin: 


Jeigu jūs atkrabsite dėmesį, Raib susijaudinusi aš Jumis rašiau, Tai nenu- 
stebsite dėl mano pirmojo raštelio žodžių... Pasvarsiusi aš tr balti suprantu, kad 
pasikaršiiavau. Reikia manyti, kad viso to priežastis buvo tas brakeiktasis teat- 
ras tr netakliškumas vienos kvailės, kuri užlaikė mane brieš mano valią... Kaip 
malonu gerai galvoti abie tą, kurį myl!.. Galbūt tr jūs norite, kad aš apie jus taib 
galvočiau. Nusprendžiau pasimatyti su jumis dar šiandien; ateikite tuoj pat. 

P. 5. Aš įsaktau meko nebrūmt, taktai jus. 

P. $. Ponas Džonsas gali būti tikras, kad aš jam badėstu basiteisinti, nes vargu 
ar JO noras apgauti ane yra stipresnis negu M2ano balzos noras apsigauti. 

P. $. Atakite negaišuodam. 


M Ž 

Palieku spręsti žmonėms, prityrusiems meilės reikaluose, katras šių 
dviejų laiškų — piktasis ar lipšnusis — sukėlė daugiau nepasitenkinimo 
Džonsui. Tik nėra abejonės, jog jis neturėjo nė mažiausio noro aplanky- 
ti kad ir kokį žmogų šį vakarą, išskyrus tik vieną asmenybę. Bet manė, 
kad jį įpareigoja garbė; net šiam motyvui pasirodžius nepakankamam, 
Džonsas nebūtų ryžęsis pykinti ledi Belaston, kuri apskritai buvo irz- 
laus būdo ir įširdusi galėjo viską atskleisti Sofijai, o vien tik pagalvojęs 
apie tai jis imdavo virpėti. Apmaudingai keletą kartų peržingsniavęs per 
kambarį, jis jau ruošėsi eiti į pasimatymą, bet staiga ledi maloniai užbėgo 
jam už akių — ne nauju laišku, o pasirodydama pati. Jos drabužiai buvo 
labai netvarkingi, ir veide atsispindėjo didžiausias sutrikimas; ji susmuko 
krėsle ir atsikvėpusi prašneko: 

— Matote, sere, kai moteris nužengė per toli, jinai jau nė prieš nie- 
ką nesustoja. Išgirdusi tatai iš ko nors prieš savaitę, niekad nebūčiau 
patikėjusi. 

— Tikiuosi, kad žavioji ledi Belaston taip pat nepatikės ir apkalbo- 
mis prieš žmogų, be galo dėkingą už visą daugybę paslaugų, — atsakė 
Džonsas. 

— Dėkingą už paslaugas! Aš nelaukiau tokių šaltų žodžių iš pono 
Džonso. 

— Atleiskite, mano angele, — kalbėjo jis, — jeigu gavęs jūsų laiškus ir 
bijodamas jūsų pykčio, kurį, beje, nežinau, kas sukėlė... 

— Ar aš atrodau jau tokia pikta? — nusišypsojo ledi Belaston. — Ar 
mano veidas liepsnoja pykčiu? 

— Prisiekiu jums savo garbe, aš nepadariau nieko, kas galėjo sukelti 
jūsų pyktį... Juk jūs pati paskyrėte man pasimatymą, ir aš atėjau, kaip 
buvo sutarta... 

— Dėl Dievo meilės, nekartokite tos kokčios scenos... Atsakykite 
man tik į vieną klausimą, ir aš būsiu rami. Jūs neišdavėte jai manęs? 

Džonsas parkrito ant kelių ir ėmė priesaikaudamas įtikinėti, bet 
staiga Partridžas, šokinėdamas ir strykčiodamas, įsiveržė lyg girtas iš 
džiaugsmo į kambarį šaukdamas: 

— Atsirado! Atsiradol!.. Jinai čia, sere, šičia!.. Ponia Honora ant laiptų! 

— Sulaikyk ją valandėlei, — atsakė Džonsas. — Šičion, medem; lįskite 
anapus užuolaidos: pas mane nėra jokios kitos vietelės, kur galėčiau jus 
paslėpti. Velniškai nemaloni staigmena! 

— Velniškai nemaloni! — sumurmėjo ledi, dingdama į slaptavietę. 

Į kambarį tuojau įėjo ponia Honora. 

— Kas čia? Ką visa tai reiškia, pone Džonsai? — pratrūko jinai. — Jūsų 
akiplėša tarnas vos mane praleido. Tikiuosi, jis užlaikė mane ne dėl to- 
kios pat priežasties kaip Eptone?.. Ką, nesitikėjote manęs pamatyti? Jūs 
juk visai apkerėjote mano panelę. Vargšė ledi! Patikėkite, aš myliu ją, 
vargšelę, kaip tikrą seserį. Tenuteisia jus Dievas, jeigu nebūsite jai geras 
vyras; tiesa, tada ir bausmės jums niekas nesugalvotų. 

Džonsas paprašė ją kalbėti pašnibždomis, nes gretimame kambaryje 
guli mirštanti dama. 

— Dama! Žinau aš jūsų damas!.. Ak, pone Džonsai, daug jų tokių 
pasaulyje; šit 1 dabar mes, rodos, patekome į tokios damos namus, nes 
miledi Belaston, drįstu pasakyti, nė kiek ne geresnė. 

— Ts! Ts! —- sušnibždėjo Džonsas. - Gretimame kambaryje kiekvie- 
nas žodis girdėti. 

— Na ir kas, kad girdėti! — rėkavo Honora. — Aš nieko nešmeižiu: 
patikėkite manim, visi tarnai nesivaržydami pasakoja, kaip jos šviesybė 
vaikšto į pasimatymus su vyrais į kitus namus; tiesa, tų namų šeimininke 
laikoma viena neturtinga moteris, bet už nuomą moka ledi Belaston; be 
to, dar šnekama, ir dovanėlių nemažai nuo jos tenka šeimininkei. 

Dabar Džonsas, pareiškęs didžiausią nepasitenkinimą, pamėgino 
užčiaupti jai burną. 

— Žiūrėkit, koksai jūs, pone Džonsai! Ir kodėl man nekalbėti? Juk 
aš nieko nešmeižiu, o tekartoju tai, ką girdėjau 1š kitų... Manding, kokia 
nauda poniai iš jos turtų, jeigu ji leidžia juos tokiam kvailam dalykui. Jau 
verčiau būti beturčiu, bet padoriu žmogum. 

— Tarnai — nenaudėliai, — tarė Džonsas, — ir pliauškia apie ledi nebū- 
tus dalykus. 

— Na taip, tarnai, suprantama, visada nenaudėliai; taip sako ir mano 
ledi ir nieko kita girdėti nenori. 

— Taip, aš įsitikinęs, kad mano Sofija niekad nesiklausys tokių nešva- 
rių apkalbų. 

— Susimildamas, kokios čia apkalbos? — nesiliovė Honora. — Kam 
jai susitikinėti su vyriškiais kituose namuose?.. Jau tikriausiai ne geriems 
darbeliams; juk kiekviena moteris, norėdama, kad jai kas padoriai asis- 
tuotų, gali priiminėti pas save, ką tik nori; kokia tada prasmė... 

— Aš griežtai pareiškiu, kad nenoriu girdėti tokių dalykų apie kilnią 
ledi, 1r dar Sofijos giminaitę; be to, jūs varginate ligonį gretimame kam- 
baryje... Prašau, eime į apačią. 

— Ką gi, sere, jeigu jums nepatinka, tai aš baigiau... Štai jums laiškas 
nuo mano panelės, sere... O juk brangiai man už jį kai kas duotų, kad 
tik gautų tokį laiškutį! Bet jūs, pone Džonsai, matyt, nelabai jau dosnus. 
O vis dėlto kiti tarnai man sakė... Tačiau juk neimsite neigti, kad aš jūsų 
pinigų spalvos niekad nė matyti nemačiau? 

Džonsas paskubomis pačiupo laišką ir kyštelėjo jai į ranką penkias 
monetas. 

Tada pašnibždėjęs, kad jinai perduotų tūkstantį ačiū Sofijai, paprašė 
ją išeiti ir leisti jam perskaityti laišką. Honora tučtuojau pasišalino, karš- 
tai padėkojusi už dosnumą. 

Dabar ledi Belaston išlindo iš anapus užuolaidos. Kaip aprašyti jos 
įniršį? Iš pradžių ji negalėjo pratarti nė žodžio; tik jos akys svaidė ugni- 
nius žaibus, nes širdis buvo visa liepsnose. Pagaliau atgavusi žadą jinai, 
užuot pratrūkusi pykčiu ant Honoros arba ant savo tarnų, užsipuolė 
vargšelį Džonsą. 

— Matote, ką aš dėl jūsų paaukojau: mano geras vardas, mano garbė 
žuvo amžiams! O kuo jūs man atsimokėjote? Abejingumu, pasityčioji- 
mu, išmainėte mane į kaimo mergiūkštę, į kvaišelę! 

— Apie kokį abejingumą, apie kokį tyčiojimąsi jūs kalbate? — nusiste- 
bėjo Džonsas. 

— Neapsimeskite mulkiu, pone Džonsai. Jeigu norite mane nuramin- 
ti, turite visiškai jos atsisakyti, o patvirtindamas savo nuoširdumą malo- 
nėkite parodyti man laišką. 

— Kokį laišką, medem? 

— Jūs dar drįstate neigti, kad gavote laišką iš šios nenaudėlės rankų? 

— Nejau, medem, jūs pareikalausite iš manęs dalyko, dėl kurio aš 
pirmiau turiu paaukoti savo garbę? Nejau aš kada nors jūsų malonybei 
parodžiau dingstį tokiems spėjimams? Jeigu aš jums išduosiu šią nekaltą 
mergaitę, tai kas užtikrins, kad nepasielgsiu lygiai taip pat ir su jumis? 
Valandėlę pasvarsčiusi, esu tikras, jūs įsitikinsite, kad vyriškis, nemokąs 
laikyti moters paslapčių, — niekingiausias niekšas. 

— Gerai, — tarė ledi, — aš nereikalauju, kad jūs pasidarytumėte niekin- 
giausias niekšas savo paties akyse; juo labiau kad šio laiško turinys man 
ir taip aiškus. Puikiai matau, kokie judviejų santykiai. 

Tada prasidėjo ilgas, bet ne per daug įdomus pašnekesys, ir skaityto- 
jas bus tik dėkingas man, kad neperpasakoju jo su visomis smulkmeno- 
mis. Užteks pasakyti, kad ledi Belaston palengva sutramdė savo pyktį ir 
pagaliau patikėjo arba apsimetė patikėjusi Džonso prisiekinėjimais, jog 
jo susitikimas tą vakarą su Sofija įvyko visai atsitiktinai; O ir visa kita, 
apie ką jau žino skaitytojas, Džonsas jai taip palankiai nušvietė, kad ledi 
nebeturėjo jokių priežasčių ant jo pykti. 

Be to, širdyje ji visai buvo patenkinta argumentais, kuriais Džonsas 
pateisino savo atsisakymą atiduoti jai laišką; mes esame kurti aiškiausiems 
proto argumentams, kai jie prieštarauja mus užvaldžiusiai aistrai. Ledi Be- 
laston buvo tvirtai įsitikinusi, kad Sofija užima pirmąją vietą mūsų hero- 
jaus širdyje; tačiau, nors ir kaip ji buvo išdidi ir įsimylėjusi, jai pagaliau teko 
sutikti su antrąja vieta; arba, tariant juridiškai, jinai pasitenkino galėdama 
naudotis daiktu, priklausančiu nuosavybės teisėmis kitai moteriai. 

Atsisveikinant buvo sutarta, kad ateityje Džonsas lankys ledi jos na- 
muose: Sofija, jos kambarinė ir kiti tarnai manys, kad jis vieši pas Sofiją, 
O pati jinai bus laikoma apgautąja. 

Šį planą sukombinavo ledi, ir jis labai patiko Džonsui, besidžiau- 
giančiam kiekviena galimybe pamatyti savo Sofiją; o pati ledi patenkinta 
galvojo, kaip jis apgaudinės Sofiją, nes savo paties labui vargu ar ryšis 
atskleisti jai tiesą. 

Pirmasis vizitas buvo paskirtas rytojaus dieną, ir ledi Belaston, cere- 
moningai atsisveikinusi, grįžo namo. 


Trečiasis skyrius 
KURIAME PASAKOJAMI ĮVAIRŪS DALYKAI 
Į“ vienas, Džonsas godžiai atplėšė laišką ir štai ką perskaitė: 


Sere, negalima išreikšti žodžiais, ką tškentėjau aš bo to, kai jūs iš ča išėjote; 
žr kadangi turiu priežasčių manyti, jog ketinate vėl užeiti, tai, nepaisydama vėlaus 
laiko, ryžtuosi pasiųsti Honorą su šiuo laišku, kad įsbėčiau jus; jinai sakosi žinan- 
f, kur gyvenate. Meldžiu jus 1$ bagarbos man — nedrįskite nė galvoti apie tai, nes 
neišvengamai būsite bažintas; sbrendžiant iš tam tikrų žodžių, išsbrūdusių jos švle- 
sybei, aš net bijau, kad jinai jau tr dabar nusbėja, kas jūs toks. Kantriai laukine 
palankesmio momento, bet dar kartą jus maldauju: jeigu nors šiek tiek branginate 
mano ramybę, nesusigalvokile dar sykį užsukti Į Šiuos NAIIUS. 


Šis laiškas vargšui Džonsui suteikė maždaug tokią pat paguodą, ko- 
kią kadaise patyrė Jobas iš savo draugų. Ne tiktai sudužo jo puoselėtos 
viltys susitikti su Sofija, bet jis dar susidūrė su neįveikiamu keblumu: 
kaip jam pasielgti su ledi Belaston; juk yra tam tikros priedermės, ku- 
rių pažeidimo, — jis tai puikiai žinojo, — negalima niekuo pateisinti; kita 
vertus, griežtai uždraudus Sofijai jokia jėga pasaulyje nebūtų galėjusi pri- 
versti jo eiti į pasimatymą. Pagaliau po ilgų svarstymų, kurie jam tą naktį 
atėmė visą miegą, jis nusprendė apsimesti sergančiu: tatai buvo vienin- 
telė priemonė išvengti sutarto pasimatymo nesupykdant ledi Belaston, 
o to jis dėl daugelio priežasčių norėjo išvengti. 

Rytą pirmasis jo rūpestis buvo parašyti Sofijai laišką. Jį Džonsas įdė- 
jo į kitą laišką, adresuotą Honorai. Paskui pranešė ledi Belaston apie 
savo ligą ir netrukus gavo iš jos šitokį atsaką: 


Man labai abmaudu, kad negaliu matyti jūsų šiandien savo nazuose, bet dar 
labiau manė jaudina jūsų Ūga; basikvieskite gerą gydytoją, tikiuosi, kad rimto 
pavojaus nėra. Man šiandien taib įkyrėjo visokie kvailai, kad aš vos nutaikiau 
valandėlę parašyti jums. S udee. 

P. $. Pasistengsiu aplankyti jus šiandien vakare, devintą valandą. Padarykite 
taib, kad niekas aus netrukdytų. 


Šiuo momentu pas poną Džonsą užėjo ponia Miler ir, šaltai pasisvei- 
kinusi, kreipėsi į jį šiais žodžiais: 

— Man labai liūdna, sere, užeiti pas jus tokiu nemaloniu reikalu, bet, 
tikiuosi, pats suprasite, kaip pragaištingai tatai atsilieps mano dukterų 
reputacijai, jeigu mano namai įgaus blogą vardą. Todėl viliuosi, jūs ne- 
primesite man įžūlumo, jeigu paprašysiu jus nepriiminėti pas save nak- 
timis damų. Laikrodis jau buvo išmušęs antrą valandą, kai paskutinioji 
išėjo iš jūsų. 

— Užtikrinu jus, medem, — atsakė Džonsas, —- kad dama, užėjusioji 
pas mane vakar naktį ir užtrukusi ilgiau (kita tik užnešė man laišką), pri- 
klauso pačiai aukštajai visuomenei ir yra artima mano giminaitė. 

— Nežinau, iš kokios ji visuomenės, — kalbėjo ponia Miler, — bet 
esu įsitikinusi, kad jokia padori moteris, nebent tik pati artimiausia 
giminaitė, neateis į svečius pas jauną vyriškį dešimtą valandą vakare ir 
nepraleis su juo vienu keturių valandų. Be to, sere, jos nešėjų elgesys 
aiškiai rodo, kas ji tokia. Ištisą vakarą jie nieko daugiau neveikė, tik 
šaipėsi priebutyje ir teiravosi poną Partridžą, girdint mano kambarinei, 
ar nesirengianti jų ledi praleisti su jo ponu visos nakties; jie dar kalbė- 
jo daug šlykštybių, tokių, kurias ir kartoti nepadoru. Aš iš širdies jus 
gerbiu, pone Džonsai, ir net esu labai jums dėkinga už dosnią pagalbą 
mano giminaičiui. Tik neseniai sužinojau, kaip kilniaširdiškai jūs su juo 
pasielgėte. Aš nė neįsivaizdavau, į kokį pasibaisėtiną kėslą pastūmėjo 
nelaimingąjį skurdas. Kai jūs davėte man dešimt ginėjų, tikrai nema- 
niau, kad duodate jas plėšikui! Dieve mano, kiek jūs gero padarėte! 
Jūs tiesiog išgelbėjote tą šeimą!.. Aš regiu, kad ponas Olvertis atsiliep- 
davo apie jus visai teisingai... Net ir nieko nebūdama jums skolinga, 
privalėčiau reikšti didžiausią pagarbą vien už tai, kad esu nepaprastai 
daug kuo skolinga jam... Patikėkite, brangusis pone Džonsai, net jei- 
gu tatai neliestų mano dukterų ir mano pačios reputacijos, aš vien iš 
užuojautos jums apgailestaučiau, kad toks šaunus jaunuolis šlaistosi 

su panašiomis moterimis. Bet jeigu ketinate priiminėti jas pas save, tai 
turiu prašyti jus pasiieškoti kito buto, nes aš negaliu leisti, kad tokie 
dalykai dėtųsi mano pastogėje: juk mano dukterys neturi kito turto, 
išskyrus savo gerą vardą. 

Išgirdęs minint Olverų, Džonsas krūptelėjo, ir jo veidas persimainė. 

— Iš tiesų, ponia Miler, — atsakė jis šiek tiek karštokai, — tatai ne visai 
pagrįstas reikalavimas. Aš neturiu nė mažiausio noro teršti jūsų namų 
garbę, bet manau turįs teisę priiminėti savo kambaryje, kas man patinka; 
jeigu tatai jus įžeidžia, aš, žinoma, pasistengsiu kuo greičiau susiieškoti 
kitą butą. 

— Tokiu atveju man labai gaila, sere, kad turime persiskirti, — tarė 
ponia Miler, — bet esu įsitikinusi, kad net ponas Olvertis nebūtų per- 
žengęs šio slenksčio, turėdamas nors mažiausią įtarimą dėl mano namų 
reputacijos. 

— Sutinku, medem, — pratarė Džonsas. 

— Tikiuosi, sere, jūs nepykstate ant manęs: už nieką pasaulyje neno- 
rėčiau užgauti žmogaus, artimo ponui Olverčiui. Dėl to aš kiaurą nakų 
nebuvau sumerkusi akių. 

— Labai gailiuosi, kad sudrumsčiau jūsų ramybę, medem, - atsiprašė 
Džonsas. — Būkite maloni, atsiųskite man tučtuojau Partridžą. 

Ponia Miler pažadėjo įvykdyti jo prašymą ir, žemai nusilenkusi, išėjo. 

Vos pasirodžiusį Partridžą Džonsas užsipuolė su įniršiu. 

— Kiek man dar reikės kęsti dėl tavo kvailysčių arba, tikriau pasakius, 
dėl savo paties kvailumo, kad aš laikau tave? Tu, matyt, nusprendei galu- 
tinai mane pražudyti savo prakeiktuoju liežuviu? 

— Ką tokio aš padariau? — paklausė persigandęs Partridžas. 

— Kas tau leido pasakoti istoriją apie apiplėšimą ir pasakyti, kad plė- 
šikas — tas pats žmogus, kurį tu čia matei? 

— Ar aš, sere? 

— Gal tu manai dar net gintis? 

— Jeigu aš ką ir prasitariau, — atsakė Partridžas, — tai, patikėkite, be 
blogos valios; nebūčiau nė prasižiojęs, jeigu mano klausytojai nebūtų 
buvę jo draugai ir giminaičiai, kurie, aš maniau, neims skleisti kalbų. 

— Tai dar ne viskas: aš turiu tau ir sunkesnį kaltinimą, — kalbėjo 
Džonsas. — Kaip drįsai, man uždraudus, minėti pono Olverčio vardą 
šiuose namuose? 

Partridžas prisiekė niekad šito nedaręs. 

— Iš kur tada ponia Miler galėjo sužinoti apie mano santykius su juo? 
O tik prieš valandėlę jinai pasakė, kad gerbianti mane dėl jo. 

— O Dieve! - sušuko Partridžas. — Malonėkite išklausyti mane, sere; 
juk tai tiesiog nelaimė; tik išklausykite ir jūs pamatysite, kaip neteisingai 
mane kaltinate. Išeidama vakar iš jūsų, ponia Honora sutiko mane prie- 
butyje ir paklausė, ar seniai mes esame gavę žinių iš pono Olverčio; tai 
išgirdo ponia Miler 1r, vos tik ponia Honora išėjo, jinai pasišaukė mane. 
„Pone Partridžai, — sako ji, - kokį poną Olverų minėjo toji dama? Ar ne 
garsųjį poną Olvertį iš Somersetširo?“ — „Garbės žodis, medem, — sa- 
kau aš, — ašen nieko nežinau“. — „Ir ar jūsų ponas tik ne tas pats ponas 
Džonsas, apie kurį man teko girdėti iš pono Olverčio?“ — „Garbės žodis, 
medem, - sakau, — aš nieko nežinau“. — „Na taip, - sako ji, kreipdamasi 
į savo dukterį Nansi, — galiu lažintis, kad jis yra tas pats jaunasis džen- 
telmenas, ir jis žodis žodin atitinka skvairo nupasakojimą“. Dievas ją 
žino, kas jai tat pasakė; laikykite mane pikčiausiu niekšu pasaulyje, jeigu 
aš prasitariau nors žodeliu! Prisiekiu jums, sere, aš moku laikyti liežuvį 
už dantų, kai noriu. Ne, sere, aš ne tik kad nekalbėjau jai nė žodžio apie 
poną Olvert, bet pasakiau kaip tik priešingai; iš pradžių, tiesa, jai prieš- 
taravau, o paskui viską dar kartą pergalvojau — o dar kartą pergalvoti 
visada pravartu — tai ir manau sau: kas nors juk jai pasakė, — tad verčiau 
iškart baigti visą reikalą; ir štai, šiek tiek luktelėjęs, grįžtu aš pas ją ir sa- 
kau: dievaži, sakau, jeigu kas minėjo jums, kad šis džentelmenas ponas 
Džonsas, tai yra sakau, kad šis ponas Džonsas — tasai ponas Džonsas, tai 
begėdiškiausias melas, ir prašyčiau jus, sakau, niekad apie tai nekalbėti, 
nes mano ponas, sakau, pamanys, kad aš jums tai pasakiau, o tegu tik 
kas namuose prasitaria, jog aš tai kada nors kalbėjęs! Iš tiesų, sere, čia 
kažkokie stebuklai: aš visą laiką galvojau ir niekaip negalėjau sugalvot, 
iš kur tai sužinota; nebent kalta senė, kuri kažkurią dieną prašė išmaldos 
ties vartais: lygiai tokia pat ragana, kuri pridarė mums tiek vargo Vorvik- 

šire. Taip, negerai, negerai praeiti pro tokias senes, nieko nedavus joms, 
ypač kai jos į jus žiūri. Niekas pasaulyje neprivers manęs netikėti, kad jos 
negali pridaryti bėdų. Dabar kas kartą, kai pamatau kokią senę, būtinai 
kartoju pats sau: Infandum, regina, jubes renovare dolorem!. 

Partridžo naivumas prajukdė Džonsą ir išsklaidė jo pyktį, kuris iš 
viso retai kada ilgiau tetrukdavo. Nereikšdamas jokių pastabų dėl jo ori- 
ginalaus būdo pasiteisinti, jis tepasakė, kad ketinąs tuoj pat išsikraustyti 
iš čia, ir liepė jam eiti ieškoti kito buto. 


' Sielvartą baisų atnaujinti man liepi, karaliene (/7.). 

KURĮ, MES TIKIMĖS, LABAI ĮDĖMIAI 
PERSKAITYS JAUNIEJI ABIEJŲ LYČIŲ 
SKAITYTOJAI 


os Partridžas paliko poną Džonsą, pas mūsų herojų įėjo po- 

12 Naitingeilas, jau spėjęs su juo susibičiuliauti, ir pasisvei- 
kinęs tarė: 

— Aš girdėjau, Tomai, šiąnakt turėjai viešnių. Dievaži, tau šauniai 
sekasi: vos tik pora savaičių Londone, o ties durimis jau portšezai laukia 
iki antros valandos ryto! 

Ir jis ėmė juokauti šia linkme, iki pagaliau Džonsas sustabdė jį 
sakydamas: 

— Turbūt visa tai išgirdai iš ponios Miler; jinai ką tik buvo pas mane 
ir prašė palikti jos namus. Garbioji moteriškė baiminasi dėl dukterų re- 
putacijos. 

— O, šiuo atžvilgiu ji baisiai skrupulinga, — tarė Naitingeilas, — atsi- 
mink, jinai nenorėjo leisti Nansi su mumis į maskaradą. 

— Ką gi, aš manau, ji teisi, — atsakė Džonsas. — Tačiau aš neprieštara- 
vau ir pasiunčiau Partridžą ieškoti kito buto. 

— Jeigu nori, galime vėl apsigyventi drauge, — pasiūlė Naitingeilas. 
— Mat pasakysiu kaip paslaptį ir tu niekam neprasitark, — aš ir pats šian- 
dien iš čia išsikraustau. 

— Kaip, ponia Miler išvarė ir tave, mano drauge? 

— Ne, — atsakė Naitingeilas, — man stačiai butas nepatogus. Be to, 
man įgriso šitoji miesto dalis. Noriu būti arčiau pramogų ir todėl nu- 
sprendžiau persikelti į Pel Melį'. 

— Ir tu nori persikelti slapčia? — paklausė Džonsas. 


' Pe/ Meks — gatvė aristokratinėje Londono dalyje, kurioje yra daugybė klubų (nuo ita- 
lų ba//a-megho — senoviško žaidimo rutuliais pavadinimas; Anglijoje šį žaidimą išpopuliarino 
Karolis I). 

— O, aš nesiruošiu išsisukti nuo nuomos už butą, bet turiu slaptų 
priežasčių neatsisveikinti formaliai. 

— Na, nelabai slaptų, — tarė Džonsas, — užtikrinu, aš viską pastebėjau 
jau rytojaus dieną šičia atvykęs. Tavo pabėgimas išspaus kai kam daug 
gailių ašarų. Vargšelė Nansi, man iš širdies jos gaila! Tu, Džekai, kvailai 
pasielgei su šia mergaite: įvarei jai ligą, kurios, bijau, niekuo nebus gali- 
ma išgydyti. 

— Tai ką man dabar daryti, po velnių? Kaip manai? Vesti ją, norint 
išgydyti? 

— Ne, - atsakė Džonsas, - mano nuomone, tau nereikėjo jai meilin- 
tis, kaip tu dažnai darei mano akyse. Stebiuosi tiktai aklumu mamytės, 
kuri nieko nepastebi. 

— Nepastebi! O ką jinai gali pastebėti? 

— O tą, kad tu visiškai apsukai galvą jos dukteriai. Vargšė mergaitė 
juk visai negali to nuslėpti: akių nenukreipia nuo tavęs ir rausta kas kartą, 
kai įeini į kambarį. Tikrai, man iš širdies jos gaila; jinai, atrodo, meiliausia 
ir nuoširdžiausia būtybė pasaulyje. 

— Pasak tavo teorijos, — atsakė Naitingeilas, - negalima kuo papras- 
čiausiai pasimeilinti moteriai bijant, kad jinai tave įsimylės? 

— Tikrai, Džekai, tu tyčia nenori manęs suprasti. Aš visai nelaikau 
moterų taip greit įsimylinčiomis; bet tu išties peržengei paprasto meili- 
nimosi ribas. 

— Tai gal dar manai, kad aš su ja gulėjau? — įsižeidė Naitingeilas. 

— O ne, tokių blogų minčių aš neturiu, — rimtai atsakė Džonsas. — 
Maža to: aš nesakau, jog tu sąmoningai stengeisi sudrumsti ramybę 
šiai gležnai būtybei arba net numatei visus padarinius, — juk tu, aš 
žinau, geras ir nelinkęs į tokį žiaurumą žmogus, bet, tatai darydamas, 
tenkinai savo tuščiagarbiškumą ir nekreipei dėmesio, kad tam aukoja- 
ma jauna mergaitė; tau tatai buvo tik malonus laisvalaikio praleidimas, 
Oojai sužadinai viltį, kad tavo ketinimai visai rimti. Sakyk negudrauda- 
mas, Džekai: kokiu tikslu tu taip gražbyliškai ir vylingai kalbėdavai apie 


laimę, kylančią iš karšto abipusio jausmo, ir taip ugningai šnekėdavai 

apie kilnią ir nesavanaudišką meilę? Nejau tau neateidavo į galvą, kad 
jinai gali visa tai prisiskirti sau? Arba, prisipažink atvirai, tu galbūt šito 
ir nenorėjai? 

— Dievaži, Tomai, aš nė neįtariau, kad tu turi tokių gabumų. Iš tavęs 
galėjo būti puikus pastorius. Vadinasi, tu atsisakytum pagulėti su Nansi, 
jeigu jinai tau leistų? 

— Niekados! — gyvai pratarė Džonsas. — Tebūnu aš prakeiktas, jeigu 
sutikčiau. 

— "Tomai, Tomai! — susijuokė Naitingeilas. — O šitoji naktis? Prisi- 
mink praėjusią naktį, 


Kada užmigo visa, tr tik mėnuo 


Su žvaigždėmis regėjo tą vagystę. 


— Paklausyk, pone Naitingeilai, man koktus yra bet koks šventeiviš- 
kumas ir veidmainiškumas, ir aš nenoriu apsimesti esąs skaistesnis negu 
mano artimieji. Aš nusidėdavau su moterimis, tai tiesa, bet neprisimenu, 
kad kurią nors jų būčiau kada nuskriaudęs... Ir aš už nieką nesiryžčiau 
dėl savo malonumo sugriauti kieno nors gyvenimą. 

— Puiku, aš tavim tikiu, — atsakė Naitingeilas, — bet manau, kad ir 
manęs tu nekaltini panašiais dalykais. 

— Aš nuoširdžiai įsitikinęs, kad esi nekaltas ištvirkinęs šią mergaitę, 
bet tu pagrobei jai širdį. 

— Jeigu taip, tai man tat labai skaudu; tačiau laikas ir persiskyrimas 
greitai išdildys šiuos įspūdžius. Šito vaisto reikalingas ir aš, nes, prisipa- 
žįstu atvirai, niekad dar nė viena mergaitė man nė per pusę taip nepatiko; 
bet aš atskleisiu tau viską, Tomai. Tėvas išrinko man į nuotakas moterį, 
kurios aš niekad nesu matęs; šiomis dienomis jinai atvyksta į Londoną, 
ir aš turėsiu prisistatyti jai ir pasipiršti. 

Tai išgirdęs, Džonsas garsiai nusikvatojo. 

— Prašau, nesijuok iš manęs, — užsigavęs pratarė Naitingeilas. — Aš 
ir taip jaučiuosi nesavas nuo visos šios istorijos. Vargšelė Nansi! Ak, 
Džonsai, Džonsai, jeigu aš galėčiau turėti savo rankose turtus! 

— Iš širdies tau to linkiu, — atsakė Džonsas, — ir visa siela gailiuosi 
jūsų abiejų, jeigu viskas yra taip, kaip tu sakai. Tačiau ar pats nesiruoši 
išvažiuoti, neatsisveikinęs su Nansi? 

— Ir už dešimtį tūkstančių svarų nesinorėtų man perkęsti kankinamą 
atsisveikinimo sceną, — tarė Naitingeilas, — ir, be to, aš įsitikinęs, kad nie- 
ko dora iš to neišeis ir vargšelė Nansi dar labiau nusimins. Todėl prašau: 
nekalbėk apie tai šiandien nė žodžio, o vakare arba rytoj rytą aš iš čia 
išsikraustysiu. 

Džonsas prižadėjo tylėti; šiek tiek pagalvojęs, jis pasakė, kad jeigu 
Naitingeilas tvirtai nusprendęs ir aplinkybės jį privertusios palikti Nansi, 
tai, ko gera, jo pasirinktas veikimo būdas pats protingiausias. Džonsas 
pridūrė, kad su malonumu apsigyvensiąs su juo vienuose namuose, ir jie 
susitarė, kad Naitingeilas užleis jam pirmąjį arba trečiąjį aukštą, nes pats 
ruošiasi užimti antrąjį. 

Šis Naitingeilas, apie kurį mums netrukus teks kalbėti smulkiau, kas- 
dieniuose dalykuose pasižymėjo dideliu kilnumu ir, — kas tarp sostinės 
jaunimo pasitaiko dar rečiau, — nepriekaištingu sąžiningumu; tačiau mei- 
lės reikaluose jo moralė smarkiai šlubavo; negalima sakyti, kad jis būtų 
buvęs žmogus visai be principų, kokie yra, o dar dažniau apsimeta esą kai 
kurie džentelmenai, bet jam atrodė esant leistina su moterimis elgtis klas- 
tingai, visiškai niekuo to nepateisinant, ir savotiškame amate, vadinama- 
me merginėjimusi, Naitingeilas griebdavosi suktybių, už kurias, padarius 
jas prekyboje, jį visi būtų apskelbę pirmutiniu sukčiumi pasaulyje. 

Bet kadangi žmonės, negaliu gerai suprasti kodėl, paprastai žiūri į to- 
kias išdaigas pro pirštus, tai Naitingeilas ne tik kad nesigėdijo savo veid- 
mainiškumo, bet net didžiavosi juo ir dažnokai girdavosi savo sumanu- 
mu patikti moterims ir laimėti jų širdis, už ką jau ir anksčiau išgirsdavo 
priekaištų iš Džonso, visada griežtai smerkiančio bet kokį žemą elgesį su 
gražiąja lytimi. Juk jeigu mes laikome moteris, sakydavo jis, kaip jos to 
nusipelno, mūsų brangiausiomis širdies draugėmis, tai jas reikia gerbti, 
tausoti ir rūpintis jomis su didžiausia meile ir švelnumu; O jeigu žiūrėsi- 
me į jas kaip į priešes, tai vyriškis turi veikiau gėdytis pergalės prieš jas, 
negu didžiuotis tuo. 

TRUMPA PONIOS MILER 
BIOGRAFIJA 


žonsas, nors ir buvo apsimetęs ligoniu, bet papietavo tądien 

kaip reikiant, tai yra suvalgė geroką pusmentę avienos. Po pie- 
tų ponia Miler jį pakvietė išgerti arbatos. Ši garbingoji moteris, sužino- 
jusi iš Partridžo, o galbūt kuriuo kitu gamtišku ar antgamtišku būdu, jog 
Džonsas artimas ponui Olverčiui, negalėjo susitaikyti su mintimi, kad 
išsiskiria su juo nedraugiškai. 

Džonsas priėmė jos kvietimą. Kai stalas buvo nukraustytas ir mer- 
gaitės kažkuria dingstimi pašalintos iš kambario, našlė be ilgos įžangos 
pradėjo: 

— Nuostabių dalykų nutinka pasaulyje, bet kas gali būti stebėtiniau 
už tai, kad mano namuose gyvena pono Olverčio giminaitis, o aš nieko 
apie tai nežinau. Ak, jūs nė įsivaizduoti negalite, sere, kiek gero padarė 
man ir mano šeimai tasai puikiausias žmogus! Taip, sere, aš nesidroviu tai 
pripažinti: tik jo gerumo dėka skurdas seniai nenuvedė manęs į kapą ir 
mano dvi vargšės mažytės, silpnutės vienišos našlaitėlės, neliko nublokš- 
tos žiauraus likimo valiai. Reikia jums pasakyti, sere, kad nors dabar aš 
ir esu priversta užsidirbti gyvenimui nuomodama kambarius, bet gimiau 
ir buvau išauklėta kilnioje šeimoje. Mano tėvas buvo karininkas ir mirė 
užsitarnavęs aukštą laipsnį; bet jis gyveno iš algos, ir kadangi jam mirus 
ji nutrūko, tai mes visos likome elgetos. Mūsų buvo trejetas seserų. Vie- 
na mirė nuo raupų; kitą maloniai pasiėmė į kambarines viena dama - iš 
užuojautos, kaip jinai sakė. Šios damos motina kadaise tarnavo pas mano 
senelę, o paskui, paveldėjusi iš tėvo turtus, sukrautus beskolinant pinigus, 
ištekėjo už turtingo ir žymaus džentelmeno. Jinai elgėsi su seseria taip 
atšiauriai, prikaišiodama jai jos kilmę bei neturtą ir su pašaipa vadindama 
panaite, kad, man rodos, tai ir pakirto pagaliau vargšės mergaitės jėgas. 
Žodžiu, ir šitoji sesuo pasimirė po metų mirus tėvui. Su manimi likimas 
pasielgė gailestingiau: praslinkus mėnesiui po jo laidotuvių, aš ištekėjau 

už pastoriaus, kuris jau seniai mane mylėjo ir per kurį buvau užsitrau- 
kusi velionio tėvo nemalonę: nors tėvas mums nepaliko nė šilingo, bet 
auklėjo mus poniškai, žiūrėjo į mus taip, tarsi mes būtume turtingiausios 
nuotakos pasaulyje, ir skiepijo mums pačioms tokią pažiūrą į save. Tačiau 
mano brangusis vyras pamiršo šį blogą elgesį ir, kai mes likome našlaitės, 
tuojau vėl ėmė mergintis ir taip atkakliai, kad aš, visą laiką jį mylėjusi 
ir gerbusi, greitai sutikau būti jo žmona. Penkerius metus pragyvenau, 
būdama visiškai laiminga, su šituo kuo puikiausiu žmogumi, iki... O žiau- 
rusis, žiaurusis likime, visam laikui perskyręs mus, atėmęs iš manęs rū- 
pestingiausią vyrą, O iš vargšių mergyčių švelniausią tėvą!.. Vargšelės, jos 
negali suprasti, kokios brangenybės neteko!.. Man gėda, pone Džonsai, 
savo moteriškos silpnybės, bet aš negaliu kalbėti apie jį be ašarų. 

— Veikiau man turi būti gėda, medem, kad aš nepravirkau, — tarė 
Džonsas. 

— Taigi, sere, — tęsė ponia Miler, — antrą kartą aš atsidūriau dar var- 
gingesnėje padėtyje negu anksčiau; mane ne tik ištiko baisus sielvartas, 
aš dar turėjau išmaitinti dvejetą vaikų ir likau, kaip sakoma, be skatiko 
kišenėje; bet čia ponas Olvertis, tasai puikus, geras, kilniaširdis žmogus, 
šiek tiek pažinojęs mano vyrą, atsitiktinai išgirdo apie mano nelaimę 
if tučtuojau parašė man laišką. Štai jis, sere; aš įsidėjau jį į kišenę, norė- 
dama parodyti jums. Štai jisai, štai jisai. Aš noriu ir turiu jį perskaityti: 


Medemn! 

Iš visos širdies reiškiu jurns užuojautą dėl jus ištukustos sunkios nelaimės; JASŲ 
pačios ištvermė tr puikūs pamokymai, kuriuos girdėjote iš garbingojo jūsų vyro, 
padės jums berkęsti ją gertau už bet kokius patarimus, kokius tik aš jums galėčiau 
duoti. Ir nė kiek neabejoju, kad būdama, kaib girdėjau, švelniausia motina, JAS Me- 
pasiduosite stelvartui ir nepamiršite savo briedermių vargšėms našlaitėvas, kurioms 
kaib tik dabar reikia jūsų globos. 

Tačiau kadangi šiuo momentu Jus, aš manau, sunku pristversti rūpintis pra- 
gyvenimo reikalais, todėl atleiskite, kad aš bavedžiau vienam asmeniui aplankyti 
Jus ir perduoti dvidešimt ginėjų, kunas brašau brūmiti laukiant, kada aš turėsiu 
malonumą ablankyti jus. Tikėkite, medem, tr t. t. 

— Šitą laišką, sere, aš gavau praslinkus dviem savaitėms po mano nepa- 
taisomos nelaimės, apie kurią pasakojau; dar po dviejų savaičių ponas Ol- 
vertis — telaimina jį Viešpats! — pats aplankė mane, davė lėšų išsinuomoti 
bei apstatyti baldais šį namą ir paskyrė man kasmetinę penkiasdešimt 
svarų pensiją, ją aš reguliariai nuo to laiko ir gaunu. Tad spręskite patys, 
pone Džonsai, kaip didžiai aš privalau gerbti šitą geradarį: juk vien jam 
esu dėkinga už tai, kad jis išgelbėjo gyvybę man pačiai ir mano brangiau- 
sioms dukrytėms, dėl kurių aš ir tebranginu savo žemiškąjį gyvenimą. 
Todėl nepalaikykite akiplėšiškumu, pone Džonsai (aš negaliu negerbti 
žmogaus, kurį, žinau, taip didžiai vertina ponas Olvertis), mano prašymo, 
kad jūs neturėtumėte reikalų su tomis blogomis moterimis. Dar tebesate 
jaunas ir nepažįstate viso jų klastingumo. Nerūstaukite ant manęs, sere, ir 
už tai, ką aš pasakiau, bijodama dėl savo namų reputacijos; pats supran- 
tate, kaip pragaištingai tatai atsilieptų mano vargšių mergyčių likimui. Be 
to, sere, jūs turite gerai žinoti, kad ir ponas Olvertis niekad nedovanotų 
man nuolaidžiavimo tokiems dalykams, ypač jūsų atžvilgiu. 

— Išties, medem, jums nėra ko teisintis, — atsakė Džonsas, — ir aš 
visai neužsigaunu dėl to, ką jūs pasakėte; tačiau, kadangi aš gerbiu poną 
Olvertį daug labiau negu ką kitą, leiskite man pataisyti vieną jūsų klaidą, 
galbūt nevisiškai palankią jo garbei: užtikrinu jus, aš ne giminaitis šitam 
džentelmenui. 

— Žinau, sere, labai gerai žinau, kas jūs toks: ponas Olvertis man vis- 
ką papasakojo; bet net jeigu jūs būtumėte dvidešimt kartų jo sūnus, jis 
nebūtų kalbėjęs apie jus su didesne pagarba. Jums nėra ko gėdytis savo 
kilmės, sere; patikėkite, nė vienas padorus žmogus nesiryš už tai jūsų 
mažiau gerbti. Ne, pone Džonsai, žodžiai „gėdinga kilmė“ — nesąmonė, 
kaip sakydavo mano nepamirštamasis vyras: jeigu žodis „gėda“ tokiais 
atvejais ir taikytinas, tai tik tėvams: gėda negali tekti vaikams už veiks- 
mus, dėl kurių jie visai nėra kalti. 

Džonsas giliai atsiduso ir tarė: 

— Matau, medem, kad ponas Olvertis išties teikėsi paminėti jums 
mano vardą; o už tai, kad buvote su manim tokia atvira, aš noriu papa- 
sakoti jums smulkiau savo paties likimą. 


PAMESTINUKO TOMO DŽONSO ISTORIJA + 


Ponia Miler pasiruošė klausyti su karščiausiu dėmesiu, ir Džonsas 
paporino jai visą savo istoriją, nė karto nepaminėdamas Sofijos vardo. 

Dorose sielose slypi savotiško prielankumo jausmas, kurio dėka jos 
lengvai viena kita patiki. Džonso pasakojimas nesukėlė poniai Miler jo- 
kių abejonių, ir jinai išklausė jį su nuoširdžiausia užuojauta. Tada buvo 
bepradedanti leistis apie tai su juo į pašnekesį, bet Džonsas nutraukė 
ją: mat artėjo pasimatymo su ledi Belaston valanda, ir todėl jis paprašė 
leidimo šiandien vakare priimti pas save viešnią žadėdamas, kad šis apsi- 
lankymas bus paskutinis, ir priesaikaudamas, kad jo pažįstamoji priklau- 
santi aukštuomenei ir kad jų pasimatymas būsiąs kuo nekalčiausias. Aš 
esu įsitikinęs, jog jis buvo tvirtai pasiryžęs tesėti žodį. 

Ponia Miler pagaliau sutiko, ir Džonsas išėjo į savo kambarį. Išbuvo 
čia vienas iki dvyliktos valandos, bet ledi Belaston neatėjo. 

Kadangi mes minėjome, kad šitoji ledi išties jautė karštą simpatiją 
Džonsui, tai skaitytojas, ko gera, nusistebės, kodėl ji neatėjo į pasimaty- 
mą kaip tik dabar, kada žinojo jį esant ligonį, tai yra kada draugų lanky- 
mas atrodo itin malonus. Kai kurie galbūt pasmerks ledi elgesį, palaiky- 
dami ją beširde; bet tatai ne mūsų kaltė; mūsų reikalas pasakoti tiesą. 

NUPASAKOJĄS SCENĄ, KURI, 
NEABEJOJAME, SUJAUDINS VISUS 
MŪSŲ SKAITYTOJUS 


| Pak Džonsas nesumerkė akių visą pirmąją nakties pusę; tatai 
atsitiko ne vien dėl to, kad jam pasidarė neramu, kodėl ledi Be- 
laston netesi žodžio; miegoti jam trukdė ir ne Sofija, nors dažniausiai 
kaip tik jinai būdavo jo nemigos priežastis. Ne, vargšelis Džonsas buvo 
geriausios širdies žmogus ir perdėm pasižymėjo silpnybe, vadinama 
užuojauta ir atimančia šitokiems netobulo būdo žmonėms kilnią dvasios 
ištvermę, kuri tarytum uždaro žmogų savyje ir leidžia jam riedėti per pa- 
saulį lyg nugludytam rutuliui, neužsikabinant už svetimų nelaimių. To- 
dėl jis negalėjo nejausti gailesčio dėl vargšės Nansi, kurios meilė ponui 
Naitingeilui buvo tokia akivaizdi, kad jis stebėjosi motinos aklumu, kai 
ji keliskart vakar vakarą atkreipė dėmesį į didelę dukters permainą: „Jau 
kokia buvo guvi ir linksmutė mergaitė, o staiga pasidarė tokia nuliūdėlė 
ir melancholikė“. 

Tačiau po kiek laiko miegas įveikė bet kokį pasipriešinimą ir, tary- 
tum jis ir iš tikrųjų būtų buvęs dievybė, kaip įsivaizduodavo žmonės 
senovėje, it, be to, įžeista dievybė, matyt, palinkėjo jam iki soties pasimė- 
gauti brangiai nupirkta pergale. Kalbant paprastai, be metaforų, ponas 
Džonsas išmiegojo iki vienuoliktos valandos ryto ir galbūt dar ilgiau 
būtų džiaugęsis Morfėjaus glamonėmis, jeigu jo nebūtų pažadinęs smar- 
kus triukšmas. | 

Jis pasišaukė Partridžą, ir tasai į klausimą, kas atsitiko, atsakė, kad 
apačioje siautėjas tikras uraganas, kad panelė Nansi apalpusi ir kad 
sesuo su motina verkiančios ir aimanuojančios dėl jos. Džonsas nepa- 
prastai sunerimo, išgirdęs šią žinią; bet Partridžas jį guodė su šypse- 
na sakydamas, kad jaunajai ledi, matyt, negresiąs joks pavojus: Susana 
(taip vadinosi tarnaitė) davusi jam suprasti, kad reikalas paprasčių pa- 
prasčiausias. 

— Trumpai pasakius, panelė Nansi panorėjo būti gudresnė už ma- 
mytę — štai ir viskas; jinai šiek tiek išalko ir atsisėdo į užstalę nelauk- 
dama, iki bus sukalbėta malda: ir štai vaikų prieglaudoje sucyps dar 
vienas kūdikėlis. 

— Ak, mesk, prašau, savo kvailus juokus, — nutildė jį Džonsas. — Ar 
gražu tyčiotis iš šių nelaimingųjų sielvarto? Drožk tuoj pat pas ponią 
Miler ir pasakyk, kad aš prašau leidimo... Ne, palauk, tu vėl ką nors pri- 
meluosi; einu pats; jinai kvietė mane pusryčių. 

Tai taręs, jis atsikėlė ir ėmė skubiai rengtis, o Partridžas, nors ir griež- 
tai sudraustas, negalėjo susilaikyti nuo keleto šiurkščių išpuolių, papras- 
tai vadinamų pokštais. Greitomis apsivilkęs, Džonsas nubėgo į apačią 
ir pasibeldė į duris; tarnaitė tučtuojau įvedė jį svetainėn, kur nebuvo nė 
gyvos dvasios ir nesimatė jokio ženklo, kad būtų ketinama pusryčiauti. 
Ponia Miler su dukteria buvo kitame kambaryje, iš kur tarnaitė greitai 
sugrįžo pavesta pranešti ponui Džonsui, kad šeimininkė atsiprašanti už 
netvarką, nes įvykęs nenumatytas atsitikimas, kuris neleidžiąs jai šiandien 
papusryčiauti malonioje jo draugijoje; jinai taip pat prašanti atleisti, jog 
nepranešusi to anksčiau. Džonsas paprašė pasakyti, „kad ji visai nesirū- 
pintų dėl tokio menkniekio kaip pusryčiai ir kad jis reiškiąs nuoširdžią 
užuojautą dėl to, kas atsitiko, ir teiraująsis, ar negalįs būti jai kuo nors 
naudingas: jis esąs jos paslaugoms“. 

Vos spėjus jam ištarti šiuos žodžius, ponia Miler, kuri viską girdėjo, 
staiga pravėrė duris ir, artindamasi visa apsiašarojusi, tarė: 

— Ak, pone Džonsai, jūs 1š tikrųjų puikiausios širdies žmogus! Tariu 
jums tūkstantį ačiū už jūsų malonų pasiūlymą; bet, deja, sere, jūs negalite 
išgelbėti mano vargšės mergytės... O, mano duktė! Mano duktė! Jinai 
pražuvo, jinai visam laikui pražudyta! 

— Tikiuosi, medem, kad niekšas ne... 

— Ak, pone Džonsai! Niekšas, palikęs vakar mano namus, apgavo 
mano vargšę dukterį, pražudė ją... Aš žinau, jūs žmogus kilnus. Jūsų 
gera, gailestinga širdis, pone Džonsai. Tai rodo jūsų poelgiai, kuriuos 
regėjau savo pačios akimis. Aš papasakosiu jums viską; o ir nebegalima 
nuslėpti ilgiau. Tasai niekšas, tasai nenaudėlis Naitingeilas pražudė mano 

dukterį. Jinai... jinai... Ak, pone Džonsai, mano duktė nėščia nuo jo, ir 

šitokią jisai ją paliko! Štai jums, sere, jo žiaurusis laiškas; perskaitykite, 

pone Džonsai, ir pasakykite, ar yra dar pasaulyje kitas toks nevidonas. 
Laiške buvo štai kas: 


Brangiojį Nansi! 

Neturėdamas jėgų pasikalbėti su jumis apie reikalą, kuris, bijau, sukrės Jus ne 
mažiau, kaip jis sukrėtė mane, ryžtuosi šiuo būdu pranešti jums, kad z2ano tėvas 
reikalauja, j0g aš nedelsdamas bastbiršiiau turtingai jaunai damai, kurią jis išrinko 
man Į... — Nėra reikalo rašyti nekeniiamą žodį. Jūsų sveikas protas basakys JUMS, 

Jog be mažiausio brieštaravimo aš privalau klausyti jo baliebimmo, kuris visam laikui 

išplėšė mane 1$ jūsų švelnių glamonių. Motulė širdingai jus maylė, tr tatai suteiks 
Jus drąsos atskleisti jai nelaiminguosius mūsų Meilės padarinius; nuslėbti ju0s nuo 
žmonių bus nesunku; aš bals tuo basirupinsiu, kaib basirūpinsiu tr Jumis pačia. 
O, jeigu jūs galėtumėte išvengti tų kančių, kuras aš dėl to patyriau! Pasikvieskite 
t bagalbą visą savo ištvermę, — dovanokite tr bamirškite žmogų, kurį tiktai tikros 
pražūties grėsmė galėjo priversti parašyti jums šias ellutes. Taigi pamirškite mane, 
pamarškite savo maylimąjų; bet ištikimas jūsų draugas visada liks jums atsidavęs 
nelai/NINgasis 


Dž N. 


Džonsui perskaičius laišką, jie abu valandėlę stovėjo tylomis, žvelg- 
dami vienas į kitą. Pagaliau Džonsas prašneko: 

— Negaliu jums apsakyti, medem, kaip aš pasipiktinau tuo, ką per- 
skaičiau. Tačiau, man rodos, jūs turite paklausyti laiško autoriaus vieno 
patarimo: išgelbėti jūsų dukters garbę. 

— Ak, pone Džonsai, garbė žuvo, jos garbės nebesugrąžinsi, kaip 
ir jos nekaltybės! — sušuko ponia Miler. — Jinai gavo šį laišką kambary- 
je, kur buvo pilna žmonių ir, atplėšusi jį, tuoj pat apalpo; suprantama, 
kad esant tokioms aplinkybėms jo turinį beregint sužinojo visi, kurie tai 
matė. Bet, nors ir kaip siaubinga yra netekti garbės, dar siaubingiau yra, 
jog aš netenku dukters: jinai jau dukart mėgino pasidaryti galą; tiesa, 
mums pavyko ją sulaikyti, bet ji prisiekinėja neišgyvensianti savo gėdos. 

O aš neišgyvensiu jos mirties... Kas tada pasirūpins mano mažyte Betsi, 
nelaiminga našlaitėle? Vargšė mergytė jau ir dabar miršta sielvartu, žiūrė- 
dama į mane ir seserį, nors ir nesupranta mūsų nelaimės priežasties. Ak, 
kokia ji supratinga ir gerutė! Tasai žiauruolis, tasai nenaudėlis... pražudė 
mus visus. Vargšelės mano dukrytės! Tad štai koks atpildas už visą mano 
rūpestį! Štai kuo baigėsi visos mano viltys! Ar tam aš su džiaugsmu atli- 
kinėjau visas sunkias motinos priedermes, ar tam aš puoselėjau dukteris 
ir rūpinausi jų auklėjimu, ar tam aš vargau tiek metų, atsisakydama būti- 
niausių dalykų, norėdama sutaupyti joms duonos kąsnį, — kad dabar taip 
žiauriai jų netekčiau? 

— Iš širdies jūsų gailiuosi, medem, — tarė Džonsas su ašaromis akyse. 

— Ak, pone Džonsai, — kalbėjo ji, — net ir jūs, būdamas tokios ge- 
ros širdies, negalite suprasti, ką aš jaučiu. Tokia lipšnutė, tokia gerutė, 
tokia paklusni! Vargšelė Nansi, mano turtas, mano džiaugsmas, mano 
pasididžiavimas! Aš per daug ja didžiavausi: mano kvailos, tuščiagarbiš- 
kos viltys, kurias žadino jos grožis, ir buvo jos pražūties priežastis. Man 
buvo malonu matyti, kad jinai patinka tam jaunuoliui. Aš maniau, kad 
jis myli ją dorai, ir raminau savo kvailą tuščiagarbiškumą svajonėmis, jog 
jinai taps džentelmeno žmona. Tūkstantį kartų man girdint ir neretai 
net ir jums klausantis jisai pakurstydavo šias viltis gražiais žodžiais apie 
nesavanaudišką meilę, žodžiais, kuriais jis visada kreipdavosi į vargšę 
mano mergytę ir kuriais jinai kaip ir aš aklai tikėdavo. Ar galėjau aš pa- 
galvoti, kad tie žodžiai buvo tik žabangos atviraširdei Nansi suvilioti? Ar 
galėjau aš nujausti, kad jie atves mus į pražūtį? 

Tuo momentu į kambarį įbėgo Betsi šaukdama: 

— Mamyte, dėl Dievo meilės, greičiau pas sesutę; ji vėl apalpo, ir pus- 
seserė nieko jai nepadės. 

Ponia Miler nuskubėjo į pagalbą, paliepusi Betsi pasilikti su ponu 
Džonsu, kurį jinai paprašė pakalbėti su mergaite keletą minučių, pate- 
tiškai sušukdama: 

— Viešpatie, padėk man išgelbėti nors vieną mano dukterį! 

Vykdydamas šį prašymą, Džonsas iš visų Jėgų stengėsi paguosti mer- 
gytę, nors ir pats buvo sujaudintas nelaimės, sukrėtusios visą ponios Mi- 

ler šeimą. Jis pasakė Betsi, kad jos sesuo greitai atsigausianti ir kad ji netu- 
rinti verkti ir tuo skaudinti motiną, o dar labiau — audrinti savo seserį. 

— Iš tiesų, sere, — atsakė ji, — aš už nieką pasaulyje nenoriu jų skaudin- 
ti. Aš bet ką iškęsiu, kad jos nematytų mano ašarų... Tik sesutė ir negali 
dabar jų matyti... Bijau, jinai niekad jų nebepamatys. Bet aš negaliu su ja 
atsiskirti; tikrai negaliu... O ir vargšė mamytė taip pat, kas jai bus?.. Jinai 
sako, jog taip pat numirsianti ir paliksianti mane vieną; bet aš neliksiu, 
aš pasiryžau. 

— Ar tau nebaisu mirti, mieloji Betsi? — paklausė Džonsas. 

— Anksčiau buvo baisu, nes būtų reikėję atsiskirti su mamyte ir sesu- 
te, — atsakė mažutė. — Bet eiti į kapą su tomis, kurias aš myliu, nebaisu. 

Džonsui taip patiko šis atsakymas, kad jis karštai pabučiavo Betsi; 
veikiai sugrįžo ir ponia Miler; jinai pasakė, jog Nansi, ačiū Dievui, 
atsigavusi. 

— Dabar, Betsi, tu gali eiti pas sesutę: jai geriau ir jinai nori tave matyti. 

Paskui ji kreipėsi į Džonsą ir vėl ėmė atsiprašinėti, kad negalinti pa- 
vaišinti jo pusryčiais. 

— Aš tikiuosi, medem, — atsakė Džonsas, — turėti sau kur kas šau- 
nesnio peno negu tas vaišes, kurias jūs man galėjote pasiūlyti. Tas penas 
man bus kiekviena paslauga jūsų mielajai šeimai. Ar man pavyks, ar ne, 
bet aš pasiryžęs pamėginti. Nežinau, gal klystu dėl pono Naitingeilo, 
bet gal jisai, kad ir kas nutiko, širdies gelmėje vis dėlto yra labai geras 
žmogus ir karštai myli jūsų dukterį. Jeigu taip yra iš tikrųjų, tai vaizdas, 
kurį aš jam nupiešiu, manau, sujaudins jį. Nusiraminkite, medem, ir pa- 
sistenkite nuraminti panelę Nansi, O aš tučtuojau skubėsiu ieškoti pono 
Naitingeilo ir tikiuosi atnešti jums gerų žinių. 

Ponia Miler parkrito ant kelių ir meldė dangų palaimos ponui Džon- 
sui, pridėdama drauge ir karštą savo padėką. Paskui mūsų herojus lei- 
dosi ieškoti pono Naitingeilo, o garbioji našlė nuėjo guosti dukters; jos 
žodžiai šiek tiek praskaidrino Nansi, ir jos abi ėmė liaupsinti ir garbinti 
poną Džonsą. 


Septintasis skyrius 


PONO DŽONSO POKALBIS SU 
PONU NAITINGEILU 


(5 ir bloga, kuriuos mes darome kitiems, man atrodo, dažnai 
atsispindi mumyse pačiuose. Geros valios žmonės džiaugiasi 
savo tauriais darbais ne mažiau už tuos, kam jie juos padaro, ir vargu ar 
yra tokios šėtoniškos širdies žmonių, kurie darytų bloga, nė kiek nesi- 
kankindami dėl pražūties, į kurią jie veda savo artimuosius. Bent ponas 
Naitingeilas nebuvo iš tokių. Priešingai, Džonsas, atėjęs į jo naują butą, 
užtiko jį prie židinio tylomis besielvartaujantųį dėl skaudžios būklės, į 
kurią įstūmė vargšę Nansi. Išvydęs bičiulį, jis vikriai atsistojo ir pasitiko 
ji karštai sveikindamas. 

— Šią valandėlę nieko man negalėjo būti malonesnio kaip tavo atsilan- 
kymas, — tarė Naitingeilas, — aš kaip gyvas nesu patyręs tokio liūdesio. 

— Deja, — tarė Džonsas, — atnešiau tau žinių, kurios labai mažai te- 
galės tave pralinksminti; net bijau, kad, išgirdęs jas, tu dar labiau nuliūsi. 
Tačiau išgirsti jas privalai. Taigi, kalbant be užuolankų, aš atėjau pas tave, 
pone Naitingeilai, nuo tos garbingosios šeimos, kurią tu įstūmei į nelai- 
mės pragarmę. 

Išgirdus šiuos žodžius, pono Naitingeilo veidas visas persimainė; 
bet Džonsas, nekreipdamas į tai dėmesio, kuo tragiškiausiomis spalvo- 
mis pavaizdavo įvykius, skaitytojui jau žinomus iš ankstesnio skyriaus. 
Naitingeilas nepertraukė pasakojimo, nors ne kartą buvo matyti, kad jis 
labai jaudinosi. Džonsui baigus, jis prašneko giliai atsidusęs: 

— Tavo žinios, mano drauge, sukrėtė mane iki širdies gelmių. Baisiai 
apmaudu, kad vargšelė nenuslėpė mano laiško turinio. Jai šiek tiek su- 
sitvardžius, jos garbė būtų buvusi išgelbėta, ir visa ši istorija būtų likusi 
giliai paslaptyje; laikui bėgant viskas būtų susitvarkę. Tokie atsitikimai 
Londone ne retenybė; jeigu vyrui kartais ir kyla įtarimas, kai jau nieko 
nebepadarysi, tai jam užvis protingiausia nuslėpti tatai ir nuo žmonos, 
ir nuo pašalinių. 

— Čia kas kita, bičiuli, — atsakė Džonsas. — Nansi prisirišo prie tavęs 
taip stipriai, kad jai skaudu netekti tavęs, o ne gero vardo. Jos neviltis 
pražudys ją ir visą jų šeimą. 

— O šiuo atžvilgiu, — pasipriešino Naitingeilas, — tai, užtikrinu tave, 
jinai taip besąlygiškai užvaldė mano jausmus, kad mano žmonai, kad ir 
kas ji būtų, jų liks labai mažai. 

— Tad kaip tu ryžtiesi ją palikti? 

— O ką man daryti? 

— To paklauski panelės Nansi, — karštai prašneko Džonsas. — Pa- 
tekus į tokią būklę, į kurią tu ją įstūmei, kaip tik jai, mano nuoširdžiu 
įsitikinimu, priklauso teisė nurodinėti, kuo tu privalai išpirkti savo kaltę. 
Turi atsižvelgti tik į jos interesus, o ne į savo. Bet jeigu nori Žinoti mano 
nuomonę, tai pasakysiu, kad derėtų pateisinti Nansi ir visos jos šeimos 
viltis. Nuoširdžiai prisipažįstu, aš pats tikėjausi iš tavęs to paties, vos tik 
išvydau jus drauge. Atleiski, galbūt piktnaudžiauju draugyste, kurią tu 
buvai malonus užmegzti su manimi, bet esu persiėmęs per daug karšta 
užuojauta šiai nelaimingai šeimai. Tavo paties širdis geriau už bet ką 
pasakys tau, ar norėjai savo elgesiu įtikinti ir motiną, ir dukterį, kad tu- 
rėjai kuo padoriausių ketinimų; O jeigu taip, tai aš palieku tau pačiam 
nuspręsti, kiek esi įsipareigojęs, nors ir nedavei tiesioginio pažado vesti. 

— Taip, — tarė Naitingeilas, — tu samprotauji visiškai teisingai, bet aš 
bijau, kad esu davęs pažadą, apie kurį tu kalbi. 

— Ir šitai prisipažinęs, tu gali nors valandėlę svyruoti? — sušuko 
Džonsas. 

— Tačiau pagalvoki, mano drauge, — atsakė Naitingeilas — žinau, tu 
esi garbės žmogus ir niekam nepatarsi pasielgti priešingai jos princi- 
pams. Net jeigu nebūtų kitų kliūčių, ar galiu aš garbingai susituokti, ši- 
taip išgarsėjus jos gėdai? 

— Be abejo! To net reikalauja iš tavęs tikra garbė, kuri yra tas pat, 
kas ir gerumas. Jeigu tu dėl to svyruoji, išnagrinėkime šį klausimą ati- 
džiau. Ar suderinama su garbe apgauti melagingais patikinimais jauną 
moterį bei jos šeimą ir tokiu būdu išdavikiškai nuplėšti jai nekaltybę? Ar 
suderinama su garbe sąmoningai, apgalvotai ir net klastingai pražudyti 

žmogų? Ar suderinama su garbe nuplėšti mergaitei gerą vardą, atimti jai 
ramybę ir veikiausiai pačią gyvybę žinant, kad ji būtybė ramutė, silpnutė 
ir beginklė, kad jinai myli tave, vien tavimi ir tealsuoja, yra pasirengusi 
numirti už tave, kad ji aklai patikėjo tavo pažadais ir paaukojo, pasiti- 
kėdama tavimi, visa, kas jai brangiausia? Ar gati garbė nors akimirką 
taikstytis su tokiais samprotavimais? 

— Sveikas protas neneigia tavo žodžių teisingumo, — atsakė Naitin- 
geilas, — bet tu gerai žinai, kad pasaulis žiūri į dalykus visai kitaip: jeigu aš 
vesiu kekšę, kad ir savąją, man bus gėda rodytis į akis žmonėms. 

— Geriau sakyk, kaip tau ne gėda, pone Naitingeilai, vadinti ją tokiu 
negražiu vardu? — atkirto Džonsas. — Nuo to momento, kai pažadėjai 
vesti ją, jinai tavo žmona, ir jeigu nusidėjo, tai veikiau iš neprotingumo 
negu iš nedorumo. Ir kas tasai pasaulis, kuriam tu gėdysies pasirodyti į 
akis, jeigu ne niekšų, kvailių ir ištvirkėlių knibždynė? Atleiski, jei aš pa- 
sakysiu, kad ši gėda išplaukia iš klaidingo kuklumo, lydinčio tarsi šešėlis 
klaidingą garbę... Bet esu tvirtai įsitikinęs, kad kiekvienas sveikai galvojąs 
ir geras žmogus pritars tavo vedyboms. O jei būsi smerkiamas, — nejau, 
mano drauge, tavęs nepateisins tavo paties širdis? Ar karštas, pakilus 
jausmas, kurį mes patiriame pasielgdami dorai, kilniai, tauriai, gailes- 
tingai, nesuteikia sielai didesnio pasitenkinimo už nepelnytas milijonų 
pagyras? Sugretinki mintyse savo atsisakymo ir sutikimo tuoktis pada- 
rinius. Įsivaizduoki vargšę, nelaimingą, pasitikinčią mergaitę, mirštan- 
čią ant nusikankinusios motinos rankų. Įsiklausyki, kaip priešmirtinėje 
agonijoje šnabžda jinai tavo vardą, kaip kenčia jos širdis — ir nė vieno 
priekaišto dėl tavo žiauraus elgesio, įstūmusio ją į pražūtį. Įsivaizduoki 
jos motiną, netekusią proto iš skausmo ir galbūt net negalinčią išgy- 
venti mylimos dukters netekties. Įsižiūrėki į jos sesutę, likusią vienišą 
našlaitę — ir, įstrigus tau į galvą šiems paveikslams, prisiminki, kad tu 
pats esi kaltas dėl tragedijos, ištikusios šią nelaimingą, silpną, visokios 
pagarbos vertą šeimą. O dabar taip pat įsivaizduoki, kad tu išgelbsti jas 
nuo visų šių negandų. Pagalvoki, su kokiu džiaugsmu, su kokiu pakilimu 
puls toji meilutė mergaitė tau į rankas, kokiu raudoniu nušvis jos išblyš- 
kę skruostai, kaip suliepsnos jos užgesusios akys, kaip tankiai suplaks 

jos nusikankinusi širdutė! Įsivaizduoki, kaip džiūgaus motina, kaip jos 
visos pasijus laimingos. Tik pagalvoki: vienas tavo poelgis suteiks laimę 
visai šeimai. Sugretinki šiuos abu paveikslus, — ir aš iš tiesų žiauriai esu 
suklydęs dėl savo draugo, jeigu jis ilgai svyruos: ar jam galutinai pražu- 
dyti šias nelaimingąsias, ar vienu kilniu ir tauriu pasiryžimu išgelbėti jas 
iš sielvarto bei nevilties bedugnės ir iškelti į žmogui pasiekiamos laimės 
viršūnę. Pridėki šičia dar vieną argumentą: kad šito reikalauja iš tavęs 
pareiga, kad nelaimės, iš kurių tu išgelbėsi nelaimingą šeimą, yra tavo 
paties valia užtrauktos jai. 

— Ak, drauge mano, visai nereikia tokios gražbylystės man priversti 
visa tai pajusti! — sušuko Naitingeilas. — Visa siela gailiuosi vargšelės 
Nansi ir ko tik neduočiau, kad tarp mūsų niekad nebūtų buvę artimų 
santykių. Patikėki, man teko didžiai su savim kovoti, iki parašiau tą 
žiaurų laišką — Oo šis pridarė šeimai tiek bėdų ir nelaimės! Jeigu viskas 
priklausytų nuo manęs, aš vesčiau ją nors rytoj, — dievaži, vesčiau! Bet 
tu lengvai suprasi, kad tam gauti mano tėvo sutikimą — neįmanomas da- 
lykas, juo labiau kad jis jau suieškojo man kitą nuotaką ir rytoj pat turiu 
būti pas ją. 

— Aš neturiu garbės pažinti tavo tėvo, — tarė Džonsas, — bet sakyki- 
me, kad jį pavyks perkalbėti, — tai ar tu pats sutiksi griebtis vienintelės 
priemonės šioms nelaimingosioms išgelbėti? 

— O, taip pat mielai, kaip jeigu čia slypėtų visa mano paties laimė, — 
atsakė Naitingeilas, — juk nerasiu jos nė su viena moterimi, išskyrus Nan- 
si!.. Ak, drauge mano, jeigu tu žinotum, ką aš išgyvenau per šias dvylika 
valandų dėl mano vargšelės, tu tikriausiai pagailėtum ne vien tik jos. 
Meilė traukia tik prie šios mergaitės; O jeigu net turėčiau kokių abejonių, 
padiktuotų klaidingai suprastos garbės, tai tu jas visiškai išsklaidytum. 
Ak, jeigu man pavyks gauti tėvo sutikimą, mano ir mano Nansi laimė 
bus neapsakoma. 

— Jeigu šitaip, tai aš imuos jį perkalbėti, - pasižadėjo Džonsas. - Tik tu 
nepyki ant manęs, kad ir kaip jam nušviesčiau šį reikalą. Juk vis vien negalė- 
tum ilgai šito nuo jo nuslėpti: tokie dalykai, kada jie iškyla aikštėn,- kaip ta- 
tai, nelaimei, jau ir įvyko, — žaibo greitumu pasklinda žmonėse. Be to, jeigu 

atsitiks tikrai baisi nelaimė, — ko aš rimtai bijau, jeigu nedelsiant nebus jai 
užbėgta už akių, — tai apie tave mieste žmonės ims skambinti tokius da- 
lykus, kurie užgaus ir tavo tėvą, jeigu jis dar turi kokių žmogiškų jausmų. 
Tad sakyki man, kur galiu jį surasti, ir aš, negaišdamas nė minutės, einu 
pas jį, o tu tuo tarpu ženk kilnų žingsnį — aplankyk Nansi. Pats įsitikinsi, 
kad aš nė truputėlio neperdėjau, nupasakodamas tau tos šeimos neviltį. 

Naitingeilas nedelsdamas sutiko su Džonso pasiūlymu. Jis nurodė 
jam tėvo adresą, taip pat ir kavinę, kurioje veikiausiai galima jį užtikti, 
paskui valandėlę pasvyravo ir tarė: 

— Tu sumanei tai, kas neįvykdoma, brangusis Tomai. Jeigu pažintum 
mano tėvą, tau niekad nebūtų šovę į galvą išgauti jo sutikimą... Palauk, 
nebent štai šitokiu būdu... tarkime, tu jam pasakysi, kad aš jau vedęs; gal- 
būt jis lengviau susitaikys su jau įvykusiu faktu. Tavo žodžiai taip mane 
sujaudino, ir aš taip aistringai myliu savąją Nansi, jog pats norėčiau būti 
jau vedęs, kad ir kokie būtų padariniai. 

Džonsas karštai pritarė Naitingeilo minčiai ir pažadėjo ja pasinaudo- 
ti. Tada jie išsiskyrė: Naitingeilas nuėjo pas Nansi, o Džonsas pas savo 
bičiulio tėvą. 

KAS ATSITIKO TARP DŽONSO IR 
PONO NAITINGEILO VYRESNIOJO. 
PASIRODO ASMUO, APIE KURĮ DAR NEBUVO 
UŽSIMINTA ŠIOJE ISTORIJOJE 


ors Romos satyrikas! neigė Fortūnos dieviškumą ir lygiai taip 

NU manė Seneka, bet Ciceronas, kuris buvo, aš manau, protin- 
gesnis už juos abu, yra stačiai priešingos nuomonės. Ir tikrai gyvenime 
pasitaiko tokių keistų ir neišaiškinamų atsitikimų, kad jiems sugalvoti 
reikia kažkokio antžmogiško sumanumo ir įžvalgumo. 

Panašus dalykas dabar nutiko Džonsui: jis rado poną Naitingeilą vy- 
resnįjį tokiu kritišku momentu, kad kito tokio nebūtų galėjusi sugalvoti 
Fortūna, jeigu jinai net iš tikrųjų yra verta pagarbos, kuri jai buvo rodo- 
ma Romoje. Žodžiu, Naitingeilas ir jaunosios ledi tėvas, kurio dukterį 
senis skyrė į žmonas savo sūnui, prieš tai keletą valandų iš eilės karštai 
derėjosi dėl būsimų vedybų; pastarasis tik ką buvo išėjęs, palikdamas 
pirmąjį maloniai įsitikinusį, kad jam pavyko laimėti persvarą ilgose dery- 
bose, per kurias abu tėvai stengėsi pergudrauti vienas kitą ir kiekvienas, 
kaip neretai esti tokiais atvejais, išsiskyrė labai patenkintas savimi, nes 
laikė būtent save nugalėtoju. 

Džentelmenas, pas kurį atėjo ponas Džonsas, buvo, kaip sakoma, 
žmogus, pažįstąs pasaulį, tai yra žmogus, kuris elgiasi šiame pasauly- 
je taip, tarsi visiškai įsitikinęs, kad kito pasaulio nėra, ir todėl ima iš 
gyvenimo visa, kas tik galima. Jaunystėje jis pirkliavo, bet, įgijęs gero- 
kai turto, metė šį verslą, tiksliau sakant, iškeitė prekiavimą prekėmis į 
prekiavimą pinigais; pastarųjų jis niekad nestokojo ir mokėjo leisti į 
apyvartą labai pelningai, išnaudodamas ir privačių asmenų, ir viešųjų 


"Romos satyrikas... — |uvenalis. Romėnai įvairiems gyvenimo atvejams turėjo daugybę 
fortūnų. Sias fortūnas Trajanas (98-117 m.) sujungė į vieną ir jai pastatė šventovę, kur per 

įstaigų keblią padėtį. Jis tiek buvo įsitraukęs į piniginius reikalus, kad 
net reikia paabejoti, ar egzistavo jam pasaulyje dar kas nors, išskyrus 
pinigus; šiaip ar taip, galima neklystant pasakyti, jog, be jų, niekas jam 
neturėjo tikros vertės. 

Skaitytojas, manau, sutiks, kad Fortūna negalėjo suieškoti žmogaus, 
mažiau linkusio pasiduoti pono Džonso perkalbėjimams; ši aikštingoji 
ledi negalėjo taip pat išrinkti šiam tikslui nepalankesnio laiko. 

Kadangi pinigai visada užimdavo svarbiausią vietą senojo džentel- 
meno mintyse, tai, išvydęs duryse nepažįstamą žmogų, jis tuoj pat nu- 
sprendė, kad nepažįstamasis pas jį atėjo arba su pinigais, arba pinigų. Ir 
atsižvelgdamas į tai, kuris šių spėjimų pasirodydavo jam patikimesnis, 
jis priimdavo lankytoją palankiai arba nepalankiai. Džonso nelaimei, jį 
išvydus seniui kilo antrasis spėjimas. Kadangi vakar pas jį buvo užėjęs 
jaunas vyriškis su sūnaus rašteliu ir reikalavo sumokėti pastarojo pra- 
loštus pinigus, tai, dirstelėjęs į Džonsą, ponas Naitingeilas pagalvojo, 
kad ir jis prisistatė su tokiu pat reikalavimu. Todėl, nespėjus Džonsui 
pasakyti, jog jis atėjo jo sūnaus reikalu, senis, būdamas tikras dėl savo 
įtarimų, šiurkščiai nutraukė jį sakydamas: 

— Veltui tik laiką gaištate. 

— Nejau jūs nujaučiate, sere, kokiu reikalu aš atėjau? — paklausė 
Džonsas. 

— Ir jeigu nujaučiu neklysdamas, — atsakė senis, — tai, kartoju, veltui 
tik laiką gaištate. Juk jūs, rodos, vienas tų padaužų, kurie traukia mano 
sūnų į lėbones ir palaidūnystę, norėdami jį visiškai pražudyti? Bet aš 
daugiau neapmokinėsiu jo raštelių, galite būti tikras. Turiu vilų, kad jis 
ateityje atsižadės tokių pažinčių, kitaip nebūčiau ėmęs ieškoti jam žmo- 
nos; aš neketinu būti kieno nors nelaimės įrankis. 

— Atleiskit, sere, — tarė Džonsas, — tai jūs suieškojote jam tą ledi? 

— O kas jums darbo, sere, leiskite paklausti? — atrėžė senis. 

— Prašyčiau neįsižeisti, sere, kad aš taip nuoširdžiai rūpinuosi jūsų 
sunaus laime — žmogaus, kurį labai gerbiu ir vertinu. Kaip tik dėl tos 
priežasties ir atėjau pas jus. Tiesa, negaliu žodžiais išreikšti pasitenki- 
nimo, kurį suteikė man jūsų žodžiai, nes aš, kartoju, jūsų sūnų labai 

vertinu ir gerbiu... Tikrai, sere, negaliu net apsakyti, kaip esu sužavėtas 
jūsų poelgiu: jūs taip kilniai, taip tauriai, taip atlaidžiai, su tokia meile 
išrinkote sūnui žmoną; galiu prisiekti, kad jis bus su ja vienas laimingiau- 
sių žmonių žemėje. 

Vargu ar kas labiau gali palenkti mus žmogui kaip nerimas, kilęs mu- 
myse jam pasirodžius; kai mūsų nuogąstavimai ima sklaidytis, mes tą 
nerimą veikiai pamirštame ir už apėmusį palengvėjimą esame dėkingi 
tam žmogui, kuris iš pradžių mus nugąsdino. 

Taip nutiko ir Naitingeilui: įsitikinęs, kad Džonsas neketina pateikti 
jokių reikalavimų, jis pajuto jam palankumą. 

— Prašom sėsti, balandėli, — tarė jis. —- Aš neprisimenu, kad kada nors 
būčiau turėjęs malonumą jus matyti, bet jeigu jūs mano sūnaus bičiulis 
ir turite ką nors pasakyti apie jaunąją ledi, mielai jus išklausysiu. O ar 
jinai padarys jį laimingą — tai jis pats bus kaltas, jeigu šito neatsitiks. Aš 
savo pareigą atlikau, pasirūpindamas tuo, kas svarbiausia. Jinai padarys jį 
turtingą, o turtas gali suteikti laimę kiekvienam išmintingam, protingam, 
blaiviai į viską žiūrinčiam vyriškiui. 

— Be abejo, — atsakė Džonsas, — jinai pati — ištisas turtas. Gražuolė, 
tokio meilaus elgesio, tokia lipšnutė ir taip gerai išauklėta, jinai išties tik- 
ra tobulybė; be to, nuostabiai dainuoja ir puikiai skambina klavikordu! 

— Aš nežinojau, kad ji turi tokių ypatybių, — tarė senis, — nes niekad 
nesu jos matęs; tačiau jeigu ji tokia pranaši, tuo geriau. Ir esu labai pa- 
tenkintas, kad jos tėvas nekaišiojo šių jos pranašumų mums derantis. 
Man tatai dar vienas jo proto įrodymas. Kvailys būtų priskaičiavęs šias 
savybes kaip priedą prie kraičio; o jis apie jas nė neužsiminė, nors, su- 
prantama, moters jos nežemina. 

— Užtikrinu jus, sere, — tarė Džonsas, — šios jos ypatybės išties įsta- 
bios. Aš, prisipažįstu, bijojau, kad jūs ne taip jau mielai sutiksite su šia 
partija, kad jinai bus ne visai pagal jūsų skonį, nes jūsų sūnus man sakė, 
jog niekad nesate matęs jaunosios ledi; štai kodėl aš ir atėjau, sere, mal- 
dauti, karštai prašyti jus, jeigu jūs branginate savo sūnaus laimę, nesiprie- 
šinti jo santuokai su moterimi, turinčia ne tik mano minėtus privalumus, 
bet dar daug ir kitų pranašumų. 

— Tokiu atveju, sere, mes abu jums dėkingi, — atsakė senis. — Ga- 
lite būti visiškai ramus, nes aš, duodu jums žodį, visiškai patenkintas 
jos turtu. 

— Sere, kas minutę aš persiimu vis didesne ir didesne pagarba jums. 
Pasitenkinti tokiu mažu, parodyti tokį saiką — ar tai ne sveiko proto ir 
taurios širdies įrodymas? 

— Na, ne toks aš jau saikingas buvau, jaunuoli, ne toks jau saikin- 
gas, — atitarė senis. 

— Vis daugiau ir daugiau kilnumo, — meilinosi Džonsas, - ir, leiski- 
te pridurti, išminties; žinoma, tai beveik beprotystė — laikyti vieninte- 
liu laimės pagrindu pinigus. Tokia moteris su jos mažučiu, menkučiu 
turteliu... 

— Nieko sau jūsų nuomonė apie pinigus, drauguži! —- sušuko senis. — 
Matyt, jūs geriau pažįstate nuotaką negu kraitį. Kaip jūs manote, koks 
tasai kraitis? 

— Koks? Menkniekis, neturįs jokios reikšmės jūsų sūnui. 

— Suprantama, suprantama — jis galėjo pasirinkti ir kur kas geriau. 

— Su tuo aš nesutinku, — atsakė Džonsas, — geresnės žmonos jis neras. 

— Taip, taip, bet aš kalbu apie kraitį, — laikėsi savo senis. — Tai kiek, 
jūs manote, jūsų draugužis gaus su ja? 

— Kiek? Jūs norite žinoti kiek? Na, daugių daugiausia kokius du šim- 
tus svarų. 

— Jūs teikiatės juokauti, jaunuoli? — susierzino senis. 

— Ne, prisiekiu, aš kalbu rimtai. Manding, paminėjau didžiausią 
sumą. Jeigu aš įžeidžiau jaunąją ledi, prašau jos atleidimo. 

— Aišku, įžeidėte. Užtikrinu jus, kad ji turi penkiasdešimt kartų 
daugiau ir pridės prie to dar penkiasdešimt prieš man duodant sutiki- 
mą vesti. 

— Dabar jau vėlu kalbėti apie sutikimą: net jeigu jinai neturėtų nė 
penkiasdešimt fartingų. Vis tiek jūsų sūnus jau susituokęs. 

— Mano sūnus susituokęs?! — nustebęs pratarė senis. 

— Na taip, — atsakė Džonsas, — aš ir maniau, kad jūs šito dar nežinote. 

— Mano sūnus susituokė su panele Haris! 

— Su panele Haris? Ne, sere, jis susituokė su panele Nansi Miler, su 
tų namų, kur jis gyveno, šeimininkės dukteria — su mergaite, kurios mo- 
tina, nors priversta nuomoti... 

— Ar jūs juokaujate, ar kalbate rimtai? — teatrališku balsu pertarė 
ji senis. 

— Vaidinti juokdarį aš laikyčiau sau negarbe, sere, — atsakė Džon- 
sas. — Atėjau pas jus pačiu rimčiausiu reikalu manydamas, kaip tai ir pasi- 
tvirtino, kad jūsų sūnus neišdrįso pasisakyti jums vedęs ledi, kur kas ne- 
turtingesnę Už jį patį, O tuo tarpu jos garbė šito nebeleidžia ilgiau slėpti. 

Kolei senis stovėjo apstulbintas šitos žinios, į kambarį įėjo kažkoks 
džentelmenas ir pasisveikino su juo, pavadindamas broliu. 

Kad ir tokios artimos giminystės, broliai savo būdu buvo visiška 
priešingybė. Antrasis taip pat kadaise pirkliavo, bet, susikrovęs šešis 
tūkstančius svarų, jis didelę šios sumos dalį išleido nusipirkdamas dvarą, 
įsikūrė kaime ir vedė vikaro dukterį, negražią ir neturtingą mergaitę, bet 
patikusią jam dėl neišsenkančio linksmumo. 

Su šia moterimi jis pragyveno dvidešimt penkerius metus, ir jų gy- 
venimas buvo kur kas panašesnis į poetinius aukso amžiaus aprašymus 
negu kiti šio žanro pavyzdžiai, paplitę dabartiniais laikais. Jiedu susi- 
laukė ketverto vaikų, bet visi jie mirė kūdikystėje, išskyrus tik vieną 
dukterį, apie kurią 1r jis, ir jo žmona, kaip sakoma, šokinėte šokinėjo, 
tai yra lepino ją ir puoselėjo; oO jinai taip dosniai atsimokėjo jiems savo 
prisirišimu, kad net griežtai atsisakė nepaprastai naudingos partijos su 
keturiasdešimties metų džentelmenu vien dėl to, jog negalėjo persi- 
skirti su tėvais. 

Jaunoji ledi, pono Naitingeilo paskirta sūnui į nuotakas, buvo arti- 
ma jo brolio kaimynė ir jo dukterėčios pažįstama; kaip tik dėl būsimų 
vedybų pono Naitingeilo brolis ir atvyko dabar į Londoną; tačiau ne 
talkininkauti vedyboms, o jas ardyti, nes, jo manymu, šios vedybos neiš- 
vengiamai turėjo pražudyti sūnėną: jis kitokios išeities nelaukė iš sąjun- 
gos su panele Haris, nors ji ir buvo labai turtinga; nei jos išvaizda, nei 
dvasinės ypatybės nežadėjo šeimyninės laimės: jinai buvo labai aukšto 
ūgio, labai liesa, labai negraži, didelė pamaiva, labai kvaila ir labai pikta. 


PAMESTINUKO TOMO DŽONSO ISTORIJA » 


Štai kodėl, išgirdęs iš brolio apie sūnaus santuoką su panele Miler, jis 
parodė gyvą pasitenkinimą; ir kai tėvas, apibėręs sūnų karčiais priekaiš- 
tais, pareiškė, kad paleis jį elgeta, dėdė pasakė štai ką: 

— Jeigu jūs būtumėte šiek tiek ramesnis, broluži, aš paklausčiau, ar 
dėl jo paties, ar dėl savęs mylite sūnų? Jūs man atsakysite, aš manau, — 
dėl jo paties; taip pat manau, kad tai tiesa; ir, be abejo, išrinkdamas jam 
žmoną, jūs rūpinotės jo laime. Nurodinėti kitiems laimės taisykles man 
visada atrodė nesąmonė, broluži, o reikalauti jų laikytis — tironiškumas. 
Šią klaidą, aš žinau, daro daugelis, bet tai vis tiek yra klaida. Ir jeigu jinai 
absurdiška kitais atvejais, tai užvis absurdiškiausia vedybų atžvilgiu, nes 
čia laimė perdėm remiasi vyro ir žmonos tarpusavio meile. Todėl aš visa- 
da maniau, kad tėvai elgiasi neprotingai, norėdami parinkti savo vaikams 
partijas: juk priversti pamilti — beviltiška užgaida; maža to, meilė taip ne- 
pakenčia prievartos, kad jai — dėl kažkokio nelemto ir neišgydomo mūsų 
prigimties iškraipymo — nepakenčiami net įkalbinėjimai. Tačiau aš sutin- 
ku, jog, nors tėvai elgiasi neprotingai, mėgindami primesti savo valią, su 
jais vis dėlto reikia tokiais atvejais tartis ir, ko gera, net būtina pripažinti 
jiems teisę uždrausti. Todėl neginčiju, kad mano sūnėnas, vedęs be jūsų 
žinios, nusikalto. Bet pasakykite, padėjęs ranką ant širdies: ar ne jūs pats 
iš dalies prie to prisidėjote? Jūs taip dažnai ir taip griežtai reiškėte savo 
samprotavimus apie vedybas, kad ar negalėjo jis iš anksto būti įsitikinęs, 
jog jūs nesutiksite, jeigu jo išrinktosios turtas nedidelis? O ir dabar ar tik 
ne čia vienintelė jūsų pykčio priežastis? Ir jeigu jis nusižengė sūnaus pa- 
reigai, tai jūs ar neperžengėte tėvo valdžios, suderėjęs jam nuotaką be jo 
žinios, moterį, kurios jūs pats niekad nematėte, o pamatęs ir pažinęs taip 
gerai, kaip aš ją pažįstu, palaikytute beprotyste priimti ją į savo šeimą? 
Vis dėlto sutinku, kad mano sūnėnas prasikalto; tačiau jo kaltė atleisti- 
na. Neatsiklausęs jūsų, jis ryžosi poelgiui, kuriam reikėjo jūsų sutikimo, 
bet šis poelgis iš esmės susijęs su jo paties interesais; jūs pats, tikiuosi, 
neneigsite, kad veikėte vien jo interesais, ir jeigu jo pažiūros, nelaimei, 
nesutapo šiuo atžvilgiu su jūsiškėmis ir jis susidarė klaidingą nuomonę 


apie laimę, tai nejau jūs, brolau, mylėdamas sūnų, užkirsite jam bet kokią 


galimybę į laimę? Nejau dar labiau apsunkinsite blogus jo neprityrusio 

pasirinkimo padarinius? Nejau padarysite neišvengiamą nelaimę, kuri 
jam gali tik grėsti? Žodžiu, brolau, nejau jūs įstumsite sūnų į skurdą už 
tai, kad jis atėmė jums galimybę praturtinti jį pagal jūsų norą? 

Krikščioniškojo tikėjimo įkvėptas šventasis Antanas! įgavo galios 
žuvims. Orfėjas ir Amfionas“ pasiekė dar daugiau, užburdami muzikos 
kerais net negyvus daiktus. Nuostabūs dalykai! Bet nei istorija, nei mi- 
tologija visiškai nežino pavyzdžio, kad proto argumentai kada nors būtų 
triumfavę prieš užkietėjusį šykštumą. 

Ponas Naitingeilas vyresnysis, užuot atsakęs broliui, pasitenkino 
pastaba, kad jų pažiūros į vaikų auklėjimą niekad nesutapusios. 

— Verčiau pasirūpinkite, brolau, savo dukteria, — pasakė jis, — ir pa- 
likite mano sūnų ramybėje. Bijau, kad nei jūsų pamokymai, nei jūsų pa- 
vyzdys neduos jam naudos. 

Reikia pasakyti, kad jaunasis Naitingeilas buvo dėdės krikštasūnis; 
jam teko išgyventi daugiau su juo negu su tėvu, ir dėdė dažnai sakydavo, 
kad jis myli sūnėną beveik lygiomis su savo paties dukteria. 

Džonsą tiesiog pradžiugino šis gerasis džentelmenas; pastebėję, kad 
visi jų argumentai ne ramina, o tik dar labiau erzina senį, jie nutilo, ir 
Džonsas nusivedė dėdę pas sūnėną, į ponios Miler namus. 


! Šventasis Antanas — stebuklą su žuvimis, kurios neva klausėsi jo pamokslo, katalikai priskiria 
Antanui Padujiečiui (1195-1231). 

* Orfėjas ir Amfionas — mitiniai graikų muzikantai, kurie, grodami lyra, galėdavo priversti ju- 
dėti negyvus daiktus, sustabdyti upes ir t. t. Taip pajudinęs akmenis, Amfionas padarė įtvirtinimą 
aplink Tebus. 


Devintasis skyrius 


KURIAME PASAKOJAMI 
KEISTI ĮVYKIAI 


La“ namo, Džonsas rado padėtų smarkiai pasikeitusią, paly- 
ginti su tuo, kokia ji buvo jam išeinant. Motina 1r abi dukterys 
vakarieniavo drauge su ponu Naitingeilu jaunesniuoju, ir dėdė be jokių 
ceremonijų pasilabino su šia draugija, kurią gerai pažinojo, nes ne kartą 
buvo aplankęs sūnėną ponios Miler namuose. 

Dėdė priėjo tiesiog prie panelės Nansi, pasisveikino su ja, palinkė- 
damas jai laimės, paskui pasisveikino su motina ir seseria; galop pasakė 
keletą komplimentų sūnėnui — ir visa tai jis atliko taip linksmai ir malo- 
niai, tarsi jo sūnėnas būtų vedęs nuotaką, prilygstančią savo turtu arba 
net turtingesnę už jį, prisilaikydamas visų reikalaujamų formalumų. 

Panelė Nansi ir tariamasis jos vyras pabalo ir nepaprastai suglumo, 
o ponia Miler, pasinaudojusi pirma patogia proga, išėjo į kitą kambarį 
ir liepė pakviesti pas save Džonsą; čia ji parpuolė prieš jį ant kelių ir su 
karščiausiomis ašaromis akyse ėmė vadinti jį savo geruoju angelu, savo 
nelaimingosios šeimynos išgelbėtoju ir kitokiais pagarbos ir lipšnumo 
žodžiais, kokie gali išsiveržti iš dėkingos širdies, kai ji jaučia pačią di- 
džiausią padėką. 

Kai pirmasis jos džiūgavimas šiek tiek atslūgo (neišliejus savo jausmų, 
kalbėjo ji, jos širdis būtų neišlaikiusi), ponia Miler pasakė Džonsui, kad 
ponas Naitingeilas ir jos duktė viską sutarė ir kad rytoj rytą jie susituoks. 
Ponas Džonsas pareiškė tuo esąs didžiai patenkintas, ir vargšė moteris 
vėl ėmė su džiaugsmu dėkoti, 6 mūsų herojui reikėjo nemaža pastangų 
norint sustabdyti ją ir įkalbėti, kad abu jie grįžtų į valgomąjį. Čia jie rado 
visus taip pat linksmai nusiteikusius, kaip ir buvo juos palikę. 

Mažutė draugija praleido užstalėje dar keletą malonių valandų, ir 
dėdė, didelis buteliuko mėgėjas, taip dosniai pilstė sūnėnui, jog šis ne tik 
kad įkaušo, bet ir įsilinksmino; šitaip pakiliai nusiteikęs, jis nusivedė dėdę 
į savo buvusį kambarį ir atvėrė jam širdį. 

— Jūs, dėde, visada elgėtės su manimi taip maloningai, geraširdiškai 
ir taip atlaidžiai dovanojote man už šias vedybas, tikrai šiek tiek neapgal- 
votas, kad aš neatleisčiau sau nė mažiausios apgaulės. 

Ir jis papasakojo viską, kaip nutiko iš tikrųjų. 

— Kaip, Džekai! — nustebo dėdė. — Tu nesusituokęs su šia mergina? 

— Ne, garbės žodis, - atsakė Naitingeilas, — aš jums pasakiau tiesą. 

— Kaip tu mane nudžiuginai, mano brangusis! — sušuko dėdė, bu- 
čiuodamas sūnėną. — Dar niekad gyvenime nesu taip nudžiugęs. Jeigu 
tu būtum jau susituokęs, aš iš visų jėgų padėčiau tau išsipainioti iš šios 
nemalonios padėties; tačiau didelis skirtumas tarp to, kas jau padaryta ir 
nebepataisoma, ir to, kas dar tik sumanyta. Pagalvok truputėlį, Džekai, 
ir tu pats taip aiškiai pamatysi, kokios absurdiškos ir neprotingos šios 
vedybos, kad man nebereikės tavęs nė atkalbinėti. 

— Ką jūs sakote, sere! Ar yra koks nors skirtumas tarp to, kas jau 
padaryta, ir to, ką įpareigoja padaryti garbė? 

— Na, garbė — žmonių susikurtas dalykas, ir žmonės, pasinaudoda- 
mi savosiomis kūrėjo teisėmis, gali ją naudoti ir tvarkyti savo nuožiūra. 
O tu žinai, koks banalus dalykas žmonėms atrodo sulaužyti panašius 
įsipareigojimus; net apie baisingiausią klastą pakalbama dieną kitą ir už- 
mirštama. Nejau atsiras žmogus, kuris už tai atsakys tau sesers ar duk- 
ters ranką? Kuri sesuo arba duktė po šito atmes tavo piršlybas? Garbė 
šitokiuose dalykuose niekuo dėta. 

— Atleiskite, brangusis dėde, aš manau kitaip, — atsakė Naitingeilas. — 
Tai ne tik garbės, bet taip pat sąžinės ir žmoniškumo reikalas. Esu visai 
įsitikinęs, kad jei dabar apvilsiu Nansi, jinai šito neišgyvens, ir aš turėsiu 
žiūrėti į save kaip į jos žudiką, kuris palaužė jai širdį. 

— Kuris palaužė jai širdį! Kokie skambus žodžiai, — tarė dėdė. — Ne, 
Džekai, moterų širdis nėra taip lengva sudaužyti: jos tvirtos, mielasis, oi, 
kaip tvirtos! 

— Bet aš myliu ją, sere, — atšovė Naitingeilas, — ir negaliu būti laimin- 
gas su kita moterimi. O juk ir jūs, prisimenu, ne kartą sakėte, kad vaikai 
patys turi išsirinkti sau žmonas ir vyrus ir kad jūs suteiksite šią teisę 
mano pusseserei Harietai. 

— Žinoma, - patvirtino senasis dėdė, - tik tegu jie renkasi protingai... 
Tikrai, Džekai, tu privalai palikti ir paliksi šią merginą. 

— Ne, dėde, aš privalau ją vesti ir aš vesiu. 

— Kas per šnekos, jaunuoli! Tokių kalbų aš iš tavęs nesitikėjau. Ne- 
nustebčiau, jeigu tu būtum pasakęs tai savo tėvui, — jis visada elgėsi su 
tavim kaip su šunim ir laikė tave atokiai nuo savęs, kaip tironas savo 
pavaldinius. Bet aš žiūrėjau į tave kaip į sau lygų ir visad tikėjausi iš tavęs 
geresnio elgesio. Beje, žinau, iš kur tavyje visa tai: tatai tau įkvėpė nepro- 
tingas auklėjimas, prie kurio aš veik neprisidėjau. Šit savo dukterį — ją aš 
išmokiau žiūrėti į save kaip į draugą: jinai nieko nedaro nepasitarus su 
manimi ir niekad neatsisako klausyti mano patarimo. 

— Jūs dar nepatarinėjote jai panašiu reikalu, — atkirto Naitingeilas. — 
Aš labai abejoju, kad mano pusseserė paklausytų net pačio griežtojo 
jūsų paliepimo, jeigu pareikalautumėte, jog ji pasielgtų priešingai savo 
širdies polinkiui. 

— Neapkalbinėk mano dukters, — karštai pratarė senasis dėdė, - ne- 
apkalbinėk mano Harietos! Aš išmokiau ją neturėti jokių troškimų, kurie 
kirstųsi su manaisiais. Leisdamas jai daryti, kaip ji nori, išmokiau ją rasti 
malonumą elgiantis taip, kaip man patinka. 

— Atleiskite, sere, — atsakė Naitingeilas, — neturiu nė mažiausio noro 
juodinti savo pusseserės, kuriai jaučiu giliausią pagarbą, bet esu įsitiki- 
nęs, kad jūs niekad šitaip žiauriai jos nemėginsite ir nepareikalausite iš 
jos to, ko dabar reikalaujate iš manęs... Tačiau grįžkime, brangusis dėde, 
prie mūsų paliktų vakarieniaujančiųjų, nes jie ims nerimauti, jog taip 
ilgai negrįžtame. Tik susimildamas, meldžiu jus, nekalbėkite nieko, kas 
galėtų užgauti vargšę mergaitę arba jos motiną. 

— O, dėl to būk ramus, — atsakė dėdė, — aš dar tiek nusituokiu, kad 
būčiau mandagus su moterimis, ir mielai padarysiu tau šią paslaugą, bet 
pakaitomis ir tu padaryk man paslaugą. 

— Sakykite, aš su džiaugsmu įvykdysiu kiekvieną jūsų paliepimą, 
sere, — tarė Naitingeilas. 

— Mano prašymas mažutėlytis: būk geras, palydėk mane namo, kad 
galėtume dar pasišnekėti šiuo reikalu. Man norėtųsi turėti malonumą 

apsaugoti mūsų šeimą, nors brolis kvailai užsispyręs ir įsivaizduoja esąs 
pirmutinis gudročius pasaulyje. 

Naitingeilas, puikiai žinodamas, kad dėdė ne mažesnis užsispyrėlis 
už tėvą, sutiko išpildyti jo prašymą; paskui jie abu grįžo į valgomąjį, kur 
senasis dėdė žadėjo elgtis taip pat maloniai, kaip ir anksčiau. 


Dešimtasis skyrius 


TRUMPAS IR UŽBAIGIĄS 
ŠIĄ KNYGĄ 


Ilgas dėdės ir sūnėno pasišalinimas sukėlė šiek tiek nerimo liku- 

siai draugijai juo labiau, kad per aprašytąjį pašnekesį dėdė kartais 
imdavo kalbėti taip garsiai, jog jo balsas girdėjosi apačioje; tiesa, žodžių 
suprasti nebuvo galima, bet vis dėlto tatai žadino nemalonią nuojautą 
Nansi, jos motinai ir net Džonsui. 

Todėl kai svečiai ir šeimininkai vėl susirinko draugėn, visų veiduo- 
se ryškėjo permaina; prieš tai juose spindėjęs nuoširdus linksmumas 
įgavo šiek tiek nenatūralią išraišką. Ši permaina panėšėjo į mūsų kli- 
mato oro pokyčius, kai jis iš saulėto virsta apsiniaukusiu, iš geguži- 
nio — lapkritiniu. 

Tačiau niekas iš vakarieniaujančiųjų to nepaisė. Kiekvienas dabar te- 
galvojo, kaip nuslėpti savo mintis, ir buvo tiek įsitraukęs į savo vaidmenį, 
kad negebėjo būti dar ir žiūrovu. Nei dėdė, nei sūnėnas nepastebėjo 
jokių susijaudinimo žymių motinos ir dukters veiduose, o motina ne- 
atkreipė dėmesio nei į perdėtą senojo dėdės meilumą, nei į apsimestinį 
jaunojo vaikino linksmumą. 

Aš manau, kažkas panašu dažnai įvyksta, kai du bičiuliai, norėdami 
apgauti vienas kitą, tesirūpina savo atliekamais vaidmenimis. Nė vienas 
nemato ir neįtaria tų gudrybių, kurias rezga kitas, ir dėl to abiejų fech- 
tuotojų smūgiai (pavartosime šioje vietoje tinkančią metaforą) esti vie- 
nodai taiklūs. 

Dėl tos pat priežasties dvi šalys kaskart apgaudinėja viena kitą pre- 
kybiniuose sandėriuose, nors viena jų visada patiria didesnį nuostolį; 
pavyzdžiu gali būti apgavikas, kuris, pardavęs aklą arklį, gauna už jį ne- 
tikrą pinigą. 

Po pusvalandžio draugija išsiskirstė; dėdė išsivedė sūnėną, bet prieš 
išeidamas pastarasis spėjo šnipštelėti Nansi, kad rytoj rytą jis ateis ir 
įvykdys visus savo įsipareigojimus. 

Džonsas, kurį šitoji scena lietė mažiau už kitus, buvo įžvalgiausias. 
Jis iš tikrųjų įspėjo, kas įvyko: ne tik dėdės elgesio permaina, jo sausokas 
ir dirbtinis lipšnumas su panele Nansi, bet ir pats jaunikio išvedimas nuo 
jaunosios šitokiu momentu rodė, kad jaunasis Naitingeilas, iš prigimties 
atviruolis, o dabar dar įkaitintas vyno, išklojo dėdei visą teisybę. 

Kol Džonsas svarstė, ar verta jam pasisakyti savo įtarimus poniai 
Miler, įėjo tarnaitė ir pranešė, kad su juo nori pasikalbėti kažkokia mote- 
riškė. Jis tučtuojau pasekė paskui tarnaitę, paėmė iš jos žvakę ir nulydėjo 
viešnią į viršutinį aukštą. Tai buvo ponia Honora, ji atnešė jam nuo Sofi- 
jos tokių baisių naujienų, kad jis tą pat akimirką išmetė iš galvos kitus 
asmenis; visą likusį jo gailestingumą stelbte nustelbė sielvartas dėl savo 
paties ir dėl savo nelaimingos mylimosios negandų. 

Kokios buvo tos baisios naujienos, skaitytojas sužinos, perskaitęs 
daugybę prieš tai nutikusių įvykių, kurie sudarys kitos knygos turinį. 


PENKIOLIKTOJI KNYGA 


kurioje mūsų istorija basistumia Į briekį 
dar borą dienų 


Pirmasis skyrius 


PER DAUG TRUMPAS, KAD JAM 
REIKĖTŲ ANTRAŠTĖS 


ra tokių teologų, arba, geriau pasakius, moralistų, kurie moko, 

kad šiame pasaulyje dorybė — tiesiausias kelias į laimę, o yda — į 
nelaimę. Ši teorija labai patogi ir patraukli, ir jai galima padaryti tik vieną 
priekaištą — būtent, kad ji neteisinga. 

Žinoma, jei šie rašytojai dorybe laiko praktikavimą tų pagrindinių 
dorybių, kurios panašiai kaip geros šeimininkės sėdi namie ir rūpinasi tik 
savo šeimos reikalais, tai aš mielai su jais sutiksiu; visos šios dorybės taip 
neginčijamai suteikia laimę ir veda į ją, kad aš, prieštaraudamas visiems 
senovės ir šių dienų išminčiams, galėčiau veikiau jas pavadinti išminties, 
o ne dorybės vardu; mat, kalbant apie žemiškąjį gyvenimą, man rodos, 
niekad nebuvo išmintingesnės sistemos už senovės epikūriečių mokslą, 
kurie teigė, kad išmintis yra aukščiausias gėris, ir kvailesnės teorijos už 
tiesioginę jų priešingybę — dabartinių epikūriečių sapaliojimą, kad aukš- 
čiausią palaimą suteikia nesaikingas visų geismų tenkinimas. 

Bet jeigu dorybe laikoma (kaip, aš manau, ir turėtų būti) tam tikra 
reliatyvi ypatybė, kuri visada veikia už mūsų namų durų 1r, atrodo, ne ma- 
žiau rūpinasi kitų žmonių gerove kaip savo pačios, tai aš negaliu taip len- 
gvai sutikti, kad ji yra tikriausias kelias į žemišką laimę; mat tokiu atveju, 
bijau, teks į mūsiškę laimės sąvoką įtraukti ir neturtą, ir panieką, ir visas 
tas negandas, kurias žmonėms užtraukia piktos apkalbos, pavydas ir ne- 
dėkingumas; kartais, ko gera, mes būsime priversti ieškoti šitokios laimės 
net kalėjime, nes minėtoji dorybė daugelį yra nuvedusi ir ten. 

Tik nėra kada leistis į samprotavimų platumas, kokios čia atsiveria 
prieš mane. Aš tenorėjau nušluoti sau iš kelio šią klaidingą teoriją; mat 
kol ponas Džonsas elgėsi kuo dorybingiausiai, stengdamasis gelbėti iš 
pražūties savo artimuosius, velnias ar kita kuri nors piktoji dvasia, galbūt 
įgavusi žmogaus pavidalą, iš visų jėgų stengėsi padaryti jį visiškai nelai- 
mingą, pražudydama jam Sofiją. 

Štai jums ir išimtis iš minėtos taisyklės, jeigu tik iš tikrųjų ją galima 
vadinti taisykle. Bet kadangi gyvenimo kelionėje mes esame regėję dau- 
gybę panašių išimčių, tai teigiame, jog pati teorija, kuria šitoji taisyklė 
remiasi, yra nekrikščioniška, klaidinga ir iš tikrųjų pakertanti vieną iš 
kilniųjų įrodymų, kokį tik žmogaus protas gali pateikti tikėjimui nemir- 
tingumu pagrįsti. 

Tačiau mes manome, kad skaitytojo smalsumas jau sužadintas ir lau- 


kia peno; todėl paskubėsime jį kuo greičiausiai pasotinti. 


Antrasis skyrius 


KURIAME IŠKYLA DIDŽIAI JUODAS 
KĖSLAS PRIEŠ SOFIJĄ 


A prisimenu, vienas mano pažįstamas, jau senas žmogus ir di- 
delis gudročius, mėgdavo sakyti: „Kada vaikai neturi ką veikti, 
jie išdaigauja.“ Aš neketinu šio subtilaus posakio taikyti visai gražiajai 
žmonių giminės pusei, bet, atrodo, bus teisinga pasakyti, kad jei moters 
pavyduliavimas nepasireiškia atvirai jam įprastinėmis įsiūčio formomis 
ir niršulio spalvomis, tai ši nelemtoji aistra, galima nesuklystant spėti, 
veikia paslapčiomis. 

Pavyzdžiu gali tikti Belaston elgesys: po lipšniomis šypsenomis, 
švietusiomis jos veide, slėpėsi smarkus į Sofiją nukreiptas pyktis; aiš- 
kiai matydama, kad ši mergaitė kliudo jai tenkinti savo troškimus, ledi 
nusprendė ja atsikratyti vienu ar kitu būdu; netrukus tam pasiekti pasi- 
taikė nepaprastai palanki proga. 

Skaitytojas teiksis prisiminti, kaip Sofija, išgąsdinta teatre to triukš- 
mo, kurį buvo sukėlusi savo sąmojais ir pajuokomis saujelė jaunų džen- 
telmenų, vadinančių save sostine, leidosi globojama jauno dvarininkai- 
čio ir tas sėkmingai ją palydėjo iki pat portšezo. 

Šis džentelmenas, dažnai lankęsis pas ledi Belaston, keletą kartų 
buvo matęs Sofiją ir pajuto jai karštą prielankumą. Kadangi grožis esti 
patraukliausias sielvarto akimirkomis, tai Sofijos išgąstis taip sustiprino 
jaunikaičio linkimą prie jos, kad pavertė jį, galima neperdedant pasakyti, 
tikru įsimylėjimu. 

Lengva įsivaizduoti, kad įsimylėjėlis nesiteikė praleisti tokios puikios 
progos susipažinti arčiau su ta, kuri užvaldė jo mintis, kai vien paprastas 
išsiauklėjimas vertė jį aplankyti ją su vizitu. 

Todėl jau kitą rytą po šio įvykio teatre jis atvyko pas Sofiją su papras- 
tais sveikinimais ir pareiškė viltį, kad ji nejaučianti jokių blogų vakarykš- 


čio nuotykio padarinių. 

Kadangi meilė, kaip ir ugnis, kartą užsižiebusi, veikiai pati įsilieps- 
noja, tai Sofija labai trumpu laikotarpiu pasiekė visišką pergalę. Laikas 
skriejo nepastebimai, ir kilnusis lordas praleido su jaunąja mergaite išti- 
sas dvi valandas nė nepastebėdamas, kad per ilgai užsisėdėjo. Nors vien 
šios aplinkybės būtų užtekę sukelti nerimą Sofijai, kuri kur kas labiau 
sugebėjo sekti valandas ir minutes, bet jos svečio žvilgsniai dar iškalbin- 
giau bylojo, kas dėjosi jo krūtinėje; tiesa, atvirai jis neprisipažino mylįs, 
tačiau daugelis jo frazių buvo pernelyg šiltos ir pernelyg švelnios, kad jas 
galėtum priskirti mandagumui net tame amžiuje, kada toks mandagu- 
mas buvo įprastas; visiems gerai žinoma, kad šiandien madinga stačiai 
to priešingybė. 

Ledi Belaston buvo pranešta apie lordo atsilankymą tuoj pat jam at- 
vykus; šis ilgokai užtrukęs vizitas aiškiai bylojo, kad viskas klostosi, kaip 
ji norėjo. Jinai nusprendė - ir, atrodo, visiškai teisingai, — jog šio reikalo 
nieku būdu neturinti skatinti pati dalyvaudama jų pasimatyme; todėl ji 
liepė tarnams perduoti lordui, kai jis ruošis išeiti, kad pageidauja su juo 
pasikalbėti; o tuo tarpu ledi Belaston ėmėsi svarstyti planą neabejodama, 
kad jo šviesybė karštai imsis jį vykdyti. 

Lordui Felamarui (taip vadinosi jaunasis dvarininkaitis) nespėjus įeiti 
į jos kambarį, jinai užsipuolė jį šitaip kreipdamasi: 

— Dievaži, milorde, jūs dar čia tebesate? Jau maniau, kad mano tarnai 
pražiopsojo ir leido jums išeiti, o man tuo tarpu reikia su jumis pasikal- 
bėti svarbiu reikalu. 

— Tikrai, ledi Belaston, — tarė jis. — Jūs pagrįstai galite stebėtis mano 
ilgokai užtrukusiu vizitu; aš juk prasėdėjau daugiau kaip porą valandų, o 
man pasirodė, kad nė pusvalandis nepraslinko. 

— Tad kokią išvadą aš turiu iš to padaryti, milorde? Jūsų pašnekesys 
turėjo būti labai malonus, jeigu laikas prabėgo taip nepastebimai. 

— Išties, — atsakė jis, — aš neprisimenu kito tokio malonaus pokalbio. 
Meldžiu pasakyti man, ledi Belaston, kas yra ši skaidrioji žvaigždė, taip 
netikėtai pasirodžiusi tarp mūsų? 

— Kokia skaidrioji žvaigždė, milorde? — paklausė ji su apsimesta 
nuostaba. 

— Toji ledi, su kuria aš anądien susipažinau jūsų namuose, kurią aš 
vakar beveik ant rankų išnešiau iš teatro ir pas kurią dabar taip neleisti- 
nai ilgai užtrukau. 

— O, jinai yra mano giminaitė Vestern, — atsakė ledi. — Ši skaidrioji 
žvaigždė, milorde — vieno netašyto provincijos skvairo duktė; jinai vos 
dvi savaitės sostinėje ir išvis čia pirmą kartą. 

— O aš, dievaži, galėjau prisiekti, kad ji išaugusi rūmuose; niekad 
nesu regėjęs tokios gracijos, tokio proto, tokio švelnumo — jau nekalbu 
apie jos grožį. 

— Šaunu! Aš matau, mano giminaitė apkerėjo jus. 

— Deja, taip: aš iki ausų ją įsimylėjau. 

— Na, dejuoti jums dėl to nėra ko, nes ji labai turtinga: vienturtė duk- 
tė, ir jos tėvo dvarai duoda tris tūkstančius svarų pajamų per metus. 

— Tokiu atveju, medem, — atsakė lordas, — aš ją laikau šauniausia 
nuotaka visoje Anglijoje. 

— Tikrai, lorde — jeigu jinai jums patinka, iš širdies linkiu jums sėkmės. 

— Jeigu jūs, medem, man tokia maloni, tai, kadangi jinai jums gimi- 
naitė, ar negaliu prašyti jūsų išpiršti mane jos tėvui? 

— Jūs kalbat rimtai? — sušuko ledi su perdėtu susirūpinimu. 

— Tikiuosi, medem, nesate tokios blogos nuomonės apie mane, kad 
galvotumėte, jog aš galėčiau juokauti su jūsų šviesybe šitokiu reikalu. 

— Jeigu taip, tai aš mielai jus išpiršiu jos tėvui, ir galiu užtikrinti, kad 
jis su džiaugsmu priims šias piršlybas. Bet čia yra viena kliūtis, kurią man 
net gėda minėti ir kurią vargiai įveiksite. Jūs turite konkurentą, milorde, 
kurį koktu net vardu pavadinti, ir jo nei jūs, nei kas nors kitas pasaulyje 
niekad nenugalės. 

— Iš tiesų, ledi Belaston, jūs suteikėte man tokį sielvartą, kad net 
gyventi nebesinori. 

— Gėdykitės, milorde! Aš maniau, kad ši žinia veikiau įžiebs jumyse 
ugnį. Įsimylėjęs, o šnekate apie nusiminimą! Vyliausi, jog pasiteirausite 
savo konkurento vardo ir nedelsdamas mesite jam iššūkį. 

— Užtikrinu jus, medem, aš pasirengęs ką tik norite padaryti, kad 
laimėčiau jūsų žaviąją giminaitę. Bet sakykite, kas tas laimingasis? 

— Jisai, kaip, deja, didžiuma šio pasaulio laimingųjų, žemiausios kil- 
mės. Jis plikšis, mergvaikis, pamestinukas — žodžiu, žmogus, kuris savo 
padėtimi žemesnis už paskutinį jūsų tarną. 

— Tai ar galimas daiktas, kad ši jauna būtybė, apdovanota tokiomis 
tobulybėmis, pasirinko tokį nevertą žmogų? 

— Deja, milorde! — atsakė ledi. - Nepamirškite, jog ji išaugo kaime, o 
kaimas — prapultis jaunoms moterims. Ten jos prisigraibsto romantiškų 
kvailysčių apie meilę ir visokių galų, ir todėl sostinė bei gera draugija vos 
teįstengia joms visa tai iš galvų išdulkinti per ištisą žiemą. 

— Jūsų giminaitė, medem, yra pernelyg didelė vertybė, kad jai leistu- 
mėte žūti; reikia ją žūtbūt išgelbėti. 

— Deja, milorde! Kokiu būdu, sakykite? Giminės jau padarė viską, 
ką galėjo, bet mergaitė, galima sakyti, patrakusi ir būtinai nori pražudyti 
save. Atvirai kalbant, aš kasdien laukiu, jog jinai pabėgs su juo. 

— Jūsų žodžiai, ledi Belaston, didžiai mane jaudina ir, užuot mažinę 
susižavėjimą jūsų giminaite, tik žadina manyje užuojautą jai. Reikia būti- 
nai rasti kokį nors būdą išgelbėti šiai neįvertinamai brangenybei. Ar jūsų 
šviesybė nemėginote jos atkalbėti? 

— Atkalbėti! — sušuko ledi Belaston, dirbtinai nusijuokusi. — Juk jūs, 
milorde, ganėtinai nuovokus, kad rimtai kalbėtumėte apie mėginimą at- 
kalbėti jauną moterį. Šios neįvertinamos brangenybės tokios pat kurčios 
kaip ir brangenybės, kuriomis jos puošiasi. Laikas, milorde, tik laikas 
gali išgydyti nuo šio apkvaišimo; bet aš įsitikinusi, jog mano giminaitė 
nesutiks vartoti šio vaisto; išties aš baiminuosi dėl jos. Trumpai kalbant, 
čia gali padėti tik griežtos priemonės. 

— Tai ką daryti? — sušuko lordas. — Kokių priemonių imtis? Ir ar yra 
kokia nors priemonė iš viso?.. O, ledi Belaston, už tokį atpildą aš bet ką 
padaryčiau! | 

— Iš tiesų nežinau, ką jums patarti, — atsakė ledi patylėjusi. Paskui, 
dar po pauzės, ji tęsė. — Tikrai nesumetu, ką man su šia mergaite da- 
ryti... Norint ją išgelbėti, reikia veikti nedelsiant, ir, kaip jau sakiau, čia 
gali padėti tiktai griežtos priemonės... Jeigu jūs iš tikrųjų jaučiate tokį 
prielankumą mano giminaitei (ir, reikia pripažinti, išskyrus tą nelemtą 

susižavėjimą, kurio paikumu jinai pati netrukus įsitikins, ši mergaitė vi- 
siškai to verta), tai, mano galva, čia tėra tik vienas būdas, tiesa, labai 
nemalonus; man beveik baisu ir pagalvoti apie jį... Tam, turiu pasakyti, 
reikia gerokai drąsos. 

— Drąsos tai man netrūksta, medem; tikiuosi, niekas priešingai 
apie mane nepasakys. Būčiau didelis bailys, jeigu traukčiausi atbulas 
šiuo atveju. 

— Jumis aš neabejoju, milorde; kur kas labiau abejoju savo pačios 
drąsa, nes man čia teks daug kuo rizikuoti. Žodžiu, aš turėsiu ypatin- 
gai pasitikėti jūsų gerbiamybe, o tai daryti vargu ar protinga mums, 
moterims. 

Ir šiuo atžvilgiu lordas Felamaras veikiai išsklaidė jos abejones, nes 
jo reputacija buvo be priekaištų, ir žmonės, gerai atsiliepdami apie jį, nė 
kiek neperdėtai jį vertino. 

— Jei taip, milorde... — kalbėjo toliau ledi Belaston. — Ne, baisu, ne- 
galiu ryžtis... Ne, to negalima... Iš pradžių bent reikia išmėginti kitas 
priemones. Ar galite jūs atsisakyti kitų kvietimų ir pietauti šiandien pas 
mane? Bus proga dar daugiau pasigėrėti panelės Vestern draugija... Užtik- 
rinu jus, negalima gaišti laiko. Pas mane bus tiktai ledi Beti, panelė Yal, 
pulkininkas Hamstedas ir Tomas Edvardsas; jie neužtruks — o kitiems 
manęs nebus namie. Tada galėsite išsišnekėti, kiek norėsite, o aš rasiu 
būdą įrodyti jums jos prieraišumą tam žmogui. 

Milordas dėkodamas priėmė kvietimą ir išskubėjo persirengti, nes 
jau buvo trečia valanda ryto arba, skaičiuojant senamadiškai, trečia va- 
landa popiet. 

Trečiasis skyrius 
TO PATIES KESLO PLETOJIMAS 


ors skaitytojas, matyt, jau seniai nusprendė, kad ledi Belaston 

Nuo aukštajai visuomenei (kurioje užėmė gana solidžią 
padėtį), bet jinai buvo taip pat įžymus asmuo ir mažojoje visuomenėje; 
šiuo vardu vadinosi labai ori ir pagarbi žmonių grupė, dar neseniai eg- 
zistavusi mūsų karalystėje. 

Tarp kitų gerų principų, kuriais rėmėsi ši grupė, vienas buvo išties 
įsidėmėtinas: kaip garbingame didvyrių klube, atsiradusiame per pasta- 
rąjį karą, visi nariai turėdavo peštis bent kartą per dieną, taip ir kiekvie- 
nas šių žmonių privalėdavo papasakoti per parą bent po vieną juokingą 
prasimanymą, o šis paskui pasklisdavo po miestą visos tos brolijos ir 
seserijos lūpomis. 

Apie šią žmonių grupę prišnekėta įvairių nebūtų dalykų, išgalvotų, 
sprendžiant iš tam tikrų smulkmenų, pačių jos narių. Pavyzdžiui, kad 
jiems vadovavęs pats velnias, kuris asmeniškai vedęs jų susirinkimus, 
sėdėdamas krėsle gale stalo; bet kruopščiai išsiteiravęs aš įsitikinau, kad 
šiuose pasakojimuose nėra nė lašo teisybės ir kad tą žmonių grupę su- 
darė kuo patikimiausi asmenys, 0 jų skleisti prasimanymai visai neturėjo 
piktos valios ir jais tenorėta pajuokauti ir papramogauti. 

Edvardsas taip pat buvo iš šios linksmos žmonių grupės. Į jį ir krei- 
pėsi ledi Belaston kaip į geriausią įrankį savo planui įgyvendinti ir apgink- 
lavo jį prasimanymu, kurį jinai turėjo papasakoti po jųdviejų sutartos 
replikos; o šią repliką jinai nusprendė mesti tik vakare, kai visi, išskyrus 
ji 11 lordą Felamarą, išeis ir jie sės lošti visto. 

Taigi į tą momentą tarp septintos ir aštuntos valandos vakaro mes ir 
perkelsime skaitytoją. Ledi Belaston, lordas Felamaras, panelė Vestern ir 
Tomas lošė vistą; paskutinį kartą dalijant kortas, pasigirdo ledi replika: 

— Na, Tomai, jūs ėmėte darytis nepakenčiamai nepaslankus: būdavo, 
pasakojate mums visas miesto naujienas, o dabar nieko nežinote, lyg 


kitame pasaulyje gyventumėte. 


v 
> 

Ponas Edvardsas ėmė teisintis: 

— Aš nekaltas, medem: žmonės dabar tokie nuobodus, kad nėra ko 
apie juos pasakoti... Aha, prisiminiau: koks siaubingas nuotykis ištiko 
vargšelį pulkininką Vilkoksą... Vargšelis Nedas!.. Jūs jį pažįstate, milor- 
de, juk jį visi pažįsta. Dievaži, man jo labai gaila. 

— O kas nutiko? — paklausė ledi Belaston. 

— Šįryt jis nukovė dvikovoje savo priešininką — štai ir viskas. 

Lordas Felamaras, kuris nenumanė sąmokslo, susirūpinęs paklausė, 
ką būtent jis nukovė. 

— Kažkokį nežinomą jauną vyruką, neseniai atvykusį iš Somer- 
setširo, — atsakė Edvardsas. — Jis vadinosi Džonsas; artimas pono 
Olverčio giminaitis, apie kurį jūsų šviesybė veikiausiai esate girdėjęs. 
Mačiau jo lavoną savo akimis. Dievaži, žaviausias gražuolis, kokį esu 
kada nors regėjęs! 

Sofija, kuri buvo bepradedanti dalyti kortas, kai Tomas pasakė, kad 
dvikovoje buvo nukautas žmogus, staiga sustabdė ranką ir atidžiai su- 
kluso (panašios istorijos visada ją jaudindavo); bet vos tik pasakotojas 
baigė, jinai vėl ėmė dalyti: vienam davė tris kortas, kitam septynias ir 
trečiam dešimt, paskui išmetė likusias iš rankų ir susmuko krėsle. 

Kaip visada esti šitokiais atvejais, kilo sąmyšis; visi suskubo į pagal- 
bą; Sofija, kaip kad paprastai atsitinka, pagaliau atsipeikėjo ir pareiškė 
norą būti nuvesta į savo kambarį. Lordui paprašius, ledi Belaston papa- 
sakojo šičia jai visą tiesą, tai yra paaiškino, kad tai pokštas ir kad jinai pati 
ji sugalvojusi; nuramino Sofiją patikindama, jog nei lordas, nei Tomas, 
nors jinai jį ir primokiusi, nežiną apie Sofijos pažintį su Džonsu. 

Lordui Felamarui nereikėjo kitų įrodymų įsitikinti, kad ledi Belaston 
žodžiai nė kiek neperdėtu. Kai ši garbioji dama grįžo, palikusi Sofiją, jie 
dviese sugalvojo planą: šis nepasirodė lordui per daug šlykštus (kadangi 
jis tvirtai pažadėjo paskui išpirkti savo elgesį vedybomis), tačiau daugelis 
mūsų skaitytojų, be abejo, įvertins jį priešingai. 

Lemtingąjį planą buvo sutarta įgyvendinti kitą dieną, septintą va- 
landą vakare. Ledi Belaston įsipareigojo sutvarkyti taip, kad Sofija būtų 
viena ir lordą tarnai nuvestų tiesiai pas ją. Didesnę tarnų dalį numatyta 

išsiųsti, o ponią Honorą, kad jai nekiltų įtarimo, palikti prie panelės iki 
pat atvykstant lordui; tada ledi Belaston turėjo nuvilioti ją kuo toliausiai 
nuo Sofijos kambario, kad iš ten ji neišgirstų jokio riksmo. 

Viską sutarus, lordas atsisveikino, o ledi Belaston nuėjo ilsėtis, būda- 
ma nepaprastai patenkinta. Jinai neturėjo jokio pagrindo abejoti sėkme: 
pašalindamas įkyrią kliūtį, kurią sudarė Sofija, šis planas žadėjo jai ne- 
trikdomą mėgavimąsi mylintis su Džonsu ir negrėsė jokiais nemalonu- 
mais, jeigu reikalas net iškiltų aikštėn. Tačiau jinai tvirtai vylėsi, kad to 
neįvyks, ir jau regėjo vestuves, su kuriomis netekusi garbės Sofija, aišku, 
lengvai sutiks ir kuriomis visi jos artimieji džiaugte džiaugsis. 

Bet kito sąmokslininko krūtinėje toli gražu nebuvo taip ramu; jo 
siela blaškėsi apimta nerimo, kurį taip puikiai yra aprašęs Šekspyras: 


Nuo baskatos ką pikta padaryti 
Ligi įvykdyto nusikaltimo 
Prasltinkęs laikas panašus į sabną 
Ar į košmarą; tarb savęs kovoja 
Tada bagundos tr žmogaus dvasia, 
Ir jo širdis tuomet — Vyg karalystė, 
Kurią niokoja sukilimo liepsnos." 


Tiesa, aistros apakintas lordas godžiai griebėsi pasiūlyto plano, ypač 
kad jį sugalvojo Sofijos giminaitė, bet kai pagalvė, ši apmąstymų bičiulė, 
atskleidė lordo Felamaro akims jų sumanytą klastą su visomis juodomis 
jos pusėmis ir su visais neišvengiamais ar galimais padariniais, jo ryžtas 
ėmė slopti, arba, tikriau pasakius, linkti į kitą pusę; pagaliau po visą naktį 
trukusios kovos garbė įveikė geismą — lordas Felamaras nusprendė eiti 
pas ledi Belaston ir atsisakyti šito kėslo. 

Ledi Belaston, nors jau seniai derėjo keltis, dar tebegulėjo, ir Sofija 
sėdėjo šalia jos lovos, kai tarnaitė pranešė, kad atvykęs lordas Felama- 


! Nuo paskatos ką pikta padaryti... - Šekspyras „Julius Cezaris“ (II veiksmas, I scena), Bruto 


monologas. 

ras; jos šviesybė liepė pasakyti, jog jinai jį tuojau priimsianti, bet vos tik 
tarnaitė išėjo, Sofija ėmė prašyti kuziną nepataikauti šiam landžiam ir 
šlykščiam lordui (taip pasakė jinai, nors nevisiškai teisingai). 

— Aš matau, ko jis siekia, — tarė ji, — vakar visai aiškiai meilinosi 
man; bet aš tvirtai nusprendžiau šito neleisti! Meldžiu jūsų šviesybę 
nepalikti mūsų dviese ir liepti tarnams, kad jie jam atsakytų, jeigu jis 
manęs teirausis. 

— Liaukis, vaikuti, — atkirto ledi Belaston. — Jūs, kaimo panelės, tiktai 
ir teįsikalusios į galvą įsimylėjėlius; įsivaizduojate, kad jeigu vyriškis su 
jumis lipšnus, tai jau ir meilinasi jums. Lordas Felamaras — vienas pačių 
žaviausių sostinės kavalierių, ir aš įsitikinusi, jog tuo jis rodo tik įprastą 
dėmesį jaunai ledi. Ir išsigalvok tu man, kad jis meilinasi! Vis dėlto iš šir- 
dies trokštu, kad jūsų spėjimas pasiteisintų, o jūs būsite tikra patrakėlė, 
jeigu atsisakysite. 

— Na, kadangi aš patrakėlė, — tarė Sofija, — tai tikiuosi, jog jis liausis 
varginęs mane savo vizitais. 

— Ko tau bijoti, vaikuti? Jeigu nusprendei pabėgti su savo Džonsu, 
tai kas galės tave sulaikyti? 

— Išties, medem, jūs mane užgauliojate. Aš su niekuo neketinu pa- 
bėgti ir netekėsiu prieš tėvo norą. 

— Gerai, panele Vestern, — pasakė ledi, — jeigu esi nenusiteikusi pri- 
imti svečius, tai gali eiti į savo kambarį. O aš nebijau lordo ir liepsiu 
pakviesti jį į savo buduarą. 

Sofija padėkojo jai ir išėjo; Felamaras tuojau buvo atvestas pas ledi. 

IŠ KURIO BUS MATYTI, KOKIA 
PAVOjJINGA ADVOKATĖ YRA MOTERIS, 
KADA JINAI NAUDOJA SAVO GRAZBYLYSTĘ 
BLOGAM REIKALUI GINTI 


| benapos jaunojo lordo abejones, ledi Belaston pažiūrėjo į jas su 
tokia pat panieka, su kokia išmintingi įstatymų žinovai, vadinami 
Niugeito konsultantais!, elgiasi su nepatyrusio liudytojo sąžinės prie- 
kaištais. 

— Jūs nesveikas, milorde, — tarė ji, — jums reikia išgerti vaistų. Teks 
pasiųsti ledi Edžli lašų. Gėdykitės! Reikia būti vyriškesniam. Nejau jus 
taip gąsdina žodis „pagrobimas“? O gal jūs pernelyg skrupulingas?.. Iš- 
ties, jei nutiktų mūsų laikais Elenos“ istorija, aš ja nepatikėčiau, tai yra 
nepatikėčiau Pario drąsa, o ne herojės meile: visos moterys myli drąsius 
vyriškius. Yra taip pat sabiniečių? pagrobimo istorija, bet ir ji, ačiū Die- 
vui, labai sena. Jūsų šviesybę galbūt nustebins mano apsiskaitymas, bet, 
prisimenu, ponas Hukas“ sako, kad iš jų paskui buvusios puikios žmo- 
nos. O iš mano pažįstamų ištekėjusių damų, rodos, kai kurios buvo savo 
vyrų pagrobtos jėga. 

— Nesijuokite iš manęs taip negailestingai, brangioji ledi Belaston, — 
ėmė melsti lordas Felamaras. 


|! Niugeito konsuliantai —- advokatų parankiniai, kurie patys neturėjo teisės kalbėti teisme; 
Niugeitas — senovinis Londono kalėjimas, įgavęs pavadinimą nuo miesto vartų Sityje; 1902 m. jis 
buvo nugriautas ir jo vietoje pastatytos naujos centrinio baudžiamojo teismo patalpos. 

* Graži Elena — graikų mitologijoje — Spartos karaliaus Menelajo žmona. Homero 
„Iliadoje“ pasakojama, kad ji buvo pagrobta Trojos karaliaus sūnaus Pario; tai ir buvo graikų 
karo su Troja priežastis. 

? Sabinielių pagrobimo istorija. - Pasak Romos padavimo, sabiniečių (tauta, gyvenusi kaimynys- 
tėje su senovės Roma) žmonas ir dukteris pagrobė per šventes pirmojo Romos imperatoriaus 
Romulo pavaldiniai, tarp kurių nebuvo moterų. 

* Natanielis Hukas (1690-1764) - anglų istorikas kompiliatorius, knygos „Romos istorija su 


kritinėmis pastabomis“ autorius. 

— Tai nejau jūs manote, brangusis mano, kad Anglijoje rasis nors 
viena moteris, kuri pati sau nepasijuoktų iš jūsų, kad ir kokia dro- 
vi atrodytų iš pažiūros?.. Jūs verčiate mane pasakoti keistus dalykus 
ir atskleisti didžiausias mano lyties paslaptis, bet aš guodžiuosi savo 
intencijų dorumu ir tuo, jog stengiuosi padaryti giminaitei paslaugą: 
juk vis dėlto viliuosi, kad, šiaip ar taip, jūs būsite jai geras vyras, — aš 
anaiptol nepatarčiau jai tekėti vien už titulo. Būtų paskui nemalonu 
klausytis jos priekaištų, kad per mano malonę jinai pražiopsojusi žmo- 
gų su charakteriu, nes juk net priešai neneigia, jog šia ypatybe pasižymi 
jūsų nelemtasis konkurentas. 

Tegu tie, kurie turėjo malonumą išklausyti panašius svarstymus 1š 
žmonos ar meilužės, pasakys, ar saldesni jie pasidaro dėl to, kad juos 
taria moters lūpos. Tačiau jie, be abejo, įsmigo lordui į širdį kur kas 
giliau negu tai, ką būtų galėję šia proga pasakyti Demostenas arba 
Ciceronas. 

Pastebėjusi, kad jaunojo lordo išdidumas užsiliepsnojo, ledi Belas- 
ton, kaip prityręs oratorius, ėmė kurstyti jam į pagalbą kitas aistras. 

— Milorde, — tarė ji rimtu tonu, — teikitės prisiminti, kad jūs pirma- 
sis užvedėte šią kalbą, nes man visai nesinorėtų sudaryti įspūdį, tarsi aš 
primetu jums savo giminaitę. Aštuoniasdešimt tūkstančių svarų byloja 
patys už save, jiems nereikia advokatų. 

— Kaip ir panelei Vestern nereikia tokio kraičio, kuris bylotų jos nau- 
dai, — atsakė lordas. — Nė viena moteris, manding, neturi nė pusės jos 
žavumo. 

— Ak, milorde, — nesutiko ledi Belaston, žvelgdama į veidrodį, — drįs- 
tu jus patikinti, buvo moterų ir gražesnių už ją; tačiau visai nenoriu men- 
kinti jos grožio: jinai iš tikrųjų žavinga mergaitė, ir po keleto valandų 
ją glamonės Žmogus, kuris visai nėra jos vertas, nors, reikia pasakyti 
teisybę, jis drąsaus būdo. 

— Jeigu dangus arba jūsų šviesybė pateisins mano viltis, tai ji dar 
šiandien bus mano! 

— Gerai pasakėte, milorde, — pritarė ledi. — Galite būti ramus, aš jūsų 
neapvilsiu, ir dar šią savaitę tikiuosi viešai pavadinti jus giminaičiu. 

Kitą jų pašnekesio dalį sudarė šūksniai, atsiprašymai ir komplimen- 
tai, kuriuos malonu girdėti iš pašnekovo, bet labai nuobodu skaityti per- 
pasakotus. Tad baigsime šį dialogą ir persikelsime į lemtingąją valandą, 
kada viskas buvo parengta vargšės Sofijos pražūčiai. 

Bet kadangi šis įvykis yra tragiškiausias visoje mūsų istorijoje, tai mes 
jam atidėsime naują skyrių. 


Penktasis skyrius 


KURIO TURINYS IŠ DALIES 
SUJAUDINS, IŠ DALIES 
NUSTEBINS SKAITYTOJĄ 


| o išmušė septynias, kai vargšė Sofija, vieniša ir nuliūdusi, 
sėdėdama skaitė tragediją. Tai buvo „Lemtingosios vedybos““, 
ir ji dabar jau perskaitė iki scenos, kur nelaimingoji Izabelė netenka savo 
sutuoktuvių žiedo. 

Knyga iškrito jai iš rankų, ir ašaros srūte pasruvo ant krūtinės. Šitaip 
jai prasėdėjus keletą minučių, staiga atsivėrė durys ir įėjo lordas Felama- 
ras. Sofija pašoko nuo kėdės jam pasirodžius, o lordas, priėjęs artėliau, 
tarė žemai nusilenkdamas: 

— Bijau, panele Vestern, kad įsibraunu pas jus gana akiplėšiškai. 

— Taip, milorde, turiu prisipažinti, aš šiek tiek nustebinta jūsų neti- 
kėto apsilankymo. 

— Jeigu šis apsilankymas netikėtas, medem, — atsakė lordas Felama- 
ras, — vadinasi, mano akys blogai išreiškė mano jausmus, kai paskutinį 
kartą turėjau garbės jus matyti; priešingu atveju jums atrodytų visai na- 
turalu, kad jus aplanko žmogus, kuriam jūs pagrobėte širdį. 

Nors Sofija buvo labai sumišusi, jinai atsakė į šią pompastišką frazę 
(ir visai teisingai, man atrodo) paniekos žvilgsniu. Tada lordas išdrožė 
kitą panašią frazę, tik dar gražbyliškesnę. Sofija, visa drebėdama, atkirto: 

— Jūs, matyt, proto netekote, milorde. Iš tikrųjų, jūsų šviesybe, kitaip 
negalima pateisinti jūsų elgesio. 

— Taip, aš tikrai netekau proto, ledi! —- sušuko jis. — Bet turite atleisti 
man šį beprotiškumą, kurio priežastis esate jūs pati. Meilė visiškai atėmė 
man protą, ir aš beveik nesuvokiu, ką darau. 

— Dievaži, milorde — aš nesuprantu nei jūsų žodžių, nei jūsų elgesio. 


! „Lemtingosios vedybos“ (1694) — antraeilio Restauracijos epochos anglų dramaturgo Tomo 


Sauterno tragedija. 

— Tad leiskite man, ledi, viską išaiškinti jums, parkritus ties jūsų kojo- 
mis, leiskite atverti sielą ir pasakyti, kad aš įsimylėjęs jus iki pamišimo. O 
dieviškoji įstabioji būtybe! Kokiais žodžiais galima būtų išreikšti mano 
širdies jausmus? 

— Užtikrinu jus, milorde, — tarė Sofija, žengtelėdama prie durų, — aš 
daugiau nesiklausysiu nė vieno jūsų žodžio. 

— O nepalikite manęs taip žiauriai! Jeigu jūs žinotumėte nors pusę 
tų kančių, kurias aš kenčiu, jūsų švelni širdis pasigailėtų to, ką pridarė 
jūsų akys. 

Dabar, giliai atsidusęs, jis paėmė ją už rankos ir keletą minučių kalbė- 
jo tokiu stiliumi, kuris skaitytojui suteiktų tiek pat maža malonumo, kiek 
jis suteikė jo Sofijai; lordas baigė pareikšdamas, kad būdamas pasaulio 
viešpats jį paklotų jai po kojomis. 

— O aš, sere, — piktai atsakė Sofija, ištraukdama ranką, — su tokia pat 
panieka atstumčiau ir jūsų pasaulį, ir jo viešpatį. 

Tai pasakiusi, jinai žengtelėjo prie durų, bet lordas Felamaras vėl 
pagriebė ją už rankos ir tarė: 

— Mano angele, atleiskite man šį neceremoningumą, prie kurio pri- 
vedė tik nusivylimas... Patikėkite, jeigu galėčiau turėti viltį, kad jūs sutik- 
site priimti mano titulą ir mano turtą, tokius niekingus palyginti su jūsų 
grožiu, nuolankiai pasiūlyčiau juos jums... Bet aš negaliu jūsų netekti... 
Prisiekiu dangum, aš veikiau persiskirsiu su gyvybe!.. Jūs mano; jūs turi- 
te būti ir būsite mano! 

— Meldžiu jus, milorde, liaukitės tuščiai mane persekiojęs, — atsakė 
Sofija. — Tikinu savo garbe, nenoriu apie tai nė girdėti. Paleiskite mano 
ranką, milorde; aš tučtuojau išeinu ir nenoriu niekad jūsų matyti. 

— Tokiu atveju, ledi, aš turiu pasinaudoti momentu, nes negaliu ir 
nebenoriu gyventi be jūsų. 

— Ką jūs sumanėte, milorde? Aš pakelsiu triukšmą, sušauksiu 
žmones. 

— Aš nieko nebijau, ledi! Man baisu tik jūsų netekti, ir tai aš sukliudy- 


siu vieninteliu būdu, kuris man liko šioje beviltiškoje padėtyje. 

Šitai sakydamas jis griebė ją į glėbį, ir Sofija suriko taip veriamai, 
kad ledi Belaston nepasirūpinus pašalinti visas ausis tikrai kas nors būtų 
atbėgęs į pagalbą. 

Bet laimingas atsitiktinumas išgelbėjo Sofiją: tuo pat momentu pa- 
sigirdo kitas šūksnis, beveik nustelbdamas jos riksmą. Visuose namuose 
griaudėjo balsas: 

— Kur jinai? Aš tučtuojau ją sučiupsiu, po perkūnais! Parodyk man 
jos kambarį, girdi! Kur mano duktė? Aš Žinau, ji čionai, šiuose namuose, 
ir aš ją pamatysiu, jeigu ji gyva! Parodyk, kur ji? 

Sulig tais žodžiais atsidarė durys, ir į kambarį įsiveržė skvairas Ves- 
ternas, lydimas pastoriaus Saplo ir visos virtinės mirmidonų'. 

Kokia apverktina turėjo būti nelaimingosios Sofijos būklė, jeigu 
siautulingas tėvo šūkalojimas pradžiugino jos ausis! Iš tikrųjų jo įsiver- 
žimas pasirodė jai laimė, nes tik tai išgelbėjo iš bėdos, kuri visam laikui 
būtų atėmusi jai dvasios ramybę. 

Nors ir išsigandusi, Sofija iškart pažino tėvo balsą, o jo šviesybė, 
nors ir apakintas aistros, išgirdo proto balsą, įsakmiai liepiantį jam mesti 
į šalį visus kėslus. Todėl, išgirdęs artėjant balsą ir supratęs, kieno tas bal- 
sas (nes skvairas ne kartą suriko žodį „duktė“, taip pat ir Sofija bespur- 
dėdama šaukėsi tėvo), Felamaras nutarė, jog protingiausia paleisti grobį, 
nors spėjo tiktai suglamžyti jai kaklo skarelę ir savo godžiomis lūpomis 
Įsisiurbti į jos švelnų kaklą. 

Jeigu man neateis į pagalbą skaitytojo vaizduotė, aš negalėsiu apra- 
šyti, kaip atrodė mūsų porelė tą akimirką, kai pasirodė Vesternas. Sofija 
šiaip taip nusvirduliavo iki kėdės ir sudribo joje, išblyškusi, susitaršiusi, 
uždususi, liepsnodama pykčiu, išsigandusi ir drauge nudžiugusi, kad pa- 
sirodė tėvas. 

Lordas Felamaras sėdėjo šalia jos, jo perukas buvo nuslinkęs ant pe- 
ties, švarkas suveltas, iš po liemenės kyšojo marškinių daugiau, negu rei- 
kalavo mada. Pats jis buvo apstulbęs, persigandęs, suirzęs ir sugėdintas. 


' Mirmidonai - Homero „Iliadoje“ Tesalijos gyventojai; Achilo vadovaujami, jie dalyvavo 


Trojos apgultyje. 

O skvairas Vesternas šiuo momentu jis buvo pakirstas priešo, taip 
dažnai persekiojančio ir beveik visuomet įveikiančio mūsų karalystės 
provincijos džentelmenus. Paprastai tariant, jis buvo girtas; ši aplinkybė, 
prie jos pridėjus dar įgimtą skvairo karštumą, galėjo paveikti tik taip, 
kad jis tuoj pat pribėgo prie dukters ir ėmė ją plūsti savo įprastais keiks- 
mažodžiais; jis būtų paleidęs į darbą ir kumščius, jeigu nebūtų įsikišęs 
pastorius — šis kreipėsi į jį, šitaip ramindamas: 

— Dėl Dievo meilės, sere, neužsimirškite, kad esate žymios damos 
namuose. Meldžiu, sutramdykite savo pyktį; jūsų širdis turi prisipildyti 
džiaugsmo, jog atgavote dukterį; atsisakykite keršto, jisai priklauso ne 
mums. Panelės Sofijos veide aš regiu nuoširdžią atgailą ir esu įsitikinęs, 
kad jeigu jūs jai atleisite, jinai atgailaus dėl visų praeities nuodėmių ir bus 
vėl jums paklusni. 

Pastoriaus raumenų jėga buvo Sofijai naudingesnė už jo gražbylys- 
tės jėgą. Tačiau pastarieji jo žodžiai padarė šiokią tokią įtaką, ir skvai- 
ras atsakė: 

— Aš atleisiu jai, jeigu jinai tekės už jo, jeigu tu, Sofi, tekėsi už jo, aš 
viską tau atleisiu. Na, ko tu tyli? Tu tekėsi už jo, trauk mane perkūnai, 
tekėsi! Ko neatsakai? Kokia užsispyrusi, varlė! 

— Meldžiu jus, sere, nesišvaistykite žodžiais, — ramino pastorius. — Jūs 
taip igąsdinote savo dukterį, kad ji negali pratarti nė žodžio. 

— Nešdinkis pol.. — atrėžė skvairas. — Vadinasi, tu palaikai jos pusę? 
Geras pastorius, nieko nepasakysi: užstoja nepaklusnią dukterį! Dabar tu 
špygą gausi iš manęs, o ne parapiją! Verčiau atiduosiu ją pačiam velniui! 

— Nuolankiai prašau atleisti, —- suskato atsiprašinėti pastorius. — Drįs- 
tu patikinti jūsų malonybę, aš visai ką kita turėjau galvoje. 

Šią akimirką į kambarį Įėjo ledi Belaston ir pasuko tiesiai prie skvai- 
ro; tas, prisiminęs sesers primokymą, žemai jai nusilenkė kaimiečių pa- 
pročiu, pasakė keletą komplimentų ir tučtuojau ėmė skųstis: 

— Štai, brangioji kuzina, štai prieš jus nepaklusniausia duktė pasau- 
lyje: įsimylėjo iki ausų plikšį valkatą ir nenori tekėti už vieno iš geriausių 
Anglijos jaunikių, kurį mes jai parinkome. 


PAMESTINUKO TOMO DŽONSO ISTORIJA +» 


— Iš tiesų, mielasis kuzene, jūs neteisingas savo dukteriai, — atsakė 
ledi. — Patikėkite, jinai ne tokia jau neprotinga ir, žinoma, neatsisakys 
partijos, kurios naudos negali nesuprasti. 

Ledi Belaston tyčia padarė klaidą; jinai gerai žinojo, ką turi galvoje 
ponas Vesternas, bet, matyt, manė, jog jis lengvai leisis palenkiamas pri- 
imti lordo pasipiršimą. 

— Girdi, ką sako miledi? — nudžiugo skvairas. — Visi tavo giminės 
už šią partiją. Užteks, Sofi, būk gerutė, būk paklusni, padaryk laimingą 
savo tėvą. 

— Jeigu mano mirtis gali jus padaryti laimingą, — atsakė Sofija, — tai 
jūs veikiai būsite laimingas. 

— Tai melas, Sofi, šlykštus melas, tu tai žinai, — tarė skvairas. 

— Taip, panele Vestern, jūs įžeidžiate savo tėvą, — papriekaištavo ledi 
Belaston. — Juk jis rūpinasi tik jūsų gerove, spirdamasis dėl šių vedybų. 
Aš ir visi jūsų draugai negalime nepripažinti, kad visiems mums didelė 
garbė šis pasipiršimas. 

— Taip, mes visi, visi, - pritarė skvairas. — Juk ne aš tai sumaniau. Ledi 
žino, jog šią mintį man pasiūlė tavo teta... Na, užteks, Sofi, dar kartą pra- 
šau tave: būk gerutė ir dabar, kuzinai girdint, pasakyk sutinkanti. 

— Leiskite man sujungti jūsų rankas, Sofija, — tarė ledi Belaston. — 
Dabar nemadinga gaišti laiką Airtui. 

— Na, žinoma! - antrino skvairas. - Ar maža bus laiko tokiems daly- 
kams po vestuvių? Kai susituoksite, prašom, niekas jums netrukdys. 

Puikiai žinodamas, kad ledi Belaston turi mintyje jį, ir niekad negir- 
dėjęs nė žodžio apie Blaifilą, lordas Felamaras buvo visiškai įsitikinęs, 
jog ir Sofijos tėvas kalba apie jį. Todėl priėjo prie skvairo ir tarė: 

— Nors aš ir neturiu garbės, sere, būti su jumis pažįstamas, bet ka- 
dangi jūs malonėjote neatsakyti man, tai leiskite užsistoti, sere, ir prašyti, 
kad nereikalautumėte savo dukters sutikimo šiuo momentu. 

— Užsistoti! — sušuko skvairas. — O kas jūs toks, gerbiamasis pone? 

— Aš lordas Felamaras, sere; aš tas laimingasis, kuriam, tikiuosi, jūs 


suteiksite garbę vadintis savo žentu. 

— Jūs kalės vaikas, nors ir išsifrantinęs! — nusikeikė skvairas. — Žentu! 
Tuojau nešdinkitės man po velnių! 

— Žinoma, gal aš ir pakęsiu, kad jūs su manim taip elgtumėtės (ko 
neleisčiau kitiems), — tarė lordas, — bet turiu pasakyti, jog nesu pratęs 
klausytis panašių žodžių nesipiktindamas. 

— Na, ir piktinkis į sveikatą! — burnojo toliau skvairas. - Nemanyk, 
kad išsigandau tokio franto kaip tu dėl to, kad tau pagaikštis prie šono 
tabaluoja! Na, numesk jį, ir aš tau parodysiu, kaip kištis ne į savo rei- 
kalus! Aš tave pamokysiu, kaip uošviu mane vadinti! Padulkinsiu tau 
švarką! 

— Liaukitės, sere, — tarė milordas, — aš sau neleisiu kažin ką išdarinėti 
damų akivaizdoje. Aš visai patenkintas. Jūsų nuolankus tarnas, sere! Ledi 
Belaston, jums paklusniausias! 

Kai jis išėjo, ledi Belaston priekaištingai pasakė: 

— Dieve mano, ką jūs pridarėte, sere! Net nežinote, ką įžeidėte: jis 
labai įžymus ir turtingas žmogus; vakar jis pasipiršo jūsų dukteriai, ir aš 
neabejoju, kad jūs jį priimtumėte su didžiausiu pasitenkinimu. 

— Rūpinkitės pati savimi, mieloji kuzina, — atkirto skvairas, — aš ne- 
trokštu turėti reikalų su jūsų lordais. Mano duktė ištekės už doro provin- 
cijos džentelmeno; aš jai suradau jaunikį, ir ji bus jo žmona. Nuoširdžiai 
apgailestauju, kad jinai pridarė jūsų šviesybei tiek nemalonumų. 

Ledi Belaston pratarė kažkokią mandagumo frazę apie nemalonu- 
mus, o skvairas į tai atsakė: 

— Jūs labai maloni, ir aš visuomet pasirengęs tiek pat pasitarnauti 
jūsų šviesybei — tam juk mes ir giminės. Tuo tarpu linkiu labos nak- 
ties... Eime, mergaite; jeigu neisi geruoju, tai liepsiu nešte įnešti tave 
į karietą. 

Sofija pasakė važiuosianti geruoju, bet paprašė leisti jai atsisėsti į 
portšezą, nes ji negalinti keliauti kitokiu būdu. 

— Ar tik nesusigalvosi, paukštyte, įtikinėti mane, kad negali važiuoti 
karietoje? Sakykite tik, koks lepumas! Ne, ne, būk rami; dabar akių nuo 
tavęs nenuleisiu, iki ištekėsi! 

Sofija atsakė matant, kad tėvas nusprendęs palaužti jai širdį. 

— Didelio čia daikto, jeigu tau sulaužys širdį geras vyras! — sušuko 
skvairas. — Nė supelijusio varioko, nė puspensio neduočiau už nepaklus- 
nią dukterį. 

Ir jis per jėgą nusitempė ją už rankos. 

Dabar vėl įsikišo pastorius, prašydamas skvairą elgtis su dukterim 
švelniau. Ponas Vesternas tik garsiai nusikeikė ir paliepė jam prikąsti 
liežuvį. 

— Tu juk ne bažnyčios sakykloje! Ten gali pliaupti, kas tau patinka, 
o šiaip aš neleisiu kunigams jodinėti ant manęs raitiems ir mokyti, ką 
turiu daryti. Linkiu jums labos nakties, medem. Eime, Sofi; būk gerutė, 
ir viskas bus kaip reikiant, ištekėsi už jo, vaikuti, ištekėsi! 

Apačioje juos sutiko ponia Honora ir, žemai nusilenkusi skvairui, 
pareiškė norinti lydėti savo panelę; bet jis atstūmė ją sakydamas: 

— Dink iš akių, poniute, nešdinkis greičiau. Kad nė tavo kojos dau- 
giau nebūtų mano namuose! 

— Kaip, jūs atimate iš manęs ir mano kambarinę? — sušuko Sofi. 

— Taip, dukryte, atimu, — atsakė skvairas. — Nebijok, be kambarinės 
neliksi: pristatysiu tau kitą mergiotę, geresnę už šitą. Lažinuos iš penkių 
svarų prieš penkis šilingus, kad jinai tokia pat mergaitė kaip mano bobu- 
tė. Ne, Sofi, daugiau jinai nekombinuos pabėgimų! Tegu pašvilpia! 

Ir skvairas pasodino dukterį su pastoriumi į išnuomotą karietą, atsi- 
sėdo pats ir liepė vežėjui vežti į namus, kur buvo apsistojęs. Karietoje jis 
paliko Sofiją ramybėje ir linksminosi, duodamas. pamokymus pastoriui, 
kaip reikia elgtis su aukštesnių sluoksnių žmonėmis. 

Galimas daiktas, jam nebūtų taip lengvai pavykę išsivežti dukters 
iš ledi Belaston, šitai garbiajai damai panorėjus ją sulaikyti. Tačiau ledi 
tiktai džiaugėsi būsimąja Sofijos nelaisve; ir kadangi jos planas su lordu 
Felamaru sužlugo, tai jinai buvo labai patenkinta, kad konkurentę keti- 


nama varu išleisti už kito. 

KOKIU BUŪDU SKVAIRUI PAVYKO 
SURASTI SAVO DUKTERĮ 


ors skaitytojui daugelyje knygų tenka nemurmant susitaikyti 

N: su dar labiau nesuvokiamais įvykiais kaip pono Vesterno 
pasirodymas, mes iš visos širdies esame pasirengę padaryti jam bet kokį 
malonumą ir todėl papasakosime, kokiu būdu skvairas surado savo duk- 
ters slėpimosi vietą. 

Ankstesnės knygos trečiajame skyriuje buvome užsiminę (nes nesa- 
me pratę atskleisti anksčiau laiko šį tą daugiau, negu to reikalauja pasa- 
kojimo eiga), kad ponia Ficpatrik, labai trokštanti susitaikinti su dėde ir 
teta Vestern, nusprendė, jog jai atsiras tam patogi proga, jeigu jinai pada- 
rys jiems paslaugą, sulaikydama Sofiją nuo to paties klaidingo žingsnio, 
kuris užtraukė jai artimųjų pyktį. Po ilgų svarstymų jinai nutarė pranešti 
tetulei Vestern, kur slepiasi Sofija, ir parašė jai šitokį laišką, kurį mes dėl 
daugelio priežasčių pateikiame pažodžiui: 


Gerbiamoji tetule! 

Priežastis, baskalinusi mane tratis plunksnos, galbūt baakins brangiąją tetulę 
palankiai bažiūrėti į mano laišką nors tr vienos jos dukterėčų labui; katoji turi 
maža pagrindo viltis tokios laimės. 

Daug neatsbrašinėdama pasakysiu, kad leidusis kelionėn ketindama pulti 
Jums bo kojų aš, Ruo kesūausiai susiklosčius ablinkybėms, susitikau pusseserę 
Sofiją, kurios istorija Jums žinoma gerlau negu Man, nors, deja, tr aš abie ją žinau 
be galo daug, — tikrai daug, kad matyčiau, kaib greitai gali mano busseserė, Jeigu 
nebus imtasi skubių priemonių, bakartoti tą fatališką klaidą, kurlą, savo nelaimė, 
padariau aš, iš kvailumo tr nežinojimo nebanorus! paklausyti jūsų Ušdintingų Ir 
abdairių patarimų. 

lrumpai kalbant, aš jį mačiau, bevak visą vakardieną praleidau su juo tr 
turiu bribažinti, j08 jis patrauklus jaunas vaikinas. Kaip jis su manim sussbažano, 


nuobodu dabar pasakoti; bet šiandien rytą aš persikėliau į kitą butą, kad jis, maty- 

damasis su manim, neužtiktų, kur gyvena pusseserė. Jis šito dar nežino tr neturi ži- 
noli, kol dėdė nesįgriebė priemonių jai absaugoti. Todė/ negalima gaišti laiko, ir man 
telieka vien branešti jums, kad jinai yra bas ledi Belaston, su kuria aš maiausi tr 
kuri, rodos, ketina nuslėbti Ją nuo artimųjų. Jūs žinote, edez, št0s moters keistu- 
mus, taliau Man užvis mažiausia tinka duoti batarimus asmeniu, DASIŽYMNIAMI 
tokiu įžvalgiu brotu tr taib gerai bažįstančam aukštąją visuomenę, — todėl branešu 
Jums tiktai bahį faktą. 

Tikiuosi, medenn, kad šis mano rūpinimasis giminių gerove badės man vėl įgyti 
palankumą asmens, kuris visada tatb stropiai gynė visų ausų garbę bei tikrą nau- 
dą, ir bus priemonė susigrąžinti jūsų draugišką palankumą, sudariusį tokią didelę 
mano laimės dalį praeityje tr tokį bat būtiną jai tr ateztyje. 

54 nuosirdžiausia pagarba, 
didžiai gerbiamoji tetule, jūsų dėkingoji, 
Juos nuolanki dukterėča tr klusniausioji tarnaitė 


Harieta Ficbatrik 


Ponia Vestern dabar buvo brolio namuose, kur ji gyveno nuo pat So- 
fijos pabėgimo, kad galėtų guosti vargšą skvairą jį ištikusioje nelaimėje. 
Kokia buvo ta paguoda, kurią jinai dalijo kasdien porcijomis, skaitytojas 
jau žino iš ankstesnių skyrių. 

Ponios Ficpatrik laiškas buvo jai įteiktas kaip tik tąsyk, kai ji, stovė- 
dama nugara į židinį su žiupsneliu uostomojo tabako rankoje, atseikėjo 
skvairui, rūkančiam po pietų pypkę, šios dienos paguodos dozę. Per- 
skaičiusi laišką, jinai tučtuojau perdavė jį broliui sakydama: 

— Štai, sere, žinia apie jūsų paklydusią avelę. Likimas ją grąžina jums, ir 
jeigu jūs paklausysite mano patarimo, tai galbūt ją dar pavyks išgelbėti. 

Perbėgęs akimis laišką, skvairas pašoko iš vietos, trenkė pypkę į ugnį 
ir iš džiaugsmo sušuko „Valio!“ Paskui riktelėjo tarnams, liepė paduoti 
aulinius, įsakė pabalnoti Kavalerą bei kitus arklius ir nedelsiant pakviesti 
pastorių Saplą. Davęs šiuos patvarkymus, jis puolė prie sesers ir karštai 
ją apkabino. 

— Po perkūnais! jūs lyg ir nepatenkinta! - sušuko jis. — Galima pagal- 
voti, kad gailitės, jog aš suradau dukterį. 

— Brolau, - atsakė ji, — išmanūs politikai, įžvelgiantieji iki pat gelmių, 
dažnai įžiūri perspektyvas, visai nepanašias į tai, kas matyti daiktų pavir- 
šiuje. Tiesa, jūsų reikalas ne toks beviltiškas, kokie buvo Olandijos rei- 
kalai, kai Liudvikas XIV stovėjo ties Amsterdamo vartais, bet čia reikia 
delikatumo, kurio, atleiskite man, brolau, jums labai trūksta. Elgiantis 
su dama, užimančia tokią aukštą padėtį visuomenėje kaip ledi Belaston, 
reikia laikytis mandagumo, kuris reikalauja, aš bijau, geresnio tos visuo- 
menės pažinimo, negu kad jūs ją pažįstate. 

— Žinau, sese, kad jūs nekokios nuomonės apie mano sugebėjimus, 
bet šiuo atveju aš parodysiu jums, kas bus kvailys. Visuomenės pažini- 
mas — būta ko! Pragyvenęs šitiek provincijoje, aš įgijau šiokį tokį supra- 
timą apie šalies įstatymus ir papročius. Žinau, jog turiu teisę pasiimti tai, 
kas mano, kad ir kur tai surasčiau. Parodykite man, kur mano duktė, ir 
jeigu aš nemokėsiu jos surasti, tai galite mane vadinti kvailiu iki pat kars- 
to lentos. Londone yra taikos teisėjų, kaip ir kitose vietose. 

— Tikrai jūs verčiate mane drebėti dėl žygio, kuris, jeigu paklausysite 
mano patarimo, gali būti sėkmingai atliktas iki galo. Nejau iš tikrųjų įsi- 
vaizduojate, brolau, kad į žymios moters namus galima įsiveržti su areš- 
to orderiais ir pasitelkus tuos galvijus taikos teisėjus? Aš jus pamokysiu, 
kaip pasielgti. Nuvykęs į sostinę ir padoriai apsirengęs (o reikia pasakyti, 
brolau, kad šitam netinka nė vienas jūsų dabartinis kostiumas), jūs turite 
pasiųsti sveikinimą ledi Belaston ir prašyti leidimo apsilankyti pas ją. Kai 
būsite įleistas į jos namus, — O jinai, suprantama, jus priims, — išdėstykite 
jai savo reikalą, neužmiršdamas paminėti mano vardo (nes jūs, nors ir 
giminės, bet vargu ar esate vienas kitą matę), ir aš esu įsitikinusi, jog 
jinai liausis globojusi dukterėčią, kuri tikriausiai ją apgavo. Tai vieninte- 
lis veikimo būdas... Taikos teisėjai! Nejau jūs manote, kad civilizuotoje 
valstybėje yra leistina šitaip elgtis su įžymia dama? 

— Po perkūnais visas tas damas! — sušuko skvairas. — Nieko sau, 
gera ta civilizuota valstybė, kur moterims negalioja įstatymai! Ir ku- 
riems galams aš siuntinėsiu sveikinimus kažkokiai nevalyvai kekšei, 
kuri slepia dukterį nuo tikro tėvo? Kartoju jums, sese, aš ne toks 
nemokša, kaip jūs manote... Žinau, jums norėtųsi iškelti moteris virš 

įstatymo, bet tai patrakėliška! Aš savo paties ausimis girdėjau, kaip 
vyriausiasis grafystės teisėjas pasakė per sesiją, kad Anglijoje nėra 
žmogaus, kuriam negaliotų įstatymai. Bet jūsų įstatymai, matyt, Hano- 
verio įstatymai! 

— Aš matau, pone Vesternai, kad jūs darotės diena po dienos vis 
storžieviškesnis... Na, tikras lokys! 

— Esu toks pat lokys, kokia jūs lokienė, sese, — atkirto skvairas. — Po 
perkūnais! Taukškite, kas jums patinka, apie mano mandagumą, tiktai aš 
jo nematau elgesyje su manimi. Aš nei lokys, nei šuo, nors žinau kai ką, 
kieno vardas prasideda raide k... Bet po velnių visa tai! Įrodysiu jums, 
kad moku elgtis geriau už kitus! 

— Galite kalbėti, kas jums patinka, pone Vesternai, — atsakė sesuo. — 
Je vous mėprise de tout mon coeur!. Ir todėl nepykstu ant jūsų. Tačiau, kaip 
teisingai sako mano dukterėčia, kuri vadinasi ta siaubinga airiška pavar- 
de, man taip brangi mano artimųjų garbė ir tikroji nauda, kad dėl Sofijos 
išgelbėjimo aš nusprendžiau pati vykti į Londoną, nes jūs, brolau, tikrai 
netinkamas pasiuntinys civilizuotuose rūmuose... Grenlandija — štai kur 
vesti derybas tokiam barbarui kaip jūs. 

— Ačiu Dievui, aš jau nebepajėgiu jūsų suprasti: vėl jūs ėmėtės sa- 
vosios Hanoverio žargalynės. Tačiau dėl mandagumo jums nenusileisiu, 
ir jeigu jūs nepykstate už mano žodžius, tai ir aš nepykstu už tai, ką 
jūs pasakėte. Visuomet maniau, jog giminėms kvaila ginčytis tarp savęs; 
žinoma, kartais pasitaiko pasikarščiuoti, bet paskui atlyžti; aš įžeidimus 
greit užmirštu. Labai džiugu, kad jūs vykstate į Londoną; esu ten buvęs 
vos porą kartų gyvenime, ir tai po kokias dvi savaites — ne daugiau, taigi 
suprantama, jog nespėjau per tą laiką susipažinti kaip reikiant su gatvė- 
mis ir žmonėmis. Ir niekad neneigiau, kad jūs pažįstate visa tai geriau už 
mane. Man ginčytis dėl to su jumis būtų tas pat, jei jūs ginčytumėtės su 
manimi, kaip vesti šunų virtinę arba ieškoti zuikio. 

— Galiu jus užtikrinti, kad niekad dėl to nesiginčysiu. 

— Na ir aš niekad nesiginčysiu. 


' Niekinu jus iš visos širdies (branc.). 

Čia tarp besikivirčijančių pusių, pavartojant ponios Vestern posakį, 
buvo sudaryta sąjunga; netrukus pasirodė pastorius, buvo paduoti ar- 
kliai, ir skvairas išvažiavo, pažadėjęs sekti sesers pamokymais, o jinai pati 
ėmė ruoštis išvykti kitą dieną. 

Pakeliui skvairas išpasakojo pastoriui viską, ir jie abu nusprendė, kad 
galima ramiai išsiversti ir be minėtų formalumų; todėl skvairas persigal- 
vojo ir atvykęs pasielgė, kaip jau buvo aprašyta. 


Septintasis skyrius 


KURIAME VARGŠĄ DŽONSĄ IŠTINKA 
ĮVAIRIOS NELAIMĖS 
v 
itaip buvo susiklosčiusios aplinkybės, kai ponia Honora pasi- 

S kaip matėme, ponios Miler namuose ir paprašė pakviesti 
Džonsą. Likusi su juo viena, jinai pradėjo šitaip: 

— O, pone Džonsai, mano geruti! Tiesiog trūksta jėgų papasakoti! 
Pražuvome mes visi — ir jūs, sere, ir vargšelė mano ledi, ir aš pražuvau! 

— Ar kas atsitiko Sofijai? — paklausė Džonsas, dirstelėjęs į ją bepro- 
tiškomis akimis. 

— Blogiau ir būti negali! — atsakė Honora. — Ak, nebesurasiu kitos 
tokios ledi! Na ir prisigyvenau aš! 

Tai išgirdęs, Džonsas išbalo kaip drobė, suvirpėjo ir sumikčiojo kaž- 
ką. Tuo tarpu Honora tęsė: 

— O, pone Džonsai, aš visam laikui netekau savo panelės! 

— Kaip? Kas? Dėl Dievo meilės, sakykite. O, mano mieloji Sofija! 

— Kas tiesa, tai tiesa — tokia jau ji buvo meilutė su manimi! Kitos 
tokios vietos aš niekad nebesusirasiu! 

— Po velnių tą jūsų vietą! — sušuko Džonsas. — Kur?.. Kas?.. Kas 
nutiko Sofijai? 

— Na taip, žinoma, tarnus galima siųsti po velnių, — užsigavo Hono- 
ra. — Jums vis tiek, kad ir kas jiems nutiktų, nors juos ir į gatvę išgintų. 
Mes juk ne iš tokio pat kūno ir kraujo kaip kiti žmonės — tai ar ne vis 
vien, kur pasidėsime? 

— Jeigu jūs turite nors lašelį gailesčio ar užuojautos, —- sušuko Džon- 
sas, — sakykite man tučtuojau, kas atsitiko Sofijai? 

— Patikėkite mano žodžiais, aš gailiuosi jūsų labiau negu jūs ma- 
nęs, — atsakė Honora. — Juk nesiunčiu jūsų po velnių dėl to, kad neteko- 
te mieliausios ledi pasaulyje. Taip, jūsų verta pagailėti, o manęs taip pat; 
dievaži, jei kada iš viso buvo gera panelė... 

— Kas galų gale atsitiko?! — užriko įšėlęs Džonsas. 

— Kas?.. Kas? — irzo Honora. — Tas, kas blogiau ir būti negali nei 
jums, nei man: tėvas atvažiavo į Londoną ir išsivežė ją nuo mudviejų. 

Džonsas parkrito ant kelių ir padėkojo Dievui, kad neatsitiko ko 
nors blogesnio. 

— O kas gali būti blogiau mums su jumis? Jis išsivežė ją dievagoda- 
masis, jog jinai bus pono Blaifilo žmona; štai ir pasidžiaukite; o mane, 
nelaimingąją, visai išginė lauk. 

— Tikrai, ponia Honora, jūs mirtinai mane išgąsdinote. Aš įsivaizda- 
vau, kad Sofijai nutiko kas nors siaubinga, kas nors tokio, kad net jos 
vedybos su Blaifilu būtų vieni niekai. Bet jinai gyva, o kol esame gyvi, tol 
nereikia nusivilti, brangioji Honora. Mūsų laisvės šalyje moters negalima 
ištekinti prievarta. 

— Jūsų tiesa, sere. Jūs dar galite viltis; bet, deja, kokių vilčių galiu 
turėti aš, nelaimingoji? Ir turite žinoti, sere, aš visa tai kenčiu per jūsų 
malonybę. Skvairas supyko ant manęs už tai, kad aš palaikiau jūsų pusę 
prieš poną Blaifilą. 

— Patikėkite, ponia Honora, aš nuoširdžiai jums dėkingas už visas 
jūsų paslaugas ir iš visų jėgų pasistengsiu atsidėkoti. 

— Deja, sere, kuo galima atsidėkoti tarnui už vietos netekimą, jei ne 
suteikimu kitos — tokios pat geros vietos? 

— Nesielvartaukite, ponia Honora, aš tikiuosi grąžinti jus į ankstesniąją. 

— O, sere, ar galiu aš guosti save tokiomis viltimis žinodama, kad jos 
bergždžios? Juk skvairas taip įširdęs ant manęs; jei bent jūs vestumėte 
mano panelę — dabar aš tvirtai tikiu, kad vesite ją: jūs toks dosnus, toks 
geras ponas; ir aš esu tikra, jūs ją mylite, ir jinai jus myli visa širdimi; 
kam šitai neigti, juk kiekvienas, kuris nors šiek tiek pažįsta mano pa- 
nelę, tai iškart pastebės: ji, vargšelė, nemoka apsimetinėti, o kuriems 
kitiems ir būti laimingiems, jeigu ne tiems, kurie vienas kitą myli? Laimė 
ne visuomet esti turtuose, o juk mano panelė jų turi tiek, kad užteks ir 
dviem. Ak, kaip gaila bus, jeigu tokia pora bus išskirta; bet ne, aš įsitiki- 
nusi, jog pagaliau jūs vis dėlto susitiksite: kas lemta, to neišvengsi. Jeigu 
vedybos įvyko danguje, tai joks taikos teisėjas jų neišardys. Man norisi, 
kad pastorius Saplas būtų drąsėlesnis ir pasakytų skvairui, jog nuodėmė 

yra prievarta išleisti dukterį prieš jos norą; bet jis visiškai priklauso nuo 
skvairo: jis, vargšelis, nors ir labai dievobaimingas ir sako, kad negerai 
taip daryti, bet tik skvairui už nugaros, o į akis jam nė miktelti nedrįsta. 
Šį kartą, tiesa, jis šiek tiek įsidrąsino; aš niekad jo tokio nesu mačiusi; 
bijojau, kad skvairas jį primuš. Neliūdėkite, sere, nesielvartaukite; viskas 
dar gali pakrypti į gerą pusę, kol jūs esate tikras dėl mano panelės, o ja 
pasitikėti jūs galite: ji nieku gyvu nesutiks tekėti už kito. Tik aš baisiai 
bijau, kad skvairas įsikarščiavęs nepadarytų jai ko bloga: jis juk toks karš- 
takošis! Bijau, palauš jis vargšei panelei širdutę, kuri tokia švelni, silpnutė 
kaip viščiuko. Gaila, jog ji neturi nė per plauką mano narsos. Jeigu aš ką 
mylėčiau, o tėvas susigalvotų užrakinti mane, aš jam akis išdraskyčiau ir 
pati iki savo mielojo prasigaučiau. Tiesa, tenka dar apie kraitį pagalvoti: 
tėvas panorės — duos, nepanorės — neduos, 0 tai, suprantama, jau šioks 
toks skirtumas. 

Ar klausėsi Džonsas šios plepalynės įtempęs dėmesį, ar Honoros 
žodžiai buvo be mažiausios pauzės, — nežinau, tik jis nė karto neįterpė 
žodžio, o jinai kalbėjo nenutildama, kol į kambarį įbėgo Partridžas ir 
pasakė, kad atvykusi įžymi dama. 

„Džonsas pateko į tokią padėtų, kad keblesnės negalima nė įsivaiz- 
duoti. Honora nieko nežinojo apie jo pažintį su ledi Belaston, ir kam 
kam, tik jau ne jai jis geidė tai prisipažinti. Greitosiomis, būdamas pri- 
slėgtas gautų žinių, jis sumetė, kaip tai paprastai atsitinka, paųį blogiausią 
būdą ir, užuot išdavęs Honorą damai, — o tai nebūtų turėję jokių rimtų 
padarinių, — nusprendė išduoti damą Honorai; žodžiu, jis suskato slėpti 
kambarinę, paskubomis nuvedė ją už lovos ir užtraukė užuolaidą. 

Rūpinimasis kiaurą dieną namų šeimininkės ir jos šeimos reikalais, 
baimė, kurią sukėlė ponios Honoros atnešta žinia, ir sumišimas, netikė- 
tai atvykus ledi Belaston, visai išmušė Džonsui iš atminties, ką jis buvo 
anksčiau nutaręs; jis užsimiršo, kad jam reikia vaidinti ligonį, o su šiuo 
vaidmeniu nesiderino nei jo elegantiškas apdaras, nei žvalus veidas. 

Todėl jis priėmė ledi daugiau taip, kaip ji troško, negu tikėjosi: švy- 
tėjo nuoširdumu, ir nebuvo nė mažiausios žymės, jog jis iš tikrųjų arba 
apsimetęs sirgtų. 

Įėjusi į kambarį, ledi Belaston pirmiausia atsisėdo ant lovos. 

— Mano brangusis Džonsai, — tarė ji, — jūs matote, kad niekas negali 
ilgam sulaikyti manęs nuo jūsų. Galbūt man reikėtų pykti ant jūsų už tai, 
jog visą dieną jūsų nei mačiau, nei išgirdau kokią nors žinią. Tuo tarpu, 
sprendžiant iš jūsų išorės, kažin ar liga sukliudė jums išeiti, ir kažin ar jūs 
sėdėjote visą dieną namie, išsipustęs kaip kokia moteriškutė, priimanti 
svečius po gimdymo. Tačiau nemanykite, jog aš rengiuosi jums priekaiš- 
tauti: nenoriu vaidinti įkyrios žmonos, kad neduočiau jums dingsties vai- 
dinti šaltą vyrą. 

— Ką jūs, ledi Belaston, — tarė Džonsas, — kaip galima prikaišioti 
žmogui neatidumą, kai jis visas buvo jūsų paslaugoms? Kas iš mūsų, 
brangioji, turi pagrindą skųstis? Kas vakar netesėjo žodžio ir privertė 
nelaimingą įsimylėjėlį laukti, ilgėtis, dūsauti ir kankintis? 

— Nekalbėkite apie tai, brangusis pone Džonsai! - sušuko ledi. - Ži- 
nodamas, kas man sutrukdė, jūs manęs pagailėtute. Negalite įsivaizduo- 
ti, kiek aukštuomenės damai tenka iškęsti per kvailių įkyrumą, jeigu jinai 
nori vaidinti aukštosios visuomenės komediją. Tačiau aš džiaugiuosi, 
kad jūsų vienatvė jums nepakenkė: niekad dar nesu mačiusi jūsų tokio 
švytinčio. Išties, Džonsai, galėtumėte dabar pozuoti Adonio statulai! 

Yra užgaulingų žodžių, į kuriuos žmonės, branginą savo garbę, gali 
atsakyti tik antausiu. Įsimylėjėliai taip pat, reikia manyti, turi posakių, į 
kuriuos galima atsakyti tik bučiniu. Toksai, matyt, buvo ledi Belaston 
komplimentas IDžonsui, ypač jei atkreipsime dėmesį į jį lydėjusį lipš- 
nų žvilgsnį, kuris buvo išraiškingesnis už bet kokius žodžius. Džonsas 
iš tikrųjų šiuo momentu buvo nemaloniausioje ir kebliausioje padėty- 
je, kokią tik galima įsivaizduoti; tęsdami toliau mūsų lyginimą, galime 
pasakyti, kad, nors ledi ir metė iššūkį, Džonsas negalėjo nei gauti, nei 
pareikalauti satisfakcijos, kambaryje esant trečiam asmeniui: tokios dvi- 
kovos paprastai vyksta be sekundantų. Kadangi šitoji kliūtis neatėjo į 
galvą ledi Belaston, nežinojusiai, kad gretimai yra dar viena moteris, tai 
ji labai nustebo, nesulaukusi iš Džonso jokio atsako; o Džonsas, jausda- 
masis beviltiškai, stovėjo atokiau ir, nedrįsdamas atsakyti kaip pridera, 
tylėjo. Negalėjai įsivaizduoti nieko komiškesnio 1r kartu tragiškesnio už 

šią sceną, jeigu ji būtų užtrukusi dar ilgiau. Ledi veidas jau persimainė du 
tris kartus, jinai pašoko nuo lovos ir vėl atsisėdo, o Džonsas geidė, kad 
po juo prasiskirtų grindys arba užgriūtų lubos, tik staiga netikėtas įvykis 
išvadavo jį iš šios kebeknės, iš kurios nebūtų išgelbėjusi be didelės gėdos 
nei Cicerono iškalba, nei Makiavelio politika. 

Šis išganingas atsitiktinumas buvo ne kas kita, kaip duryse pasirodęs 
jaunasis Naitingeilas, visiškai girtutėlis, tikriau pasakius, esąs tokios būk- 
lės, kada žmogus nebevaldo proto, bet dar valdo kojas. 

Ponia Miler ir dukterys jau miegojo, o Partridžas rūkė pypkę virtu- 
vėje prie židinio; todėl Naitingeilas nekliudomas pasiekė pono Džonso 
kambario duris. Atidarė jas ir jau ketino įžygiuoti be jokių ceremoni- 
jų, bet Džonsas pašoko 1š vietos ir puolė prie jo taip staigiai, kad Nai- 
tingeilas nespėjo net slenksčio peržengti ir pamatyti, kas sėdi ant lovos. 

Naitingeilas, būdamas girtas, Džonso kambarį palaikė savuoju; todėl 
jis žūtbūt norėjo patekti vidun, garsiai pareiškęs, kad niekas neturįs tei- 
sės neleisti jo į lovą. Tačiau Džonsas susitvarkė su bičiuliu ir perdavė jį 
Partridžui, kuris atskubėjo išgirdęs triukšmą. 

Tada Džonsui norom nenorom teko grįžti į savo kambarį; vos per- 
žengęs slenkstį, jis išgirdo šūktelint ledi Belaston, tiesa, nelabai garsiai, ir 
tuo pat akimoju pamatė, kaip ji krito į krėslą taip susijaudinusi, kad kita 
kuri lepesnė moteris tikrai būtų apalpusi. 

Mat išsigandusi dviejų vyrų stumdymosi ir nežinodama, kuo tai baig- 
sis bei girdėdama Naitingeilo grasinimus prasigauti į lovą, ledi pamėgino 
pasislėpti į pažįstamą jai kamputį, bet — didžiausiam savo sumišimui — 
aptiko, kad vieta jau užimta. 

— Ar taip elgiasi padorūs žmonės, pone Džonsai! — sušuko jinai. — 
Koks niekšiškumas!.. Sugėdinti mane kažkokios suskės akyse! 

— Suskės! — sukliko įdūkusi Honora, pašokdama iš anapus užuolai- 
dos. — Ak, šit kaip!.. Suskės, sakote? Gal aš ir neturtinga, ir suskė, bet esu 
padori; o tai ne kiekviena turtuolė gali apie save pasakyti. 

Džonsas, užuot iškart nuraminęs ponią Honorą, kaip būtų padaręs 
labiau patyręs donžuanas, ėmė keikti savo žvaigždę ir vadinti save nelai- 
mingiausiu žmogumi pasaulyje, o paskui, kreipdamasis į ledi Belaston, 

puolė gana nevykusiai tikinti esąs nekaltas. Per tą laiką ledi spėjo atgauti 
savitvardą, būdingą kiekvienai aukštuomenės moteriai ypač tokiais atve- 
jais, ir ramiai atsakė: 

— Sere, jums nėra ko atsiprašinėti, nes dabar matau, kas čia per asme- 
nybė. Iš pradžių nepažinau ponios Honoros, bet dabar aš, suprantama, 
negaliu jūsų įtarinėti, O jinai, esu tuo įsitikinusi, moteris per daug pro- 
tinga, kad blogai aiškintų mano apsilankymą; aš visuomet buvau palanki 
jai ir, progai pasitaikius, įrodysiu šį palankumą darbais. 

Ponia Honora buvo tokia pat atlaidi kaip ir ūmi. Lipšnus ledi Belas- 
ton tonas iš karto sutramdė jos įniršį. 

— Žinau, medem, — atsakė ji, — ir aš visuomet buvau dėkinga jūsų 
šviesybei už gerumą; niekas su manim taip gerai nesielgė, kaip jūsų švie- 
sybė: dabar, išvydusi, kad čia jūsų šviesybė, aš, kaip Dievą myliu, no- 
rėčiau sau liežuvį nukąsti už tokius žodžius... Kad aš kada nors blogai 
būčiau pagalvojusi apie jūsų šviesybę?.. Ir ar tarnaitei tinka galvoti, ką 
daro tokia ledi? Tačiau ką čia plepu: buvusioji tarnaitė, o dabar niekam 
daugiau netarnaujanti, tikra nelaimingoji... Aš netekau geriausios pane- 
lės pasaulyje... 

Čia Honorai atrodė tinkama pravirkti gailiomis ašaromis. 

— Neverkite, vaikuti, — tarė geraširdė ledi, — galbūt man pasiseks 
jums padėti. Ateikite pas mane rytoj rytą. 

Tai sakydama, jinai pakėlė nuo grindų savo vėduoklę ir, nesiteikusi 
nė dirstelėti į Džonsą, didingai išplaukė iš kambario: įžymių moterų aki- 
plėšiškumas pasižymi savotišku orumu, kurį veltui mėgina pamėgdžioti 
panašiomis aplinkybėmis paprasti mirtingieji. 

Džonsas palydėjo ledi laiptais, ne kartą pasiūlydamas jai ranką, bet 
jinai griežtai atsisakė bet kokių paslaugų ir sėdo į portšezą, nekreipdama 
dėmesio, kaip pagarbiai jaunuolis nusilenkė. 

Kai Džonsas grįžo į savo kambarį, prasidėjo ilgas pašnekesys tarp 
jo ir ponios Honoros, kuri palengva vis labiau atsipeikėjo po patirto 
susijaudinimo. Jų kalba nukrypo į Džonso neištikimybę savo mylima- 
jai. Honora ilgai ir priekaištingai kalbėjo apie tai, iki Džonsas pagaliau 
rado, kaip nuraminti ją, ir net išgavo pažadą laikyti visa tai griežčiausioje 

paslaptyje, pasistengti dar rytoj suieškoti Sofiją ir pranešti jam apie to- 
lesnius skvairo veiksmus. 

Taip baigėsi šis nemalonus įvykis vien tik Honoros pasitenkinimui; 
mat paslaptis (kaip galbūt iš patirties žinoma kai kuriems mano skaityto- 
jams) yra dažnai gana naudingas daiktas ne tik tam, kas ją šventai saugo, 
bet ir tam, kuris pašnibžda ją pirmam sutiktajam, iki jinai pasiekia visų 
ausis, išskyrus naivuolį, dosniai sumokėjusį už tariamą nuslėpimą to, kas 


jau žinoma visiems žmonėms. 

Aštuntasis skyrius 
TRUMPAS IR MALONUS 


ad ir kokias paslaugas Džonsas buvo padaręs poniai Miler, ji- 

[ ai negalėjo iškęsti kitą rytą švelniai nepapriekaištavusi savo 
gyventojui dėl uragano, siautėjusio naktų jo kambaryje. Bet šios pastabos 
buvo tokios mandagios ir draugiškos, jas taip aiškiai diktavo susirūpi- 
nimas pačiu ponu Džonsu, kad pastarasis, nė kiek neužsigavęs, priėmė 
garbiosios damos žodžius su dėkingumu, pareiškė nuoširdų apgailesta- 
vimą dėl to, kas nutiko, kaip galėdamas atsiprašė ir pasižadėjo nebekelti 
tokio sąmyšio jos namuose. 

Tačiau nors ponia Miler negalėjo apsieiti be šio mažo pamokslėlio 
susitikusi savo gyventoją, vis dėlto jis buvo pakviestas į apačią kur kas 
malonesniam reikalui, būtent: pabūti panelės Nansi pajauniu jos vestu- 
vėse su ponu Naitingeilu, kuris jau buvo apsirengęs ir tiek blaivus, kiek 
gali būti blaivus žmogus, vesdamas žmoną šitokiu neprotingu būdu. 

Čia galbūt verta papasakoti, kaip šitas jaunas džentelmenas ištrūko iš 
savo dėdės ir kodėl jis grįžo namo mūsų jau aprašytos būklės. 

Vakar vakarą, pasiekęs su sūnėnu savo butą, dėdė liepė paduoti 
vyno iš dalies savo paties malonumui (nes jis buvo didelis stikliuko 
mėgėjas), o iš dalies norėdamas sulaikyti sūnėną, kad jis tučtuojau neį- 
vykdytų savo ketinimo; dėdė ėmė dosniai vaišinti jaunąjį vyruką, kuris, 
nors ir nebuvo per daug linkęs į vyną, bet ir nesibjaurėjo juo tiek, kad 
būtų nepaklausęs dėdės arba užgavęs jį atsisakinėdamas; taigi vaikinas 
kaipmat visiškai nusigėrė. 

Vos tik dėdė pasiekė šią pergalę ir ketino guldyti sūnėną į lovą, atvy- 
ko žmogus su žinia — ši taip sutrikdė ir sukrėtė senąjį džentelmeną, kad 
jis pamiršo ir galvoti apie sūnėną ir perdėm persiėmė savo rūpesčiais. 

Ši netikėta ir pritrenkianti žinia buvo ta, kad jo duktė, beveik tuoj pat 
tėvui išvykus, pabėgo su jaunu pastoriumi, jų kaimynu; nors tėvas tega- 
lėjo turėti tik vieną priekaištą dėl jos pasirinkimo, — pastorius neturėjo 
nė penso kišenėje, — tačiau ji nerado reikalo pasisakyti apie savo meilę 

net tokiam atlaidžiam tėvui; ir elgėsi jinai taip apsukriai, kad niekas nieko 
neįtarė iki pat tos akimirkos, kai viskas buvo baigta. 

Senasis Naitingeilas, gavęs šią žinią, nepaprastai sutriko, liepė tuoj 
pat pasamdyti pašto karietą ir, pavedęs sūnėną tarno globai, paskubomis 
išvažiavo, vos suvokdamas, ką daro ir kur vyksta. 

Dėdei išvykus, tarnas atėjo paguldyti sūnėno į lovą; jis jį išbudino ir 
vargais negalais išaiškino, kad dėdė išvažiavo; tačiau sūnėnas, užuot priė- 
męs siūlomas jam paslaugas, pareikalavo portšezo, ir tarnas, negavęs dėl 
to jokių nurodymų, mielai patenkino jo norą. Šitaip pristatytas į ponios 
Miler namus, sūnėnas šiaip taip pasiekė pono Džonso kambarį, o apie 
tai jau buvo pasakota. 

Kada dėdės įsikišimo kliūtis buvo pašalinta (nors jaunasis Naitingei- 
las dar nežinojo, kokiu būdu), abi pusės greitai baigė savo pasirengimus, 
ir motina, ponas Džonsas, ponas Naitingeilas ir jo nuotaka sėdo pasam- 
dyton karieton. Šioji nuvežė juos į Civilinę kolegiją!; ten panelė Nansi 
veikiai buvo padaryta, kaip sakoma, padoria moterimi, O vargšė jos mo- 
tina — tikrąja žodžio prasme laimingiausia iš mirtingųjų. 

Matydamas, jog jo pastangos padėti poniai Miler ir jos šeimai bai- 
gėsi visiškai sėkmingai, ponas Džonsas susirūpino savo reikalais; bet 
čia, kad mano skaitytojai neapšauktų jo kvailiu už tokį rūpestį kitais, 
o kai kurie neįžiūrėtų jo elgesyje daugiau altruizmo, negu jo buvo iš 
tikrųjų, matome reikalą juos užtikrinti, kad mūsų herojus buvo toli 
gražu ne altruistas ir, visa tai privesdamas iki sėkmingo galo, pats tu- 
rėjo nemaža naudos. 

Šį tariamą paradoksą galima paaiškinti tuo, kad ponas Džonsas galėjo 
taikliai pasakyti apie save drauge su Terencijumi: Homx0 sum: bunam nibel 
a me alienun buto“. Jis niekad nežiūrėdavo abejingai į svetimus skausmus 
bei džiaugsmus, ir viena, ir kita jausdavo ypač stipriai, kai pats tam tikru 


! Civilinė kolegija - įstaiga, registruojanti santuokas, skyrybas, testamentus ir pan., prie kurios 
taip pat buvo ir teismas. Civilinė kolegija 1867 m. buvo panaikinta ir jos funkcijos perduotos 
kitoms įstaigoms. 

? Žmogus esu, ir man niekas žmogiška nėra svetima (/o4). Homo su>; — iš Terencijaus ko- 


medijos „Pats save baudžiantus“ (I, 1, 24). 

atžvilgiu tapdavo jų priežastim. Todėl jis negalėjo ištraukti visą šeimą iš 
giliausios nevilties ir iškelti ją į laimės viršūnę, nepatirdamas pats didžio 
pasigėrėjimo — galbūt didesnio už tą, kurį žmonės dažnai išgyvena už- 
baigę sunkų darbą arba nugalėję skaudžiausią neteisingumą. 

Skaitytojai, savo dvasine sandara panašūs į mūsų herojų, aš manau, 
sutiks, kad šis trumpas skyrius yra gana turiningas, o tuo tarpu kiti, ma- 
tyt, būtų labai patenkinti, jeigu, kad ir trumpą, mes jį būtume visai pra- 
leidę, kaip atsijusį nuo kompozicijos, tai yra, jeigu aš juos teisingai su- 
prantu, kaip nepriartinantį pono Džonso prie kartuvių arba prie kokios 
nors dar baisesnės baigties. 


Devintasis skyrius 


KURIAME PATEIKIAMI KELIŲ 
RŪŠIŲ MEILĖS LAIŠKAI 


( | rįžęs namo, ponas Džonsas rado ant stalo gulinčius šiuos laiš- 


kus, kuriuos jis, laimei, atplėšė ta tvarka, kokia jie buvo atsiųsti. 


PIRMASIS LAIŠKAS 


Mane tiesiog abėmė kažkoks sutrikimas: kad tr Raib tvirtai tr nesvyruo- 
dama basiryžtu, bet bo valandėlės jau absisbrendžiu kitaip. Praėjusią naktį aš 
nutariau niekad su jumis nebesimalyti, 0 šįryt jau esu pasirengusi išklausyti jus, 
Jeigu galkte, taib sakant, išsimeluoti. O vis dėlto žinau, kad tai neįmanoma. Aš 
antimis berbėgau visa, ką jūs galėtumėte sugalvoti... O gal ir ne visa. Gal jūs 
išradingesnis... Todėl ateikite, vos gausite $į laišką. Jeigu sukurbsite kokį basi- 
teisinimą, aš beveik prižadu jumis patikėti. Sitaib mane sukompromituoti!.. Ne, 
aš negaliu nė pagalvoti apie tai... Ateikite tuoj pat!.. Sis yra trečias laiškas, kurį 
dabar rašau, ankstesnius du sudeginau... Aš beveik linkus tr $į sudeginti... Ak, 
rodos, netenku broto!.. Ateikite pas mane nedelsdamas. 


ANTRASIS LAIŠKAS 
Jeigu jūs nors šiek tiek tikitės, kad jums atleisiu arba kad galėsite lankytis 
mano namuose, ateikite Štą bal akimirką. 
TREČIASIS LAIŠKAS 


Aš dabar matau, kad jūsų nebuvo namie, kada mano laiškai basiekė jus. Kai 
gausite šitą, ateikite bas mane... Aš laukstu tr nieko neįsilisiu, tiktai jus. Tikiuos:, 
Jūsų mekas ilgai nebesutrukdys. 

Vos tik Džonsas perskaitė šiuos tris raštelius, į jo kambarį įėjo Nai- 
tingeilas. 

— Kas čia, Tomai? — paklausė jis. — Veikiausiai ledi Belaston laiškeliai 
po vakarykščio nuotykio? 

Namuose visi jau žinojo, kas buvo toji viešnia. 

— Ledi Belaston? — perklausė Džonsas gana rūsčiai. 

— Užteks, Tomai. Neslapukauk prieš draugus. Nors vakar aš buvau 
per daug išgėręs, kad ją būčiau įžiūrėjęs, bet mačiau tą ledi maskarade. O 
gal tu manai, jog aš nežinau, kas tokia buvo fėjų karalienė? 

— Ir tu iš tikrųjų pažinai ją maskarade? 

— Žinoma, pažinau ir dvidešimt kartų paskui dariau tau užuominas, 
nes tu visuomet toks skrupulingas šiuo atžvilgiu, kad negalėjau atvirai 
kalbėti. Man atrodo, drauguži, jog, žiūrėdamas skrupulų ir šiuo atveju, 
tu neką težinai apie jos reputaciją, o pažįsti tik ją pačią. Nepyk, Tomai, 
bet, patikėk, tu ne pirmas vyrukas, kurį jinai vedžioja už nosies. Taigi jos 
garbei negresia joks pavojus. 

Nors Džonsas savo pažinties su ledi Belaston pradžioje neturėjo 
jokio pagrindo laikyti ją vestale, tačiau, visai nepažinodamas sostinės 
ir beveik neturėdamas joje pažįstamų, jis nė neįtarė, kad čia esama 
vadinamųjų laisvo elgesio moterų, tai yra tokių, kurios, dangstydamosi 
dorybės vardu, užmezga intrigą su kiekvienu joms patikusiu vyriškiu 
ir kurios, išskyrus pernelyg baugščias damas, yra lankomos, kaip sako- 
ma, visos sostinės, — žodžiu, kurias visi žino esant tokias, kokiomis jų 
niekas nevadina. 

Dabar įsitikinęs, kad Naitingeilas smulkiai žino jo meilės nuotykius, 
ir ėmęs įtarti, kad toks slapukavimas šiuo atveju, ko gera, nereikalingas, 
Džonsas leido savo draugui išsikalbėti ir paprašė jį atvirai papasakoti 
visa, ką tasai žino ar yra girdėjęs apie ledi. 

Naitingeilas, kurio būdas apskritai pasižymėjo moteriškais bruožais, 
turėjo didelę silpnybę paplepėti ir papaskalauti. Todėl, vos tik Džonsas 
davė valią jo liežuviui, jis pradėjo išsamiai pasakoti apie ledi; jo poringė- 
se buvo tiek smulkmenų, kurios nedarė jai garbės, kad mes, gerbdami 
aukštosios visuomenės moteris, čia jų nekartosime. Nenorime, kad bū- 

simi mūsų veikalų komentatoriai gautų bent kokią dingstį daryti kokias 
nors piktas išvadas ir vadinti mus šmeižikais, nors mes nė minčių apie 
tai neturėjome. 

Atidžiai išklausęs Naitingeilo pasakojimą, Džonsas giliai atsiduso. 
Tai pastebėjęs, Naitingeilas sušuko: 

— Elhė, ar tik tu neįsimylėjęs, drauguži! Žinodamas, kad mano šnekos 
tave nuliūdins, būčiau nė neprasižiojęs. 

— Mano mielas drauge! Aš taip susipainiojau su šita moterimi, jog 
nežinau, kaip ir beišsikapanoti. Įsimylėjęs! Ne, mano drauge, bet aš 
jai įsipareigojęs, labai įsipareigojęs. Kadangi tu tiek daug žinai, aš nuo 
tavęs nieko neslėpsiu. Galbūt tik jai aš turiu būti dėkingas, kad pasta- 
rąjį metą turėjau kąsnį duonos. Tai kaip aš galiu ją palikti? Ir vis dėlto 
privalau ją palikti, kitaip būsiu kaltas pačia baisiausia neištikimybe ki- 
tai, kuri neišmatuojamai vertesnė ir kurią, Naitingeilai, aš myliu taip 
aistringai, kad tik nedaugelis galėtų tai suprasti. Aš einu iš proto neži- 
nodamas, ką daryti. 

— O toji kita, sakyk, ar padori moteris? — paklausė Naitingeilas. 

— Ar padori? — sušuko Džonsas. — Niekieno alsavimas nėra drįsęs 
suteršti jos vardo. Kalnų oras nėra tyresnis, vaiskus upelis nėra skaid- 
resnis už jos garbę. Ji visa, jos siela ir kūnas, yra tikra tobulybė. Jinai 
žaviausia būtybė visatoje, ir vis dėlto ji apdovanota tokiomis kilniomis 
ir aukštomis sielos ypatybėmis, kad, nors aš apie ją galvoju be perstojo, 
bet prisimenu jos grožį tik tada, kai ją regiu. 

— Tai nejau, drauguži, turėdamas tokią brangenybę, gali nors valan- 
dėlę svyruoti, ar palikti tokią... 

— Nutilki! Neužgauliok jos! — sustabdė Džonsas. - Aš nepakenčiu 
nedėkingumo. 

— Bet ne tau pirmam jinai daro tokios rūšies paslaugas. Ji nuostabiai 
dosni, jeigu jai kas patinka, tačiau leiski man pasakyti: jos malonės da- 
lijamos taip gudriai, kad vyriškiui turėtų sužadinti veikiau puikavimąsi 
negu dėkingumą. 

Ir Naitingeilas taip įsileido kalbėti šia tema ir išklojo savo draugui 
tiek istorijų apie ledi Belaston, priesaikaudamas dėl jų tikrumo, kad 

Džonso širdyje užgeso bet kokia pagarba jai, taip pat ir dėkingumo jaus- 
mas. Ir tikrai, Džonsas ėmė žiūrėti į visas iš jos gautas malones veikiau 
kaip į atlyginimą negu į dovanas, o tai žemino jo paties akyse ne tiktai 
dovanų dalytoją, bet ir jį patį, ir kėlė jam didžiausią apmaudą dėl viena 
ir kita. Tuo pasišlykštėjus, jo mintys natūraliai ėmė krypti į Sofiją; jis 
gyvai įsivaizdavo jos dorybes, taurumą, meilę jam, visa, ką jai teko dėl jo 
iškentėti, ir jo „komercija“ su ledi Belaston pasirodė jam dar koktesnė. 
Džonsas nusprendė, jei tik pasitaikys parankus pretekstas, atsisakyti ledi 
jam netekti duonos kąsnio. Jis tai pasakė savo draugui, ir Naitingeilas, 
truputį pasvarstęs, tarė: 

— Sugalvojau, vyruti! Sugalvojau patikimiausią būdą: pasiūlyk jai tapti 
tavo žmona. Duodu galvą kirsti, kad tai paveiks. 

— Vesti ją?! —- sušuko Džonsas. 

— Taip, taip, pasisiūlyk vesti ją, ir jinai beregint atsimes nuo tavęs. Aš 
pažinojau vieną vyruką, kurį jinai anksčiau išlaikė; jis rimtai jai pasipiršo 
ir iš karto jos nusikratė. 

Džonsas pareiškė, kad jam neužteks drąsos tokiam eksperimentui. 

— Galbūt mano pasipiršimas ne taip jau ją nugąsdins, — tarė jis. — O 
jeigu ji nusitvers mano žodžio, ką tada darysiu? Pakliūsiu į savo paties 
spąstus ir prapulsiu amžiams. 

— Ne, aš duodu tau į rankas ginklą, su kuriuo bet kada panorėjęs 
ištrūksi iš spąstų. 

— Kokį ginklą? 

— O štai kokį. Tas vyrukas, kurį minėjau, yra vienas artimiausių mano 
draugų. Ledi vėliau jam pridarė tiek nemalonumų, kad jis nepaprastai 
ipykęs ant jos, ir aš esu tikras, jog jis tau mielai parodys jos laiškus. Tai 
bus padori dingstis išsilaisvinti nuo jos, kol mazgas dar neužveržtas, jeigu 
ji iš tikrųjų susigalvos jį užveržti. Bet aš įsitikinęs, kad ji to nepadarys. 

Šiek tiek paabejojęs, Džonsas sutiko pasekti savo draugo patarimu, 
bet pareiškė, jog jam neužteks drąsos pasipiršti žodžiu. Tada Naitingei- 
las jam padiktavo šitokį laiškutį: 

Maloningoji leda! 

Aš labai abgallestauju, kad, nelemta? užtrukęs valeste, negavau jūsų šviesybės 
įsakymų tuo metu, Rada jie buvo atsiųsti; 0 ne ber mano kaltę uždelsti bastteisini- 
mai jūsų šviesybėi dar badidina šią didžią nelaimę. O, ledi Belaston! Aš virbu pa- 
galvojęs, į kokius bavojus batenka jūsų garbė ber nelentus atsitiktinumus! Vera tik 
vienas būdas to išvengti. Man nereikia j0 net ainėti. Vakai leiskite man basakyti, 
Jog aš branginu jūsų garbę kaip ir savo palies tr mano vienintelis troškimas — S4- 
laukti malonės, kad galėiiau pakloti savo laisvę bo jūsų kojomis. Patikėkite, aš 
negaliu būti visiškai laimingas, jeigu jūs kilniaširdiškai nesuteiksite man legalios 
teisės vadinti JUS VISUOMe! sava. 

Lreku, 

maloningoji ledi, 

s4 nuoširdžiausia pagarba, 
jūsų šviesybei didžiai dėkingas, 
klusniausias tr nuolankiausias tarnas, 


Tomxas Džonsas 
Į šį laišką jis tuoj pat gavo tokį atsaką: 


Sere! 

Skaitydama jūsų iškilmingą pareiškimą, aš galėjau bagalvoti iš j0 šalto tr 
formalaus stiliaus, kad jūs jau turite tą legalią teisę, able kurią rašote: kad 05 
Jau daugelį metų esame babaisiškas darinys, kuris vadinamas — vyras Ir žmona. 
Ar jūs iš tikrųjų manote, jog aš Rvaila? O gal įsivaizduojate galįs tiek absukti 
man galvą, kad į jūsų rankas berleisčiau visą savo turtą, kurį jūs naudosite savo 
malonumams? Ar tai meilės įrodymai, kurių tikėjausi? Ar tuo jūs atsidėkojale 
už...? Tačiau aš manau, jog žema jums pbriekaištauti, tr lleku sužavėta jūsų 
didžiausia pagarba. 

P. $. Nebeturiu kada perskaityti 10 laiško. Galbūt pasakiau daugiau, negu 
norėjau. Ateikite vakare aštuntą. 


Džonsas, patartas savo advokato, atsakė: 

Maloningoji ledi! 

Negalima žodžiais išreikšti, kaib mane įžeidė jūsų įtarimas. Kaib galėjo ledi 
Belaston abiberti malonėmis žeogų, kurį jinai įtaria turint tokių žemų kėslų? Kaip 
Jinai gali apie švenčausius meilės ryšius atsibebti su tokla bameka? Nejau jūs gal- 
vojate, meden, kad jeigu aš, abintas aistros įkarščio, bamitršau brideramą pagarbą 
jūsų šviesybei, tai leisiu sau tęsti santykius, kurie vargu ar gali būti ilgai nuslėbii 
nuo žmonų dėmesio tr, vadinasi, bus bragaištingi jūsų reputacijai? Jeigu jūs tarp 
manote able mane, tai aš pirma basitaikiusia broga grąžinsiu jums tas piniginės 
dovanas, kurias turėjau nelaimę gauti iš jūsų, 0 už Rur kas švelnesnės dovanas aš 


visada Iiksiu... tr L. t. 


Laiškas baigėsi lygiai tokiais pat žodžiais kaip ir aną kartą. Ledi at- 
sakė šitaip: 


Matau, kad jūs esate niekšas, tr niekinu jus iš visos širdies. Jeigu jūs ateisite 


Das Manė, AŠ JAS4 NEDTUNIS!U. 


Nors Džonsas labai džiaugėsi išsivadavęs iš vergijos, kurios jungas, 
kaip tai žino visi jį patyrusieji, aš manau, nėra iš lengvųjų, vis dėlto šir- 
dyje jis jautėsi esąs ne visai ramus. Šiame plane slypėjo per daug klastų, 
kad juo būtų buvęs patenkintas žmogus, nepakenčiąs bet kokio melo 
ir veidmainiavimo; ir Džonsas niekad nebūtų griebęsis jo, jei ne tokia 
beviltiška padėtis, kada jam norom nenorom teko pasielgti negarbingai 
arba su viena, arba su kita dama; o skaitytojas sutiks, kad ir doros prin- 
cipai, ir meilė bylojo jam kur kas įtaigiau Sofijos naudai. 

Naitingeilas labai džiaugėsi savo pavykusiu sumanymu, už kurį su- 
laukė karštos savo bičiulio padėkos. 

— Brangusis Tomai, mes suteikėme vienas kitam tiesiog priešingas 
paslaugas, — tarė jis. — Tu man dėkingas už laisvės grąžinimą, o aš tau — 
už jos netekimą. Bet jeigu tu toks pat laimingas kaip ir aš, tai mes tikrai 
esame laimingiausi žmonės visoje Anglijoje. 

Dabar abu džentelmenai buvo pakviesti pietų, kuriuos ruošdama 
ponia Miler, — nes ji pati ėjo virėjos pareigas, — pasistengė panaudoti visą 

savo meną, kad prideramai atšvęstų dukters vestuves. Už šį džiugų įvykį 
dėkingiausia jinai buvo Džonsui; šiuo padėkos jausmu buvo persiėmusi 
visa jos širdis, ir jos žvilgsniai, jos žodžiai, jos judesiai taip pabrėžiamai 
apie tai bylojo, kad jos dukteriai ir žentui beliko labai maža dėmesio. 

Vos pietums pasibaigus, ponia Miler gavo laišką; bet šiame skyriuje 
jau ir taip pakako laiškų, todėl mes jo turinį pateiksime kitame. 

Dešimtasis skyrius 


KURĮ SUDARO Iš DALIES FAKTAI IR 
IŠ DALIES PASTABOS APIE JUOS 


aiškas, gautas ankstesnio skyriaus pabaigoje, buvo iš pono Olver- 

17, Jis pranešė vykstąs į Londoną su savo sūnėnu Blaifilu ir prašė, 
kaip ir visada, paruošti jam butą pirmajame aukšte, o sūnėnui antrajame. 

Linksmumas, lig šiol švietęs vargšės moteriškės veide, šiek tiek apsi- 
niaukė, gavus šią žinią. Laiškas tikrai gerokai sutrikdė ją. Atsidėkoti žen- 
tui už tokias nesavanaudiškas vedybas, išmetant jį tuojau po vestuvių už 
durų, jai atrodė neleistina; kita vertus, jinai negalėjo nė pagalvot, kad savo 
geradariui kokiu nors pretekstu atsakytų butą, kuris aiškiai buvo jo paties 
nuosavybė. Reikia pasakyti, kad ponas Olvertis, apdalydamas žmones ne- 
suskaičiuojama labdara, laikėsi principų, visiškai priešingų tiems, kuriais 
vadovaujasi dauguma geradarių. Visais atvejais jis stengdavosi nuslėpti 
savo labdarybę ne tiktai nuo pašalinių, bet ir nuo tų žmonių, kuriuos jis 
apdovanodavo. Vietoj žodžio „duoti“ jis nuolat sakydavo „paskolinti“ 
arba „sumokėti“ ir, pilnomis rankomis dalydamas savo dovanas, žodžiais 
visaip stengdavosi sumažinti jų reikšmę. Antai, paskirdamas poniai Miler 
penkiasdešimt svarų metinę pensiją, jis pasakė jai, kad tatai už butą pirma- 
me aukšte, kada jis viešės Londone (nors to jis visai neturėjo mintyje), o 
kitu laiku jinai galinti jį išnuomuoti, nes jis visada įspėsiąs ją prieš mėnesį. 
Tačiau dabar ponas Olvertis buvo priverstas taip skubiai atvykti į sostinę, 
kad negalėjo jai pranešti, ir per skubotumą galbūt pamiršo pridurti, jog 
tikįsis savo buto tuo atvėju, jei tas esąs laisvas, nes mielai būtų jo atsisakęs 
ir dėl ne tokios svarbios priežasties kaip jaunavedžių įkurtuvės. 

Tačiau yra žmonių, kurie, kaip puikiai pastebėjo Prajoras', savo elge- 
sį tvarko, vadovaudamiesi šiuo tuo aukštesniu už 


' Metju Prajoras (1664—1721) - anglų poetas ir diplomatas. Kaimo dailidės sūnus; jis savo 
gabumų ir turtingų globėjų dėka baigė universitetą ir buvo įsileistas į Vilhelmo III rimus. Duota 
ištrauka paimta iš jo epigramų. 

Senas moralės taisykles, 
Sustingusias, tuščias, kvailas, — 


Įstatymo raidės nepaiso... 


Šiems žmonėms toli gražu nepakanka, kad juos išteisintų Old Beilio! 
nuosprendis; jie nepatenkinti esti net tada, kai sąžinė — ta visų rūsčiausia 
teisėja — jiems nepriekaištauja. Visa, kas nors truputėlį negražu ir ne- 
garbinga, nepatenkina jų jautrios širdies, o jeigu kuris jų veiksmas nors 
šiek tiek prasilenkia su idealu, jie kankinasi ir kamuojasi, nerasdami ra- 
mybės, lyg žmogžudys, kuris bijo nužudytojo šmėklos arba budelio. 

Ir ponia Miler buvo tokia. Jinai negalėjo nuslėpti savo nerimo, kurį 
sukėlė laiškas; bet, vos tik su jo turiniu supažindino pietaujaričiuosius ir 
užsiminė, kas ją jaudina, Džonsas, jos gerasis angelas, tuojau išgelbėjo ją 
iš keblios padėties. 

— Nesirūpinkite, medem, — tarė jis, - mano kambariai kiekvienu mo- 
mentu jūsų paslaugoms, o ponas Naitingeilas, kadangi jis dar negali pa- 
ruošti namų priimti savo Žmonai, aš esu tikras, sutiks grįžti į savo naująjį 
butą, kur ponia Naitingeil veikiausiai neatsisakys persikelti. 

Šį pasiūlymą tuoj pat priėmė ir vyras, ir žmona. 

Skaitytojas lengvai patikės, kad ponios Miler skruostai ir vėl su- 
liepsnojo dėkingumu Džonsui; bet, ko gera, bus sunkiau jį įtikinti, kad 
mūsų herojus suteikė mylinčiai motinai didesnį pasitenkinimą ir tie- 
siog sugraudino ją ne tuo, jog išgelbėjo iš nepatogios padėties, o kad 
pavadino jos dukterį ponia Naitingeil ir tuo pakuteno jos klausą šiuo 
maloniu vardu. 

Rytojaus diena buvo paskirta persikelti jaunavedžiams, taip pat ir 
Džonsui, kuris išsinuomojo butą tame pačiame name kaip ir jo drau- 
gas. Visi nusiramino ir praleido dieną labai linksmai, išskyrus Džonsą, 
kuris iš pažiūros, tiesa, buvo toks pat linksmas kaip ir kiti, bet jo širdį 
ne kartą sugniauždavo skausmas, pagalvojus apie Sofiją, O ypač pri- 
siminus žinią, kad į Londoną atvyksta ponas Blaifilas, nes Džonsas 


"Od Berlis - centrinis baudžiamasis teismas I Londone. Jis buvo greta Niugeito kalėjimo. 

puikiai nujautė jo kelionės tikslą; susirūpinimą dar sustiprino ponia 
Honora, kuri pasižadėjo išsiteirauti apie Sofiją ir atnešti jam žinių kitą 
vakarą, bet apvylė jį ir neatėjo. 

Tokiomis aplinkybėmis, kurios dabar susiklostė jam ir jo mylimajai, 
vargu ar Džonsas galėjo tikėtis išgirsti gerų naujienų; ir vis dėlto jis nekan- 
travo išvysti ponią Honorą, tarsi jinai turėjo atnešti Sofijos laišką, kuriame 
jam būtų paskirtas pasimatymas, ir, nieko nesulaukdamas, kankinosi. Gal 
šį nekantravimą kėlė įgimtas žmogaus proto silpnumas, žadinąs mumyse 
norą sužinoti tai, kas blogiausia, kad tik greičiau baigtųsi netikrumo būklė, 
o gal ir slapčia širdyje puoselėjamos viltys, — to mes nesiimame spręsti. Bet 
kiekvienas, kuris yra mylėjęs, puikiai žino, kiek daug sveria panašiais atve- 
jais viltys. Juk iš visų galių, kurias mumyse sužadina meilė, užvis nuosta- 
biausia yra ypatybė neprarasti vilties juodžiausiame nusiminime. Nėra to, 
kas jai būtų sunku, neįmanoma ir net nenugalima, ir todėl iki užsimiršimo 
įsimylėjusiam galima pritaikyti Adisono žodžius apie Cezarį: 


Jan lenktas Alpės ir kalnai Pirėnų !. 


Tačiau lygiai taip pat yra teisinga, kad šitoji pati aistra iš kurmiarausių 
padaro kalnus ir įstumia žmogų į nusiminimą, šviečiant skaisčiausioms 
viltims; bet šitokie liūdesio priepuoliai sveikos prigimties žmonėms 
trunka neilgai. Kaip buvo nusiteikęs Džonsas dabar, paliekame nuspėti 
skaitytojui, nes tikslios informacijos apie tai mes neturime; tikra tik tai, 
kad, pralaukęs porą valandų, jis jau nebegalėjo ilgiau nuslėpti nerima- 
vimo ir pasišalino į savo kambarį. Čia besinervindamas jis ėmė tiesiog 
šėlti, bet pagaliau atėjo ilgai lauktas ponios Honoros laiškas; jį mes pa- 
teikiame skaitytojui verbažiy ef Ateralin: 


Sero! 


Aš būtinai bučiau atėjus pas jus kaib žadėjau ježgu man nebūtų sutrugdžius 


Jos švesibe. Juk jus gerai žinote, sere, kiekvienas pirmiausia rūpinas savi, 0 to- 


kia broga man ne visada galėjo pasttaikit tr aš bučiau buvus kvaila nepriimdama 


! Jam lenkias... - Eilės paimtos iš Adisono tragedijos „Katonas“. 

malonaus jos švesibes basiulimo tarnauti bas ja už kambarine, nors aš visai ja to 
nepraštau. Kaib Dievą mayliu ji tra buikeuse bone basauli, tr žmones, Rurte šneka 
priešingai, tra balis labai blogi. Jei aš pasakiau kada ka tokio, tai tik ber neži- 
nojimą tr labai gailiuosi to. Aš žinau, jus esate garbingas džentelmenas, ir jeigu aš 
kai ka pleptelėjau, tai jus nekartokite to kitiems kad nebakenktute vargšei tar- 
naitei kuri jus gerbė už viską labjau pasauly. Vikrai žmogui reikė laikiti ležuvi 
už dantu, nes nežinai kas gali actikti. Juk jei vakar kas man butų pasakęs kad 
aš turėsiu gera vieta, aš nebūčiau batikėjusi. Devaži ne sabnuote nesabnavau, 0 
tr niekad netaikiau į Reno vieta, bet jeigu jos švesibe buvo toke gera suteikti man 
Ja nebrašius, tikrai nei ponia ltof nei kas kitas negali belki? mane kad bačmiau 
kas man nukrito ? rankas. Meldžiu niekad ne žodžio abe tai, ka aš sakiau, 
tr aš linkiu jūsų gerbermibei viso gereusto givenime, tr batikėkite manim, banelė 
Sofija vis Tiek bus jūsų. Na 0 aš, jus balis suprantate, nebegaliu juos tarnauti 
šeme reikale nes dabar briklausau kitam asmeniui tr nesu sau bone, todė/ brašau 
jūsų gerbermuibe mekad nebasakoti, kas buvo braeity, tr batikėkite, sere, aš heku 
gi grabo lentos nuolanki? jūsų gerberbes tarnaite 

Honora Blekmor 


Džonsas nesusigaudė, spėliodamas dėl šio ledi Belaston žengto 
žingsnio, O jinai tuo tarpu tenorėjo sulaikyti savo namų prieglobstyje 
žmogų, žinantį jos paslaptį, ir tuo neleisti jai pasklisti viešumoje, bet 
svarbiausia — ledi pageidavo, kad paslaptis nepasiektų Sofijos ausų. Nors 
jaunoji mergaitė buvo beveik vienintelis asmuo, kuris nė už ką nebūtų 
pasakojęs to kitiems, bet jos šviesybė negalėjo tuo patikėti; užsilieps- 
nojusi nenumaldoma neapykanta Sofijai, jinai įsivaizdavo, kad panašus 
jausmas turėjo slypėti ir švelnioje mūsų herojės širdyje, kur iš tikrųjų jis 
niekad nebuvo įsibrovęs. 

Kol Džonsui vaidenosi tūkstančiai baisių machinacijų ir gudrių klas- 
tų, kuriomis jis. aiškinosi tarnybinę Honoros karjerą, Fortūna, lig šiol 
visą laiką priešiška jo sąjungai su Sofija, pamėgino naują būdą galutinai 
viską suardyti, pasiųsdama mūsų herojui pagundą, prieš kurią, atrodė, 
dabartinėje neviltyje jis negalės atsispirti. 

Vienuoliktasis skyrius 


KURIAME TELPA ĮDOMUS, 
BET NE TOKIE JAU 
NEREGĖTI NUOTYKIAI 


iena ledi, tokia ponia Hant, artima ponios Miler bičiulė, dažnai 
112 pas ją, buvo ne kartą mačiusi Džonsą. Ji turėjo 
apie trisdešimt metų, nes pati sakėsi, kad jai dvidešimt šešeri; veidu ir 
figūra ji dar galėjo patikti, nors buvo linkusi į apkūnumą. Giminės ją 
dar visai jaunutę išleido už pasenusio pirklio, kuris, Turkijoje sukaupęs 
didelį turtą, metė prekybą. Jinai su juo pragyveno apie dvylika metų, 
būdama pavyzdinga žmona, nors tai iš jos pareikalavo daug pastangų ir 
pasiaukojimo; jos dorybingumą atlygino vyro mirtis ir jo paliktas didelis 
turtas. Šiuo metu jai kaip tik baigėsi pirmieji našlavimo metai, kuriuos 
jinai praleido visiškoje vienatvėje, tesusitikdama su nedaugeliu artimų 
draugių, o visą kitą laiką skirdama religinėms apeigoms ir romanams, 
kuriuos visuomet nepaprastai mėgo. Žydinti sveikata, karštas tempera- 
mentas ir religinė galvosena vertė ją būtinai ir vėl ištekėti, ir ji nusprendė 
pagyventi su antruoju vyru savo malonumui, kaip pirmą kartą ištekėjo 
savo giminių malonumui. Džonsas iš jos gavo šitokį laišką: 


Ser! 

Nuo bat pirmosios dienos, kai jus bamaiiau, jūs, an rodos, galėjote aiškiai 
įskaityti mano akyse, kad aš jumis neabejinga; taišau nei mano bležuvis, nei Mano 
ranka jokiu būdu nebūtų jums to brisbažinę, man nebrisiklausius Tiek gero Iš 
šeimos, bas kurią jūs gyvenate: tų moteriškių basakojimai apie jūsų geraštrdišku- 
mą tr taurumą įlikino mane, jog esate ne tik patraukliausias, bet tr vertingiausias 
žmogus. 1š jų aš taib bat turėjau malonumą patirti, kad nei mano išvaizda, nei 
galvosena tr nei mano būdas nėra jums atstumiantys. Aš esu tiek turtinga, 709 
es galėtume biūti laimingi, bet be jūsų tie turtai nieko nereiškia. Žinau, kad 
šis mano elgesys žmonių bus pasmerktas, bet aš būčiau jūsų neverta, jeigu kalbų 


baimė nustelbių manyje meilę. Tik viena kliūtis mane stabdo: aš girdėjau, kad 

Jūs turite ryšių su kažkokia įžymmia ledi. Jeigu jums atrodo verta ją paaukoti tr 
turėti mane, aš esu Jūsų, — 0 Jeigu ne, tai bamirškite mano silbnybę, tr tegu tai 
Leka amžina paslaptis tarb Jūsų tr 

Arabelos Hant. 


Skaitydamas šį laišką, Džonsas smarkiai susijaudino. Jo padėtis buvo 
labai apverktina, nes šaltinis, iš kurio jis sėmė, dabar išseko. Iš to, ką jam 
buvo davusi ledi Belaston, nebeliko nė penkių ginėjų; o dar šiandien 
rytą vienas prekijas reikalavo sumokėti dvigubai didesnę sumą. Mylimoji 
Sofija buvo tėvo rankose, ir ją išvaduoti jis neturėjo beveik jokios vilties. 
Gyventi iš jos pinigų, iš tų nedidelių lėšų, kuriomis ji galėjo naudotis ne- 
priklausomai nuo tėvo, Džonsui neleido nei išdidumas, nei meilė. Taigi 
ponos Hant ištekliai būtų jam labai pravertę; ir jis nieko negalėjo prikišti 
dėl jos pasiūlymo. Priešingai, jinai jam patiko labiau negu kitos moterys, 
išskyrus Sofiją. Bet atsižadėti Sofijos ir vesti kitą, — ne, tai buvo neįma- 
noma, jis negalėjo nė pagalvoti apie tai. Bet kodėl jis negalėtų jos vesti, 
jeigu aišku, kad Sofija jam nepasiekiama? Ar tai nebūtų net kilniau, negu 
palaikyti beviltišką jos aistrą jam? Ar jis to neprivalėtų padaryti iš drau- 
giškumo? Šie argumentai valandėlę paėmė viršų, ir jis buvo besiryžtąs 
atsižadėti Sofijos aukštaisiais garbės sumetimais; bet šie visi gudravimai 
negalėjo ilgai atsispirti prieš širdies balsą, kuris tokią draugystę aiškiai 
vadino išdavyste. Pagaliau jis pareikalavo plunksnos, rašalo bei popie- 
riaus ir parašė poniai Hant tokį laiškelį: 


Meden, 

Paaukoti meilės ryšius, kad turėčiau jus, būtų tik mažas dėkingumas už Tą 
malonų dėmesį, Rurį jūs mam parodėte, tr aš, suprantama, tatb tr bastelgizau, Jei tr 
nebūčiau laisvas, kaib kad šiuo metu, nuo visų panašių reikalų. Bet aš nepateisin- 
Čau JASŲ geros nuomonės able mane, atvirai Juos nebasakydamas, kad mano širdis 
priklauso kitai, — aukštos dorybės moteriai, Runos negaliu atsižadėti, nors jinai 
turbūt niekad nebus mano. Saugok, Dieve, kad aš, atsakydamas į jūsų ratelą bastd- 
Jymą, nuskausiau Jus, paduodamas jums ranką, bet negalėdamas atiduoti drauge 
tr širdies. Ne, verčiau mirsiu badu, negu padarysiu tokią niekšybę. Net jei mano 

vaylimoji ištekėtų už Rato, aš nevesiiau jūsų, kol jos paveikslas visiškai neišdilių 
iš mano širdies. Būkite tikra, kad jūsų baslabtį šventai saugos savo širdyje jums 
didžiai dėkingas tr atsidavęs nuolankus jūsų tarnas 


I. Džonsas. 


Parašęs ir išsiuntęs šį laišką, mūsų herojus priėjo prie rašomojo sta- 
lo, išsiėmė iš jo panelės Vestern movą, išbučiavo ją ir ėmė žingsniuoti 
po kambarį, būdamas patenkintas lyg airis, radęs nuotaką su penkiomis 


dešimtimis tūkstančių kraičio. 


Dvyliktasis skyrius 


PARTRIDZŽO PADARYTAS 
ATRADIMAS 


|| ol Džonsas džiūgavo savo poelgio kilnumu, pasišokuodamas 
« jo kambarį įbėgo Partridžas, kaip jis paprastai darydavo, 
kada atnešdavo arba įsivaizduodavo atnešąs gerų žinių. Rytą Džon- 
sas jį buvo pasiuntęs iškamantinėti iš ledi Belaston tarnų arba kuriuo 
kitu būdu sužinoti, kur nugabenta Sofija, ir dabar jis grįžo, visas švytė- 
damas, pranešti mūsų herojui, kad dingusi paukštytė atsirado. 

— Aš mačiau, sere, medsargį, Juodąjį Džordžą, — pasakė jis. — Skvai- 
ras Vesternas jį pasiėmė tarnu į Londoną. Išsyk pažinau Džordžą, nors 
ji buvau matęs prieš daugelį metų; žinote, sere, jis įsidėmėtinas žmo- 
gus arba, geriau pasakius, jo barzda įsidėmėtina: tokios vešlios ir to- 
kios juodos aš kaip gyvas nesu matęs. O Juodasis Džordžas pažino 
mane ne iš karto. 

— Gerai, bet kur tavo žadėtosios naujienos? — paklausė Džonsas. — 
Ką sužinojai apie Sofiją? 

— Tuoj pasakysiu, — atsakė Partridžas. - Kaipmat papasakosiu viską 
iš eilės. Jūs baisiai nekantrus, sere, jums norisi iškart nuo esamojo laiko 
pereiti prie liepiamosios nuosakos. Taigi, kaip aš sakiau, sere, jis ne iš 
karto prisiminė mano veidą. 

— Po velnių tavo veidą! - sušuko Džonsas. - Kur mano Sofija? 

— AK, sere, aš sužinojau apie panelę Sofiją tik tai, ką ketinu papasako- 
ti ir seniai jau būčiau papasakojęs, jeigu jūs nepertraukinėtumėte manęs. 
Tik nežiūrėkite taip piktai, nes iš baimės man viskas išlakstys iš galvos, 
arba, teisingiau pasakius, iš atminties. Niekad jūsų žvilgsnis nebuvo toks 
piktas nuo pat mūsų išvykimo iš Eptono: kad ir tūkstantį metų gyvensiu, 
vis tiek nepamiršiu tos dienos. 

— Gerai, pasakok, kaip išmanai: tu, matyt, nusprendei mane iš proto 


išvaryti. 

— Dieve, saugok! Nuo to aš jau gana nukentėjau ir, kaip sakiau, iki 
karsto lentos nepamiršiu. 

— Na, bet ką tas Juodasis Džordžas? — degė nekantrumu Džonsas. 

— Taigi jis, sere, kaip sakiau, kurį laiką žiūrėjo į mane, neprisimin- 
damas mano veido. Ir tikrai aš nuo to laiko, kai jį mačiau, labai pasikei- 
čiau. Non sum gualis eram". Man teko patirti visokiausių vargų, ir niekas 
taip žmogaus nepakeičia, kaip sielvartas. Sako, žmogus pernakt iš siel- 
varto pražyla. Tačiau jis galop mane pažino, to nuslėpti nebandysiu; 
juk mes su juo vienmečiai ir drauge į mokyklą vaikščiojome. Džordžas 
buvo baisus bukagalvis, bet tai nesvarbu: ne visada geriems mokiniams 
sekasi gyvenime. Aš turiu pagrindą tatai tvirtinti, nors po tūkstančio 
metų visiems bus tas pat. Taip, sere, bet apie ką aš kalbėjau?.. Ak, taip. 
Mes vienas kitą pažinome, karštai paspaudėme viens kitam ranką ir su- 
tarėme užsukti į aludę išmesti po bokaliuką, — ir, laimei, alus pasirodė 
esąs toks puikus, kad tokio aš Londone dar nebuvau ragavęs. Na, štai 
dabar, sere, aš prie pačio svarbiausiojo: vos spėjau ištarti jūsų vardą 
ir pasisakyti, kad atvažiavau į Londoną kartu su jumis ir drauge čia 
gyvenu, Džordžas šūktelėjo dar po bokaliuką, sakydamas norįs išgerti 
už jūsų sveikatą. Ir iš tiesų jis gėrė taip iš visos širdies, kad aš baisiai 
apsidžiaugiau: žmonės, galvoju aš, tebemoka jausti dėkingumą. Taigi 
mes išgėrėme, ir tada aš, nenorėdamas likti skolingas, dar paprašiau 
alaus, ir mes vėl išgėrėme už jūsų sveikatą, o paskui aš išsiskubinau 
namo pranešti jums naujienas. 

— Kokias naujienas? Juk tu man nė žodžio nepasakei apie Sofiją. 

— O Viešpatie! Kad kiek, būčiau pamiršęs. Aišku, mes nemažai šne- 
kėjome apie panelę Vestern, ir Džordžas man viską išpasakojo: ponas 
Blaifilas atvažiuoja šičia susituokti su ja. Tai tegu, sakau, pasiskubina, 
nes kai kas užbėgs jam už akių, ir oi kaip gaila bus, sakau, pone Sigrimai, 
jeigu kai kam pasiseks, — juk yra žmogus, kuris myli ją labiau už visas 


moteris pasaulyje. Tik nemanykite, sakau, ir tegu jinai nemano, kad jis 


' Aš nebe toks, koks buvau (//). Non su — Horacijus „„(Odės“ (IV, 1, 3). 

dėl pinigų; dėl to aš galiu jus užtikrinti, kad čia yra kita ledi, kur kas 
kilmingesnė ir turtingesnė, kuri įsimylėjo jį taip, jog nei dieną, nei nakų 
ramybės neduoda. 

Čia Džonsas užsidegė ir ėmė plūsti Partridžą, kad jisai jį išdavė, bet 
pedagogas teisinosi nieko vardu nepaminėjęs. 

— Be to, sere, Džordžas jums 1š širdies atsidavęs, — pridūrė jis, — ir 
keletą kartų yra pasiuntęs poną Blaifilą po velnių; maža to, jis sakė viską 
padarysiąs, kad tik jums pasitarnautų, ir tai ne tušti žodžiai, užtikrinu jus. 
Išdaviau jus! Na ir pasakėte! O ar turite kitą tokį draugą, išskyrus mane, 
kuris būtų pasirengęs bet kokiai paslaugai? 

— Gerai, — tarė Džonsas, šiek tiek apsiraminęs. — Vadinasi, tu sakai, 
kad šis žmogus, iš tikrųjų nusiteikęs būti mano draugu, gyvena tuose 
pačiuose namuose kaip ir Sofija? 

— Tuose pačiuose! Juk jis tarnauja pas Vesterną, o kokie jo drabužiai! 
Jeigu ne juodoji jo barzda, jūs jo nepažintumėte. 

— Vieną paslaugą jis man tikriausiai padarys: tikiuosi, sutiks perduoti 
laišką Sofijai. 

— Pataikėte 24 wngwe>'. Kaip man tatai neatėjo į galvą? Užtikrinu, jis 
padarys tai, vos jums užsiminus. 

— Gerai, palik mane; aš parašysiu laiškelį ir tu jam perduosi jį rytoj 
rytą; juk žinai, kur jį surasti? 

— Žinoma, aš surasiu jį, sere, galite nesirūpinti. Alus patiko jo go- 
muriui, ir dabar jis be jo neapsieis. Neabejoju, kad jis kasdieną tenai 
užsukinės. 

— Tai tu nežinai, kurioje gatvėje gyvena Sofija? 

— Kaip nežinau, sere. Žinau. 

— Kaip tad vadinasi toji gatvė? 

— Kaip ji vadinasi, sere? Jinai čia pat, už kokių dviejų gatvių nuo čia, 
ne toliau. Kaip ji vadinasi, aš, tiesa, nežinau, jis man nepasakė, o aš jo 
nepaklausiau, — žinote, kad nesukelčiau įtarimo. Ne, ne, sere, palikite ta- 
tai jau man vienam. Aš gana gudrus, manęs niekas neapmaus. 


' Pažodžiui: į paų nagą (/0/.). Ad wnguemn... - Horacijus „Satyros“ (1, 5, 12). 

— Taip, tu nuostabiai gudrus. Bet aš vis dėlto parašysiu savo kerėtojai 
vildamasis, kad tau pakaks gudrumo surasti jį rytoj aludėje. 

Ir, atleidęs apsukrųjį Partridžą, ponas Džonsas sėdo rašyti; šitaip už- 
siėmusį mes jį ir paliksime kuriam laikui, tuo tarpu užbaigdami penkio- 


liktąją knygą. 


v v 


ŠEŠIOLIKTOJI KNYGA 


abimanti benkių dienų laikotarpį 


Pirmasis skyrius 
APIE PROLOGUS 


an teko girdėti apie vieną dramaturgą, kuris sakydavo, kad jam 

lengviau parašyti pjesę negu prologą; panašiai ir man reikia 
mažiau pastangų parašyti ištisą šitos istorijos knygą negu kiekvienai jų 
įžanginį skyrių. 

Tiesą pasakius, daug piktų prakeiksmų yra sviesta ant galvos autoriui, 
kuris pirmasis įvedė paprotį pradėti pjesę frazių virtine, vadinama pro- 
logu; iš pradžių jį sudarydavo pačios pjesės dalis, bet pastaraisiais metais 
jis taip mažai tesusijęs su drama, prieš kurią dedamas, kad prologas, pa- 
rašytas vienai pjesei, puikiai gali būti prilipdytas ir kitai. Mūsų dabarti- 
niai prologai kartoja vis tas pačias tris temas, būtent: koneveikia sostinės 
publikos skonį, smerkia visus dabartinius rašytojus ir beria panegiriką 
pateikiamai pjesei. Juose dėstomos mintys beveik nesikeičia, tačiau jos ir 
negali keistis. Aš tikrai ne kartą stebėjausi, kokie nepaprastai išradingi jų 
autoriai, kurie išsigudrina sugalvoti tiek frazių tai pačiai minčiai išreikšti. 

Bijau, kad panašiu būdu ir koks nors ateities rašytojas (jeigu jis 
pagerbs mane, pamėgdžiodamas mano manierą), ilgai krapštęs pakau- 

šį 1r mane paminės kokiu šmaikščiu žodeliu, jog aš išgalvojau šiuos 
įžanginius skyrius, kurių didesnė dalis, kaip ir dabartiniai prologai, gali 
tikti bet kuriai šios istorijos knygai pradėti, taip pat net ir kieno nors 
kito veikalams. 

Bet kad ir kiek rašytojai kamuotųsi dėl šių dviejų naujovių — rašyti 
įžanginius straipsnius ir prologus, skaitytojui viena jų bus nemažas pa- 
lengvinimas, kaip kad žiūrovui jau seniai padeda antroji. 

Pirmiausia visiems gerai žinoma, kad prologas duoda kritikams pui- 
kią progą išmėginti savo sugebėjimą švilpti ir patikrinti su savim pasi- 
imtas švilpynes; šie muzikos instrumentai taip prasivalo, kad, vos pirmą 
kartą pasikėlus uždangai, jie gali švilpti darniu choru. 

Tokios pat naudos galima turėti iš skyrių, kuriuose kritikas visada ras 
ką nors, kas jam gali tikti galąstuvu savo tauriam entuziazmui papustyti, 
kad jis su dar didesniu įtūžiu užsipultų pačią knygą. Man rodos, nėra 
reikalo atkreipti šių įžvalgių žmonių dėmesį, kaip sumaniai šie skyriai 
pritaikyti minėtam puikiam tikslui: mes visokiais būdais stengėmės pa- 
gardinti juos kuo nors aitriu bei rūgščiu, kad sukeltume ir dar labiau 
sužadintume ponų kritikų apetitą. 

O ir nepaslankus skaitytojas, taip pat, kaip ir Žiūrovas, turės iš to 
daug naudos, nes jie nėra įpareigoti žiūrėti prologus arba skaityti pratar- 
mes, kurių vieni tik uždelsia teatro spektaklius, o kitos prailgina knygas; 
pirmasis gali todėl valandėlę ilgiau pasėdėti prie pietų, o antrasis pradėti 
knygą nuo ketvirto arba penkto puslapio, užuot ėmęs skaityti nuo pir- 
mojo, o ši aplinkybė nėra anaiptol tokia nesvarbi žmonėms, kurie skaito 
knygas tik tam, kad galėtų pasakyti, jog jie jas skaitė. Tokių skaitytojų kur 
kas daugiau, negu manoma: ne tik įstatymų kodeksai ir kitos naudingos 
knygos, bet net Homero ir Vergilijaus, Svifto ir Servanteso kūriniai daž- 
nai perverčiami kaip tik šiuo tikslu. 

Prologai ir pratarmės duoda ir kitokios naudos, bet ji iš esmės tokia 
akivaizdi, kad mes apie ją nekalbėsime, ypač kad vienų ir kitų svarbiausiu 
privalumu laikome jų trumpumą. 


Antrasis skyrius 


KEISTAS NUOTYKIS, KURIS 
ATSITIKO SKVAIRUI, IR KEBLI 
SOFIJOS PADĖTIS 


abar mes turime perkelti skaitytoją į pono Vesterno butą Pi- 

kadilyje!, kur jam apsistoti rekomendavo Haid Parko kampe 
esančio ,„Herkulio Stulpų“ viešbučio šeimininkas; mat, atvykęs į Lon- 
doną, jisai arklius pasistatė pirmoje užeigoje, kuri jam krito į akis, o pats 
apsigyveno bute, apie kurį pirmiausia išgirdo. 

Atvažiavusi šičia iš ledi Belaston namų nuomota karieta, Sofija pa- 
reiškė norinti pasišalinti į jai skirtą kambarį; su tuo tėvas mielai sutiko ir 
pats ją ten palydėjo. Čia jie turėjo trumpą pokalbį, ne tokį jau turiningą 
bei malonų, kad jį smulkiai atpasakotume: tėvas karštai prisispyrė, kad 
duktė sutiktų tekėti už Blaifilo, kuris, kaip jis jai pareiškė, po keleto dienų 
turįs atvykti į Londoną, bet Sofija, užuot sutikusi, atsisakė dar griežčiau 
ir ryžtingiau negu prieš tai. Šitai taip įsiutino tėvą, kad jis su įtūžiu prisie- 
kė ištekinsiąs dukterį prievarta, ar ji norėsianti, ar ne, ir plūsdamasis bei 
keikdamasis išėjo, užrakinęs duris ir raktą įsidėjęs į kišenę. 

Tuo tarpu kai Sofija, tarsi koks atskirai pasodintas valstybės nusikal- 
tėlis, buvo palikta tik su besikūrenančia ugnim ir žvake, skvairas pasi- 
kvietė pastorių Saplą ir „Herkulio Stulpų“ šeimininką ir ėmė vaišintis su 
jais prie butelio vyno. Šeimininkas, pasak skvairo, buvo puikus pašneko- 
vas: jis galėjo papasakoti visas miesto naujienas ir išdėstyti, kaip, kas ir 
kur yra. „Aišku, viską žinau, — sakė jis, — juk pas mane stovi žymiausių 
didikų arkliai“. 

Šioje malonioje draugijoje ponas Vesternas praleido visą vakarą ir 
gerą kitos dienos dalį, ir per tą laiką neatsitiko nieko, kas būtų verta 
paminėti mūsų istorijoje. Visą šį laiką Sofija išbuvo viena: tėvas prisiekė 


! Pikadilis — judri vakarinės Londono dalies gatvė, išeinanti į Haid Parką, didžiausią iš 


Londono parkų; šioje gatvėje vyksta prekyba. 

neišleisiąs jos gyvos, jei ji nesutiksianti tekėti už Blaifilo, ir duris leido 
atidaryti tik su jo priežiūra paduodant valgyti. 

Kitą rytą, kai jie su pastoriumi pusryčiavo, džiūvėsius užgerdami alumi, 
tarnas pranešė, kad poną Vesterną norįs matyti kažkoks džentelmenas. 

— Džentelmenas? — nustebo skvairas. — Ką čia velnias atnešė? Ei, 
daktare, pažiūrėk, kas ten per paukštis. Ponas Blaifilas vargu ar galėjo 
taip greitai atvykti... Būk geras, nueik ir pasiteirauk, ko jam reikia. 

Daktaras grįžęs pasakė, kad atsilankėlis gražiai apsirengęs ir kad 
iš kaspino ir skrybėlės jį galima palaikyti karininku; jisai turįs svarbų 
reikalą į poną Vesterną ir galįs jį pasakyti tiktai pačiam ponui Vesternui 
asmeniškai. 

— Karininkas! — sušuko skvairas. — Kokį reikalą gali į mane turėti 
karininkas? Jeigu jis nori gauti paskyrą pastotėms, tai aš čia ne taikos 
teisėjas ir nieko negaliu padėti... Bet jeigu jam reikia su manim pasikal- 
bėti, pakviesk jį. | 

Į kambarį įėjo prašmatniai apsirengęs vyriškis ir, nusilenkęs skvairui, 
paprašė leisti pasilikti su juo dviese. 

— Aš atvykau pas jus, sere, — tarė jis, - pavestas lordo Felamaro, bet 
visai ne tam, ko jūs veikiausiai tikitės po scenos, kuri nutiko užvakar. 

— Kokio lordo? — paklausė skvairas. — Niekad nesu girdėjęs tokio 
vardo. 

— Jo šviesybė lordas, — kalbėjo atsilankėlis, — pageidauja visa tai pri- 
skirti svaigalų įtakai ir pasitenkinti pačiu paprasčiausiu jūsų atsiprašy- 
mu. Būdamas kuo palankiausiai nusiteikęs jūsų dukters atžvilgiu, sere, 
jis už viską labiau pasaulyje nenorėtų prisiminti jūsų įžeidimo; laimė 
jums abiem, kad jis ne kartą jau yra viešai įrodęs savo narsumą ir to- 
dėl gali į šį reikalą žiūrėti pro pirštus, neužsitraukdamas sau negarbės. 
Visa, ko jis pageidauja iš jūsų, tai kad jūs paprastai prisipažintumėte 
kaltę man girdint: jis pasitenkins ir pora jūsų žodelių. Šiandien po pie- 
tų jis ketina pareikšti jums pagarbą ir tikisi, kad jūs leisite lankyti savo 
dukterį jam kaip jaunikiui. 

— Aš ne viską suprantu, sere, — atsakė skvairas, — bet, sprendžiant iš 
jūsų šnekos apie mano dukterį, jūs, matyt, kalbate apie tą patį lordą, kurį 

man minėjo ledi Belaston sakydama, jog jis sukasi aplink Sofiją. Jeigu 
neklystu, tai pareikškite jo šviesybei pagarbą ir pasakykite, kad mano 
duktė jau sužadėta. 

— Galimas daiktas, sere, — paprieštaravo atsilankėlis, — jūs deramai 
neįvertinate šio pasipiršimo reikšmės. Aš manau, kad toks asmuo, toks 
titulas ir tokie turtai niekur negautų neigiamo atsako. 

— Klausykite, sere, pasakysiu jums atvirai: mano duktė jau sužadė- 
ta, O jeigu ir nebūtų sužadėta, aš nieku gyvu neišleisčiau jos už lordo. 
Pakęsti negaliu tų lordų! Rūmų pamaivos, hanoveriškiai! Nieko bendra 
nenoriu su jais turėti. 

— Šitokiu atveju, sere, jeigu jūs galutinai apsisprendęs, aš turiu pa- 
kviesti jus lordo vardu šį pat rytą į pasimatymą su juo Haid Parke. 

— Galite jam pasakyti, kad aš užsiėmęs ir negaliu atvykti. Man ir na- 
mie rūpesčių ligi kaklo, taigi aš neturiu kada bastytus pakampiais. 

— Aš tikiuosi, sere, jūs esate džentelmenas ir tokio atsako neduosi- 
te. Esu įsitikinęs, jūs nepanorėsite, kad apie jus kas kalbėtų: jis įžeidė 
kilmingą perą ir atsisako duoti jam satisfakciją. Jo šviesybė, iš pagar- 
bos jūsų dukteriai, pageidautų reikalą baigti kitaip; bet jeigu jis negali 
žiūrėti į jus kaip į uošvį, tai garbė neleidžia jam nuleisti niekais jūsų 
įžeidimo. 

— Aš jį įžeidžiau! — sušuko skvairas. — Šlykštus melas! Aš niekad ir 
niekuo jo neįžeidžiau. 

Karininkas į tai sviedė aštrų žodelį, palydėdamas jį energingu ran- 
kos mostu — šis, pasiekęs pono Vesterno ausį, sužadino šiam garbiajam 
skvairui tokį jaunuolišką vikrumą, kad jis strakaliodamas ėmė lakstyti 
po kambarį ir bliauti visa gerkle, tarsi norėdamas sušaukti kuo daugiau 
žiūrovų pasistebėti jo mitrumu. 

Pastorius, dar nebaigęs gerti savo bokalo, buvo netoliese ir, išgirdęs 
skvairo klyksmą, tuoj įbėgo klausdamas: 

— Dėl Dievo, sere, kas atsitiko? 

— Kas atsitiko? Štai šis banditas nori, kaip matyt, mane nužudyti ir 
apiplėšti... Nei iš šio, nei iš to jis užpuolė mane su lazda, kurią laiko ran- 
koje, nors aš niekuo jo neišprovokavau. 

— Kaip, sere? — atkirto kapitonas. — Ar ne jūs pasakėte, kad aš 
meluoju? 

— Ne, prisiekiu savo sielos išganymu, — atsakė skvairas, — aš galbūt 
pasakiau: „Melas, kad aš įžeidžiau lordą“, bet nė nemaniau pasakyti: „Jūs 
meluojate“. Gerai nusituokiu, ką kalbu, o ir jums reikėtų nusituokt, ką 
darote, ir neužpuldinėti beginklio. Jei būčiau turėjęs lazdą rankoje, jūs 
nebūtumėte drįsęs man smogti. Ok, paglostyčiau jums srėbtuvę! Eime 
tučtuojau į kiemą; ten aš jums vienu smūgiu makaulę perskelsiu; 0 jei ne, 
tai eime į tuščią kambarį ir aš jus apkumščiuosiu kaip pelų maišą. Kaip 
reikiant pavanosiu, kad amžiais atsiminsite! 

— Matau, sere, — atsakė pasipiktinęs kapitonas, — kad turėti su jumis 
reikalų man yra per žema, taip aš ir pranešiu lordui. Gailiuosi į jus susi- 
tepęs rankas. 

Tai pasakęs, jis pasišalino; pastorius sutrukdė skvairui jį sustabdyti, 
ir tai padarė labai lengvai, nes ponas Vesternas, nors ir šoko karininkui iš 
paskos, bet atrodė ne itin linkęs įvykdyti savo ketinimą. Tačiau kapitono 
adresu jis paleido nemaža prakeiksmų ir grasinimų, bet kadangi jie pabi- 
ro iš jo burnos, kai karininkas jau buvo nulipęs laiptais, ir griaudėjo vis 
garsiau ir garsiau pastarajam kaskart labiau atsitolinant, tai jie nepasiekė 
jo ausų ir, šiaip ar taip, negalėjo sulėtinti jo žingsnių. 

Tačiau vargšelė Sofija, kuri užrakinta girdėjo visus tėvo rėkavimus 
nuo pradžios iki galo, iš pradžių ėmė trypti kojomis, o paskui užspiegė 
taip pat garsiai, kaip ir tėvas, tuk kur kas melodingesniu balseliu. Jos 
klyksmas tuojau privertė nutilti skvairą ir nukreipė visas jo mintis į duk- 
terį, kurią jis taip karštai mylėjo, kad, pagalvojęs nors apie mažiausią 
jai gresiančią nelaimę, visas virpėte suvirpėdavo; jaunikį jis išrinkti nu- 
sprendė pats, nes nuo to priklausė visa būsimoji jos laimė, o šiaip ponas 
Vesternas tenkindavo net ir mažiausią jos užgaidą. 

Išsiplūdęs ir prisiekęs, kad patrauksiąs kapitoną į teismą, skvairas 
užlipo pas Sofiją; atrakinęs duris, rado visą išbalusią ir leisgyvę. Bet iš- 
vydusi tėvą jinai sukaupė paskutines jėgas ir, paėmusi jį už rankos, susi- 
jaudinus sušuko: 

— Ak, kaip aš išsigandau, tėveli! Tikiuosi, nieko bloga jums neatsitiko? 

— Ne, ne, nieko baisaus, — nuramino ją skvairas. — Tas sukčius sušėrė 
man ne taip jau skaudžiai, bet tetrenkia mane perkūnas, jei aš nepaduo- 
Siu JO į teismą. 

— O Dieve, kas gi atsitiko? Kas jus užgavo? 

— Nežinau, kuo jis vardu, — atsakė Vesternas, — kažkoks karininkas. 
Mes mokam už juos mokesčius, o jie mus muša! Bet aš priversiu užsi- 
mokėti už šį smūgį, jeigu tas niekšas turi iš ko, — tik vargu ar jis ką turi. 
Nors išsipustęs it koks frantas, bet abejoju, ar jis turi kokį lopą žemės. 

— Bet dėl Dievo, ko jūs susivaidijote? 

— O dėl ko kito, Sofi, jei ne dėl tavęs? Visi mano sielvartai tik per 
tave; tu greit tėvą į kapus nuvarysi. Įsižiūrėjo į tave kažkoks nususęs 
lordas, — velnias jį žino, kas jis toks, — ir už tai, kad aš nedaviau sutiki- 
mo, siunčia man iššūkį. Klausyk, Sofi, būk gerutė, liaukis kankinusi savo 
tėvą: sutik būti pono Blaifilo žmona; jis atvyks į Londoną šiandien arba 
rytoj; prižadėk ištekėti už jo, kai tik jis pasirodys, ir tu padarysi mane lai- 
mingiausiu žmogumi pasaulyje, o save laimingiausia moterimi: tu turėsi 
prašmatniausius drabužius Londone, daug briliantų, šešetu kinkytą ka- 
rietą. Aš jau pažadėjau Olverčiui: atiduoti kraičio pusę dvaro — padarysiu 
dar daugiau! Nieko nepagailėsiu, viską atiduosiu! 

— Gal tėtušis būsi toks geras ir išklausysi mane? — bailiai paklausė 
Sofija. 

— Kam dar klausi, Sofi? Nejau nežinai, kad tavo balsas man saldes- 
nis už geriausių Anglijos kurtų skalijimą... Išklausyti tave, mielas vaiku- 
ti? Aš viliuosi klausytis tavęs iki karsto lentos; ir jeigu, neduok, Dieve, 
prarasiu kada šį džiaugsmą, tai nė sudilusio varioko neduočiau savo 
gyvenimui nors valandėlei pratęsti... Tikrai, Sofi, tu nežinai, kaip aš 
tave myliu, — tikrai nežinai, kitaip nebūtum pabėgusi, nebūtum palikusi 
nelaimingo tėvo, kuris neturi kito suraminimo žemėje, kitos paguodos, 
o tik mažąją Sofi. 

Jam šitaip kalbant, jo akys prisipildė ašarų, ir Sofija (taip pat apsia- 
šarojusi) atsakė: 

— Aš žinau, brangusis tėveli, kad jūs karštai mane mylite, ir, Dievas 
mato, kaip aš myliu jus. Tiktai baimė būti prievarta atiduotai tam žmogui 

galėjo priversti mane pabėgti nuo tėtušio, kurį aš myliu taip aistringai, 
kad dėl jo laimės su džiaugsmu paaukočiau savo gyvybę; maža to: aš 
stengiausi protingai save įtikinti ir buvau bepasiryžtanti kęsti skurdžiau- 
sią gyvenimą, kad tiktai jums įtikčiau. Bet vienintelio šito žingsnio aš 
negalėjau žengti ir niekad to nepadarysiu. 

Čia vėl sublizgo skvairo akys, o ant lūpų pasirodė putos; Sofija tai 
pastebėjo, bet paprašė, kad jis ją išklausytų iki galo: 

— Jeigu būtų pavojuje mano tėtušio gyvybė, jo sveikata arba bent 
tikra jo laimė, — kalbėjo ji, — tai duktė nieko nepagailėtų; tegu dangus 
atstumia mane, jei aš neiškęsčiau kad ir baisiausių kančių jums išgelbėti... 
Aš ryžčiausi net kokčiausiems, atkariausiems dalykams: jums išgelbėti aš 
atiduočiau savo ranką Blaifilui... 

— Aš tau sakau, kad vien tai mane ir išgelbės: suteiks man sveikatą, 
laimę, išsaugos gyvybę, žodžiu, viską... Dievaži, aš numirsiu, jei tu atsi- 
sakysi; širdis neišlaikys, dievaži, neišlaikys. 

— Ar galimas daiktas? Ar galimas daiktas, kad jūs norite padaryti 
mane nelaimingą? 

— Ne, sakau tau! — atsakė garsiai skvairas. — Tenujoja mane kipšas, 
jeigu aš ko nors nepadarysiu, kad tik regėčiau tave laimingą. 

— Nejau mano mielas tėtušis nepagalvoja, kad aš žinau, kas padarytų 
mane laimingą? Jeigu tiesa, kad laimingas yra tasai, kas laiko save laimin- 
gu, tai kas bus, jei laikysiu save nelaimingiausia moterimi pasaulyje? 

— Verčiau galvoti, kad esi nelaiminga, negu patirti pačią nelaimę ište- 
kėjus už nusususio valkatos ir mergvaikio. 

— Jeigu jūs būsite patenkintas, sere, — tarė Sofija, — aš iškilmingai 
duodu jums žodį netekėti, kol jūs gyvas, be jūsų sutikimo nei už jo, nei 
už ko nors kito. Leiskite man visą gyvenimą tarnauti tiktai jums, tėtuši; 
leiskite man vėl tapti jūsų Sofi, leiskite, kaip ir lig šiolei, galvoti ir rūpin- 
tis, kaip jums suteikti džiaugsmo ir laimės. 

— Ne, gudruole, manęs šitaip neapmausi. Tavoji tetulė Vestern tada 
galėtų mane pagrįstai laikyti mulkiu. Ne, ne, Sofi, patikėk, kad aš gudres- 
nis, negu ji mano, ir tiek pažįstu žmones, jog nepasitikiu moters žodžiu, 
kai reikalas susijęs su vyriškiu. 

— Kuo aš užsitraukiau šitokį nepasitikėjimą, sere? Ar kada netesėjau 
jums duoto žodžio? Ar sumelavau nors kartą gyvenime? 

— Nieko neišeis, Sofi! Aš pasiryžau iškelti šias vestuves ir aš jas iškel- 
siu — tetrenkia mane perkūnas, jeigu ne! Tebūnu aš prakeiktas, jei aš jų 
neiškelsiu, nors tu rytojaus dieną ir pasikartum. 

Kartodamas šiuos žodžius, skvairas sugniaužė kumščius, suraukė an- 
takius, prikando lūpas ir taip sugriaudėjo, kad vargšė nusiminusi ir įgąs- 
dinta Sofija drebėdama klestelėjo ant kėdės ir, jeigu jai nebūtų palengvi- 
nęs staiga prasiveržęs ašarų srautas, galbūt šis tas blogiau būtų atsitikę. 

Vesternas stebėjo dukters kankinimąsi taip pat ramiai ir abejingai, 
kaip Niugeito kalėjimo sargas žiūri į mylinčios žmonos kančias, kai ji pa- 
skutinį kartą atsisveikina su pasmerktu myriop vyru, arba kaip padorus 
krautuvininkas, kuris šaltai žvelgia į tempiamą kalėjiman skurdžių už tai, 
kad jis jam skolingas dešimt svarų, bet neturi iš ko jų grąžinti. Arba, kad 
pasakytume dar tiksliau, jis jautė gailesį, panašų į tą, kurį patiria viešųjų 
namų laikytoja, kai į jos žabangas patekusi nekalta mergaitė apalpsta, 
pirmąkart išgirdusi pasiūlymą išeiti pas svečius. Išties šis palyginimas 
būtų tiksliausias, jeigu ne ta aplinkybė, kad viešųjų namų laikytojai yra 
naudinga šitaip elgtis, o tėvas, nors savo apžlibusiu protu galbūt ir gal- 
voja taip pat, visiškai nieko nelaimi, versdamas dukterį kone į tokią pat 
prostituciją. 

Jis paliko šitaip verkiančią vargšelę Sofiją, dar kažką storžieviška pa- 
sakęs apie jos ašaras; išėjęs užrakino duris ir grįžo pas pastorių — šis 
kalinei užtarti pasakė visa, ką tik drįso pasakyti; nors jo pareiga buvo 
tai padaryti ir galbūt net reikliau įsikišti, tačiau ir to pakako įsiundyti 
skvairui, jog jis prapliuptų nepadoriausiomis pastabomis apie visą dva- 
sininkų luomą, kurį mes pernelyg gerbiame, kad jas surašytume šičia, 
popieriuje. 

KAS ATSITIKO SOFIJAI, KAI JI 
BUVO UZRAKINTA 


O eininine, kuri į savo namus buvo priėmusi skvairą, labai greitai 
susidarė keistą nuomonę apie savo apsistojėlius. Bet nugirdusi, 
kad skvairas labai turtingas, ir pasistengusi nuplėšti iš jo už kambarį įžū- 
liausią kainą, jinai susilaikė nuo bet kokių pastabų. Nors jai buvo gaila 
įkalintos Sofijos, apie kurios meilumą ir patrauklumą jinai tiek prisiklau- 
sė iš savo kambarinės ir skvairo tarnų, bet jai buvo dar gailiau skriausti 
savo kišenę ir todėl ji nusprendė neerzinti savo gyventojo, juo labiau kad 
jis jai pasirodė esąs ūmaus būdo. 

Nors Sofija valgydavo labai nedaug, bet maistą ji gaudavo reguliariai. 
Aš net manau, kad panorėjus jai kokio skanesnio patiekalo, skvairas, 
nors ir pyko ant jos, nebūtų pagailėjęs nei vargo, nei išlaidų jos užgaidai 
patenkinti; mat kad ir kaip tatai keista pasirodys kai kuriems mano skai- 
tytojams, bet jis beprotiškai mylėjo savo dukterį ir suteikti jai malonumą 
jam buvo didžiausias pasitenkinimas gyvenime. 

Atėjus pietų metui, Juodasis Džordžas atnešė jai vištienos, ir skvai- 
ras (prisiekęs nesiskirti su jos kambario raktu) pats atidarė jam duris. 
Padėjęs valgį, Džordžas persitarė su Sofija keliais maloniais sveikinimosi 
žodžiais (jis nebuvo jos matęs nuo tada, kai ji pabėgo iš kaimo, ir jinai el- 
gėsi su tarnais daug pagarbiau, negu kai kurie ponai elgiasi sa žmonėmis, 
esančiais šiek tiek žemiau už juos). Sofija jam liepė pasiimti valgį atgal, 
sakydama negalinti valgyti, bet Džordžas ėmė įkalbinėti ją ir itin siūlė 
paragauti kiaušinių, kurių, pasak jo, esanti prikimšta višta. 

Visą šį laiką skvairas saugojo duris, bet Džordžas dėl to nesijau- 
medžiojamą šaudieną, jis turėjo didelį šeimininko pasitikėjimą ir buvo 
pratęs kartais elgtis gana laisvai. Jisai išsiprašė leisti nunešti Sofijai pie- 
tus sakydamas, kad labai norįs ją pamatyti, ir nesivaržydamas privertė 
šeimininką prastovėti prie durų daugiau kaip dešimt minučių, kol jis 

šnektelėjo su Sofija; už tai skvairas tik geraširdiškai subarė jį, kai jis 
išėjo iš kambario. 

Vištų, kurapkų, fazanų ir kitų paukščių kiaušiniai, kaip gerai žino- 
jo Džordžas, Sofijai buvo ypatingas skanėstas. Todėl nenuostabu, kad, 
būdamas geraširdis žmogelis, jis pasirūpino patiekti jai šį skanėstą tuo 
metu, kai visi tarnai bijojo, jog jinai numarins save badu: per pastarąsias 
keturiasdešimt valandų ji beveik nebuvo nurijusi nė kąsnelio. 

Nors susikrimtimas ne visus veikia taip, kaip našles, kurių apeti- 
tas pakyla nuo jo labiau negu nuo Banstedo kalvų arba Solsberio ly- 
gumos! oro, tačiau ir didžiausio sielvarto prislėgtas žmogus, tegu kiti 
tam ir prieštarautų, pagaliau užsinori valgyti. Taip ir Sofija, šiek tiek pa- 
galvojusi, ėmė pjaustyti paukšų, iš tikrųjų prikimštą kiaušinių, kaip buvo 
sakęs Džordžas. 

Bet be kiaušinių, kurie labai patiko Sofijai, patiekale buvo šis tas to- 
kio, nuo ko Karališkoji draugija“ būtų tiesiog ėmusi džiūgauti; juk jeigu 
višta su trimis kojomis yra laikoma nepaprasta retenybe, nors gamta su- 
kūrė galbūt šimtus tokių vištų, tai ko gali būti vertas paukštis, tiek pažei- 
džiąs visus paukščių anatomijos dėsnius, kad savo skilvyje slepia laišką? 
Ovidijus pasakoja apie gėlę, kuria buvęs paverstas Hiacintas*: ji buvusi 
su raidėmis ant vainiklapių ir ją Vergilijus rekomenduoja tuometinės Ka- 
rališkosios draugijos dėmesiui kaip stebuklą; tačiau nė viena epocha ir nė 
viena tauta dar nebuvo mačiusi paukščio su laišku gūžyje. 

Nors šitoks stebuklas gali sudominti visas Europos Aradeies des S ten- 
ces“, kurios, veikiausiai bergždžiai ieškojusios, nesurastų to dalyko priežas- 
ties, tačiau skaitytojas, prisiminęs paskutinį Džonso ir Partridžo dialogą, 
lengvai atspės, iš kur atsirado šis laiškas ir kaip jis pateko į vištą. 


' Banstedo kalvos — kalvos į pietus nuo Londono. So/sberžo Agua yra Anglijos pietvakariuose. 

* Karališkoji draugija — 1662 m. Anglijos mokslų akademija įsteigta 1663 m. 

* Hiacintas - pasak graikų mitologijos, Spartos jaunuolis, Apolono numylėtinis, kurį jis atsi- 
tiktinai užmušė mesdamas diską. Jo lavoną Apolonas pavertė gėle, senovėje vadinta hiacintu, ta- 
čiau, sprendžiant iš Ovidijaus aprašymo, ji skiriasi nuo mūsų hiacinto (Ovidijus „Metamorfozės“, 
X, 5, 162-219). 

* Mokslų akademijas (pranc). 

Sofija, nors buvo ilgai pasninkavusi ir nors prieš ją stovėjo jos 
mėgstamas patiekalas, išvydusi laišką, paskubomis atplėšė jį ir perskai- 
tė šias eilutes: 


Medemn! 

Jeigu aš nesubrasčiau, kam turiu garbę rašyti, basistengitau, kad tr kaip Tai 
sunku, nupiešti Jus visą slaubą, su kuriuo aš išklausiau bomos Honoros basako- 
Jimą apie jūsų padėtį. Tik mylintis žraogus gali tiksliai įsivaizduoti meilės kančias, 
Zr, vadinasi, 2an0 Sofija, kurios širdyje tiek švelnybės, lengvai įsivaizduos, ką turė- 
Jo iškęsti jos Džonsas, gavęs šią liūdną žinią. Ar gali kas nors pasaulyje man būti 
skaudžiau, kaip išgirsti, kad jus ištiko nelaimė? Tik vienas dalykas — baisus su- 
vokimas, kad aš bals dėl viso to kaltas, — ši mintis, brangioji Sofija, neduoda man 
ramybės. Galbūt aš rodau sau pernelyg daug garbės, bet šitoji garbė man kainuoja 
taib brangiai, kad niekas, aš manau, jos nebavydės. Atleiskite an šią tokią gerą 
able save nuomonę, alleiskite dar didesnę mano aroganciją, jeigu aš paklausiu jus, 
ar negali balengvinti jūsų Iikimo mano patarimas, mano bagalba, mano buvimas 
arba nebuvimas, ano irbis arba mano kančios? Ar negali bals didžiausias at- 
sidavimas, beribė bagarba, liebsningiausia meilė, labiausiai jaudinantis švelnumas, 
pasiaukojąs nuolankumas jūsų valiai atlyginti jus už auką, kurą jums tektų 
padaryti dėl mano laimės? Jeigu visa tai galėtų jums atlyginti, skubėkite, brangioji, 
į rankas žmogaus, visuomet basirengusto apkabinti be? abginti jus tr nekreibiančio 
Jokio dėmesio, ar jūs ateisite pas jį Viena, ar alsineštte su savino Viso pasaulio turtus. 
O Jeigu, priešingai, jurmyse nugalės brotas tr, blaiviai absvarsiiusi, jūs matysite, kad 
$1 auka ber daug didelė, — jeigu jūs negalite kaib nors kitaib balenkii savo tėvo 
tr grąžinti ramybę savo baizos širdžiai, kaip tik alsisakydama manęs, — meldžiu 
Jus, Ušvykite mane visam laikui 1$ savo minčių, bukite ryžtinga, tr Tegu užuojauta 
man neranda vietos jūsų švelnioje širdyje. Patikėkite, brangioji — aš mayliu jus kur 
kas labiau negu save, jūsų laimė yra svarbiausias ano gyvenimo tikslas. Pirmasis 
nano troškimas (0 kodėl likimas nebanorėjo jo išbildyti?) buvo ir tebėra — alleis- 
kite, kad aš apie tai kalbu, — matyti jus kiekvienu momentu laimingiausią Iš visų 
moterų, mano antrasis troškimas — girdėti, kad jūs laiminga; bet jokios kančios 
pasaulyje nesusilygins su manosiomis, kai aš bagalvoju, kad jūs baliriate nors vieną 


nemalonią valandėlę ber Tą, 

RUTIS JUS, 
brangioji, 
yra atsidavęs kūnu tr siela, 


Tomas Džonsas. 


Ką Sofija pasakė arba padarė, arba pagalvojo dėl šio laiško, kiek kar- 
tų jį perskaitė ir ar skaitė daugiau negu kartą, — visa tai paliekama skaity- 
tojo vaizduotei. Jos atsaką jis galbūt pamatys vėliau, bet ne dabar dėl tos 
priežasties (tarp kitko), kad nūnai jinai visiškai nieko neatsakė, ir taip pat 
dėl daugelio svarbių priežasčių, ir ypač dėl to, kad šiuosyk Sofija neturė- 
jo nei popieriaus, nei rašalo. 

Vakare, kai Sofija mąstė apie gautą laišką ar dar apie kai ką, smar- 
kus triukšmas apačioje sudrumstė jos mintis. Šis triukšmas buvo ne 
kas kita, kaip smarkus dviejų žmonių barnis. Iš vieno balso jinai tuoj 
atpažino tėvą, bet ne iš karto atspėjo, kad spiegiančias vargonų gaidas 
skleidžia tetulė Vestern, kuri tik ką atvyko į Londoną ir, iš vieno savo 
tarno, kuris apsistojo „Herkulio Stulpuose“, sužinojusi brolio adresą, 
atkako tiesiai pas jį. 

Todėl paliksime kol kas Sofiją ir su prideramu mums mandagumu 
skirsime dėmesį atvykusiai damai. 

KURIAME ĮKALINTA SOFIJA 
IŠVADUOJAMA 


kvairas ir pastorius (užeigos šeimininko su jais šį kartą nebuvo) 

rūkė pypkes, kai jiems buvo pranešta apie ponios Vestern atvy- 
kimą. Vos išgirdęs šį vardą, skvairas tuoj pat šoko jos sutikti, norėdamas 
palydėti ją laiptais aukštyn, nes jis griežtai laikėsi visų tokių ceremonijų 
ypač su seseria, kurios bijojo už viską labiau pasaulyje, nors niekad to 
neprisipažino, o galbūt ir pats to nežinojo. 

Ponia Vestern, įėjusi į valgomąjį, atsisėdo į krėslą ir ėmė skųstis: 

— Na ir kelionė! Tikras siaubas! Keliai, rodos, pasidarė dar blogesni 
nuo to laiko, kai taip uoliai imta leisti potvarkius dėl jų taisymo. Klausyk, 
brolau, kaip jūs patekote į tokią bjaurią lindynę? Galiu prisiekti, nė vie- 
nas padorus Žmogus nėra peržengęs šių namų slenksčio. 

— Nieko nežinau, — atsakė skvairas. — Man atrodo, namai kaip namai. 
Užeigos šeimininkas man rekomendavo. Juk jis čia visą diduomenę pa- 
žįsta, tai aš ir nusprendžiau pasikliauti juo. 

— O kur mano dukterėčia? — klausinėjo toliau ponia Vestern. — Ar jūs 
jau buvote su vizitu pas ledi Belaston? 

— Jūsų dukterėčiai nieko neatsitiko; jinai viršuj, savo kambaryje. 

— Kaip! Jinai čia ir nežino, kad aš atvažiavau? 

— Ne, pas ją niekas negali kojos įkelti, nes ji tupi užrakinta. Sofi 
gyva ir sveika! Aš parsitempiau ją iš ledi Belaston tą patį vakarą, kai 
atvykau, ir saugau, nenuleisdamas akių. Dabar aš dėl jos ramus: ji kaip 
laputė maiše. 

— Dieve mano, ką aš girdžiu! Aš taip ir maniau, kad jūs privirsite 
košės, jeigu aš išleisiu jus į Londoną vieną! Bet jūs užsispyrėte, ir aš nu- 
siplaunu rankas, nes nedaviau sutikimo jums išvykti. Ar jūs nežadėjote 
man, brolau, nesigriebti jokių savavališkų priemonių? Ar ne šios sava- 
vališkos priemonės privertė dukterėčią bėgti iš jūsų namų? Jūs, matyt, 
norite, kad tai ir vėl atsitiktų? 

— Po velnių! Ką aš girdžiu? — sušuko skvairas, trenkdamas pypkę ant 
žemės. — Aš laukiau iš jūsų už tai gyriaus, o jūs štai kaip užsipuolėte! 

— Dėl Dievo meilės, brolau! Ir kada aš jums daviau nors mažiausią 
dingsų galvoti, kad pritariu dukterėčios įkalinimui? Kiek kartų aš jums 
kartojau, kad laisvoje šalyje negalima elgtis su moterimis despotiškai! Mes 
lygiai taip pat laisvos, kaip ir vyrai, ir, turiu pasakyti, užsitarnaujame šią 
laisvę labiau negu jie. Jeigu jūs norite, kad aš nors valandėlę pasilikčiau 
šiuose bjauriuose namuose, kad ir toliau pripažinčiau jus savo gimine arba 
varginčiausi jūsų šeimos reikalais, tai teikitės tučtuojau išleisti dukterėčią. 

Jinai tat pasakė tokiu įsakmiu tonu, stovėdama nugara į židinį ir vie- 
ną ranką atmetusi į šalį, o kitoje laikydama žiupsnį tabako, kad pati Ta- 
lestridė amazonių priešakyje vargu ar būtų buvusi už ją siaubingesnė. 
Nenuostabu, kad vargšui skvairui iš baimės net kinkos ėmė tirtėti. 

— Sekite! — tarė jis, numesdamas raktą ant stalo. —- Darykite, ką norite. 
Aš tenorėjau išlaikyti ją, iki atvyks Blaifilas, kurio ilgai laukti neteks. Bet 
jeigu iki to įvyks kokia nelaimė, tai malonėkite manęs nekaltinti. 

— Už viską atsakau savo galva, — pažadėjo ponia Vestern. — Bet aš 
įsikišiu į šį reikalą ne kitaip, kaip su sąlyga, kad jūs ištisai paliksite jį mano 
rūpesčiui ir nieko pats nedarysite savarankiškai, be mano nurodymų. 
Jeigu sutinkate su šiomis sąlygomis, brolau, aš pasistengsiu išgelbėti jūsų 
šeimos garbę, o jeigu ne — laikausi neutraliteto. 

— Prašau jus, sere, — tarė pastorius, — paklausykite šį kartą ponios Ves- 
tern patarimo: galimas daiktas, jinai įtikinėjimais laimės iš panelės Sofijos 
daugiau, negu jūs galėjote pasiekti, pasigaudamas griežtų priemonių. 

— Ko tu čia lendi? — užriko skvairas. — Jeigu dar prasižiosi bent žodį, 
aš tuoj tave rimbu pertrauksiu. 

— Gėdykitės, brolau! Na ar galima kalbėti tokiu tonu su dvasininku. 
Ponas Saplas žmogus protingas ir žino, ką šneka; manau, kiekvienas su 
juo sutiks. Bet, turiu jums pasakyti, aš laukiu, kad jūs nedelsdamas at- 
sakytumėte į mano kategorišką klausimą. Arba atiduokite dukterį mano 
dispozicijai, arba imkitės pats jai beprotiškai vadovauti, ir šitokiu atveju 
aš, ponui Saplui girdint, išvedu įgulą iš tvirtovės ir visam laikui atsižadu 
jūsų 1r jūsų šeimos. 

— Leiskite man būti tarpininku, — vėl įsikišo pastorius, — leiskite mal- 
dauti jus... 

— Bet juk raktas guli ant stalo, — tarė skvairas. — Jinai gali pasiimti jį, 
jei nori. Kas jai trukdo? 

— Ne, brolau, — atsakė ponia Vestern, — aš reikalauju, kad jis būtų 
įteiktas man kaip pridera, visiškai ratifikuojant suderėtas sąlygas. 

— Na, šekite, įteikiu jį jums. Štai jis, — sušuko skvairas — Ir aš manau, 
sese, jūs neturite teisės kaltinti mane nenoru patikėti jums dukterį. Juk 
jinai gyveno su jumis vienerius metus, o gal ir ilgiau, ir aš jos tada nė 
matyti nemačiau. 

— Ir kaip būtų buvę jai gerai, — atrėžė ponia Vestern, — jeigu ji būtų 
gyvenusi pas mane visada. Mano prižiūrima ji nebūtų nieko panašaus 
padariusi. 

— Na, žinoma, viskuo aš kaltas! 

— Taip, kaltas, brolau. Man jau ne sykį teko tai jams priminti, ir atei- 
tyje taip pat priminsiu kas kartą, kai tik reikės. Tačiau, tikiuosi, jūs dabar 
pasitaisysite, ir jūsų padarytos klaidos pamokys jus negadinti savo stor- 
žievišku įsikišimu mano protingų žingsnių. Išties, brolau, jūs netinkate 
panašioms diplomatinėms deryboms. Visa jūsų politikos sistema iš pa- 
grindų ydinga. Todėl aš dar kartą reikalauju, kad jūs į šį reikalą nesikištu- 
mėte. Tik prisiminkite, kas buvo... 

— Na, nešdinkitės po velnių! — nebeiškentė skvairas. — Ko jūs iš ma- 
nęs norite? Jūs ir patį šėtoną išvestumėte iš kantrybės. 

— Na, štai, vėl senoji dainelė! Regiu, brolau, kad su jumis nesusi- 
šnekėsiu. Kviečiu į liudytojus poną Saplą, jis žmogus protingas: ar aš 
pasakiau ką nors tokio, dėl ko galima pykti? Bet su tokia užsispyrusia 
jūsų makaule... 

— Dėl Dievo, medem, - įsiterpė pastorius, — nebeerzinkite savo gar- 
biojo brolio. 

— Aš jį erzinu? — atsikirto ponia Vestern. — Matyt, jūs toks pat pakvai- 
šėlis kaip ir jis. Na, gerai, brolau, jeigu jūs pažadėjote nesikišti, aš dar kar- 
tą imuosi sutvarkyti reikalą su dukterėčia. Saugok, Viešpatie, jei kada ką 
nors tvarkyti imasi vyras! Vienos moters galva verta tūkstančio jūsiškių. 

Ir, pasakiusi šią išmintingą sentenciją, jinai pasišaukė tarnaitę, liepė 
nuvesti ją į Sofijos kambarį ir išėjo, rankoje laikydama raktą. 

Vos tik ji pasišalino, skvairas (iš pradžių rūpestingai uždaręs duris) 
paleido jos adresu dešimt kitą prakeiksmų ir išplūdo ją riebiais žodžiais, 
nepasigailėjęs ir savęs už tai, kad amžinai jai nusileidžia, prisimindamas 
jos teises į palikimą. 

— Na, jeigu jau šitiek laiko žeminausi, — pridūrė jis, — tai gaila netekti 
jos palikimo vien dėl to, kad galop pritrūko kantrybės. Kalė neamžinai 
juk gyvens, o testamentas, aš žinau, surašytas mano vardu. 

Pastorius labai pagyrė šį jo argumentą, ir skvairas paprašė dar butelio 
vyno — šios priemonės jis nuolat griebdavosi, kai jį kas pradžiugindavo 
ar suerzindavo. Šitas gydomasis skystimėlis, kurio skvairas gurkštelėjo 
geroką dozę, galutinai nuplovė visą jo pyktį, ir ponia Vestern, grįžusi 
į valgomąjį su Sofija, atrado jį nusiteikusį kuo ramiausiai ir taikiausiai. 
Sofija buvo su skrybėlaite ir apsiaustėliu, ir teta pareiškė ponui Vesternui 
ketinanti pasiimti dukterėčią į savo butą, „nes tokioje lindynėje, - pasakė 
ji, - krikščioniui nedera gyventi“. 

— Kaip sau norite, medem, — atsakė Vesternas. — Dukteriai niekur 
geriau nebus kaip pas jus, štai ir pastorius gali paliudyti, kad aš šimtą 
kartų, jums čia nesant, pavadinau jus protingiausia moterimi pasaulyje. 

— O taip, — patvirtino pastorius, — aš galiu tai paliudyti. 

— Ir aš visada laikiau jus puikiausiu žmogumi, broleli, — tarė ponia 
Vestern. — Jūs, žinoma, nesiginsite, kad šiek tiek esate karštakošis, bet 
kada jūs teikiatės truputį pagalvoti, aš nepažįstu žmogaus, kuris būtų 
protingesnis už jus. 

— Na jeigu taip, sesele, — tarė skvairas, — tai leiskite man iš visos 
širdies išgerti į jūsų sveikatą. Aš kartais ūmus, bėt užtat nemėgstu ilgai 
pykti. Sofi, būk gera mergaitė ir daryk viską, ką tau lieps tetulė. 

— O, aš dėl jos nė kiek neabejoju, — atsakė ponia Vestern. — Jinai jau 
savo akimis regėjo, kokia nelaiminga jos pusseserė Harieta, kuri pražudė 
save, nepaklausiusi mano patarimo. Taip, broleli, ką jūs apie tai pasaky- 
site? Vos tik jums išvažiavus vakar į Londoną, pasirodė ne kas kitas kaip 
tasai akiplėša šlykščia airiška pavarde — tasai Ficpatrikas. Jis įsiveržė pas 

mane net nepranešęs, kitaip aš nebūčiau jo priėmusi, ir ėmė pasakoti 
kažkokią 1lgą painią istoriją apie savo žmoną, priversdamas mane jį iš- 
klausyti; bet aš, užuot atsakiusi, padaviau jam jos laišką ir liepiau atsakyti 
pačiam. Manau, toji nelaimingoji Harieta pamėgins susirasti mus, bet jūs 
malonėkite jos nepriimti, nes aš nusprendžiau jos neįsileisti. 

— Ją priimti? Ne, dėl to būkite rami. Aš tokioms padraikoms bo- 
bapalaikėms nepataikauju. Jos vyro laimė, kad manęs nebuvo namie, 
nes aš tą šunsnukį būčiau tvenkinyje išmaudęs! Matai, Sofi, kur atveda 
nepaklusnumas? Tu prieš akis turi pavyzdį. 

— Broleli, —- pertarė jį teta, —- negąsdinkite mano dukterėčios, kartoda- 
mas tas koktybes. Kodėl jūs nenorite viską palikti man? 

— Gerai, palieku, palieku, — atsakė skvairas. 

Čia ponia Vestern, Sofijos laimei, nutraukė šį pašnekesį, įsakiusi parū- 
pinti portšezus. Sakau „laimei“, nes pokalbiui užsitęsus ilgiau veikiausiai 
būtų kilusi nauja dingstis susibarti broliui su seseria, kurie skyrėsi vienas. 
nuo kito tik lytim ir auklėjimu: abu buvo vienodi karštakošiai ir užsispy- 
rėliai, abu karštai mylėjo Sofiją ir abu be galo vienas kitą niekino. 


Penktasis skyrius 


KURIAME DŽONSAS GAUNA 
LAIŠKĄ IŠ SOFIjJOS IR EINA 
Į TEATRĄ SU PONIA MILER 

IR PARTRIDŽU 


uodojo Džordžo atvykimas į Londoną ir paslaugos, kurias paža- 

dėjo padaryti šis dėkingas žmogus savo geradariui, gerokai apra- 
mino Džonsą, susirūpinusį ir susijaudinusį dėl Sofijos likimo; per tarpi- 
ninką minėtąjį Džordžą jis gavo į savo laišką atsakymą, kurį Sofija parašė 
pirmąjį vakarą išleista iš nelaisvės: jai drauge su laisve buvo grąžinta teisė 
naudotis plunksna, rašalu ir popierium. 


5ere! 

Kadangi aš neabejoju jūsų rašyto laiško nuoširdumu, tai jūs veikiausiai abs1- 
džiaugsite sužinojęs, kad aš 1$ dalies išsivadavau 1š savo negandų, atvykus tetulei 
Vestern, bas kurią dabar gyvenu tr naudojuosi blačiausia laisve. Tetulė tebarei- 
kalavo, kad aš basižadėčiau su niekuo nesimatyti ir nebendrauti be jos žinios 
tr sutikimo. Aš jai iškilmingai daviau $į bažadą tr šventa? j0 laikystuos. Jinai, 
Tiesa, neuždraudė man rašyti, bet šis neabdairumas turbūt atsitiko ber užmarštį, 
o gal, uždrausdama bendrauti, jinai turėjo galvoje ir rašyti kam nors. Šiaip ar 
taib, aš negaliu į tai žiūrėti kitaib, kaip į jos geraširdiško pasitikėjimo maniosi 
pikinaudojimą, tr todėl jūs negalite tikėtis, kad aš ateity rašyčiau bali arba gau- 
čau laiškus be jos žinios. Pažadas man yra šventas dalykas tr abima visa, kas 

Juo suprantama tr kas juo išreikšta; gerai pagalvokite, ir šis mano nusistatymas 
galbūt suramins jus. Bet kodėl rašau apie kažkokį suraminimą? Nors vienu at- 
vėju aš nė už ką nenusileisiu mano tėvo norui, bet vis dėlto tvirtai nusbrendžiau 
nedaryti meko, kas jas nebaliktų, tr nežengii nė vieno svarbaus žingsnio be jo 
sutikimo. Todėl tegu mano tvirtas bastryžimas nukreibs jūsų villis nuo To, kas 
(galbūt) neskirta mums Kikimo. To iš Jūsų reikalauja jūsų balies interesai. Ta- 
tai gali, aš tikiuosi, sutaikinti su jumis poną Olvertę, 0 jeigu tatb, tai aš Tiesiog 
įsakau jums tuo pasirūpinti. Įvairios atsitiktinės ablinkybės įpareigojo mane būti 

dėkingą jums, 0 jūsų geriems ketinimams galbūt dar daugiau. Kada nors likimas, 
reikia manyti, bus mums palankesnis negu dabar. Vikėkite, kad aš visuomei 
galvosiu apie jus, kaip jūs, manau, to nusipelnote, tr basilieku, 
sere, 
jums dėkinga nuolanki jūsų tarnattė, 
Sofija Vestern. 
P. $. Prašau jus, neberašykite man — bent dabar — ir priimkate tai, ką aš 
pridedu, nes šiuo metu aš visai nieko nestokoju, 0 tuo tarpu jums tai labai pravers. 
Dėkokite už šį menkniekį tiktai Fortūnai, kuri jį nukreipė į Jūsų rankas. 


Vaikas, tik ką pramokęs abėcėlę, būtų sugaišęs šiam laiškui perskaity- 
ti mažiau laiko negu Džonsas. Jausmas, kurį jis jam sukėlė, buvo drauge 
ir liūdnas, ir džiugus; jisai šiek tiek priminė jausmą, patiriamą gero žmo- 
gaus skaitant mirusio draugo testamentą, kuriame jam atsakoma didelė 
suma, labai jam naudinga dėl slegiančių aplinkybių. Tačiau, apskritai pa- 
ėmus, Džonsas liko veikiau patenkintas negu nuliūdęs; skaitytojas galbūt 
net nustebs, dėl ko iš viso jis galėjo būti nepatenkintas; bet skaitytojas 
nėra įsimylėjęs kaip vargšelis Džonsas, o meilė — tai liga, galbūt šiuo tuo 
panaši į džiovą (kurią kartais ji sukelia), bet daugeliu atžvilgių jai tiesiog 
priešinga, ypač tuo, kad niekad pati sau nepataikauja ir neaiškina savo 
simptomų palankia prasme. 

Tik viena aplinkybė jį visiškai patenkino, — būtent ta, kad jo mylimoji 
atgavo laisvę ir gyvena pas tetulę, kur su ja bent bus padoriai elgiamasi. 
Kita paguodžianti aplinkybė buvo Sofijos pažadas netekėti už ko nors 
kito; mat kad ir kaip nesavanaudiška jam atrodė jo meilė, kad ir kokie kil- 
nūs buvo visi jo laiške surašyti užtikrinimai, bet aš labai abejoju, kad kas 
nors būtų galėjęs jį įskaudinti labiau už žinią, kad Sofija išteka už kito, 
nors jaunikis būtų buvęs kuo žaviausias ir būtų žadėjęs jai didžiausią 
laimę. Aukščiausias platoniškos meilės lygmuo, meilės, visiškai laisvos 
nuo kūniškumo ir perdėm dvasinės, yra dovana, siunčiama tik moteriš- 
kajai žmonių giminės pusei; daugelis jų, man teko girdėti, pareikšdavo 


' Matyt, Sofija turėjo mintyje šimto svarų banknotą. (Autoriaus pastaba.) 

(ir veikiausiai nejuokaudamos), kad yra pasirengusios užleisti mylimąjį 
konkurentei, jeigu tokia auka būtų reikalinga jo gerovei. Iš čia aš darau 
išvadą, kad šitokia meilė pasitaiko žmonėse, nors ir negaliu pasigirti, kad 
būčiau ją kur matęs. 

Praleidus tris valandas beskaitant ir bebučiuojant minėtąjį laišką, 
poną Džonsą pagaliau šios mintys visai nuramino, ir jis sutiko tesėti 
anksčiau duotą pažadą — nueiti su ponia Miler ir jos jaunesniąja dukteria 
į teatro galeriją, drauge pasiimant taip pat poną Partridžą. Turėdamas tik- 
rą humoro jausmą, kuris dažniausiai yra tik apsimestas, Džonsas tikėjosi 
skaniai pasilinksminti iš kritiškų Partridžo pastabų, kurias jis ims berti; 
mat pastarasis nebuvo joks meno žinovas, ir todėl, esant jam nesugadin- 
tam, reikėjo tikėtis iš jo natūralių įspūdžių. 

Taigi ponas Džonsas, ponia Miler, jos jaunesnioji duktė ir Partridžas 
užėmė vietas pirmosios galerijos pirmoje eilėje. Partridžas tuojau pa- 
reiškė, kad tai pati geriausia vieta, kokioje jis kada nors yra buvęs. Kai 
užgrojo orkestras, jis tarė: 

— Stebėtina, kaip šitiek smuikininkų gali groti iškart, nekliudydami 
vienas kitam. 

Paskui, pamatęs tarną, uždeginėjantį žvakes viršutiniame aukšte, jis 
sušuko, kreipdamasis į ponią Miler: 

— Aure, aure, medem, žiūrėkite, lygiai toks pat žmogus yra malda- 
knygės gale, prieš Parakinio sąmokslo! maldą. 


' Parakinis sąmokslas — katalikų sąmokslas prieš Anglijos karalių Jokūbą I ir Parlamentą 
(1605 m. lapkritis); sąmokslą palaikė stambiosios anglų bajorijos atstovai. Pirmaisiais savo valdy- 
mo mėnesiais Jokūbas I Stiuartas (1603—1625) sušvelnino įstatymus, kuriais buvo persekiojami 
katalikai karaliaujant Elžbietai, ir net ėmė tartis su popiežiumi; tatai sukėlė katalikams daug 
vilčių. Iš tikrųjų tai buvo tik politinis manevras karaliaus valdžiai sustiprinu, ir netrukus Jokūbas 
Parlamento reikalavimu atnaujino Elžbietos statutą. Tada katalikų sąmokslininkų grupė sugal- 
vojo išsprogdinti Parlamento rūmus tą dieną (1605 m. lapkričio 8 d.), kai karalius turėjo jį ati- 
daryti; tuo tikslu rūsyje, po posėdžių sale, buvo pastatytos statinės su paraku. Tačiau dėl prastos 
konspiracijos sąmokslas buvo atskleistas ir sprogimas sukliudytas. Tam įvykiui pažymėti buvo 
sukurta speciali malda, apie kurią kalbama tekste, o sąmokslo demaskavimo dieną — lapkričio 
5 d. - nutarta kasmet švęsti. Ligi XIX a. vidurio per tą šventę būdavo iškilmingai deginama 


iškamša, vaizduojanti Hajų Foksą, kuriam buvo pavesta susprogdinti parako statines. 

O kai visos žvakės buvo uždegtos, jis nesusilaikė ir atsidusęs tars- 
telėjo, kad čia per vieną vakarą supleška tokia aibė žvakių, jog dorai 
varguolio šeimai jų užtektų ištisiems metams. 

Vos tik prasidėjus vaidinimui (ėjo „„Hamletas, Danijos princas“), 
Partridžas sutelkė visą dėmesį į sceną ir neprašneko, iki pasirodė šmėkla; 
tada jis paklausė Džonsą: 

— Kas tas žmogus, taip keistai apsirengęs? Aš, rodos, jį esu matęs 
kažkur paveikslėlyje. Juk jis su šarvais, ar ne? 

— Tai šmėkla, — atsakė Džonsas. 

— Na, įtikinėkite, įtikinėkite, sere, jei norite! — su šypsena atsikirto 
Partridžas. — Tiesa, man gyvenime niekad neteko matyti šmėklos, bet 
jeigu jau tektų, tai, esu tikras, iš karto ją pažinčiau. Na ir kokia čia šmėk- 
la? Ne jau ne, šmėklos nevaikšto taip apsirengusios. 

Šitaip klysdamas ir tuo gerokai juokindamas savo kaimynus, Par- 
tridžas išsėdėjo iki scenos tarp šmėklos ir Hamleto, kada pono Gariko! 
vaidyba jis patikėjo labiau negu Džonso žodžiais, ir jį pradėjo krėsti toks 
drebulys, kad jo keliai ėmė daužytis vienas į kitą. Džonsas paklausė, kas 
atsitiko — nejau jis išsigandęs šarvais vilkinčio riterio scenoje? 

— O, sere, dabar aš matau, kad jūs sakėte teisybę. Aš nieko nebijau, 
aš žinau, kad čia tik vaidinimas. O jeigu čia ir iš tikrųjų šmėkla, tai per 
šitokį nuotolį ir esant tiek žmonių ji negali nieko bloga padaryti. Ir jeigu 
aš išsigandau, tai išsigandau ne vienas. 

— Šit kaip? Ir kuris tau atrodo toks pat bailys kaip tu? — paklausė 
Džonsas. 

— Galite mane vadinti bailiu, jei jums patinka; bet jeigu tas žmogus 
scenoje neišsigandęs, vadinasi, aš kaip gyvas nesu matęs išsigandusių 
žmonių... Še kad nori! Eiti su tavim! Ne jau, nėra tokių kvailių! Tu manai 
eiti? Vis dėlto eini? Viešpatie, bet juk tai beprotybėl.. Jeigu kas atsitiks, 
pats būsi kaltas... Eiti paskui tave? Aš verčiau paskui velnią eičiau. O gal 


! Deividas Garikas (VMT7-1T79) — garsus anglų aktorius, Fildingo draugas. Fildingas čia 
įdomiai nupasakoja realisunius Gariko vaidybos metodus, apie kuriuos vėliau rašo Gotholdas 
Lesingas savo veikale „Hamburgo dramaturgija“. 

ji ir yra pats šėtonas... Sako, jis mėgsta kuo nors pasiversti... O, štai jis ir 
vėl!.. Nė žingsnio toliau! Tu ir taip jau toli nuėjai; toliau, negu aš ryžčiau- 
si, jei man kas duotų ir visą Anglijos karalystę. 

Džonsas mėgino kažką pasakyti, bet Partridžas sustabdė jį: 

— Tsss! Ar jūs negirdite, sere: šmėkla prašneko. 

Ir kolei šmėkla kalbėjo, jis sėdėjo su pražiota burna, neatitraukdamas 
akių nei nuo šmėklos, nei nuo Hamleto: vienas po kito besimainantys 
Hamleto išgyvenimai atsispindėjo ir Partridžo veide. 

Pasibaigus šiai scenai, Džonsas tarė jam: 

— Na, Partridžai, tu pranokai mano viltis: niekad nemaniau, kad pje- 
sė tau galėtų suteikti šitiek pasitenkinimo. 

— Aš nekaltas, sere, kad jūs nebijote velnio, — atsakė Partridžas, — bet 
juk natūralu stebėtis matant tokius dalykus, nors aš žinau, kad čia nie- 
ko ypatinga nėra; šmėkla manęs ir nenugąsdino: juk ji — tai tik keistai 
apsirengęs paprastas žmogus; bet kai aš pamačiau, jog tas žmogutis išsi- 
gando, tai ir mane ėmė šiurpas krėsti. 

— Ir tu manai, Partridžai, jog jis iš tikrųjų išsigando? 

— Žinoma, sere, — atsakė Partridžas, — nejau jūs pats nepastebėjote, 
kad kai jis pažino, jog šmėkla buvo jo tėvo vėlė, ir išgirdo, kaip jis buvo 
nužudytas sode, baimė jam palengva praėjo ir jį apėmė baisus sielvartas: 
lygiai tą pat ir aš būčiau jautęs, juo dėtas! Tsss! Tsss! Kas ten per triukš- 
mas? Nejau jis ir vėl... Nors aš suprantu, kad čia nieko tokio nėra, bet, 
dievaži, džiaugiuosi, jog sėdžiu šičia, o ne ten, apačioje, kur tie žmonės... 
Ei, tu gali išsitraukti kardą! — tęsė jis įsmeigęs akis į Hamletą. — Bet ką 
paveiksi kardu prieš velnią? 

Per antrąjį veiksmą Partridžas beveik nieko nekomentavo. jis tiktai 
stebėjosi puošniais kostiumais ir negalėjo susilaikyti nuo pastabos, išvy- 
dęs karaliaus veido išraišką: 

— Koks apgaulingas gali būti žmogaus veidas! Nu//a fides front', man 
rodos, teisingai pasakyta. Ir kas galėtų pagalvot, pažiūrėjęs į karalių, kad 
jis nužudė žmogų? 


' Nepasitikėk išore (/o/.). 

Paskui jis paklausė apie šmėklą, bet Džonsas, norėdamas pamaty- 
ti, kaip jis nustebs, tepasakė, kad galbūt netrukus jie išvysią ją ugnies 
liepsnose. 

Partridžas virpėdamas laukė šitos scenos ir, kai šmėkla vėl pasirodė, 
sušuko: 

— Antai ji, sere! Ką dabar pasakysite? Ar tasai nusigando, ar ne? Išsi- 
gando ne mažiau už mane, ir kiekvienas išsigąstų juk! Nė už ką pasaulyje 
nenorėčiau atsidurti tokioje padėtyje kaip — kuo jis vardu? — tasai skvai- 
ras Hamletas. Apsaugok mane, Viešpatie! O kur dingo šmėkla? Kaip 
Dievą myliu, man pasirodė, kad ji skradžiai žemėn prasmego! 

— Taip, tavo akys nesuklydo, — atsakė Džonsas. 

— Na, aš, žinoma, suprantu, kad čia tik vaidinimas, — kalbėjo Partri- 
džas, — ir, be to, jeigu čia būtų kas nors tokio, tai ponia Miler nesijuoktų; 
O jūs, sere, tai paties velnio neišsigąstumėte... Žiūrėkite, žiūrėkite... Na 
ir nenuostabu, kad jūs toks rūstus: sukapokite tą gyvatę į kąsnelius! Jei 
ji būtų tikra mano motina, aš jos nepasigailėčiau. Po tokių nusikaltimų 
kokia dar gali būti kalba apie pagarbą motinai?.. Ei, nešdinkis sau, man 
koktu žiūrėti į tave. 

Tai pasakęs, mūsų kritikas sėdėjo tylėdamas iki pat spektaklio, kurį 
Hamletas surengia karaliui. Šitos scenos iš pradžių jis nesuprato, bet kai 
Džonsas jam paaiškino jos prasmę, Partridžas ėmė dėkoti likimui, kad 
jis niekad nieko nenužudė: paskui, kreipdamasis į ponią Miler, paklausė, 
ar jai nepasirodė, jog karalius sutrikęs, nors jis neblogas aktorius ir iš 
visų jėgų stengiasi tai paslėpti. 

— Jau aš tai neprisiimčiau šio piktadario nuodėmės, jei mane kas pa- 
sodintų į sostą, nors ir aukštesnį už tą, kuriame jis sėdi. Nėr ko stebėtis, 
kad jis paspruko. Per tave aš niekad nebetikėsiu ir pačia nekalčiausia 
fizionomija. 

Toliau Partridžo dėmesį patraukė kapų kasimo scena. Jis labai nu- 
stebo, kad ant scenos buvo išmesta šitiek kaukolių, bet Džonsas jam 
paaiškino, jog veiksmas vyksta vienose žinomiausių sostinės kapinių. 

— Nieko stebėtina, kad čia pasirodo vaiduokliai, — atsakė Partri- 
džas. — Bet aš niekad gyvenime nemačiau blogesnio duobkasio kaip ši- 

tas. Bažnyčios, kur aš patarnaudavau mišioms, zakristijonas tris tokius 
kapus iškasdavo, kolei šis terliojasi su vienu. Jis čiupinėjasi su kastuvu lyg 
pirmąkart gyvenime jį į rankas paėmęs. Dainuok sau, dainuok! Matyt, 
kad dainuoti lengviau, negu dirbti. 

Išvydęs, kaip Hamletas paėmė kaukolę, jis sušuko: 

— Tik stebėtis reikia, kokių drąsuolių pasaulyje esama! Aš neprisi- 
versčiau nė už ką prisiliesti prie griaučių... O šmėklos vis dėlto išsigando. 
Nemo minibus boris sapit!. 

Daugiau beveik nieko paminėtina neatsitiko per visą vaidinimą; jam 
pasibaigus, Džonsas paklausė Partridžą, kuris aktorius jam labiausiai pa- 
tikęs, ir pedagogas atsakė, šiek tiek pasipiktinęs tokiu klausimu: 

— Be abejo, karalius. 

— Vadinasi, — tarė ponia Miler, — jūsų nuomonė, pone Partridžai, 
priešinga visos sostinės vertinimui. Visi vienu balsu sako, kad Hamletą 
vaidina geriausias aktorius, koks iš viso yra kada pasirodęs scenoje. 

— Jis geriausias aktorius? — perklausė Partridžas, niekinamai nusi- 
šypsojęs. — Bet juk aš pats ne blogiau suvaidinčiau. Jeigu man pasirody- 
tų šmėkla, pasielgčiau lygiai taip pat, kaip ir jis. O paskui, toje scenoje, 
kaip jūs tai vadinate, kur jis kalbasi su motina ir kur jūs pasakėte, kad 
jis labai puikiai vaidina, — o Viešpatie, juk kiekvienas padorus žmogus, 
turėdamas tokią motiną, pasielgtų būtent taip. Jūs, aš matau, šaipotės 
iš manęs. Tiesa, ligi šiol man neteko lankytis Londono teatruose, bet 
aš mačiau, kaip vaidinama provincijoje. Karalius — kitas reikalas: kiek- 
vieną žodį ištaria aiškiai, dvigubai garsiau už Hamletą. Iškart matyti, 
kad aktorius. 

Kolei ponia Miler šitaip kalbėjosi su Partridžu, prie pono Džonso 
priėjo ledi — jis tuoj pat atpažino ponią Ficpatrik. Ji pasakė pamačiusi jį, 
sėdėdama kitoje galerijos pusėje, ir pasinaudojusi proga pasikalbėti su 
juo, nes turinti pasakyti šį tą, kas jam galėtų būti pravartu išgirsti. Jinai 
nurodė jam savo adresą ir paskyrė pasimatymą kitos dienos rytą, bet tuoj 
pat apsigalvojo ir paprašė užeiti po pietų. Džonsas pasižadėjo. 


' Niekas nesti visais momentais išmintingas (/9£.). 

Taip baigėsi jų apsilankymas teatre, kur Partridžas gerokai palinks- 
mino ne tik Džonsą ir ponią Miler, bet ir visus kaimynus, kurie labiau 
klausėsi jo žodžių negu to, kas dėjosi scenoje. 

Bijodamas, kad gali pasirodyti šmėkla, Partridžas visai nėjo gulti; ir 
dar daugelį naktų vėliau prieš užmigdamas jis dvi ar tris valandas iš bai- 
mės apsipildavo šaltu prakaitu, o paskui keletą kartų pabusdavo iš siau- 

bo šaukdamas: „Viešpatie, pasigailėk manęs! Štai ji 


Seštasis skyrius 


KURIAME MŪSŲ ISTORIJA 
TURI DIRSTELETI ATGAL 


et ir geriausias tėvas negali likti nešališkas savo vaikams, dargi 

| kuris jų savo pranašumu nenusveria jo jausmų; juo labiau 

mes nieko negalime prikišti tėvui, kai tas vaiko pranašumas nulemia jo 
šališkumą. 

Kadangi į visus šios istorijos personažus aš žiūriu kaip į savo vaikus, 
tai turiu prisipažinti, kad palaikau Sofijos pusę, ir tikiuosi, kad skaitytojas 
atleis man šią silpnybę dėl tauriųjų mergaitės sielos ypatybių. 

Nepaprastai švelni meilė, kurią aš jaučiu savo herojei, neleidžia man 
ilgiau su ja persiskirti, O jei ir persiskiriu, tai be galo nenoromis. Todėl 
nekantraudamas dabar imčiau teirautis, kas atsitiko šiai mielajai būtybei, 
kai ji paliko tėvo namus, bet prieš tai esu priverstas susiruošti su trumpu 
vizitu pas poną Blaifilą. 

Ponas Vesternas, didžiai priblokštas netikėtai gautos žinios apie 
dukterį ir skubėdamas vykti pas ją, Blaifilą visai pamiršo. Bet, dar ne 
per toliausiai tebebūdamas nuo namų, jis sumetė padaręs klaidą ir, 
pasiekęs artimiausią viešbutį, pasiuntė jaunajam vaikinui žygūną, kad 
tasai praneštų, jog Sofija surasta ir jog jis tvirtai nusprendęs juodu tuoj 
pat apvesdinti, jeigu Blaifilas jam iš paskos atvyks į Londoną. 

Kadangi Blaifilo meilė Sofijai buvo tokia karšta, kad ją atvėsinti 
tegalėjo nebent jos turto netekimas ar koks panašus atvejis, tai jo 
noras vesti nė kiek nesumažėjo nuotakai pabėgus, nors jam ir teko 
save laikyti to kaltininku. Taigi jis labai mielai priėmė pono Vesterno 
pasiūlymą. Vesdamas Sofiją, Blaifilas vylėsi patenkinsiąs šalia sava- 
naudiškumo stipriausią savo aistrą — neapykantą, nes moterystė, jis 
manė, duoda vienodai patogią progą pasotinti arba neapykantą, arba 
meilę, — ši nuomonė yra labai įtikėtina, ir ją patvirtina daugybė gy- 
venimo pavyzdžių. Juk įsižiūrėję, kaip elgiasi vienas su kitu sutuok- 
tiniai, mes galbūt nesuklysime padarydami išvadą, kad dauguma jų 

moterystėje, jungiančioje viską, tik ne širdis, stengiasi patenkinti vien 
neapykantos aistrą. 

Tačiau jis savo kelyje susidūrė su viena kliūtimi, kurios priežastis 
buvo ponas Olvertis. Šis garbusis skvairas, supratęs iš Sofijos pabėgi- 
mo (nes nei jos dingimas, nei to dingimo priežastis negalėjo jam likti 
nežinoma), kaip didžiai ji bjaurisi jo sūnėnu, ėmė rimtai nerimaut, ar 
ne per toli jis nuėjo, apgautas melagingų patikinimų. Jis anaiptol ne- 
pritarė nusistatymui tų tėvų, kurie mano, kad apvesdinant vaikus visai 
nereikia paisyti jų širdies polinkio, panašiai kaip rengiantis kelionėn nėra 
ko klausti tarnų sutikimo, — ir kurie dažnai susilaiko griebtis prievar- 
tos, tiktai bijodami įstatymų arba bent drovėdamiesi žmonių. Priešingai, 
pripažindamas moterystės instituciją esant šventą, ponas Olvertis manė 
reikiant išsaugoti jos šventumą bei neliečiamybę ir labai išmintingai gal- 
vojo, kad patikimiausias kelias tai pasiekti — sudaryti šią sąjungą abipusės 
meilės pagrindu. 

Blaifilas veikiai išsklaidė dėdės įtarimus dėl apgavystės, prisiekinė- 
damas ir įtikinėdamas, kad jis pats buvęs apgautas, o su tuo derinosi 
daugkartiniai Vesterno užtikrinimai. Bet dabar išgauti Olverčio sutikimą 
naujam jo pasipiršimui, aiškiai matėsi, bus taip sunku, kad vien tik mintis 
apie tai galėjo atbaidyti ir ne tokį ryžtingą apsukruolį. Tačiau ponas Blai- 
filas taip tikėjo savo sugebėjimais, kad buvo tikras, jog jo klastingumui 
nėra nieko nepasiekiama. 

Todėl jis gražbyliškai pavaizdavo dėdei savo karštą meilę ir pareiškė 
viliąsis ilgainiui nugalėti nuotakos spyriavimąsi. Jis prašė, kad tame reika- 
le, nuo kurio priklausė visa jo ateitis, jam būtų palikta bent būti laisvam 
pasirenkant visas doras priemones savo laimėjimui pasiekti. Apsaugok, 
Viešpatie, jis nė minties neturėjęs veikti kokiu nors negarbingu būdu! 
„Be to, sere, — sakė jis, — jeigu man nepasiseks, jūs visuomet galėsite (juk 
tam bus ganėtinai laiko) atšaukti savo sutikimą“. Jis taip pat pasirėmė 
karštu ir atkakliu pono Vesterno troškimu įgyvendinti šią santuoką ir 
pagaliau visaip išdergė Džonsą, kurį apkaltino viskuo, kas buvo įvykę, 
ir nuo kurio išgelbėti tokią neįkainojamą jauną mergaitę liepiąs pats gai- 
lestingumas. 

Visiems šiems argumentams karštai pritarė Tvakomas, kuris dar 
ilgiau už poną Blaifilą gražbyliavo apie tėvų valios reikšmę. Teologas 
paaiškino, kad priemones, kurių ketinąs imtis ponas Blaiflas, skatiną 
krikščioniški motyvai. 

— Ir nors gerasis jaunuolis, — sakė jis, — apie gailestingumą užsiminė 
tik galop, bet aš esu tvirtai įsitikinęs, kad jis yra pirmutinis ir svarbiausias 
jo elgesio akstinas. 

Skveras, jam čia netyčiom pasimaišius, veikiausiai būtų užgiedojęs tą 
pačią dainelę, tik kitokia intonacija, ir būtų išradęs Blaifilo elgesyje gilią 
dvasinę harmoniją; bet jis buvo išvykęs į Batą taisyti sveikatos. 

Olvertis, nors ir nelabai noromis, bet pagaliau nusileido sūnėno pra- 
šymams. Jis pasakė važiuosiąs su juo į Londoną, kur Blaifilas galėsiąs 
laisvai pasirinkti visas padorias priemones Sofijai laimėti. 

— Bet aš tau pareiškiu, — pasakė jis, — kad niekada nesutiksiu su bet 
kokia prievarta prieš jos jausmus ir tu Sofijos nevesi, jeigu ji pati to 
nenorės. 

Šitaip Olverčio meilė sūnėnui leido žemesniems sumetimams per- 
galėti aukštesniuosius; ir šitaip dažnai net labai protingą galvą išmuša iš 
vėžių pernelyg geros širdies jausmingumas. 

Blaifilas, netikėtai išgavęs šią dėdės nuolaidą, tol nenusiramino, iki 
pasiekė savo tikslą. Kadangi ponas Olvertis neturėjo reikalų, dėl kurių 
jam būtų tekę ilgiau užtrukti kaime, o išsiruošti kelionėn vyrams neuž- 
ima daug laiko, tai jie išvyko rytojaus dieną ir pasiekė Londoną tą patį 
vakarą, kada Džonsas, kaip mes jau matėme, pramogavo teatre, drauge 
su Partridžu žiūrėdamas ,„Hamleto“ spektaklį. 

Kitą rytą Blaifilas apsilankė pas poną Vesterną; tas jį priėmė nepa- 
prastai lipšniai ir meiliai. Jis gavo iš skvairo visus galimus (o galbūt net 
ir negalimus) užtikrinimus, kad artimiausiu laiku Sofija padarysianti jį lai- 
mingą, kiek ji galinti padaryti laimingą vyrą; ir skvairas, neleisdamas jam 
grįžti pas dėdę, beveik tempte nusitempė jį pas savo seserį. 

Septintasis skyrius 


KURIAME PONAS VESTERNAS 
DRAUGE SU PONU BLAIFILU LANKO 
SAVO SESERĮ 


onia Vestern dėstė dukterėčiai paskaitą apie sveiką protą ir ve- 

dybų politiką, kai jos brolis 1r Blaifilas įsiveržė į kambarį anaip- 
tol ne taip mandagiai, kaip reikalavo etiketas. Sofija, vos išvydusi Blaifilą, 
staiga išbalo ir kad kiek būtų apalpusi, bet jos tetulė, priešingai, visa 
užsiplieskė ir, nė nemanydama alpti, užsipuolė skvairą. 

— Broli, — tarė ji, — mane stebina jūsų elgesys; nejau jūs niekad ne- 
išmoksite mandagumo? Nejau jums svetimas butas visada atrodys kaip 
nuosavas arba kaip kurio nors jūsų kumečio? Nejau manote, kad galite 
įsibrauti pas padorias moteris be jokių ceremonijų ir net nepranešęs? 

— Na, ko čia įsikudakinai? — atsakė skvairas. — Galima pagalvoti, kad 
užtikau tave... 

— Susimildamas, sere, prašau be jokių nešvankybių, — sustabdė jį po- 
nia Vestern. — Jūs taip išgąsdinote vargšę mano dukterėčią, kad ji vos 
bepastovi... Eik, mano brangioji, ir pasistenk nusiraminti: aš matau, kad 
tau reikia atsipeikėti. 

Išgirdusi šį malonų paliepimą, Sofija suskubo pasišalinti. 

— Tikrai, sese, jūs proto netekote! — sušuko skvairas. — Aš atsivedžiau 
poną Blaifilą, kad jis pasišnekėtų su Sofija, 0 jūs išsiunčiate ją. 

— Jūs, broli, esate daugiau negu išprotėjęs! Juk jums žinoma, kaip 
susiklostė aplinkybės, o jūs... Prašau poną Blaifilą man atleisti, bet jis 
puikiai supranta, kas yra kaltas dėl tokio nemalonaus priėmimo. Aš pati, 
be abejo, visada džiaugiuosi, matydama poną Blaifilą, bet, man rodos, 
jis yra tiek išauklėtas, kad niekad nedrįstų įsiveržti netikėtai, jeigu jūs jo 
nebūtumėte tempte įsitempęs. 

Blaifilas nusilenkė ir kažką sumurmėjo; jis atrodė labai kvailai. Bet 
Vesternas, nedavęs jam ganėtinai laiko pasiruošti atitinkamai prakal- 
bai, atsakė: 

— Na, gerai, gerai, aš kaltas, jeigu tu taip nori, aš visada kaltas! Tačiau 
vis dėlto duktė tegu sugrįžta, arba tegu ponas Blaifilas užeina pas ją... Juk 
jis tam ir atėjo... Kiekviena minutė brangi. 

— Broli, — tarė ponia Vestern, — ponas Blaifilas, aš esu įsitikinusi, pats 
puikiai supranta, kad dabar, po to, kas įvyko, jam nedera daugiau matytis 
šįryt su dukterėčia. Moterys — delikačios būtybės; ir kai mūsų jausmai 
sukrėsti, mes negalime iš karto nusiraminti. Jeigu jūs būtumėte pasiūlęs 
ponui Blaifilui prieš ateinant atsiųsti laišką, kuriame jis būtų maloniai 
kreipęsis į mano dukterėčią ir prašęs leisti jam aplankyti ją po pietų, tai 
man gal būtų ir pavykę įkalbėti ją, kad jinai priimtų šį jauną vaikiną. Bet 
dabar aš tam neturiu nė mažiausios vilties. 

— Man labai gaila, medem, — tarė Blaifilas, — jog nepaprastas pono 
Vesterno man parodytas palankumas, už kurį aš nežinau kaip jam atsi- 
dėkoti, buvo priežastis... 

— Jums nėra ko atsiprašinėti, sere, — pertarė jį ponia Vestern, —- mes 
visi per daug gerai pažįstame brolį. 

— Kas man darbo, ar kas mane pažįsta, ar ne, — atsakė skvairas. — Tai 
kada jis gali ateiti ir su ja pasimatyti? Juk jis, kartoju jums, tuo tikslu ir 
atvyko į Londoną, o su juo ir Olvertis. 

— Broli, kad ir ko ponas Blaifilas teiktųsi prašyti mano dukterėčią, 
jo kreipimasis bus jai praneštas; ir manau, dukterėčios nereikia mokyti, 
ką ji turi atsakyti. Aš įsitikinusi, jinai sutiks priimti poną Blaifilą tinka- 
mu metu. 

— Pamėgintų ji nesutikti, — sušuko skvairas, — aš jai parodyčiau! Ar 
mes nežinome... Nesakysiu nieko, tik kai kurie žmonės mano esą gud- 
riausi pasaulyje... Jeigu aš būčiau elgęsis savo galva, ji nebūtų pabėgusi: 
o dabar, žiūrėk, vėl išgirsiu, kad ji pasprukusi. Laikykite mane kvailu per 
visą pilvą, bet aš puikiai žinau, kad ji nekenčia... 

— Vis tiek, broli, — atsakė ponia Vestern, — aš nenoriu klausytis ko- 
neveikiant mano dukterėčią. Tuo jūs metate šešėlį visai mūsų šeimai. 
Sofija yra mūsų šeimos pasididžiavimas 1r, aš užtikrinu, ji niekad nepa- 
darys mums gėdos. Už jos elgesį galiu garantuoti visa savo reputacija... 
Man bus malonu, broli, pamatyti jus po pietų, nes turiu šį tą svarbaus 

jums pranešti. O dabar meldžiu poną Blaifilą ir jus palikti mane: man 
reikia persirengti. 

— Gerai, mes išeiname, — atsakė skvairas, — bet paskirkite valandą. 

— Valandos paskirti negaliu. Ateikite po pietų. 

— Na ir daryk ką nori su ja! — tarė skvairas, kreipdamasis į Blaifilą. — 
Aš jos niekaip negaliu pričiupti, kaip kad skalikas seno gudraus kiškio. 
Gal popiet ji bus ne tokia dantinga. 

— Matyt, aš pasmerktas nesėkmėms, sere, — atsakė Blaifilas, — bet 
visada būsiu jums dėkingas. 

Jis ceremoningai nusilenkė poniai Vestern, ši jam atsakė taip pat ce- 
remoningai nusilenkdama, ir jie išėjo. Grįžtant skvairas murmėdamas 
dievagojosi, kad jo duktė būtinai šiandien priimsianti Blaifilą. | 

Ponas Vesternas buvo mažai patenkintas šiuo vizitu, o ponas Blaifi- 
las dar mažiau. Visą savo sesers elgesį skvairas aiškinosi bloga jos nuo- 
taika, dėl to, kad jis pažeidė etiketo taisykles; bet Blaifilas įžvelgė kur kas 
giliau. Iš dviejų trijų žodžių, kurie netyčiomis išsprūdo poniai Vestern, 
jis įtarė, kad čia slepiasi šis tas svarbesnio; 1r, tiesą pasakius, jis neklydo 
šitaip įtardamas, kaip tatai paaiškės, kai aš atskleisiu vieną kitą dalyką, 


apie kuriuos bus pasakojama kitame skyriuje. 


Aštuntasis skyrius 


LEDI BELASTON KĖSLAI 
PRAŽUDYTI DŽONSĄ 


eilė įleido per gilias šaknis į lordo Felamaro širdį, kad ją 

būtų galėjusios iš ten išrauti netašytos pono Vesterno ran- 
kos. Tiesa, pykčio įkarštyje lordas buvo pasiuntęs pas skvairą kapitoną 
Eeleiną, ir tas toli peržengė savo įgaliojimus. Jis būtų net atšaukęs savo 
pavedimą, jeigu lordui būtų pavykę surasti kapitoną po pasimatymo su 
ledi Belaston, įvykusio rytojaus dieną po jo susidūrimo su Vesternu. 
Tačiau kapitonas buvo toks uolus atlikti pavestą jam uždavinį, kad, po 
ilgų teiravimųsi suradęs pono Vesterno butą jau vėlai vakare, jis kiaurą 
naktį pratūnojo kaimyninėje smuklėje, kad rytą nepražiopsotų skvairo, 
ir todėl negavo lordo jam siųsto raščiuko, kuriame tas atšaukė jam 
pavestą uždavinį. 

Kitą dieną po nepavykusio pasikėsinimo pagrobti Sofiją lordas Fe- 
lamaras, kaip jau esame minėję, aplankė ledi Belaston; ši taip smulkiai 
nupasakojo skvairo būdą, kad jis aiškiai pamatė, kaip kvaila buvo įsižeisti 
dėl skvairo žodžių, ypač turint tokius padorius sumanymus dėl jo duk- 
ters. Tada jis atskleidė visą savo karštą meilę ledi Belaston. Ji labai noriai 
ėmėsi jam padėti, padrąsindama ir užtikrindama, kad jį kuo palankiausiai 
priimsią ne tik vyresnieji šeimos nariai, bet ir pats tėvas, kai jis išsiblaivys 
ir sumes, koks būtent pasiūlymas teikiamas jo dukteriai. Vienintelis pa- 
vojus, pasakė ji, slypįs žmoguje, kurį jinai jau bus minėjusi. Tasai plikšis 
valkata kažkokiu būdu, — ji to nežinanti, — susigraibstęs pakenčiamus 
drabužius ir apsišaukęs džentelmenu. 

— Rūpindamasi giminaite, — kalbėjo ji, — aš nusprendžiau, kad mano 
pareiga yra sužinoti apie jį smulkiau, ir man laimingai pavyko aptikti, 
kur jis gyvena (ir jinai čia pat pasakė adresą). Štai ką, lorde: tasai žmogus 
toks menkysta, toks niekingas, kad su juo į kivirčą veltis jums būtų net 
negarbinga — tai ar negalite jūs sugalvoti kokio nors būdo, kaip jį įbrukti 

į jūreivius?! Nei įstatymas, nei sąžinė šito nedraudžia, nes, kad ir pusėti- 
nai išsidabinęs, tas vaikinas tėra tiktai valkata, ir jį galima pričiupti kaip 
ir kiekvieną gatvės padaužą; o dėl sąžinės, tai išgelbėti iš pražūties jauną 
mergaitę yra labai pagirtinas darbas; kita vertus, ir jį patį, jeigu tik jam 
nepavyks (apsaugok, Viešpatie, jei pavyktų) pagrobti giminaitę, tatai, ga- 
limas daiktas, išgelbės nuo kartuvių ir išves į doros kelią. 

Lordas Felamaras nuoširdžiai padėkojo jos šviesybei už tai, kad ji 
taip maloniai susirūpino šiuo reikalu, nuo kurio sėkmės priklausė visa 
jo ateities laimė. Jis pasakė šiuo metu nematąs jokių kliūčių užverbuoti 
Džonsą į jūreivius ir pasvarstysiąs, kaip tai įvykdyti. Paskui jis kreipėsi 
į ledi, karštai prašydamas suteikti jam garbę ir nedelsiant perduoti jo 
pasipiršimą Sofijos namiškiams; jis prašė pasakyti duodąs jiems vare 
blanche“ ir sutinkąs su bet kokiomis sąlygomis, kurių tik jie pageidau- 
sią, dėl jo turtų paskirstymo. Pagaliau, pabėręs daugybę komplimentų 
Sofijos adresu, lordas nusilenkė ir išėjo, ledi griežtai įspėtas saugotis 
Džonso ir, negaištant laiko, imtis vykdyti planą, kuris užkirstų kelią 
visokiems jo mėginimams kėsintis į jaunąją ledi. 

Vos tik ponia Vestern atvyko į savo butą, jinai tuojau pasiuntė pasvei- 
kinimą ledi Belaston, ir šioji, nekantraudama it įsimylėjėlė, tuo pat mo- 
mentu nudūmė pas kuziną, džiaugdamasi taip palankiai susiklosčiusiomis 
aplinkybėmis. Jai buvo kur kas parankiau perduoti lordo pasipiršimą pro- 
tingai ir aukštuomenę pažįstančiai moteriai negu džentelmenui, kurį jinai 
pravardžiavo hotentotu, nors, tiesa, ir iš jo nesitikėjo neigiamo atsakymo. 

Greitosiomis persimetusios ceremoningais sveikinimosi kompli- 
mentais, abi damos perėjo prie reikalo ir kaipmat susitarė. Vos tik iš- 
girdus lordo Felamaro vardą, ponios Vestern skruostai nuraudo iš pasi- 
tenkinimo, o kai jai buvo papasakota apie jo karštą aistrą, apie jo rimtą 
pasipiršimą, apie jo kilnius ketinimus, ji pačiais aiškiausiais žodžiais pa- 


reiškė visiškai tam pritarianti. 


verbavimo metodus gražiai aprašo Fildingas. 


* Suteikiąs visišką laisvę (branc.). 

Paskui bešnekučiuodamos kuzinos užsiminė apie Džonsą ir abi 
karštai apgailėjo, kad Sofija taip pragaištingai prisirišusi prie to vai- 
kino; ponia Vestern tatai aiškino neprotingu savo brolio elgesiu. Ta- 
čiau galop jinai pareiškė esanti įsitikinusi, jog dukterėčia pasielgsianti 
protingai. 

— Nors ji nenorėjo atsižadėti savo širdies polinkio Blaifilo naudai, 
bet, be abejo, sutiks paaukoti šį paprastą susižavėjimą priimdama pasiū- 
lymą, daromą prakilnaus džentelmeno, kuris duoda jai titulą ir didžiulius 
turtus. Mat, — pridūrė ponia Vestern, — aš turiu Sofijai būti teisinga ir 
pasakyti, kad tas Blaifilas geras storžievis, kaip ir visi mūsų provincijos 
džentelmenai, — jūs tai gerai žinote, Belaston, — jis niekuo daugiau pasi- 
girti negali, tik pinigais. 

— Jeigu šitaip, tai aš visai nesistebiu savo giminaite, — atsakė ledi Be- 
laston. — Juk tikrai tas Džonsas labai nieko sau vaikinas, ir jis pasižymi 
vienu būdo bruožu, kuris, kaip žmonės sako, mums labai patinka. Ponia 
Vestern, — aš jus veikiausiai prajuokinsiu, nes ir pati vos susilaikau nesi- 
juokusi, — ar patikėsite, kad šis vyrukas buvo toks akiplėša, kad net drįso 
meilintis man! Jeigu nesate linkusi tuo patikėti, čia štai įrodymas — jo 
paties rašysena. 

Tai sakydama, jinai įteikė kuzinai laišką, kuriame Džonsas siūlė jai 
tekėti už jo: jeigu skaitytojas jį pageidautų pamatyti, jisai ras jį pažodžiui 
pateiktą penkioliktoje šios istorijos knygoje. 

— Išties esu nustebinta, — tarė ponia Vestern. — Tai tikras akiplėšiš- 
kumo šedevras! Tačiau, jums leidus, aš galėčiau iš šio laiško turėti šiokią 
tokią naudą. 

— Leidžiu jums su juo daryti, ką tinkama, — atsakė ledi Belaston. — 
Tik man nesinorėtų, kad jūs rodytumėte jį kam nors, išskyrus panelę 
Vestern, bet ir tai tik pasitaikius gerai progai. 

— Sutinku. Ir kaip jūs pasielgėte su tuo vaikinu? — paklausė ponia 
Vestern. 

— Vyru aš jo nepasiėmiau, — atsakė ledi. — Aš neištekėjau, galite būti 
tikra, mieloji. Jūs juk žinote, Bel, kad aš kartą išmėginau šį malonumą, ir, 
manau, protingai moteriai vieno karto gana. 

Ledi Belaston tikėjosi, kad šis laiškas suniekins Džonsą Sofijos aky- 
se, ir jį perduoti į kitas rankas ją padrąsino iš dalies viltys, jog Džonsas 
greitai bus pašalintas iš kelio, ir iš dalies įsitikinimas, kad Honora, kurią 
ji gana gerai išmėgino, paliudys viską, ko tik iš jos bus pareikalauta. 

Bet skaitytojas galbūt nustebs, kodėl ledi Belaston, širdyje neapkęs- 
dama Sofijos, taip noromis stengėsi parūpinti jai tokią naudingą partiją. 
Tokiam skaitytojui aš patarčiau atidžiai pasklaidyti žmogiškosios pri- 
gimties knygą: ten, beveik paskutiniame puslapyje, vos įskaitomomis rai- 
dėmis parašyta, jog moterys, kad ir kaip kvailai samprotautų jų mamytės, 
tetulės ir visi kiti, iš tikrųjų laiko vedybas prieš širdies pasirinkimą tokia 
didele nelaime, jog didesnio keršto neįstengtų sugalvoti net baisiausias 
pyktis; ir tame pačiame puslapyje toliau parašyta, kad moteris, kuri jau 
kartą džiaugėsi vyro meile, eis gerą puskelį su velniu, kad tik sutrukdytų 
pasidžiaugti tuo pačiu kitai moteriai. 

Jeigu skaitytojo nepatenkins šie paaiškinimai, tai, atvirai prisipažįstu, 
ledi Belaston elgesys man nesuprantamas, — nebent tik galima tarti, jog 
ją buvo papirkęs lordas Felamaras; bet tokia prielaida, mano manymu, 
būtų visai be pagrindo. 

Šis ir buvo tas reikalas, apie kurį ponia Vestern ketino pasikalbėti su 
Sofija, pradėjusi šneką svarstymais, kokia neprotinga kartais esti meilė 
ir kaip išmintinga tekėti iš apskaičiavimo, — kai staiga įsiveržė jos brolis 
1r Blaifilas. Dėl šito ji taip šaltai elgėsi ir su Blaifilu; skvairas, kaip jam tai 
buvo įprasta, jos elgesį išsiaiškino klaidingai, bet Blaifilas (būdamas kur 
kas nuovokesnis) ėmė nujausti tikrąją priežastį. 


Devintasis skyrius 


KURIAME DŽONSAS ATVYKSTA 
SU VIZITU PAS PONIĄ FICPATRIK 


kaitytojas dabar galbūt bus patenkintas grįžti su mumis prie 

Džonso, kuris paskirtą valandą atsilankė pas ponią Ficpatrik; bet 
prieš pateikdami jų pokalbį matome reikalą, laikydamiesi savo metodo, 
grįžti truputį atgal ir papasakoti, kodėl taip skirtingai ėmė elgtis ši ledi, 
kuri iš pradžių persikėlė net į kitą butą, kad tik išvengtų susitikimo su 
ponu Džonsą, o dabar, kaip mes matėme, pati atkakliai ieškojo progos 
pasikalbėti su juo. 

Tam mums tereikia atskleisti, kas atsitiko dieną prieš tai, kada, iš- 
girdusi iš ledi Belaston, jog ponas Vesternas Londone, jinai nuvyko jo 
aplankyti į Pikadilį, kur buvo sutikta su daugybe sodrių žodelių, per 
daug nepadorių, kad juos pakartotume, ir net su grasinimais išmesti ją 
už pakarpos pro duris. Iš čia vienas senas jos tetos tarnas, kurį ji gerai 
pažinojo, nuvedė ją į butą pas šią ledi — ši priėmė ją ne mieliau, bet kur 
kas mandagiau, arba, pasakysime teisybę, su kitokiu šiurkštumu. Žodžiu, 
ji grįžo iš dėdės ir tetos aiškiai įsitikinusi, kad ne tik jos planas susitaikyti 
pasirodė sužlugęs, bet kad ji turi visam laikui atsižadėti vilčių kada nors 
ir kokiu nors būdu jį įgyvendinti. Nuo šio momento visos jos mintys 
nukrypo į norą atkeršyti, ir, kai šitaip nusiteikusi, ji sutiko Džonsą teatre, 
jai pasirodė, kad pasitaikė proga pasiekti savo tikslą. 

Skaitytojas veikiausiai prisimena iš ponios Ficpatrik pasipasakojimo 
Sofijai, kokį palankų dėmesį ponia Vestern parodė anksčiau, dar Bate, 
ponui Ficpatrikui. Dabar kaip tik iš tetos vilčių sužlugimo laimėti šitą 
džentelmeną jinai ir kildino baisų jos įniršį. Todėl nė kiek neabejojo, 
jog garbioji ledi taip pat lengvai pasiduos pono Džonso meilinimuisi, 
kaip kadaise atsitiko su jos vyru, nes žavesio pranašumas aiškiai buvo 
Džonso pusėje; o kad tetai nuo to laiko prisidėjo šiek tiek metelių, tai čia 
(nežinau, kiek tame tiesos) jinai matė aplinkybę, kuri greičiau pagelbės 
jai įgyvendinti savo planą, negu trukdys. 

Štai kodėl, Džonsui atėjus, jinai pirmiausia pareiškė norinti būti jam 
naudinga, nes esanti tvirtai įsitikinusi, kiek gero tuo padarysianti Sofijai. 
Paskui, atsiprašiusi dėl savo ankstesnio elgesio ir pranešusi ponui Džon- 
sui, kieno priežiūroje yra jo ieškomoji (ji manė, kad jis to nežino), ponia 
Ficpatrik atvirai išdėstė savo planą ir patarė prisigretinti prie senesnės 
ledi, kad galėtų lengvai patekti pas jaunesniąją; čia ji papasakojo, kaip 
puikiai ši gudrybė kadaise pasisekė ponui Ficpatrikui. 

Ponas Džonsas pareiškė esąs didžiai dėkingas ledi už jos malonią 
paslaugą šiuo pasiūlymu, bet prasitarė šiek tiek abejojąs tokio plano sėk- 
me, nes ponia Vestern žinanti apie jo meilę Sofijai, o tuo tarpu, kai ledi 
meilinosi ponas Ficpatrikas, padėtis buvusi kitokia; be to, jis pasakė, pati 
Sofija nesutiksianti su tokia komedija, nes ji bjaurisi bet kokia apgaule ir 
nuoširdžiai gerbia tetą. 

Poniai Ficpatrik tatai truputėlį gnybtelėjo; ir iš tikrųjų, jei to nepalai- 
kytume liežuvio slystelėjimu, tai Džonsas šiek tiek pažeidė mandagumo 
taisykles, o to nebūtų padaręs, nebūdamas toks nekantrus pagirti Sofiją: 
užsimiršęs jis nesusigriebė, kad teigiamai atsiliepdamas apie vieną pus- 
seserę, jis kartu nebyliai papeikė kitą. 

— Tikrai, sere, — šiek tiek užraudusi atsakė ponia Ficpatrik, — man 
atrodo, nėra nieko lengvesnio, kaip apgauti pagyvenusią moterį prisipa- 
žįstant jai meilę, ypač jeigu ji nusiteikusi mylėti; ir aš turiu pasakyti, jog, 
nors jinai man ir teta, bet oi kokia smaližė šiuo atžvilgiu! Nejau jūs nega- 
lite apsimesti, kad netekęs vilties laimėti jos dukterėčios ranką, pažadėtą 
Blaifilui, jūs atkreipėte dėmesį į tetą? O mano pusseserė Sofija, patikėkite, 
ne tokia kvailiukė, kad būtų skrupulinga dėl smulkmenų arba matytų ką 
bloga, jei bus nubausta viena tų raganų, kurių tragikomiškos aistros pri- 
daro tiek nelaimių šeimose; kaip gaila, kad tokios senės nebaudžiamos 
įstatymų! Kadaise aš pati ramia sąžine sutikau su šitokia gudrybe, ir vis 
dėlto tikiuosi, kad Sofija neužsigaus, jei aš pasakysiu, jog jos pusseserė 
Ficpatrik nė kiek ne mažiau už ją neapkenčia bet kokios apgaulės tikrąja 
žodžio prasme. Aš nesigirsiu, kad neva gerbiu tetą, be to, ji to ir nėra 
verta. Štai jums mano patarimas, sere, ir jeigu jūs nepaklausysite jo, aš 
susidarysiu prastesnę nuomonę apie jūsų išmintingumą, — štai ir viskas. 

Džonsas dabar aiškiai matė, kokią jis klaidą padarė, ir iš visų jėgų 
stengėsi ją atitaisyti, bet dar labiau susipainiojo, užsikirto ir privėlė kvai- 
lysčių. Iš teisybės dažnai esti geriau susitaikyti su pirmojo apsirikimo 
padariniais, negu mėginti jį taisyti, nes šie bandymai mūsų paprastai ne- 
išgelbsti, o tik dar giliau klampina; ir ne visada galima tikėtis panašiais 
atvejais tokio atlaidumo kaip ponios Ficpatrik, kuri, matydama Džonso 
sumišimą, tarė jam šypsodamasi: 

— Jums nėra ko atsiprašinėti, nes aš mielai atleidžiu įsimylėjėliui visas 
klaidas, jo padarytas iš nuoširdaus susižavėjimo mylimąja. 

Ir jinai vėl karštai ėmė patarinėti Džonsui, kad jis imtųsi jos pasiūlyto 
plano, paleisdama į darbą visus argumentus, kokius tiktai galėjo išrasti 
jos vaizduotė. Ji buvo taip įniršusi ant tetos, jog vien ir tesvajojo, kaip 
pridaryti jai sarmatos, ir, būdama tikra moteris, nenorėjo matyti jokių 
keblumų šiam kėslui įvykdyti. 

Tačiau,Džonsas atkakliai spyrėsi prieš šį sumanymą, kuris iš tikrųjų 
neturėjo jokių galimybių pasisekti. Jis lengvai suvokė motyvus, kurie po- 
nią Ficpatrik skatino taip karštai piršti savo pasiūlymą. Jis pasakė neketi- 
nąs atsižadėti švelnaus ir aistringo jausmo Sofijai, bet, aiškiai matydamas 
jų abiejų padėčių nelygybę, negalįs apgaudinėti savęs viltimi, kad tokia 
dieviška būtybė nusižemintų iki palankumo tokiam nevertam žmogui; 
jis net pareiškė neleidžiąs to sau norėti. Savo atsisakymą jis užbaigė, pa- 
reikšdamas apie savo kilnius jausmus, kuriuos perpasakoti šiuo momen- 
tu mes neturime laiko. 

Yra apveidžių moteriškių (aš čia nenoriu pasakyti paprastai: mote- 
riškių), kurioms jų pačių persona taip viską nustelbia, kad jos ją sieja 
su kiekvienu dalyku; būdamos perdėm tuščiagarbės, jos yra linkusios 
kiekvieną pagyrą, kurią tik išgirsta, prisiskirti sau, nors toji ir yra kie- 
no kito nuosavybė. Šitokių damų draugijoje negalima nieko malo- 
naus pasakyti apie kitą moterį; jos tučtuojau tą komplimentą prisitai- 
kys sau, dažnai net sustiprindamos jo reikšmę. Jeigu tos ledi grožis, 
protingumas, meilumas ir linksmumas vertas tokių pagyrų, — galvoja 
jos, — tai ko gi aš nusipelnau, pasižymėdama kur kas ryškesniais to- 
kiais pranašumais? 

Kalbėdamas su šitokiomis ledi, vyriškis dažnai užsirekomenduoja 
save, girdamas kitą moterį. Reikšdamas kilnius ir karštus jausmus, skir- 
tus savo mylimajai, jis lyg 17 duoda suprasti, kaip žavingai moka mylėti 
žmogus, galįs taip prisirišti prie moters, kurios dėl menkumo nė lyginti 
negalima su ja pačia. Kad ir kaip tai keista, bet man teko matyti nemaža 
tokių pavyzdžių, ir ponia Ficpatrik, kuriai dabar iš tikrųjų tai atsitiko, 
nėra išimtis. Jinai ėmė jausti ponui Džonsui kažkokį palankumą, kurio 
simptomus aptiko savyje kur kas greičiau negu kadaise vargšelė Sofija. 

Po teisybei, reikia pripažinti, kad tikras grožis ir vyrus, ir moteris vei- 
kia kur kas įtaigiau, negu paprastai manoma. Nors kai kurie mūsų tenki- 
nasi kuklesne dalia ir sau įsikala (kaip vaikai nesuprantamą pamoką), jog 
išorę reikia niekinti ir vertinti gilesnį grožį, tačiau aš nuolat pastebėda- 
vau, kad tobulam žavesiui susidūrus su šiuo gilesniu grožiu atsitinka tas 
pat, kas ir žvaigždžių spindesiui užtekėjus saulei. 

Kai Džonsas baigė savo šaukiamąsias frazes, kurių daugelis nebūtų 
padariusios gėdos paties Orondato lūpoms, ponia Ficpatrik galiai atsi- 
duso, nukreipė akis nuo Džonso, į kurį jos buvo kurį laiką įsmeigtos, ir, 
nuleidusi žvilgsnį, pratarė: 

— Tikrai man gaila jūsų, pone Džonsai! Bet, matyt, taip yra lemta, 
kad žmonės švaistytų švelnius jausmus kaip tik tiems, kurie nemoka jų 
vertinti. Pusseserę aš pažįstu geriau negu jūs, pone Džonsai, ir turiu 
jums pasakyti, jog moteris, kuri neatsako į tokią meilę, ir dar tokio žmo- 
gaus, nėra verta nei meilės, nei jo paties. 

— Bet jūs, medem, aišku, nemanote... — buvo bepradedąs Džonsas. 

— Nemanau! — nutraukė jį ponia Ficpatrik. — Aš pati nežinau, ką 
manau. Tikra meilė, man atrodo, kažkuo keri; reta moteris ją patiria iš 
vyrų, ir dar rečiau moka ją vertinti, jeigu jai pasitaiko tokia meilė. Aš dar 
niekad nesu girdėjusi tokių kilnių jausmo pareiškimų - ir nežinau kodėl, 
bet jūs mane verčiate tikėti jumis. Moteris, kuri tam liktų bejausmė, nu- 
sipelnė didžiausios paniekos. 

Tonas, kuriuo jinai tai pasakė, ir jos žvilgsniai įžiebė Džonsui įtari- 
mą, kurio mes čia nesistengsime perteikti skaitytojui žodžiais. Užuot ką 


nors atsakęs, jis tarė: 

— Bijau, medem, kad aš per daug įkyrėjau savo apsilankymu... — ir 
atsistojo, ketindamas išeiti. 

— Visai ne, sere, — atsakė ponia Ficpatrik. — O, jei jūs žinotumėte, 
kaip man gaila jūsų, pone Džonsai! Taigi pagalvokite apie mano pa- 
siūlymą... Tikiu, kad juo pasinaudosite... Ir užeikite, kai tik galėsite, pas 
mane... Rytoj rytą, jeigu norite, arba kitu laiku, bet būtinai rytoj. Aš visą 
dieną būsiu namie. 

Pareiškęs jai giliausią padėką, Džonsas pagarbiai nusilenkė ir išėjo, 
o ponia Ficpatrik nesusilaikė ir atsisveikindama apdovanojo jį žvilgsniu, 
kurio reikšmės nebūtų supratęs nebent tik tas, kuris visai nieko nenu- 
simano apie akių iškalbos meną. Šitas žvilgsnis sutvirtino Džonso pa- 
siryžimą niekados čia nebegrįžti; mat nors šios istorijos puslapiuose jis 
elgėsi kaip padauža, bet visos jo mintys dabar taip buvo nukrypusios į 
Sofiją, kad, aš manau, jokia moteris žemėje nebūtų galėjusi jo palenkti į 
neištikimybę. 

Tačiau Fortūna, visuomet nedraugiška jam, žinodama, jog jis pasiry- 
žęs nebeduoti jai kitos tokios progos pasityčioti, nusprendė pasinaudoti 
šiuo momentu ir įvėlė jį į tragišką nuotykį, apie kurį mes esame priversti 
papasakoti su skaudama širdimi. 

Dr Ficpatrikas, gavęs iš ponios Vestern anksčiau minėtą laišką 
ir tokiu būdu sužinojęs, kur apsistojusi jo žmona, tuoj pat grįžo 
į Batą ir 1š ten rytojaus dieną išsiruošė Londonan. 

Skaitytojas jau ne kartą buvo mūsų supažindintas su pavydulingu 
šito džentelmeno būdu. Tesiteikia jis taip pat prisiminti tą įtarimą, kuris 
jam kilo dėl Džonso, kai jisai jį užtiko ponios Voters kambaryje; tiesa, 
vėliau ponas Ficpatrikas gavo įsitikinti, kad jo įtarimai buvo visai be 
jokio pamato, tačiau dabar, perskaitęs palankų savo žmonos atsiliepimą 
apie poną Džonsą, jis susimąstė ir sumetė, jog 1r jinai juk buvo viešbu- 
tyje tuo pačiu metu. Visa tai jo mintyse, jau ir taip surizgusiose, sukėlė 
tokią aplinkybių painiavą, jog iš jos susidarė žaliaakė pabaisa, apie kurią 
Šekspyras pasakoja savo „Otelo“ tragedijoje. 

Ir dabar, kai jis gatvėje teiravosi praeivių, kaip surasti žmonos butą, 
lyg tyčia jam buvo parodytos jos durys, kada pro jas kaip tik išėjo po- 
nas Džonsas. 

Ficpatrikas iš pradžių nepažino Džonso, tačiau pamatęs jauną, šau- 
niai išsipusčiusį vyruką išeinant iš žmonos, priėjo stačiai prie jo ir pa- 
klausė, ką jis veikęs šituose namuose. 

— Aš esu tikras, kad jūs ten buvote, — pridūrė jis, - nes mačiau, kaip 
išėjote. 

Džonsas labai ramiai atsakė, jog jis su vizitu lankęs vieną ledi. Tada 
Ficpatrikas skubiai paklausė: 

— Ir kokį reikalą turėjote į šitą ledi? 

— O, ką aš matau, čia jūs, mano drauguži! — sušuko Džonsas, staiga 
prisiminęs nepažįstamojo balsą, veidą ir net drabužius. — Duokite ran- 
ką. Tikiuosi, mažas nesusipratimas, įvykęs kadaise tarp mūsų, jau seniai 
pamirštas. 

— Dievaži, sere, aš nežinau, kuo jūs vardu, ir neprisimenu jūsų vei- 
do, — atsakė Ficpatrikas. 

— Aš taip pat, sere, neturiu malonumo žinoti jūsų vardą, bet puikiai 
prisimenu jus matęs Eptone, kur tarp mūsų įvyko kvailas kivirčas; jeigu 
jūs to neužmiršote, tai išgerkime taikos butelį. 

— Eptone? — sušuko Ficpatrikas. — Ehe, dievaži, jūs veikiausiai Džon- 
sas būsite? 

— Tas pats. 

— Dievaži! Man tavęs kaip tik ir reikia! Išgerti su tavim tai išgersiu, 
bet pirma užvažiuosiu tau per srėbtuvę. Še, pasidžiauk, rupūžiok! Die- 
važi, jeigu tu nepanorėsi tuoj pat šičia kautis, tai aš užvanosiu dar kartą. 

Ir, išsitraukęs špagą, jis atsistojo gynybos poza: nieko kita iš fechta- 
vimo meno jis neišmanė. 

Džonsas šiek tiek svirstelėjo nuo netikėto smūgio, bet akies mirksniu 
atsitokėjo ir taip pat išsitraukė špagą. Nors jis visai nemokėjo fechtuotis, 
bet taip drąsiai šoko ant Ficpatriko, kad išmušė jį iš pozicijos ir suvarė 
pusę ginklo į minėto džentelmeno kūną; gavęs smūgį, airis šastelėjo ata- 
tupstas, nuleido špagą ir, atsirėmęs jos, sušuko: 

— Užteks kautis: jūs mane nudobėte. 

— Tikiuosi, kad ne, — atsakė Džonsas, — tačiau nors ir kas įvyktų, 
supraskite, kad pats dėl visko esate kaltas. 

Šią akimirką prie jų prišoko keletas vyrukų ir sučiupo Džonsą, bet jis 
pareiškė nesipriešinsiąs ir paprašė pasirūpinti sužeistuoju. 

— O, juo maža beteks rūpintis, — atsakė vienas užpuolikas. — Po va- 
landos kitos jis išsikraustys į aną pasaulį. O jus, sere, tai mažiausia kokį 
mėnesėlį tikrai teks pagloboti. 

— Po velnių, Džekai, — tarė kitas, — jisai sužlugdė sau kelionę; dabar 
jam teks pasukti į kitą uostą. 

Ir vargšui Džonsui teko išklausyti nemaža tokių patyčių 1š jį užpuo- 
lusių padaužų, kurie buvo ne kas kiti kaip lordo Felamaro pasiųsta jū- 
reivių gauja: jie buvo atsekę jį iki ponios Ficpatrik namų ir tykojo už 
kampo, kada įvyko šis nelemtas susidūrimas. 

Gaujos vadeiva labai išmintingai nusprendė, kad dabar suimtąjį de- 
rėtų perduoti į civilinės valdžios rankas. Todėl jis įsakė nuvesti jį į arti- 
miausią užkandinę, pasiuntė konsteblio ir atidavė jam Džonsą. 

Konsteblis išvydęs, kad Džonsas labai gražiai apsirengęs, ir išgirdęs, 
kad nelaimė atsitiko dvikovoje, elgėsi su areštuotuoju labai mandagiai ir, 
šiam paprašius, pasiuntė pasiteirauti, kaip jaučiasi sužeistasis, kurį dabar 
užeigoje apžiūrinėjo chirurgas. Pasiųstasis grįžo su žinia, kad žaizda, be 
abejo, mirtina ir nesą jokios vilties išgelbėti. Tai išgirdęs, konsteblis pa- 
reiškė Džonsui, jog turįs jį atiduoti teisėjui. 

— Jūsų valia, — atsakė Džonsas, — man vis tiek, ką su manim darysite; 
nors aš įsitikinęs, kad įstatymo akyse nesu kaltas žmogžudyste, bet pra- 
lietas kraujas baisiai slegia man sąžinę. 

Džonsas buvo nuvestas pas teisėją, kur atėjo ir chirurgas, suteikęs 
pagalbą ponui Ficpatrikui; jis pareiškė, kad žaizda, jo manymu, esan- 
ti mirtina; tada suimtasis buvo pasodintas į kalėjimą. Dėl vėlyvo meto 
Džonsas nepanorėjo kviesti Partridžo iki rytojaus; bet kadangi jis už- 
migo tiktai septintą, tai jau buvo pusiaudienis, kada vargšas pedagogas, 
baisiausiai įsigąsdinęs, jog taip ilgai negrįžta jo ponas, gavo žinią ir ši 
kone galutinai jį pribaigė. 

Jis nuėjo į kalėjimą drebančiomis kinkomis ir smarkiai plakančia šir- 
dimi ir, vos tik išvydęs Džonsą, ėmė verkšlenti, ašarodamas dėl ištikusios 
jo poną nelaimės ir be perstojo su pasibaisėjimu dairydamasis aplinkui; 
mat, pasklidus žiniai apie Ficpatriko mirtį, vargšelis laukė kiekvieną mo- 
mentą pasirodant mirusiojo vėlės. Iš baimės jis vos nepamiršo perduoti 
laišką, kurį nuo Sofijos buvo atnešęs Juodasis Džordžas. 

Džonsas tuoj pat išsiuntė visus iš kambario ir, paskubomis atplėšęs 
laišką, perskaitė štai ką: 


Juris tenka dar kartą tšetrsti abie mane dėl dalyko, kuris, prisibažįstu, abstul- 
bino mane. Mano tetulė tik ką parodė jūsų laišką, rašytą ledi Belaston, kuriame 
sidlote jai būti jūsų žmona. Aš įsitikinusi, kad jis rašytas jūsų ranka ir, kas dar 
nuostabiau, kad jis yra tos pačios datos, kada norėjote mane įtikinti esąs taib dėl 
manęs susirūpinęs... Palieku jums pačiam išsiaiškinti $į faktą. Aš vieno tenoriu — 
kad mekad nebeišgirsiiau jūsų vardo. 


SL 

Mes negalime skaitytojui padėti geriau įsivaizduoti pono Džonso 
išgyvenimus ir jo kančias, kaip pasakydami, kad tą valandą jo būtų gai- 
lėjęsis net Tvakomas. Tačiau, kad ir kaip liūdna buvo mūsų herojaus pa- 
dėtis, mums tenka dabar jį palikti, kaip apleido jį ir gerasis genijus (jeigu 
tik jisai jį turėjo). Ir tuo mes baigiame šešioliktąją mūsų istorijos knygą. 

SEPTYNIOLIKTOJI KNYGA 


apimanti tris dienas 


Pirmasis skyrius 


KURIAME TELPA DALIS 
ĮZŽANGINIŲ NUOTRUPŲ 


ai komedijų rašytojas padaro, kiek jis tai įstengia, savo pagrin- 

Į inius herojus laimingus arba kai tragedijų autorius nugramz- 
dina juos į žmogiškųjų nelaimių bedugnę, jie abu mano, kad daugiau 
jiems nebėra kas veikti ir kad jų kūriniai užbaigti iki galo. 

Jei aš būčiau tragedinės krypties rašytojas, tai skaitytojui reikėtų pri- 
pažinti, kad aš jau beveik priėjau tą galą, nes būtų sunku pačiam šėtonui 
arba jo atstovui žemėje sugalvoti ką nors siaubingesnio už tas kančias, 
kuriose mes palikome vargšelį Džonsą ankstesniame skyriuje; o kalbant 
apie Sofiją, tai nė viena geraširdė moteris nelinkėtų savo konkurentei 
didesnio apmaudo už tą, kurį mano herojė, reikia manyti, dabar kentė. 
Tad ko daugiau betrūksta tragedijos atomazgai, jei ne nužudyti vieną ar 
du veikėjus ir pridėti keletą moralinių sentencijų. 

Tačiau ištempti mūsų pamiltus herojus iš juos prislėgusio sielvarto bei 
kančių ir sėkmingai išsodinti juos į laimės krantą yra daug sunkiau — taip 
sunku, kad mes šio uždavinio net nesiimame. Sofijai, žinoma, dar galima 
būtų galop suieškoti gerą vyrą — Blaifilą, lordą ar kurį kitą; bet kalbant 

apie nelaimingąjį Džonsą, tai, per savo neapdairumą tapęs kriminaliniu 
nusikaltėliu jei ne žmonių akyse, tai /2/0 de se', jis pateko į tokią pasibaisė- 
tiną padėtį, taip visiškai apleistas draugų ir persekiojamas priešų, kad mes 
tiesiog nebeturime vilties kuo nors jam padėti; ir jeigu skaitytojas mėgsta 
mirties bausmės vykdymo scenas, tai aš jam patariu negaištant laiko sku- 
bėti į Taiberno aikštę ir ten užimti vietą pirmoje eilėje. 

Šiaip ar taip, tvirtai pažadu skaitytojui, nujaučiančiam, kaip aš simpa- 
tizuoju šiam nenaudėliui, taip nelemtai mano pasirinktam į herojus, jog 
jam išgelbėti neieškosiu antgamtinės pagalbos, suteikiamos rašytojams 
tik ta sąlyga, kad mes ją naudotume vien ypatingais atvejais. Todėl, jeigu 
jis neras natūralių priemonių išsikapanoti iš savo bėdų, mes dėl jo nesi- 
griebsime prievartos prieš mūsų istorijos teisybę ir orumą; veikiau papa- 
sakosime, kaip jis buvo pakartas Taiberne (kas tikriausiai gali ir atsitikti), 
negu drįsime pagražinti tiesą ir pakirsti skaitytojo pasitikėjimą mumis. 

Senovės rašytojų padėtis šiuo atžvilgiu buvo patogesnė negu mūsų. 
Jų mitologija, kurios poringėmis žmonės tikėjo tada labiau, negu da- 
bar tikima bet kokios religijos dogmomis, visuomet suteikdavo jiems 
galimybę išgelbėti mylimą herojų. Rašytojas turėdavo po ranka dievus, 
pasirengusius pildyti mažiausią jo norą, ir kuo neįprastesnis būdavo jo 
prasimanymas, tuo labiau jis stebindavo ir žavėdavo linkusį lengvai tikėti 
skaitytoją. Anuometiniams rašytojams lengviau būdavo perkelti herojų 
iš vienos šalies į kitą ir net nudanginti jį į aną pasaulį ir atgal sugrąžint, 
negu dabartiniams išvaduoti jį iš kalėjimo. 

Arabams ir persams, kai jie kūrė savo pasakas, lygiai tokį pat pato- 
gumą teikė genijai ir fėjos, kuriais jie tiki kaip religijos dalyku, prisaky- 
tu paties Korano. Bet mes neturime panašių priemonių. Mums belieka 
tenkintis natūraliais dalykais. Todėl pamėginsime padaryti viską, kas 
galima, vargšeliui Džonsui išgelbėti, nesigriebdami stebuklų pagalbos, 
nors, turiu prisipažinti, kažkoks balsas ir šnabžda man į ausį, kad jis 
dar nepatyrė paties blogiausio ir kad dar siaubingesnės žinios laukia jo 
neatverstuose likimo knygos lapuose. 


' Kriminalinis nusikaltėlis prieš save patį, savižudis (/94.). 


Antrasis skyrius 


KILNUS IR DEKINGAS 
PONIOS MILER ELGESYS 


| Pida Olvertis ir ponia Miler buvo ką tik susėdę pusryčiauti, kai 
grįžo Blaifilas, išėjęs labai anksti iš namų. 

— Viešpatie! — sušuko jis, atsisėdęs prie stalo. — Ar jūs galite įsivaiz- 
duoti, mielas dėde, kas atsitiko? Man net baisu pasakoti, kad nesukel- 
čiau jums nemalonių prisiminimų: juk jūs kadaise tiek gera padarėte 
tam niekšui. 

— Kas yra, vaikuti? — paklausė Olvertis. — Bijau, aš ne kartą gyvenime 
dariau gera nevertiesiems. Bet gailestingumas neįsūnija man tų žmonių 
ydų, nors aš jiems ir padėjau. 

— O, sere! Matyt, pati Apvaizda pašnibždėjo jums žodį „įsūnija“. 
Taip, sere, jūsų įsūnytasis Džonsas, tasai nelemtėlis, kurį jūs išauginote 
savo prieglobstyje, pasirodė esąs didžiausias niekšas žemėje. 

— Prisiekiu viskuo, kas šventa, tai melas! - sušuko ponia Miler. — Po- 
nas Džonsas visai ne niekšas. Jis garbingiausias žmogus ir, jeigu kas 
nors kitas pavadintų jį niekšu, tai aš šliūkštelėčiau jam į veidą štai šio 
virinto vandens. 

Ponas Olvertis dirstelėjo į ją labai nustebęs, bet ponia Miler, neleidu- 
si jam pratarti nė žodžio, varė toliau: 

— Tikiuosi, jūs ant manęs nepykstate; aš už nieką pasaulyje nenorėčiau 
jūsų užgauti, bet negaliu klausytis, kad poną Džonsą kas vadintų niekšu. 

— Turiu pasakyti, medem, — tarė ponas Olvertis labai rimtai, — 
mane šiek tiek stebina, jog jūs taip karštai užsistojate bernėką, kurio 
nepažįstate. 

— Susimildamas, pone Olverti, — atsakė ji, — aš jį pažįstu, net labai 
gerai pažįstu! Būčiau nedėkingiausia būtybė, jeigu šito neprisipažinčiau. 
Juk jisai išgelbėjo mane ir mano šeimą, ir mes kol gyvi turime linkėti jam 
gero. Tepadaro jį Dievas kuo laimingiausią ir tesuminkština jis jo nuož- 
mių priešų širdis! Aš žinau, aš matau, kad jis turi priešų. 

— Jūs, medem, vis labiau mane stebinate, — tarė Olvertis. — Galimas 
daiktas, jūs turite galvoje ką kitą. Neįmanoma, kad būtumėte tiek dėkin- 
ga žmogui, apie kurį kalba mano sūnėnas. 

— Tikrų tikriausiai, — atsakė ponia Miler, — aš jam neapsakomai dė- 
kinga: jis išgelbėjo mane ir mano šeimą. Patikėkite, sere, jį jums kas 
nors apšmeižė, begėdiškai apšmeižė. Aš tuo neabejoju, nes kitaip jūs, 
kuris esate įsikūnijęs gerumas ir teisingumas, nevadintumėte su panieka 
„bernėku“ vargšo beglobio vaikino, apie kurį kitados kalbėjote su tokia 
švelnia meile. Prisiekiu, mano geradary, jis vertas, kad elgtumėtės su juo 
geriau, ir jūs taip apie jį neatsilieptumėte, jei būtumėte girdėję, su kokia 
pagarba, su kokia meile, su kokiu dėkingumu jis kalba apie jus. Jis tiesiog 
visuomet dievobaimingai taria jūsų vardą! Šiame pačiame kambaryje aš 
mačiau, kaip jis atsiklaupęs meldė dangų palaimos jums. Jis myli jus ne 
mažiau, kaip aš myliu savo dukterį. 

— Dabar aš matau, sere, kad ponia Miler iš tikrųjų jį pažįsta, — tarė 
Blaifilas, nusišypsodamas pasityčiojama grimasa, kuria velnias apdova- 
noja savo pamiltuosius. - Aš manau, jog jis skundėsi jumis ne jai vienai, 
bet ir kitiems mūsų pažįstamiems. Be to, iš tam tikrų ponios Miler užuo- 
minų matau, kad kalbėdamas apie mane jis išsiliejo iš širdies; tačiau aš 
jam atleidžiu. 

— O jums teatleidžia Viešpats, — tarė ponia Miler. — Visi mes nusidė- 
jėliai ir tukimės Dievo gailestingumo. 

— Iš tikrųjų, ponia Miler, — pasakė Olvertis, — jūsų elgesys su mano 
sūnėnu man nelabai patinka; ir kadangi jus taip elgtis pastūmėjo vien tik 
tas užkietėjęs nenaudėlis, tai manau, kad jūs dėl to žadinate dar dides- 
nį Mano pasipiktinimą juo, jeigu galima piktintis dar labiau; nes turiu 
jums pasakyti, ponia Miler, jog jaunuolis, kurį matote prieš save, visuo- 
met karštai gindavo tą nedėkingąjį padarą, kurio pusę jūs palaikote. Gir- 
dėdama iš mano lūpų šiuos žodžius, jūs, man rodos, nusistebėsite tokiu 
neapsakomu žmogaus nuopuoliu ir nedėkingumu. 

— Jūs esate apgautas, sere, — atsakė ponia Miler. — Jeigu šie mano 
žodžiai būtų paskutiniai, aš.pasakyčiau: jūs apgautas; ir dar sykį pakar- 
toju: teatleidžia Dievas tiems, kurie jus apgavo. Aš anaiptol netvirtinu, 

kad vaikinas be trūkumų, bet jie yra jaunuoliško nesantūrumo silpnybės, 
kuriomis, laikui bėgant, tikiu, jis atsikratys; O jeigu šito net neatsitiktų, tai 
jas atperka su kaupu dėkingiausia, jautriausia ir pilniausia meilės širdis. 

— Tikrai, ponia Miler, — tarė Olvertis, — jeigu aš šitai girdėčiau ne iš 
jūsų pačios, tai nepatikėčiau. 

— O aš užtikrinu, sere, — atsakė ji, - kad jūs patikėsite viskuo, ką jums 
sakiau, kuo tik norite galiu užtikrinti! Ir kai išklausysite mano pasakoji- 
mą iki galo (o aš papasakosiu jums viską), tai ne tik nesupyksite, o prie- 
šingai — pripažinsite (aš gerai žinau, koks jūs teisingas), kad aš būčiau 
niekingiausia ir nedėkingiausia moteris, jeigu elgčiausi kitaip. 

— Gerai, medem, - tarė Olvertis, — aš labai džiaugsiuosi girdėdamas, 
jog jūs pateisinate elgesį, kuris, man rodos, labai reikalauja pateisinimo. 
Bet pirma leiskite mano sūnėnui pasakyti, ką jis buvo pradėjęs. Matyt, 
tai kas nors svarbaus, kitaip jis nebūtų prašnekęs su tokia įžanga. Galbūt 
net jo pasakojimas išsklaidys jūsų paklydimą. 

Ponia Miler ženklu parodė sutinkanti išklausyti, ir ponas Blaifilas 
pradėjo: 

— Jeigu jūs, sere, neužsigaunate dėl ponios Miler žodžių, tai aš juo 
lengviau atleidžiu jai viską, kuo ji užgavo mane asmeniškai. Tiktai, man 
rodos, jūsų gerumas yra nusipelnęs deramesnio jos elgesio su jumis. 

— Gerai, vaikuti, — pertarė jį Olvertis, — bet kokia tavoji naujiena? Ką 
jis dar pridarė? 

— Nepaisydamas viso to, ką pasakė ponia Miler, aš labai apgailestau- 
damas pranešu jums tai, ko niekados iš manęs neišgirstumėte, jeigu tai 
nebūtų toks dalykas, kurio nepaslėpsi nuo nieko pasaulyje. Žodžiu, jis 
nužudė žmogų; aš nesakau, kad tyčia — įstatymas galbūt pažiūrės į tai ki- 
taip, ir aš jam iš širdies to linkiu. 

Olvertis atrodė labai sukrėstas; jis persižegnojo ir tarė, kreipdamasis 
Į ponią Miler: 

— Ką jūs į tai pasakysite, medem? 

— Pasakysiu, sere, jog dar niekad gyvenime nebuvau taip nuliūdinta; 
bet jeigu čia tiesa, tai, kad ir kas būtų tas nužudytasis, aš įsitikinusi, jog 
jis pats kaltas. Pas mus, Londone, daug valkatų, kurie vien ir teieško 

kur nors užkabinti jauną džentelmeną. Tik didžiausias įžūlumas galėjo 
ji pastūmėti į šitokį dalyką: iš visų mano nuomininkų jis buvo užvis ro- 
miausias ir švelniausiai elgėsi. Jį mylėjo visi mano namuose ir kiekvienas, 
kas jį yra čia matęs. 

Šitaip jiems besikalbant, pasigirdo smarkus beldimas į duris: jis nu- 
traukė jų pašnekesį ir sutrukdė poniai Miler baigti savo kalbą arba išgirsti 
atsaką į ją; mat supratusi, kad čia atėjo kas nors pas poną Olvertį, jinai 
pasiskubino pasišalinti ir išsivesti su savim dukrytę. Mergaitės akys prisi- 
pildė ašarų išgirdus liūdną žinią apie Džonsą, kuris paprastai vadindavo 
ją savo mažyte žmonele ir ne tiktai dovanodavo jai žaislų, bet ir pats 
ištisas valandas žaisdavo su ja. 

Gal kai kuriems skaitytojams patiks šios smulkmenos, ties kuriomis 
mes kartais apsistojame, sekdami Plutarchu', vienu iš geriausių mūsų 
brolių istorikų; o kiti, kuriems jos atrodo banalios, tikimės, atleis mums 
kad ir dėl to, jog niekad neužtrunkame ties jomis per ilgai. 


' Plutarchas (50—120) - graikų istorikas, daugiausia pagarsėjęs savo „Lyginamaisiais gyveni- 
mo aprašymais“. „Aleksandro gyvenime“ jis rašo: „Ydą ir dorybę dažnai pažįstame ne tiek iš 
didžiųjų darbų, kiek iš anekdoto, sentencijos, gesto, kurie geriau atskleidžia žmogaus charakterį 
negu kruvini mūšiai, apgulimai ir garsūs žygiai.“ 


Trečiasis skyrius 


PONO VESTERNO ATVYKIMAS IR 
KELETAS PASTABŲ APIE TĖVŲ VALDŽIĄ 


os tik pasišalinus poniai Miler, į kambarį įėjo ponas Vesternas. 

Ji šiek tiek sutrukdė mažas kivirčas su portšezo nešėjais; tie vy- 
rukai, užsikėlę savo naštą prie „Herkulio Stulpų“ viešbučio, nusprendė, 
kad skvairas vargu ar bus nuolatinis jų klientas, ir, paskatinti jo dosnumo 
(jis davė jiems šešiais pensais daugiau, negu pridera), gana akiplėšiškai 
pareikalavo iš jo dar šilingo; tatai taip įsiutino skvairą, jog jis ne tik smar- 
kiai juos išplūdo už durų, bet ir į kambarį įėjo smarkiai įpykęs, burbėda- 
mas, kad visi londoniečiai panašūs į dabartinius karaliaus rūmus ir vien 
tegalvoja, kaip apgrobti provincijos skvairus. 

— Po perkūnais, — karščiavosi jis, — jeigu aš kada nors sėsiu į tas vel- 
nio nešykles! Verčiau pėsčias eisiu per lietų. Jie prikratė mane per vieną 
mylią labiau negu mano bėroji Bes per ilgą lapių medžioklę. 

Kai jo apmaudas nešėjams šiek tiek atlyžo, jis jį nukreipė į kitą 
dalyką. 

— Tai bent gudrumėlis, nėr ko sakyti! - sušuko jis. — Skalikai paskuti- 
nę akimirką metėsi į šalį: mes manėme, po šimts kipšų, kad vejamės lapę, 
o pasirodo — barsuką! 

— Susimildamas, mielas kaimyne, meskite savo metaforas ir kalbėkite 
aiškiau, — papriekaištavo jam Olvertis. 

— Labai prašau, brangusis. Iki šiol mes visi bijojome vieno benkarto, 
kažkieno mergvaikio, kažkokios kekšės suskio, o čia nei iš to, nei iš šio 
kipšas atnešė kitą tokį benkartą — lordą, — velnias jį žino, kas jis, 0 aš ir 
žinoti nenoriu, nes mano duktė niekad už jo neis. Tie frantai nuskurdino 
šalį, tik manęs jie skurdžium nepadarys! Nieko, mano dvaras nenuplauks 
per jūras, į Hanoverį. 

— Jūs mane stebinate, mielas prieteliau, — tarė Olvertis. 

— Aš ir pats, po perkūnais, stebiuosi, — atsakė skvairas. — Užėjau 
vakar vakarą pas seserį jos pakviestas ir patekau į tikrą bobų karalystę. 

Ten buvo ir kuzina miledi Belaston, ir miledi Beti, ir miledi Ketri, ir 
dievažin kokia dar miledi. Tetrenkia mane perkūnas, jeigu aš kada nors 
leisiuosi įviliojamas į tokią sijonuotų kalių būdą! Verčiau, po velnių, tegu 
mane šunes užpjauna, kaip tą Aktoną', apie kurį knygutėje pasakoja- 
ma, kad jis buvęs paverstas zuikiu ir jo paties šunų sudraskytas ir suės- 
tas. Po šimts kalakutų, rodos, dar niekas niekad taip neskalijo, kaip jos 
prieš mane vakar: šastelsiu į vieną pusę, mane pačiumpa viena, mesiuos 
atgal — kita įsikimba. „Susimildamas, juk tai geriausias jaunikis visoje 
Anglijoje!“ — sako viena kuzina, — skvairas ėmė jas mėgdžioti. — „Koks 
viliojantis pasipiršimas!“ — atsiliepė kita (o reikia pasakyti, visos jos pa- 
sirodė esančios mano kuzinos, nors aš ir matyti jų niekad nemačiau). 
„Taip, broluži, — sako dručkė kekšpalaikė, miledi Belaston, — reikia visai 
patrakti, kad atsakytum tokiam jaunikiui“. 

— Dabar aš imu suprasti, — tarė Olvertis. — Kažkas pateikė panelei 
Vestern pasiūlymą, jam pritarė visos tos kuzinos ledi, 0 jums jis prieš 
plauką. 

— Prieš plauką! Ir kaip, po velnių, gali būti ne prieš plauką!.. Sakau 
jums, kad jisai lordas, o su lordais, jūs žinote, aš nusprendžiau neturėti 
jokių reikalų. Ar aš neatsakiau vienam jų, kuris norėjo išsinuomoti ke- 
turiasdešimčiai metų žemės ir paversti ją parku, vien todėl, jog nenoriu 
sėbrautis su lordais? Ir kad aš išleisčiau už lordo savo dukterį? Be to, ar 
aš nepasižadėjau jums, o kada aš esu atsimetęs nuo savo žodžio? 

— Dėl jūsų žodžio, kaimyne, — tarė Olvertis, — tai aš atleidžiu jus 
nuo bet kokių įsipareigojimų. Joks susitarimas negali galioti, jeigu jį suda- 
rančios pusės neturi galios jo įvykdyti ir niekad tokios galios neįgaus. 

— Aš neturiu galios jo įvykdyti? Ką jūs sakote! Tučtuojau įvykdysiu. 
Beregint važiuojame į Civilinę kolegiją paimti leidimo jungtuvėms, oO iš 
ten pas seserį, ir aš jėga išplėšiu iš jos nuotaką. Jinai už jo eis, nes kitaip 
aš ją visam gyvenimui užrakinsiu su duona ir vandeniu. 


' Aktonas- skvairas Vesternas nori pasakyti „Akteonas“. Akteonas - legendinis medžiotojas, 
apie kurį pasakoja graikų mitologija. Už bausmę, kad Akteonas pamatė besimaudančią Dianą, 


jinai pavertė jį elniu, ir jis buvo suplėšytas savo paties šuns. 

— Pone Vesternai, — kreipėsi į jį Olvertis, — aš prašyčiau jus išklausyti 
nuoširdžią mano nuomonę šiuo reikalu. 

— Jus išklausyti? Žinoma! 

— Taigi, sere, pasakysiu jums iš širdies, nė kiek nepataikaudamas nei 
jums, nei jūsų dukteriai, kad aš mielai ir su džiaugsmu priėmiau man 
pateiktą pasiūlymą iš pagarbos jums abiem. Vedybas tarp dviejų šeimų, 
gyvenančių tokioje artimoje kaimynystėje, nuolat bendraujant ir esant 
geroje santarvėje, aš maniau esant pageidautinas; o dėl jūsų dukters - tai 
ne tik bendra nuomonė visų, kurie ją pažįsta, bet ir tai, ką aš pats esu 
pastebėjęs, mane visiškai užtikrina, kad ji bus neįkainojama brangeny- 
bė geram vyrui. Nieko čia nesakysiu apie jos asmens privalumus, jie iš 
tikrųjų yra nuostabūs; jos gerumas, jos jautrumas kitiems, jos romumas 
per daug gerai visiems žinomi ir jų nėra reikalo girti; bet ji turi vie- 
ną ypatybę, kuria itin pasižymėjo geriausioji iš moterų, dabar esanti jau 
tarp angelų, — ypatybę ne taip spindinčią ir todėl paprastai nekrintančią į 
akis; šita ypatybė taip mažai pastebima, kad nėra net žodžio jai apibrėžti. 
Norėdamas ją nusakyti, turiu griebtis neigimo metodo. Aš niekad nesu 
girdėjęs iš jos lūpų nesantūrių žodžių, vadinamųjų buklių atsakymų, nie- 
kad nesu pastebėjęs pretenzijų į sąmojį ir dar mažiau į giliamintišku- 
mą, kurį tegali suteikti puikus išsimokslinimas ir gyvenimo patyrimas, 
O jaunai mergaitei tokia apsimesti yra kvaila ir panašu į beždžioniavimą. 
Jokių kategoriškų samprotavimų, jokių neginčijamų nuomonių, jokios 
kritikos! Kiek man teko matyti ją vyrų draugijoje, jinai būdavo tiktai 
įsikūnijęs dėmesys, klausydavosi lyg kukli mokinė, nesiterpdama į pašne- 
kesį lyg išmaningas mokytojas. Atleiskite man, bet vienąkart, norėdamas 
ją išmėginti, aš paklausiau jos nuomonės apie dalyką, dėl kurio ginčijosi 
tarp savęs ponas Tvakomas su ponu Skveru. ,„Dovanokite, gerbiamasis 
pone Olverti, — atsakė Sofija su būdingu jai kuklumu, - aš įsitikinusi, kad 
jūs rimtai negalvojate, jog aš galėčiau išnarplioti klausimą, dėl kurio nesu- 
taria tokie mokyti žmonės“. Tvakomas ir Skveras, abu lygiai laukdami 
jos sprendimo savo naudai, pritarė mano prašymui. Jinai jiems atsakė 
taip pat geraširdiškai: „Ne, meldžiu jus: aš neturiu drąsos pasakyti savo 
nuomonę, kad ir kieno naudai ji būtų“. Taip, ji visada pareikšdavo pa- 

garbą vyrų protui — O ši ypatybė yra būtina, norint tapti gera žmona. Ir 
kadangi jūsų dukteriai, be abejo, svetimas bet koks apsimetimas, tai ši jos 
pagarba tikrai nuoširdi. 

Tai girdėdamas Blaifilas sunkiai atsiduso. 

— Nenuleisk sparnų, drauguži, — tarė jam Vesternas, vos neapsiaša- 
rojęs nuo šių pagyrų Sofijai, — jinai, po perkūnais, bus tavo, galvą dedu, 
nors būtų dar dvidešimtkart geresnė. 

— Prisiminkite savo žodį, sere, — tarė Olvertis: — jūs žadėjote neper- 
traukinėti manęs. 

— Gerai, tylėsiu, — atsakė skvairas, — nebesakysiu nė žodžio. 

— Aš taip ilgai apsistojau ties jaunosios ledi pranašumais, mano mie- 
las drauge, — tęsė Olvertis, — iš dalies todėl, kad man iš tikrųjų labai 
patinka jos charakteris, o iš dalies, kad jūs nemanytumėte, jog, priimda- 
mas taip mielai jūsų pasiūlymą, aš pirmiausia turėjau mintyje jos turtą 
(nes šiuo atžvilgiu vedybos labai parankios mano sūnėnui). Žinoma, aš 
iš visos širdies geidaučiau, kad šitoks deimančiukas taptų mano šeimos 
nariu; bet jei man norisi turėti daug gerų dalykų, tatai nereiškia, kad aš 
pasirengęs juos vogti arba pasisavinti kokiu nors prievartos ar neteisingu 
būdu. O tuo tarpu priversti moterį ištekėti prieš jos norą ir sutikimą yra 
toks didis neteisingumas ir smurtas, jog būtų gerai, kad panašius dalykus 
draustų mūsų šalies įstatymai. Laimei, greta kad ir blogiausiai tvarko- 
mos valstybės įstatymų yra dar sąžinės normos, užpildančios įstatymų 
spragas. Šis atvejis kaip tik ir priklauso tokių sąžinės normų sričiai. Iš 
tikrųjų: ar ne žiauru, ar ne nusikalstama versti moterį eiti už vyro prieš 
jos valią, kai už savąjį, kaip žmonos, elgesį ji turės atsakyti prieš aukš- 
čiausią ir baisiausią teismą, rizikuodama amžina pražūtimi? Garbingai 
eiti vyro ar žmonos pareigas nelengvas dalykas; tad kaip mes drįstame 
uždėti tokią naštą moteriai, atimdami tuo iš jos viską, kas galėtų jai padė- 
ti nesuklupti po ta našta? Kaip mes drįstame draskyti jai širdį, pavesdami 
jai pareigas, kurios ir nesužalotai širdžiai yra vos pakeliamos? Kalbėsiu 
visiškai atvirai. Aš manau, kad tėvai, kurie šitaip elgiasi, patys prisideda 
prie visų vėlesnių nusikaltimų, kuriuos padaro jų vaikai, ir, žinoma, turi 
visai teisingai prisiimti su jais ir bausmę; bet jeigu jie jos ir išvengtų, tai 

kas gi, pasakykite susimildamas, sutiks su mintimi, kad padėjo pasmerkti 
amžinai pražūčiai savo paties kūdikį? 

— Dėl šių priežasčių, — tęsė Olvertis, — mano mielasis kaimyne, aš 
matydamas, nelaimei, jūsų dukters nepalankumą mano sūnėnui, turiu 
atmesti malonų jūsų pasiūlymą, kurį, jūs galite būti tikras, visuomet pri- 
siminsiu su dėkingumu. 

— Gerai, sere, — tarė Vesternas (tykšteldamas seilėmis iš pagaliau pra- 
sivėrusios burnos), — jūs negalite man prikišti, kad klausiausi jūsų be 
dėmesio, — prašau dabar išklausyti mane, ir jeigu aš neatsakysiu jums į 
kiekvieną žodį, tai sutinku reikalą laikyti baigtu. Pirmiausia paprašysiu 
atsakyti į klausimą: ar ji mano vaikas, ar ne? Taip ar ne? Atsakykite. 
Sakoma: išmintingas tas tėvas, kuris pažįsta savo vaikus; bet aš turiu į 
ją visas teises, nes išpenėjau ir išmaitinau ją. Tad, tikiuosi, jūs nepriešta- 
raujate, kad aš jos tėvas, O jeigu tėvas, tai ar neturiu teisės įsakinėti savo 
tikrajai dukteriai? O jeigu turiu teisę įsakinėti jai kitais atvejais, tai šiuo 
tokiu svarbiu atveju juo labiau. Ir ko gi, sakykite, aš iš jos reikalauju 
visą šį laiką? Ar aš reikalauju iš jos ko nors pats sau? Reikalauju, kad ji 
man ką duotų? Kaip tik priešingai: aš prašau ją pasiimti tuoj pat pusę 
mano turtų, o kitą pusę paliksiu jai po mirties. Ir kam visa tai? Argi ne 
tam, kad ji būtų laiminga? Pasiklausai, ką žmonės šneka, tai tiesiog iš 
proto eini! Jeigu aš pats užsimanyčiau vesti, tai būtų dėl ko jai šnirpšti ir 
niurnėti, o dabar priešingai: aš siūlau taip sutvarkyti savo dvaro reikalus, 
kad panorėjęs jau nebegalėčiau vesti: kokia kvaiša eis už manęs esant to- 
kioms sąlygoms? Ar galėčiau aš, sakykite susimildamas, ką nors daugiau 
padaryti? Aš prisidedu prie amžino jos pražudymo! Po perkūnais! Man 
verčiau tegu prasmenga visas pasaulis, negu kad ji susižalotų sau mažąjį 
pirščiuką! Tikrai, pone Olverti, jūs man atleiskite, bet keista girdėti iš 
jūsų tokius dalykus; aš, prisipažįstu, nors tai jums ir nepatinka, maniau, 
jog turite daugiau sveiko proto. 

Olverts atsakė į šiuos išvedžiojimus tiktai šypsena, kuriai, net kaip no- 
rėdamas, negalėjo suteikti piktumo ar paniekos šešėlio. Jis šypsojosi kvai- 
lybei, kaip, reikia manyti, šypsosi angelai, regėdami žmonių paikiojimus. 

Dabar Blaifilas paprašė leisti pasakyti keletą žodžių. 

— Jei kalbame apie smurtą prieš panelę Vestern, aš, suprantama, 
jokiu būdu niekad su tuo nesutiksiu. Mano sąžinė bjaurisi bet kokiu 
smurtu iš viso, o juo labiau smurtu prieš moterį, kuriai, kad ir kokia ji 
žiauri man, aš visuomet išsaugosiu pačią tyriausią ir pačią nuoširdžiau- 
sią meilę. Tačiau esu skaitęs, jog moteris beveik visuomet galima 
palenkti atkaklumu. Tad kodėl ir man nesivilti galų gale pasiekti jos 
palankumą ir, laikui bėgant, galbūt nebeturėti varžovų? Prisimenant 
lordą, tai ponas Vesternas mielai suteikė pirmenybę man, o aš manau, 
sere, jūs neginčysite, kad tėvui šiuose reikaluose priklauso bent jau 
nesutikimo žodis; aš ne kartą esu net girdėjęs šią nuomonę iš pačios 
panelės Vestern, kuri nė negalvoja apie vedybas be tėvų valios. Be to, 
nors tetulės ir kuzinos, matyt, pataikauja lordo pretenzijoms, jinai pati, 
rodos, nelinkusi jų skatinti. Deja, aš per daug tuo esu tikras! Net nea- 
bejoju, kad tas didžiausias nenaudėlis vis dar tebeužima pirmąją vietą 
jos širdyje. 

— Taip, taip, jis tebeužima, — patvirtino Vesternas. 

— O kai ji išgirs apie jo padarytą žmogžudystę, — pridūrė Blaifilas, — 
tai, net jeigu įstatymas paliks jį gyvą... 

— Ką aš girdžiu? — sušuko Vesternas. - Žmogžudys? Jis ką nors nu- 
žudė? Ir yra vilties pamatyti, kaip jis bus kariamas?.. Tra lia lia, tra lia lia 
lia! — užtraukė jis ir pasileido šokti po kambarį. 

— Mielas vaikuti, — tarė Olvertis, kreipdamasis į Blaifilą. — Tavo ne- 
laiminga meilė nepaprastai liūdina mane. Man iš širdies tavęs gaila, ir aš 
pasirengęs visomis doromis priemonėmis padėti tau laimėti Sofiją. 

— Daugiau nieko aš ir nenoriu, — atsakė Blaifilas. - Mano brangusis 
dėde, tikiu, jog jūs ne tokios blogos nuomonės apie mane, kad manytu- 
mėte, jog aš leisčiausi į ką nors nedora. 

— Štai ką, — tarė Olvertis, — gali jai rašyti, ją lankyti, jeigu jinai sutiks, 
bet nedrįsk nė minties turėti apie kokią nors prievartą. Be to, nenoriu nė 
girdėti apie užrakinimą ir panašius dalykus. 

— Gerai, gerai, — atsakė skvairas, — nieko panašaus nebus. Dar šiek 


tiek pamėginsime, gal pavyks geruoju. Kad tik tą valkatą pakartų! Tra 

lia lia! Kaip gyvas nesu išgirdęs malonesnės naujienos... Širdžiai lengva 
pasidarė... Būkite malonus, brangusis Olverti, važiuokime pas mane 
pietų į „Herkulio Stulpus“. Aš užsakiau avienos kepsnį, kiaulienos kot- 
letus, vištienos ir salotų su kiaušiniais. Be mūsų, nieko nebus, nebent 
susigalvosime pasikviesti viešbutininką. Pastorių Saplą aš pasiunčiau į 
Beizingstoką tabokinės, — pamiršau viešbutyje, o palikti ją kam kitam 
nenoriu: ji — sena mano bičiulė, daugiau kaip dvidešimt metų su ja 
nesiskiriu. Viešbutininkas, pasakysiu jums, linksmas kipšiokas, labai 
jums patiks. 

Ponas Olvertis galų gale priėmė kvietimą, ir skvairas išėjo niūniuo- 
damas ir pasišokėdamas iš džiaugsmo, kad netrukus išvys tragišką varg- 
šo Džonso galą. 

Jam pasišalinus, ponas Olvertis vėl labai rimtai prašneko apie ap- 
tartą reikalą. Jis pareiškė norą, kad sūnėnas pasistengtų sutramdyti 
savo meilę. 

— Neapgaudinėk savęs sėkmės viltimi, — pasakė jis. — Didelė klaida 
galvoti neva moters nepalankumas gali būti įveiktas atkaklumu. Atkaklu- 
mas gal dar kartais įveikia abejingumą; bet tokiais atvejais pergalė pasie- 
kiama paprastai prieš užgaidumą, atsargumą, apsimetimą ir dažnai prieš 
lengvapėdiškumą, nes, pataikaudamas jų tuštybei, jis skatina ne taip jau 
karšto temperamento moteris užtęsti žaidimą ilgiau, net jeigu mylimasis 
joms patinka ir jos jau nusprendė (jeigu jos iš viso ką nors nusprendžia) 
galų gale apvainikuoti jo pastangas pasigailėtinu atpildu. Bet ryžtingas 
neprielankumas, kuris, aš bijau, ir yra šiuo atveju, veikiau stiprėja, negu 
silpsta laikui bėgant. Be to, — tu man dovanok, mielasis, — aš dar ir dėl 
ko kito būgštauju. Bijau, kad tavo jausmą šiai žaviai mergaitei sukėlė iš 
esmės jos grožis, ir to jausmo nedera vadinti meile, kuri viena tik ir te- 
sudaro moterystės laimės pamatą. Žavėtis, gėrėtis ir trokšti pasiekti gra- 
žią moterį, nekreipiant dėmesio į jos jausmus, mums, man rodos, labai 
paprastas dalykas; bet meilė, aš manau, yra vien tik meilės kūdikis; bent 
aš tvirtai tikiu, kad mylėti tą, kuris aiškiai mūsų nekenčia, nėra įgimta 


žmogui. Patyrinėk tad atidžiai savo širdį, mano vaikuti, ir jeigu tau kils 

nors mažiausias panašus įtarimas, tai, viliuosi, religija ir dora suteiks tau 
ganėtinai jėgų išvyti iš širdies tokią ydingą aistrą, o sveikas protas padės 
tai padaryti be skausmo. 

Skaitytojas gali lengvai nuspėti, ką atsakė Blaifilas; O jei ir ne, mums 
dabar nėra kada jį patenkinti, nes mūsų istorija skuba prie svarbesnių 
įvykių ir jau negalime ilgiau negrįžti prie Sofijos. 


Ketvirtasis skyrius 


NEPAPRASTA SCENA TARP 
SOFIJOS IR JOS TETULĖS 


ykaujanti telyčaitė ir bliaunanti avelė gali be pavojaus vaikšti- 

nėti bandoje po ganyklas, nepatraukdamos niekieno dėmesio. 
Nors joms ir lemta laikui bėgant tapti žmogaus grobiu, tačiau daugelį 
metų jos netrukdomos džiaugiasi laisve. Bet jei įsiganiusi briedaitė išbė- 
ga iš miško ir prigula pailsėti laukymėje arba vejelėje, visa parapija tuč- 
tuojau sukyla ant kojų, ir kiekvienas yra pasirengęs užpjudyti ją šunimis, 
O jeigu ją ir apgina nuo jų geraširdis skvairas, tai tik tam, kad ji patektų į 
jo paties stalą. 

Aš dažnai pagalvoju apie tokią briedaitę, išvydęs turtingą ir kilmingą 
gražuolę, pirmąkart palikusią tėvų namus. Sujudimas visame mieste; jinai 
persekiojama iš parko į teatrą, iš rūmų į pobūvį, iš pobūvio į jos pačios 
kambarį, ir retai ji teišvengia net per vieną sezoną kokio nors grobuonies 
nasrų; mat jeigu draugai ir gina ją nuo vieno, tai tik tam, kad atiduotų 
kitam, kurį jie patys išrinko ir kuris jai dažnai daug nepakenčiamesnis už 
visus kitus. O ištisos kitų moterų kaimenės slankinėja tuo tarpu saugios 
ir beveik nepastebimos po parkus, teatrus, operas ir pobūvius; tiesa, ir 
jos dažniausiai tampa pagaliau plėšrūnų laimikiu, bet prieš tai ilgokai 
laigo sau laisvėje niekieno nevaržomos ir netrukdomos. 

Iš visų šių moterų nė viena nepatyrė tiek persekiojimų, kiek mūsų 
vargšelė Sofija. Piktas jos likimas nepasisotino nelaimingosios kančio- 
mis dėl Blaifilo ir pasiuntė jai naują persekiotoją, kaip matyt pasiruošusią 
kankinti ją ne mažiau už pirmąjį. Tiesa, jos teta nesigriebė tokių griežtų 
priemonių kaip tėvas, bet įkyrėjo jai su ne ką menkesniu atkaklumu. 

Vos tik tarnai buvo po pietų atleisti, ponia Vestern, jau atskleidusi 
Sofijai savo užmačias, pasakė laukianti šiandien lordo ir pasinaudosianti 
pirma patogia proga palikti juos vienus. 

— Jeigu taip, medem, - atsakė Sofija pyktelėjusi, — tai aš pasinaudosiu 
pirma patogia proga jį palikt. 


432 


+ HENRY FIELDING 


— Šit kaip, mergele! - sušuko teta. — Tai šitoks atsidėkojimas už mano 
gerumą, už tai, kad aš išvadavau tave iš tėvo kalėjimo? 

— Jūs žinote, medem, — atsakė Sofija, — kad aš buvau užrakinta dėl 
atsisakymo tekėti už žmogaus, kurio nekenčiu; nejau mano mieloji tetu- 
lė, išvadavusi iš tos nelaimės, įstums mane į kitą? 

— Vadinasi, mergele, — užsiliepsnojo ponia Vestern, — tau atrodo, kad 
tarp lordo Felamaro ir pono Blaifilo nėra jokio skirtumo? 

— Mano nuomone, labai mažas, — atsakė Sofija, -— ir jeigu jau aš būčiau 
pasmerkta tekėti už vieno iš jų, tai, žinoma, paklusčiau tėtušio norui. 

— Vadinasi, mano noras tavo akyse labai maža tereiškia. Tačiau šitai 
manęs nė kiek neužgauna. Aš veikiu, vadovaudamasi tauresniais prin- 
cipais. Išaukštinti savo giminę, iškelti tave — štai kuo aš vadovaujuosi. 
Nejau tu nė kiek netrokšti garbės? Nejau tavęs nevilioja mintis, kad ant 
tavo karietos durelių žvilgės karūna? 

— Garbės žodis, nė kiek. Adatų pagalvėle būčiau patenkinta ne ma- 
žiau kaip karūna. 

— Prašau, neminėk man garbės žodžio. Tai visai netinka tokiai ne- 
naudėlei kaip tu. Gailiuosi, kad tu priverti mane tarti šiurkščius žo- 
džius, bet tavo šlykštus žeminimasis man nepakenčiamas: lyg tavyje 
netekėtų Vesternų kraujas. Tačiau, kad ir koks banalus ir vulgarus būtų 
tavo skonis, tatai negali jaudinti manęs. Aš neleisiu, kad apie mane 
kas kalbėtų, jog paskatinau tave atsakyti vienam iš geriausių jaunikių 
Anglijoje, jaunikiui, kuris — jau nekalbėsime apie jo turtus — suteiktų 
garbę kiekvienai kilmingai mūsų valstybės šeimai, o kilmingumu jis 
stovi dar aukščiau už mus. 

— Matyt, aš esu neiškepėlė, — atsakė Sofija, — ir neturiu tų jausmų, ku- 
riais apdovanoti kiti; tikriausiai esama tokio jausmo, kuriuo kiti suvokia 
trankių garsų ir rodomo puošnumo žavesį, ir man jo kaip tik stinga; ki- 
taip žmonės neeikvotų tiek pastangų ir nesudėtų tiek aukų pasiekti tam, 
kas atrodytų jiems, kaip man atrodo, niekingiausia tuštybe, o pasiekę tai 
taip nesipūstų ir nesididžiuotų. 

— Užteks taukšti, mergyte, — sustabdė ją teta, — tu gimei su to- 
kiais pat jausmais kaip ir visi žmonės, bet būk tikra, kad negimei su 


PAMESTINUKO TOMO DŽONSO ISTORIJA + 


tokiu protu, jog galėtum mane apkvailinti ir dar apjuokti prieš visus 
žmones. Kuo iškilmingiausiai tau pareiškiu, — o tu, man rodos, žinai, 
kokie nepakeičiami yra mano sprendimai! — kad jeigu tu nesutinki 
šiandien priimti lordo Felamaro, tai rytoj rytą aš pati savo rankomis 
perduosiu tave tėvui. Ir tąsyk nenorėsiu nei tvarkyti tavo reikalų, nei 
išvis tave matyti. 

Išklausiusi šituos žodžius, ištartus labai piktu ir griežtu tonu, Sofija 
keletą akimirkų nieko neatsakė, paskui apsipylė ašaromis ir sušuko: 

— Darykite su manim, ką norite, medem, aš nelaimingiausia būtybė 
pasaulyje! Jeigu mano brangioji tetulė atsižada manęs, tai kur tada aš 
rasiu sau užtarėją? 

— Brangioji dukterėčia, puikiausias užtarėjas tau bus lordas Felama- 
ras — toks užtarėjas, kurį nuo tavęs atgrasyti gali nebent tiktai tavo kvai- 
liojimas dėl to plikšio Džonso. 

— Jūs mane skaudinate, medem! — sušuko Sofija. — Po to, kai man pa- 
rodėte tą laišką, kaip galite tarti, jog aš neatsisakiau visiems laikams bet 
kokios minties apie jį, nors anksčiau apie jį ir galvojau? Jeigu jums reikia, 
aš pasiryžusi prisiekti, kad niekad daugiau su juo nesimatysiu. 

— Bet, vaikuti, mielas vaikuti, na būk protinga bent kiek! Ar gali nors 
kokį priekaištą pasakyti lordo adresu? 

— Aš, rodos, jau esu pasakiusi ganėtinai svarų priekaištą, — atsakė 
Sofija. 

— Kokį gi? — nusistebėjo teta. — Aš kažkodėl neprisimenu. 

— Juk sakiau jums, medem, kad jis elgėsi su manim kuo šiurkščiausiai 
ir nepadoriausiai. 

— Arba aš nė žodžio apie tai negirdėjau, arba nesupratau tavęs, širde- 
le. Bet ką tu turi galvoje sakydama „šiurkščiausiai ir nepadoriausiai“? 

— Ir pasakoti gėda, medem. Jis pačiupo mane į glėbį, parsivertė ant 
sofos, užkišo ranką į iškirptę ir ėmė taip įniršęs bučiuoti, kad aš ir dabar 
ant kairiosios krūties tebenešioju ženklą. 

— Liaukis! — sušuko ponia Vestern. 

— Taip, taip, medem! Laimė, kad tą akimirką pasirodė tėtušis, kitaip 
dar nežinia, ko būtų pasiekęs jo akiplėšiškumas. 

— Negirdėta! Aš pasipiktinus! — sušuko teta. — Dar nė su viena Vester- 
nų giminės moterimi nebuvo šitaip pasielgta. Aš pačiam princui išdrasky- 
čiau akis, jeigu jis leistų sau šitokį laisvumą su manimi. Tai neįtikėtina! Ne, 
Sofija, tu tikriausiai visa tai išgalvojai, kad mane nuteiktum prieš jį. 

— Tikiuosi, medem, — atsakė Sofija, — jūs nesate tokios blogos nuo- 
monės apie mane, kad galvotumėte, jog aš galiu meluoti. Prisiekiu jums, 
tai tiesa. 

— Aš jam būčiau įsmeigusi peilį į širdį, būdama tuokart tenai! Tačiau 
jis negalėjo turėti nedorų tikslų. Tai neįtikėtina! Jis nebūtų drįsęs. Be to, 
jo pasipiršimas rodo, kad jis to nenorėjo: jo ketinimai ne tik dori, bet ir 
kilnūs. Aš nežinau; pastaruoju metu jauni vyrai metasi į per didelius lais- 
vumus. Pagarbus nusilenkimas — štai viskas, ką aš leisčiau sau iki vedybų. 
Aš kadaise taip pat turėjau garbintojų, ir dar ne taip seniai; net keletą 
garbintojų, bet nesutikau ištekėti ir niekad neleidau jiems nė mažiausios 
laisvybės. Tai kvailas paprotys, ir aš jo niekad nepakenčiau. Vyriškiai bu- 
čiavo mane tiktai į skruostą. Daugių daugiausia dar galima vyrui leisti 
save bučiuoti į lūpas, bet ir tai, jei aš kada nors ryžčiausi ištekėti, manau, 
kad man ne taip lengva būtų tatai pakęsti. 

— Atleiskite, brangioji tetule, — tarė Sofija, — jei aš įterpsiu savo pa- 
stabą: jūs sakote, kad turėjote daug garbintojų, ir visi tai žino, nors jūs 
užsigintumėte. Jūs jiems visiems atsakėte, o tarp jų, aš įsitikinusi, buvo 
ne vienas su herbu, papuoštu karūnėle. 

— Tai tiesa, brangioji Sofi, - atsakė teta. — Kartą man pasipiršo titu- 
luotas asmuo. 

— Tad kodėl jūs neleidžiate, kad aš atsakyčiau šitam lordui? 

— Taip, vaikuti — aš atsakiau tituluotam asmeniui, bet tai nebuvo to- 
kia puiki partija; tai yra aš noriu pasakyti, kad tai nebuvo tokia puiki 
partija kaip šitoji, kuri tau prieš akis. 

— Gerai, medem, — tarė Sofija, — bet juk jums piršosi ir labai turtingi 
jaunikiai. Tokių puikių partijų jums pasitaikė ne viena, ne dvi ir ne trys. 

— Taip, keletas. 

— Tai kodėl man, medem, - tęsė Sofija, — nepalaukti antro pasiūly- 
mo, galbūt geresnio už šį? Jūs dar jauna moteris ir, aš įsitikinusi, nesu- 

tiksite tekėti už pirmojo, kuris jums pasipirš, tegu jis bus ir turtingas, ir 
tituluotas. O aš juk visai jaunutė, 1r tikrai man nėra ko nusiminti. 

— Tai tiesa, mano gerute, gerute Sofija, — saldžiai pratarė teta, — bet 
ko tu iš manęs nori? 

— O, aš teprašau, kad nepaliktute manęs vienos su lordu bent šį va- 
karą. Padarykite man šią paslaugą, ir aš sutiksiu jam pasirodyti, jei jūs 
manote, kad po to, kas nutiko, man dera jį matyti jūsų draugėje. 

— Gerai, aš sutinku. Tu juk žinai, Sofi, kad aš tave myliu ir nieko ne- 
galiu tau atsakyti. Tu pažįsti mano būdą; aš ne visada tokia sukalbama. 
Anksčiau mane kiti laikė žiauria, — vyriškiai, žinoma. Mane jie vadino 
žiauriąja Partenise. Išdaužiau ne vieną langą, kuriame buvo išgraviruo- 
tos eilės apie žiauriąją Partenisę. Sofi, aš niekad nebuvau tokia graži kaip 
tu ir vis dėlto anksčiau turėjau kažką tava. Dabar šiek tiek pasikeičiau. 
Karalystės ir valstybės, kaip sako Tulijus Ciceronas! savo laiškuose, pati- 
ria permainas: ta pati dalia ir žmogaus. 

Ir kone ištisą pusvalandį ji prašnekėjo apie save, apie savo pergales 
ir savo žiaurumą, iki atvyko milordas. Šis, išsėdėjęs gana nuobodų vizitą, 
nes ponia Vestern nė valandėlei neišėjo iš kambario, pasišalino, nepa- 
tenkintas ir tetule, ir dukterėčia. Sofija tetai taip pakėlė nuotaiką, kad toji 
sutiko beveik su viskuo, ką jai sakė, net ir su tuo, kad tokį landų garbin- 
toją reikia laikyti pagarbiu nuotoliu. 

Taigi Sofija, išmaniai pasinaudojusi įsiteikimu, už kurį jos tikrai nie- 
kas nepapeiks, laimėjo sau šiokią tokią lengvatą, — bent jau laimingai 
užbaigė lemtingą jai dieną. O dabar, palikę mūsų heroję geresnėje būk- 
lėje, negu ji buvo ilgą laiką, dirstelsime į poną Džonsą, mūsų paliktą 
labiausiai apverktinoje padėtyje, kokią begalima įsivaizduoti. 


! Ciceronas — senovės Romos oratorius Markas Tulijus Ciceronas (106—43 m. pr. Kr.); jis 
paliko filosofinių laiškų, turinčių didžiulę istorinę vertę. 

PONIA MILER IR PONAS 
NAITINGEILAS LANKO 
DŽONSĄ KALĖJIME 


< ponas Olvertis su savo sūnėnu išvažiavo aplankyti pono 
| Vesterno, ponia Miler nuėjo pas savo žentą pranešti jam, ko- 
kia nelaimė nutiko jo draugui Džonsui:; bet tas jau seniai tat buvo su- 
žinojęs iš Partridžo (Džonsas, išsikraustęs iš ponios Miler, apsigyveno 
tuose pačiuose namuose kaip ir ponas Naitingeilas). Garbioji našlė 
rado savo dukterį smarkiai susisielojusią dėl to, kas ištiko Džonsą; kiek 
galėdama ją nuraminusi, ji išėjo į kalėjimą, kur ponas Naitingeilas buvo 
išvykęs jau anksčiau. 

Tikro draugo ištikimybė ir prisirišimas — toks didžiai džiuginąs da- 
lykas nelaimės užkluptam žmogui, kad pati nelaimė, jeigu ji tik laikina 
ir gali būti palengvinta, daugiau negu kompensuojama draugo suteikta 
paguoda. Šitokie pavyzdžiai nėra tokie reti, kaip atrodo paviršutiniš- 
kiems ir neatidiems stebėtojams. Reikia pripažinti, kad užuojautos stoka 
nepriklauso prie dažniausiai pasitaikančių žmogaus ydų. Pragaištingas 
nuodas, užteršiąs mūsų sielas, yra pavydas. Todėl mūsų akys, aš bijau, 
retai tepakyla, nelinkėdamos pikta, į tuos, kurie aiškiai yra aukštesni, 
geresni, protingesni ar laimingesni už mus, 0 į suvargusį ir nelaimingą 
žmogų mes mielai žvelgiame žemyn su užuojauta ir gailesiu. Iš tikrųjų, 
aš pastebėjau, kad daugiausia trukdžių draugystėms išplaukdavo kaip tik 
iš pavydo — tikrai pragariškos ydos, bet aš nesutikau veik nė vieno žmo- 
gaus, kuris buvo visiškai nuo jos laisvas. Bet užteks apie dalyką, kuris, į jį 
įsileidus, nuvestų mane per toli. 

Ar Fortūna ėmė būgštauti, kad Džonsas palūš po savo negandų naš- 
ta ir jinai dėl to ateity nebeturės progos kankinti jį, ar ji iš tikrųjų šiek 
tiek sušvelnino savo rūstį, tik atrodė, kad tarsi liovėsi jį persekiojusi, 
pasiųsdama Džonsui du ištikimus draugus ir, kas pasitaiko dar rečiau, 
ištikimą tarną. Mat Partridžas, kad ir ne itin tobula asmenybė, pasižy- 

mėjo ištikimybe; ir nors baimė nebūtų jam leidusi būti pakartam dėl 
jo pono, bet, aš manau, niekas pasaulyje nebūtų galėjęs papirkti jį, kad 
taptų neištikimas. 

Džonsui reiškiant didį savo džiaugsmą, kad jį aplankė draugai, pasi- 
rodė Partridžas su žinia, kad ponas Ficpatrikas dar tebesąs gyvas, nors 
chirurgas laikąs jo būklę beveik beviltiška. Tai išgirdęs, Džonsas giliai 
atsiduso, o Naitingeilas tarė jam: 

— Kojjūs taip sielvartaujate, brangusis Tomai? Kad ir kuo šis inciden- 
tas baigtųsi, jums nėra ko būgštauti, ir jūsų sąžinė dėl nieko negali jums 
priekaištauti. Jeigu jis net ir numirtų, tai jūs tik atėmėte gyvybę galvažu- 
džiui, gindamasis nuo jo. Teismo tardytojas ne kitaip ir pažiūrės į tai, ir 
jus paleis už laidą; tiesa, jūs būsite teisiamas, bet toks teismas — vienas 
formalumas, ir kiekvienas sutiktų atsistoti į jūsų vietą už šilingą. 

— Nusiraminkite, pone Džonsai, - guodė ir ponia Miler. — Nesigrauž- 
kite. Aš žinau, kad ne jūs pirmas užpuolėte; tatai aš pasakiau ir ponui 
Olverčiui, ir jis turės su manim sutikti, kitaip aš jam neduosiu ramybės. 

Džonsas su liūdesiu atsakė, kad, nors ir koks būtų jo likimas, jis vi- 
sada apgailestaus praliejęs savo artimo kraują ir laikys tai didžiausia savo 
gyvenimo nelaime. 

— Bet mane prislėgė ir kita nelaimė, dėl kurios aš daug labiau krem- 
tuosi... O, ponia Miler, aš netekau, kas man buvo brangiausia pasaulyje. 

— Tikriausiai mylimąją, — tarė ponia Miler. — Bet nusiraminkite, nusi- 
raminkite: aš žinau daugiau, negu jūs manote (Partridžas iš tikrųjų viską 
jai išplepėjo), ir girdėjau daugiau, negu jūs žinote. Aplinkybės daug palan- 
kesnės, negu jums atrodo, užtikrinu jus: už Blaifilo galimybę laimėti pa- 
nelę aš nestatyčiau nė šešių pensų. 

— Iš tikrųjų, mano mieloji šeimininke, — atsakė Džonsas, — aš matau, 
jūs nė nenujaučiate mano liūdesio priežasties. Žinodama, kaip viskas 
yra, jūs pripažintumėte, kad mano padėtis beviltiška. Iš Blaiilo nematau 
sau jokio pavojaus. Aš pats save pražudžiau. 

— Nenusiminkite, — guodė ponia Miler, — jūs nežinote, ką gali pa- 
daryti moteris, ir jeigu aš galiu kuo nors būti naudinga, padarysiu viską 
jums padėti. Tai mano pareiga. Mano žentas, mano brangusis Naitin- 

geilas, kuris papasakojo man, kiek daug jis turi būti dėkingas jums dėl 
to paties, žino, kad tai mano pareiga. Gal man pačiai nueiti pas panelę 
Sofiją? Aš pasakysiu jai viską, ką tik jūs liepsite. 

— O, geriausioji moteriške! — sušuko Džonsas, paėmęs ją už ran- 
kos. — Nekalbėkite apie įsipareigojimus man... Bet jeigu buvote tokia 
maloni apie tat užsiminti, tai aš turiu vieną prašymėlį, kurį galbūt jūs 
galėsite išpildyti. Matau, jog jūs pažįstate tą ledi (aš nežinau, kaip tai 
atsitiko), kuri yra užvaldžiusi mano širdį. Jeigu jūs kaip nors įteiktumėte 
jai šitą (jis išėmė laišką iš kišenės), aš iki gyvenimo pabaigos liksiu jums 
dėkingas už jūsų gerumą. 

— Duokite man jį, — tarė ponia Miler. — Jeigu aš jo neįteiksiu dar šį 
vakarą, tai verčiau tegu niekad nebesulaukiu kito vakaro! Nusiraminkite, 
gerasis vaikine! Būkite protingas, pasimokykite iš savo praeities kvailys- 
čių ir viskas bus gerai. Aš dar pamatysiu jus laimingą su žaviausia ledi 
pasaulyje, kaip visi apie ją šneka. 

— Patikėkite, medem, aš nė nemanau veidmainiškai teisintis, kaip tai 
daro žmonės, atsidūrę mano padėtyje. Dar prieš šį baisingą įvykį nu- 
sprendžiau mesti tą palaidą gyvenimą, supratęs jo nepadorumą ir bjau- 
rumą. Patikėkite — nors aš ir pridariau nemalonumų jūsų namuose, už 
ką nuoširdžiai prašau man atleisti, nesu nepataisomas nusikaltėlis. Gal aš 
per daug pasidaviau ydoms, bet smerkiu nedorą elgesį ir nuo šios akimir- 
kos neduosiu niekam nė mažiausios dingsties taip apie mane galvoti. 

Ponia Miler su didžiu pasitenkinimu išklausė šiuos įžadus, kurių nuo- 
širdumu nė kiek neabejojo, ir toliau pašnekesys vyko šiai garbiajai mote- 
riškei ir ponui Naitingeilui bendrai stengiantis praskaidrinti nusiminusį 
poną Džonsą; tai jiems beveik ir pasisekė, nes jie paliko mūsų herojų ne 
tokį liūdną ir sielvartingą, kaip buvo radę. Šią laimingą permainą daugiau- 
sia sužadino ponios Miler pažadas įteikti Sofijai laišką, kuriam persiųsti 
jis visai nebeturėjo jokios vilties; mat Juodasis Džordžas, atnešęs nuo 
mylimosios paskutinį laišką, pasakė Partridžui, kad panelė griežčiausiai 
jam uždraudė, grasindama viską pasakyti tėvui, grįžti su atsakymu. Be to, 
Džonsui buvo labai malonu patirti, jog ponia Miler, iš tikrųjų geriausia 
viso pasaulio moteriškių, bus jam užtarėja pas poną Olvertį. 

Ponios Miler vizitui užtrukus maždaug valandą (Naitingeilas, atė- 
jęs prieš tai, pas Džonsą išbuvo dar ilgiau), abu svečiai atsisveikino su 
Džonsu, žadėdami vėl jį netrukus aplankyti; ponia Miler pasakė tikinti, 
jog atneš gerų naujienų nuo Sofijos, o ponas Naitingeilas pažadėjo suži- 
noti apie pono Ficpatriko sveikatos būklę ir drauge suieškoti ką nors iš 
dvikovos liudytojų. 

Ponia Miler nuėjo tiesiai pas Sofiją, kur mes paseksime jai iš paskos. 

Seštasis skyrius 


KURIAME PONIA MILER 
APLANKO SOFIJĄ 


atekti pas Sofiją buvo nesunku; kadangi jos santykiai su tetule 
| Lankas kuo draugiškiausi, ji galėjo priminėti lankytojus, ku- 
rie tik jai patiko. 

Sofiją kambarinė kaip tik rengė, kai buvo pranešta, kad ją nori matyti 
kažkokia dama. Kadangi ji nei bijojo, nei gėdijosi matytis su moteriške, 
tai ponia Miler tuoj pat buvo priimta. 

Po nusilenkimų ir paprastų formalumų, kurie įprasti susitikus dviem 
nepažįstamoms moterims, Sofija tarė: 

— Aš neturiu malonumo pažinoti jus, medem. 

— Taip, panele, — atsakė ponia Miler, — jūs manęs nepažįstate, ir aš 
turiu atsiprašyti, kad šitaip įsibraunu pas jus. Bet kai sužinosite, kas pa- 
skatino mane jus sutrukdyti, tai aš tikiuosi... 

— Sakykite, koks reikalas, medem? — paklausė Sofija, šiek tiek jau- 
dindamasi. 

— Mes ne vienos, panele, — atsakė pusbalsiu ponia Miler. 

— Palik mus, Beti, — paliepė Sofija. 

— Aš atėjau paprašyta vieno nelaimingo vaikino įteikti jums štai šį 
laišką, — tarė ponia Miler, kai kambarinė išėjo. 

Sofijos veidas pasikeitė, kada ji pamatė adresą ir pažino rašyseną, 
bet, truputį patylėjusi, ji tarė: 

— Iš jūsų išorės visai nesitikėjau, medem, kad atėjote tokiu reikalu... 
Kad ir kieno šis laiškas, aš jo neskaitysiu. Man būtų nemalonu sukelti 
kam nors klaidingus įtarimus; aš juk visai nepažįstu jūsų. 

— Jei jūs turėsite kantrybės, panele, — atsakė ponia Miler, — aš papa- 
sakosiu, kas esu ir kaip pateko į mano rankas šitas laiškas. 

— Nei viena, nei kita man visai nerūpi, medem, - tarė Sofija truputį 
pakeltu balsu, — ir aš reikalauju, kad jūs laišką grąžintumėte tam, iš ko 
ji gavote. 

Tai išgirdusi, ponia Miler parpuolė ant kelių ir karščiausiais žodžiais 
ėmė maldauti jos pasigailėti. Į tai Sofija atsakė: 

— Tikrai, medem, aš stebiuosi, kodėl jūs taip susirūpinusi tuo asme- 
niu. Man nesinori manyti, medem... 

— Jūs pakeisite savo nuomonę, kai sužinosite tikrą tiesą, panele, — 
pertarė ją ponia Miler. — Papasakosiu jums viską, ir jūs nebesistebėsite, 
kodėl aš tokia susirūpinusi. Jis yra kilniausios sielos žmogus! — ir ji pa- 
pasakojo visą istoriją su ponu Andersonu, užbaigdama žodžiais: — Štai 
koks nuostabus jo gerumas, panele; bet aš jam dėkinga už dar svarbesnį 
dalyką: jis išgelbėjo mano dukterį. 

Čia ji apsiašarojusi smulkiai papasakojo, kaip visa atsitiko, nutylėda- 
ma tiktai aplinkybes, kurios galėjo pakenkti dukters reputacijai, ir baigė 
sakydama: 

— Dabar, panele, jūs galite spręsti, ar aš įstengsiu kada kaip reikiant 
atsidėkoti tokiam kilniaširdžiui jaunuoliui, tikrai geriausiam ir tauriau- 
siam iš visų žmonių! 

Sofijos veido pokyčiai lig šiol buvo jos nenaudai: ji per daug smarkiai 
blyško; bet dabar jos skruostai sužėrėjo skaisčiu raudoniu, ir ji tarė: 

— Nežinau, ką ir sakyti. Žinoma, ką žmogus daro iš dėkingumo, ne- 
galima smerkti... Bet kokia nauda bus jūsų geradariui, kad aš perskaitysiu 
šį laišką, jei aš nusprendžiau niekad... 

Ponia Miler vėl ėmė maldauti Sofiją sakydama, kad nieku būdu ne- 
galinti grąžinti laiško. 

— Gerai, medem. Aš nieko negaliu padaryti, jei jūs užsimanėte jį man 
primesti... — tarė Sofija. — Juk jūs galite jį palikti, ar aš noriu, ar ne. 

Ką Sofija galvojo, tai sakydama, ir ar iš viso ji ką nors galvojo, aš 
nesiryžtu spręsti, tik ponia Miler suprato jos žodžius kaip užuominą, pa- 
dėjo laišką ant stalo ir atsisveikino, prieš tai paprašiusi leidimo aplankyti 
Sofiją dar kartą; į savo prašymą ji neišgirdo nei taip, nei ne. 

Laiškas išgulėjo ant stalo tik iki tos akimirkos, kada ponia Miler din- 
go už durų; Sofija bematant atplėšė jį ir perskaitė. 

Šis laiškas labai maža tepadėjo mūsų herojui, nes beveik ištisai 
buvo prirašytas sielvartavimų dėl savo menkystės ir karčių beviltiškų 

apgailestavimų drauge su iškilmingomis savo nesvyruojančios ištiki- 
mybės Sofijai priesaikomis; Džonsas rašė turįs viltį įtikinti ją tuo, jei 
kada nors turės garbę būti jos priimtas, o dėl laiško ledi Belaston jis 
galįs pateikti tokius paaiškinimus, kad Sofija, jei ir nepateisins jo, tai 
bent jam atleis. Laišką jis baigė patikindamas, kad niekad nė minties 
neturėjęs vesti ledi Belaston. 

Nors Sofija laišką perskaitė du kartus ir labai atidžiai, jis vis dėlto 
jai pasiliko mįslė: ji niekaip neįstengė sugalvoti ką nors, kuo galima 
būtų pateisinti Džonso elgesį, ir toliau tebepyko ant jo, nors ledi Be- 
laston atėmė jai tiek piktumo, kad jos romutėje širdelėje labai mažai 
beliko jo kitiems. 

Nelaimei, ledi Belaston tą dieną turėjo pietauti pas ponią Vestern, 
O po pietų jos nutarė trise eiti į operą ir iš ten į drumą' pas ledi Tomas 
Hatčet. Sofija su malonumu būtų atsisakiusi visų šitų pramogų, bet ne- 
norėjo pykinti tetos, o apsimesti sergančia jai buvo taip svetima, kad 
apie tai ji net nepagalvojo. Todėl apsirengusi ji nusileido laiptais su pa- 
siryžimu drąsiai sutikti visus dienos netikėtumus. Ši diena jai pasitaikė 
tikrai pilna nemalonumų, nes ledi Belaston išnaudojo kiekvieną progą 
labai mandagiai ir nežymiai jai įgelti, o prislėgta Sofijos nuotaika neleido 
jai atsikirtinėti į smūgius — jau nekalbėsime čia apie tai, kad ji iš viso 
buvo labai silpna žodžių dvikovose. 

Kita vargšės Sofijos nelaimė buvo susitikimas operoje su lordu Fe- 
lamaru, paskui šis su ja nuvažiavo ir į drumą. Tiesa, teatras ir svetainė 
buvo per daug viešos vietos, kad jis būtų drįsęs leistis į kokias nors ne- 
kuklybes, ir Sofiją truputį praskaidrino muzika vienoje vietoje ir kortos 
kitoje, bet Felamaras ją vis dėlto trikdė. Moterys pasižymi savotišku deli- 
katumu, kuris neleidžia joms laisvai jaustis drauge su žmogumi, reiškian- 
čiu į jas pretenzijas, bet neturinčiu jų palankumo. 

Dukart užsiminę šiame skyriuje apie drumą, - šis žodis, reikia ma- 
nyti, mūsų palikuonims bus nesuprantamas ta prasme, kuria jis čia var- 


' Drumas — pažodžiui: būgnas; šitaip buvo vadinamas kviestinis vakaras; bet jau Fildingo 


laikais šis žodis buvo pasenęs. 

tojamas, — mes, kad ir labai skubėdami, sustosime valandėlę aprašyti šiai 
pramogai, juo labiau kad bematant tai atliksime. 

Taigi, drumas — sambūris, kur susieina puošniai apsitaisę abiejų lyčių 
asmenys; didžiuma jų lošia kortomis, o kiti visai nieko neveikia; namų 
šeimininkė atlieka smuklininkės vaidmenį ir, panašiai kaip toji, didžiuo- 
jasi svečių gausybe, nors, kitaip negu toji, ne visada iš to turi pelno. 

Todėl nenuostabu, kad reikia daug išradingumo palaikyti gyvumą 
tokiuose kvailuose sambūriuose ir kad aukštuomenės žmonės amžinai 
skundžiasi nuoboduliu, — šitokie aimanavimai būdingi vien tik aukštie- 
siems sluoksniams. Mes galime įsivaizduoti, koks nepakenčiamas Sofijai 
buvo visas šis beprasmiškas maivymasis ir kiek jai reikėjo padėti pastan- 
gų apsimetinėjant linksma, kada širdį taip slėgė liūdesys ir ją taip įkyriai 
persekiojo kankinančios mintys! 

Tačiau naktis leido jai grįžti namo ir atsigulti į lovą, kur mes ją ir 
paliksime, palinkėję nors truputėlį užsimiršti, nes bijome, kad tikros ra- 
mybės ji neras ir čia, — o mes tęsime mūsų istoriją, kuri —- kažkoks balsas 
man šnabžda — dabar jau spėjo atsidurti didžių įvykių išvakarėse. 

Septintasis skyrius 


PATETIŠKA SCENA TARP 
PONO OLVERČIO 
IR PONIOS MILER 


onui Olverčiui grįžus iš pietų, ponia Miler ilgai su juo kalbėjosi 
pP; papasakojo jam, kad Džonsas, nelaimei, praradęs viską, ką at- 
sisveikinant jam dovanojęs jo geradarys, ir kad tas praradimas užtraukęs 
jam daugybę bėdų; visa tai ji smulkiai sužinojusi iš atviraširdžio Partri- 
džo. Paskui ji išskaičiavo jai Džonso padarytas paslaugas, vėl, beje, šį tą 
nutylėdama apie savo dukterį; nors ji visiškai pasitikėjo ponu Olverčiu 
ir nors nebuvo jokios vilties išlaikyti paslaptį, kurią, nelaimei, jau žinojo 
daugiau negu pustuzinis žmonių, tačiau ji negalėjo prisiversti paminė- 
ti tos aplinkybės, metančios šešėlį vargšės Nansi skaistybei, ir atsargiai 
nudailino šią savo parodymų vietą, tarsi kalbėdama teisėjui, sprendžian- 
čiam mergaitės bylą dėl neteisėto kūdikio nužudymo. 

Olvertis atsakė, kad tėra labai maža žmonių, taip absoliučiai ydingų, 
kad juose nebūtų nė mažiausios priemaišos gėrio. 

— Kaip matyti, — tarė jis, — negalima neigti, jog tas vaikis, kad ir koks 
jis blogas būtų, jums padarė vieną kitą paslaugą, ir todėl atleidžiu jums, 
kad jį užtarinėjote; bet primygtinai prašau man girdint nebeminėti jo 
vardo. Galiu patikinti, kad nusprendžiau su juo pasielgti taip, kaip pasi- 
elgiau, remdamasis tiktai patikrintais ir akivaizdžiais įrodymais. 

— Na, tegu, sere, — sutiko ponia Miler, — bet aš neturiu nė mažiausios 
abejonės, kad anksčiau ar vėliau laikas atskleis tiesą ir jūs įsitikinsite, jog 
šis nelaimingas jaunuolis kur kas vertesnis jūsų dėmesio negu kiti, kurių 
vardų neminėsiu. 

— Medem, - pareiškė Olvertis šiek tiek pakeltu tonu, — nenoriu klau- 
sytis bet kokių užuominų apie mano sūnėną; ir jeigu jūs pasakysite dar 
bent žodį ta linkme, aš bematant palieku jūsų namus. Jis puikus ir šaunus 
žmogus; ir aš dar sykį jums kartoju: jis įsileido į draugystę su tuo nedorė- 
liu neleistinai toli, per ilgai slėpdamas nešvariausius dalykus. Mane užvis 

labiausiai pykina to nenaudėlio nedėkingumas šiam šauniam jaunuoliui, 
nes aš turiu rimčiausią pagrindą galvoti, medem, kad jis kėslavo pakirsti 
mano palankumą sūnėnui ir tada paveldėti jam priklausančias teises. 

— Be abejo, sere, — atsakė šiek tiek nusigandusi ponia Miler (nes nors 
ponas Olvertis, gerai nusiteikęs, būdavo gana malonus ir šypsodavosi, 
bet supykęs jis keldavo žmonėms baimę), — aš niekad nepasakysiu blogo 
žodžio apie bet kokį džentelmeną, kurį jūs aukštai vertinate. Suprantu, 
kad šitaip elgtis man nedera, ypač kai tas džentelmenas yra artimas jūsų 
giminaitis; tačiau jūs neturite ant manęs pykti, sere, už tai, kad aš linkiu 
gera anam nelaimingajam. Taip, dabar galiu jį taip vadinti, nors kitados 
jūs būtumėte supykęs ant manęs už mažiausios nepagarbos žodelį apie 
ji. Kiek kartų aš girdėjau, kad jūs jį vadindavote sūnumi! Kiek kartų jūs 
kalbėjote man apie jį tarsi mylintis tėvas! Ne, sere, aš niekad nepamiršiu, 
kokiais mielais žodžiais ir su kokiu susižavėjimu jūs pasakodavote man 
apie jo grožį, jo gabumus, apie jo dorą, geraširdiškumą ir taurumą. Ne, 
sere, aš to negaliu pamiršti, nes visa tai tiesa. Tuo įsitikinau savo pačios 
patirtimi. Jis išgelbėjo mano šeimą. Atleiskite man už ašaras, sere, atleis- 
kite man. Kada aš pagalvoju apie žiaurų likimą, persekiojantį šį vargšą 
jaunuolį, kuriam tiek daug kuo esu skolinga, kada pagalvoju, jog jis nete- 
ko jūsų palankumo, kurį, aš žinau, jis vertino labiau negu savo gyvenimą, 
aš negaliu, tikrai negaliu dėl jo nesielvartauti. Jei jūs rankose laikytumėte 
durklą, pasiruošęs jį įsmeigti man į širdį, vis tiek sielvartaučiau dėl nelai- 
mingojo, kurį jūs kitados mylėjote 1r kurį aš mylėsiu visuomet! 

Olvertį gana sujaudino ši kalba, ir atrodė, kad jis visai nesupyko, nes, 
truputį patylėjęs, paėmė ponią Miler už rankos ir labai šiltai tarė: 

— Pakaks, medem! Dabar pakalbėkime šiek tiek apie jūsų dukterį. Aš 
negaliu peikti, kad džiaugiatės šiomis vedybomis, žadančiomis jai daug 
gera, bet jūs žinote, jog visa būsima gerovė priklauso nuo susitaikymo 
su tėvu. Gana gerai pažįstu poną Naitingeilą; anksčiau teko su juo tu- 
rėti reikalų; aš aplankysiu jį ir pasistengsiu jums padėti. Man rodos, jis 
yra prie turto prisirišęs žmogus; bet kadangi jūsų žentas — jo vienturtis 
sūnus ir reikalas nebeatšaukiamas, galbūt jį pavyks perkalbėti. Pažadu 
padaryti viską, ką tik galėsiu. 

Ponia Miler ilgai dėkojo ponui Olverčiui už jo kilniaširdišką pasiūly- 
mą ir ta pačia proga vėl neiškentė nepareiškusi padėkos Džonsui, „ku- 
riam, — pasakė ji, — aš esu dėkinga už tai, sere, kad man tenka kelti jums 
šį rūpestį“. Olvertis švelniai ją sustabdė; bet jis buvo per daug geras 
žmogus, kad užsigautų dėl šio prasiveržusio dėkingumo, kuriuo buvo 
persiėmusi ponia Miler; galimas daiktas, kad jei ne Blaifilo atneštoji ži- 
nia, kurią išgirdęs jis užsirūstino ant Džonso, ponas Olvertis net švel- 
nesnis būtų tapęs savo auklėtiniui, kai išgirdo apie jo poelgius, kurių net 
pats piktumas negalėjo išaiškinti blogais ketinimais. 

Pono Olverčio ir ponios Miler pašnekesį, kuris truko daugiau kaip 
valandą, pertraukė atėjęs Blaifilas, lydimas jau mums pažįstamo pono 
Daulingo, advokato, kuris dabar pasidarė artimas pono Blaifilo bičiulis; 
sūnėno pageidavimu ponas Olvertis paskyrė jį savo reikalų tvarkytoju 
ir taip pat rekomendavo ponui Vesternui; šis advokatui pažadėjo pas 
save tokią pat vietą, kai tik ji bus laisva, o kol kas pavedė jam Londone 
rūpintis ir hipotekos reikalais. 

Iš esmės dėl to ponas Daulingas ir atvyko į sostinę; ta pačia proga 
jis nusprendė pristatyti Olverčiui tam tikrą sumą pinigų ir pranešti apie 
kai kuriuos kitus reikalus; bet kadangi jie per daug banalūs, kad užimtų 
vietą šioje istorijoje, mes paliksime jais užsiėmusius dėdę, sūnėną ir jų 
teisininką, o patys pasuksime prie kitų dalykų. 


Aštuntasis skyrius 


KURIAME PASAKOJAMI 
ĮVAIRŪS DALYKAI 


rieš grįždami pas poną Džonsą, dar dirstelsime į Sofiją. 

Nors įsiteikiant, kaip mes jau pasakojome, jai ir pavyko pamalo- 
ninti savo tetą, bet nepasisekė nė truputėlio sumažinti šios uolumo sten- 
giantis kuo greičiau ją ištekinti už lordo Felamaro. Šį uolumą dar labiau 
pakurstė ledi Belaston, kuri dar aną vakarą jai pasakė, kad iš Sofijos elgesio 
su lordu jinai visiškai aiškiai įsitikinusi, jog bet koks delsimas pavojingas ir 
jog vienintelis būdas laimėti — greitinti vestuves, kad ponios Vestern duk- 
terėčia neturėtų kada svarstyti ir būtų priversta sutikti, nespėjusi susigau- 
dyti, ką daranti; šitaip, pasakė ji, aukštojoje visuomenėje sutvarkoma pusė 
visų vedybų. Šis tvirtinimas, matyt, yra teisingas, ir, aš Manau, gerai paaiš- 
kina tą abipusę meilę, kuria liepsnoja laimingi mūsų meto sutuoktiniai. 

Panašiai ledi kalbėjo ir lordui Felamarui. Ir ponia Vestern, ir lordas 
taip mielai nusitvėrė šito patarimo, kad ponia Vestern, lordo paprašy- 
ta, abiejų jaunųjų pasimatymą paskyrė jau kitą dieną. Sofijai tetulė tai 
pranešė tokiu griežtu tonu, jog toji, susakiusi visas įstengtas sugalvoti 
priežastis, dėl ko ji nenori pasimatyti, ir tuo visiškai nieko nepasiekusi, 
galop parodė tokį paklusnumo pavyzdį, koks tik įmanomas mergaitei, ir 
sutiko priimti lordą. 

Kadangi panašūs pašnekesiai nėra ypač įdomūs, mums bus atleista, 
jei neperteiksime viso to, kas įvyko per tą pasimatymą; tepasakysime, 
kad jo šviesybei daugybe žodžių išsakius savo tyriausią ir karščiausią 
meilę, Sofija, kuri sėdėjo tylėdama ir degė iš gėdos, pagaliau sutelkė kaip 
galėdama dvasines savo jėgas ir tyliu drebančiu balsu prabilo: 

— Milorde, jūs pats turite suprasti, ar ankstesnis jūsų elgesys dera su 
dabartiniais jūsų patikinimais? 

— Nejau, — atsakė lordas, — nėra galimybės išpirkti tą beprotystės aki- 
mirką? Juk tai, ką aš padariau, ar jums akivaizdžiai neparodo, kad meilės 


aistra buvo atėmusi man protą? 

— Bet aš manau, milorde, — tarė Sofija, — kad jūs galite įrodyti 
savo prielankumą man; jį aš mielai skatinčiau 1r būčiau už tai didžiai 
dėkinga. 

— Pasakykite, panele, kaip jį įrodyti, - karštai paprašė lordas. 

— Milorde, - atsakė Sofija, žiūrėdama į savo vėduoklę, - aš įsitikinusi, 
kad negalite nejausti, kaip mane slegia jūsų apsimestinė meilė, kurią man 
pademonstravote. 

— Kaip jūs galite būti tokia žiauri ir vadinti ją apsimestine? 

— Taip, milorde, visi meilės prisipažinimai tiems, kuriuos mes perse- 
kiojame, yra užgaulus apsimetimas. O šis jūsų įkyrumas man yra Žiau- 
riausias persekiojimas; maža to: jūs pačiu nederamiausiu būdu naudoja- 
tės nelaiminga mano padėtimi. 

— Mieloji, žavioji kerėtoja, nekaltinkite manęs nepadoriu elgesiu, kai 
aš neturiu kitų minčių kaip rūpestį jūsų garbe ir jūsų gerove, kai nieko 
kita netrokštu, nesiviliu, nesiekiu, kaip pakloti ties jūsų kojomis savo 
vardą, turtus, titulą — viską, ką turiu. 

— Milorde, kaip tik jūsų turtai bei titulas davė jums tą pranašumą, 
kuriuo aš skundžiuosi. Jie juk ir sugundė mano gimines, bet aš jiems esu 
visiškai abejinga. Jeigu jūsų šviesybė norite nusipelnyti mano dėkingu- 
mą, tam yra vienas kelias. 

— Atleiskite, dieviškoji būtybe, tokio kelio nėra. Visa, ką galiu jums 
padaryti, yra mano pareiga ir tatai man taip malonu, kad apie jūsų dėkin- 
gumą man negali nė kalbos būti. 

— Tikrai, milorde, — tęsė Sofija, — jūs galite nusipelnyti mano dėkin- 
gumą, mano palankią nuomonę apie jus, pačius karščiausius gero linkė- 
jimus — visu tuo aš galiu jus apdovanoti; ir galite tai laimėti kuo lengviau- 
siai, nes kilnios širdies žmogui lengva įvykdyti mano prašymą. Todėl 
leiskite maldauti jus — liaukitės mane persekiojęs, nes tuo vis tiek nieko 
nepasieksite. Ir dėl jūsų paties, ir dėl savęs pačios meldžiu šios malonės; 
juk jūs per daug kilnus, kad jaustumėte smagumą kankindamas nelai- 
mingą būtybę. Nieko kito, be nemalonumų, negali tikėtis jūsų šviesybė, 
įkyrėdamas savo atkaklumu, kai aš, prisiekdama savo garbe, savo siela, 
pareiškiu, jog jokios kančios neprivers manęs jums nusileisti. 

Lordas giliai atsiduso ir tarė: 

— Nejau aš toks nelaimingas, panele, kad užsitraukiau jūsų nemalonę 
ir panieką? O gal - atleiskite man, jeigu aš pasakysiu savo įtarimą, čia yra 
kitas asmuo... 

Jis nutilo dvejodamas, ir Sofija atsakė šiek tiek pyktelėjusi: 

— Milorde, aš jums neprivalau duoti savo elgesio ir jo priežasčių ata- 
skaitos. Esu dėkinga jūsų šviesybei už tokį kilnų pasiūlymą, kuriuo jūs 
mane pagerbėte; aš jo nenusipelniau ir nesitikėjau; bet viliuosi, milorde, 
jog nereikalausite aiškintis, kodėl negaliu jo priimti. 

Lordas Felamaras atsakė į tai ilga prakalba, gana nesuprantama ir 
menkai tesiderinančia su sveiku protu ir sintakse; savo gražbyliavimą jis 
baigė žodžiais: „Jeigu jinai jau pasižadėjusi kitam džentelmenui, tai, nors 
jam tatai ir kaip būtų sunku, jis laikąs garbe atsisakyti savo ketinimo““. 
Matyt, milordas per daug pabrėžė žodį „„džentelmenui“, nes kitaip mes 
negalime paaiškinti, kodėl taip pasipiktino Sofija, kuri, jam atsakydama, 
davė pajusti, kaip yra užgauta. | 

Tą minutę, kai ji kalbėjo lordui Felamarui tokiu neįprastai pakeltu 
tonu, į kambarį įėjo ponia Vestern, užraudusiais skruostais ir žaibuojan- 
čiomis akimis. 

— Man gėda, milorde, — tarė ji, — už šį priėmimą. Aš užtikrinu jūsų 
šviesybę, kad mes visi suprantame, kokią garbę mums suteikėte savo pa- 
siūlymu; o jums, panele Vestern, turiu pasakyti, jog jūsų giminės laukia, 
kad jūs kitaip elgtumėtės. 

Čia milordas užsistojo jaunąją mergaitę, bet veltui; teta nenutilo, iki 
Sofija išsitraukė nosinę, susmuko krėsle ir apsipylė ašarų srautu. 

Paskui ponios Vestern ir lordo Felamaro, iki šis išėjo, pašnekesys 
vyko vienam gailiai verkšlenant, o kitai karštai patikinėjant, kad jos duk- 
terėčia turinti sutikti ir būtinai sutiksianti su viskuo, ko jis panorėsiąs. 

— Tikrai, milorde, — kalbėjo teta, — Sofija labai blogai išauklėta, vi- 
sai ne pagal savo turtą nei kilmę. Su skaudama širdim turiu pripažinti, 
kad dėl visko kaltas jos tėvas. Toji mergelė susidariusi kvailą provincialią 
nuomonę apie drovumą. Nieko čia kita nėra, milorde, išties; aš puikiai 
žinau, jog iš prigimties ji nekvaila ir ją bus nesunku atvesti į protą. 

Pastarieji žodžiai buvo pasakyti jau išėjus Sofijai, kuri truputį prieš 
tai pasišalino iš kambario, apimta tokios tūžmasties kaip kad niekad 
anksčiau; O jo šviesybė atsisveikino berdamas padėkas poniai Vestern, 
kuri tiesiog jį skatinte skatino, ir prisiekinėdamas, kad niekas pasaulyje 
negalįs palaužti jo aistros ir ištikimybės savo išrinktajai. 

Prieš imdami pasakoti, kas toliau nutiko tarp ponios Vestern ir Sofi- 
jos, turime paminėti nelaimingą atsitikimą, dėl kurio ponia Vestern tokia 
įšėlusi įsiveržė pas Sofiją ir lordą, kaip mes jau aprašėme. 

Skaitytojui tebūna žinoma, kad kambarinė, patarnavusi dabar Sofijai, 
į šią vietą buvo rekomenduota ledi Belaston, pas kurią jinai kitados buvo 
kameriste; ji pasižymėjo nemažu gudrumu ir todėl gavo griežtų nurody- 
mų sekti kiekvieną Sofijos žingsnį. Šiuos nurodymus, mums skaudu tai 
pasakyti, jai perdavė ponia Honora, kurią ledi Belaston apibėrė tokiomis 
malonėmis, kad karštą meilę, kurią kitados jautė ši garbioji kambarinė 
Sofijai, dabar visai išstūmė atsidavęs prisirišimas prie naujosios ponios. 

Taigi vos ponia Miler išėjo, Beti (toks buvo kambarinės vardas) su- 
grįžo pas savo panelę ir užtiko ją perdėm dėmesingai beskaitančią ilgą 
laišką; jau vien tai, kad Sofija atrodė susijaudinusi, galėjo sukelti kam- 
barinei įtarimą; tačiau šis įtarimas turėjo kur kas tvirtesnį pagrindą, nes 
Beti slaptai išklausė visą Sofijos ir ponios Miler pokalbį. 

Visa tai Beti bematant pranešė poniai Vestern, ši, apdovanojusi ją 
už ištikimą tarnybą, kartu įsakė atvesti moteriškę, atnešusią laišką, tiesiai 
pas ją, jeigu ji ateisianti kitą kartą. 

Nelaimei, ponia Miler atėjo kaip tik tuo metu, kada Sofija kalbėjosi 
su lordu. Beti, kaip buvo liepta, pasiuntė ją tiesiai pas tetą, kuri, žinoda- 
ma tiek daug smulkmenų, kas įvyko vakar, nuoširdžiai lengvatikei mo- 
teriškei greitai sudarė įspūdį, kad Sofija jai viską papasakojusi, ir šitaip iš 
našlės išmeškeriojo viską, ką toji žinojo apie laišką ir apie Džonsą. 

Vargšė ponia Miler buvo, galima sakyti, įsikūnijęs naivumas. Ji pri- 
klausė prie tų mirtingųjų, kurie pasirengę patikėti viskuo, kas tik jiems 
sakoma, kurių prigimtis neapdovanojo nei puolamuoju, nei ginamuo- 
ju apsimetimo ginklu ir kuriuos todėl apgaudinėja kiekvienas, kas tik 
nepatingi sumeluoti. Ponia Vestern, iškvotusi iš jos, ką tik toji žinojo, 

tai yra ne taip jau kažin ką, bet ganėtinai, kad tatai jai sukeltų didelį 
įtarimą, atleido našlę patikinusi, kad Sofija nenorinti nei matyti jos, nei 
atsakyti į laišką, taip pat nei priimti naujus laiškus, ir atsisveikindama 
neiškentė neišdrožusi gražbyliško pamokslo apie negirtiną ponios Mi- 
ler elgesį, kurio niekaip kitaip negalinti pavadinti, kaip sąvadavimu. Šis 
paslapties atskleidimas didžiai sudrumstė gerą ponios Vestern nuotai- 
ką, ir kaip tik tada, įėjusi į kambarį, gretimą su tuo, kuriame kalbėjosi 
Sofija su lordu, jinai išgirdo dukterėčią taip karštai įtikinėjant lordą 
liautis ją persekioti, kad, nebesulaikydama savo pykčio, triukšmingai 
įsiveržė pas dukterėčią, kaip mes jau aprašėme, o paskui įvyko scena, 

Vos tik lordas Felamaras dingo už durų, ponia Vestern sugrįžo pas 
Sofiją ir apibėrė ją kandžiais priekaištais už tai, kad jinai piktnaudžiau- 
janti jai parodytu pasitikėjimu, kad apgaudinėjanti savo tetą, susiraši- 
nėdama su žmogumi, su kuriuo vos prieš dieną iškilmingai prisiekusi 
nutraukti bet kokius santykius. Sofija pareiškė, jog ji nepalaikanti su juo 
jokių santykių. 

— Kaip, kaip, panele Vestern?! — sušuko tetulė. — Jūs drįstate neigti, 
kad vakar gavote iš jo laišką? 

— Laišką? — perklausė šiek tiek suglumusi Sofija. 

— Tai neišsiauklėjimas, panele, kartoti mano žodžius. Taip — laišką, ir 
aš reikalauju, kad jūs tučtuojau man jį parodytumėte. 

— Aš šlykščiuosiu melu, medem, - atsakė Sofija. — Tikrai gavau laiš- 
ką, bet tai buvo prieš mano norą ir, galiu pasakyti, prieš mano valią. 

— Gėdytumėtės, gėdytumėtės, panele, tai prisipažinti! Tai kur tas laiš- 
kas? Aš noriu jį perskaityti. 

Į šį griežtą reikalavimą Sofija iš karto nežinojo, ką atsakyti, bet, tru- 
putį padvejojusi, paprašė atleisti jai, kad ji laiško su savim neturinti; ir tai 
buvo tiesa. Dabar teta, visiškai nebetekusi kantrybės, paklausė dukterė- 
čią stačiai: ar ji tekės už lordo Felamaro, ar ne — o Sofija į tai tvirtai atsa- 
kė, jog ne. Tada ponia Vestern, keiktelėjusi ar kažką panašaus pasakiusi, 
prisiekė, kad ryt anksti rytą grąžinsianti ją atgal pas tėvą. 

Sofija tada ėmė įtikinėti tetą tokiais žodžiais: 

— Kodėl, medem, jūs būtinai norite mane ištekinti? Pagalvokite, ko- 
kia žiaurybe jūs palaikytumėte panašią prievartą jums pačiai ir kaip daug 
protingesni buvo jūsų tėvai, suteikdami tuo reikalu jums visišką laisvę. 
Kuo aš nusikaltau, kad atimate man tą laisvę? Aš niekad netekėsiu prieš 
savo tėtušio valią ir taip pat neatsiklausus jūsų... Jeigu mano pasirinki- 
mas jums pasirodys netinkamas, tai vis tiek dar pakaks laiko surengti 
man kitas vedybas. 

— Ar galiu aš ramiai viso to klausytis iš mergiotės, kuri dabar kišenėje 
slepia žmogžudžio laišką? 

— Aš neturiu jokio laiško, užtikrinu jus, — atsakė Sofija. — O jeigu jis 
ir būtų žmogžudys, tai netrukus nebedrums jūsų ramybės. 

— Ir jūs drįstate, panele Vestern, šitaip kalbėti apie jį? Taip įžūliai 
prisipažinti mylinti tą galvažudį? 

— Tikrai, medem, jūs labai keistai suprantate mano žodžius. 

— Ne, panele Vestern, — užsiliepsnojo tetulė, — aš to nebepakęsiu; 
jūs, matyt, iš tėvo išsigudrinote šitaip elgtis su manim; tai jis išmokė jus 
gaudyti mane ne tą žodį pasakius. Jis visiškai sugadino jus savo kvaila 
auklėjimo sistema; na ir, Dieve, padėk, tepasidžiaugia savo vaisiais, nes 
aš dar sykį kartoju, kad rytoj rytą pristatysiu jus atgal. Aš visas savo 
pajėgas atitraukiu iš mūšio lauko ir nuo šiol, kaip išmintingasis Prūsijos 
karalius, laikysiuosi griežčiausio neutraliteto. Jūs abu pernelyg gudrūs; 
kur čia man judviem vadovauti! Na, ruoškitės, susirinkite savo daiktus, 
nes rytoj rytą turėsite palikti šiuos namus. 

Sofija ėmė iš naujo įtikinėti kaip begalėdama, bet teta buvo kurčia 
viskam, ką ji sakė. Šitaip pasiryžusią mums tenka dabar ją palikti, nes, 
atrodo, nėra jokios vilties perkalbėti šią garbiąją damą. 


Devintasis skyrius 


KAS NUTIKO PONUI DŽONSUI 
KALĖJIME 


onas Džonsas išbuvo kone dvidešimt keturias slegiančias va- 

landas vienatvėje, nebent tik retkarčiais užeinant Partridžui, iki 
sugrįžo ponas Naitingeilas. Šis padorus vaikinas nepaliko ir nepamiršo 
savo draugo, ir didžiumą savo laiko praleido rūpindamasis jo reikalais. 

Teiraudamasis jis sužinojo, kad vieninteliai liudytojai, matę, kaip pra- 
sidėjo ta nelaimingoji dvikova, buvo jūreiviai iš karo laivo, kuris tada, 1š- 
metęs inkarą, stovėjo Deptforde!. Todėl jis nukako į Deptfordą ieškoti tų 
jūreivių; ten jam buvo pasakyta, kad vyrai, kurių jis ieškąs, visi išlipę į kran- 
tą. Tada jis leidosi jų pėdomis iš vietos į vietą, iki pagaliau rado porą jų, 
begeriančių su kažkokiu trečiu asmeniu smuklėje netoli Oldersgeitstrito“. 

Naitingeilas pareiškė norįs pasikalbėti su Džonsu vienas (nes kai jis 
jėjo pas jį, ten buvo Partridžas). Vos lik jie liko vienudu, Naitingeilas 
paėmė Džonsą už rankos ir tarė: 

— Na, mano šaunusis bičiuli, pasiruošk drąsiai išklausyti, ką aš pa- 
sakysiu... Man skaudu, kad atnešu blogas naujienas, bet jaučiu pareigą 
jas pranešti. 

— Aš jau numanau, kokios tos blogos naujienos, — tarė Džonsas. — 
Mano vargšas priešininkas pasimirė. 

— Tikiuosi, kad ne, — atsakė Naitingeilas. — Dar šįryt jis tebebuvo 
gyvas; bet aš nenoriu tau pataikauti; bijau, kad vis dėlto jo žaizda mirti- 
na. Tačiau jeigu viskas įvyko, kaip tu pasakojai, tai, kad ir kas nutiktų, 
tau belieka bijoti tik savo paties sąžinės priekaištų; tačiau atleisk man, 
brangusis Tomai, jeigu paprašysiu papasakoti net ir blogiausias to at- 
sitikimo smulkmenas savo draugams. Nuslėpdamas ką nors tu tik sau 
bloga padarysi. 


! Depifordas - Londono priemiestis ant dešiniojo Temzės kranto. 


* Oldersgeitstritas — gatvė Sityje. 

— Ar kada aš daviau tau akstiną, mano brangusis Džekai, sviesti man 
tokį žiaurų įtarimą? — užsigavo Džonsas. 

— "Turėk kantrybės, — atsakė Naitingeilas, — ir aš viską papasakosiu. 
Kuo stropiausiai išsiteiravęs, aš pagaliau suradau du žmogėnus, kurie 
matė tą nelaimingą atsitikimą, ir turiu, deja, pasakyti, kad jie apie įvykį 
nepasakoja taip palankiai, kaip tu pats išdėstei. 

— O ką jie sako? — paklausė Džonsas. 

— Man labai skaudu kartoti jų žodžius: bijau, jog tie liudytojai gali tik 
pabloginti tavo padėtį. Jie sakosi buvę per toli, kad būtų galėję nugirsti 
bent žodį, ką jūs kalbėjote, bet jie abu vienu balsu liudija, kad pirmasis 
smogei tu. 

— Prisiekiu savo garbe, jie šmeižia mane! — sušuko Džonsas. — Jis ne 
tik pirmasis smogė, bet smogė be mažiausios mano provokacijos. Kas 
paskatino tuos niekšus šitaip melagingai mane kaltinti? 

— Taip, šito aš negaliu suprasti, — atsakė Naitingeilas, — ir jeigu nei tau 
pačiam, nei man, tavo nuoširdžiausiam draugui, nesuprantamos priežas- 
tys, paskatinusios juos taip šmeižti, tai kuo tąsyk remsis abejingas teis- 
mas, nenorėdamas jais patikėti? Aš jiems keletą sykių pakartojau savo 
klausimą ir lygiai tą pat padarė šalia jų sėdintis nepažįstamasis, kuris 
atrodė esąs taip pat iūreivis ir kuris iš tikrųjų labai tave užjautė: jis karštai 
prašė juos nepamiršti, kad nuo jų parodymų priklausanti žmogaus gy- 
vybė; jis dar kartą ir dar kartą vis klausė, ar jie visiškai įsitikinę savo pa- 
rodymų tikrumu; į tai abu atsakė teigiamai ir pareiškė galį savo žodžius 
patvirtinti priesaika. Dėl Dievo meilės, brangusis drauge, prisimink vis- 
ką pats: juk jeigu teismas jų parodymus nuspręs esant įtikinamus, tai tau 
reikia iš anksto pagalvoti, kaip apginti savo interesus. Aš nenoriu baugin- 
ti, bet, manau, tu žinai, kokie griežti šiuo atveju įstatymai: jie nepateisina 
tavo poelgio, kad ir kaip smarkiai buvai įžeistas žodžiu. 

— Deja, mano drauge! — sušuko Džonsas. — Kokius interesus gali 
turėti toksai nelemtėlis kaip aš? Be to, bene manai, kad aš panorėsiu 
likti gyvas, jei būsiu apskelbtas žmogžudžiu? Jei aš turėčiau draugų (o 
jų, deja, nėra), tai ar man užtektų drąsos prašyti juos, kad jie stotų ginti 
žmogų, pasmerktą už baisingiausią nusikaltimą? Patikėk, tokių vilčių aš 

neturiu, bet tvirtai pasikliaunu Aukščiausiuoju: esu tikras, jis pasiųs man 
pagalbą, kurios esu nusipelnęs. 

Ir jis užbaigė iškilmingai ir karštai tvirtindamas, kad visa, ką jis anks- 
čiau pasakė, yra gryniausia tiesa. 

Naitingeilo susvyravęs pasitikėjimas savo draugu vėl ėmė stiprėti, 
kai pasirodė ponia Miler ir papasakojo liūdnus savo žygio rezultatus. Ją 
išklausęs, Džonsas didvyriškai sušuko: 

— Na, mano drauge, dabar man vis tiek, kad ir kas atsitiks — ypač su 
mano gyvybe! Ir jeigu dangus panorės, jog aš išpirkčiau pralietą kraują, 
tikiuosi, Dievo malonė teiksis kada nors išteisinti mane ir, žmonėms 
patikėjus mirštančiojo žodžiais, bent išgelbėsiu savo garbę. 

Dabar tarp kalinio ir jo draugų įvyko labai slogi scena, kurią regėti 
vargu ar būtų malonu mano skaitytojams, taip pat vargu ar jie panorėtų, 
kad aš ją smulkiau aprašinėčiau. Todėl tiesiog pereisiu prie to, kad po 
kiek laiko pasirodė kalėjimo sargas ir pranešė Džonsui, jog kažkokia ledi 
norinti su juo pasikalbėti, jeigu jis esąs neužimtas. 

Džonsą ši žinia labai nustebino. Jis pasakė nepažįstąs pasaulyje nė 
vienos moters, kurios apsilankymo tikėtųsi šitoje vietoje. Tačiau, neturė- 
damas jokio pagrindo atsisakyti jos vizito, jis atsisveikino su ponia Miler 
bei Naitingeilu ir liepė įleisti tą ledi. 

Džonsas nustebo sužinojęs, kad jį nori aplankyti kažkokia moteris, 
ir jau visai apstulbo pamatęs, jog toji ledi ne kas kita kaip ponia Voters! 
Tačiau mes paliksime jį kankintis spėliojant, norėdami paskubėti į pa- 
galbą skaitytojui, kuris taip pat, matyt, gerokai nustebo, išties netikėtai 
pasirodžius šitai damai. 

Kas tokia ponia Voters, skaitytojas gerai žino, o kas ji buvo, jam 
dabar paaiškės. Mes prašome skaitytoją prisiminti, kad šitoji ledi išvyko 
iš Eptono ta pačia karieta su ponu Ficpatriku bei džentelmenu airiu ir 
drauge keliavo iki Bato. 

Reikia pasakyti, jog pono Ficpatriko žinioje tuo metu buvo laisva 
viena tarnyba, būtent žmonos tarnyba, nes dama, kuri anksčiau ėjo 
šias pareigas, atsistatydino arba bent atsisakė savo priedermių. Todėl 
ponas Ficpatrikas, pakeliui visapusiškai ištyręs ponią Voters, nuspren- 

dė, jog ji kuo kuo puikiausiai tinka šiai laisvai vietai, ir, vos atvykęs į 
Batą, pasiūlė jai ją užimti, o jo bendrakeleivė neprieštaraudama sutiko. 
Taigi ir Bate jie gyveno kaip vyras su žmona, ir kaip vyras su žmona 
atvyko į Londoną. 

Arba ponas Ficpatrikas buvo toks protingas žmogus, kad neno- 
rėjo skirtis su vienu skaniu kąsneliu iki nepasirūpino kito tokio, kurį 
dabar tiktai numatė susigrąžinti, arba ponia Voters ėjo savo pareigas 
taip gerai, kad jis ketino ją palikti šeimininke, o žmoną padaryti (kaip 
tai dažnai atsitinka) tik jos pavaduotoja — aš negaliu pasakyti; tiktai jis 
visai neužsiminė jai apie žmoną, neparodė laiško, kurį jam perdavė 
ponia Vestern, ir nė karto neužsiminė apie savo ketinimą susigrąžinti 
žmoną, o jau jokiu būdu neprasitarė apie Džonsą. Mat, nors ir pasi- 
ryžęs kautis su juo, kad ir kur jį sutiktų, jis toli gražu nemėgdžiojo tų 
išmintingų žmonių, kurie mano, kad patikimiausi sekundantai tokiais 
atvejais — žmona, motina, sesuo, o kartais ir visa šeima. Todėl pirmą 
kartą visa tai ji išgirdo iš Ficpatriko lūpų, kai jis buvo parneštas namo 
iš užeigos, kur chirurgas jį sutvarstė. 

Bet kadangi ponas Ficpatrikas niekad nemokėjo žmoniškai apie ką 
nors papasakoti, o dabar kalbėjo gal dar padrikiau kaip paprastai, tai 
ponia Voters ne taip jau greitai susigaudė, kad džentelmenas, kuris jį su- 
žeidė, buvo kaip tik tas pats asmuo, kuris ir jai pervėrė širdį — nors žaiz- 
da nebuvo mirtina, bet tokia gili, kad dar lig šiol nebuvo spėjusi užgyti. 
Tačiau vos tik ji sužinojo, kad Džonsas buvo tas žmogus, kurį pasodino į 
kalėjimą už tariamą žmogžudystę, pasinaudojo pirma proga palikti poną 
Ficpatriką slaugytojos globai ir išskubėjo aplankyti dvikovos laimėtojo. 

Jinai įėjo į kamerą su linksma veido išraiška, tačiau ši bematant pa- 
sikeitė išvydus poną Džonsą didžiai nuliūdusį. Vaikinas, vos ją pamatęs, 
staiga pašoko ir persižegnojo. 

— Aš nė kiek nesistebiu, jog esate apstulbęs, — tarė ponia Voters, — 
esu tikra, kad nesitikėjote mane pamatyti; manau, damos retai ką čia te- 
trikdo savo vizitais, nebent žmonos. Tad spręskite, pone Džonsai, kokią 
jūs man turite galią. Tikrai nemaniau, persiskirdama su jumis Eptone, 
jog mums bus lemta dar susitikti ir net tokioje vietoje. 

— Išties, medem, aš turiu jums būti didžiai dėkingas už šį vizitą, — at- 
sakė Džonsas. — Retas kuris teatlanko nelaimingąjį, ypač tokioje krau- 
pioje būstinėje. 

— Prisipažįstu, pone Džonsai, man sunku patikėti, kad jūs — tas pats 
malonus vaikinas, kurį aš regėjau Eptone. Juk jūsų veidas niūresnis už 
viso pasaulio požemius. Kas jums yra? Kodėl jūs toks? 

— Aš manau, medem, - atsakė Džonsas, — jei jau sužinojote, kad aš 
čia, tai, be abejo, jums ne paslaptis, dėl kokios nelaimingos priežasties 
čionai esu. 

— Kodėl nelaimingos! Jūs bakstelėjote dvikovoje priešininkui — štai 
ir viskas. 

Toks lengvapėdiškumas šiek tiek papiktino Džonsą, ir jis, labai 
grauždamasis, papasakojo visa, kas įvyko. 

— Na, jeigu jūs taip viską imate į širdį, sere, — tarė ponia Voters, — tai 
aš jus suraminsiu: jūsų priešininkas nemirė ir, kiek Žinau, jam negresia 
joks pavojus. Mat chirurgas, kuris suteikė jam pirmąją pagalbą, buvo 
jaunas vyrukas ir, atrodo, norėjo nušviesti sužeistojo būklę kuo nepalan- 
kiausiai, kad jo išgydymas jam suteiktų kuo daugiau garbės; bet nūnai jį 
apžiūrėjo karaliaus rūmų chirurgas; jis pasakė: jeigu sužeistasis nesusirgs 
karštlige, kurios simptomų kol kas nematyti, tai jis dėl jo gyvybės nė kiek 
nebūgštaująs. 

Džonsas išklausė su dideliu palengvėjimu šią žinią, kuriai patvirtinti 
ponia Voters dar pridūrė: 

— Per nuostabų įvykių atsitiktinumą aš gyvenu tuose pačiuose na- 
muose ir mačiau jį. Galiu patikinti, jog jis pripažįsta jus pasielgus tei- 
singai ir sako, kad ir kokie būtų padariniai, jis buvęs tas, kuris pradėjęs 
kivirčą, O jūs esate visai nekaltas. 

Ponios Voters atneštos žinios visiškai nuramino Džonsą, ir jis papa- 
sakojo jai daugelį dalykų, nors jai ir žinomų: pavyzdžiui, kas toks ponas 
Ficpatrikas, dėl ko jis buvo toks įniršęs ir t. t. Buvo ir naujų faktų, kurių 
jinai nežinojo: nuotykis su mova, kitos smulkmenos. Džonsas tenutylėjo 
Sofijos vardą. Paskui jis ėmė sielvartauti dėl savo palaido gyvenimo ir 
baisingų nuodėmių — taigi būtų neatleistina, jeigu jis nepasimokytų iš 

jų ir neatsižadėtų savo nedorybingo elgesio. Džonsas sakėsi esąs tvirtai 
pasiryžęs daugiau nenusidėti, kad jam nenutiktų dar didesnių bėdų. 

Ponia Voters smagiai pasijuokė iš jo, kad jis priesaikaująs paveiktas 
kalėjimo ir prislėgtos nuotaikos. Jinai paporino jam keletą sąmojų apie 
susirgusį velnią ir pasakė, kad, be mažiausios abejonės, netrukus pama- 
tysianti Džonsą laisvą ir tokį pat linksmą kaip anksčiau. 

— Ir tada, aš įsitikinusi, jūs galutinai nusikratysite tų sąžinės skrupulų, 
kurie dabar jus kankina. 

Ji pasakė dar daugiau panašių pastabų, kurios, kai kurių skaitytojų 
nuomone, vargu ar darytų jai garbės; kita vertus, mes bijome, kad Džon- 
so atsakymai sukels juoką kitiems. Todėl praleisime likusią jų pašnekesio 
dalį tepaminėdami, kad pasimatymas baigėsi kuo nekalčiausiai, Džonsui 
esant labiau patenkintam negu jo lankytojai; mat mūsų herojų nepapras- 
tai pradžiugino jos atneštos naujienos, o ponia Voters liko gerokai nu- 
sivylusi atgailavimu žmogaus, apie kurį per pirmą pažintį jinai susidarė 
visai priešingą nuomonę. 

Štai taip Džonso liūdesys, kurį sukėlė Naitingeilo pasakojimas, buvo 
beveik išsklaidytas; tačiau dėl nenusisekusio ponios Miler žygio jis tebe- 
sikrimto. Našlės žodžiai taip derinosi su tuo, ką Sofija rašė paskutiniame 
laiške, kad jis nė kiek neabejojo, jog jinai parodė laišką savo tetai ir yra 
pasiryžusi galutinai jo išsižadėti. Kančios, kurias Džonsui sukėlė ši min- 
tis, galėjo prilygti tik smūgiui, kurį Fortūna buvo parengusi jam ir apie 
kurį mes papasakosime kitos knygos antrame skyriuje. 


AŠTUONIOLIKTOJI KNYGA 


abimanti able šešetą dienų 


Pirmasis skyrius 
ATSISVEIKINIMAS SU SKAITYTOJU 


Gai skaitytojau, mes ir pasiekėme paskutiniąją mūsų ilgos kelio- 
nės stotį. Kadangi keliavome drauge per tiek daug puslapių, tai 
elkimės kaip ir pašto karietos keleiviai, nesiskyrę vienas su kitu keletą 
dienų; jeigu jiems ir pasitaiko kelyje šiek tiek pasisvaidyti žodeliais ar 
pašnairuoti, paprastai jie galop viską pamiršta ir paskutinį kartą lipa į 
ekipažą linksmi ir gerai nusiteikę, nes po šio paskutinio kelionės ruožo 
mes, kaip ir jie, gal daugiau ir nesusitiksime. 

Jeigu aš pasinaudojau šiuo palyginimu, leiskite man jį tęsti ir toliau. 
Taigi, šioje paskutinėje knygoje aš ketinu elgtis kaip tie garbieji ponai, 
keliaują drauge karietoje. Visiems gerai žinoma, jog po paskutinės sto- 
ties bet kokie juokai ir pokštai atidedami į šalį; kad ir kaip būtų įsisma- 
ginęs juokauti kuris nors keleivis, jo linksmumas praeina, ir pokalbis 
darosi paprastas ir rimtas. 

Taip ir aš, jeigu ir leidau sau šen bei ten per ilgą šį veikalą vieto- 
mis tave pralinksminti, skaitytojau, tai dabar visa tai atmetu. Į šią knygą 
man reikia sukimšti tiek daug įvairiausios medžiagos, kad joje nebeliks 

vietos juokingoms pastaboms, kurių aš nevengiau kitose knygose ir ku- 
rios galbūt nuvaikė tau snaudulį, kai jis būdavo besumerkiąs akis. Šitoje 
paskutinėje knygoje tu neberasi nieko panašaus (arba tik labai nedaug). 
Čia tebus grynas pasakojimas; ir perbėgęs daugybę įvykių, kurie surašyti 
šioje knygoje, tu nusistebėsi, kaip jie visi galėjo tilpti tiekoje puslapių. 

Pasinaudoju, mielas drauge, šia proga (nes kitos mes nebeturime) 
nuoširdžiai palinkėti tau viso geriausio. Jeigu tau buvau įdomus bendra- 
keleivis, tai būki tikras, aš kaip tik to ir tenorėjau. Jeigu kuo užgavau tave, 
tatai atsitiko nenoromis. Galbūt kai kurie čia papasakotieji dalykai įskau- 
dino tave ar tavo draugus, bet aš iškilmingai pareiškiu, jog aš neturėjau 
mintyje nei tavęs, nei jų. Aš neabejoju, kad tarp kitų dalykų, kurių pri- 
siklausei apie mane, tau veikiausiai teko išgirsti, jog tavo bendrakeleivis 
— storžieviškas juokdarys; bet kad ir kas tai sakė, visa tai šmeižtas. Nie- 
kas taip nepakenčia storžieviškumo ir bjaurisi juo, kaip aš; ir niekas ne- 
turi tam tvirtesnio pamato, nes niekas nuo jo nėra tiek nukentėjęs, kiek 
aš; piktas likimas panorėjo, kad man būtų dažnai priskiriami konevei- 
kiantieji kūriniai tų pačių autorių, kurie kituose savo straipsniuose patys 
koneveikė mane, kiek tik beįmanydami. 

Tačiau visi šitokie veikalai, aš tvirtai įsitikinęs, bus seniai pamiršti, 
kada šis puslapis trauks skaitytojų dėmesį; kad ir kokios neilgaamžės 
mano knygos, jos vis dėlto veikiausiai pergyvens savo netvirtą autorių ir 
niekingas jo bendraamžių kritikų pastangas. 


Antrasis skyrius 


KURIAME APRAŠOMAS LABAI 
TRAGIŠKAS ĮVYKIS 


1977 sėdint nugrimzdus į nemalonius svarstymus, kaip mes 
ji palikome, į kamerą įėjo vos besilaikydamas ant kojų Partri- 
džas; jis buvo išbalęs it drobė, akys padėrusios, plaukai atsistoję piestu, 
visas tirtėjo. Galėjai pamanyti, kad jis išvydo vaiduoklį, arba, teisingiau, 
jis pats atrodė kaip vaiduoklis. 

Džonsas, kuris nebuvo iš bailiųjų, negalėjo susilaikyti nepasibaisėjęs 
šia jo išvaizda. Jis taip pat išbalo ir sumikčiojęs paklausė: 

— Kas tau? Kas atsitiko? 

— Meldžiu, sere, nepykite ant manęs, — atsakė Partridžas. — Garbės 
žodis, aš slapta nesiklausiau, bet man teko pasilikti gretimame prieangy- 
je. Išties, norėčiau būti už šimto mylių nuo čia, kad tik nebūčiau girdėjęs 
to, ką girdėjau. 

— Dieve mano, na, kas yra? — sušuko Džonsas. 

— Kas yra, sere? O Dieve! Sakykite man, ar ta moteris, kuri tik ką iš 
čia išėjo — toji pati, su kuria jūs buvote Eptone? 

— Ta pati, Partridžai, — atsakė Džonsas. 

— Ir jūs, sere, tikrai gulėjote su ta moterim? — paklausė Partridžas 
drebančiu balsu. 

— Aš bijau, kad tai, kas nutiko tarp mūsų, nėra paslaptis, — atsakė 
Džonsas. 

— Ne, dėl Dievo meilės, sere, atsakykite man atvirai! 

— Tu juk žinai, kad gulėjau! - sušuko Džonsas. 

— Tada tepasigaili Viešpats jūsų sielos ir teatleidžia jums! Jūs gulėjote 
su savo paties motina — tatai lygiai taip pat tikra, kaip aš gyvas ir stoviu 
čia prieš jus! 

Tai išgirdęs, Džonsas staiga pavirto dar ryškesniu siaubo paveikslo 
įsikūnijimu ir už patį Partridžą. Apstulbęs jis liko lyg nebylys, ir kurį laiką 

jie abu stypsojo tylomis, kraupiai įsistebeilijusiomis vienas į kitą akimis. 
Pagaliau mūsų herojus atgavo žadą ir trūkčiojamu balsu suvapėjo: 

— Kaip? Kaip? Ką tu pasakei? 

— O, sere, — atsiliepė Partridžas, — aš negaliu kalbėti, man trūksta 
kvapo, bet tai, ką aš jums pasakiau — tikriausia tiesa... Moteris, kuri ką 
tik išėjo — jūsų motina. Kokia nelaimė, sere, kad man neteko tada jos 
pamatyti ir įspėti jūsų! Tikriausiai pats velnias pasimaišė ir įtraukė jus į 
tokią nuodėmę. 

— Taip, matyt, Fortūna nusprendė tol kankinti mane, iki visiškai iš- 
protėsiu. Bet kam aš vainoju Fortūną? Pats esu visų savo nelaimių prie- 
žastis. Visos mane ištikusios bėdos yra mano paties užsitrauktos per 
pasileidimą ir išdykavimą. Po to, ką tu pasakei, Partridžai, aš tiesiog ne- 
besuprantu, kas man darosi! Tai, vadinasi, ponia Voters... Bet kam šis 
klausimas? Juk tu, žinoma, turi ją pažinti... Jeigu nors šiek tiek mane 
myli — ne, jeigu tu nors per nago juodymą manęs gailiesi, - meldžiu tave, 
grąžink atgal tą nelaimingą moteriškę. O teisingasis Dieve! Kraujomai- 
ša... su motina! Štai kokiam prakeiksmui aš pasmerktas! 

Ji tarsi apėmė siaubinga, klaiki sielvarto ir nevilties agonija, tad Partri- 
džas tarė nepaliksiąs jo šitaip besikankinančio; bet po kiek laiko, praėjus 
pirmiesiems skausmo priepuoliams, Džonsas šiek tiek susitvardė ir, pasa- 
kęs Partridžui, kad šią nelaimingą moteriškę galima rasti tuose pačiuose 
namuose, kur gyvena sužeistasis džentelmenas, pasiuntė jį ieškoti jos. 

Jeigu skaitytojas teiksis savo atmintyje atnaujinti Eptono įvykius, ap- 
rašytus devintojoje knygoje, tai natūralu, jei jis nustebs dėl šitaip supuo- 
lusių aplinkybių, kurios, nelaimei, sutrukdė Partridžui susitikti su ponia 
Voters, kai ji ten praleido su Džonsu ištisą parą. Panašius atvejus mes 
dažnai regime gyvenime, kur didžiausius įvykius sukelia keista niekingų 
smulkmenų samplaika; ne vieną tokį pavyzdį atidus skaitytojas gali at- 
rasti ir mūsų istorijoje. 

Bergždžiai ieškojęs dvi ar tris valandas, Partridžas grįžo pas savo 
poną, neišvydęs ponios Voters. Džonsas, kuris ir taip jau blaškėsi iš ne- 
vilties, jam taip ilgai nepasirodant, vos nepamišo, išgirdęs savo pasiunti- 
nio pasakojimą. Tačiau netrukus, didžiai jo laimei, jis gavo tokį laišką: 

5ere! 

Išedama 1$ jūsų, aš sutikau vieną džentelmeną, jis babasakojo man able jus 
tokį dalyką, kad likau didžiai nustebinta tr sujaudinta. Bet dabar neturiu Rada 
apie tai rašyti, 0 jūs batvardykite savo smalsumą iki kito mūsų susitikimo, Ruris 
įvyks kuo greiausiai, kada tik aš galėsiu. O, bone Džonsas, man nė į galvą ne- 
alėjo tą laimingą Eptone dieną, kurios brisiminimas gali abnuodyti visą gyvenimą, 
kas Tas žmogus, su kuriuo tada buvau tokia laiminga. Patikėkite, j0g aš visuomet 
pasikiksiu atsidavusi jūsų nelaimingoji 

Dž. Voters 

P. $. Normu, kad jūs visai nesikrimstumėte, nes bonui Ficbatrikui nebegresia 
Joks pavojus; taigi kad tr dėl kokių kitų sunkių nusikaltimų jums tektų atgailauti, 
žmogžudystė brie jų nepriklauso. 


Džonsui laiškas iškrito iš rankų (jis nebegalėjo jo išlaikyti ir iš viso 
nebeturėjo jėgų padaryti bet kokį judesį). Partridžas pakėlė jį nuo žemės 
ir, gavęs nebylų Džonso sutikimą, taip pat perskaitė; tatai paveikė jį nė 
kiek ne mažiau kaip Džonsą. Teptukui, o ne plunksnai derėtų atvaiz- 
duoti siaubą, kuris atsispindėjo jų veiduose. Jiems šitaip stovint giliai su- 
simąsčius, įėjo kalėjimo sargas ir, nekreipdamas jokio dėmesio į tai, kas 
ryškėjo abiejų veiduose, pranešė Džonsui, kad su juo norįs pasikalbėti 
vienas žmogus. Džonsas paprašė tuoj pat jį įleisti — tai buvo Juodasis 
Džordžas. 

Nepratęs matyti kaip kalėjimo sargas siaubo paveikslų, Džordžas 
beregint pastebėjo susijaudinimą Džonso veide. Jis pagalvojo, jog tai dėl 
nelaimingojo įvykio, kuris pono Vesterno namuose buvo komentuoja- 
mas kuo nepalankiausiai, ir todėl nusprendė, kad pono Džonso prie- 
šininkas pasimirė, o jo paties laukia gėdinga mirtis. Ši mintis smarkiai 
nuliūdino Džordžą, nes jis buvo užjaučiąs žmogus ir, nors jį kartą į nuo- 
dėmę ir pastūmėjo labai patraukli pagunda, apskritai nebuvo nedėkingas 
už paslaugas, kadaise jam padarytas Džonso. 

Vargšelis vos neapsiašarojo, išvydęs šį liūdną reginį. Jis pasakė Džon- 
sui nuoširdžiai užjaučiąs jį dėl ištikusios nelaimės ir pasiteiravo, ar nega- 


lėtų kuo nors jam padėti. 

— Gal kartais, sere, — paklausė jis, — jums reikia pinigų? Jei taip, tai 
kuklios mano santaupos yra jūsų paslaugoms. 

Džonsas karštai paspaudė jam ranką ir didžiai padėkojo už tokį 
malonų pasiūlymą, bet atsakė, kad pinigai jam visai nereikalingi. Tada 
Džordžas dar primygtiniau ėmė siūlyti savo paslaugas. Džonsas vėl pa- 
dėkojo jam patikindamas, jog tai, ko jam reikia, negalįs duoti nė vienas 
žmogus pasaulyje. 

— Drąsos, drąsos, mano gerasis pone, — ramino jį Džordžas, — ne- 
imkite šito dalyko taip giliai į širdį. Viskas gali baigtis geriau, negu jūs 
įsivaizduojate; juk esate ne pirmas, kuriam pasitaikė nužudyti žmogų, ir 
ne vienas juk yra išsisukęs. 

— Jūs šaunate pro šalį, Džordžai, - tarė Partridžas, — tasai džentelme- 
nas nemirė, ir jo gyvybei negresia pavojus. Netrukdykite mano pono: jį 
dabar kamuoja kitas sielvartas, ir jam padėti jūs negalite. 

— Jūs nežinote, ką aš galiu ir ko ne, pone Partridžai, — atsakė Džor- 
džas. — Jeigu jis susirūpinęs dėl mano panelės, tai aš turiu šį tą jam pa- 
pasakoti. 

— Ką, pone Džordžai? —- sušuko Džonsas. — Gal kas nors paskutiniu 
metu atsitiko mano Sofijai? Mano Sofijai! Kaip aš, toksai niekšas, drįstu 
teršti jos vardą! 

— Tikiuosi, sere, kad jinai bus jūsų, — atsakė Džordžas. — Taip, 
taip, klausykitės. Ponia Vestern tik ką sugrąžino panelę Sofiją pas 
tėvą, ir baisu, kas ten dėjosi. Aš negalėjau kaip reikiant permanyti, 
nuo ko viskas užvirė, bet mano ponas buvo velniškai įdūkęs, ponia 
Vestern nė kiek ne mažiau; aš girdėjau, kaip ji, eidama pro duris ir 
sėsdamasi į portšezą, pasakė, kad į pono namus niekad kojos nebe- 
kelsianti. Aš nežinau, kas ten nutiko, tikrai nežinau, bet man einant 
iš namų ten vėl buvo tyku ir ramu; Robinas, kuris patarnavo vaka- 
rieniaujant, pasakė, jog seniai bematęs skvairą tokį malonų su jau- 
nąja panele: ponas keletą kartų ją pabučiavo ir pareiškė, kad duosiąs 
jai visišką laisvę ir niekad nebeužrakinėsiąs. Nusprendžiau, jog šitos 
naujienos jus pradžiugins, todėl išslinkau iš namų, nors laikas jau ir 
vėlus, kad viską jums papasakočiau. 

Ponas Džonsas padėkojo Džordžui sakydamas, kad jis iš tikrųjų 1a- 
bai apsidžiaugęs, nes, nors jis niekad nebeišdrįsiąs pakelti akių į tą įsta- 
biąją būtybę, niekas negalį taip jo paguosti dabartinėje nelaimėje, kaip 
geros žinios apie Sofiją. 

Kita pašnekesio dalis lietė dalykus, nevertus čia perpasakoti. Tegu 
skaitytojas atleidžia mums, kad taip staiga nutraukiame aprašomą sceną, ir 
tesiteikia išklausyti, kodėl skvairas pasidarė toks lipšnus savo dukteriai. 

Ponia Vestern, atvykusi pas brolį, iš karto ėmė dėstyti, kokią didžią 
garbę suteiktų ir kokią naudą duotų jų šeimai susigiminiavimas su lor- 
du Felamaru, kuriam jos dukterėčia griežtai atsakė. Kai skvairas palai- 
kė dukters pusę dėl šio dalyko, ji bematant tiesiog įsiuto ir prikalbėjo 
skvairui tiek įžūlybių ir įžeidimų, jog tam trūko kantrybė, ir tarp brolio 
ir sesers užvirė tokia žodžių dvikova, kokios turbūt niekad dar negirdė- 
jo Bilingsgeito rajonas. Pasiekusi aukščiausią plūdimosi lygmenį, ponia 
Vestern išėjo ir todėl, žinoma, neturėjo kada parodyti broliui Sofijos 
gautą laišką, kuris būtų sugadinęs visą reikalą; tiesą pasakius, man rodos, 
kad susirtejus jai visai iš galvos išdulkėjo tas laiškas. 

Kai ponia Vestern dingo, Sofija, lig šiol tylėjusi ir iš reikalo nesikišti, 
ir bjaurėdamasi bet kokiu barniu, atsidėkojo tėvui, kad jis užstojo ją, 
palaikydama jį prieš tetą. Pirmą kartą ji šitaip pasielgė ir tuo suteikė didį 
džiaugsmą skvairui. Be to, jis prisiminė primygtinį pono Olverčio prašy- 
mą atsižadėti visokių prievartos priemonių; ir kadangi nė kiek neabejojo, 
jog Džonsas bus pakartas, tai nė neabejojo įveiksiąs dukterį geruoju. 
Todėl jis vėl apgobė ją karščiausia tėvo meile; šitai taip paveikė paklus- 
nią, dėkingą, švelnią ir mylinčią Sofijos širdį, kad jeigu ne žodis, duotas 
Džonsui, ir galbūt dar šis tas, su kuo buvo susijęs mūsų herojus, tai aš 
labai abejoju, jog ji iš noro įtikti tėvui nebūtų savęs paaukojusi žmogui, 
kuris jai nepatiko. Jinai pasakė, kad nuo šiandien visas jos gyvenimo 
tikslas būsiąs įtikti tėtušiui, o tekėti ji niekad netekėsianti be jo sutikimo; 
tatai iškėlė senį taip arti pačių laimės viršūnių, kad jis nusprendė žengti 
dar truputį aukščiau ir nuėjo gulti visai girtas. 

Trečiasis skyrius 


OLVERTIS LANKO SENĮ 
NAITINGEILĄ; KEISTAS ATRADIMAS, 
KURĮ JIS TENAI PADARĖ 


itą rytą po aprašytų įvykių ponas Olvertis, kaip buvo žadėjęs, 

| ii aplankyti senojo Naitingeilo, kuriam turėjo tiek įtakos, 

kad pasikalbėjęs su juo apie tris valandas, išgavo iš jo sutikimą pasimatyti 
su sūnumi. 

Čia nutiko labai netikėtas dalykas — vienas tų keistų atsitikimų, ku- 
riais remdamiesi rimti ir dori žmonės daro išvadą, jog Apvaizda dažnai 
padeda atskleisti slapčiausias niekšybes, kad įspėtų žmones nemesti do- 
ros kelio nusigriebus minties, jog atsargiai žengiant galima be pavojaus 
leistis į ydas. 

Ponas Olvertis, įėjęs pas poną Naitingeilą, išvydo Juodąjį Džordžą, 
bet neatkreipė į jį dėmesio, taigi Džordžas nusprendė, kad jis jo nė ne- 
pastebėjo. 

Tačiau, abiem ponams susitarus dėl pagrindinio dalyko, Olvertis pa- 
klausė Naitingeilą, ar jis pažįstąs Džordžą Sigrimą ir kuriuo reikalu tas 
žmogus lankosi jo namuose. 

— Taip, — atsakė Naitingeilas, — aš jį pažįstu labai gerai. Nuostabus 
apsukruolis: mūsų laikais jis išsigudrino sutaupyti penkis šimtus svarų 
nuomodamas ūkį, kuris per metus duoda ne daugiau kaip trisdešimt. 

— Ir visa tai jis jums pats prišnekėjo? — paklausė Olvertis. 

— Taip, ir tikiu, kad jis nemeluoja, — atsakė Naitingeilas, — nes pinigus 
aš turiu savo rankose, iš viso penkis banknotus; aš juos nusprendžiau 
arba paskolinti geromis sąlygomis, arba pirkti žemės Šiaurės Anglijoje. 

Olvertis paprašė parodyti jam banknotus ir net persižegnojo pamatęs 
neįtikėtiniausią dalyką. Jis pareiškė Naitingeilui, kad šie banknotai anks- 
čiau priklausė jam, ir papasakojo, kaip viskas buvo. Niekas nesiskundžia 
suktybėmis versle garsiau už plėšikus, lošėjus ir kitus panašaus plauko 
vagis ir niekas su didesniu pasipiktinimu nekoneveikia lošėjų ir visų kitų 

sukčių apgaulių kaip palūkininkai, makleriai ir kitokie tos pat kategorijos 
vagys, — ar tik ne todėl, kad vienas suktybės būdas demaskuoja ir meta 
šešėlį kitam, o gal kad pinigai (toji visų sukčių meilužpalaikė) verčia juos 
matyti vienas kitame konkurentus; kad ir kaip ten būtų, Naitingeilas, tai 
išgirdęs, bematant ėmė plūsti Džordžą kur kas pikčiau, negu būtų sau 
leidęs teisingas ir doras Olvertis. 

Olvertis paprašė Naitingeilą pasaugoti pinigus ir laikyti paslaptį, iki 
jis nurodys, ką toliau daryti, o jeigu jam pasitaikytų Džordžą sutikti anks- 
čiau, neduoti jam suprasti, jog jis žino apie banknotus. Paskui Olvertis 
grįžo į savo butą, kur rado didžiai nuliūdintą žento atneštų žinių ponią 
Miler. Ponas Olvertis linksmai pasakė turįs jai pranešti šį tą linksma ir, 
daug nešnekėjęs, pareiškė, kad jam pavykę išgauti pono Naitingeilo su- 
tikimą pasimatyti su sūnumi ir kad jis nė kiek neabejojąs, jog senis leisis 
sutaikinamas, nors jį ir liūdina kitas panašus atsitikimas jo šeimoje. Ir jis 
papasakojo, kad nuo senojo Naitingeilo brolio pabėgusi duktė, o to dar 
nežinojo nei ponia Miler, nei jos žentas. 

Skaitytojas gali įsivaizduoti, su kokiu nuoširdžiu dėkingumu ir su ko- 
kiu džiaugsmu sutiko ponia Miler šią žinią; tačiau jos draugiški jausmai 
Džonsui buvo tokie stiprūs, kad aš nesu tikras, ar tik susirūpinimas jo 
likimu neprašoko joje pasitenkinimo, išgirdus šią mažą žinelę, tiek daug 
žadančią jos pačios šeimos laimei; ir gal net šitoji pati džiugi naujiena, 
priminusi jai daugybę Džonso padarytų paslaugų, veikiau ją nuliūdino, 
negu pradžiugino; dėkingumu alsuojanti jos širdis kalbėjo: ,, Tavo šeima 
dabar laiminga, o kaip prislėgtas yra tas vargšas jaunikaitis, kurio kilnu- 
mas padėjo pakreipti dabartinę mūsų palaimą!“ 

Olvertis, davęs jai truputį laiko sugromuliuoti (jeigu taip galima pa- 
sakyti) jo atneštą naujieną, pasakė, kad turįs dar šį tą pranešti, kas, jo 
įsitikinimu, ją pradžiuginsią. 

— Man rodos, — tarė jis, — aš aptikau geroką sumelę pinigų, priklau- 
sančią jūsų jaunajam džentelmenui, jūsų bičiuliui. Tiktai dabartinė jo 
būklė jam gali sutrukdyti jais pasinaudoti. 

Iš paskutinių žodžių supratusi, apie ką kalbama, ponia Miler atsidu- 
susi atsakė: 

— Aš dar nenustojau vilties, sere. 

— Ir aš iš visos širdies linkiu jam kuo geriausios kloties, — tarė Olver- 
tis, — tačiau sūnėnas šį rytą man pasakė, kad jo reikalai labai pablogėję. 

— Dieve mano! — sušuko ponia Miler. — Tačiau man įsakyta tylėti, 
nors tatai taip sunku, ypač girdint... 

— Medem, — tarė Olvertis, — galite kalbėti, ką norite; jūs mane per 
daug gerai pažįstate, kad manytumėte, jog aš prieš ką nors iš anksto 
nusistatęs, o dėl to jaunuolio — tai aš išties nuoširdžiai džiaugčiausi, jeigu 
jam pavyktų pasiteisinti ypač šiuo apgailėtinu atveju. Juk jūs pati prisi- 
menate, kaip aš jį mylėjau. Žmonės, aš žinau, smerkė mane už tokią beri- 
bę meilę. Ir jeigu nuo jo nusigręžiau, tai tam turėjau rimčiausią pagrindą. 
Patikėkite, ponia Miler, aš džiaugčiausi, jei įsitikinčiau klydęs. 

Ponia Miler nekantravo atsakyti jam, bet įėjusi tarnaitė pranešė, kad 
su ja norįs pasikalbėti kažkoks džentelmenas. Tada ponas Olvertis pa- 
siteiravo ją sūnėno, ir jinai atsakė, jog ponas Blaifilas jau kurį laiką sėdįs 
savo kambaryje su tuo ponu, kuris dažnai pas jį užeinąs; ponas Olvertis 
įspėjo, kad tai turįs būti Daulingas, ir įsakė tuoj pat jį pakviesti pas save. 

Atėjusiam Daulingui Olvertis, neminėdamas vardų, išdėstė bankno- 
tų istoriją ir paklausė, kokia bausmė gresianti asmeniui, padariusiam tokį 
nusikaltimą. Daulingas atsakė, kad, jo manymu, čia galima būtų pritaiky- 
ti juodąjį įstatymą, bet reikalas esąs gana subtilus ir pravartu būtų kreip- 
tis į prityrusį juristą. Jis pasisakė tuojau einąs konsultuotis vienu pono 
Vesterno reikalu ir, jei ponas Olvertis malonėtų, jis pateiktų šį atvejį 
apsvarstyti juristams. Olvertis sutiko. Tą minutę kambario duris pravėrė 
ponia Miler, bet, išvydusi Daulingą, sušuko: 

— Atleiskite, aš nežinojau, kad jūs ne vienas. 

Tačiau Olvertis paprašė ją įeiti pasakęs, jog jau baigęs reikalą. Tada 
ponas Daulingas pasišalino, ir ponia Miler įvedė poną Naitingeilą jau- 
nesnjjį: šis atėjo padėkoti Olverčiui už jo malonę; bet našlė neturėjo 
kantrybės leisti žentui pasakyti viską iki galo ir pertarė jį: 

— Ponas Naitingeilas, sere, atnešė gerų naujienų apie poną Džon- 
są; jis dabar grįžta iš sužeistojo džentelmeno, kurio gyvybei negresia 
joks pavojus ir, kas dar svarbiau, kuris pasisakė patsai pirmasis užpuolęs 

poną Džonsą ir smogęs jam. Aš esu tikra, jūs nenorėtumėte, kad ponas 
Džonsas būtų bailys! Būdama vyriškis, aš pati bematant išsitraukčiau 
špagą, jei man kas smogtų. Būk geras, brangusis, viską pats papasakok 
ponui Olverčiui! 

Naitingeilas patvirtino ponios Miler žodžius ir baigė savo pasako- 
jimą, kuo palankiausiai atsiliepdamas apie Džonsą, kuris, pasak jo, bu- 
vęs geraširdiškiausias vaikinas visame pasaulyje ir nė trupučio nelinkęs 
susikibti. Jis jau buvo benutyląs, bet ponia Miler paprašė jį pakartoti 
tuos pagarbiuosius žodžius, kuriais jis girdėdavo Džonsą atsiliepiant 
apie skvairą. 

— Kuo geriausiai kalbėti apie poną Olvertį, — pasakė Naitingeilas, — 
tai ne kas kita kaip tik tiesos pripažinimas, ir čia nėra jokio nuopelno; bet 
aš turiu pasakyti, kad nėra žmogaus, kuris būtų jautęs didesnę padėką 
už jūsų padarytą gera, kaip nelaimingasis Džonsas. Tikrai, sere, aš įsiti- 
kinęs, jog didžiausia našta, kuri slegia jį, yra jūsų nusigręžimas nuo jo. 
Jis ne kartą man sielvartavo dėl to ir nesyk kuo iškilmingiausiai tikino, 
kad niekad niekuo neužgavęs jūsų tyčiomis; maža to: jis prisiekinėjo, kad 
verčiau tūkstantį kartų mirtų, negu gyventų su sąžinės priekaištais nors 
dėl vienos nepagarbios, nedėkingos, nenuolankios minties apie jus. Bet 
prašau atleisti man, sere, bijau, jog išdrįsau liesti per daug opų dalyką. 

— Jūs pasakėte ne daugiau, negu reikalauja krikščionio pareiga! — pa- 
sakė ponia Miler. 

— Tikrai, pone Naitingeilai,- pritarė Olvertis, - kilnus jūsų užsistojimas 
už draugą yra labai pagirtinas ir duok, Dieve, kad jis to būtų nusipelnęs. Pri- 
sipažįstu, man džiugu išgirsti žinią, kurią atnešėte iš sužeistojo, ir, jeigu vis- 
kas pasirodys esą taip, kaip jūs pasakojote (o tuo aš1š tikrųjų nė kiek neabe- 
jJoju), tai, galimas daiktas, su laiku aš imsiu palankiau galvoti apie tą vaikiną; 
štai šitoji garbi moteriškė, o ir visi, kurie mane pažįsta, gali paliudyti, kad 
aš jį mylėjau taip karštai, lyg jis būtų buvęs mano sūnus. Iš tikrųjų, aš jį 
laikiau vaiku, likimo pavestu man globoti. Tebeprisimenu, kaip radau jį 
silpnutį, nekaltą mažytėlį savo lovoje, lig šiol tebejaučiu švelnų jo ranky- 
tės spustelėjimą. Tikrai, tikrai jis buvo mano numylėtasis. 

Tai pasakęs, Olvertis nutilo, o jo akyse pasirodė ašaros. 

Kadangi ponios Miler atsakymas į jo žodžius priverstų mus nukrypti 
nuo temos, tai mes čia apsistosime ir papasakosime, kaip aiškiai pakito 
pono Olverčio galvosena ir kaip atslūgo jo rūstis Džonsui. Panašių per- 
vartų išties dažnai pasitaiko apysakose ir dramos veikaluose vien dėl to, 
kad įvykių eiga artėja prie atomazgos, ir pateisinti juos galima autorių 
diktatu daryti, kas patinka; bet mes, nors ir neatsižadėdami šio diktato, 
naudosimės juo labai atsargiai ir tik ten, kur to neišvengiamai reikės, o 
to nenumatome šiame veikale. 

Poną Olverų pakeisti savo galvoseną paskatino laiškas, kurį jis ką tik 
gavo iš Skvero ir kurį mes pateiksime skaitytojui kito skyriaus pradžioje. 


Ketvirtasis skyrius 


KURIAME PATEIKIAMI 
DU LABAI SKIRTINGO 
STILIAUS LAIŠKAI 


džiai gerbiamas drauge! 

Aš jau buvęs rašęs jums, kad man uždrausta naudotis gydomaistais 
vandeninis, nes, Raib pasirodė išbandžius, jie veikiau žadina, negu silbnina 2an0 
Ioos simptomus. Šiandien turiu jums pranešti žinią, kuri, manau, prislėgs p2ano 
draugus labiau, negu fi brislėgė mane: daktaras Haringtonas tr daktaras Briusteris! 
pareaškė man, kad nesą Jokios vilties basveikti. 

Man teko kažkur skaityti, kad didžiausia filosofijos nauda yra ta, Rad 71 
moko, kaip reikia mirti. Todėl nenoriu daryti gėdos savo sbeczalybėi barodyda- 
mas, Jog nustebau gavęs bamoką, kuri jau senai turėjo būti mano išmokta. Ir vis 
dėlto pasakysiu tiesą: vienas evangelijos puslapis išdėsto 2aums $tą barmoką gertau 
negu ištisi senųjų tr naujųjų filosofų tomai. Jos batikinimas dėl amžinojo gyveniooo 
duoda kur kas stibresnę atramą sveikam protui negu visa paguoda, kurią galime 
pasisemti Iš brigimties dėsnių neišvengiamumo, 1$ mūsų smaginimosi bergždumo 
ar basisotinimo šiame basaulyje ir abskritai 1$ visų nuvalkiotų frazių, nors ir 
pajėgiančių abginkluoti mūsų dvasią deramai brūmti mint, kad teks numirti, 
bet niekad nebakylėjaniių mūsų Uki tikros baniekos atrėiai, 0 juo labiau Iki 705 
pripažinimo tikrąja gėrybe. Aš Ga nenoriu rūsiai kaltinti ateizmu ar nors Vi- 
sišku nemirtingumo neigiu visų tų, kurie vadinami! filosofas. Daugelis jų, — ir 
antikos, tr nūdienos, — savo broto šviesa surado šiokių tokių vilčių, kad amžinas 
gyvenimas egzistuoja; bel, tiesą pasakius, toji šviesa buvo tokia blausi tr blanki, 0 
viltys tokios netikros tr nebagrįstos, kad negalima nuspręsti, į kurą busę linko jų 
tikėjimas. Net Platonas užbaigia savo „Fedoną“*, pareikšdamas, jog stipriausi 
Jo argumentai tebaremia galimumą, o Ciceronas, atrodo, pareiškia veikiau esąs 


' Daktaras Haringtonas ir daktaras Briusteris — tikri asmenys. 
* „Fedonas“ — Platono dialogas, kuriame pateikiamas mirštančiojo Sokrato pašnekesys su 


savo mokiniais. Sio pašnekesio tema buvo sielos nemirtingumo įrodymas. 

linkęs tikėti, negu tikrai tikįs neprtingumu. O aš tai, pasakysiu jumis ažvirai, 
niekad rintai netikėjau nemirtingumu, iki rintai basidariau krikščionis. 

Jus gal nustebins šis mano prisibažinimas, bet, batikėktt, aš tokiu save įvar- 
dijau ne ber seniausiai. Filosofijos puikybė buvo abnuodijusi mano protą, tr auks- 
Gausioji išmintis atrodė man, kaip tr senovės graikams, kvailystė. Bet Dievas buvo 
gallestingas ir laiku atvėrė man mano baklydimą tr nukreipė mane į tiesos kelią, Uk? 
aš dar nenugrimzdau į baisią TAMSĄ VISLENS ANŽTAMS. 

Tačiau aš jaučiu silbnėjant jėgas, todėl skubu prie svarbiausio $'0 savo 
laiško tikslo. 

Mintimis berbėgdamas nueitą gyvenimą, matau, kad niekas tokiu akmeniu me- 
slegia mano sąžinės Raib netesingumas, kuriuo aš nusikaliau tam nelai/mingaja, 
Jūsų įsūnytajam berniukui. Aš ne tik bro pirštus žiūrėjau į šlykšūus kitų darbus, 
bet žr bals buvau jam neteisingas. Patikėkite, mano aielas drauge, 7airštančiojo ž0- 
džiais — jis buvo mekšingiausiai abšmeižtas. Aš iškilmingai brissekiu, kad jis nekal- 
tas dėl to svarbiausio brasižengimo, už kurį jūs suklaidintas jį išvijote. Kada jūs sir- 
gote tr manėte, jog nebebagysile, tik jis vienas Visuose naauose buvo tikrai susarupbinęs; 
0 priežastis to, kas alsitiko vėliau, buvo jo audringas džiaugsmas, kad jūs basveikote, 
taib bal, man nemalonu tai sakyti, kito asmens mekšiškumas (nutylėsiu jo vardą, 
nes tenoniu išteisinti nekaltąjį, 0 ne ką nors smerkti). Patikėkite, 22an0 drauge, Tas 

Jaunuolis turi kilniausią širdį, jis moka būti labiausiai atsidavęs draugas, basižym! 
nebrilygstamu sąžiningumu, žodžiu, yra abdovanotas visomis geromis ypatybėmis, 
kurios nuostabiai puošia žmogų. Turi jis tr trūkumų, bet prie jų nieku būdu nepri- 
klauso nebagarbumas tr nedėkingumas jums. Priešingai, aš įsitikinęs, kad, kal jus Jį 
žšvarėte iš namų, j0 širdis kur kas labiau degė skausmu dėl jūsų negu dėl savęs. 

Patys žemiausi ir nešvariausi basaulietiški sumetimai vertė mane taip ilgai $2- 
tai slėbii nuo jūsų, vienintelė priežastis, skatinanti mane dabar, tėra noras būti 
teisingam, išteisinti nekaltąjį tr kiek įmanoma atlyginti mano padarytą skriaudą. 
Todėl tskiuos, kad šis prisipažinimas duos bageidaujamą rezultatą tr grąžins Jūsų 
palankumą to vertam jaunuoliu; išgirsti abie tai, kol aš dar tebesu gyvas, bus di- 
džiausia baguoda, 

sere, 
didžiai jums dėkingam, žemam tr nuolankiai jūsų tarnui 


Toi S kverui. 

Perskaitęs šį laišką, skaitytojas veikiausiai nebesistebės taip aiškiai 
pasireiškusia pono Olverčio galvosenos permaina, juo labiau kad tuo 
pačiu paštu jis gavo ir kitą laišką iš Tvakomo, tik visiškai kitokio pobū- 
džio; mes jį taip pat čia pateikiame, nes, galimas daiktas, mums nebebus 
progos minėti to džentelmeno vardą. 


Sere! 

Aš nė kiek nenustebau, išgirdęs Iš pasų gerbiamojo sūnėno abie naują niekšybę, 
kurią padarė bedievio bono S kvero auklėtinis. Bus nekeista, jei aš tr vėl išgirstu, j08 

Jis kažką nužudė, tik aš karštai meldžiu Dievą, kad kartais jūsų palies kraujas 
neprisidėtų prie galutinio jo basmerkimo į verksmo ir dantų griežimo vietą. 

Nors jūs tikriausiai abgailestaujat nedovanotiną savo silbnumą, jūsų taib daž- 
nai barodytą tam nenaudėliu, drauge tuo bakenkiant savo teisėtai šeimai tr savo 
rebutacijai, tr nors, reškia manyti, Visa tai šiuo metu gerokai kankina ir graužia 

jūsų sąžinę, vis dėlto aš nusidėčiau savo briedermei, susilaikydamas nuo keleto įsbė- 
jimų, kurie badėtų jums berbrasti savo klaidas. Todėl brašau rimtai susimąstyti 
dė! nuosbrendžio, kurio, kaib matyti, neišvengs tasai užkielėjęs niekdarys; tegu tai 
būna jums bent ženklas, kad ateityje nemekintumėte batarimų to žmogaus, kuris 
nenuilstamai meldžiasi dėl jūsų gerovės. 

Jeigu mano rankų nebūtų niekas stabdęs, kai jos pakildavo teisingai bausti, 
aš būčiau iškabojęs tą šėtono dvasią 1š bernaičio, kurį dar baizoje vaikystėje, matyt, 
apsėdo nelabasis. Bet dabar jau per vėlu dėl to graužias. 

Gaila, kad taib paskubomis alidavėte Vestertono parapiją. Aš būiiau kreipę- 
sis [jus su brašygou Iš anksto, jei būčiau bagalvojęs, kad jūs nuspręsite z2an nedavęs 
žinios. Jūsų nusistatymas prieš kelių parapijų valdymą yra per griežtas. Jei šitokia 
praktika būtų smerktina, jos nebalaikytų šitiek dievobaimingų žmonių. Jeigu Ol- 
dergravo vikaras numartų (kab girdėti, jis Jau baigia savo dienas), tai, žikiuosi, Jūs 
pagalvosite abie mane, nuoširdžiai susisielojusį dėl aukščiausios jūsų gerovės — tos 
gerovės, brieš kurią šio basaulio gėrybės tėra tokios menkutės, it Šventajame Rašte 
minimas dvylekis, palyginti su pagrindiniais Dievo žodžio reikalavimais. Jums at- 
sidavęs, sere, 

ŽUNIAUSIaS JAS Tarnas 


Rodžeris Uvakomnas. 

Tvakomas pirmą kartą rašė Olverčiui tokiu autoritetingu tonu, ir 
dėl to vėliau turėjo rimtą pagrindą tatai apgailestauti, kaip dažnai atsi- 
tinka žmonėms, kurie apsirikę kilniausią gerumą palaiko smerktiniausia 
silpnybe. Olvertis iš tikrųjų niekad nemėgo šito žmogaus. Jis žinojo jį 
esant pilną puikybės ir blogos valios; jis taip pat žinojo, kad religinės jo 
pažiūros nebuvo laisvos nuo jo charakterio, ir todėl daugeliu atvejų joms 
visiškai nepritarė; bet šalia viso to jis buvo puikus teologas ir labai uoliai 
mokė jam pavestus abu jaunuolius. Prie to dar reikia paminėti, kad jis 
buvo žmogus griežtos moralės, kuo sąžiningiausias, pamaldus ir dievo- 
baimingas. Todėl, apskritai paėmus, nors Olvertis nemylėjo ir negerbė 
jo kaip Žmogaus, tačiau nesiryžo skirtis su berniukų auklėtoju, kuris at- 
rodė nepakeičiamas savo žiniomis ir uolumu; o kadangi jaunuoliai buvo 
auklėjami jo namuose ir jo akyse, tai jis tikėjosi galėsiąs lengvai atitaisyti 


tai, kas pasirodytų esą bloga Tvakomo pamokymuose. 


Penktasis skyrius 

pr Olvertis, kalbėdamas pastarąjį kartą, prisiminė keletą tokių 
jaudinančių smulkmenų apie Džonsą, kad jo akyse net pasirodė 
ašaros. Tai pastebėjusi, ponia Miler tarė: 

— Taip, taip, sere, mes visi puikiai žinome, koks jūs geraširdiškas tam 
vargšui jaunuoliui, nors ir stengiatės tai paslėpti; tačiau tų niekšų žo- 
džiuose nėra nė lašo tiesos. Ponas Naitingeilas dabar ištyrė visą reikalą. 
Atrodo, kad tuos padaužas buvo pasamdęs lordas, vargšo pono Džonso 
konkurentas, norėdamas prievarta jį užverbuoti į jūreivius... Aš nežinau, 
kas bus kita jų auka. Ponas Naitingeilas kalbėjosi su pačiu tos šutvės 
vadu, o tas pasirodė esąs gana padorus žmogus ir papasakojo jam viską; 
jis labai apgailestauja, kad į tai įsivėlė ir kad to niekaip nebūtų daręs ži- 
nodamas, jog ponas Džonsas yra džentelmenas, — tačiau jam buvę pasa- 
kyta, kad jis — benamis valkata. 

Olvertis išplėtė akis, tai girdėdamas, ir pareiškė nesuprantąs nė vieno 
jos pasakyto žodžio. 

— Taip, sere, — pritarė ponia Miler. — Aš tikiu, kad nesuprantate. Šitoji 
istorija, manau, labai skiriasi nuo to, ką tie pripasakojo jūsų juristui. 

— Kokiam juristui? Apie ką jūs kalbate? — nesusigaudydamas klausi- 
nėjo Olvertis. 

— Na taip, sere! Juk jūs esate pratęs slėpti savo gerumą! Bet ponas 
Naitingeilas štai jį matė savo akimis. 

— Ką matė, medem? 

— Tąjį jūsų juristą, sere, kurį jūs buvote toks geras pasiųsti ir ištirti 
visą reikalą. 

— Aš vis dar nieko nesuprantu, dievaži! - sušuko Olvertis. 

— Tai papasakokite jam viską, mielasis, — tarė ponia Miler, kreipda- 


masi į žentą. 

— Tikrai, sere, — pradėjo aiškinti Naitingeilas, — tą patį juristą, ku- 
ris išėjo 1š jūsų kambario man pasirodžius, aš mačiau aludėje, Olders- 
geitstrite, drauge su dviem tipeliais, kurie lordo Felamaro buvo pasiųsti 
užverbuoti pono Džonso į jūreivius ir kurie dėl to regėjo nelemtąją jo 
dvikovą su ponu Ficpatriku. 

— Prisipažįstu, sere, — įsiterpė ponia Miler, — kad pamačiusi, jog šitas 
džentelmenas užėjo pas jus, aš pasakiau ponui Naitingeilui, jog veikiau- 
siai jūs būsite pasiuntęs jį ten išsiteirauti, kaip viskas nutiko. 

Olverčio veide pasirodė didelė nuostaba, ir jis kokias dvi tris minu- 
tes tikrai buvo lyg žado netekęs. Pagaliau, šiek tiek atitokęs, jis kreipėsi 
į Naitingeilą: 

— Turiu prisipažinti, sere, tai, ką jūs papasakojote, mane nepaprastai 
nustebino: per visą gyvenimą nieko panašaus nesu patyręs. Ar esate tik- 
ras, kad tai buvo tas pats žmogus? 

— Visiškai tikras, — atsakė Naitingeilas. 

— Oldersgeitstrite, jūs sakote? Ir jūs buvote tenai drauge su tuo juris- 
tu ir dviem dvikovos liudytojais? 

— Taip, sere, aš su jais išbuvau geroką pusvalandį. 

— Gerai. Ir kaip su jais laikėsi tas juristas? Ar jūs viską girdėjote, apie 
ką jie kalbėjosi? 

— Ne, sere, — atsakė Naitingeilas, — matyt, jie viską aptarė dar prieš 
man ateinant. Mano akivaizdoje juristas kalbėjo mažai; bet kai aš ėmiau 
kvosti tuos subjektus, kurie atkakliai tvirtino visiškai ne tai, ką aš buvau 
girdėjęs iš Džonso, — tai yra, kaip aš įsitikinau iš paties pono Ficpatriko 
prisipažinimo, begėdiškai melavo, — juristas tada paprašė juos sakyti tikrą 
tiesą ir karštai užsistojo poną Džonsą; todėl, pamatęs jį čia, aš nuspren- 
džiau, kad jūs iš savo gerumo pasiuntėte jį tenai. 

— O bene jūs jo nesiuntėte? — vėl įsiterpė ponia Miler. 

— Tikrai nesiunčiau, - atsakė Olvertis, — ir iki šio momento net neži- 
nojau, kad jis buvo tuo tikslu ten nuvykęs. 

— Dabar aš viską suprantu! — sušuko ponia Miler. — Išties dabar viską 


suprantu! Nenuostabu, kad jie pastaruoju metu taip užsidarę tarėsi. Sū- 

neli Naitingeilai, būkit gerutis, nubėkit tuoj pat ir suraskit tuos žmones... 
Kad ir iš po žemių juos iškaskite! Bet kodėl man pačiai nenueiti... 

— Turėkite kantrybės, brangioji medem, - tarė Olvertis, - būkite ma- 
loni pasiųsti į viršų tarną, tegu pakviečia šičia poną Daulingą, jeigu jis 
namie, O jeigu jo nėra, tai poną Blaifilą. 

Ponia Miler išėjo, kažką murmėdama pati sau, ir tuoj pat grįžo pra- 
nešdama, kad ponas Daulingas išėjęs, bet antrasis, — kaip jinai pavadino 
Blaifilą, — tuojau ateisiąs. 

Olvertis buvo kur kas šalčiau nusiteikęs negu geroji moteriškė, visa 
deganti troškimu apginti savo bičiulį. Tačiau ir jam kilo tam tikrų įtari- 
mų, labai panašių į ponios Miler mintis. Blaifilui įėjus į kambarį, Olvertis, 
priešingai negu visada, sutiko jį nepalankiu žvilgsniu ir griežtai paklausė, 
ar jis žinąs ką apie tai, kad ponas Daulingas kalbėjęsis su žmonėmis, 
kurie matę Džonso dvikovą su kitu džentelmenu. 

Žmogui, kuris stengiasi nuslėpti tiesą ir ginti melą, nieko nėra pa- 
vojingesnio kaip netikėtas klausimas. Dėl šitos pat priežasties garbieji 
ponai, kurių kilni pareiga yra gelbėti savo artimų gyvybę Old Beilyje, 
stengiasi iš paskutiniųjų įspėti, prieš tai kruopščiai viską ištyrinėję, tuos 
klausimus, kurie gali būti pateikti teisme jų klientams, kad pastaruosius 
aprūpintų tinkamai paruoštais atsakymais, nes jų iš karto nesugalvotų ir 
lakiausia vaizduotė. Be to, tokie netikėtumai dažnai priverčia kraują pul- 
suoti taip stipriai ir audringai, kad kaltinamajam persimaino veidas ir jis 
nejučia pats išsiduoda. Panašiai atsitiko ir dabar; Blaifilas taip suglumo 
nuo netikėto Olverčio klausimo, jog mes vargu ar galime papeikti ponią 
Miler už jai išsprūdusį šūktelėjimą: 

— Kaltas, kaip Dievą myliu, kaltas! 

Ponas Olvertis griežtai sudraudė ją už tokį nesivaldymą ir kreipėsi į 
Blaifilą, kuris, atrodė, skradžiai žemėn smego, šiais žodžiais: 

— Kodėl delsiate man atsakyti, sere? Veikiausiai jūs pasiuntėte poną 
Daulingą, nes pats, mano rodos, jis nebūtų to daręs, ypač dar nepasitaręs 
su manimi? 


"Tada Blaifilas atsakė: 

— Prisipažįstu, sere, aš kaltas, bet ar galiu tikėtis jūsų atleidimo? 

— Atleidimo? — piktai perklausė Olvertis. 

— "Taip, sere, — atsakė Blaifilas. — Aš žinojau, kad jūs supyksite; bet 
mano brangusis dėdė atleis man nekalčiausią žmogišką silpnybę. Su- 
prantu, jog užuojauta tiems, kurie nėra to nusipelnę, yra nusikaltimas; 
bet juk 1r jūs pats nesate visai atsijęs nuo to nusikaltimo. Prisipažįstu, aš 
jau ne kartą buvau kaltas dėl to paties asmens, kurį jūs minite, ir nesigin- 
siu, kad iš tikrųjų siunčiau Daulingą ne tuščiai ir beprasmiškai teirautis, o 
suieškoti liudytojų ir pasistengti sušvelninti jų parodymus. Štai jums visa 
tiesa, sere; nors aš ketinau ją nuslėpti nuo jūsų, bet gintis nesiginsiu. 

— Turiu pasakyti, — tarė Naitingeilas, — būtent tokią išvadą aš ir pada- 
riau iš pono Daulingo elgesio. 

— Na, medem? — paklausė Olvertis. - Man rodos, nors kartą gyve- 
nime jūs prisipažinsite apsirikusi savo įtarinėjimais ir nebepyksite ant 
mano sūnėno. 

Ponia Miler tylėjo; nors ji negalėjo taip iš karto palankiai imti žiū- 
rėti į Blaifilą, kurį laikė Džonso pražūties kaltininku, bet šiuo atveju jis 
apmulkino ją taip pat, kaip ir kitus: per daug jau uoliai jam pasitarnavo 
velnias. Ir iš tikrųjų, aš laikau plačiai kartojamą nuomonę, kad velnias 
neva dažnai apleidžiąs savo draugus bėdoje ir paliekąs jiems patiems iš- 
sikapanoti, esant dideliu šmeižtu prieš tą džentelmeną. Galimas daiktas, 
jis kartais atsimeta nuo savo atsitiktinių bendrų arba žmonių, tik iš dalies 
jam atsidavusių, bet užtat ginte gina savo ištikimus tarnus ir padeda jiems 
išsipainioti iš beviltiškiausių padėčių, iki baigiasi jų sandėrio laikas. 

Kaip numalšintas maištas sustiprina vyriausybę arba kaip sėkmingai 
įveikta sunki liga dar labiau sustiprina sveikatą, taip ir rūstybė, kada ji 
išblėsta, suteikia naujų jėgų meilei. Tatai nutiko dabar ponui Olverčiui, 
nes, Blaifilui išsklaidžius didžiausią įtarimą, kiti menkesni, kuriuos buvo 
sukėlęs Skvero laiškas, dingo patys savaime ir buvo pamiršti; Tvakomas, 
kuriuo Olvertis buvo užvis daugiausia pasipiktinęs, nukreipė į save visas 
nepalankias pastabas, Skvero pareikštas apie Džonso priešus. 

O pono Olverčio nepasitenkinimas Džonsu tolydžio mažėjo. Jis pa- 
sakė Blaifilui ne tik atleidžiąs jam šį ypatingą jo poelgį, padiktuotą gera- 

širdiškumo, bet ir pats mielai paseksiąs jo pavyzdžiu. Tada, kreipdamasis 
į ponią Miler su angeliška šypsena, tarė: 

— Ką jūs pasakysite, medem? Ar nepaėmus mums karietos ir ar ne- 
nuvažiavus visiems aplankyti mūsų bendro prieteliaus? Man jau nebe 
pirmą kartą tenka lankytis kalėjime. 

Aš manau, kiekvienas skaitytojas įspės, ką į tai atsakė garbioji mote- 
riškė; tačiau reikia turėti labai kilnią širdį ir gerai žinoti, kas yra draugystė, 
kad galima būtų pajusti tai, ką ji išgyveno tą akimirką. Ir tik nedaugelis 
gali įsivaizduoti, kas dėjosi Blaifilo sieloje; bet tie, kurie tai gali, sutiks, 
jog jam nebuvo įmanoma prieštarauti prieš šitokį apsilankymą. Bet For- 
tuna, arba tas jo bendras džentelmenas, kurį mes ką tik minėjome, iš- 
gelbėjo savo draugą ir išsuko jį iš nepaprastai keblios padėties: kai jau 
buvo siunčiama karietos, pasirodė Partridžas ir, pasišaukęs ponią Miler į 
šalį, papasakojo jai apie ką tik atskleistą siaubingą paslaptį; išgirdęs, kad 
ponas Olvertis nori važiuoti į kalėjimą, meldė ją kaip nors jį atkalbėti. 

— Visa tai, — sakė jis, — reikia žūtbūt nuo jo nuslėpti; dabar pat nu- 
važiavęs jis užtiks pas poną Džonsą jo motiną, kuri pasirodė kaip tik 
tada, kada aš išėjau, ir dabar jie abu karčiai kremtasi dėl nežiniomis jų 
padaryto baisaus nusikaltimo. 

Vargšė ponia Miler, kuri visiškai neteko galvos išgirdusi šią siaubingą 
žinią, iš karto nieko negalėjo sugalvoti. Tačiau kadangi moterys vis dėlto 
kur kas išradingesnės už vyrus tokiais atvejais, tai ji sumetė priežastį ir, 
kreipdamasi į Olvertį, tarė: 

— Jūs, žinoma, labai nustebsite, sere, kad aš nesutiksiu su jūsų mielu 
pasiūlymu; bet aš nemanau, jog gerai vykti pas poną Džonsą tuoj pat. 
Jūs nepamirškite, sere, kad visos šios nelaimės, užgriuvusios vargšą pas- 
kutiniuoju metu, nepaprastai sugniuždė jo sielą, ir jeigu mes staiga jį 
dabar pradžiuginsime, — o jūsų apsilankymas, sere, negali nesukelti jam 
audringo džiaugsmo, — tai man baisu, kad kartais tatai jam neatsilieptų 
kuo nors nelemta, ypač kad tik ką atėjęs jo tarnas sako, jog ponas Džon- 
sas anaiptol nesijaučia gerai. 

— Ar čia yra jo tarnas? — paklausė Olvertis. — Prašyčiau pašaukti jį 
šičia. Aš noriu truputį paklausinėti jį apie jo poną. 

Iš pradžių Partmidžas bijojo ir į akis rodytis ponui Olverčiui; bet kai 
ponia Miler, ne kartą girdėjusi iš jo paties lūpų visą jo gyvenimo istoriją, 
pažadėjo jį pristatyti, jisai sutiko. 

Olvertis pažino Partridžą, vos tik jam įėjus į kambarį, nors daug 
metų spėjo praslinkti, kada jis buvo jį matęs. Todėl ponia Miler būtų 
galėjusi apsieiti be savo pristatomosios kalbos, kurioje ji nepašykštėjo 
žodžių; skaitytojas, aš manau, jau pastebėjo, kad ši garbioji moteriškė vi- 
sad buvo pasirengusi parodyti nuostabiausią iškalbą draugams apginti. 

— Tai jūs esate pono Džonso tarnas? — kreipėsi Olvertis į Partridžą. 

— Negaliu pasakyti, sere, - atsakė Partridžas, - kad aš būčiau tikras jo 
tarnas, bet, prašyčiau jūsų malonybę nesupykti, aš dabar gyvenu su juo. 
Non suni gualis eram, kaip jūsų malonybė gerai žino. 

Ponas Olvertis ėmė smulkiai teirautis apie Džonso sveikatą bei apie 
kitus dalykus, ir į visus klausimus Partridžas atsakinėjo, visai neatsižvelg- 
damas į tai, kaip viskas buvo, bet viską pavaizduodamas taip, kaip jis 
norėjo, kad būtų buvę; mat griežtos tiesos laikymasis nepriklausė prie 
moralinių arba religinių šito garbiojo žmogelio priesakų. 

Vykstant šiam dialogui, ponas Naitingeilas išėjo, 0 po jo ir ponia 
Miler pasišalino iš kambario, iš kur Olvertis taip pat išsiuntė ir Blaifilą 
manydamas, kad Partridžas, likęs vienas su juo, bus atviresnis. Vos tik 
jie pasiliko vieni, Olvertis kreipėsi į jį žodžiais, kuriuos skaitytojas ras 
kitame skyriuje. 


Seštasis skyrius 

iš Is drauguži, — tarė Olvertis, — jūs nepaprastas keistuo- 
lis. Ne tik kad anksčiau nukentėjote, atkakliai laikydamasis 
melo, bet ir dabar tebemeluojate, visur apsimesdamas savo paties sūnaus 
tarnu! Ką jūs iš to turite? Dėl ko taip elgiatės? 

— Aš matau, sere, — atsakė Partridžas, parkrisdamas ant kelių, — kad 
jūsų malonybė nusistatęs prieš mane ir esate pasiryžęs netikėti nė vienu 
mano žodžiu; tai kas iš to, jei aš ką nors jums ir sakyčiau? Tačiau yra vie- 
nas asmuo, kuris žino, jog aš nesu šio vaikino tėvas. 

— Kaip! Jūs vis dar tebeneigiate tai, dėl ko buvote apkaltintas re- 
miantis tokiais aiškiais, tokiais nepaneigiamais įrodymais? Nejau tai, 
kad dabar aš radau jus drauge gyvenant su tuo vaikinu, nepatvirtina 
tų faktų, kurie buvo nustatyti prieš dvidešimt metų? Aš maniau, jūs 
pasitraukėte iš šių vietų, net pagalvojau, kad jūs jau seniai numirėte!.. 
Ir kaip jūs sužinojote apie šį bernužėlį? Kaip jūs susitikote su juo, jeigu 
nepalaikėte su juo ryšio? Nesiginkite, nes, būkit tikras, tatai padės man 
susidaryti apie jūsų sūnų daug geresnę nuomonę, jeigu aš išgirsiu, jog jis 
parodė šitiek sūnaus pareigos jausmo, per tiek metų slapta remdamas 
savo tėvą. 

— Jeigu jūsų malonybė turės kantrybės išklausyti mane, — tarė Partri- 
džas, — tai aš jums viską papasakosiu. 

Paprašytas kalbėti, jis tęsė toliau: 

— Užsitraukęs jūsų nemalonę, sere, aš veikiai atsidūriau beviltiškoje 
padėtyje: mano mažutė mokykla buvo uždaryta, ir pastorius, veikiau- 
siai norėdamas jums įsiteikti, atsakė man zakristijono vietą; nieko kita 
man nebeliko veikti, kaip atidaryti kirpyklą, iš kurios tokioje vietoje 
kaip tas kaimiūkštis nepragyvensi; o kada mirė mano žmona, kuriai 
gyvai esant aš gaudavau dvylikos svarų pensiją per metus nežinia iš 
ko, — tikiuosi, kad iš jūsų malonybės, nes, kiek žinau, niekas kitas tokių 

labdarybių nedaro, — taigi, kaip aš sakiau, kada mirė žmona, aš netekau 
ir šios menkutės pašalpos; teko įklimpti į dvi tris nedideles skoleles ir 
jos ėmė erzinti mane, ypač viena jų', išaugusi nuo penkiolikos šilingų 
iki trisdešimties svarų per teismo išlaidas, kurias išpūtė mano advoka- 
tas; todėl, visiems mano pragyvenimo šaltiniams išsekus, aš susipaka- 
vau daiktus ir išėjau. Pirmoji vieta, kur aš apsistojau, buvo Solsberis; 
čia aš radau tarnybą pas vieną juristą, geraširdiškiausi4 žmogų, kuris 
buvo geras ne tiktai man, bet patyriau, kol pas jį buvau, jis sušelpė 
tūkstančius savo labdara; ir aš žinau, kad jis dažnai atsisakydavo ginti 
bylas, jeigu manydavo, jog jos nešvarios ir išlaidingos. 

— Smulkmenų galite nepasakoti, — pertarė jį Olvertis, — aš pažįstu 
tą juristą, jis iš tikrųjų garbingas žmogus ir yra vertas jo profesijos 
pasididžiavimo. 

— Gerai, sere, — kalbėjo toliau Partridžas. — Iš ten aš persikėliau į 
Limingtoną“, kur kokį trejetą metų tarnavau pas kitą juristą, taip pat 
labai gerą žmogų ir vieną iš didžiausių pokštininkų visoje Anglijoje. 
Žodžiu, sere, trečiųjų metų pabaigoje aš susitaisiau šiokią tokią mokyk- 
lėlę ir maniau — vėl gerai gyvensiu, bet atsitiko nelemtas įvykis. Ten aš 
laikiau paršioką, o tas vieną gražią dieną, mano didžiai nelaimei, įsibro- 
vė į kaimyno daržą ir padarė, kaip sakoma, žalos svetimai nuosavybei; 
tas kaimynas buvo pasipūtėlis, kerštingas, jis kreipėsi į advokatą, į... į... 
nebeprisimenu, kuo jis vardu, — ir aš buvau patrauktas į teismą. Kai 
aš ten nuėjau... Viešpatie, ir ko neprisiklausiau iš tų advokatų! Vienas 
jų prišnekėjo apie mane teisėjui visą krūvą šlykščiausių melagysčių; 
jis sakė, kad aš nuolat sugenąs savo kiaules į svetimus daržus, ir dar 


daugiau visokių nesąmonių; o baigė jis savo oraciją pareikšdamas viltį, 


) Šitaip, aš žinau, iš tikrųjų atsitiko vienam neturtingam Darsetširo pastoriui: niekšingas 
advokatas, nesitenkindamas didžiulėmis bylinėjimosi išlaidomis, kurios buvo priteistos betur- 
čiui, apskundė teismo nuosprendį ir iškėlė kitą bylą. Šiuo metodu advokatai dažnai, išnaudodami 
neturtėlius, stengiasi prisikimšti sau kišenes, tuo užtraukdami didžiulę gėdą įstatymams, mūsų 
tautai, krikščioniškajai religijai 1r net pačiai žmogaus prigimčiai. (Aw/oraus pastaba.) 


“ Limingtonas - uostamiestis Lamanše, į pietus nuo Solsberio. 


PAMESTINUKO TOMO DŽONSO ISTORIJA +» 


Jog pagaliau aš atginęs savo kiaules į prideramą mugę. Tikrai, kas nors 
girdėdamas galėjo pagalvoti, kad aš pirmutinis kiaulių pirklys Anglijo- 
je, nors teturėjau vieną nelemtąjį paršą. Žodžiu... 

— Prašyčiau neminėti smulkmenų, — vėl jį pertarė Olvertis. — Jūs dar 
nė žodžio nepasakėte apie savo sūnų. 

— O, praslinko dar daug metų, iki aš išvydau sūnų, kaip jūs teikiatės 
ji vadinti... Aš nusikėliau į Airiją ir mokytojavau Korke (reikia pasakyti, 
kad toji byla mane sužlugdė ir aš septynetą metų išsėdėjau Vinčesterio 
kalėjime). 

— Gerai, — tarė Olvertis, — praleiskite visa iki jūsų sugrįžimo į Angliją. 

— Maždaug prieš pusmetį aš išlipau Bristolyje, kur ir pasilikau kurį 
laiką, bet, nerasdamas ten darbo ir išgirdęs, kad viename miestelyje pa- 
keliui į Glosterį miręs kirpėjas, nusidanginau tenai, o po kokių poros 
mėnesių ten susitikau su ponu Džonsu. 

Ir jis gana smulkiai nupasakojo Olverčiui jų susitikimą ir viską, kas at- 
sitiko nuo to laiko iki dabar, kiek jis galėjo tai prisiminti, prisodrindamas 
savo pasakojimą panegirikomis Džonsui ir nepamiršdamas paminėti, su 
kokia meile ir pagarba jaunuolis visada atsiliepdavęs apie Olverų. Baigė 
jis sakydamas: 

— Štai, sere, ir viskas. Aš papasakojau jūsų malonybei gryną tiesą. 

Tada dar pakartojo, kuo iškilmingiausiai priesaikaudamas, kad jis 
toks pat Džonso tėvas kaip 17 Romos popiežius, ir šaukėsi ant savo gal- 
vos visokiausius prakeikimus, jeigu jis kalbąs netiesą. 

— Nežinau ką ir bemanyti? — tarė Olvertis. — Ir kam jūs taip atkakliai 
neigiate faktą, kurį, manding, jums būtų naudingiau prisipažinti? 

— Gerai, sere, — atsakė Partridžas (ilgiau jis jau nebegalėjo ištverti), — 
jeigu jūsų malonybė manim netikite, netrukus vis dėlto tuo įsitikinsite. 
Duok, Dieve, kad jūs būtumėte apsirikęs dėl šio jaunuolio motinos, kaip 
suklydote dėl tėvo. 

Ir, Olverčio paklaustas, ką turįs mintyje, Partridžas, visas perimtas 
baimės, kuri buvo matyti jo veide ir girdėti balse, išklojo visą istoriją, 
kurią nuslėpti tik ką prieš tai jis taip karštai maldavo ponios Miler. 

Olvert ši žinia sukrėtė ne ką mažiau kaip Partridžą. 

— O Viešpatie Dieve! — sušuko skvairas. — Į kokias siaubingas nelai- 
mes įtraukia žmones ydos ir nesivaldymas! Kaip toli kartais prasilenkia 
su mūsų ketinimais blogo elgesio padariniai! 

Vos tik jis spėjo ištarti šiuos žodžius, į kambarį, paskubomis ir nieko 
nepranešusi, įžengė ponia Voters. Ją išvydęs Partridžas sušuko: 

— Štai ji pati, sere! Štai nelaimingoji Džonso motina! Esu tikras, jinai 
išteisins mane jūsų malonybei. Meldžiu, medem... 

Ponia Voters, visai nekreipdama dėmesio į Partridžo žodžius ir be- 
veik nepastebėjusi jo paties, priėjo tiesiog prie pono Olverčio. 

— Aš taip ilgai neturėjau garbės jūsų matyti, sere, kad veikiausiai ma- 
nęs nebepažįstate. 

— Tikrai, — atsakė Olvertis, — jūs taip smarkiai pasikeitusi visais at- 
žvilgiais, kad, šiam žmogeliui nepasakius, kas tokia esate, aš būčiau iš 
karto jūsų nepažinęs. Ar jūs, medem, kokiu asmenišku reikalu atėjote 
pas mane? 

Olvertis tatai pasakė labai jau mandagiai; skaitytojas gali lengvai su- 
prasti, kad skvairas buvo ne taip jau patenkintas šios ledi elgesiu: nei 
tat, ką jam teko išgirsti apie ją anksčiau, nei tat, ką dabar jam atskleidė 
Partridžas, negalėjo jo palankiai nuteikti. 

— Taip, sere, — atsakė ponia Voters, — aš į jus turiu labai asmenišką rei- 
kalą 1r jį galiu jums išdėstyti tiktai akis į aki. Todėl meldžiu išklausyti mane 
be pašalinių; drįstu patikint, kad papasakosiu jums labai svarbių dalykų. 

Partridžui tada buvo liepta pasišalinti, bet prieš išeidamas jisai papra- 
šė ponią Voters paliudyti ponui Olverčiui, jog esąs visai nekaltas. 

— Nesiruūpinkite, sere, — atsakė ji, — šiuo atžvilgiu aš ponui Olverčiui 
pateiksiu kuo smulkiausią informaciją. 

Partridžas išėjo, ir tai, apie ką ponas Olvertis kalbėjosi su ponia Vo- 
ters, aprašome kitame skyriuje. 


Septintasis skyrius 
MUSŲ ISTORIJOS TĄSA 


onia Voters kurį laiką tylėjo, ir ponas Olvertis negalėjo susilai- 
kyti nepasakęs: 

— Man skaudu, medem, įsitikinti iš to, ką esu girdėjęs, kad jūs taip 
blogai sunaudojote... 

— Pone Olverti, — pertarė jinai jį, — aš žinau, kad esu ne be trūku- 
mų, bet nedėkingumas jums nėra iš jų. Aš niekad nepamiršau ir niekad 
nepamiršiu jūsų gerumo, kurio, prisipažįstu, tiek maža nusipelniau; ta- 
čiau būkite malonus ir atidėkite savo priekaištus: aš atėjau pranešti jums 
svarbių dalykų apie tą jaunikaitį, kurį jūs pavadinote Džonsu — mano 
mergautinė pavarde. 

— Nejau aš per nežinojimą nubaudžiau nekaltą žmogų, tą, kuris tik 
ką iš čia išėjo? Tai ar ne jis kūdikio tėvas? 

— Ne, ne jis, — patikino ponia Voters. — Malonėkite prisiminti, sere, 
kad aš jums kadaise pasakiau, jog ateis laikas, kada jūs viską sužinosite; 
dabar prisipažįstu, kad buvau nedovanotinai neapdairi: privalėjau visa tai 
jums atskleisti anksčiau. Tačiau nežinojau, kaip to reikėjo. 

— Gerai, medem, - tarė Olvertis, —- malonėkite pasakoti toliau. 

— Jūs veikiausiai prisimenate, sere, jaunikaitį, vardu Sameris? 

— Labai gerai prisimenu, — atsakė Olvertis. — Jis buvo labai išsimoks- 
linusio ir dorybingo pastoriaus sūnus; su jo tėvu mes buvome dideli 
bičiuliai. 

— Taip atrodė, sere. Juk jūs, regis, išauklėjote tą jaunikaitį ir išlaikėte 
jį universitete, o jį baigęs jis ir atvyko pas jus. Šaunesnio žmogaus turbūt 
pasaulyje nė būti nebuvo: ir malonus, ir sąmojingas, ir išauklėtas, o apie 
jo gražią išvaizdą ir kalbėti nėra ko. 

— Taip, tikrai, — pritarė Olverts, — tik gaila, kad vargšą taip anksti pa- 
sigrobė mirtis! Bet aš niekad nepagalvojau, kad jis būtų turėjęs panašių 
nuodėmių: juk tikriausiai norite pasakyti, jog jis — jūsų kūdikio tėvas? 

— Ne, sere, klystate, — atsakė ponia Voters. 

— Ne? Tai į kur taiko šita jūsų įžanga? 

— Į tą paslapų, kurią atskleisti, deja, tenka mano daliai. O, sere, pasi- 
renkite išgirsti žinią, kuri jus nustebins ir nuliūdins. 

— Kalbėkite: aš nesijaučiu kuo nors nusikaltęs ir man nėra ko bijoti. 

— Sere, tasai ponas Sameris, jūsų bičiulio sūnus, išauklėtas jūsų lėšo- 
mis, išgyvenęs pas jus kone metus lyg tikrasis sūnus, mirė rauplėmis, ir 
jūs jį apverkėte ir palaidojote kaip savo vaiką — tasai Sameris, sere, ir yra 
jūsų auklėtinio tėvas. 

— Kaip? Juk jūs pati sau prieštaraujate! 

— Ne, nė truputėlio: jis tikrai yra jo tėvas, bet aš — ne jo motina. 

— Žiūrėkite, medem, nesusiterškite melu, mėgindama išsisukti būti 
apkaltinta kitu nusikaltimu. Prisiminkite, kad yra Dievas, nuo kurio jūs 
nieko negalite nuslėpti ir kurio teisme melas tiktai pasunkins jūsų nusi- 
kaltimą. 

— Tikrai, sere, aš nesu jo motina ir už nieką pasaulyje nenorėčiau 
dabar būti jo motina. 

— Aš žinau to priežastį ir ne mažiau už jus džiaugsiuosi, jeigu išgirsiu, 
kad jūs sakote tiesą; bet prisiminkite, kad jūs man pati dėl to kadaise 
prisipažinote. 

— Mano prisipažinime buvo tiesa tai, kad aš štai šitomis rankomis 
padėjau kūdikį į jūsų lovą; padėjau jį ten, paliepta jo motinos; jai liepus 
aš paskui prisipažinau esanti to kūdikio motina ir tariausi esanti dosniai 
atlyginta už savo tylėjimą ir už savo gėdą. 

— Tai kas buvo toji moteris? — paklausė Olvertis. 

— Aš drebu iš baimės pasakyti jos vardą, — atsakė ponia Voters. 

— Iš visos šios įžanginės dalies spėju, kad ji buvo mano giminaitė. 

— Ir net labai artima. 

Tai išgirdęs, Olvertis krūptelėjo, o ji tęsė: 

— Jūs turėjote seserį, sere! 

— O, seserį! — pakartojo jis, žiūrėdamas paklaikusiomis akimis. 

— Jei danguje yra tiesa, prisiekiu, — kalbėjo ponia Voters, — kad jūsų 
sesuo motina yra to kūdikio, kurį jūs radote savo lovoje. 

— Ar tai gali būti? Viešpatie gailestingasis! 

— Turėkite kantrybės, sere, — ramino ponia Voters, — ir aš jums at- 
skleisiu viską iš eilės. Netrukus po jūsų išvykimo į Londoną panelė Bri- 
džet atėjo kartą pas mano motiną. Jinai teikėsi pasakyti, kad girdėjusi 
šnekant daug gero apie mane: apie mano išsimokslinimą ir mano išma- 
ningumą, pranokstantį kitas paprastas mergaites, — kaip ji teikėsi pasa- 
kyti. Jinai liepė man ateiti pas ją į dvaro rūmus, o kai aš nuėjau, ji pavedė 
man skaityti jai garsiai. Mano skaitymas jai patiko, ji pasidarė man labai 
maloni ir davė daug visokių dovanų. Praslinkus kuriam laikui, jinai ėmė 
mane kvosti, ar aš mokanti saugoti paslaptį, ir mano atsakymai ją tiek 
užganėdino, kad ji užrakino kambario duris, nusivedė mane į miegamąjį 
1r tada, užrakinusi ir jį, pasakė norinti įrodyti man visišką savo pasiti- 
kėjimą, atskleisdama paslaptį, nuo kurios priklauso jos garbė ir kartu 
jos gyvenimas. Tada ji šiek tiek patylėjo, nuolat šluostydamasi akis ske- 
petaite, ir paklausė, ar aš įsitikinusi, kad galima be pavojaus pasitikėti 
mano motina. Aš atsakiau galinti galvą guldyti už jos ištikimybę. Ir ji 
man atskleidė tą didelę paslaptį, kuri slėgė jos širdį ir kurią pasakyti, man 
rodos, reikėjo daugiau iškentėti negu vėliau gimdant kūdikį. Mes sutarė- 
me, jog per gimdymą ją slaugysime tik aš su motina, o ponia Vilkins bus 
kur nors išdanginta; tatai ir buvo padaryta: panelė Bridžet išsiuntė ją į 
tolimiausią Dorsetširo dalį — išsiteirauti apie vienos tarnaitės reputaciją. 
Reikia pasakyti, kad kokius tris mėnesius prieš tai panelė Bridžet atleido 
savo kambarinę, ir visą tą laiką aš buvau bandoma, kaip ji sakė, bet pasi- 
rodžiau, kaip paskui ji paskelbė, netinkanti būti kambarine. Tatai ir daug 
visokiausių dalykų šnekėdavo ji tik tam, kad pašalintų bet kokį ponios 
Vilkins įtarimą ateityje, kada aš prisipažinsiu esanti kūdikio motina, nes 
ji manė, kad niekas nepatikės, jog ji ryžtųsi blogai atsiliepti apie moterį, 
kuriai patikėjo tokią paslaptį. Suprantama, sere, už visą šią negarbę man 
buvo dosniai atlyginta ir, žinodama, kas po visu tuo slypi, aš buvau gana 
patenkinta. O panelė Bridžet labiausiai saugojosi ponios Vilkins ne dėl 
to, kad būtų buvusi priešiška akmistrinei, bet manė ją esant nesugebančią 
laikyti paslaptį, ypač nuo jūsų, sere. Prisimenu, panelė Bridžet ne kartą 
sakė, jog, jeigu ponia Vilkins ką nužudytų, jinai ir tą jums prisipažintų. 
Pagaliau lauktoji diena atėjo, ir ponia Vilkins, jau visą savaitę pasiruošusi 

išvažiuoti, bet nuolat sutrukdoma vienu ar kitu pretekstu, kad negrįžtų 
pernelyg anksti, buvo išlydėta į kelionę. Tada, slaugomas tiktai manęs ir 
mano motinos, gimė kūdikis; jį jinai tuoj pat nugabeno į savo namus ir 
ten slaptai jį išsaugojo, iki jūs parvykote. Tos dienos vakarą panelės Bri- 
džet paliepimu aš nunešiau jį jums į lovą, ten jūs jį ir radote. Vėliau jūsų 
sesuo sumaniai nukreipė nuo savęs bet kokius įtarimus, apsimesdama 
nemėgstanti berniuko ir besirūpinanti juo vien norėdama jums įtikti. 

Ponia Voters baigė pasakoti iškilmingai prisiekdama, kad viskas, ką ji 
pasakė, yra tiesa, ir pridūrė: 

— Vadinasi, sere, jūs pagaliau suradote savo sūnėną, nes, aš esu tikra, 
nuo šiol jūs laikysite jį sesers sūnumi, o jis, be abejonės, šitaip vadinda- 
masis, taps dėdės pasididžiavimu ir paguoda. 

— Man nėra reikalo, medem, — prašneko Olvertis, — nė sakyti, kaip 
mane nustebino tai, ką jūs papasakojote; ir jūs veikiausiai nesistengėte, 
o ir negalėjote sugalvoti tiek visokių smulkmenų netiesai paremti! Pri- 
sipažįstu, aš ir pats prisimenu šį tą apie tą Samerį, kuris tada davė man 
progos pagalvoti, kad sesuo neabejinga jam. Aš užsiminiau jai apie tai, 
nes mylėjau tą jaunikaitį dėl jo paties kilnių ypatybių ir, prisimindamas jo 
tėvą, mielai būčiau sutikęs, kad sesuo tekėtų už jo; bet jinai nepaprastai 
užsigavo dėl mano nepadoraus, kaip ji teikėsi pasakyti, įtarimo, todėl aš 
niekad ir nebekalbėjau ta tema. Viešpatie Dieve! Tu viską tvarkai, kad 
išeitų į geral.. O vis dėlto mano sesuo nedovanotinai pasielgė, nusineš- 
dama šią paslaptį į kapą. 

— Drįstu jus patikinti, sere, — tarė ponia Voters, — jog ji niekad nė 
tokios minties neturėjo ir dažnai man sakydavo ketinanti vieną ku- 
rią dieną viską prisipažinti jums. Tiesa, ji labai džiaugėsi, kad jos pla- 
nas taip gerai pavyko ir kad jūs taip pamilote kūdikį, o todėl kol kas 
nesą reikalo atskleisti paslaptį. O, sere, jeigu jinai būtų išgyvenusi iki 
to meto, kada tas nelaimingasis jaunikaitis buvo išvytas kaip valkata iš 
jūsų namų, — 0, jeigu ji būtų išgirdusi, kad jūs patys pavedėte advoka- 
tui apkaltinti jį teisme žmogžudyste, dėl kurios jis nekaltas... Atleiskite 
man, pone Olverti, aš turiu jums pasakyti — tai negražu... Jį jums ap- 
šmeižė kiti, jis to neužsitarnavo. 

— Tai jums, medem, apšmeižė mane tas, iš kurio jūs visa tai išgirdote. 

— Ne, sere, aš nenorėčiau, kad klaidingai mane suprastumėte: aš visai 
nenoriu apkaltinti jūsų neteisingumu. Džentelmenas, kuris buvo atėjęs 
pas mane, nesiūlė man nieko bloga; jis tepasakė, laikydamas mane pono 
Ficpatriko žmona, jog, jeigu ponas Džonsas nukovęs mano vyrą, tai 
vienas garbingas ponas, gerai žinantis, kaip jis pasakė, su kokiu niekšu 
aš turinti reikalą, galįs mane aprūpinti reikalingais pinigais bylai vesti. Iš 
to žmogaus aš ir sužinojau, kas toks yra ponas Džonsas. Tas žmogus 
vadinasi Daulingas, o ponas Džonsas pasakė, kad jis yra jūsų ūkvedys. Jo 
vardą aš sužinojau visai atsitiktinai; jis pats nenorėjo pasisakyti, kas esąs, 
bet Partridžas, sutikęs jį pas mane, kai buvo atėjęs antrą kartą, pasirodo, 
pasižino su juo kadaise Solsberyje. 

— Ir tasai ponas Daulingas, — paklausė Olvertis nepaprastai nustebu- 
siu veidu, — pasakė jums, kad aš padėsiu vesti bylą? 

— Ne, sere, aš nenoriu jo neteisingai apkaltinti. Jis tepasakė, jog man 
padės, bet jis nepaminėjo kas. Atleiskite, sere, kad aš, sugretinusi visas 
aplinkybes, pagalvojau, jog tai būsit ne kas kitas, o jūs. 

— O aš, - atsakė Olvertis, — sugretinęs aplinkybes, tvirtai įsitikinau, 
kad jį pas jus pasiuntė kažkas kitas. Teisingasis Dieve! Kokiu nuostabiu 
būdu atsiskleidžia kartais juodžiausia ir klastingiausia niekšystė! Aš jus 
paprašysiu, medem, pasilikti čia, iki ateis jūsų minėtasis žmogus, nes jo 
laukiu minutė po minutės. Gal kartais jis jau sugrįžęs. 

Ir ponas Olvertis žengtelėjo durų link pašaukti tarno, bet tą akimir- 
ką duryse pasirodė ne ponas Daulingas, o kitas džentelmenas, kurį mes 
pamatysime kitame skyriuje. 

1172 kuris atėjo, buvo ne kas kitas kaip ponas Vester- 
nas. Vos tik išvydęs Olvertį, jis, visiškai nekreipdamas dėme- 
sio, kad čia buvo ponia Voters, ėmė šūkaloti štai kaip: 

— Nieko sau tokelės mano namuose! Tai bent kermošius, apsaugok, 
Viešpatie! Tikra Dievo bausmė turėti dukterį! 

— Kas atsitiko, kaimyne? — paklausė Olvertis. 

— Tai, kad kai aš maniau, jog ji tapo lyg šilkinė, kai ji pažadėjo viską 
padaryti, kaip man patinka, ir aš jau tikėjausi, kad nieko kita nebelieka, 
kaip pasiųsti notaro ir baigti reikalą, ar galite įsivaizduoti, ką aš išgirdau? 
Toji kaliotė visą laiką vedžiojo mane už nosies ir susirašinėjo su jūsų 
benkartu. Sesuo Vestern, su kuria aš dėl jos susibariau, brūkštelėjo man 
apie tai, ir aš liepiau apieškoti Sofijos kišenes, kada ji miegojo; ir tikrai 
buvo rastas laiškas, pasirašytas paties to kekšvaikio. Man trūko kantry- 
bės perskaityti jį iki pusės, nes jis ilgesnis už pastoriaus Saplo pamokslą; 
bet aš aiškiai mačiau, kad jis visas apie meilę; O ir apie ką daugiau jie 
susirašinėtų? Taigi vėl ją patupdžiau į užrakintą kambarį ir rytą išsiųsiu į 
kaimą, jeigu ji nesutiks tuoj pat ištekėti; iki karsto lentos ji gyvens pasto- 
gėje vandeniu ir duona; ir juo greičiau toji kalė nusikankins, tuo geriau, 
tik ji, nelaboji, atspari. Daug dar ji košės man privirs. 

— Pone Vesternai, — stengėsi nuraminti Olvertis, — juk žinote, kad aš 
visada nesutikau su prievarta, ir jūs man žadėjote niekad jos nesigriebti. 

— Na taip, bet su sąlyga, jog ji ir be to nusileis. Kad ją pats Liucipie- 
rius nusineštų! Ar aš neturiu teisės daryti su savo tikra dukteria, kas man 
patinka, ypač jeigu trokštu jai pačiai tiktai gero? 

— Štai ką, kaimyne, — atsakė Olvertis, — jeigu leisite, pamėginsiu pa- 
sikalbėti su jūsų dukteria. 

— Iš tikrųjų! — sušuko Vesternas. — Šitai bus tikrai bičiuliška ir kai- 
myniška; gal jums pavyks geriau negu man: ji apie jus išties labai geros 


nuomonės. 

— Jeigu taip, tai vykite namo ir išleiskite panelę Sofiją, o aš aplankysiu 
ją po pusvalandžio. 

— O kas jeigu ji tuo metu pabėgs su juo? — paklausė Vesternas. — Ju- 
ristas Daulingas sako, jog nesą jokios vilties, kad tas patrakėlis būsiąs 
pakartas: sužeistasis gyvas ir veikiausiai pasveiksiąs, o Džonsas netrukus 
būsiąs išleistas. 

— Ką? Tai jūs pavedėte jam ištirti visą reikalą ir imtis žygių? 

— Ne, aš jam nieko nepavedžiau: jis pats man tai ką tik dabar pa- 
pasakojo. 

— Ką tik dabar? Ir kur jūs jį matėte? Man pačiam labai reikia pasikal- 
bėti su ponu Daulingu. 

— Gerai. Jūs jį rasite atvykęs pas mane: šiuo metu mano bute vyksta 
advokatų pasitarimas dėl vienos hipotekos. Per to dorojo pono Naitin- 
geilo malonę aš, žiūrėk, prarasiu du ar tris tūkstančius svarų. 

— Gerai, sere, — tarė Olvertis, — aš būsiu pas tamstą po pusvalandžio. 

— Ir nors kartą paklausykite mano kvailo patarimo, — toliau kal- 
bėjo Vesternas: — nė nemanykite ją paveikti švelniu būdu, paminėsite 
mano žodį, iš to nieko neišeis. Aš jau mėginau ir prisimėginau. Ją reikia 
įgąsdinti, kito kelio nėra. Pasakykite jai, kad aš esu jos tėvas, kad tėvo 
neklausyti yra baisi nuodėmė, kad už tai teks sunki bausmė aname pa- 
saulyje, paskui prigrasinkite, kad ji bus užrakinta visą gyvenimą pastogė- 
je ir tegaus tik duonos su vandeniu. 

— Padarysiu visa, ką tik galėsiu, — atsakė Olvertis, — nes aš, patikinu 
jus, labai trokštu susigiminiuoti su ta meilia būtybe. 

— Tikrai, šiuo atžvilgiu ji mergaitė kaip reikiant! — sušuko skvai- 
ras. — Tokį skanų kąsnelį ne taip greit surasi; šitai aš galiu pareikšti, 
nors jinai ir mano duktė. Ir jeigu ji tiktai bus paklusni, tai per šimtą 
mylių neatsiras tokio tėvo, kuris savo dukrą mylėtų labiau negu aš. Bet 
jūs, aš matau, esate užsiėmęs su ledi, todėl grįšiu namo ir lauksiu jūsų. 
Jūsų nuolankus tarnas. 

Ponui Vesternui išėjus, ponia Voters tarė: 


— Aš matau, kad skvairas visiškai manęs nebeprisimena. Esu įsitiki- 


nusi, pone Olverti, kad ir jūs taip pat būtumėte manęs nepažinęs. Ge- 

rokai pasikeičiau nuo to laiko, kada jūs taip maloniai davėte patarimą, 
kurio paklausius: aš būčiau buvusi laiminga. 

— Tikrai, medem, man buvo labai skaudu išgirsti, kad jūs pasirinkote 
priešingą kelią. 

— Deja, sere, mane pražudė niekšingai paspęsta klasta ir, jeigu jūs 
žinotumėte visas smulkmenas, tai, nors tatai ir nepateisintų manęs jūsų 
akyse, tačiau bent mano kaltė neatrodytų jums tokia didelė ir sužadintų 
jumyse gailesųų. Dabar neturite kada mane išklausyti, bet, tikinu jus, aš 
buvau apvilta iškilmingiausiais pažadais vesti mane; taip, prieš dangų aš 
ir buvau jo sutuoktinė. Daug apie tai skaičiau 1r įsitikinau, kad apeigos 
tereikalingos vedyboms įteisinti ir turi vien pasaulietišką reikšmę, suteik- 
damos moteriai žmonos privilegijas; tačiau toji, kuri lieka ištikima vie- 
nam vyriškiui, iškilmingai davusi jam žodį, maža ką tegali prikišti savo 
pačios sąžinei, kad ir ką kalbėtų apie ją žmonės. 

— Labai gaila, medem, jog jūs tiek maža tepasimokėte iš savo 
skaitymo. Jums vertėjo arba įsigyti kur kas daugiau žinių arba likti 
bemoksle. Ir aš, medem, bijau, kad jūs turite ir svaresnių nuodėmių 
ant savo sąžinės. 

— Kol jis gyveno maždaug dvylika metų, aš galiu jums kuo iškil- 
mingiausiai prisiekti, kad neturėjau kitų nuodėmių. Ir įsivaizduokite, 
sere, save mano padėtyje: ką gali daryti moteris, netekusi gero vardo ir 
likusi be paramos? Ar gerieji žmonės pakęstų, jog į doros kelią sugrįž- 
tų paklydusi avelė, nors ir kaip jinai to trokštų? Ir iš tikrųjų aš būčiau 
tą kelią pasirinkusi, jeigu tai būtų nuo manęs priklausę; bet neišvengia- 
mas likimas atidavė mane į rankas kapitonui Votersui, su kuriuo, nors 
dar nesusituokus, aš išgyvenau daugelį metų kaip žmona ir vadinuosi 
jo vardu. Su juo aš persiskyriau Vusteryje, kai jis išsiruošė į žygį prieš 
maištininkus, ir vėliau atsitiktinai susidūriau su ponu Džonsu; jis mane 
išgelbėjo iš vieno niekšo rankų. Tai iš tikrųjų prakilniausias žmogus 
visais atžvilgiais. Man rodos, nėra tokio jo amžiaus jaunuolio, kuris 
būtų toliau nuo laisvo elgesio, ir retas kuris teturi nors ir dvidešimtąją 
jo dorybių dalį; o jeigu jis 1r padarė nuodėmių, aš esu tvirtai įsitikinusi, 
jog dabar yra galutinai pasiryžęs pasitaisyti. 

— Tikiuosi, kad taip yra ir kad jis laikysis savo pasiryžimo. Ir turiu 
pasakyti, jog aš puoselėju tokias pat viltis ir jūsų atžvilgiu. Sutinku, kad 
žmonės yra linkę būti negailestingi panašiais atvejais, tačiau laikas ir at- 
kaklumas galų gale priverčia jų nepalankumą, jeigu galima taip sakyti, 
pakeisti užuojauta; mat nors jie ir nėra pasirengę, kaip mūsų dangiškasis 
tėvas, priimti atgailaujantį nusidėjėlį, bet nuolatinė atgaila galop sulaukia 
pagailos net ir iš kietaširdžių žmonių. Šiaip ar taip, galite būti tikra, ponia 
Voters, kad jeigu aš pajusiu, jog esate tikrai nuoširdžiai pasiryžusi, tai 
padėsiu, kiek tik galėdamas, jums išsilaikyti. 

Ponia Voters parpuolė ant kelių prieš jį ir su ašaromis akyse kuo 
jausmingiausiais žodžiais padėkojo jam už jo gerumą, kuris, kaip ji tei- 
singai pasakė, buvo daugiau angeliškas negu žmogiškas. 

Olvertis pakėlė ją ir labai meiliai, kuo švelniausiais žodžiais ėmė ją 
guosti, kai į kambarį įėjo ponas Daulingas. Išvydęs ponią Voters, jis 
krūptelėjo ir atrodė sumišęs, bet veikiai susivaldė, kiek tai įstengė, ir pa- 
sakė baisiai skubąs į pasitarimą pas poną Vesterną, tačiau laikąs savo 
pareiga užsukti ir pranešti ponui Olverčiui juristų nuomonę apie anks- 
čiau minėtą reikalą. Jie maną, kad atsitikimas su banknotais netraktuoti- 
nas kaip nusikaltimas, bet kad esą galima pateikti ieškinį dėl nuslėpto 
radinio, ir jeigu prisiekusieji pripažins rastus pinigus ieškovo nuosavybe, 
tai teismas priteisiąs juos grąžinti pastarajam. 

Olvertis, nieko į tai neatsakęs, užstūmė duris, priėjo prie Daulingo ir, 
griežtai pažvelgęs į jį, tarė: 

— Kad ir kaip jūs skubate, pirmiau turite atsakyti į porą klausimų. Ar 
jūs pažįstate šitą ledi? 

— Šitą ledi, sere? — perklausė Daulingas labai nenoromis. 

Tada Olvertis prakalbo iškilmingu balsu: 

— Klausykite, pone Daulingai, jeigu jūs vertinate mano palankumą, 
jeigu nenorite, kad aš jus tuoj pat atleisčiau iš pareigų, neišsisukinėkite ir 
neklastaukite, bet atsakykite stačiai ir nemeluodamas į kiekvieną mano 
klausimą. Ar pažįstate šitą ledi? 

— Taip, sere, — atsakė Daulingas, — aš mačiau ją. 

— Kur, sere? 

— Jos pačios bute. 

— Kuriuo reikalu aplankėte ją, sere, ir kas jus siuntė? 

— Aš buvau nuėjęs, sere, pasiteirauti apie Džonsą. 

— Ir kas jus siuntė teirautis apie jį? 

— Kas, sere? Na, mane siuntė ponas Blaifilas, sere. 

— Ir ką jūs pasakėte ledi tuo reikalu? 

— Atleiskite, sere, bet aš negaliu prisiminti visko žodis žodin. 

— Gal malonėsite, medem, patalkininkauti šito džentelmeno atminčiai? 

— Jis pasakė man, sere, — tarė ponia Voters, — kad jeigu ponas Džon- 
sas nužudęs mano vyrą, tai vienas garbingas džentelmenas, gerai žinan- 
tis, su kokiu niekšu aš turinti reikalą, galįs man duoti kiek reikia pinigų 
bylai vesti. Galiu prisiekti, kad kaip tik šitai jis pasakė. 

— Ar jūs taip kalbėjote, sere? — paklausė Olvertis. 

— Tiksliai neprisimenu, bet, man rodos, kad kažką panašiai. 

— Ir ponas Blaifilas pavedė jums tai pasakyti? 

— Žinoma, sere, aš pats nebūčiau susigalvojęs ir savavaliavęs. Jei aš 
taip pasakiau, vadinasi, šitaip supratau pono Blaifilo nurodymus. 

— Žiūrėkite, pone Daulingai, — tarė Olvertis, — aš pažadu jums, gir- 
dint šiai ledi, kad atleisiu jums visa, ką jūs padarėte šiuo reikalu pavestas 
pono Blaifilo, bet su sąlyga, jei jūs man dabar pasakysite visą tiesą, nes 
aš tikiu, jog pats nebūtumėte susigalvojęs ką nors daryti, negavęs šiuo 
reikalu nurodymų. Vadinasi, ponas Blaifilas taip pat jus pasiuntė iškvosti 
tuos porą vyrukų Oldersgeitstrite? 

— Pasiuntė, sere. 

— Gerai. Ir kokius nurodymus jis davė tamstai? Prisiminkite kiek 
įstengdamas tiksliau ir pakartokite jo žodžius. 

— Prašau, sere. Ponas Blaifilas pasiuntė mane surasti tuos asmenis, 
kurie matė dvikovą. Jis pasakė būgštaująs, kad jų nepapirktų ponas 
Džonsas ar kas jo draugų. Kraujas, pasakė jis, reikalauja kraujo, ir ne tik- 
tai tie, kurie slepia galvažudį, bet ir tie, kurie ne per daug talkininkauja, 
kad jis būtų atiduotas į teisingumo rankas, yra jo bendrai. Jis taip pat 
pasakė esąs patyręs, jog jūs labai pageidaujate patraukti jį atsakomybėn, 
nors jums nepatogu pačiam kištis. 

— Jis tai pasakė? — paklausė Olvertis. 

— Taip, sere, — atsakė Daulingas. — Aš, žinoma, nė dėl vieno asmens, 
išskyrus jus, nebūčiau taip toli žengęs. 

— O kaip toli, sere? 

— Aš nenorėčiau, kad jūsų malonybė manytumėte, jog aš būčiau 
papirkinėjęs juos melagingai liudyti; bet yra du būdai duoti parody- 
mams. Todėl aš jiems pasakiau, kad, jeigu priešinga pusė pasiūlytų 
jiems atlygį, jie turėtų jo neimti ir dorai sakyti tiesą. Aš priminiau jiems, 
kad turime žinių, jog ponas Džonsas užpuolęs džentelmeną pirmasis, 
ir, jei išties taip, jie turėtų paliudyti; ir aš daviau suprasti, kad jiems tai 
bus naudinga. 

— Tikrai jūs toli nužengėte, — tarė Olvertis. 

— Bet, sere, aš nekursčiau jų sakyti netiesą — o nebūčiau pasakęs ir to, 
jei nebūtų mane skatinęs noras įtikti jūsų malonybei. 

— Manau, jūs nebūtumėte stengęsis man šitaip įtikti žinodamas, kad 
ponas Džonsas yra tikras mano sūnėnas. 

— Aš įsitikinęs, kad man nedera kreipti dėmesį į tai, ką jūs, manding, 
norite laikyti paslaptyje. 

— Kaip! — sušuko Olvertis. — Ar jūs tai žinojote? 

— Taip, sere, — atsakė Daulingas. — Jeigu jūsų malonybė įsakote man 
sakyti tiesą, aš atskleisiu, kaip viskas įvyko. Tikrai, sere, aš žinojau; juk tai 
buvo gal paskutiniai ponios Blaifil žodžiai, kuriuos jinai ištarė mirties pa- 
tale, kai aš vienas prie jos stovėjau ir ji man įteikė laišką, kad perduočiau 
jūsų malonybei. 

— Kokį laišką? — nustebo Olvertis. 

— "Tą laišką, sere, kurį aš atvežiau iš Solsberio ir kurį įteikiau į rankas 
ponui Blaifilui. 

— O dangau! — sušuko Olvertis. — Ir ką jums pasakė mano sesuo? 
Pakartokite man jos žodžius. 

— Jinai paėmė mane už rankos ir, įteikdama laišką, pasakė: „Aš pati 
nebenuvokiu, ką prirašiau. Pasakykite mano broliui, kad ponas Džon- 
sas — jo sūnėnas... Kad jis — mano sūnus... Tesuteikia Dievas jam palai- 
mą!“ — ir, tai pasakiusi, ji loštelėjo galvą, apimta priešmirtinės konvulsi- 

jos. Aš tuoj pat sušaukiau žmones, bet ji jau nieko nebegalėjo pasakyti ir 
po kelių minučių pasimirė. 

Olvertis valandėlę tylėjo, žvelgdamas aukštyn, paskui kreipėsi į 
Daulingą: 

— Kaip atsitiko, sere, kad jūs neperdavėte man to laiško? 

— Jūsų malonybė turi prisiminti, — atsakė ponas Daulingas, — kad 
jūs tuo metu sirgote; O aš, baisiai skubėdamas, kaip paprastai su manim 
esti, atidaviau laišką, viską paaiškinęs, ponui Blaifilui — jis man pažadėjo 
perduosiąs laišką ir viską papasakosiąs jums. Vėliau jis man pareiškė, 
kad visa tai padaręs ir kad jūsų malonybė, — ir iš meilės ponui Džonsui, 
ir iš pagarbos jūsų seseriai, — nepageidaujate, jog tai iškiltų aikštėn, ir 
norėtumėt nuslėpti nuo žmonių; todėl, sere, jums pirmam apie tai ne- 
užsiminus, aš, žinoma, nebūčiau manęs, jog man dera ką nors prasitarti 
tuo reikalu, kalbantis su jūsų malonybe ar su kuo kitu. 

Mes jau esame sakę, kad žmogus gali melą įvynioti į tiesos žodžius; 
tatai kaip tik atsitiko šiuo atveju. Blaifilas tikrai buvo pasakęs Daulingui 
tai, ką šis išdėstė Olverčiui, bet anaiptol neklaidino jo ir net nemanė galįs 
tai padaryti. Iš tikrųjų Daulingą vertė tylėti Blaifilo jam duoti pažadai; 
o dabar, aiškiai matydamas, kad Blaifilas nebegalės jų tesėti, jis manė 
būsiant ne pro šalį prisipažinti; tai padaryti jį paskatino pažadas viską 
dovanoti, rūstus Olverčio žvilgsnis ir griežtas tonas, taip pat pastarojo 
prieš tai atskleisti faktai, ypač kad jis buvo užkluptas netikėtai ir neturėjo 
kada pagalvoti, kaip išsisukti. 

Olvertis, matyt, buvo patenkintas šituo Daulingo paaiškinimu ir, 
griežtai prisakęs, jog jis niekam neprasitartų, kas tarp jų įvyko, palydėjo jį 
iki durų, kad jis nepasimatytų su Blaifilu, kuris, jau grįžęs į savo kambarį, 
džiūgavo galvodamas apie paskutinę klastą prieš dėdę ir nieko neįtarė, 
kas įvyko aukštu žemiau. 

Koridoriuje Olvertis susitiko ponią Miler, ši, visa išblyškusi ir persi- 
gandusi, tarė jam: 

— O, sere! Girdėjau, kad ta pasileidusi moteriškė kalbėjosi su jumis 
ir jūs jau viską žinote! Bet dėl Dievo meilės, nenusigręžkite dėl to nuo 
nelaimingojo jaunuolio. Neužmirškite, sere, kad jam nė į galvą neatėjo, 

jog jinai — jo motina; toji Žinia jau pati savaime nepaprastai prislėgs jį; 
pasigailėkite jo! 

— Medem, — atsakė Olvertis, — mane taip nustebino tai, ką aš 1š- 
girdau, kad 1š tikrųjų nieko negaliu jums pasakyti. Bet užeikite į mano 
kambarį. Tikrai, ponia Miler, aš patyriau netikėčiausių dalykų, ir jūs tuoj 
viską sužinosite. 

Vargšė moteriškė nusekė jam iš paskos, visa drebėdama; Olvertis 
priėjo prie ponios Voters, paėmė ją už rankos ir, kreipdamasis į ponią 
Miler, tarė: 

— Kuo atsidėkoti šiai kilniai moteriškei už jos padarytą man paslau- 
gą? O, ponia Miler, jūs tūkstantį kartų esate girdėjusi, kaip aš vadindavau 
tą jaunikaitį, kuriuo jūs taip rūpinatės, savo sūnumi. Ir net nepagalvo- 
davau, kad jis iš tikrųjų gali būti mano giminaitis... Jūsų bičiulis, medem, 
yra tikras mano sūnėnas; jis yra brolis tos piktosios angies, kurią aš taip 
ilgai šildžiau prie savo krūtinės... Ponia Voters pati jums smulkiai vis- 
ką papasakos, atskleis visas aplinkybes, dėl kurių jis buvo apšauktas jos 
sūnumi. Taip, ponia Miler, dabar matau, kad jis buvo apšmeižtas, o aš 
likau apgautas; apgautas to, kurį jūs taip teisingai įtarėte esant niekšą. Jis 
iš tikrųjų yra didžiausias niekšas. 

Džiaugsmas, kuris dabar užplūdo ponią Miler, atėmė jai žadą, ir našlė 
gal būtų net apalpusi, jeigu ašarų srautas taip laiku nebūtų jai pagelbėjęs. 
Pagaliau tiek atitokusi iš susijaudinimo, kad jau galėjo kalbėti, ji pratarė: 

— Tai mano brangusis ponas Džonsas yra jūsų sūnėnas, sere, ir visai 
ne šios ledi sūnus? Tai jūsų akys atsivėrė pagaliau? Vadinasi, aš jį išvysiu 
laimingą, kaip jis yra to vertas? 

— Jis tikrai yra mano sūnėnas, — atsakė Olvertis, — ir aš tikiuosi, kad 
jūsų troškimas išsipildys. 

— Ir šita geroji moteriškė yra tas asmuo, kuriam jūs turite būti dėkin- 
gas už šios paslapties atskleidimą? 

— Taip, tikrai. 

— Tada tegu dangus apiberia ją visokiausia palaima! — sušuko ponia 
Miler, parpuolusi ant kelių. — Ir tegu šis geras jos darbas atleidžia jai visas 
nuodėmes, kad ir kiek jų būtų! 

Tada ponia Miler pranešė jiems, kad ji tikisi, jog Džonsas būsiąs 
greitai paleistas į laisvę, nes chirurgas nuėjęs su vienu aukštos kilmės 
džentelmenu pas teisėją, kuris pasodino jį į kalėjimą, paliudyti, kad po- 
nui Ficpatrikui negresia joks pavojus, ir išrūpinti, jog kalinys būtų išleis- 
tas į laisvę. 

Olvertis pasakė, kad jam bus džiugu grįžus rasti namie savo sūnėną, 
bet dabar jis turi išeiti vienu svarbiu reikalu. Pasišaukęs tarną, liepė jam 
surasti portšezą ir atsisveikino su damomis. 

Ponas Blaifilas išgirdęs, kad užsakytas portšezas, nusileido laiptais 
išlydėti dėdės, nes jis niekad nepamiršdavo šios mandagumo pareigos. 
Jis pasiteiravo dėdę, ar jis rengiasi išvykti, — tai buvo mandagus klausi- 
mas, kur jis vykstąs. Bet kadangi dėdė neatsakė nė žodžio, tai Blaifilas 
pasiteiravo, kada jis teiksis sugrįžti. Olvertis ir į tai nieko neatsakė ir, tik 
sėsdamasis į portšezą, grįžtelėjo ir pratarė: 

— Klausykite, sere, pasistenkite, iki aš grįšiu, surasti laišką, kurį jūsų 
motina parašė man, gulėdama mirties patale. 

Tai taręs, Olvertis išvyko, palikdamas Blaifilą padėtyje, kurios galėtų 
pavydėti nebent žmogus, lipantis į kartuves. 


Devintasis skyrius 
TOLESNE TĄSA 


lvertis, sėdėdamas portšeze, perskaitė Sofijai rašytą Džonso 

laišką, kurį jam perdavė Vesternas; jame buvo tokių žodžių 
apie jį patį, kad jis net apsiašarojo. Pagaliau Olvertis atvyko prie pono 
Vesterno namų ir buvo nuvestas pas Sofiją. 

Ceremoningai pasisveikinę, jie susėdo ir keletą minučių tylėjo. Sofija, 
Įįspėta tėvo apie Olverčio apsilankymą, žaidė vėduokle, ir kiekvienas jos 
veido bruožas, kiekvienas judesys rodė, kad ji labai susijaudinusi. Paga- 
liau Olvertis, kuris ir pats truputį buvo sumišęs, prakalbo: 

— Aš bijau, panele Vestern, kad mano šeima pridarė jums nemalo- 
numų, O prie to ir aš pats nejučiomis prisidėjau daugiau, negu maniau. 
Patikėkite, medem, jog, žinodamas iš pat pradžių, kaip nemalonus jums 
yra mano sūnėno piršimasis, aš būčiau neleidęs taip ilgai jus persekioti. 
Todėl, tikiuosi, jūs nepagalvosite, kad aš atėjau įkyrėti jums naujais pana- 
šios rūšies tarpininkavimais — tenoriu visai jus iš jų išvaduoti. 

— Sere, — atsakė Sofija kukliai ir neryžtingai, — šis jūsų Žingsnis yra 
labai malonus bei kilnus ir tik to aš galėjau tikėtis iš pono Olverčio; bet 
kadangi jūs teikėtės prasitarti apie šį reikalą, tai gal atleisite, jei aš pasa- 
kysiu, kad dėl to man tikrai buvo daug nemalonumų ir kaip tik per tai 
teko pakęsti labai griežtą tėvo elgesį, nors iki šio nelaimingo piršimosi 
jis buvo švelniausias ir labiausiai mylintis tėvas. Aš esu įsitikinusi, sere, 
jog jūs esate per geras ir per kilnus pykti už mano atsisakymą būti jūsų 
sūnėno žmona. Mūsų širdies polinkiai nėra mūsų valioje, 1r, kad ir kokių 
pranašumų turėtų ponas Blaifilas, aš negaliu palenkti savęs prie jo. 

— Užtikrinu jus, meilingiausioji panele Vestern, — tarė Olvertis, — jog 
negalėčiau supykti, jeigu tas asmuo būtų net mano tikras sūnus ir aš la- 
bai aukštai jį vertinčiau. Jūs sakote tiesą, medem, mes negalime palenkti 
savo širdies, o juo labiau jos negali palenkti kiti. 

— O, sere, kiekvienas jūsų ištartas žodis parodo, kiek esate nusipelnęs 
tos didžios reputacijos, kurią jums yra pripažinę žmonės, laikydami jus 

tikrai geru, kilniaširdžiu ir užjaučiančiu! Patikėkite, kad tiktai bijodama 
būsimos nelaimės aš būčiau galėjusi nepaklausyti tėvo paliepimo. 

— Nuoširdžiai tikiu jumis, medem, - atsakė Olvertis, — ir iš širdies gi- 
riu tokį protingą jūsų įžvalgumą: jūsų pateisintinas atsparumas iš tikrųjų 
išgelbėjo jus nuo didelės nelaimės! 

— Dėkoju jums, pone Olverti: retai kas gali taip subtiliai jausti, kaip 
jūs! Bet iš tikrųjų, man rodos, kad gyventi su žmogum, kuriam esi visiš- 
kai abejinga, apgailėtina dalia... Ir galbūt dar blogiau, kada regi puikias 
to žmogaus ypatybes, bet negali palenkti į jį savo širdies. Jeigu aš būčiau 
ištekėjusi už pono Blaifilo... 

— Atleiskite, kad jus pertraukiu, — atsakė Olvertis, — bet negaliu net 
klausytis tokios jūsų prielaidos. Patikėkit manim, panele Vestern, aš visa 
siela džiaugiuosi, jog jūs išsigelbėjote... Aš patyriau, kad žmogus, dėl 
kurio jūs tiek daug turėjote iškęsti per savo tėvą, yra niekšas. 

— Ką jūs sakote, sere! —- sušuko Sofija. — Jūs mane stebinate. 

— Aš ir pats labai nustebau, tatai patyręs, medem, ir visi nustebs. Bet 
aš jums pasakiau tikrą tiesą. 

— Esu įsitikinusi, kad pono Olverčio lūpos gali sakyti tiktai tiesą... Ir 
vis dėlto, sere, tokia netikėta ši naujiena... Jūs patyrėte, sakote... O, jeigu 
kiekviena niekšystė iškiltų aikštėn!.. 

— Jūs labai greitai išgirsite visas smulkmenas, — tarė Olvertis, — o da- 
bar nebeminėkime to nekenčiamo vardo... Aš turiu apie ką kita rimtai 
su jumis pasikalbėti... O, panele Vestern, žinau, kokia jūs esate tobula, ir 
negaliu atsisakyti tuščiagarbės minties susigiminiuoti su jumis... Aš turiu 
artimą giminaitį, medem, jauną vaikiną, kurio charakteris, esu įsitikinęs, 
yra visiška priešybė šio niekšo būdui ir kuriam aš atiduosiu turtą, anksčiau 
skirtą pirmajam. Ar galiu tikėtis, medem, kad jūs leisite jam apsilankyti? 

Sofija, valandėlę patylėjusi, atsakė: 

— Noriu būti kuo nuoširdžiausia su ponu Olverčiu. To iš manęs rei- 
kalauja jūsų gerumas ir ta paslauga, kurią jūs man tik ką padarėte. Aš nu- 
sprendžiau nesileisti į jokias kalbas apie piršlybas, kad ir kas tai kalbėtų. 
Mano vienintelis troškimas — susigrąžinti tėvo meilę ir vėl būti šeiminin- 
ke jo namuose. Tikiuosi, sere, jog šį norą jūs man padėsite įgyvendinti. 

Tad leiskite prašyti, meldžiu jus vardu viso jūsų gerumo, kurį yra patyręs 
kiekvienas, kas jus pažįsta, kad kaip tik dabar, kada išvadavote nuo vieno 
persekiojimo, neprimeskite man naujo, kuris bus lygiai kankinantis ir 
lygiai beprasmiškas. 

— Patikėkite, panele Vestern, — atsakė Olvertis, — ne mano būdui 
tokie dalykai, 1r jeigu jūs jau taip apsisprendusi, tai mano giminaitis turės 
su tuo sutikti, kad ir kaip skaudu jam bus atsisakyti savo vilčių. 

— Aš galiu tik nusišypsoti, pone Olverti, girdėdama jus kalbant apie 
kančias žmogaus, kurio aš nepažįstu ir kuris todėl gali mane pažinti tik 
labai iš tolo. 

— Atleiskite man, brangioji panele Vestern, imu bijoti, kad jis per 
daug gerai pažįsta jus ir niekad negalės jūsų pamiršti; juk jeigu yra pa- 
saulyje žmogus, galįs nuoširdžiai, karštai ir tauriai mylėti, tai toks yra, aš 
įsitikinęs, mano nelaimingasis sūnėnas, kuris šitaip myli panelę Vestern. 

— Jūsų sūnėnas, pone Olverti! — sušuko Sofija. — Tai tikrai keista. 
Anksčiau aš apie jį nesu girdėjusi. 

— Tikrai, medem, — sušuko Olvertis. — Jūs nežinote tiktai tų aplinky- 
bių, kuriomis jis mano sūnėnas — o šitai iki pat šios dienos man taip pat 
buvo paslaptis. Ponas Džonsas, kuris seniai jus myli, jisai, jisai yra mano 
sūnėnas! 

— Ponas Džonsas - jūsų sūnėnas, sere?! - sušuko Sofija. — Ar galimas 
daiktas? 

— Taip, tikrai, medem, — atsakė Olvertis, — jis yra mano tikrosios se- 
sers sūnus, aš visuomet pripažinsiu jį savo sūnėnu ir nesigėdysiu to. Kur 
kas labiau man gėda savo ankstesnio elgesio su juo; bet aš lygiai taip pat 
nežinojau jo taurių ypatybių, kaip ir jo kilmės. Taip, panele Vestern, aš 
elgiausi su juo Žiauriai... per daug Žiauriai. 

Garbusis skvairas nusišluostė ašarotas akis ir, truputį patylėjęs, 
tęsė toliau: 

— Jeigu jūs nepadėsite man, aš niekad negalėsiu jam atlyginti už jo 
kančias... Patikėkite, meilingiausioji panele, aš didžiai jį gerbiu, jeigu ryž- 
tuosi teikti šį pasiūlymą tokiai mergaitei kaip jūs. Žinau, jis ne be trūku- 
mų, bet širdis jo tauri, tikrai tauri, patikėkite manim, medem. 

Jis nutilo, lyg laukdamas atsako, ir bematant jį išgirdo 1š Sofijos, kai ji 
šiek tiek atitoko iš susijaudinimo, kurį jai sukėlė ši stulbinama žinia. 

— Visa siela sveikinu jus, sere, atskleidus šią paslaptį 1r džiaugiuosi 
kartu su jumis, — pasakė jinai. — Aš neabejoju, kad jisai neapvils jūsų 
ir bus jums paguoda. Tasai jaunas džentelmenas turi tūkstančius gerų 
bruožų, neleidžiančių abejoti jo geru elgesiu su tokiu dėde.. 

— Tikiuosi, medem, - atsakė Olvertis, — jam netrūksta ir tų ypatybių, 
dėl kurių jis galėtų būti geras vyras žmonai. Žinoma, jis būtų niekingiau- 
sias žmogus, jeigu tokia ledi kaip jūs teiktųsi... 

— Meldžiu, atleiskite man, pone Olverti, — tarė Sofija. — Aš negaliu 
priimti jūsų pasiūlymo. Ponas Džonsas, esu tikra, prakilniausias žmogus, 
bet aš niekad nežiūrėsiu į jį kaip į savo būsimąjį vyrą... Išties niekados. 

— Atleiskite, medem, — sušuko Olvertis, — jei aš gerokai nustebęs 
po to, ką man teko girdėti iš pono Vesterno... Tikiuosi, nelaimingasis 
jaunuolis nepadarė nieko tokio, dėl ko būtų praradęs jūsų palankumą, 
jeigu kada nors turėjo garbės juo naudotis... Galbūt jį kas jums apšmei- 
žė, kaip apšmeižė jį ir man. Tos pačios niekšiškos intrigos galėjo jam 
pakenkti visur... Patikėkit, jis nieko nenužudė, kaip apie jį šnekama. 

— Pone Olverti, - atsakė Sofija, — jūs jau girdėjote apie mano pasiryži- 
mą. Mane stebina tai, ką jums yra sakęs tėvas; bet kad ir kaip jis nuogąs- 
tautų ir būgštautų, aš nedaviau tam progos, kiek pažįstu savo širdį, nes 
tvirtai laikiausi ir tebesilaikau principo netekėti be jo sutikimo. Aš manau, 
kad tai yra mano pareiga tėvui, ir tikiuosi, kad niekas neprivers manęs pra- 
silenkti su tuo principu. Bet aš nemanau, jog tėvai turėtų teisę leisti mus 
už vyrų priešingai mūsų širdies polinkiui. Norėdama išvengti tokios prie- 
vartos, kurios bijoti turėjau pagrindą, aš pabėgau iš tėvo namų ir ieškojau 
prieglobsčio kitur. Štai jums visa tiesa; ir jeigu žmonės arba mano tėvas 
įtaria mane turėjus kitų ketinimų, tai sąžinė man nieko neprikiša. 

— Aš klausausi jūsų žavėdamasis, panele Vestern. Gėriuosi jūsų įsiti- 
kinimų neklaidingumu; bet jūs ne viską man pasakote. Nenorėčiau už- 
gauti jūsų, medem; bet nejau viskas, ką aš girdėjau ir mačiau ligi šiolei, 
tėra kažkas panašu į sapną? Nejau jūs iškentėte tiek tėvo persekiojimų 
dėl žmogaus, kuriam visada buvote visiškai abejinga? 

— Meldžiu jus, pone Olverti, nereikalaukite, kad aš jums viską pa- 
aiškinčiau... Taip, aš daug ką iškentėjau; neslėpsiu, pone Olverti... No- 
riu būti su jumis iki galo atvira: taip, aš buvau labai geros nuomonės 
apie poną Džonsą... Aš manau... aš žinau, jog už tai nukentėjau... ir 
tetulė, ir tėvas elgėsi su manim negailestingai; bet dabar viskas pra- 
ėjo... Prašau, kad būčiau palikta ramybėje, nes esu tvirtai pasiryžusi. 
Jūsų sūnėnas, sere, turi daug pranašumų... didelių pranašumų, pone 
Olverti. Aš neabejoju, kad jis bus jūsų pasididžiavimas žmonėse ir 
suteiks jums laimės. 

— Ir aš norėčiau padaryti jį laimingą, medem, bet esu tvirtai įsitikinęs, 
kad tai pareina vien tik nuo jūsų. Šis įsitikinimas ir skatina mane taip 
karštai kreiptis į jus jo labui. 

— Jūs esate suklaidintas, sere, užtikrinu jus, esate suklaidintas! Ir ti- 
kiuosi, kad ne jisai jus suklaidino. Gana ir to, kad jis apvylė mane. Pone 
Olvertu, aš labai prašau, nekalbėkite man daugiau apie tai. Man būtų 
skaudu... Ne, aš nenoriu jo menkinti jūsų akyse... Aš trokštu ponui 
Džonsui tiktai gera. Nuoširdžiai trokštu jam gera ir kartoju jums: kad ir 
kaip jis būtų nusikaltęs man, vis dėlto matau jo gerąsias ypatybes. Aš ne- 
neigiu, jog anksčiau apie jį buvau kitokios nuomonės. O šiuo metu nėra 
pasaulyje žmogaus, kurio pasiūlymą aš atmesčiau ryžtingiau už pono 
Džonso piršimąsi; paties pono Blaifilo man būtų malonesnis. 

Vesternas jau seniai nekantraudamas laukė, kuo baigsis pašnekesys, 
ir pagaliau priėjo prie durų pasiklausyti. Išgirdęs pastaruosius dukters 
žodžius, jis nebesusivaldė, įsiutęs atplėšė duris ir užriko: 

— Tai melas! Kipšo melas! Dėl visko kaltas tasai suskis Džonsas, ir 
jeigu tik ji galėtų prasmukti prie jo, tai beregint tiek ją ir tematytume. 

Čia įsikišo Olvertis. 

— Pone Vesternai, — tarė jis skvairui, piktai dirstelėjęs į ji, —- jūs nete- 
sėjote savo žodžio. Juk žadėjote susilaikyti nuo bet kokios prievartos. 

— Ir laikiausi, kol buvo galima, — atsakė Vesternas, — bet klausytis iš 
mergšės tokio akižaraus melo — ne, po perkūnų! Ar tik ji nemano, kad 
jeigu mulkina kitus, tai galima ir mane apmulkinti?.. Ne, ne, aš ją pažįstu 
geriau už tamstą. 

— Deja, turiu jums pasakyti, sere, kad, sprendžiant iš jūsų elgesio su 
šia mergaite, jūs jos visai nepažįstate. Atleiskite, kad aš taip kalbu, bet 
manau, kad mūsų draugystė, jūsų paties pageidavimas ir reikalo aplinky- 
bės duoda man tam teisę. Jinai — jūsų duktė, pone Vesternai, ir, sakyčiau, 
daro garbę jūsų vardui. Jeigu aš galėčiau pavydėti, tai šiuo atveju pavydė- 
čiau jums daugiau negu kam kitam. 

— Po šimts pypkių, iš visos širdies geidžiu, kad jinai būtų jūsų — kaip 
džiaugčiausi tada nusikratęs rūpesčiu dėl jos! 

— Juk, brangus drauguži, jūs pats esate priežastis visų tų rūpesčių, dėl 
kurių skundžiatės. Parodykite savo dukteriai pasitikėjimą, kurio ji taip 
verta, ir aš esu įsitikinęs, kad būsite laimingiausias tėvas pasaulyje. 

— Pasitikėti ja? To dar betrūko! Koks gali būti pasitikėjimas, kai ji ne- 
nori daryti to, kas jai liepiama? Tegu sutinka ištekėti, kaip aš noriu, tada 
pasitikėsiu ja, kiek tik jai patinka. 

— Jūs neturite teisės, kaimyne, reikalauti iš jos tokio sutikimo. Jūsų 
duktė pripažįsta jums draudimo teisę, o didesnių teisių nedavė jums nei 
Dievas, nei prigimtis. 

— Draudimo teisė! Cha cha! Aš jums parodysiu, kokia ta teisė... Neš- 
dinkis lauk, marš į savo kambarį, kietasprande! 

— Tikrai, pone Vesternai, jūs elgiatės su ja žiauriai... Aš negaliu į tai 
žiūrėti... Jums reikia būti su ja malonesniam. Jinai nusipelno geresnio 
elgesio. 

— Gerai, gerai, aš žinau, ko ji nusipelno, — atkirto ponas Vesternas. — 
Dabar, kai jinai išėjo, aš jums parodysiu, ko ji nusipelno. Štai, pasižiūrė- 
kite, sere; mano kuzinos, miledi Belaston, laiškas: jinai mane įspėja, kad 
tas padauža jau išleistas iš kalėjimo, ir pataria gerai prižiūrėti mergiotę. 
Ne, po perkūnais, jūs nežinote, ką reiškia turėti rūpesčių su dukteria, 
kaimyne Olverti! 

Ir skvairas baigė šneką, girdamas savo buklumą. Tada Olvertis po 
reikiamos įžangos smulkiai papasakojo jam apie atskleistą Džonso pa- 
slaptį, apie pasipiktinimą Blaifilu ir apskritai apie viską, kas skaitytojams 


žinoma iš ankstesnių skyrių. 

Per daug karšto temperamento žmonės dažniausiai lengvai keičia 
savo nusistatymą. Vos tik išgirdęs iš pono Olverčio ketinimą padaryti 
Džonsą savo įpėdiniu, Vesternas iš visos širdies padėjo dėdei girti savo 
sūnėną ir taip karštai stojo už dukters vedybas su Džonsu, kaip anksčiau 
rūpinosi, kad jinai ištekėtų už Blaifilo. 

Ponas Olvertis vėl buvo priverstas atvėsinti jo entuziazmą, papasa- 
kodamas apie savo pašnekesį su Sofija ir tuo labai nustebindamas poną 
Vesterną. 

Kurį laiką jisai tylėjo, baisiai išvertęs akis. 

— Ir ką tatai gali reikšti, kaimyne Olverti? — pratarė jis pagaliau. —- Kad 
jinai buvo įsispitrėjusi į jį, tai aš galiu prisiekti... Aha! Pataikiau. Tiesiai į 
dešimtuką! Čia sesiūkštė prikišo savo nagus. Mergiotė kvanktelėjo dėl to 
šunsnukio lordo. Aš aptikau juos drauge pas kuziną, miledi Belaston. Jis 
susuko jai galvą, ne kitaip... Bet trauk mane perkūnai, jeigu aš ją išleisiu 
už jo... Nei lordai, nei rūmiškiai neįkels kojos į mano šeimą! 

Į tai atsakydamas Olvertis išdrožė ilgą kalbą — jis vėl pasmerkė bet 
kokias prievartos priemones ir primygtinai patarinėjo ponui Vesternui 
elgtis su dukteria lipšniau sakydamas, kad tuo keliu jis veikiausiai daug 
daugiau laimės. Paskui jis atsisveikino ir grįžo pas ponią Miler, bet prieš 
tai, nusileisdamas karštam skvairo prašymui, turėjo duoti žodį dar šian- 
dien atsivesti pas jį poną Džonsą, „kad čia pat viską su juo sutarus“. Išsi- 
skirdamas su ponu Olverčiu, Vesternas savo ruožtu pažadėjo paklausyti 
jo patarimo ir pakeisti savo elgesį su Sofija. 

— Nežinau, kaip čia išeina, Olverti, tiktai jūs visada priverčiate mane 
daryti savaip, o juk mano dvaras ne blogesnis už jūsiškį, ir aš toks pat 


taikos teisėjas kaip ir jūs. 

£ namo, Olvertis sužinojo, kad tik ką atvyko Džonsas. Jis 
nuskubėjo į tuščią kambarį, kur liepė pakviesti poną Džonsą, 
kad galėtų su juo pasilikti akis į akį. 

Negalima įsivaizduoti ką nors labiau jaudinančio už dėdės susitiki- 
mo sceną su sūnėnu. (Mat ponia Voters, kaip skaitytojas nuspėja, atsklei- 
dė Džonsui, paskutinį kartą jį aplankiusi, jo gimimo paslapų.) Tas ne- 
paprastas džiaugsmas, kurį jie abu išgyveno pirmosiomis akimirkomis, 
tiesiog neįmanomas aprašyti, todėl aš nė nebandysiu. Pakėlęs Džonsą, 
parpuolusį prieš jį ant kelių, ir apkabinęs jį, Olvertis sušuko: 

— O mano vaikuti, kokių priekaištų aš esu vertas! Kaip aš nuskriau- 
džiau tave! Kaip man atlyginti savo žiaurų, neteisingą įtarimą ir kaip 
išpirkti tau padarytas kančias? 

— Nejau man dar neatlyginta? — atsakė Džonsas. — Nejau mano kan- 
čios, tegu jos būtų buvusios ir dešimt kartų didesnės, nėra atmokėtos 
man dabar šimteriopai? Brangusis dėde, jūsų gerumas, jūsų meilingu- 
mas užgriūva, alsina, palaužia mane. Man trūksta jėgų pakelti užplūdusį 
džiaugsmą. Būti vėl su jumis, vėl jausti savo kilniaširdžio, savo tauriasie- 
lio geradario malonę! 

— Taip, vaikuti mano, aš pasielgiau su tavim žiauriai, — pakartojo Ol- 
vertis ir papasakojo jam visas Blaifilo intrigas, nepaprastai apgailestau- 
damas, kad pasidavė apgaunamas ir taip blogai pasielgė su Džonsu. 

— Nekalbėkite šitaip, — atsakė Džonsas. — Tikrai, sere, jūs pasielgėte 
su manimi kilniai. Išmintingiausias žmogus galėjo būti apgautas kaip 
ir jūs, o būdamas apgautas, būtų pasielgęs su manim ne ką kitaip. Jūsų 
gerumas pasireiškė net ir rūstybėje — teisingoje, kaip tada atrodė. Aš dėl 
visko esu dėkingas šiam gerumui, kurio tiek maža tenusipelniau. Nevers- 
kite manęs kankintis sąžinės priekaištais dėl tokio jūsų kilniaširdiškumo. 
Deja, sere, aš buvau nubaustas ne daugiau, negu to nusipelniau, ir visas 

mano gyvenimas bus nuo šiol skirtas tam, kad nusipelnyčiau laimę, kurią 
man dovanojate; patikėkite, brangusis dėde, jūsų bausmė buvo man ne 
be reikalo: aš buvau didelis, nors ir neužkietėjęs nusidėjėlis; ačiū Dievui, 
taip gavau progą panagrinėti savo nugyventą gyvenimą, ir nors mano 
sąžinės neslegia joks sunkus nusikaltimas, vis dėlto aš prisipažįstu pada- 
ręs nemaža beprotysčių ir prasižengimų, kurių reikia gėdytis ir dėl kurių 
reikia atgailauti — beprotysčių, kurios turėjo baisingų padarinių ir atvedė 
mane prie bedugnės krašto. 

— Labai džiugu girdėti, mielasis mano berniuk, tokius išmintingus 
žodžius, — atsakė Olvertis. — Kadangi esu įsitikinęs, kad veidmainystė 
(Dieve, kaip aš tuo buvau kitų apgautas!) niekada nepriklausė prie tavo 
ydų, tai nuoširdžiai tikiu viskuo, ką tu pasakei. Dabar matai, Tomai, 
kokius pavojus neprotingumas gali užtraukti dorybei (o man dabar aiš- 
ku, kaip tu vertini dorybę). Iš tikrųjų protingumas yra mūsų pareiga 
patiems sau, ir jeigu mes esame tokie sau priešai, kad į tai nekreipiame 
dėmesio, tai nėra ko stebėtis, jog žmonės juo labiau neatsižvelgia į savo 
priedermes mums; kai žmogus pats tiesia kelią į savo pražūtį, kiti, aš 
bijau, tik ir telaukia, kad galėtų tuo pasinaudoti. Tu sakai tačiau, jog per- 
pratai savo klaidas ir nori pasitaisyti. Visiškai tavim tikiu, vaikuti mano, 
ir todėl nuo šios akimirkos niekad daugiau jų neprisiminsiu. Bet pats 
tu jas prisimink, kad pasimokytum, kaip išvengti jų ateityje; vis dėlto 
savo paguodai taip pat prisimink ir tai, kad yra didelis skirtumas tarp 
poelgių, kurie išplaukia iš neprotingumo, ir tų, kuriuos diktuoja niek- 
šiškumas. Pirmieji, ko gera, net veikiau veda žmogų į pražūtį, bet, jeigu 
žmogus pasitaiso, tai laikui bėgant jis gali tikėtis visiško pasitaisymo; 
žmonės, nors ir ne iš karto, tačiau vis dėlto galiausiai su juo susitaiko, ir 
jis su tam tikru malonumu prisimins, kokių pavojų jam pavyko išveng- 
ti. Bet niekšybės, mano drauguži, kartą atskleistos, nebegalima niekuo 
užlyginti; jos paliekamų dėmių nebenuplauna laikas. Niekšas visada bus 
smerkiamas žmonių, draugijoje jis bus visų niekinamas, ir jeigu gėda 
vers jį ieškotis nuošalios vietos, jis ir ten neišsivaduos iš baimės, pana- 
šios į tą, kuri persekioja pavargus; vaiką, bijantį šmėklų, kai jis palieka 
suaugusiuosius ir eina miegoti vienas į tamsų kambarį. Sužeista sąžinė 

neduoda jam ramybės. Miegas apleis jį kaip neištikimas draugas. Kad ir 
kur kreips savo akis, visur regės tiktai siaubą; dirstels atgal — beprasmiš- 
ka širdperša seka jam 1š paskos; žvilgters į priekį — beribis nusiminimas 
įremia į jį savo akis; kaip kalėjime uždarytas nusikaltėlis keikia jis savo 
klaikią dalią, bet tuo pat metu baisisi tos valandos, kada visa turės baig- 
tis. Pasidžiauk, mano drauguži, kad tavo dalia kitokia; pasiguosk ir dė- 
kok tam, kuris leido tau įžvelgti savo klaidas, prieš joms nuvedant tave 
Į pražūtį, neišvengiamai ištinkančią kiekvieną, kuris atkakliai laikosi jų. 
Tu jų atsižadėjai, ir dabar aplinkybės taip susiklosto, jog laimė priklauso 
tik nuo paties tavęs. 

Tai girdėdamas Džonsas giliai atsiduso ir atsakė: 

— Nenoriu slėpti nuo jūsų, sere: vienas mano pasileidimo padarinys, 
bijau, nebeatitaisomas. Brangusis dėde, kokią brangenybę aš praradau! 

— Gali nepasakoti, — tarė Olvertis. — Pasakysiu tau atvirai: aš Žinau, 
ką tu apgaili; mačiau panelę Vestern ir kalbėjausi su ja apie tave. Ir 
štai patvirtinimui to, kad tu nuoširdžiai visa tai kalbėjai ir esi tvirtai 
pasiryžęs, dėl vieno dalyko reikalauju iš tavęs besąlygiško klusnumo: 
tu privalai perdėm atsižvelgti į Sofijos apsisprendimą, ar jis bus tavo 
naudai, ar ne. Jinai jau gana prisikentė nuo persekiojimų, kuriuos man 
koktu prisiminti; nenoriu, kad kas iš mano šeimos darytų jai naujų 
sunkumų; žinau, tėvas pasiryžęs dabar kankinti ją dėl tavęs, kaip anks- 
čiau kankino dėl tavo konkurento, bet aš nusprendžiau apsaugoti ją 
ateityje nuo bet kokių įkalinimų, nuo bet kokių nemalonumų, nuo bet 
kokios prievartos. 

— O mano brangusis dėde, įsakykite man ką nors, ką įvykdyti būtų 


tikras nuopelnas. Patikėkite, sere, aš galėčiau jūsų nepaklausyti tiktai vie- 


nu atveju: jeigu jūs panorėtumėte, kad aš padaryčiau ką nors nemalonu 
Sofijai. Ne, sere, jeigu turėjau nelaimę užsitraukti ant savęs jos nepasi- 
tenkinimą be mažiausios vilties gauti atleidimą, tai vien tik šito, greta su 
baisia mintimi, jog aš esu jos kančių priežastis, užteks įstumti mane į di- 
džiausią neviltį. Pavadinti Sofiją savąja man būtų didžiausia ir vienintelė 
laimė, kurią dangus galėtų dovanoti kaip priedą prie to, ką jau atsiuntė; 
bet ši mano laimė priklauso tiktai nuo jos pačios. 

— Nenoriu tau suteikti vilties, drauguži mano, — tarė Olvertis. — Bijau, 
kad tavo reikalai nepavydėtini: niekad man neteko girdėti tokio ryžtingo 
tono, kokiu jinai atmetė tavo troškimą; o kodėl — tu galbūt geriau už 
mane žinai. 

— Taip, sere, per daug gerai žinau, — atsakė Džonsas. — Aš taip prasi- 
kaltau jai, jog neturiu jokios vilties, jog ji man atleistų; tačiau, kad ir kaip 
aš būčiau kaltas, mano kaltė, nelaimei, jai atrodo dešimteriopai juodesnė, 
negu jinai yra iš tikrųjų. O, dėde, aš matau, kad mano klaidos nebepatai- 
somos, ir visas jūsų gerumas neišgelbės manęs nuo pražūties! 

Šią akimirką tarnas pranešė, jog atvyko ponas Vesternas: jis su tokiu 
nekantrumu geidė pamatyti Džonsą, kad negalėjo sulaukti paskirtos va- 
landos. Džonsas, kurio akys buvo pilnos ašarų, paprašė dėdę pasišneku- 
čiuoti su Vesternu keletą minučių, iki jis šiek tiek susitvardys. Olvertis 
sutiko ir, liepęs atvesti poną Vesterną į svetainę, pats išėjo pas jį. 

Ponia Miler sužinojusi, kad Džonsas vienas (jinai dar nebuvo jo ma- 
čiusi po to, kai jis grįžo iš kalėjimo), tuoj pat atskubėjo pas jį į kambarį ir 
jausmingais žodžiais pasveikino laimingai susitaikius su dėde ir atgavus 
jo malonę. 

— Man norėtųsi dar su kai kuo jus pasveikinti, brangus drauge, — pri- 
dėjo ji, — bet tokios nepermaldaujamos būtybės aš dar nebuvau sutikusi. 
Džonsas, šiek tiek nustebęs, paklausė ją, ką jinai norinti pasakyti. 

— O tai, kad aš aplankiau panelę Vestern ir paaiškinau jai viską, ką 
man papasakojo mano žentas Naitingeilas. Dėl laiško ji negali turėti jo- 
kių abejonių, esu tuo įsitikinusi: aš pasakiau, jog mano žentas gali pri- 
siekti, jeigu reikia, kad jis pats visa tai sugalvojo ir pats padiktavo laišką. 
Pasakiau, kad priežastys, privertusios jus pasiųsti tą laišką, byloja jūsų 
naudai, nes tai buvo padaryta jos dėlei ir aiškiai įrodo jūsų pasiryžimą 
mesti lengvapėdišką gyvenimą; pasakiau, kad jūs nė karto nebuvote jai 
neištikimas nuo to laiko, kai susitikote su ja Londone — bijau, jog aš čia 
per toli įsileidau, bet Dievas man atleis: jūsų būsimas elgesys, tikiuosi, 
pateisins mano žodžius. Trumpai tariant, pasakiau viską, ką galėjau, bet 
tatai nieko nepakeitė. Jinai neperkalbama. Ji sako, kad daug ką atleido 
dėl jūsų jaunystės, bet pareiškė tokį pasišlykštėjimą pasileidimu, kad aš 

buvau priversta nutilti. Visaip mėginau ginti jus, bet jos kaltinimai buvo 
per daug teisingi ir badė man akis. Dievaži, jinai žavėtina; aš nesu regė- 
jusi tokios meilingos ir tokios protingos mergaitės! Vos neišbučiavau 
Sofijos už vieną jos mintį. Tai samprotavimas, vertas Senekos arba vys- 
kupo: „Aš kitados įsivaizdavau, — pasakė ji, — kad pono Džonso labai 
tauri širdis, ir už tai, prisipažįstu, ėmiau nuoširdžiai jį gerbti; tačiau pa- 
sileidimas sugadins net geriausią širdį, ir viskas, ko gali tikėtis iš geros 
širdies pasileidėlis, tai keleto kruopelyčių gailesčio, sumaišytų su panieka 
ir pasišlykštėjimu.“ Jinai tikras angelas, kas tiesa, tai tiesa. 

— O, ponia Miler, — sušuko Džonsas, — kaip galiu aš pagalvot, kad 
netekau tokio angelo! 

— Netekote! Ne, — atsakė ponia Miler, — tikiuosi, jūs dar nesate jos 
praradęs. Atsižadėkite visam laikui savo blogų įpročių ir tada dar galite 
tikėtis. Na, o jeigu jinai vis dėlto liks nepalenkiama, tai yra kita jauna ledi, 
labai meilinga ir gražios išvaizdos, didžiai turtinga, kuri tiesiog miršta iš 
meilės jums. Aš tai patyriau tik šįryt ir pasakiau tai panelei Vestern; prisi- 
pažįstu, čia truputėlį vėl padauginau: pasakiau, kad jūs jos jau atsisakėte; 
bet aš buvau įsitikinusi, jog jūs atsisakysite. Ir dėl to galiu jus šiek tiek 
paguosti: kai paminėjau tos ledi vardą — jinai ne kas kita kaip gražutė 
našlė Hant, — tai man pasirodė, kad Sofija išblyško; o kai pridėjau, jog 
jūs jos atsisakėte, tai, duodu garbės žodį, jos skruostai akimirka skaisčiai 
nuraudo, ir jinai pratarė: „„Nesiginsiu: jis, rodos, jaučia man šiokį tokį 
prielankumą.“ 

Čia jų pašnekesį nutraukė pasirodęs Vesternas, kurio ilgiau nebega- 
lėjo nulaikyti net pats Olvertis, nors jam ir turėjo didelę įtaką, kaip mes 
jau ne kartą esame matę. 

Vesternas priėjo stačiai prie Džonso ir užriaumojo: 

— Sveikas gyvas, Tomai, senas prieteliau! Širdingai džiaugiuosi, 
matydamas tave. Kas buvo, pražuvo, pamirškim viską. Nėra dėl ko 
smerkti tave, nes — štai Olvertis žino, o ir tu pats žinai — aš laikiau tave 
ne tuo, kas esi, o kai nėra noro užgaulioti, tai didelio čia daikto, jeigu 
karštosiomis išsprūsta neapgalvotas žodeliūkštis? Krikščionys turi pa- 
miršti ir dovanoti skriaudas. 

— Tikiuosi, sere, — atsakė Džonsas, — aš niekad nepamiršiu daugybės 
jūsų paslaugų; o dėl skriaudų, tai jų nė neprisimenu. 

— Tai duokš leteną! Po šimts pypkių, koks šaunuolis: tokio vaikino 
kaip tu visoje Anglijoje nerastum! Eime su manim: aš tave bematant 
nuvesiu pas tavo meilutę. 

Čia įsiterpė Olvertis, ir skvairas, negalėdamas perkalbėti nei dėdės, 
nei sūnėno, buvo priverstas, šiek tiek pasispyriojęs, atidėti Džonso pa- 
simatymą su Sofija iki vakaro. Puikiai atjausdamas Džonsą ir nusileisda- 
mas karštam Vesterno norui, Olvertis sutiko atvykti pas jį arbatos. 

Tolesnis jų pokalbis buvo gana malonus, ir, jam pasitaikius anksčiau 
mūsų istorijoje, mes būtume jį pateikę skaitytojui; bet dabar, privalėdami 
apsiriboti tiktai tuo, kas esmingiausia, pasitenkinsime pasakydami, kad 
tvirtai susitarus dėl vakarinio vizito ponas Vesternas sugrįžo į namus. 

Dr: Vesternui išvykus, Džonsas papasakojo ponui Olverčiui ir 
poniai Miler, kad jis buvo išleistas į laisvę dviejų kilnių lordų 
rupesčiu; jie drauge su pora chirurgų ir vienu pono Naitingeilo draugu 
atėjo pas teisėją, kuris buvo pasodinęs jį į kalėjimą ir kuris, chirurgams 
su priesaika parodžius, kad sužeistajam negresia joks pavojus, įsakė iš- 
leisti Džonsą. 

Tik vieną tų lordų, pasakė Džonsas, jis buvo matęs anksčiau, ir tai tik 
kartą, bet kitas jį didžiai nustebino, atsiprašydamas už skriaudą, kurią jis 
jam padaręs, pasak jo, visai nežinodamas, su kuo turįs reikalą. 

Tatai iš tikrųjų įvyko, kaip Džonsas sužinojo vėliau, štai taip: kari- 
ninkas, kuriam lordas Felamaras, patartas ledi Belaston, buvo pavedęs 
užverbuoti Džonsą kaip valkatą į jūreivius, atėjęs lordui papasakoti apie 
mums jau žinomą dvikovą, labai palankiai atsiliepė apie Džonso elgesį 
ir visaip įtikinėjo tą lordą, kad turėjusi įvykti klaida, nes tasai Džonsas, 
be jokios abejonės, esąs džentelmenas. Jis kalbėjo taip įtikinamai, jog 
lordas, kuris buvo labai griežtas garbės klausimais ir jokiu būdu neno- 
rėjo, kad būtų apkaltintas veiksmu, smerktinu žmonių akyse, ėmė labai 
apmaudauti paklausęs ledi patarimo. 

Po kokių poros dienų lordui Felamarui pasitaikė pietauti su Airijos 
peru; šis, pasisukus kalbai apie dvikovą, papasakojo pašnekovams, kas 
toks yra Ficpatrikas, ir tai padarė anaiptol ne objektyviai, ypač kalbė- 
damas apie jo santykius su žmona. Jis porino: ponia Ficpatrik esanti 
nekalčiausia, labiausiai nuskriausta moteris, ir jis ją užsistojąs vien iš 
užuojautos. Jis pareiškė ketinąs kitą rytą nueiti pas Ficpatriką į butą ir 
prikalbėti jį, jei pavyktų, skirtis su žmona, kurios gyvybei, kaip peras 
pasakė, gresiąs pavojus, jei jai tektų sugrįžti pas vyrą. Lordas Felamaras 
sutiko nueiti drauge, norėdamas smulkiai išsiteirauti apie Džonsą ir dvi- 
kovos aplinkybes, nes jam buvo nemalonu, kad įsivėlė į šį reikalą. Vos tik 

lordas Felamaras užsiminė sutinkąs paremti ponios Ficpatrik skyrybas, 
peras karštai griebėsi šios minties: jis pasikliovė lordo Felamaro įtaka 
manydamas, jog šis įbaugins Ficpatriką nusileisti; ir, galimas daiktas, jis 
neklydo: vargšas airis, vos tik pamatęs, kad du kilmingi perai rūpinasi 
jo Žmona, greitai nusileido, ir tuoj pat buvo surašytas su abiejų pusių 
parašais skyrybų aktas. 

Ficpatrikas, kuriam ponia Voters įtikinamai įrodė, kad jo Žmona 
niekuo nenusikalto su Džonsu Eptone, o gal ir dėl kitų priežasčių, da- 
bar buvo toks abejingas tuo atžvilgiu, jog labai palankiai atsiliepė lordui 
Felamarui apie Džonsą, prisiėmė visą kaltę sau ir pasakė, kad jo prieši- 
ninkas pasielgė kaip džentelmenas ir žmogus, branginąs savo garbę; O 
lordui smulkiau teiraujantis apie poną Džonsą Ficpatrikas pasakė jam, 
kad jis yra labai kilmingo ir turtingo džentelmeno sūnėnas, kaip jam 
pranešė ponia Voters, pasikalbėjusi su Daulingu. 

Paskui lordas Felamaras manė esant savo priederme padaryti visa, 
kad išpirktų savo kaltę džentelmenui, kurį taip šiurkščiai įžeidė, ir, visai 
nebelaikydamas jo varžovu (nes dabar jis atsisakė bet kokių pretenzijų 
po to, kai įsitikino ir iš paties Ficpatriko, ir iš chirurgo, jog dvikovoje pa- 
daryta žaizda nėra mirtina. Todėl jis prikalbėjo Airijos perą nueiti drauge 
su juo, kur buvo įkalintas Džonsas. 

Grįžęs namo, Olvertis tuoj pat nusivedė Džonsą pas save į kambarį 
ir išdėstė jam visa, ką buvo girdėjęs iš ponios Voters ir ką jam atskleidė 
ponas Daulingas. 

Džonsas didžiai nustebo ir nemažiau nuliūdo, išgirdęs visa tai, bet 
nieko nepasakė. Tuo metu jiems buvo pranešta, kad Blaifilas prašąs pa- 
klausti, ar dėdė turįs laiko ir ar galįs jį priimti. Olvertis krūptelėjo ir 
išblyško, o paskui jam neįprastu irzliu tonu paprašė tarną pasakyti Blai- 
flui, kad jis nenorįs nieko žinoti apie jį. 

— Pagalvokite, sere... - buvo bepratariąs Džonsas virpančiu balsu. 

— Aš jau viską apgalvojau, — atsakė Olvertis, — ir tu pats mano atsaką 
praneši tam niekšui. Geriausia bus, jei jis išgirs nuosprendį apie savo 
pragaištį iš žmogaus, kurį pražudyti jis taip niekšingai kėslavo. 

— Atleiskite man, sere, — tarė Džonsas truputį pagalvojęs, — aš esu 
tikras, jūs būsite priverstas pasielgti priešingai. Tai, kas gal teisinga būtų 
kito lūpose, man pasakius pavirs įžeidimu; ir ką jūs liepiate man įžeisti? 
Mano brolį ir jūsų sūnėną. Jis nesielgė su manimi taip žiauriai — tikrai, 
tatai būtų buvę kur kas labiau nedovanotina negu visa, ką jis padarė. 
Turto troškimas gali sugundyti ir ne tokius jau blogus žmones blogiems 
darbams, bet įžeidinėti tegali tik piktos bei kerštingos sielos, ir tai ne- 
pateisinama jokiomis pagundomis. Meldžiu jus, sere, nieko nedarykite 
dabar, pykčio įkarštyje. Prisiminkite, kad net manęs jūs nepasmerkėte, 
neišklausęs mano pasiteisinimų. 

Olvertis kurį laiką tylėjo, paskui apkabino Džonsą ir tarė, ašaroms 
riedant per skruostus: 

— O mano vaikuti! Kokiai gerai širdžiai aš taip ilgai buvau aklas! 

Šiuo momentu į kambarį Įėjo ponia Miler; prieš įeidama ji tyliai pa- 
sibeldė, bet jos beldimo jie neišgirdo; išvydusi dėdės apkabintą Džonsą, 
geroji moteriškė, visa liepsnodama džiaugsmu, parkrito ant kelių ir ėmė 
visa siela dėkoti Dievui už visa, kas nutiko; paskui, pribėgusi prie Džon- 
so, karštai jį apkabino ir sušuko: 

— Brangusis mano drauge, linkiu jums tūkstanų ir tūkstantį kartų 
džiaugtis, prisimenant šią palaimingą dieną! 

Paskui ji tokius pat linkėjimus pareiškė ponui Olverčiui, o tas jai 
atsakė: 

— Tikrai, tikrai, ponia Miler, aš neapsakomai laimingas! 

Tada, kiekvienam panašiai išreiškus savo begalinį džiaugsmą, ponia 
Miler pakvietė dėdę ir sūnėną nusileisti apačion į svetainę pietų saky- 
dama, kad ten jau susirinkęs būrelis laimingų žmonių, o būtent ponas 
Naitingeilas su jaunąja žmona ir jo pusseserė Harieta su jaunuoju vyru. 

Olvertis atsiprašė negalėsiąs pietauti drauge paaiškindamas, jog jam 
reikią pasikalbėti su sūnėnu apie savo reikalus, ir todėl jis jau liepęs at- 
nešti užkandžių į savo kambarį; užtat jis pasižadėjo gerajai moteriškei, 
kad jie abu su Džonsu pavakarieniausią jos svečių draugėje. 

Tada ponia Miler paklausė, kaip bus su Blaifilu. 

— Aš negaliu būti rami, kol tas niekšas mano namuose. 


PAMESTINUKO TOMO DŽONSO ISTORIJA + 


Olvertis pasakė jaučiąsis lygiai taip pat nemaloniai. 

— O, jeigu taip, — tarė ponia Miler, — tai palikite man su juo susitvar- 
kyti: aš jam kaipmat parodysiu duris, galite būti ramus. Tuoj rasiu du tris 
petingus tarnus. 

— Nebus jokio reikalo griebtis prievartos, — atsakė Olvertis. — Jeigu 
jūs sutiksite jam pasakyti mano sprendimą, esu įsitikinęs, kad jis išsidan- 
gins geruoju. 

— Ar aš sutiksiu? — perklausė ponia Miler. — Kaip gyva nieko noriau 
nesu dariusi. 

Čia įsikišo Džonsas sakydamas, jog jis geriau viską apgalvojęs, ir, jei- 
gu to panorėsiąs ponas Olvertis, sutinkąs pats pasakyti Blaifilui jo valią. 

— Dabar aš gerai žinau jūsų norą, sere, — tarė jis, — ir prašau jus leisti 
man paskelbti jį savo žodžiais. Teikitės tik pagalvoti, sere, kokių baisingų 
padarinių gali jam turėti smarkus ir staigus nusivylimas! Koks nedera- 
mas momentas to nelaimingojo mirčiai! 

Ši prielaida nė truputėlio nepaveikė ponios Miler. Jinai išėjo iš kam- 
bario šaukdama: 

— Jūs esate per geras, pone Džonsai, - neapsakomai per geras gyven- 
ti šiame pasaulyje! 

Bet užtat daug gilesnį įspūdį tatai padarė Olverčiui. 

— Gerasis mano vaikuti! — tarė jis. — Aš seniai stebėte neatsistebiu 
tavo širdies gerumu ir tavo proto įžvalgumu. Neduok, Dieve, jei šiam 
nelaimingajam neliktų laiko atgailai! Tai iš tikrųjų būtų baisu! Eik pas jį 
ir pasikalbėk, kaip išmanai; bet neramink jo viltimis, kad aš jam atlei- 
siu, nes niekad nebūsiu atlaidus niekšiškumui daugiau, negu to iš manęs 
reikalauja religija, o jinai nereikalauja nei kilniaširdiškumo niekšui, nei 
bendravimo su juo. 

Džonsas užkopė į Blaifilo kambarį ir užtiko jį tokį, kad pajuto jam 
gailestį, nors kiti būtų pajutę mažiau palankius jausmus. Blaifilas gulėjo 
sudribęs lovoje, apimtas nusiminimo ir paskendęs ašarose; bet jis verkė 
ne tomis širdgėlos ašaromis, kurios nuplauna nuo sielos nusižengimą, 
padarytą mūsų neapgalvotai, priešingai mūsų prigimties polinkiams, 
kaip kartais atsitinka per žmogiškąjį silpnumą ir tobuliems asmenims, 

— ne, jo ašaros buvo panašios į tas, kurias lieja išsigandęs vagis, vežamas 
į mirties bausmės vietą, ir jas buvo sukėlęs nerimas, kurį neretai pajunta 
net labiausiai užkietėję nusikaltėliai, drebėdami dėl savo likimo. 

Būtų nemalonu ir nuobodu vaizduoti visą šią sceną su visomis smulk- 
menomis. Pasitenkinsime pasakydami, kad Džonsas elgėsi be galo ge- 
raširdiškai. Jis sutelkė visą savo išradingumą, kad suramintų ir paguostų 
nusiminusį Blaifilą, prieš pranešdamas jam dėdės nuosprendį — palikti 
namus dar šį vakarą. Džonsas pasiūlė jam pinigų, kiek jam reikėtų, pa- 
tikino iš širdies, kad atleidžiąs jam už visas intrigas prieš jį, kad stengsis 
gyventi su juo vėliau kaip brolis ir visaip mėgins sutaikinti jį su dėde. 

Blaifilas iš pradžių paniuręs tylėjo galvodamas, gal kartais jam vis- 
ko išsiginti, bet pamatęs, jog įrodymai prieš jį pernelyg nepaneigiami, 
pagaliau apsisprendė prisipažinti. Verksmingu balsu jis ėmė maldauti 
brolį atleidimo, sukniubo prieš jį ant grindų ir pabučiavo jam kojas; 
žodžiu, dabar jis nepaprastai žeminosi, kaip anksčiau elgėsi nepapras- 
tai niekšingai. 

Matydamas tokį šliaužiojimą prieš save, Džonsas neįstengė paslėpti 
veide nejučia pasirodžiusios paniekos. Jisai pasistengė kuo greičiau pa- 
kelti brolį nuo grindų ir patarė jam pasitikti savo negandas vyriškiau, 
pakartodamas pažadą padaryti visa, ką galėsiąs, kad palengvintų jas; į 
tai atsakydamas Blaifilas pripažino visą savo elgesio šlykštumą ir išsakė 
didžią virtinę padėkos žodžių; galop jam pareiškus, kad tuoj pat persi- 
kraustysiąs į kitą butą, Džonsas atsisveikino su juo ir grįžo pas dėdę. 

Kalbėdamasis su Džonsu, Olvertis pasakė suradęs penkių šimtų sva- 
rų vertės banknotus. 

— Aš jau konsultavausi su juristu, — tarė jis, — ir, savo didžiai nuosta- 
bai, sužinojau, jog už panašų nuslėpimą negresianti jokia bausmė. Tik- 
rai, kai aš pagalvoju apie klaikų to žmogaus nedėkingumą tau, tai, man 
rodos, plėšikavimas pavieškelėse yra palyginti visai nekaltas. 

— Dieve mano! — sušuko Džonsas. — Ar tai gali būti? Tiesiog nustė- 
rau nuo šios naujienos. Man rodėsi, kad nėra doresnio žmogaus pasau- 
lyje... Matyt, pagunda pagrobti tokią sumą buvo per didelė, ir jis negalėjo 
atsispirti: mažesnės sumos visada ateidavo per jo rankas iki manęs visut 

visutėlės. Tikrai, brangusis dėde, jūs turite sutikti, jei aš tai pavadinsiu 
silpnybe, o ne juodžiausiu nedėkingumu; esu įsitikinęs, kad vargšelis myli 
mane; jis padarė man paslaugų, kurių aš niekad nepamiršiu; net manau, 
kad jis apgailestavo šį savo žingsnį, nes prieš kokias dvi tris dienas, kada 
mano būklė atrodė beviltiška, jis aplankė mane kalėjime ir pasiūlė pi- 
nigų, kiek tik man jų prireiktų. Pagalvokite, sere, kokia pagunda žmogui, 
patyrusiam kuo siaubingiausią skurdą, turėti savo rankose sumą, kuri 
galėtų visam gyvenimui aprūpinti jį patį ir jo šeimą. 

— Mano vaikuti, — tarė Olvertis, — tu su savo atlaidumu per toli žengi. 
Sitoks klaidingas gailestingumas yra ne tik silpnybė, bet jau beveik netei- 
singumas ir daro žalą visuomenei, nes jis skatina ydingumą. Nesąžiningu- 
mą aš jam galbūt ir atleisčiau, bet nedėkingumo — niekados. Ir dar pa- 
sakysiu, jog kada mes neatsispiriame pagundai būti atlaidiems pačiam 
nesąžiningumui, tai mūsų gailestingume nėra nieko bloga; aš pats, būda- 
mas didžiosios prisiekusiųjų tarybos narys, dažnai atjausdavau plėšikų 
dalią ir ne kartą užtardavau juos teisėjui, jei matydavau kokių lengvinan- 
čių jų kaltes aplinkybių; bet kad nedoras poelgis yra susijęs su sunkes- 
niu nusikaltimu, pavyzdžiui, žiaurumu, žmogžudyste, nedėkingumu, tai 
gailestingumas ir atlaidumas yra nedovanotini. Esu įsitikinęs, kad tasai 
žmogus yra niekšas ir jis turi būti nubaustas; bent aš būtinai pasistengsiu 
ji nubausti. 

Tatai buvo pasakyta tokiu griežtu balsu, jog Džonsui atrodė nedera- 
ma ką nors atsakyti; be to, valanda, kada jie turėjo aplankyti poną Ves- 
terną, buvo beveik atėjusi, ir jis vos beturėjo laiko persirengti. Todėl tuo 
ir baigėsi dėdės pašnekesys su sūnėnu, ir Džonsas išėjo į kitą kambarį, 
kur buvo įsakęs Partridžui laukti jo su drabužiais. 

Partridžas, galima sakyti, nebuvo matęs savo pono nuo laimingo 
paslapties atskleidimo. Vargšelis nemokėjo nei sutramdyti, nei išreikšti 
savo džiaugsmo. Jis elgėsi lyg nevisprotis ir darė klaidą po klaidos, pada- 
vinėdamas Džonsui drabužius, kaip tatai esti Arlekinui, kai jis apsirengi- 
nėja prieš publiką scenoje. 

Tačiau jo atmintis nė kiek nesusilpnėjo. Jis prisiminė daugybę pra- 
našingų šio laimingo įvykio ženklų, į kurių vieną kitą buvo atkreipęs 

dėmesį jau tada, bet didžiuma jam atėjo į galvą tik dabar; jis nepamiršo 
ir sapno, kuris jam prisisapnavo naktų prieš susitinkant su Džonsu, ir 
baigdamas pasakė: 

— Aš visuomet sakiau jūsų malonybei, kad nujaučiu, jog anksčiau ar 
vėliau jūs turėsite galimybę man atsilyginti. 

Džonsas atsakė, kad ši Partridžo nuojauta veikiausiai išsipildys, kaip 
visi kiti pranašingi ženklai išsipildė jam pačiam; tatai dar labiau pradžiu- 
gino pedagogą, kuris tiesiog svaigte svaigo džiaugsmu, jog šitaip susi- 
klostė jo pono likimas. 


Dvyliktasis skyrius 
DAR ARČIAU Į PABAIGĄ 


1) žonsas, baigęs apsirengti, išvyko su dėde pas poną Vesterną. Jis 
iš tikrųjų buvo šauniausias gražuolis ir vien jau išvaizda galėjo 
sužavėti daugumą gražiosios lyties atstovių; bet šios istorijos skaitytojas, 
mes tikimės, jau pastebėjo, kad prigimtis, jį sukurdama, neapsiribojo, 
kaip kartais atsitinka, vien tik šia dovana, bet pridėjo dar daug ką kita. 

Sofija, nors ir būdama supykusi, taip pat išsipuošė, — o kodėl, palie- 
ku spręsti mano skaitytojams, ir pasirodė tokia neapsakomai graži, kad 
net Olvertis, pamatęs ją, nesusilaikė nepašnabždėjęs Vesternui, jog, jo 
manymu, jinai gražiausia būtybė pasaulyje. Į tai Vesternas jam atsakė 
pašnibždomis, bet taip, kad jį girdėjo visi aplinkiniai: 

— Juo geriau Tomui! Tenujoja mane kipšas, jei jam čia nebus ko 
pasmaguriauti. 

Sofija nuo šių žodžių visa nuraudo it aguona, o Tomas išbalo labiau 
už drobę ir troško tiesiog skradžiai žemėn prasmegti. 

Vos tik buvo nukraustytas vakarienės stalas, Vesternas išsitempė Ol- 
vertį iš kambario, sakydamas turįs į jį svarbų reikalą, apie kurį jam reikią 
tuoj pat pakalbėti niekam negirdint. 

Įsimylėjėliai dabar pasiliko vieni, ir daugeliui skaitytojų pasirodys, 
be abejo, keista, kad tie, kurie turėjo tiek daug ką pasakyti vienas ki- 
tam, kada kalbėtis buvo pavojinga ir sunku, ir kurie, atrodė, taip ne- 
kantravo pulti vienas kitam į glėbį, kada juos skyrė tiek kliūčių, dabar, 
kada galėjo kalbėti ir daryti, ko troško jų širdis, abu kurį laiką tylėjo ir 
nė nekrustelėjo, kad pašalinis, ne per daug įžvalgus stebėtojas galėjo 
pamanyti, jog jie vienas kitam abejingi; bet buvo kaip tik taip, kad ir 
kaip keista tai gali pasirodyti: abu sėdėjo nudūrę akis ir keletą minučių 
nepratarė nė žodelyčio. 

Ponas Džonsas bandė kartą kitą prašnekti, bet jam nieko neišėjo, 
tik kažką sumurmėjo ar, geriau pasakius, atsidusdamas suvapėjo keletą 
padrikų žodžių; pagaliau Sofija, iš dalies jo gailėdamasi, o iš dalies norė- 

dama nukreipti šneką nuo to dalyko, apie kurį, ji gana gerai žinojo, jisai 
ruošėsi prabilti, pratarė: 

— Tikrai, sere, atskleidus šią paslaptį, jūs tapote laimingiausiu žmo- 
gumi pasaulyje. 

— Ir jūs, ledi, iš tikrųjų galite mane laikyti laimingu, — atsakė Džonsas 
atsidusdamas, — kai aš užsitraukiau jūsų nepalankumą? 

— O dėl to, sere, tai jūs geriau žinote, ar esate to vertas, ar ne. 

— Tikrai, ledi, jums taip pat gerai žinomi visi mano prasižengimai. 
Ponia Miler papasakojo jums viską, kaip buvo. Ak, Sofija, nejau negaliu 
viltis kada nors jūsų atleidimo? 

— Man rodos, pone Džonsai, aš galiu apeliuoti į jūsų pačių teisingu- 
mo jausmą ir palikti jums pačiam padaryti nuosprendį dėl savo elgesio. 

— Deja, medem, aš meldžiu jus pasigailėjimo, o ne teisybės. Teisingu- 
mas, žinau, pripažins mane kaltu. Tačiau ne dėl laiško, kurį aš parašiau ledi 
Belaston. Apie jį, aš iškilmingai prisiekiu, jūs girdėjote gryniausią tiesą. 

Ir jis karštai ėmė pasakoti, kaip ponas Naitingeilas jį įtikinėjo, kad 
visada susiras dingstis atsimesti, jeigu, priešingai, negu jie tikėjosi, ledi 
būtų sutikusi priimti pasipiršimą; tačiau prisipažino pasielgęs labai ne- 
atsargiai, duodamas jai į rankas tokį laišką, „už kurį, — pasakė jis, — aš 
brangiai sumokėjau, kaip matyti iš to įspūdžio, kurį jisai padarė jums“. 

— Aš galvoju apie tą laišką, — atsakė Sofija, — kaip tik taip, kaip jūs 
pageidavote. Mano elgesys turbūt aiškiai jums rodo, kad aš jam neteikiu 
daug reikšmės. Ir vis dėlto, pone Džonsai, ar man nėra dėl ko kito pykti 
ant jūsų? Po viso to, kas nutiko Eptone, taip veikiai užmegzti intrigą su 
kita moterimi, kai aš maniau, kaip jūs įtikinėjote, kad jūsų širdis plyšta 
skausmu iš meilės man! Tikrai, jūsų elgesys labai keistas! Ar aš galiu 
patikėti jūsų meilės nuoširdumu, nors jūs tiek kartų priesaikavote? O jei 
ir patikėčiau, tai kokios laimės galiu tikėtis su žmogumi, kuris gali būti 
toks nepastovus? 

— O, Sofija, neabejokite nuoširdumu tyriausios meilės, kuri kada nors 
liepsnojo žmogaus širdyje! Pagalvokite, kilniausioji būtybe, kokioje siau- 
bingoje padėtyje aš tada buvau ir kokia neviltis slėgė mane! Jeigu galė- 
čiau, brangioji Sofija, pasiguosti nors mažiausia viltimi, kad man kada 

nors bus leista pulti jums po kojų, kaip puolu dabar, tai jokia moteris 
pasaulyje nebūtų įstengusi sužadinti minties, smerktinos net griežčiau- 
sios skaistybės atžvilgiu. Kaltinate mane nepastovumu! O, Sofija, jeigu 
jūs galite būti tokia gera ir atleisti man už praeitį, tenesustabdo jūsų gai- 
lestingumo būgštavimai dėl ateities. Niekas nėra nuoširdžiau išgyvenęs 
atgailos. O, tesutaiko ji mane su dangumi — dangumi, kuris slypi jūsų 
brangiausioje širdyje! 

— Nuoširdi atgaila, pone Džonsai, — atsakė Sofija, — išteisina nusi- 
dėjėlį, bet tai atlieka visažinąs teisėjas, kuris neklysdamas gali įžvelgti 
mūsų nuoširdumą. O žmogų galima apgauti, ir nėra jokios patikimos 
priemonės išvengti apgaulės. Todėl turite tikėtis, kad, jeigu jūsų atgaila 
paskatins mane jums atleisti, tai aš bent pareikalausiu kuo įtikinamiausiai 
įrodyti savo nuoširdumą. 

— Reikalaukite bet kokio įrodymo, kokį tik aš turiu galios duoti, — 
karštai atsakė Džonsas. 

— Laikas, vien tik laikas, pone Džonsai, gali įtikinti mane, kad jūs iš 
tikrųjų gailitės ir tvirtai nusprendėte atsižadėti tų ydingų įpročių, už ku- 
riuos aš jūsų nekęsčiau, jei manyčiau, jog esate užkietėjęs nusidėjėlis. 

— Negalvokite šitaip apie mane! Ant kelių prašau, meldžiu jūsų pasi- 
tikėjimo manimi, ir visas mano gyvenimas bus skirtas tam pasitikėjimui 
pateisinti. 

— Paskirkite nors dalelytę jo... Rodos, aš gana aiškiai pasakiau, kad 
jūs atgausite mano pasitikėjimą, vos tik aš pamatysiu, kad esate jo vertas. 
„Po to, kas įvyko, sere, ar jūs galite tikėtis, jog imčiau ir patikėčiau jūsų 
žodžiais? 

— Gerai, netikėkite mano žodžiais, — atsakė Džonsas, — aš turiu pa- 
tikimesnį mano ištikimybės įrodymą, kurį vien tik pamačius išsisklaidys 
visos abejonės. 

— Kokį įrodymą? — paklausė Sofija, šiek tiek nustebusi. 

— Tuojau jums jį parodysiu, mano žavusis angele, — tarė Džonsas, 
imdamas ją už rankos ir privesdamas prie veidrodžio. — Štai tasai įrody- 
mas! Dirstelkite į šią žavią figūrą, į šį veidą, į šį liemenį, į šias akutes, į 
protą, kuris spindi jose. Ar gali žmogus, visa tai turėdamas, būti neišti- 

kimas? Ne, tatai neįmanoma, mieloji Sofija; šitos žavybės amžinai būtų 
prikausčiusios patį Dorimantą', patį lordą Ročesterį. Jūs tuo neabejotu- 
mėte, jei galėtumėte į save pažvelgti kito akimis. 

Sofija nuraudo ir negalėjo susilaikyti nešyptelėjusi, bet vėl suraukė 
antakius ir tarė: 

— Jei man tektų spręsti apie ateitį iš praeities, tai mano paveikslas 
taip pat išnyktų jums iš širdies, vos man pasitraukus nuo jūsų, kaip jis 
išnyksta šiame veidrodyje, vos aš išeinu iš kambario. 

— Prisiekiu dangumi, visu tuo, kas šventa, jis niekada nebuvo išnykęs 
iš mano širdies. Jūsų moteriškas delikatumas negali suprasti vyriškojo 
nesivaldymo ir to, kaip maža tedalyvauja širdis šitokio pobūdžio meilėje. 

— Aš niekados netekėsiu už vyriškio, - pasakė Sofija labai rimtai, — ku- 
ris neišmoks būti tiek delikatus, kad kaip ir aš nebejaustų šio skirtumo. 

— Aš išmoksiu, — atsakė Džonsas, — aš jau išmokau. Pačią pirmąją 
akimirką, kada manyje sužibo viltis, kad Sofija gali būti mano žmona, 
iškart to išmokau; ir nuo to laiko nė viena moteris, išskyrus jus, nebegali 
sužadinti manyje nei žemo geismo, nei nuoširdaus jausmo. 

— Kiek šitie žodžiai yra teisingi, parodys laikas. Jūsų padėtis, pone 
Džonsai, dabar pasikeitė, ir išties tuo aš labai džiaugiuosi. Jums netrūks 
progų susitikinėti su manim ir per tai įtikinti mane, jog esate pasikeitęs. 

— O, mano angele! - sušuko Džonsas. — Kaip aš atsidėkosiu už jūsų 
gerumą? Ir jūs sakote, kad jums džiugu girdėti apie laimingą mano gyve- 
nimo permainą?.. Patikėkite, patikėkite, panele, kad tik jūs viena įpras- 
minote tą Mano permainą, nes aš jums turiu būti dėkingas už viltį... O, 
Sofija, leiskite tai vilčiai greičiau virsti tikrove! Aš būsiu jums klusnių 
klusniausias. Aš nedrįstu nieko daugiau prašyti, o tik tai, ką jūs leidžiate, 
tačiau meldžiu jus, sutrumpinkite mėginimo laiką. Pasakykite, kada galiu 
tikėtis jus įsitikinant tuo, kas yra švenčiausia tiesa? 

— Pati įsileidusi taip toli, aš prašau jus, pone Džonsai - nereikalaukite 
iš manęs jokių pažadų. Meldžiu jus. 


! Dorimantas - „aukštuomenės liūtas“ ir ištvirkėlis, Džordžo Eteridžo pjesės ,„Dabita“ („The 
Man of Mode“) personažas; jo prototipas buvo grafas Ročesteris. 

— O, nežiūrėkite į mane šitaip piktai, brangioji Sofija! Nieko iš jūsų 
nereikalauju, nedrįstu reikalauti. Tik leiskite man dar kartą paprašyti, 
kad jūs paskirtumėte laiką. Būkite gailestinga: nepamirškite, kad meilė 
yra nekantri. 

— Na, galbūt metus. 

— Dieve mano, Sofija! Jūs paskyrėte visą amžinybę. 

— Gal kartais ir greičiau — tik neerzinkite manęs. Jeigu jūsų meilė to- 
kia, kokios aš trokštu, tai, man rodos, dabar turite būti patenkintas. 

— Patenkintas! Sofija, nevadinkite mano džiūgaujančios laimės tuo 
šaltu vardu... O saldžioji viltie! Būti tikram, kad ateis palaimingoji diena, 
kada aš pavadinsiu jus savąja; kada išnyks visokie būgštavimai; kada aš 
turėsiu tą brangų, tą didžiulį, tą neapsakomą, tą beribį džiaugsmą rūpin- 
tis savosios Sofijos laime! 

— Tikrai, sere, vien nuo jūsų priklauso, kada ateis toji diena. 

— O mano angele, o mano dievybe! Girdėdamas šiuos žodžius, tie- 
siog proto netenku iš džiaugsmo... Aš privalau, aš negaliu nedėkoti mie- 
losioms lūpoms, kurios taip saldžiai ištarė man palaimos nuosprendį. 

Ir jis apkabino ją ir ėmė bučiuoti taip aistringai, kaip niekad anksčiau 
nebuvo išdrįsęs. 

Šią minutę Vesternas, šiek tiek pasiklausęs už durų, įsiveržė į kamba- 
rį ir užriko medžiotojiškai: 

— Olia, vyrel, olia paskui ją, olia! Ot šitaip, ot šitaip! Dar nesaldu! Bra- 
vo! Viskas baigta? Jinai jau paskyrė dieną, vyreli? Kada gi — rytoj ar po- 
ryt? Nesusigalvokite atidėti toliau kaip rytdienai — aš jau nusprendžiau. 

— Meldžiu jus, sere, — tarė Džonsas, — neverskite manęs būti prie- 
žastim... 

— Eik sau po velnių su savo meldimais... Maniau, kad tu mitresnis 
bernėkas ir nepasiduosi mergiščios vyniojamas aplink pirštą... Aš tau 
sakau, kad visa tai šakar makar! Po šimts kipšų! Jinai eis tuoktis šiąnakt 
pat visomis keturiomis. Ar ne taip, Sofi? Eikš, prisipažink ir būk nors 
kartą ne melagė! Na, ko tyli lyg nebylė? Ko neprasižioji? 

— Kam man prisipažinti, sere, — atsakė Sofija, — jeigu jums atrodo, 
kad taip gerai žinote mano mintis? 


523 


524 


+ HENRY FIELDING 


— Tai bent gerutė mergaitė! Vadinasi, rytoj? 

— Ne, sere! Aš dar nesutikau. 

— Tai tu nenori už jo nei rytoj, nei poryt? 

— Tikrai, sere, aš visiškai apie tai negalvoju. 

— O aš tau pasakysiu, kodėl tu negalvoji: todėl, nes patinka neklausy- 
ti tėvo, kankinti jį ir erzinti. 

— Meldžiu, sere... — buvo beįsiterpiąs Džonsas. 

— O tu taip pat geras šuniokas! — pertarė jį Vesternas. — Kada aš jai 
draudžiau, tada tik dūsavimai, verkšlenimai, sielvartavimai, laiškelių raši- 
nėjimai. Dabar aš tavo pusėje, tai jinai prieš tave. Kad tik priešgyniautų! 
Jai, matote, nė motais tėvo patarimai ir valia! 

— Ko gi norėtų tėvelis, kad aš daryčiau? — paklausė Sofija. 

— Ko aš norėčiau? Paduok jam tučtuojau savo ranką! 

— Prašau, sere, aš jūsų klausau. Šekite mano ranką, pone Džonsai. 

— Ir tu sutinki rytoj rytą tuoktis su juo? 

— Aš klausysiu jūsų, tėveli! — atsakė Sofija. 

— Na, tai rytoj rytą atšvęsim vestuves! - sušuko Vesternas. 

— Gerai, tėtuši, aš sutinku, jeigu jūsų tokia valia. 

Dabar Džonsas parkrito ant kelių ir, svaigdamas džiaugsmu, ėmė 
bučiuoti Sofijai rankas, o Vesternas pasileido krypuoti ir šokti po kam- 
barį šūkalodamas: 

— Ir kur prasmego tasai Olvertis? Vis dar tebesiterlioja su tuo suk- 
čium Daulingu, kai čia dedasi kur kas svarbesni dalykai! 

Ir jis išbėgo ieškoti Olverčio, labai laiku palikdamas įsimylėjėlius ke- 
letui malonių minučių vienus du. Tačiau jis veikiai grįžo su Olverčiu 
sakydamas: 

— Jeigu netikite manimi, paklauskite ją pats. Juk tu, Sofi, sutikai jau 
rytoj susituokti? 

— Taip jūs liepėte, sere, — atsakė Sofija, — ir aš nedrįstu neklausyti jūsų. 

— Aš tikiuos:, ledi, — tarė Olvertis, — kad mano sūnėnas bus vertas 
jūsų gerumo ir visą laiką jaus kaip ir aš, kokią didelę garbę suteikėte 
mano šeimai. Susigiminiavimas su tokia žavia ir šaunia ledi padarytų 
garbę kilmingiausiems Anglijos žmonėms. 

— Taip, - įsiterpė Vesternas, — bet jeigu aš būčiau leidęs jai sukti uo- 
degą ir išdarinėti visokius finti linti, tai jums tos garbės būtų tekę gerokai 
palūkėti! Man teko spustelėti tėviška valia. 

— Sakykit, sere, ar čia nėra nė mažiausios prievartos? — paklausė 
Olvertis. 

— Na, jei norite, liepkite jai atsiimti savo žodį. Ar tu labai gailiesi, kad 
nusileidai, ką? Sakyk, Sofija. 

— Ne, tėtuši, nesigailiu, — atsakė Sofija, — 1 manau, kad niekad nesi- 
gailėsiu nė vieno pažado, duoto ponui Džonsui. 

— Jeigu šitaip, tai, mielas sūnėne, sveikinu tave iš visos širdies, — tarė 
Olvertis. — Tu laimingiausias žmogus. Leiskite pasveikinti ir jus, mei- 
lingoji ledi, šia džiaugsminga proga: aš įsitikinęs, kad jūs atidavėte ran- 
ką žmogui, kuris mokės vertinti jūsų privalumus ir iš visų jėgų stengsis 
būti jų vertas. 

— Iš visų jėgų stengsis! Jis tikrai stengsis, aš garantuoju! — sušuko 
Vesternas. — Klausyk, Olverti, kertu lažybų 1š penkių svarų prieš kroną, 


kad lygiai po devynių mėnesių, skaičiuojant nuo rytdienos, mes susilauk- 


sime vaikaičio. Bet, susimildamas, sakyk, ko širdis geidžia: burgundiš- 
kojo, šampano ar ko kito? Ko nors juk reikia, nes, prisiekiu Jupiteriu, 
mes tuoj pat atšvęsime sužadėtuves. 

— Atleiskite, sere, — atsakė Olvertis, — aš ir sūnėnas jau pasižadėjome 
būti kitur, visiškai nenumanydami, kad viskas susiklostys taip greitai. 

— Būti kitur! — sušuko skvairas. — Vis ką nors išranda! Aš nieku būdu 
neišleisiu tavęs šiandien. Būtinai teks pas mane pavakarieniauti — apie 
kitką nė kalbėti nenoriu. 

— Atleiskite man, mielasis kaimyne: aš daviau žodį, o jūs žinote, kad 
jo niekada nelaužau. 

— Sakyk, kur tu pasižadėjai būti? — paklausė skvairas ir, kai Olvertis 
atsakė, pas ką eina, Vesternas sušuko: 

— Po perkūnais! Tai ir aš vyksiu su tavim, Sofija taip pat! Šįvakar su 
tavim nesiskirsiu, o atskirti Tomą nuo dukros būtų žiauru. 

Ši pasiūlymą Olvertis bematant priėmė. Sutiko ir Sofija, prieš tai išsi- 
prašiusi iš tėvo pažadą, kad nė žodeliu neužsimins apie jos sužadėtuves. 


5325 


Paskutinysis skyrius 
KURIAME MŪSŲ ISTORIJA BAIGIASI 


aitingeilas jaunesnysis, kaip buvo susitarta, tą dieną aplankė 

NL tėvą, ir tas jį priėmė daug meiliau, negu jis tikėjosi. Čia 
buvo ir dėdė, grįžęs į Londoną ieškot ką tik ištekėjusios dukters. 

Šios vedybos netyčia išėjo labai į naudą jaunajam džentelmenui. Mat 
abu broliai — jo tėvas ir dėdė — visą laiką ginčydavosi dėl vaikų auklėjimo, 
iš visos širdies niekindami vienas kito metodą. Todėl dabar kiekvienas 
jų stengėsi kiek galėdamas nuglotninti savo paties vaiko nusižengimą ir 
apjuodinti sūnėno ar dukterėčios vedybas. Noras didžiuotis prieš brolį 
ir daugybė Olverčio argumentų taip stipriai paveikė senąjį džentelmeną, 
kad jisai sutiko savo sūnų su šypsena veide ir prašomas pasižadėjo pava- 
karieniauti su juo pas ponią Miler. 

O dėl antrojo brolio, kuris iš tikrųjų neapsakomai mylėjo savo duk- 
terį, tai jį nesunku buvo prikalbėti, kad su ja susitaikytų. Sužinojęs iš 
sunėno, kur gyvena jo duktė su vyru, jis pareiškė tuojau vykstąs pas ją. 
Duktė puolė prieš jį ant kelių, bet jis tuoj pat pakėlė ją ir apkabino taip 
švelniai, jog sujaudino tuos, kurie tai matė; nepraslinkus nė penkiolikai 
minučių, jis jau taip meiliai šnekėjo su ja 1r jos vyru, lyg pats būtų sujun- 
gęs jiems rankas. 

Šitaip buvo susiklosčiusios aplinkybės, kai ponas Olvertis su savo 
kompanija atvyko pas ponią Miler suteikti jai didžiausią laimę. Išvydusi 
Sofiją, jinai tuojau nuspėjo, kas galėjo nutikti, ir jos bičiuliški jausmai 
Džonsui buvo tokie stiprūs, kad jie dar labiau pripildė ją džiaugsmo, 
trykštančio dėl jos dukters laimės. 

Man rodos, kad ne taip dažnai pasitaiko, jog susirinkus grupei žmo- 
nių kiekvienas būtų toks laimingas kaip pas ponią Miler susirinkusioje 
draugijoje. Mažiau už kitus džiaugėsi jaunojo Naitingeilo tėvas; mat, kad 
ir kokia buvo jo meilė savo sūnui, kad ir kaip jį paveikė Olverčio argu- 
mentai, kad ir kokios jam atrodė kitos anksčiau minėtos priežastys, jis 
nevisiškai buvo patenkintas sūnaus pasirinkimu; ir galbūt pačios Sofijos 

dalyvavimas prisidėjo prie to ir didino jo susirūpinimą, nes kartkartėmis 
jam šmėkšteldavo mintis, kad jo sūnus galėjo išsirinkti šitą ar panašią į 
ją ledi. Bet jis krimtosi ne dėl to, kad Sofija su visu savo būtybės ir sielos 
žavumu atitenka kitam; anaiptol, jam širdį graužė pilnos jos tėvo skry- 
nios. Jis negalėjo pakęsti minties, kad jo sūnus tokius vylingus dalykus 
išmainė į ponios Miler dukterį. 

Abi nuotakos buvo labai dailutės, tačiau jų grožį taip temdė Sofijos 
žavumas, kad, jei ne jų viską pralenkiąs geraširdiškumas, jos būtų ėmu- 
sios pavydėti, nes abiejų vyrai neįstengė nukreipti akių nuo Sofijos, kuri 
sėdėjo prie stalo tarsi karalienė, priimanti kitų reiškiamą pagarbą, arba, 
tikriau pasakius, tarsi aukštesnioji būtybė, kurią garbina visa aplinka. Bet 
jie garbino ją neverčiami, jinai to iš jų nereikalavo: kuklumu ir meilingu- 
mu jinai pasižymėjo ne mažiau kaip ir kitomis tobulybėmis. 

Vakaras praslinko kuo nuoširdžiausiai visiems besidžiaugiant. Visi 
buvo laimingi, bet užvis labiausiai tie, kurie prieš tai buvo nelaimingiau- 
si. Ankstesni susikrimtimai ir sielvartai papildė jų dabartinį džiaugsmą 
ypatingu skoniu, kurio nebūtų galėjusi suteikti net aistringiausia meilė 


i1r nesuskaičiuojami turtai. Bet kadangi didis džiaugsmas, ypač staigiai ir 


netikėtai pasikeitus aplinkybėms, paprastai esti nebylus ir susitelkia vei- 
kiau širdyje, o ne ant liežuvio galo, tai Džonsas ir Sofija atrodė mažiau- 
siai linksmi iš visos draugijos. Tatai labai erzino Vesterną, kuris nuolatos 
šūkalojo jiems: 

— Ko nešneki, draugužiuk? Ko toks apsiniaukęs? O tu kodėl liežuvį 
prarijai, dukryte? Išgerk dar taurelę vyno, na, išgerk dar stikliuką! 

Ir, norėdamas pralinksminti ją, jis kartkartėm užtraukdavo linksmą 
dainą, kurioje buvo minima kažkas apie moterystę ir apie vainikėlio pra- 
radimą. Šia tema jis būtų įsileidęs taip toli, kad Sofijai būtų tekę išbėgti iš 
kambario, jei ne ponas Olvertis, kuris pristabdydavo jį kartais žvilgsniu, 
o kelis sykius ir pastabomis: 

— Fui, gėdykitės, pone Vesternai! 

Skvairas buvo bepradedąs ginčytis šiuo klausimu ir ginti savo teisę 
kalbėti dukteriai, kas jam patinka, bet kadangi niekas jo neparėmė, tai jis 
veikiai buvo priverstas laikytis tvarkos. 

Nepaisydamas šio mažo suvaržymo, skvairas buvo taip patenkin- 
tas linksma ir nuotaikinga kompanija, kad pakvietė visus rytdienai pas 
save. Kvietimą visi priėmė ir atvyko pas jį; ir meilingoji Sofija, tuo metu 
patylomis tapusi jaunamarte, ėjo šeimininkės pareigas, — kitaip sakant, 
vaišino svečius prie stalo. Tą rytą ji atidavė savo ranką Džonsui Civilinės 
kolegijos koplyčioje, dalyvaujant tiktai ponui Olverčiui, ponui Vesternui 
ir poniai Miler. 

Sofija karštai prašė tėvą nepasakoti apie jos vestuves nė vienam iš 
svečių, kurie buvo pakviesti pietų. Ponia Miler ir Olvertis, paprašyti 
Džonso, taip pat prižadėjo tylėti. Tatai leido Sofijai būti šiek tiek drą- 
sesnei per iškilmingus pietus, kuriuose ji dalyvavo tėvo noru, nors jos 
širdis visiškai to netroško. Pasitikėdama pažadais, ji visą dieną jautėsi 
gana smagiai, iki pagaliau skvairas, pradėjęs jau antrą butelį, nebegalėjo 
toliau suvaldyti savo džiaugsmo ir, prisipylęs bokalą, išgėrė į nuotakos 
sveikatą. Tostui karštai pritarė visi pakviestieji, nors tai labai sudrovi- 
no vargšę Sofiją ir didelį nesmagumą sukėlė Džonsui, kuris jaudinosi 
dėl savo žmonos. Tiesą pasakius, šis paslapties atskleidimas nieko nenu- 
stebino; ponia Miler jau buvo spėjusi apie tai šnibžtelėti dukteriai, duktė 
vyrui, vyras savo seseriai, O sesuo visiems kitiems. 

Sofija pasinaudojo pirma patogia proga pasišalinti drauge su damo- 
mis iš kambario, o skvairas įniko į savo butelius; vienas po kito ir jį 
visi paliko, išskyrus jaunojo Naitingeilo dėdę, kuris mėgo stikliuką ne 
mažiau už patį Vesterną. Jie ištvermingai prasėdėjo dviese visą vakarą, 
gerokai po tos laimingos valandos, kada žavingąją Sofiją apkabino išsul- 
gusios mylinčio Džonso rankos. 

Taigi, skaitytojau, mes galų gale privedėme mūsų istoriją prie ato- 
mazgos, kurioje, mūsų didžiam pasitenkinimui, nors galbūt ir priešin- 
gai, negu tu tikėjaisi, ponas Džonsas pasirodo esąs laimingiausias iš visų 
mirtingųjų, nes, atvirai prisipažįstu, aš nežinau, kokia laimė šiame pasau- 
lyje gali susilyginti su panašios į Sofiją moters laimėjimu. 

O dėl kitų asmenų, kurie vaidino šiek tiek reikšmingesnius vaidme- 
nis šioje istorijoje, tai mes pasistengsime keliais žodžiais patenkinti smal- 
sumą tų, kurie pageidautų sužinoti daugiau apie jų likimą. 

Olvertis lig šiolei negalėjo būti palenktas pasimatyti su Blaifilu, bet, 
primygtinai prašomas Džonso, kurį palaikė Sofija, sutiko paskirti jam 
kas metai dviejų šimtų svarų sumą, prie kurios Džonsas slapta pridėjo 
dar trečią šimtinę. Iš šių pinigų jis gyvena vienoje šiaurinėje grafystėje, 
maždaug už poros šimtų mylių nuo Londono, atidėdamas kasmet po 
du šimtus svarų; už juos jis tikisi nusipirkti per artimiausius rinkimus į 
Parlamentą kaimyninio miestelio' deputato vietą, dėl kurios jau derasi 
su vienu tenykščiu juristu. Neseniai jis taip pat pasidarė metodistu, nu- 
matydamas vesti labai turtingą tos sektos našlę, kurios dvaras yra toje 
karalystės dalyje. 

Skveras pasimirė netrukus po to, kai parašė anksčiau minėtą laišką; 
o Tvakomas tebepastoriauja savo parapijoje. Jis padėjo daug tuščių pa- 
stangų susigrąžinti Olverčio pasitikėjimą ir prisimeilinti Džonsui, abu 
juos liaupsindamas jų akyse ir dergdamas už jų nugarų. Bet į jo vietą 
ponas Olvertis neseniai pasiėmė poną Abrahamą Adamsą; jį Sofija ne- 
paprastai pamėgo ir jam ketina pavesti savo vaikų auklėjimą. 

Ponia Ficpatrik išsiskyrė su vyru ir atgavo šį tą iš savo turto. Ji plačiai 
gyvena aristokratinėje Londono miesto dalyje ir parodė didelius ekono- 
miškumo sugebėjimus: jinai išleidžia trigubai daugiau, negu turi pajamų, 
ir neįlenda į skolas. Taip pat palaiko artimus santykius su Airijos pero 
žmona ir draugiškomis paslaugomis atsilygina jai už jos vyro paramą. 

Ponia Vestern veikiai susitaikė su Sofija ir išgyveno pas ją kaime porą 
mėnesių. Ledi Belaston aplankė grįžusią į Londoną Sofiją su formaliu 
vizitu, per jį su Džonsu laikėsi kaip su visiškai nepažįstamu, labai šaltai 
pasveikindama jį vedybų proga. 

Ponas Naitingeilas nupirko savo sūnui dvarą Džonso žemių kaimy- 
nystėje, kur jaunasis džentelmenas ir įsikūrė su savo žmona, ponia Miler 
ir jos jaunesniąja dukrele, palaikydamas visą laiką draugiškus santykius 
su Džonso šeima. 

"nusipirkti per artimiausius rinkimus į Parlamentą kaimyninio miestelio deputato vietą. — 
Nusmukusių senų administracinių centrų, vadinamųjų „supuvusių vietų“ valdytojai arba patys 
skirdavo į Parlamentą atstovus, arba pardavinėdavo atstovybės teisę. „Supuvusias vieteles“ likvi- 
davo tik 1832 m. parlamentinė reforma. 

Kalbant apie antraeilius herojus, reikia pasakyt, kad ponia Voters 
sugrįžo į kaimą, gauna iš Olverčio šešiasdešimt svarų metinę pensiją ir 
ištekėjo už pastoriaus Saplo, kuriam Vesternas, Sofijos prašomas, pasky- 
rė turtingą parapiją. 

Juodasis Džordžas, suvokęs, kad yra susektas, pabėgo, ir nuo to 
laiko nieko apie jį negirdėti. Jo pasisavintus pinigus Džonsas padalijo 
jo žmonai ir vaikams, bet ne lygiomis dalimis: Moli gavo kur kas dau- 
giau už kitus. 

O Partridžui Džonsas paskyrė po penkiasdešimt svarų kas metai; 
jis vėl atidarė mokyklą, šį kartą turėdamas kur kas didesnį populiarumą 
negu anksčiau, ir šiuo metu vyksta derybos dėl jo vedybų su Moli Sig- 
rim; dėl Sofijos tarpininkavimo jos veikiausiai baigsis sėkmingai. 

Dabar grįžkime pas poną Džonsą ir Sofiją atsisveikinti su jais. Pra- 
slinkus porai dienų po vestuvių, jie išvažiavo su ponu Vesternu ir ponu 
Olverčiu į kaimą. Vesternas perleido savo šeimos dvarą ir didžiumą savo 
žemių žentui, o pats persikėlė į prastesnę buveinę kitoje grafystės pusė- 
je, kur patogiau medžioti. Jis dažnai atvyksta į svečius pas poną Džonsą, 
kuris, kaip ir jo žmona, su begaliniu džiaugsmu visaip stengiasi jam įtikti. 
Tatai jiems kuo puikiausiai sekasi; bent senis tvirtina niekad nebuvęs 
toks laimingas kaip dabar. Džonso namuose jam yra rezervuota atskira 
svetainė ir priimamasis, kur jis prisėda prie butelio, su kuo tik panori, o 
jo duktė, kaip ir anksčiau, visuomet yra pasirengusi paskambinti jam, 
kada tik jis paprašys; Džonsui šalia įtikimo jai nėra didesnio malonumo, 
kaip matyti laimingą senąjį skvairą; todėl jos pasiryžimas tenkinti tėvo 
norus jam beveik toks pat brangus kaip ir jos meilė jam pačiam. 

Sofija jau apdovanojo jį dviem žaviais vaikučiais, berniuku ir mergai- 
te; senasis skvairas jais tiesiog atsidžiaugti negali ir ištisas dienas prasė- 
di vaikų kambaryje sakydamas, kad vapėjimas mažytės vaikaitės, kuriai 
veikiai sueis dveji metai, jam esąs saldesnis už puikiausių visos Anglijos 
skalikų muziką. 

Olvertis taip pat dosniai apdovanojo Džonsą po vedybų ir nepralei- 
džia progos kuo nors pareikšti savo meilę jam ir jo žmonai, kuri myli jį 
kaip tėvą. Jei Džonso prigimtis ir buvo šiek tiek linkusi į ydas, tai, nuolat 

bendraujant su šiuo garbingų žmogumi ir turint tokią žavią ir dorovin- 
gą žmoną, visa tai išnyko. Prisimindamas savo ankstesnes beprotystes, 
mūsų herojus persiėmė kuklumu ir protingumu, kuo retai pasižymi to- 
kio gyvo temperamento žmonės. 

Taigi, kaip negalima suieškoti vyro ir žmonos, kurie būtų garbinges- 
ni už šią porą, taip negalima įsivaizduoti, kad kas būtų laimingesnis už 
juos. Jie tauriai ir švelniai myli vienas kitą, jų meilė diena po dienos auga 
ir stiprėja, palaikoma abipusio meilumo ir abipusės pagarbos. Jie lygiai 
tokie pat atidūs ir lipšnūs savo artimiesiems ir draugams, o jų atlaidumas, 
šiltumas ir dosnumas žemesniesiems tokie, kad nėra nė vieno fermerio 
kaimynystėje, nė vieno nuomininko ar tarno, kuris kuo karščiausiai ne- 
laimintų dienos, kada ponas Džonsas vedė savąją Sofiją. 


Pabaiga 

TURINYS 


DEVINTOJI KNYGA 


Pirmasis skyrius 
APIE TUOS, KURIEMS LEISTINA IR KURIEMS NELEISTINA 
RAŠYTI ISTORIJAS, TOKIAS KAIP ŠI 
+59 


Antrasis skyrius 
VAIZDUOJĄS TIKRAI NUOSTABŲ NUOTYKĮ, KURĮ PONAS DŽONSAS PATYRĖ 
BEVAIKŠČIODAMAS SU KALNO ATSISKYRĖLIU 
+»1lv 


Trečiasis skyrius 
PONO DŽONSO IR jO BENDRAKELEIVĖS ATVYKIMAS Į UŽEIGĄ 
IR GANA IŠSAMUS EPTONO MŪŠIO APRAŠYMAS 
+ 164 


Ketvirtasis skyrius 
KURIAME ATVYKĘS KARIŠKIS GALUTINAI NUTRAUKIA KARO VEIKSMUS IR 
PADEDA SUDARYTI TVIRTĄ IR ILGĄ TAIKĄ TARP KARIAVUSIŲ ŠALIŲ 
+ 22 


Penktasis skyrius 
GERUS SKILVIUS TURINČIŲ HEROJŲ PATEISINIMAS IR 
AMŪRIŠKO MŪŠIO APRAŠYMAS 
+27e 


Šeštasis skyrius 
DRAUGIŠKAS PAŠNEKESYS VIRTUVĖJE, BAIGĘSIS LABAI PAPRASTAI, 
NORS NE TAIP JAU DRAUGIŠKAI 
+ 32, 


Septintasis skyrius 
TEIKIĄS IŠSAMESNIŲ ŽINIŲ APIE PONIĄ VOTERS IR APIE TAI, 
KAIP JI ATSIDŪRĖ TOJE APVERKTINOJE PADĖTYJE, IŠ KURIOS 
JĄ IŠGELBĖJO DŽONSAS 
+ 384 

DEŠIMTOJjJI KNYGA 


Pirmasis skyrius 
KURIAME PATEIKIAMI NURODYMAI, BŪTINAI REIKALINGI 
PERSKAITYTI NUDIENIAMS KRITIKAMS 
+434 


Antrasis skyrius 
PASAKOJANTIS APIE KAŽKOKIO AIRIO DŽENTELMENO ATVYKIMĄ 
IR APIE LABAI KEISTUS NUOTYKIUS VIEŠBUTYJjE 
+474 


Trečiasis skyrius 
ŠEIMININKĖS IR KAMBARINĖS SUSANOS PAŠNEKESYS, KURĮ NAUDINGA 
PERSKAITYTI VISIEMS VIEŠBUČIŲ LAIKYTOJAMS IR JŲ TARNAMS. 
JAUNOS ŽAVIOS DAMOS ATVYKIMAS IR JOS LIPŠNUS ELGESYS, GALĮS BŪTI 
GARSIOMS ASMENYBĖMS PAMOKA, KAIP LAIMĖTI VISŲ MEILĘ! 
+ 534 


Ketvirtasis skyrius 
PATEIKIANTIS PATENTUOTĄ RECEPTĄ, KAIP GALIMA SUKELTI 
VISŲ PANIEKĄ IR NEAPYKANTĄ 
+ 509,» 


Penktasis skyrius 
ATSKLEIDŽIĄS, KAS BUVO MEILIOJI LEDI IR JOS NEMEILIOJI TARNAITĖ 
+ 634 


Seštasis skyrius 
KURIAME, ŠALIA KITKO, APRAŠOMAS PARTRIDŽO NUOVOKUMAS, DŽONSO 
NUSIMINIMAS IR FICPATRIKO KVAILUMAS 
+ 69+ 


Septintasis skyrius 
KURIAME BAIGIAMAS PASAKOTI NUOTYKIS EPTONO VIEŠBUTYJE 
+ 744 


Aštuntasis skyrius 
KURIAME ISTORIJA GRĮŽTA ATGAL 
+ 789 


Devintasis skyrius 
SOFIJOS PABĖGIMAS 
+83+ 

VIENUOLIKTOJI KNYGA 


Pirmasis skyrius 
PLUTELĖ KRITIKAMS 
+91. 


Antrasis skyrius 
SOFIJOS NUOTYKIAI, IŠVYKUS IŠ EPTONO 
+07+ 


Trečiasis skyrius 
LABAI TRUMPAS SKYRIUS, TAČIAU JAME YRA SAULĖ, MĖNULIS, 
ŽVAIGŽDĖ IR ANGELAS 
+ 1044 


Ketvirtasis skyrius 
PONIOS HICPATRIK ISTORIJA 
+ 106+ 


Penktasis skyrius 
KURIAME TĘSIAMA PONIOS FICPATRIK ISTORIJA 
e 1124 


Šeštasis skyrius 
KURIAME VIEŠBUČIO ŠEIMININKO KLAIDA IŠGĄSDINA SOFIJĄ 
e117+ 


Septintasis skyrius 
KURIAME PONIA FICPATRIK BAIGIA SAVO ISTORIJĄ 
+ 1214 


Aštuntasis skyrius 
BAISUS SĄMYŠIS VIEŠBUTYJE, Į KURĮ ATVYKSTA NELAUKTAS 
PONIOS FICPATRIK BIČIULIS 
+ 129+ 


Devintasis skyrius 
RYTAS, PAVAIZDUOTAS PRAŠMATNIU STILIUMI. PAŠTO KARIETA. 
KAMBARINIŲ MANDAGUMAS. DIDVYRIŠKAS SOFIJOS BŪDAS. JOS DOSNUMAS. 
VISA KOMPANIJA IŠVAŽIUOJA IR ATVYKSTA Į LONDONĄ. 
KAI KURIOS PASTABOS, NAUDINGOS KELIAUTOJAMS 
+ 1364 

Dešimtasis skyrius 
KURIAME PATEIKIAMA VIENA KITA PASTABA DĖL DORYBĖS 
IR ŠIEK TIEK DAUGIAU DĖL ĮTARUMO 
+<141+ 


DVYLIKTOJI KNYGA 


Pirmasis skyrius 
PAAIŠKINAS, KĄ TENKA SMERKTI DABARTINIŲ RAŠYTOJŲ KŪRINIUOSE KAIP 
PLAGIATĄ IR KĄ REIKIA LAIKYTI TEISĖTU PANAUDOJIMU 
+147+ 


Antrasis skyrius 
KURIAME SKVAIRAS NORS IR NERANDA SAVO DUKTERS, TAČIAU SUTINKA 
KĄ KITĄ, KAS PADARO GALĄ JOS PERSEKIOJIMUI 
+ 1514 


Trečiasis skyrius 
DŽONSO IŠVYKIMAS IŠ EPTONO IR KAS ATSITIKO TARP JO 
IR PARTRIDŽO KELIONĖJE 
+ 155+ 


Ketvirtasis skyrius 
NUOTYKIS SU ELGETA 
e 1614 


Penktasis skyrius 
KURIAME APRAŠOMI TOLESNI PONO DŽONSO IR JO PALYDOVO 
NUOTYKIAI BEKELIAUJANT 
+ 165+ 


Šeštasis skyrius 
IŠ KURIO MATYTI, KAD PATYS GERIAUSI DALYKAI GALI BŪTI KLAIDINGAI 
SUPRASTI IR IŠKRAIPYTI 
+ 170 


Septintasis skyrius 
KURIAME PATEIKIAMA VIENA KITA MŪSŲ PAČIŲ PASTABA IR 
KUR KAS DAUGIAU SAMPROTAVIMŲ, KURIUOS PAREIŠKĖ VIRTUVĖJE 
SUSIRINKUSI GARBIOJI KOMPANIJA 
+ 173+ 

Aštuntasis skyrius 
KURIAME FORTŪNA ELGĖSI SU DŽONSU LYG IR PALANKIAU NEGU LIG ŠIOL 
+ 179+ 


Devintasis skyrius 
KURIAME PATEIKIAMA TIK KELETAS PADRIKŲ PASTABŲ 
+ 1834 


Dešimtasis skyrius 
KURIAME PONAS DŽONSAS IR PONAS DAULINGAS GERIA VYNĄ 
+ 1874 


| Vienuoliktasis skyrius 
NELAIMĖS, IŠTIKUSIOS DŽONSĄ KELIAUJANT Į KOVENTRĮ, IR IŠMINTINGOS 
PARTRIDŽO PASTABOS 
+ 1924 


Dvyliktasis skyrius 
PASAKOJANTIS, KAIP PONAS DŽONSAS TĘSĖ SAVO KELIONĘ, NEPAISYDAMAS 
PARTRIDŽO PATARIMO, IR KAS JAM NUTIKO 
+ 195+ 


Tryliktasis skyrius 
DŽONSO IR PARTRIDŽO DIALOGAS 
+ 2044 


Keturioliktasis skyrius 
KAS NUTIKO PONUI DŽONSUI, IŠVYKUS IŠ SENT OLBENSO 


TRYLIKTOJI KNYGA 


Pirmasis skyrius 
KREIPIMASIS Į AUKŠTESNIĄSIAS JĖGAS 
+ 215+ 


Antrasis skyrius 
KAS ATSITIKO Į LONDONĄ ATVYKUSIAM PONUI DŽONSUI 
+<219+ 


Trečiasis skyrius 
PONIOS FICPATRIK PROJEKTAS IR JOS VIZITAS LEDI BELASTON 
+ 225+ 

Ketvirtasis skyrius 
KURIAME TĖRA VIENI VIZITAI 
+ 228+ 


Penktasis skyrius 
NUOTYKIS, NUTIKES PONUI DŽONSUI JO NAUJAJAME BUTE, 
IR ŠIEK TIEK ŽINIŲ APIE TEN GYVENANTĮ DŽENTELMENĄ, 
APIE NAMŲ ŠEIMININKĘ IR DVI JOS DUKTERIS 
+ 2314 


Šeštasis skyrius 
KAS NUTIKO PER PUSRYČIUS PAS GARBINGĄJĄ NAŠLĘ IR KELETAS 
MINČIŲ APIE DUKTERŲ AUKLĖJIMĄ 
+ 237 


Septintasis skyrius 
KURIAME APRAŠOMOS MASKARADO LINKSMYBĖS 
+ 2434 


Aštuntasis skyrius 
PASAKOJĄS SLOGIĄ SCENĄ, KURI DAUGELIUI SKAITYTOJŲ 
PASIRODYS LABAI NEPAPRASTA 
+ 249 + 


Devintasis skyrius 
NAGRINĖJANTIS DALYKUS, VISAI SKIRTINGUS NUO TŲ, KURIE BUVO 
SVARSTOMI ANKSTESNIAME SKYRIUJE 
+ 2544 


Dešimtasis skyrius 
SKYRIUS, NORS IR TRUMPAS, BET GALĮS IŠSPAUSTI AŠARAS KAI KURIEMS 
SKAITYTOJAMS 
+ 2584 


Vienuoliktasis skyrius 
KURIS NUSTEBINS SKAITYTOJĄ 
+ 261 + 


Dvyliktasis skyrius 
UŽBAIGIĄS TRYLIKTĄJĄ KNYGĄ 
+ 2684 

KETURIOLIKTOJI KNYGA 


Pirmasis skyrius 
MĖGINIMAS ĮRODYTI, KAD AUTORIUS SUKURS GERESNIUS VEIKALUS, 
JEIGU ŠIEK TIEK PAŽINS DALYKĄ, APIE KURĮ RAŠO 
+ 2714 


Antrasis skyrius 
KURIAME PATEIKIAMI LAIŠKAI IR DAR ŠIS TAS APIE MEILĖS REIKALUS 
+ 276 


Trečiasis skyrius 
KURIAME PASAKOJAMI ĮVAIRŪS DALYKAI 
+ 281+ 


Ketvirtasis skyrius 
KURĮ, MES TIKIMĖS, LABAI ĮDĖMIAI PERSKAITYS JAUNIEJI ABIEJŲ LYČIŲ 
SKAITYTOJAI 
+ 286+ 


Penktasis skyrius 
TRUMPA PONIOS MILER BIOGRAFIJA 
+ 29()+ 


Šeštasis skyrius 
NUPASAKOJĄS SCENĄ, KURI, NEABEJOJAME, SUJAUDINS VISUS MŪSŲ 
SKAITYTOJUS 
+ 2944 


Septintasis skyrius 
PONO DŽONSO POKALBIS SU PONU NAITINGEILU 
+ 299+ 


Aštuntasis skyrius 
KAS ATSITIKO TARP DŽONSO IR PONO NAITINGEILO VYRESNIOJO. PASIRO- 
DO ASMUO, APIE KURĮ DAR NEBUVO UŽSIMINTA ŠIOJE ISTORIJOJE 
+ 304+ 


Devintasis skyrius 
KURIAME PASAKOJAMI KEISTI ĮVYKIAI 
+311ė 

Dešimtasis skyrius 
TRUMPAS IR UŽBAIGIĄS ŠIĄ KNYGĄ 
+ 315+ 


PENKIOLIKTOJI KNYGA 


Pirmasis skyrius 
PER DAUG TRUMPAS, KAD JAM REIKĖTŲ ANTRAŠTĖS 
<317+ 


Antrasis skyrius 
KURIAME IŠKYLA DIDŽIAI JUODAS KĖSLAS PRIEŠ SOFIJĄ 
+ 319. 


Trečiasis skyrius 
TO PATIES KĖSLO PLĖTOJIMAS 
+ 324+ 


Ketvirtasis skyrius 
IŠ KURIO BUS MATYTI, KOKIA PAVOJINGA ADVOKATĖ YRA MOTERIS, KADA 
JINAI NAUDOJA SAVO GRAŽBYLYSTĘ BLOGAM REIKALUI GINTI 
+ 328+ 


Penktasis skyrius 
KURIO TURINYS IŠ DALIES SUJAUDINS, IŠ DALIES NUSTEBINS SKAITYTOJĄ 
+ 3314 


Šeštasis skyrius 
KOKIU BŪDU SKVAIRUI PAVYKO SURASTI SAVO DUKTERĮ 
+ 3384 


Septintasis skyrius 
KURIAME VARGŠĄ DŽONSĄ IŠTINKA ĮVAIRIOS NELAIMĖS 
+ 343 


Aštuntasis skyrius 
TRUMPAS IR MALONUS 
+ 350+ 


Devintasis skyrius 
KURIAME PATEIKIAMI KELIŲ RŪŠIŲ MEILĖS LAIŠKAI 
+ 353+ 

Dešimtasis skyrius 
KURĮ SUDARO IŠ DALIES FAKTAI IR IŠ DALIES PASTABOS APIE JUOS 
+ 360 + 


Vienuoliktasis skyrius 
KURIAME TELPA ĮDOMŪS, BET NE TOKIE JAU NEREGĖTI NUOTYKIAI 
+ 3644 


Dvyliktasis skyrius 
PARTRIDŽO PADARYTAS ATRADIMAS 
+ 3674 


ŠEŠIOLIKTOjJI KNYGA 


Pirmasis skyrius 
APIE PROLOGUS 
+<371+ 


Antrasis skyrius 
KEISTAS NUOTYKIS, KURIS ATSITIKO SKVAIRUI, IR KEBLI SOFIJOS PADĖTIS 
+ 3734 


Trečiasis skyrius 
KAS ATSITIKO SOFIJAI, KAI JI BUVO UŽRAKINTA 
+ 380 


Ketvirtasis skyrius 
KURIAME ĮKALINTA SOFIJA IŠVADUOJAMA 
+ 3844 


Penktasis skyrius 
KURIAME DŽONSAS GAUNA LAIŠKĄ IŠ SOFIJOS IR EINA Į TEATRĄ 
SU PONIA MILER IR PARTRIDŽU 
+ 389+ 
Šeštasis skyrius 
KURIAME MŪSŲ ISTORIJA TURI DIRSTELĖTI ATGAL 
+ 3974 


Septintasis skyrius 
KURIAME PONAS VESTERNAS DRAUGE SU PONU BLAIFILU 
LANKO SAVO SESERĮ 
+ 400+ 

Aštuntasis skyrius 
LEDI BELASTON KĖSLAI PRAŽUDYTI DŽONSĄ 
+ 4034 


Devintasis skyrius 
KURIAME DŽONSAS ATVYKSTA SU VIZITU PAS PONIĄ FICPATRIK 
+ 407 + 


Dešimtasis skyrius 
APRAŠYTOJO VIZITO PADARINIAI 
+412+ 


SEPTYNIOLIKTOJI KNYGA 


Pirmasis skyrius 
KURIAME TELPA DALIS ĮŽANGINIŲ NUOTRUPŲ 
+<417+ 


Antrasis skyrius 
KILNUS IR DĖKINGAS PONIOS MILER ELGESYS 
+<419+ 


Trečiasis skyrius 
PONO VESTERNO ATVYKIMAS IR KELETAS PASTABŲ APIE TĖVŲ VALDŽIĄ 
+ 4234 


Ketvirtasis skyrius 
NEPAPRASTA SCENA TARP SOFIJOS IR JOS TETULĖS 
+4314 


Penktasis skyrius 
PONIA MILER IR PONAS NAITINGEILAS LANKO DŽONSĄ KALĖJIME 
+ 4364 


Šeštasis skyrius 
KURIAME PONIA MILER APLANKO SOFIJĄ 
+ 44004 


Septintasis skyrius 
PATETIŠKA SCENA TARP PONO OLVERČIO IR PONIOS MILER 
+4444 

Aštuntasis skyrius 
KURIAME PASAKOJAMI ĮVAIRŪS DALYKAI 
+<447 4 


Devintasis skyrius 
KAS NUTIKO PONUI DŽONSUI KALĖJIME 
+ 453+ 


AŠTUONIOLIKTOJI KNYGA 


Pirmasis skyrius 
ATSISVEIKINIMAS SU SKAITYTOJU 
+ 459+ 


Antrasis skyrius 
KURIAME APRAŠOMAS LABAI TRAGIŠKAS ĮVYKIS 
+461+ 


Trečiasis skyrius 
OLVERTIS LANKO SENĮ NAITINGEILĄ; KEISTAS ATRADIMAS, 
KURĮ JIS TENAI PADARĖ 
+ 466 + 


Ketvirtasis skyrius 
KURIAME PATEIKIAMI DU LABAI SKIRTINGO STILIAUS LAIŠKAI 
+471+ 


Penktasis skyrius 
KURIAME MŪSŲ ISTORIJA TĘSIAMA TOLIAU 
<475+ 


Šeštasis skyrius 
KURIAME MŪSŲ ISTORIJA PASAKOJAMA TOLIAU 
+<481+ 


Septintasis skyrius 
MUSŲ ISTORIJOS TĄSA 
+<485+ 


Aštuntasis skyrius 
TOLESNĖ TĄSA 
+ 490)» 

Devintasis skyrius 
TOLESNĖ TĄSA 
+ 499, 


Dešimtasis skyrius 
KURIAME MŪSŲ ISTORIJA ARTEJA PRIE ATOMAZGOS 
+ 506 + 


Vienuoliktasis skyrius 
MŪSŲ ISTORIJA DAR LABIAU PRIARTĖJA PRIE ATOMAZGOS 
+ 512+ 


Dvyliktasis skyrius 
DAR ARČIAU Į PABAIGĄ 
+ 519+ 


Paskutinysis skyrius 
KURIAME MŪSŲ ISTORIJA BAIGIASI 
+ 526+ 

Henrio Fildingo (Henry Fielding; 1707-1754), anglų rašytojo, garsiausiame ro- 
mane „Pamestinuko Tomo Džonso istorija“ (1749) parodoma žmogaus prigimties 
įvairovė, pasitelkiant humorą ir satyrą teigiamos humanistinės idėjos, smerkiamas vi- 
suomenės blogis. 

